
UN RĂZBOINIC CARE ÎNFRUNTĂ MOARTEA 


Lirael nu s-a considerat niciodată o adevărată fiică a Clayr. Părăsiră de mamă 
și neștiind cine-i e tatăl, Lirael nu se aseamănă cu nimeni din numeroasa ei 
familie ce locuiește în Ghețarul Clayr. Nici măcar nu e în stare să prevadă 

viitorul, așa cum pot face toți cei din Clayr. Chiar și așa, în mâinile ei se află 

soarta Vechiului Regat. Ea va trebui să pornească la îndeplinirea unei misiuni 
periculoase, ameninţată mereu de umbrele rele ce se întind peste Regat. 
O misiune ce ameninţă să rupă barierele dintre viață și moarte. 
Lirael va trebui să găsească curajul de a-și descoperi destinul. 
Garth Nix îi atrage pe cititori mai adânc în peisajul magic al Vechiului Regat 


Și țese o poveste captivantă despre descoperiri, destine și primejdii. 


73-54 A 
] 


rao 


9735"40129 
international 


www.rao.ro 
www.raobooks.com 


GARTH NIX 


Sabriel 


Traducere din limba engleză MAURA COTFAS 
VECHIUL REGAT - Volumul II 


Garth Nix, Lirae/, 2001 


Rao International Publishing Company, 2009 


oa ar ANE . 


mmm n n a A 


e“ 


E Doe 


Gardil s- - Fhe Westway 


' THE 


son. n... 


i” OLD KINGDOM 


.. “yaen 


-anune 


o 30 6o miles 
Approximare scale 


PARTEA A DOUA 

CAPITOLUL NOUĂ. Un vis cu bufniţe şi câini zburători 
CAPITOLUL ZECE. Prinţul Sameth şi Hedge 

CAPITOLUL UNSPREZECE. Ascunşi în stufăriş 
CAPITOLUL DOISPREZECE. Distrugătorul din Nicholas 
CAPITOLUL TREISPREZECE. Istorisirea Căţelei Obraznice 
CAPITOLUL PAISPREZECE. Deasupra norilor, până la Zid 
CAPITOLUL CINCISPREZECE. Perimetrul 

CAPITOLUL ŞAISPREZECE. Decizia maiorului 


Al doilea interludiu 


PROLOG 


Era o vară fierbinte, înăbuşitoare, şi peste tot ţânţarii 
dădeau târcoale pâlcuri-pâlcuri, din zonele mlăştinoase, 
acoperite cu stuf de pe malul Lacului Roş, unde proliferează în 
voie, şi până la poalele muntelui Abed. Păsări mărunte cu ochi 
licăritori dădeau iama printre ei, înfruptându-se nestingherite, 
iar mai sus alţi prădători înaripaţi se învârteau ameţitor, gata la 
rându-le să se năpustească asupra lor. 

Era însă un loc în apropierea Lacului Roş unde nu se zărea 
nici urmă de ţânţar sau pasăre, unde nu creştea iarba şi nici 
vreo altă plantă. O colină joasă, la mai bine de trei kilometri de 
malul de răsărit, un dâmb de ţărână cu pietre şi bolovani, sterp 
şi stingher în mijlocul pajiştei sălbatice înconjurate de pădurea 
înverzită ce îmbrăca dealurile dimprejur. 

Nimeni nu ştia cum se numeşte movila. Dacă vreodată 
numele ei apăruse pe vreo hartă a Vechiului Regat, aceasta se 
pierduse demult. Odinioară fuseseră şi câteva ferme în zonă, 
însă niciodată mai aproape de cinci kilometri de ridicătura cea 
stranie. Chiar şi pe vremea când oamenii încă locuiau prin 
părţile acestea, evitau să o privească sau să vorbească despre 
ea. Acum cea mai apropiată aşezare era Hotarul, un sătuc 
amărât şi bătut de soartă ai cărui locuitori sperau însă la zile 
mai bune. Sătenii ştiau prea bine că trebuie să stea departe de 
malul dinspre miazăzi, şi până şi animalele pădurii sau 
vieţuitoarele de pe câmpuri se fereau de zona cu pricina, 
refuzând să-i urmeze pe cei care păreau că vor să meargă într- 
acolo. 

La fel păţise şi drumeţul care stătea la marginea pădurii, 
unde dealurile se împreunau cu ţărmul mlăştinos. Era un bărbat 
subţire, cu început de chelie, îmbrăcat din cap până-n picioare 
în armură de piele întărită la gât şi încheieturi cu platoşe 
roşietice de metal smălţuit. Avea în mâna stângă o sabie fără 
teacă cu tăişul rezemat de umăr, cu dreapta ţinând banduliera 
de piele pe care o purta de-a latul pieptului şi de care erau 
atârnaţi şapte săculeţi tot de piele, primul cât pumnul său 
încleştat pe el, ultimul nu mai mare decât un flacon de 


medicamente. Fiecare săculeţ atârna de mânere negre din lemn 
de abanos, peste care degetele lui se plimbau alene, precum un 
păianjen pe perete. 

Oricine ar fi ghicit că săculeţii cu pricina ascundeau 
clopoței, identificându-l astfel şi pe deţinător, dacă nu după 
nume cel puţin după îndeletnicire, căci numai un necromant 
purta cu dânsul cei şapte sunători ai artei sale întunecate. 

Omul privi movila un timp, observând că mai trecuseră şi 
alţi drumeţi pe-acolo, chiar în aceeaşi zi. După urme cel puţin 
doi se urcaseră pe colina cea stearpă, iar adierea caldă era 
semn clar că şi alte fiinţe nevăzute de ochi omeneşti dăduseră 
târcoale prin împrejurimi. 

Se gândi să aştepte până la asfinţit, dar ştia prea bine că 
nu putea risca, căci mai trecuse peste colină şi cu alte ocazii. O 
forţă nevăzută sălăşluia în străfunduri, îngropată în pământ, o 
forţă la îndemnul căreia străbătuse Regatul ca să se afle aici în 
această zi de vară. Şi acum o simţea cum îl învăluie şi-l 
ademeneşte, fără să-i poată rezista. 

Cu toate astea reuşi să se stăpânească îndeajuns cât să 
nu o ia la fugă pe ultima sută de metri. Strădania îl secătuise de 
puteri, însă când îşi opri paşii în colbul pustiu de la buza dealului 
nimic din mişcarea trupului sau a picioarelor nu-i trădă 
nerăbdarea. 

II cunoştea bine pe unul din oamenii care trecuseră pe- 
acolo, ba chiar îl aştepta. Era bătrânul servitor al celui ce zăcea 
dedesubt, ultimul din speța lui şi care slujise cu sfinţenie 
puterea ce-l ţinuse ascuns de privirea iscoditoare a vrăjitoarelor 
care vedeau totul din peştera lor de gheaţă. Vestea bună era că 
bătrânul nu avea niciun urmaş sau ucenic care să-i ia locul. 
Venise vremea ca forţa să iasă din adâncuri, nu mai avea niciun 
rost să se ascundă. 

Celălalt îi era străin. Cealaltă, de fapt, căci era vorba de o 
femeie sau de o fiinţă care fusese odinioară femeie. Pe faţă 
purta o mască mată de bronz, iar trupul îi era înfăşurat în 
blănuri lungi şi grele, ca ale barbarilor dinspre miazănoapte. Ce 
rost să fi avut asemenea veşminte în toiul verii? Pesemne că 
soarele nu-i putea încălzi pielea... Mâinile îi erau şi ele acoperite 
cu mănuşi de mătase peste care purta mai multe inele de os. 


— Eşti Hedge, şuieră străina. 

Omul tremură la auzul vocii ei pline, în care vibrau 
acordurile unei puteri nevăzute. Era o vrăjitoare de Magie 
Liberă, aşa cum bănuise, însă forţele ei întreceau orice 
imaginaţie. Îl ştia după nume, cel puţin după unul dintre ele - 
cel mai neînsemnat, e drept, deşi îl folosise adesea în ultimul 
timp. Şi el era vrăjitor al Magiei Libere, la fel ca toţi necromanţii. 

— Slujitorul lui Kerrigor, continuă femeia. li văd pecetea 
de fruntea ta, deşi te pricepi destul de bine s-o tăinuieşti. 

Hedge ridică din umeri şi-şi duse mâna la frunte, atingând 
ce părea a fi un însemn al Legământului. Conturul se despică 
îndată în două şi căzu la pământ ca o coajă uscată, descoperind 
cicatricea hidoasă de dedesubt, care i se zvârcolea 
întortocheată pe sub piele. 

— Port marca lui Kerrigor, răspunse el pe un ton la fel de 
măreț. Numai că stăpânul nu mai e, a fost încătuşat de 
Abhorsen şi de paisprezece ani încoace e sub legământ. 

— Nu-i nimic, mă vei sluji pe mine de acum, zise femeia 
fără loc de refuz. Spune-mi cum pot să intru în legătură cu forţa 
ce zace sub colină, căci şi ea va trebui să mi se supună. 

Hedge făcu o plecăciune scurtă, ascunzându-şi rânjetul 
viclean. Îşi aduse aminte cum nu mult după înfrângerea lui 
Kerrigor venise el însuşi la movilă. 

— E o piatră spre soare-apune, zise el, arătând într-acolo 
cu sabia. Dedesubtul ei se ascunde un tunel îngust ce duce în 
adâncuri. Urmează coborâşul până ce dai de o dală mare de 
piatră la piciorul căreia o să vezi un pârâiaş. Bea din apa lui şi 
vei simţi puterea de care vorbeşti. 

Nu-i mai spuse că tunelul era făcut chiar de el, că trudise 
cinci ani să ajungă la acel firicel de apă, primul semn palpabil al 
luptei pentru libertate ce dura de mai bine de două mii de ani. 

Femeia încuviinţă în tăcere, fără ca marginile feţei ei 
palide, pe care masca nu reuşea să le acopere, să trădeze urma 
vreunei expresii, de parcă era de piatră. Se întoarse apoi într-o 
parte şi rosti o vrajă, învăluind fiecare cuvânt în rotocoale de 
fum alburiu ce şerpuiau pe deschizătura din dreptul buzelor. 
Când termină, cele două creaturi ce zăcuseră tăcute la 
picioarele ei, aproape invizibile pe solul pământiu, se ridicară ca 


la un semn. Două arătări incredibil de subţiri ce aduceau vag a 
fiinţe umane, dar al căror trup era alcătuit din flăcări albăstrui 
mocnind într-o pâclă mişcătoare. Erau acele forţe ale Magiei 
Libere pe care oamenii le numeau Hish. 

Hedge le urmări cu atenţie, lingându-şi buzele. Uneia 
putea să-i ţină piept, însă lupta cu două l-ar fi silit să folosească 
puteri pe care prefera să nu le dezvăluie deocamdată. Pe bătrân 
nu putea conta, asta era clar. Chiar şi acum stătea jos 
netulburat, murmurând cuvinte neînţelese, stăpânit de forţa ce 
sălăşluia în străfundurile mlaştinei. 

— Dacă nu mă întorc până la căderea nopţii, spuse 
femeia, slujitorii mei te vor face bucăţi, şi-ţi vor distruge şi 
spiritul, dacă te gândeşti să-ţi cauţi adăpost în Moarte. 

— Voi rămâne aici să te aştept, răspunse Hedge, 
aşezându-se pe pământul reavăn. 

Acum că ştia care le sunt ordinele, creaturile Hish nu-l mai 
speriau. Işi puse sabia lângă el, lipindu-şi o ureche de movilă. 
Bolboroseala continuă a forţei îngropate în adâncuri răzbătea 
până la el prin straturile de piatră şi pământ, dezvăluindu-i-se 
auzului, dar nu şi minţii. li era imposibil s-o cuprindă cu puterea 
gândului sau s-o redea în cuvinte, căci era ferecată ca într-o 
temniţă. Mai încolo, dacă va găsi cu trebuinţă, o să coboare în 
tunel şi-o să bea din apa izvorului, şi-atunci mintea i se va 
deschide şi-şi va îndruma gândurile odată cu alunecarea firului 
de apă ce izbutise să dezlege toate cele şapte vrăji protectoare 
înădite fiecare de trei ori: mai întâi argintul, aurul şi mercurul; 
apoi scoruşul, cenuşa şi mesteacănul, şi în fine cel de-al 
şaptelea, legământul osului. 

Nu-şi ridică privirea s-o vadă plecând şi nici nu tresări 
când piatra masivă se rostogoli zgomotos într-o parte, deşi 
isprava depăşea puterile celui mai voinic dintre bărbaţi sau chiar 
a mai multora laolaltă. 


Când femeia se întoarse, Hedge o aştepta în vârful 
movilei, scrutând zările către miazăzi. Creaturile Hish îl păzeau 
îndeaproape, fără să se clintească când stăpâna îşi făcu 
apariţia. Bătrânul era tot acolo unde-l lăsase, bolborosind într- 
una pe limba lui, deşi Hedge nu era sigur dacă făcea incantaţii 


sau vorbea aiurea. Dacă era vreo vrajă, el n-o cunoştea, deşi 
simţea în vocea bătrânului forţa ascunsă a colinei. 

— O să te slujesc, zise ea. 

Îi pierise din voce aroganţa de dinainte, dar nu şi puterea. 
Hedge îi observă palpitaţia spasmodică a gâtului în timp ce 
rostea cuvintele. Zâmbi şi-i arătă ceva cu mâna ridicată. 

— Sunt câteva Pietre de Legământ care au fost construite 
mult prea aproape de movilă. Va trebui să le distrugi. 

— Aşa voi face, se învoi femeia cu capul plecat. 

— Ai fost necromantă, adăugă Hedge ca pentru sine. 

În ultimii ani, Kerrigor îi adunase în jurul său pe toţi 
necromanţii din Regat, făcându-şi-i supuşi. Mare parte pieriseră 
odată cu el sau în anii următori, răpuşi de Abhorsen, însă mai 
erau câţiva care supravieţuiseră. Printre ei se număra şi femeia, 
doar că ea nu se aflase în slujba lui Kerrigor. 

— Am fost, cu mult timp în urmă, zise ea. 

Hedge simţi pâlpâirea slabă a Vieţii înlăuntrul ei, sufocată 
de blănurile groase îngreunate de vrăji şi masca de bronz. Era 
bătrână vrăjitoarea, chiar foarte bătrână - iar asta nu era defel 
un avantaj pentru un necromant care se pregătea să pătrundă 
pe tărâmurile de Dincolo. Râul de gheaţă tânjea parcă după cei 
ce scăpaseră din volburile-i vrăjmaşe mai mult decât le fusese 
dat. 

— Va trebui să te foloseşti iarăşi de clopoței, căci o să ai 
nevoie de ajutorul multor morţi pentru înfăptuirea rostului ce ne 
aşteaptă, spuse Hedge desfăcându-şi banduliera de la piept şi 
întinzându-i-o grijuliu, ca nu cumva să sune vreunul. 

El mai avea una, tot cu şapte sunători, luată de la un 
necromant oarecare în harababura de după înfrângerea lui 
Kerrigor. Era totuşi destul de riscant să o recupereze, căci se 
afla taman în inima Regatului cârmuit acum de Rege şi soaţa sa 
Abhorsen. Clopoţeii însă puteau să mai aştepte, deocamdată n- 
avea trebuinţă de ei şi nici nu-i putea lua cu el acolo unde 
mergea. 

În loc să ia banduliera cu totul femeia desfăcu doar 
clopoţeii şi întinse apoi mâna dreaptă cu palma în sus. Deasupra 
ei prinse a licări o scânteie minusculă ca o aşchie de metal ce 
strălucea în reflexii alburii, de foc. Hedge întinse mâna la rându-i 


şi scânteia ţâşni către el, ascunzându-i-se în podul palmei fără 
să-l rănească. Apropie mâna de faţă, simțind puterea metalului 
sub piele, apoi strânse uşor din degete şi surâse. 

Flăcăruia nu era însă pentru el. Era o sămânță ce putea fi 
plantată în multe soluri, iar Hedge ştia exact unde să o 
sădească, într-un pământ mai mult decât fertil unde avea să 
crească şi să rodească. Trebuia însă să treacă mulţi ani până s-o 
poată planta acolo unde avea să facă cea mai însemnată 
pagubă. 

— Dar tu? întrebă femeia. Tu ce-ai să faci? 

— Eu mă voi duce către miazăzi, Chlorr, Femeie a Măştii, îi 
răspunse el arătându-i că ştie cum o cheamă - şi mult mai multe 
pe lângă. Mă îndrept către Ancelstierre, dincolo de Zid. Acolo 
mi-e locul de baştină, deşi nimic nu-mi leagă spiritul de 
pământurile-i neputincioase. Am multe de făcut, acolo şi chiar 
mai departe. Dar o să-ţi dau de ştire când voi avea nevoie de 
tine sau dacă-mi ajung la urechi veşti neliniştitoare. 

Zicând acestea, se întoarse şi plecă fără să mai adauge 
nimic, căci aşa îi şade bine unui stăpân: să nu-şi ia la revedere 
de la slujitori. 


PARTEA ÎNTÂI 
Vechiul regat 


Paisprezece ani de la reînscăunarea 
regelui Touchstone | 


CAPITOLUL UNU 
O aniversare nefastă 


Cufundată într-un somn adânc, Lirael simţi o mână 
atingându-i uşor fruntea. O mângâiere dulce, diafană şi 
răcoroasă pe fruntea-i febrilă. Zâmbi în somn, dar visul se 
preschimbă dintr-odată şi fruntea i se încreţi, căci alintul 
drăgăstos deveni brusc aspru şi apăsător. Răcoarea pălise şi ea, 
lăsând loc unei fierbinţeli ce-i pârjolea pielea. 

Se trezi brusc şi abia după câteva minute îşi dădu seama 
că îşi trăsese cearşaful de dedesubt şi dormise cu faţa direct pe 
învelitoarea grosolană a saltelei, care fiind de lână îi dădea 
mâncărimi pe tot corpul. Perna zăcea pe jos, scoasă din 
învelitoarea care atârna acum de scaun, ruptă pesemne în 
timpul unui coşmar. 

Lirael aruncă o privire prin mica încăpere, fără să observe 
alte semne de intruziuni nocturne. Dulăpiorul din lemn de pin 
era la locul lui, în picioare, cu ivărul de metal tras. Biroul şi 
scaunul erau şi ele în celălalt colţ al camerei, iar sabia cu care 
se antrena atârna în teacă în cuierul de pe uşă. 

Fusese o noapte relativ liniştită. Uneori Lirael mergea în 
somn - mai ales când visa urât -, vorbea şi făcea mai mare 
tărăboiul. Dar nu-şi părăsea niciodată camera, pe care o 
îndrăgea şi unde se simţea în siguranţă. Nici nu voia să se 
gândească cum ar fi să se întoarcă în odăile unde locuiai cu 
familia. 

Închise ochii din nou, ascultând cu atenţie. Totul era 
cufundat în tăcere, deci mai era până să sune de Deşteptare. 
Clopoţelul suna zi de zi exact la aceeaşi oră, chemându-le pe 
Clayre la apelul de dimineaţă. 

Îşi strânse pleoapele şi mai tare, încercând să adoarmă la 
loc sau poate chiar să simtă iar dezmierdul mâinii pe frunte. Era 
singura amintire rămasă de la mama sa. li uitase complet glasul 
şi chipul, nu însă şi alintul mâinii moi. 

Azi, mai mult decât oricând, avea nevoie de acea 
mângâiere pierdută. Ce păcat însă că mama ei se făcuse de 
mult nevăzută, luând cu ea în lume numele tatălui. O părăsise 


pe când copila avea numai cinci ani, fără să-şi ia rămas-bun sau 
să-i explice de ce pleacă. Singurele veşti de la ea sau mai 
degrabă despre ea fuseseră legate de moartea ei, într-un răvaş 
confuz primit de undeva din nordul îndepărtat, care sosise cu 
trei zile înainte de cea de-a zecea ei aniversare. 

Cu astfel de gânduri, slabe şanse să mai adoarmă. La fel 
ca în fiecare dimineaţă, Lirael renunţă să-şi mai ţină ochii 
închişi. Îi deschise aşadar larg, uitându-se fix la tavan timp de 
câteva minute. Piatra însă nu se schimbase peste noapte, era 
tot sură şi rece, presărată cu mici pete rozalii. 

Tot acolo zări şi licărul de Legământ, scânteind cald şi- 
nflăcărat în încleştarea pietrei. Se înteţise când Lirael se trezise 
prima dată şi se aprinse şi mai tare când fata se răsuci de sub 
pătură, pipăind podeaua cu vârful degetelor în căutarea 
papucilor de casă. Încăperile Clayrelor erau încălzite cu ajutorul 
izvoarelor termale şi al magiei, dar podelele de piatră rămâneau 
mereu reci. 

— Paisprezece azi, murmură ea. 

Îşi găsise papucii, dar rămase aşezată pe pat. De când 
primise vestea morţii mamei sale cu doar câteva zile înainte de 
a împlini zece ani, toate celelalte aniversări nu-i aduseseră 
decât nenorociri. 

— Paisprezece, repetă Lirael cu nelinişte în glas. 

Împlinea paisprezece ani, şi conform legilor lumii de 
dincolo de Ghetarul Clayrelor, devenea femeie în adevăratul 
sens al cuvântului. Aici însă trebuia să poarte încă tunica 
albastră menită celor mici, căci Clayrele nu socoteau 
maturitatea după vârstă, ci după Darul Viziunii. 

Închise iarăşi ochii, strângând pleoapele cu putere doar- 
doar va Vedea în viitor. Toate colegele de-o seamă cu ea 
căpătaseră deja minunatul har, şi erau unele şi mai mici care 
purtau deja roba albă şi diadema cu pietrele lunii. Era ceva cu 
totul şi cu totul neobişnuit să nu fi dobândit harul la vârsta ei. 

Deschise ochii, dar nu văzu decât tot camera pe care o 
ştia dintotdeauna, acum puţin distorsionată din pricina lacrimilor 
pe care şi le şterse înainte să se ridice de pe pat. 

— N-am mamă, n-am tată şi n-am nici Viziune! pufni ea 
amărâtă, deschizând dulapul să-şi ia un prosop. 


Deseori se căina aşa, simțind de fiecare dată o durere 
ascuţită în stomac, ca atunci când zgândări cu limba o măsea ce 
nu-ţi dă pace. Suferea cumplit, însă nu se putea abţine, şi 
oricum acest chin îi era de mult tovarăş. 

Dar cine ştie... Poate că într-o zi glasul Profeteselor Veghei 
de Nouă Zile o va chema, şi-atunci va putea şi ea să spună: 
„Părinţi nu am, dar cel puţin am Viziunea!” 

— Am să o capăt, orice-ar fi, murmură ea ca pentru sine, 
deschizând uşa şi păşind în vârful picioarelor pe coridor, către 
baie. 

Însemnele de Legământ se aprindeau pe rând când trecea 
prin dreptul lor, luminându-i paşii în semiîntunericul aurorei. Cu 
toate astea, celelalte uşi din Sala Juniorilor rămaseră ferecate. 
Ce-ar mai fi bubuit în ele ca odinioară, hlizindu-se şi chemându- 
şi colegele de singurătate la o baie matinală! 

Acum însă nu-i mai dădea mâna, căci toate aveau deja 
Darul Viziunii. Şi oricum, pe vremea aceea Merell era Străjera 
Junioarelor, şi ea era mai îngăduitoare. Între timp o înlocuise 
Kirrith, mătuşa lui Lirael, care la cel mai mic zgomot ar fi ieşit 
din cameră în halatul ei vişiniu-închis cu dungi albe şi ar fi 
dojenit-o, cerându-i să respecte somnul celor mai în vârstă. N-ar 
fi închis ochii pentru nepoata sa sub nicio formă, căci regulile se 
aplicau la fel pentru toată lumea, şi mai ales pentru Lirael. 
Kirrith nu semăna câtuşi de puţin cu sora sa Arielle, mama fetei. 
Era tradiționalistă din fire, şi-i plăcea să se ghideze după reguli 
şi rânduieli stricte. 

Ea una n-ar fi părăsit niciodată Ghețarul să se ducă te miri 
pe unde şi-apoi să se întoarcă după şapte luni cu burta la gură. 
Lirael se opri în dreptul uşii ei, strâmbându-se dizgraţios. Habar 
n-avea cum venise pe lume, Kirrith nu se învrednicise niciodată 
să-i povestească. De fapt refuza pur şi simplu să vorbească 
despre sora ei mai mică. Aproape tot ce ştia Lirael despre mama 
ei aflase trăgând cu urechea la discuţiile verişoarelor mai 
apropiate, care se tot sfătuiau ce să facă cu ea, cum să-i 
găsească un rost pe lume. 

Se încruntă din nou şi rămase cu grimasa întipărită pe faţă 
chiar şi la baie, în timp ce-şi freca obrajii cu piatra ponce şi apă 
fierbinte. Îşi descreţi fruntea abia când se cufundă în piscină, a 


cărei apă rece o mai învioră niţel. 

Tristeţea o cuprinse însă din nou în vestiarul de lângă 
bazin, dinaintea marii oglinzi în care se privea pieptănându-se. 
Oglinda, un dreptunghi de oţel argintat lat de vreo doi metri 
jumătate şi lung de patru, era cam pătată şi înnegrită pe 
margini. Peste câteva ore în faţa ei vor sta opt dintre cele 
paisprezece orfeline cazate momentan în Sala Junioarelor. 

Lui Lirael nu-i plăcea deloc să împartă oglinda cu colegele, 
pentru că o făcea să se simtă diferită şi nelalocul ei. Majoritatea 
Clayrelor aveau tenul închis şi îndată ce ieşeau pe costişele 
Gheţarului pielea lor căpăta o nuanţă intensă, castanie, iar părul 
lor bălai era în ton cu ochii, şi ei deschişi la culoare. Lirael se 
deosebea complet de ele, ca floarea veştejită printre cele 
zdravene şi drepte. Pielea ei ca laptele se înroşea la soare în loc 
să se facă arămie, în contrast cu ochii negri şi părul mai 
întunecat ca abanosul. 

Semăna pesemne cu tatăl ei, oricine ar fi fost el. Arielle 
nu-i destăinuise niciodată numele, o altă ruşine cu care copila 
trebuia să trăiască zi de zi. Nu era neobişnuit ca femeile din 
cinul Clayrelor să dea naştere unor copii ai căror taţi fuseseră 
doar călători pribegi prin zonă, însă de obicei nu plecau după ei 
prin lume şi nici nu le ascundeau identitatea. Şi parcă era un 
făcut să aducă pe lume numai fete - nişte copile cu păr blond şi 
piele arămie ca coaja de nucă, cu ochi albaştri sau verde- 
deschis. 

Cu excepţia ei. 

Singură în faţa oglinzii, Lirael putea să nu se mai 
gândească la asta. Se concentră aşadar la pieptănat, având 
grijă să-şi treacă peria prin păr de câte patruzeci şi nouă de ori 
pe fiecare parte. Îi mai venise parcă inima la loc. Cine ştie, 
poate azi e ziua cea mare... Poate că a trebuit să aştepte până 
la paisprezece ani ca să primească cel mai de preţ dar, 
Viziunea. 

Cu toate astea, n-avea niciun chef să ia micul dejun în 
Cantina de Mijloc. Majoritatea Clayrelor mâncau acolo, şi ar fi 
fost nevoită să stea la masă cu fete cu trei sau chiar patru ani 
mai mici, ca să aibă toţi la ce să se holbeze. Mai avea şi 
uniforma albastră pe deasupra, în vreme ce colegele de-o vârstă 


cu ea erau îmbrăcate în alb şi puteau sta la masă cu Clayrele 
învestite, care purtau deja diadema. 

Traversă, aşadar, cele două coridoare cufundate în tăcere 
şi cobori două rânduri de scări întortocheate în spirală, ajungând 
în cele din urmă la Cantina de Jos. Aici luau de obicei masa 
negustorii sau jălbaşii veniţi la Clayr să le citească viitorul, iar 
dacă se întâmpla să dai ochii cu vreuna sau mai multe dintre 
Clayre, acestea ori făceau parte din personalul de la bucătărie, 
ori le venise rândul la servit. 

Sigur că existau şi excepţii, căci era cineva pe care Lirael 
spera să o întâlnească acolo, şi anume Vestitoarea Profeteselor 
Veghei de Nouă Zile. Păşind pe ultimele trepte parcă o şi vedea 
coborând cu paşi mari şi apăsaţi pe scările principale, sunând 
din gong şi oprindu-se în dreptul ei să o anunţe că Profetesele o 
Văzuseră - da, chiar pe ea - încoronată cu diadema pietrelor 
lunii şi luminată în sfârşit de Darul Viziunii. 

Nu se găsea prea multă lume în cantină în acea dimineaţă 
şi doar trei din cele şaizeci de mese erau ocupate. Lirael se duse 
la una liberă, cât mai departe de ceilalţi, şi se aşeză pe bancă în 
tăcere. Prefera singurătatea, chiar şi atunci când nu se afla 
printre Clayre. 

La două dintre mese stăteau nişte negustori veniţi 
probabil din Belisaere, care vorbeau în gura mare despre ultimul 
transport de piper, ghimbir, nucşoară şi scorţişoară, pe care le 
aduseseră tocmai din nordul îndepărtat şi sperau să le vândă la 
un preţ bun. Toată acea pălăvrăgeală despre cât de bune sunt 
mirodeniile lor era evident menită Clayrelor care lucrau la 
Cantină. 

Lirael trase aer în piept şi înclină să le dea dreptate, căci 
din desagii lor se ridica un miros puternic de cuişoare şi 
nucşoară, care-i gâdilă nările ademenitor. Optimistă, hotărî să ia 
întâmplarea ca pe un semn de bun augur. Încă unul pe ziua de 
azi. 

A treia masă era ocupată de străjerii negustorilor guralivi. 
Chiar şi aici, în inima Gheţarului, purtau armuri din solzi de 
scorie şi-şi ţineau săbiile aproape, sub bănci, vârâte totuşi în 
teacă. Credeau probabil că bandiții şi tâlharii puşi pe căpătuială 
puteau străbate cu uşurinţă cărăruia de pe buza defileului, 


pentru a-şi forţa apoi intrarea în marele adăpost al Clayrelor. 

Dar sigur că ei habar n-aveau că drumul era de fapt mai 
mult decât protejat. La fiece pas cheiul gemea de însemne ale 
Legământului, vrăji de tăinuire şi orbire, iar sub lespezile netede 
sălăşluiau în adormire fiare sălbatice şi războinici care s-ar fi 
deşteptat la cel mai mic pericol. Mai mult, cărarea tăia râul 
exact în şapte puncte, prin poduri înguste ce dăinuiau din 
vechime, construite din ceea ce părea a fi piatră. Şi acestea 
erau la adăpost prin simplul fapt că dedesubtul lor curgea râul 
Ratterlin, suficient de adânc şi de învolburat ca să nu-i lase pe 
morţi să traverseze. 

Chiar şi aici în Cantina de Jos pereţii vibrau cu însemne 
magice, adăpostind străjeri ce picoteau îmbrăţişaţi în piatra 
neşlefuită a podelei şi tavanului. Lirael le putea distinge foarte 
bine şi, deşi licărirea unora era destul de slabă, izbutea totuşi să 
le dezlege înțelesurile ascunse. Cu paznicii de Legământ era mai 
greu, pentru că nu se-nţelegeau decât însemnele menite să-i 
deştepte. Sigur că mai erau şi semnele vădite, vizibile ochilor 
neiniţiaţi - de altfel singura sursă de lumină aici şi peste tot în 
sălaşul subteran, încastrate în roca muntelui în imediata 
vecinătate a marelui Gheţar. 

Lirael cercetă în grabă chipurile drumeţilor şi, fiindcă nu 
aveau coifurile pe cap, observă imediat că niciunul nu era 
însemnat pe frunte, nefiind astfel în stare să vadă magia ce-i 
înconjura. Îşi duse instinctiv mâna la frunte, dând la o parte 
şuviţele cam lungi, ca să îşi pipăie însemnul conturat în piele, 
care vibră uşor la atingerea ei. Simţi atunci o legătură tainică cu 
toate cele neştiute, de parc-ar fi redevenit o părticică din 
infinitul Legământului, cel care umple şi cuprinde lumea. Bine 
măcar că avea astfel de puteri magice, dacă de Viziune nu 
putea fi încă vorba... 

Ar putea şi ei să aibă mai multă încredere în pavăza 
Clayrului, se gândi ea uitându-se din nou la străjerii în armuri, 
bărbaţi şi femei deopotrivă. Unul din ei îi surprinse privirea şi o 
fixă preţ de o clipă, dar ea îşi întoarse iute capul. Era un soldat 
tânăr şi ras în cap ca ceilalţi, doar că probabil mai recent, căci 
creştetul lucios îi strălucea la fiece mişcare a capului, reflectând 
lumina însemnelor de pe tavan. 


Cu toate că încerca să nu privească într-acolo, Lirael îl zări 
cu coada ochiului ridicându-se şi pornind către ea, pierdut în 
armura masivă care i-ar fi venit probabil bine abia peste vreo 
câţiva ani. Se strâmbă văzându-l că se apropie şi-şi întoarse 
capul ostentativ. Dacă unele Clayre îşi alegeau iubiţi din rândul 
oaspeţilor, nu însemna că oricine coboară la masă în Cantina de 
Jos a venit în recunoaştere. Tinerii în jur de şaisprezece ani nu 
păreau însă să priceapă acest lucru, convinşi că fetele numai pe 
asta sunt croite. 

— Să-mi fie cu iertare, zise el. Aş putea să mă aşez? 

Lirael încuviinţă din cap şovăielnică, iar când tânărul luă 
loc armura i se încovoie pe piept într-un cor zornăitor de solzi 
metalici. 

— Eu sunt Barra, zise el vesel. E prima dată când vii aici? 

— Poftim?! răspunse Lirael, mai mult surprinsă decât 
intimidată. Aici, în Cantina de Jos? 

— Nu, zise Barra, râzând şi întinzându-şi braţele. Mă 
refeream la locul ăsta, la Gheţar. Eu am mai fost aici o dată, şi 
mă gândeam că poate ai nevoie de cineva care să-ţi arate 
împrejurimile... Dar poate că părinţii tăi te-au mai adus pe-aici, 
când au venit cu treburi... 

Lirael îşi feri din nou privirea, simțind că-i ard obrajii. Nu 
ştia ce să-i răspundă, ce replică inteligentă să-i dea, căci în 
mintea ei era un singur gând: până şi străinii văd limpede ca 
ziua că nu e pe de-a-ntregul de-a Clayrelor. Chiar şi-un soldat 
nerod şi necioplit ca el! 

— Cum te cheamă? o întrebă Barra, fără să bage de 
seamă roşeaţa din obrajii ei şi golul ce i se căscase în stomac. 

Lirael înghiţi în sec şi-şi umezi buzele, dar cuvintele 
rămaseră nerostite. Simţea că nu are ce nume să-i spună, de 
parcă nu mai ştia cine e. Nu putea nici măcar să se uite la el, ca 
să n-o vadă cu ochii în lacrimi, aşa că îşi fixă privirea pe para din 
farfurie, mâncată pe jumătate. 

— Voiam doar să te salut, zise Barra încurcat, când 
tăcerea dintre ei deveni prea apăsătoare. 

Lirael încuviinţă din cap şi lacrimile îi alunecară pe obraji, 
căzând pe para neterminată, dar nu-şi ridică privirea şi nici nu-şi 
şterse ochii. Avea braţele amorţite, la fel ca glasul pe care parcă 


şi-l pierduse. 

— Îmi pare rău dacă te-am supărat, adăugă Barra, 
ridicându-se în picioare şi depărtându-se. 

Lirael îl petrecu cu privirea de după câteva şuviţe până 
aproape de masa lui. Mai avea vreo doi metri până să ajungă la 
ceilalţi când unul din bărbaţi zise ceva ce nu răzbi până la ea. 
Barra nu răspunse, ci doar ridică din umeri amărât, iar mesenii - 
inclusiv femeile - izbucniră în ras. 

— E ziua mea, bâigui fata cu ochii pironiţi în farfurie, iar 
glasul ei tremurând îi dădu de gol lacrimile ascunse în colţul 
ochilor. Nu vreau să plâng tocmai de ziua mea... 

Se ridică şi păşi peste bancă, grăbită să-şi lase farfuria pe 
tejgheaua de la oficiu şi atentă să nu dea nas în nas cu vreuna 
dintre verişoarele ei, fie ea primară, de-a doua sau mai 
îndepărtată. 

Nici n-apucase să lase farfuria când una din fete se 
năpusti în jos pe scările principale, lovind cu vârful metalic al 
baghetei primul din cele şapte gonguri ce tronau pe ultimele 
şapte trepte. Lirael rămase nemişcată şi o linişte mormântală se 
aşternu în sala de mese în timp ce Clayra cobora treaptă cu 
treaptă, sunând gong după gong. Sunetele lor grele şi prelungi 
se împreunau armonios înainte să se risipească în tăcerea 
dimprejur. 

Când ajunse pe ultima treaptă fata se opri cu bagheta în 
aer. Lirael simţi un nod în stomac şi inima începu să-i bată cu 
putere. Era exact aşa cum îşi imaginase, întocmai ca în visele ei! 
Prea se adeverea totul ca să nu fie aievea... Cu siguranţă era un 
semn că va căpăta în sfârşit Viziunea! 

Sohrae, după cum indica şi bagheta din mâna ei, fusese 
aleasă mesager al Profeteselor, Vocea care anunţa ori de câte 
ori se întrezărea ceva de maximă importanţă pentru Clayre ori 
Regat. Tot ea anunţa şi Prorocirea Viziunii, adică cine urma să 
primească darul cel de preţ. 

— Cunoşti una, cunoşti multe, rosti Sohrae solemn, glasul 
ei răsunând limpede în cele patru colţuri ale încăperii, până în 
bucătărie şi chiar mai departe, în oficiu. Profetesele Veghei de 
Nouă Zile anunţă cu mare bucurie că Darul Viziunii s-a deşteptat 
în sora noastră... 


Sohrae trase adânc aer în piept, ca să poată continua. 
Lirael închise ochii, convinsă că fata are să-i rostească numele. 
Despre mine trebuie să fie vorba, cu siguranţă despre mine, nu 
se poate altfel! Am rămas printre ultimele, şi au trecut deja doi 
ani de când aştept! Asta trebuie să fie cadoul de ziua mea! 

— ... Annisele, spuse Sohrae scurt şi se întoarse să urce 
scările atingând gongurile uşor cu bagheta, în timp ce mesenii 
îşi reluară discuţiile pe fundalul sunetelor diafane. 

Lirael deschise ochii şi văzu aceeaşi lume pe care o 
cunoştea deja. Nimic nu se schimbase, totul avea să revină la 
acea normalitate exasperantă, iar ea era tot fără Viziune... 

— Îmi dai farfuria aia odată? se auzi o voce nevăzută de 
dincolo de geamul oficiului. O recunoscu imediat pe verişoara ei. 

— A, Lirael, tu erai! Am crezut că e vreunul de pe-aici... Ai 
face bine să te grăbeşti sus, drăguţo. Iniţierea lui Annisele 
începe în mai puţin de-o oră, doar ştii şi tu că aici aflăm veştile 
ultimii. Dar ce-ţi veni să cobori la noi la masă? 

Lirael dădu drumul farfuriei fără să scoată un cuvânt şi 
traversă Cantina absentă, ca un somnambul, trecându-şi 
degetele nervos pe fiecare colţ de masă. In minte îi răsunau 
într-una cuvintele lui Sohrae: Darul Viziunii s-a deşteptat în sora 
noastră Annisele... 

Annisele... Ea era, aşadar, aleasa ce va purta roba albă şi 
diadema de argint bătută cu pietrele lunii, în timp ce Lirael va 
trebui să-şi pună iar tunica albastră de ocazie, uniforma 
junioarelor. Aceeaşi tunică rămasă acum şi fără tiv, de câte ori i- 
o tot lungiseră, şi care tot scurtă i se părea! 

Annisele împlinise unsprezece ani cu zece zile în urmă, 
dar ziua ei de naştere nu se putea compara cu cea de astăzi, cu 
sărbătoarea Revelaţiei! 

Ce mare scofală şi zilele astea de naştere, îşi zise Lirael în 
sinea ei urcând mecanic cele şase sute de trepte ce despărţeau 
Cantina de Jos de Aripa de Vest, şi de acolo mai departe încă 
vreo două sute de paşi până la cele o sută două trepte ce 
dădeau spre uşa din dos a Sălii Junioarelor. Număra în gând la 
fiecare pas şi nu privea decât înainte, observând cu coada 
ochiului învălmăşeala de robe albe şi pantofi negri lustruiţi ce se 
îndreptau către Sala Mare ca să-i prezinte onorurile celei care 


tocmai intrase în rândul aleselor. 

Abia când ajunse în cameră, îşi dădu seama că s-a ales 
praful de ziua ei de naştere. Se simţea dată la o parte, cao 
cârpă veche şi uzată, eclipsată de marele eveniment din viaţa 
lui Annisele. Ar fi vrut să se bucure pentru ea, să dea uitării acea 
durere sfâşietoare care-i frângea inima. 


CAPITOLUL DOI 
Un viitor pierdut 


Lirael se prăbuşi pe pat, încercând să-şi înăbuşe 
disperarea ce-o cuprindea încetul cu încetul. Ştia că trebuie să 
se pregătească pentru Iniţierea lui Annisele, dar de fiecare dată 
când dădea să se ridice ceva o trăgea parcă înapoi, ţintuind-o 
de pat. li era pur şi simplu imposibil să se urnească din loc, cel 
puţin pentru moment. Rememora mecanic cumplitul moment de 
adineauri, din Cantină, când aşteptase cu sufletul la gură să-şi 
audă numele, dar în zadar. Izbuti în cele din urmă să-şi alunge 
imaginea din minte şi să se concentreze asupra viitorului 
apropiat. Hotări să nu se mai gândească la ce-a fost şi de 
asemenea să nu participe la ceremonie. 

Oricum nu-i vor simţi lipsa, deşi în caz că observau sigur 
ar fi trimis pe cineva s-o ia pe sus. Amenințarea păru s-o 
impulsioneze, aşa că se smulse de pe pat, iscodind camera să 
vadă pe unde s-ar putea ascunde. Să se bage sub pat? Era 
ascunzătoarea clasică, numai că locul era mult prea strâmt şi 
plin de praf, căci de câteva săptămâni bune nu-şi făcuse curat în 
cameră aşa cum se cuvine. 

li veni apoi ideea cu garderoba, la care medită preţ de 
câteva clipe. Nu era totuşi hotărâtă, întrucât dulapul din lemn de 
pin în formă de cutie o ducea mereu cu gândul la un sicriu cu 
capacul într-o parte. Nu era prima dată când îi treceau prin cap 
astfel de idei trăsnite. Verişoarele ei îi spuneau mereu că are o 
imaginaţie bolnavă. Incă de mică îi plăcuse să joace în tot felul 
de dramatizări ale unor poveşti arhicunoscute, interpretând cu 
mare zel moartea personajelor pe care le întruchipa. Nu mai 
jucase de mult într-o astfel de piesă, dar la moarte tot se mai 
gândea, şi chiar destul de des. Mai ales la moartea ei. 

— Moartea... şopti ea, tremurând la auzul cuvântului rostit 
cu voce tare. 

Il mai spuse o dată, cu mai multă convingere în glas. Ce 
cuvânt comun, ce cale simplă de a scăpa de toate problemele 
ce-o frământau! Ar fi putut să lipsească de la ceremonia de azi, 
dar cum avea să treacă de cele care aveau să vină? 


Dac-ar avea curajul să-şi pună capăt zilelor, n-ar mai fi 
nevoită să suporte atâta umilinţă, să vadă cum fete mult mai 
mici decât ea căpătă Darul Viziunii! N-ar mai sta la masă cu 
toate mucoasele alea în tunici albastre, care-o priveau pe sub 
sprâncene în timpul fiecărei ceremonii... Lirael ştia prea bine 
acea privire şi ce se ascundea în spatele ei. Vedea doar teamă 
în ochii lor, teama că ar putea fi ca ea, blestemate să rămână pe 
veci fără nepreţuitul dar, singurul care dădea un sens existenţei 
lor! 

Ar fi scăpat nu numai de expresia plină de milă a 
Clayrelor, ci şi de toţi cei care se opreau din drum ca s-o întrebe 
ce mai face, de parcă nişte cuvinte spuse din convenienţă ar fi 
putut exprima ce simte cu adevărat. Dar şi dac-ar fi fost să fie 
sinceră, cum să îi faci să înţeleagă cât de cumplit e să n-ai încă 
Darul Viziunii la paisprezece ani? 

— Să mori... şopti ea din nou, şi cuvântul i se rostogoli pe 
limbă ca o licoare pe care o deguşti în tihnă. 

Ce altceva îi mai rămăsese? În tot acest răstimp nutrise 
speranţa că darul i se va dezvălui până la urmă. Azi împlinea 
însă paisprezece ani... Unde se mai auzise să nu ai Darul Viziunii 
la aşa o vârstă? Se simţea complet deznădăjduită, mai mult ca 
niciodată. 

— E cea mai înţeleaptă decizie, proclamă ea solemn, ca şi 
cum ar fi anunţat public o hotărâre de mare importanţă. 

Nu era nici urmă de şovăială în glasul ei, deşi în minte îi 
încolţise deja îndoiala. Sinuciderea nu era o practică specifică 
Clayrelor, şi, dacă îşi ducea planul la bun sfârşit, n-ar fi făcut 
decât să demonstreze pentru ultima dată că nu e una de-a lor. 
Dar ce era rău în asta, la urma urmei? Mai era apoi şi problema 
felului în care avea s-o facă. Ochii i se opriră la sabia agăţată în 
cuierul de pe uşă, cu tăişul tocit vârât în teacă. Vârful metalic ar 
fi fost o variantă, dar ar fi murit în agonie, şi sigur careva i-ar fi 
auzit gemetele şi-ar fi chemat ajutoare. 

Totuşi, trebuia să existe o vrajă care să-i ia răsuflarea, să-i 
sugă aerul din piept şi să-i astupe gâtul... Astfel de farmece nu 
se găseau în manualele de şcoală şi nici măcar în cartea ei de 
Magie sau Indexul Insemnelor de Legământ, ambele la 
îndemână pe birou, la nici doi metri distanţă. Pentru aşa ceva ar 


fi trebuit să se documenteze prin tomurile din Biblioteca cea 
Mare, deşi astfel de cărţi de vrăjitorie erau probabil ţinute sub 
cheie sau ferecate prin magie. 

Nu-i rămâneau, aşadar, decât două variante: mai întâi 
înălţimea şi-apoi îngheţul. g 

— Ghețarul, asta e! murmură ea. Aşa va face. In timp ce 
toată lumea va fi la ceremonia lui Annisele, avea să urce 
treptele la Muntele Meteor şi-apoi îşi va da drumul în apele de 
gheaţă. Dacă s-or sinchisi s-o caute, îi vor găsi până la urmă 
trupul frânt şi îngheţat - şi-atunci îşi vor da seama, poate, ce 
chin e să trăieşti printre ele şi să n-ai Viziune. 

Se şi vedea purtată pe braţe până în Sala Mare, unde 
colegele se vor aduna în jurul ei şi-o vor privi zăcând inertă în 
tunica ei albastră de copilă, acum albă şi ţeapănă de la zăpada 
şi gheaţa de pe ea. Ochii i se umplură brusc de lacrimi, dar 
ciocănitul neaşteptat din uşă îi întrerupse morbida reverie şi 
Lirael tresări, mai mult uşurată decât speriată. 

Pesemne că Profetesele o dibuiseră într-un sfârşit. Era 
oricum o premieră în ceea ce-o priveşte. Or fi văzut-o urcând 
scările şi aruncându-se în gol de la înălţime, şi-acuma 
trimiseseră pe cineva ca s-o împiedice de la asemenea 
nesocotinţă şi s-o asigure că totul va fi bine şi că va căpăta şi ea 
Vederea într-o bună zi. 

Nici n-apucă să zică: „Intră”, că uşa se şi deschise, semn 
că nu era vorba de vreuna din trimisele Profeteselor. Numai 
mătuşa Kirrith, Străjera Junioarelor, intra mereu înainte s-o 
poftească. Era mai mult străjeră decât mătuşă pentru Lirael, 
căci o trata la fel ca şi pe celelalte fete şi nu-şi arăta niciodată 
afecțiunea de mătuşă. _ 

— Aici erai! izbucni Kirrith cu vocea ei enervantă. Incerca 
mereu să pară veselă, dar nu-i prea reuşea. Te-am căutat la 
micul dejun, dar a fost aşa o îmbulzeală că n-am reuşit nicicum 
să dau de tine! La mulţi ani, Lirael! 

Fata o privi absentă, observând şi cadoul pe care femeia i- 
| întinsese, o cutie mare, pătrată, învelită în hârtie roşie cu dungi 
maro şi poleială aurită. Un ambalaj într-adevăr foarte frumos. 
Mătugşa Kirrith nu-i mai făcuse daruri niciodată, justificându-se 
prin faptul că nici ea nu primea cadouri, însă lui Lirael scuza i se 


părea cam desuetă. Important e să dăruieşti, nu să primeşti. 

— Ei, hai, deschide-l! o îndemnă Kirrith. Trebuie să ne 
grăbim s-ajungem la ceremonie! Ce surpriză, nu m-aşteptam să 
fie tocmai micuța noastră Annisele! 

Lirael luă pachetul, care deşi nu era tare îi păru totuşi 
destul de greu. Pentru câteva clipe toate gândurile negre îi 
zburaseră din minte, curioasă să afle ce se ascunde înăuntru. Ce 
i-o fi luat oare? 

Pipăindu-l cu atenţie, avu deodată un presentiment ciudat. 
Rupse degrabă ambalajul la unul din colţuri şi dinăuntru răsări o 
bucată de material de un albastru deja familiar. 

— E... e o tunică! izbucni ea, dar nu-şi recunoscu glasul, 
de parcă altcineva ar fi vorbit de undeva de departe. O tunică 
de copilă. 

— Întocmai, zise Kirrith, plină de strălucire în roba ei ca 
neaua, cu diadema de argint încununată cu pietrele lunii 
odihnindu-i-se pe creştet, printre buclele blonde ca platina. Am 
văzut eu că cea veche îţi rămăsese un pic scurtă şi nu-ţi mai 
venea bine, acum că ai mai crescut... 

Vorbi mai departe, dar Lirael n-o mai asculta, de parcă 
traversase într-o lume imaginară, unde nu exista nici tunica 
azurie, nici Kirrith pălăvrăgind într-una de-ale ei, unde nu mai 
era nimeni şi nimic. 

— Hai odată, îmbracă-te! o grăbi mătuşă-sa, aranjându-şi 
pliurile robei. 

Era voinică şi înaltă, puţine Clayre mai erau ca ea. De câte 
ori se aflau faţă în faţă Lirael se simţea minusculă şi inutilă, cu- 
atât mai mult cu cât femeia purta mereu roba cea albă, care-i 
acoperea din cap până-n picioare trupul masiv. Privindu-i 
straiele imaculate copila îşi aminti din nou de gheaţa şi nămeţii 
munţilor. 

Căzuse iar pe gânduri când Kirrith o trezi din visare, 
bătând-o uşor pe umăr. 

— Ce este? întrebă ea aiurită, dându-şi seama că o lăsase 
să vorbească de una singură. 

— Grăbeşte-te! îi repetă mătuşa Kirrith, încruntându-se 
uşor, şi-atunci coroniţa îi alunecă spre frunte, punându-i ochii 
într-un con de umbră. Ar fi extrem de nepoliticos să întârziem. 


Lirael îşi dădu jos vechea tunică cu gesturi mecanice şi se 
îmbrăcă cu cea nouă. Era din olandă aspră şi fiindcă nu era 
purtată îi stătea cam ţeapănă, însă mătuşa Kirrith i-o aranjă într- 
o clipită. Odată mânecile potrivite şi aşezată frumos pe umeri, 
Lirael băgă de seamă că-i era lungă până aproape de glezne. 

— Acuma poţi să creşti cât vrei, zise mătuşa Kirrith 
mulţumită. Hai, să nu mai zăbovim, nu mai avem timp! 

| se strânse inima în piept privind albastrul ce-o acoperea 
din cap până-n picioare. Cât să mai crească până-i rămâne şi- 
asta mică? l-ar veni bine şi la treizeci şi ceva de ani! Pesemne 
că mătuşa Kirrith era convinsă că nu va apuca în veci să poarte 
roba albă! 

— Du-te tu înainte, îi zise cu gândul la ale ei, te prind eu 
din urmă. Se şi vedea urcând pe creştetul muntelui, simţea deja 
îmbrăţişarea gheții din abis. Vreau să mă duc la toaletă mai 
întâi. 

— Foarte bine, zise Kirrith, ieşind grăbită pe coridor. 
Numai să nu întârzii! Gândeşte-te ce-ar zice mama ta! 

Lirael merse în urma ei, dar o luă la stânga să intre la 
toaletă. Kirrith se îndreptă în direcţia opusă, bătând sprintenă 
din palme să le zorească pe cele trei întârziate care se chinuiau 
să se îmbrace din mers, cu tunicile pe jumătate trase pe cap, 
râzând una de cealaltă pe înfundate. 

Habar n-avea ce ar fi zis mama ei într-o atare situaţie ori 
în oricare alta. Când era mică o necăjiseră de nenumărate ori pe 
tema asta, iar mai târziu, când se izolase de restul, o lăsaseră în 
pace, deşi povestea nu fusese dată uitării întru totul. Clayrele 
obişnuiau să aibă relaţii cu oaspeţi ocazionali, ba chiar să-şi 
caute iubiţi în afara Gheţarului, însă nimeni nu mai pomenise să 
nu declari cine e tatăl, dacă la mijloc era vorba de-un copil. 

Dar mama ei nu se oprise aici. Când Lirael avea numai 
cinci ani se hotărâse brusc să părăsească Ghețarul, la chemarea 
unei Viziuni pe care n-o împărtăşise nimănui. Ani mai târziu, 
mătuşa Kirrith îi mărturisise că Arielle e moartă, fără să-i dea 
alte detalii. Circulau diverse poveşti despre cum şi-ar fi găsit 
sfârşitul, fie otrăvită de rivale la curtea nu ştiu cărui prinţ de prin 
ţinuturile îngheţate de la miazănoapte, fie sfâşiată de fiarele 
pădurii. Se mai zvonea şi că ar fi făcut pe ghicitoarea, ocupaţie 


pe care Clayrele o detestau cu toată fiinţa lor, considerând-o 
nedemnă pentru cineva din Stirpea lor. 

Cu timpul copila izbutise să ferece durerea într-un locşor 
tainic în inimă, dar nu ţinea întotdeauna uşile închise şi nimeni 
nu se pricepea mai bine ca mătuşă-sa să dea năvală înăuntru, 
răscolindu-i amintirile. 

Odată plecată Kirrith cu tot cu cele trei năstruşnice, Lirael 
dădu fuga înapoi în cameră şi-şi scoase hainele de drum: o 
haină grea de lână, unsă cu lanolină, o căciulă dublă de fetru cu 
urechi, papuci de pânză gudronată, mănuşi cu căptuşeala de 
blană şi o pereche de ochelari de protecţie cu lentile de sticlă 
verde. Pe de o parte se gândea că n-are niciun rost să se 
echipeze atât de straşnic, din moment ce oricum avea să piară, 
dar vocea din mintea ei îi spunea că merită măcar atâta lucru. 

Pentru că toate regiunile locuite de pe teritoriul Clayrelor 
erau încălzite cu aburii pompaţi de la izvoarele din adâncime, 
Lirael îşi luă straiele în braţe, vârând articolele mai mici în haină. 
Avea să se încălzească destul urcând treptele către Meteor şi 
neîncotoşmănită. Drept ultim gest de răzvrătire îşi trase tunica 
de pe ea şi o zvârli pe jos, optând pentru hainele de lucru 
purtate de Clayre când făceau de serviciu la bucătărie sau la 
oficiu în Cantina de Jos: o cămaşă gri de bumbac lungă până la 
genunchi peste carâmbii subţiri de lână azurie. Uniforma mai 
avea şi un şorţ gros de canava la care însă Lirael hotărî să 
renunţe. 

Era ciudat să se furişeze de-a lungul Aripei de 
Miazănoapte fără să întâlnească picior de om. În mod normal 
era un pasaj foarte aglomerat, iar la ora asta din zi zeci de 
Clayre forfoteau de colo-colo îndreptând-se fiecare pe la 
treburile ei, ducându-se sau venind de la Profetese sau 
îngrijindu-se de diverse probleme ale comunităţii. Ghețarul era 
de fapt un fel de orăşel de provincie, unul destul de ciudat din 
moment ce preocuparea principală a locuitoarelor sale era 
tâlcuirea viitorului, sau - după cum ele însele le explicau mereu 
vizitatorilor - desluşirea posibilelor întruchipări, deloc puţine, pe 
care acesta le putea avea. 

În punctul unde pasajul se intersecta cu Zigzag-ul Lirael se 
asigură încă o dată că nu o urmăreşte nimeni. Se furişă apoi în 


prima cotitură a coridorului, căutând un ungher îngust şi 
întunecos măcar jumătate cât ea. Odată vârâtă acolo, scoase 
cheia agăţată de lănţicul pe care îl purta la gât. Toate Clayrele 
aveau astfel de chei cu care descuiau majoritatea uşilor de 
acces şi, deşi poarta către Meteor nu era tocmai o destinaţie 
obişnuită, Lirael spera să nu aibă nevoie de o cheie specială. 

Nu se vedea decât broasca suspendată în aer, dar când 
vâri cheia înăuntru şi o răsuci de două ori uşa începu să prindă 
contur ca prin minune. O dâră argintie abia vizibilă se ridică 
alene din podea, schiţând cadrul dreptunghiular pe fundalul 
palid de piatră. 

Lirael o împinse cu putere şi trecu pragul iute, simțind o 
briză rece mângâindu-i obrajii. De s-ar fi nimerit niscai Clayre 
prin apropiere, sigur ar fi băgat de seamă adierea, căci chiar 
dacă locuiau în inima muntelui îmbrăţişat pe jumătate de 
ghețar, nu agreau frigul prea tare. 

Uşa se închise în urma ei şi conturul argintiu se făcu 
nevăzut ca la un semn. Dinainte i se înşiruiau scările, drepte şi 
abrupte, mult mai întunecate decât în celelalte săli, dar 
luminate totuşi de însemnele Legământului de deasupra. Işi 
aduse aminte de o excursie făcută cu clasa cu mult timp în 
urmă, când treptele i se păruseră imense. Se strâmbă şi începu 
să urce încet, conştientă că în scurt timp au să-i amorţească 
gambele de la efort. Erau totuşi cu cincisprezece centimetri mai 
înalte decât în mod normal... 

Primele o sută şi ceva erau mărginite de o balustradă de 
bronz, pe porţiunea unde Scara urca în linie dreaptă. Lirael se 
prinse de ea şi porni la drum, încălzind metalul rece cu palma-i 
umedă. După cum îi era obiceiul, începu să numere treaptă 
după treaptă, ţinând isonul urcuşului şi reuşind astfel să-şi 
alunge din minte imaginea obsedantă a prăbuşirii în hăul de 
gheaţă. 

Aproape că nu observă când balustrada se-ntrerupse 
brusc, căci ajunsese la gura spiralei lungi şi întortocheate ce 
dădea spre creasta muntelui Meteor, care alături de Crepuscul, 
celălalt pisc îngemănat, mărgineau Ghețarul de o parte şi de 
alta. Avusese şi el un nume odinioară, dar nimeni nu şi-l mai 
aducea aminte, aşa încât de mii de ani îşi trăgea denumirea de 


la Clayrele ce locuiau pe aceste meleaguri ori în vecinătate, ori 
deasupra, ori câteodată în inima de piatră. Cu timpul numele 
ajunsese să se refere şi la domeniile Clayrelor, aşa că nu numai 
blocul de gheaţă, ci şi sălile de piatră de sub el erau acum 
cunoscute drept Ghețarul Clayrelor, de parcă şi acesta era tot al 
lor. 

Clayrele însă nu îşi făceau de regulă sălaş aproape de 
Gheţar. Trăiau în pântecele munţilor de milenii, în tunelele 
săpate de râmele-sfredel, acum dispărute aproape în totalitate, 
sau în locuinţe făurite fie prin vrăji de scormonire a pământului, 
fie prin trudă fizică. Cu toate astea, ghețarul îşi vedea neabătut 
de alunecare, erodând roca munţilor ce-l susțineau pe laturi. 
Gheaţa sfâşia stânca fărâmicioasă, fără să-i pese de pasajele 
subterane ale Clayrelor, care se puteau surpa oricând. 

Sigur că Clayrele vedeau foarte clar unde se va ajunge, 
dar asta nu-i oprise pe temerarii constructori de odinioară să-şi 
vadă săvârşite visele ambiţioase. Crezuseră pesemne că opera 
lor va dăinui încă vreo trei sau patru generaţii după - timp 
berechet pentru urmaşi s-o poată salva de la pieire. 

Lirael se gândi la constructorii de altădată, întrebându-se 
de ce făcuseră oare treptele atât de înalte şi abrupte. După o 
vreme număratul ritmic nu-i mai ţinu mintea ocupată, aşa că 
dădu frâu liber imaginaţiei. Parcă o şi vedea pe Annisele, gătită 
din cap până-n picioare, stând în capul alaiului de Junioare 
adunate în Sala Mare, o siluetă diafană pe fundalul uniformelor 
albastre. Se uita fără-ndoială către cealaltă jumătate a încăperii, 
la Clayrele îmbrăcate în alb, ca şi ea, fără să-şi dea seama 
măcar că sunt acolo, aşezate în stranele dispuse în douăzeci şi 
unu de rânduri de-o parte şi de alta a Sălii, pe câteva sute de 
metri. Erau făcute din lemn închis de mahon şi acoperite cu 
perne îmbrăcate în mătase, care erau schimbate cu mare 
pompă o dată la cincizeci de ani. 

In aceeaşi parte a Sălii se va afla negreşit şi mesagera 
Prorocirii sau câteva din Profetese poate, dacă nu cumva aveau 
alte treburi mai importante. Dacă s-ar fi aflat totuşi acolo, cu 
siguranţă ar fi stat în jurul Pietrei de Legământ care se ridica 
direct din podea, un bloc masiv de piatră în care pluteau 
strălucitoare mii de însemne fermecate ce povesteau în 


preschimbarea lor de toate cele ştiute şi neştiute. Şi pe această 
Piatră, mai sus decât ar fi putut ajunge oricare dintre ele - cu 
excepţia mesagerei, care putea să o atingă cu vârful baghetei - 
s-ar fi aflat diadema noii Clayre, reflectând în montura de argint 
bătută cu pietrele lunii însemnele magice ce se scăldau în 
Piatră. 

Lirael mai urcă o treaptă, sfârşită de puteri. O dureau 
picioarele cumplit. Pentru Annisele va fi atât de simplu şi de 
uşor! Câteva sute de trepte, urcate cu entuziasm îmbiată de 
zâmbetele celor de pe margine! lar apoi, odată încununată cu 
diadema, rumoarea când Clayrele se ridicau în picioare, uralele 
mulţimii, ecoul lor ce răsuna în toată Sala şi-n încăperile de 
dincolo... 

Ea, pe de altă parte, era singură şi dată uitării, ca de 
obicei! Era cât pe ce s-o podidească plânsul, dar se îmbărbătă 
şi-şi alungă lacrimile. Nu mai avea decât încă vreo sută de 
trepte şi ajungea la Poartă. Odată trecut pragul va ajunge pe 
platoul de dincolo, unde îşi va putea privi moartea cu ochii de pe 
marginea îngheţată. 


CAPITOLUL TREI 
Aripi de hârtie 


Se odihni puţin când ajunse la capătul scării, până ce o 
răzbi răcoarea pietrei. Se îmbrăcă atunci cu hainele aduse şi, 
când îşi puse ochelarii, totul se coloră în verde. La urmă, scoase 
din buzunarul hainei o eşarfă de mătase cu care îşi acoperi gura 
şi nasul, iar peste trase urechile căciulii. 

îmbrăcată astfel, putea trece cu uşurinţă drept una dintre 
Clayre. Nimeni nu-i vedea faţa, ochii sau părul. Arăta exact ca 
oricare alta. Când au să-i găsească trupul, nu o să ştie cine e 
decât după ce îi vor da jos căciula, ochelarii şi eşarfa. 

Măcar atât, măcar în ultimele clipe de viaţă să fie şi ea 
una de-a lor. 

Cu toate astea, şovăi dinaintea uşii ce dădea în hangarul 
Planoarelor şi mai departe către Poarta Meteorului. Era încă 
vreme să se răzgândească, să le spună că a mâncat ceva ce nu 
i-a căzut bine şi de aceea zăbovise în odaie. Dacă se grăbea, ar 
fi putut să fie înapoi înainte ca ceilalţi să se întoarcă de la 
Ceremonie. 

Dar ce folos, viaţa ei ar fi rămas la fel... N-o aştepta nimic 
bun înapoi, în josul scărilor. Hotărârea era deja luată, nu mai 
rămânea loc de întoarcere, aşa că îşi luă inima în dinţi şi se duse 
să arunce o privire pe creastă. Avea să ia decizia finală acolo. 

Scoase iarăşi cheia, ţinând-o cu greu în mână din cauza 
mănuşilor, şi descuie uşa de data asta vizibilă, dar şi ea 
protejată de magie. Când o roti în yală simţi puterea 
Legământului vibrând în metalul subţire şi-apoi în mâna ei prin 
blana căptuşelii. Se încordă preţ de o clipă, relaxându-se apoi 
îndată ce tumultul de magie se mai domoli. Pesemne că nu de 
ea era menit să se ferească, ci de altcineva... sau altceva. 

În încăperea de dincolo era şi mai frig, deşi nu ieşise încă 
din matca muntelui. Aici era hangarul Planoarelor, unde Clayrele 
îşi ţineau la adăpost aparatele magice de zbor, din care trei 
dormitau acum tăcute în apropiere. Arătau ca nişte canoe 
subţirele, cu cozi şi aripi de vultur. Lirael dădu să-l atingă pe 
unul, să se convingă că e aievea, dar se opri la timp. Propriu-zis, 


Planoarele erau alcătuite din mii de foi de hârtie laminată, la 
care se adăuga însă o porţie însemnată de magie, astfel încât 
erau parţial însufleţite. Ochii pictaţi ai aparatului verde cu 
argintiu de lângă ea păreau ei lipsiţi de viaţă, dar s-ar fi aprins 
vioi dacă l-ar fi atins, şi n-ar fi vrut să îl trezească. Ştia doar că 
sunt controlate cu ajutorul unor însemne magice pe care pilotul 
trebuia să se priceapă să le fluiere. Cu fluieratul s-ar fi descurcat 
ea, numai că nu ştia ce semne anume sau ce metodă specială 
erau de trebuinţă ca să nu dea greş. 

Se furişă aşadar pe lângă Planoare spre ieşirea din munte. 
Poarta era imensă - suficient de mare ca treizeci de oameni sau 
chiar două Planoare să-i treacă pragul unul lângă altul, şi cel 
puţin de patru ori mai înaltă decât ea. Din fericire nu trebui să 
se chinuie s-o deschidă, căci în partea stângă era o uşă de 
trecere mult mai mică, pe care o descuie într-o clipită cu 
ajutorul aceleiaşi chei şi păşi în sfârşit afară, nu înainte de a 
simţi atingerea magiei ce proteja intrarea de oaspeţi nepoftiţi. 

Frigul şi soarele o întâmpinară deopotrivă, primul destul 
de aspru cât să-i pătrundă prin hainele groase, celălalt atât de 
puternic încât aproape o orbi chiar şi prin ochelarii verzi. 

Era o zi minunată de vară, şi probabil că în vale era cald şi 
frumos. Aici în creierii munţilor era rece, iar frigul venea mai cu 
seamă de la vânturile ce suflau primprejurul ghețarului şi apoi 
tot mai sus până pe culme. 

Dinaintea ei se întindea o terasă neobişnuit de netedă, 
săpată direct în stânca muntelui. Era lungă de vreo sută de 
metri şi lată cam de jumătate, presărată cu calupi grei de 
gheaţă şi troiene încremenite, cu toate că stratul de zăpadă era 
destul de subţire. Ştia prea bine că pentru asta trebuia să le 
mulţumească trimişilor Legământului - slujitori întrupaţi prin 
magie, care dădeau zăpada cu lopeţile, măturau şi meştereau 
tot timpul anului, în funcţie de vreme. 

În capătul îndepărtat al micului platou se căsca un hău 
imens. Lirael privi într-acolo, dar nu zări decât albastrul cerului 
şi câţiva nori alburii ce coborâseră din înălţimi. Va trebui să 
meargă până-n margine şi să privească de acolo la blocul 
îngheţat care se revărsa în adâncimi. Deocamdată însă hotări să 
nu traverseze, mulţumindu-se să-şi imagineze cum ar fi dacă 


chiar ar sări. Dacă s-ar arunca cu avânt, ar cădea liber direct în 
apele îngheţate de dedesubt, care o aşteptau cu braţele 
deschise s-o împresoare în moarte. Dacă dimpotrivă şi-ar da 
drumul prea aproape de coastă, s-ar putea lovi de vreun colţ de 
stâncă după doar zece metri şi s-ar prăvăli în neant rupându-şi 
câte un os la fiecare răsucire. 

Închise ochii, străbătută de un fior rece. Acum că ajunsese 
până aici, unde doar o plimbare scurtă până la marginea 
prăpastiei o despărţea de moarte, planul nu-i mai părea atât de 
inspirat. Dar ori de câte ori se gândea la viitor, se simţea 
îngrădită şi fără de puteri, ca şi cum ar fi pornit la un drum 
dinainte sortit eşecului, având drept obstacole ziduri de 
netrecut. 

Se îmbărbătă cât să facă câţiva paşi către precipiţiu, să se 
uite măcar în hăul ce se căsca dedesubt. Picioarele însă n-o prea 
ascultau şi-n loc s-o apuce înainte o luă într-o parte, fără să 
ajungă unde voia de fapt. 

După o jumătate de oră, timp în care se plimbase dintr-un 
capăt în altul fără să se aventureze până la marginea stâncoasă, 
hotări să se întoarcă la Poarta cea mare. Cel mai mult se 
apropiase până la panta din celălalt capăt al platoului, de unde 
decolau Planoarele şi care cobora vreo sută de metri pe o 
costişă domoală care nu se întâlnea cu ghețarul. Dar nici măcar 
de ea nu avu curaj să se apropie prea mult, rămânând la mai 
bine de şapte metri de margine. 

Nu-nţelegea cum de puteau Planoarele să decoleze de pe 
panta asta. Nu văzuse niciodată cum îşi iau zborul sau cum 
aterizează, şi preţ de câteva minute încercă să-şi imagineze 
cum s-ar petrece lucrurile. Pesemne că pentru început alunecau 
uşor pe gheaţă, şi-apoi dintr-odată se ridicau sprintene până-n 
înaltul cerului... Dar când anume, şi cum? Aveau oare nevoie de 
o ambreiere îndelungă, ca pelicanii albaştri pe care-i văzuse pe 
râul Ratterlin, sau ţâşneau deodată în văzduh, asemenea unor 
vulturi? 

Toate aceste întrebări o făcură şi mai curioasă în legătură 
cu Planoarele şi-alcătuirea lor bizară. Tocmai se gândea să se 
uite mai îndeaproape la unul din hangar, când îşi dădu seama că 
punctul întunecat din înălţimi nu era doar în mintea ei sau vreun 


nor vestitor de furtună, ci un Planor adevărat care se pregătea 
să aterizeze. 

În aceeaşi clipă auzi scârţâitul prelung al Porții 
deschizându-se alene. Îşi întoarse privirea într-acolo, apoi iarăşi 
către Planor, mişcându-şi capul ameţitor. Ce-o să se facă? 

Ar fi putut să fugă acum, cât mai era timp, şi să se arunce 
în gol, dar nu se simţea în stare. Trecuse de momentul critic, cel 
puţin deocamdată. 

Ar fi putut la fel de bine să se dea într-o parte şi să 
privească Planorul cum aterizează, dar mai mult ca sigur s-ar fi 
ales cu o săpuneală pe cinste de la mătuşa Kirrith, pe lângă 
câteva luni în plus de serviciu la bucătărie ori vreo pedeapsă şi 
mai abitir, de care nu aflase încă. 

De ce să nu se-ascundă undeva şi să privească totul de 
acolo? La urma urmei, asta îşi dorise dintotdeauna. 

Trecu iute în revistă toate aceste posibilităţi şi-n mai puţin 
de o secundă o alese pe ultima. Se furişă, aşadar, după un 
morman de zăpadă şi începu să se acopere cu omătul îngheţat. 
Curând reuşi să se camufleze aproape în întregime, cu excepţia 
urmei de paşi din zăpadă care-i dădea de gol ascunzătoarea. 

Îşi concentră îndată gândurile asupra Legământului, 
vizualizându-l cu ochii minţii. Scoase apoi din curgerea-i eternă 
cele trei însemne de care avea nevoie. Unul după altul acestea 
prinseră a străluci din ce în ce mai tare, umplându-i mintea cu 
lumina lor caldă până ce nu se mai putu gândi la nimic altceva. 
Le ademeni apoi în cerul gurii, de unde le suflă discret spre 
urmele lăsate în zăpadă. 

Vraja i se rostogoli pe buze ca un rotocol jucăuş de 
răsuflare îngheţată, umflându-se într-una până ce ajunseră de 
mărimea unui braţ care alunecă degrabă pe cărăruia din omăt, 
măturând urmele ca şi când n-ar fi fost. Odată munca săvârşită, 
balonul de aburi se împrăştie în cele patru zări, luând cu el 
însemnele vrăjite. 

Lirael privi către văzduh, sperând ca pilotul sau oricine se 
găsea în Planor să nu fi zărit norişorul fermecat. Aparatul se 
apropia tot mai mult, desenând urme de aripi pe zăpadă, şi se 
roti apoi o ultimă dată, scăzând simţitor din altitudine. 

Lirael îşi miji ochii să vadă ce se petrece, căci avea 


ochelarii încă pe nas şi zăpada îi acoperea faţa aproape în 
întregime. Nu putea distinge cine e la cârma Planorului, care 
avea culori diferite de cele folosite de regulă de Clayre. Era 
vopsit în roşu şi auriu, culorile Casei Regale. Să fie oare un 
mesager? Regele din Belisaere şi Clayrele păstrau o legătură 
destul de strânsă şi Lirael văzuse deseori solii regali servind 
masa în Cantina de Jos, dar din câte ştia ea niciunul nu venea 
aici cu Planorul... 

În aerul rece răsunară dintr-odată câteva note fluierate, 
vibrând cu puterea magiei. Simţi că o ia cu ameţeală şi o 
cuprinse o poftă nebună să zboare şi ea una cu vântul. Zări apoi 
Planorul făcând o ultimă rocadă, învârtindu-se în aer şi poposind 
în sfârşit pe zăpada îngheţată, pe care alunecă câţiva metri 
împrăştiind o poleială fină în stânga şi-n dreapta, foarte aproape 
de locul unde se pitise ea. 

Din cabină ieşiră anevoie două siluete subţiri care 
începură să-şi dezmorţească braţele şi picioarele. Ambele erau 
atât de bine înfofolite în blănuri încât Lirael nu-şi putu da seama 
dacă erau bărbaţi sau femei. Oricum, Clayre n-aveau cum să fie, 
nu în asemenea haine. Unul din nou-veniţi purta o scurtă din 
blană de jder negru cu auriu, celălalt o haină asemănătoare, 
dintr-o blană roşie-cafenie pe care fata n-o putu identifica. 
Aveau şi ei ochelari, doar că lentilele erau albastre, nu verzi. 

Persoana cu haină roşcovană cotrobăi prin cabină, de 
unde scoase două săbii. Lirael era convinsă că-i va da una 
celuilalt sau celeilalte, însă şi le fixă pe amândouă de cureaua 
lată de piele, de o parte şi de alta a taliei. Era aproape sigură că 
e vorba de un bărbat. 

Cealaltă era femeie, cea cu haina negru cu argintiu, îşi 
dădu seama după felul cum îşi dăduse jos mănuşa şi-şi aşezase 
mâna pe botul Planorului, ca o mamă care mângâie fruntea 
copilului să vadă dacă are temperatură. 

Se aplecă şi ea în cabină, de unde scoase o banqulieră de 
piele. Lirael îşi întinse gâtul ca să vadă mai bine, ignorând 
zăpada care-i alunecă pe după guler, prelingându-i-se rece pe 
spinare. Scoase un sunet de uimire abia când recunoscu 
săculeţii prinşi de curea, cât pe ce să se dea de gol. Şapte 
săculeţi de piele, cel mai mic cât un flacon de pastile, cel mai 


mare cât mâna ei, fiecare cu câte un mâner lucios de mahon 
ieşind dintre şirete, tortiţele clopoţeilor acum adormiţi în 
îmbrăcătoarea de piele. Oricine ar fi fost necunoscuta, avea cu 
ea cei şapte clopoței ai unui necromant! 

După ce îşi puse banduliera de-a latul pieptului îşi scoase 
şi ea sabia, una mai lungă decât cele folosite de Clayre şi de 
asemenea mult mai veche. Lirael simţi puterea vibrând în ea, 
chiar de acolo, de departe. Legământul palpita învolburat nu 
numai în sabie, ci şi în cei doi străini. 

Dar şi clopoţeii erau fermecaţi, iar asta o ajută să-şi dea 
seama mai repede cine era de fapt femeia. Necromanţia era o 
formă de Magie Liberă, şi astfel interzisă în Regat, la fel şi 
clopoţeii necromanţilor. Aceştia însă erau mai speciali. O singură 
femeie primise învoire să-i întrebuinţeze, căci numai ea avea 
puterea să dezlege făcăturile necromanţilor şi să redea Morților 
liniştea cea de pe urmă, împreunând cele două magii ce- 
odinioară fuseseră doar una: Magia Liberă şi Legământul. 

O trecu un fior rece când îşi dădu seama că e la mai puţin 
de douăzeci de metri de Abhorsen. Cu mulţi ani în urmă, 
legendara Sabriel îl salvase pe Prinţul Touchstone, preschimbat 
în stană de piatră printr-o vrajă necurată, şi împreună îl 
învinseseră pe Kerrigor, Mortul cel Mai de Temut, care aproape 
că nimicise întregul Regat. După izbândă se căsătorise cu 
Prinţul, care devenise apoi Rege, şi împreună... 

Privi atunci către bărbatul cu cele două săbii, observând 
cum nu o scapă deloc din ochi, mergând mereu lângă ea. 
Pesemne că e Regele, îşi zise Lirael, simțind că i se face rău. 
Regele Touchstone şi Abhorsen Sabriel aici, în carne şi oase! 
Dacă ar fi avut curaj, s-ar fi putut duce să vorbească cu ei, atât 
erau de aproape! 

Dar entuziasmul îi păli într-o clipită şi se lipi şi mai tare de 
mormanul de zăpadă, fără să bage în seamă umezeala şi 
răceala, aşteptând în tăcere. Habar n-avea cum să facă 
plecăciunea de cuviinţă, ce trebuie să zică sau să facă în 
prezenţa unor asemenea feţe regeşti. 

Nu ştia nici măcar cum să se adreseze Regelui sau lui 
Abhorsen, şi mai ales cum să explice ce caută acolo. 

După ce-şi luară toate cele de trebuinţă, Sabriel şi 


Touchstone se apropiară unul de celălalt şi-ncepură a vorbi 
şoptit, feţele lor aproape atingându-se în ciuda echipamentului 
de protecţie. Lirael ciuli urechile, dar nu desluşi nimic inteligibil, 
căci vântul le sufla şoaptele în cealaltă direcţie. Cu toate astea, 
era clar că aşteptau ceva... sau pe cineva. 

Nu după mult timp, când Lirael îşi întoarse capul către 
Poarta Meteorului, atentă să nu răscolească zăpada cu care era 
acoperită, zări un grup de Clayre îndreptându-se zorite către cei 
doi. Veniseră direct de la Ceremonie, căci majoritatea aveau 
încă coroana pe cap şi purtau aceleaşi robe albe peste care îşi 
trăseseră în grabă câte o pelerină sau haină mai largă. 

Le recunoscu imediat pe primele două - gemenele Sanar 
şi Ryelle - întruchiparea perfecțiunii Clayrelor. Viziunea lor era 
atât de puternică încât mai tot timpul erau printre Profetesele 
Veghei de Nouă Zile, aşa că Lirael nu le vedea prea des. 
Amândouă erau înalte şi deosebit de frumoase, cu plete lungi şi 
bălaie strălucind în soare mai ceva ca diadema de argint de pe 
creştet. 

În spatele lor mai erau încă cinci Clayre pe care Lirael le 
cunoştea doar din vedere şi al căror nume şi le-ar fi adus aminte 
dacă se străduia niţel, ba chiar şi ce fel de rude îi erau, deşi 
niciuna nu putea să-i fie mai mult decât verişoară de gradul trei. 
Toate erau însă renumite pentru Viziunea lor intensă, şi dacă 
astăzi nu se numărau printre Profetese, mâine sigur le găseai 
alături de ele, asta dacă nu cumva fuseseră deja săptămâna 
trecută. 

Erau în total şapte, cele mai de seamă Clayre din tot 
Ghețarul, şi fiecare avea rostul ei de zi cu zi dincolo de sarcinile 
ce necesitau puterea lor vizionară. Micuța Jasell, de exemplu, 
cea din coadă, era Trezoriera-şefă, responsabilă cu socotelile 
interne ale Clayrelor şi casa comercială. 

Erau ultimele persoane cu care Lirael ar fi vrut să dea 
ochii într-un asemenea loc, unde n-avea ce căuta. 


CAPITOLUL PATRU 
O licărire în zăpadă 


În timp ce Sanar şi Ryelle le conduceau pe celelalte către 
cei doi oaspeţi, Lirael spera să vadă în sfârşit ce trebuie să faci 
când îi întâlneşti pe Rege şi pe soaţa sa, care mai era şi 
Abhorsen pe deasupra. 


Dar Sabriel şi Touchstone nu erau pare-se adepţii unor 
astfel de politeţuri, căci le-ntâmpinară pe gemene cu braţele 
deschise şi, după ce-şi dădură jos fularele şi ochelarii, le 
sărutară călduros pe ambii obraji. Lirael se aplecă din nou ca să 
audă ce vorbesc şi, deşi vântul bătea tot în direcţia opusă, se 
mai domolise niţel, aşa că reuşi să prindă câte ceva din 
conversaţie. 

— Bine v-am găsit, verişoarelor, ziseră Sabriel şi Regele 
într-un glas, zâmbind larg amândoi. Păreau extrem de obosiţi şi 
traşi la faţă. 

— V-am Văzut aseară, zise Sanar - sau să fi fost Ryelle? 
Niciodată nu le deosebea. A trebuit însă să ghicim ora după 
soare, aşa că sper că nu aşteptaţi de mult. 

— A, nu, abia am sosit acum câteva clipe, răspunse 
Touchstone. Destul cât să ne dezmorţim picioarele. 

— Nu-i prea place să zboare, adăugă Sabriel, surâzând 
şăgalnic către soţul ei. Cred că de fapt n-are încredere în pilot. 

Touchstone râse şi ridică din umeri, cântându-i în strună: 

— Ei, lasă, că te faci din ce în ce mai pricepută. 

Era ceva în vocea lui ce o făcu pe Lirael să creadă că nu 
se referea doar la Planoare. Plutea între ei o fâşie tainică de 
energie şi simţăminte ce ascundea un fel de secret dezvăluit 
numai pe jumătate. Îi lega ceva unic şi misterios, ceva ce 
aducea zâmbetul pe buzele lui Sabriel şi-i lumina privirea. 

— De aşteptat nu v-am Văzut aşteptându-ne, zise Sanar. 
Sper că nu ne-am înşelat... 

— Nici vorbă, o linişti Sabriel, şi zâmbetul i se şterse 
deodată de pe faţă. Avem veşti proaste din soare-apune, şi nu-i 
timp de zăbavă. Am venit să ne sfătuim, să vedem ce-i de făcut, 


dacă ne puteţi da o mână de ajutor... 

— lar sunt probleme acolo? întrebă Sanar cu o expresie de 
îngrijorare pe faţă, întocmai ca sora sa şi celelalte Clayre din 
spate. Nu izbutim să Vedem mai nimic în mare parte din 
teritoriu, din cauza unei puteri care ne zădărniceşte orice efort. 
Cu toate astea, ştim că din soare-apune au să vină necazuri, am 
văzut asta în prea multe previziuni, dar niciodată îndeajuns de 
clare ca să ne fie de folos. 

— Da, se pare că profeţiile încep să se adeverească, căci 
greutăţile se fac deja simţite, oftă Regele. In ultimii zece ani am 
ridicat şase Pietre ale Legământului în jurul Hotarului şi-al 
Lacului Roş, şi-n fiecare an rămân tot câte două. Nu mai pot să- 
mi pierd timpul îndreptându-le pe cele sfărâmate. O să ne 
ducem acum acolo să încercăm să-i dăm de cap şi poate să-i 
găsim şi cauza, deşi tare mă tem că nu vom reuşi, dacă puterea 
asta e atât de şireată încât se-ascunde şi de Viziunea voastră... 

— Nu-i musai să fie intensă ca noi să nu putem pătrunde, 
zise una dintre Clayre, cea mai mare dintre ele. Nici măcar 
malefică. Mai sunt o sumedenie de alte forţe - mult mai puţin 
redutabile - care ne pot împiedica Viziunea din diverse motive, 
pe care nu le putem decât bănui. Uneori cauza e mult mai 
simplă, pentru că pur şi simplu Vedem prea multe într-un timp 
mult prea scurt. Asta ar putea să fie explicaţia pentru ceea ce 
ne bruiază pe malurile Lacului Roş. 

— Oricum ar fi, prezenţa asta nenorocită despică Pietrele 
şi varsă sângele Magilor Legământului, zise Touchstone. Şi tot 
ea îi ademeneşte într-acolo pe Morți şi vrăjitori nelegiuiţi, cu o 
putere nebănuită. Din toată întinderea Regatului, zonele din 
jurul Lacului Roş şi de la poalele muntelui Abed sunt vrăjmaşe 
cârmulirii noastre. Acum paisprezece ani am jurat împreună cu 
Sabriel să întremăm Pietrele şi să redăm liniştea sătenilor, ca să- 
şi vadă şi ei de rostul lor fără teamă de Morți sau de Magia 
Liberă. Şi ne-am ţinut promisiunea, de la Zid şi până-n 
pustietăţile deşertului dinspre miazănoapte. Cât despre 
ţinuturile din soare-apune... acolo am întâmpinat oareşce 
împotrivire. De fapt, tărâmurile de dincolo de Hotar sunt încă de 
acum două sute de ani sub stăpânirea lui Kerrigor. 

— Bag de seamă că toate aceste îndatoriri au ajuns să vă 


cam ostenească, observă cea mai matură dintre Clayre, iar 
Sabriel şi Touchstone încuviinţară în tăcere. 

Cu toate astea, merseră mai departe semeţi şi fără 
tăgadă, semn că-şi acceptau datoria şi intenționau s-o ducă la 
bun sfârşit. 

— Nu avem parte de odihnă, mărturisi Touchstone. Mereu 
apare câte ceva, şi de cele mai multe ori sunt primejdii pe care 
doar Regele sau un Abhorsen le poate îndepărta. De Sabriel e 
cel mai rău, căci sunt încă destui Morți care ne bântuie Regatul, 
şi tot atâţia neghiobi gata să deschidă noi treceri către Moarte. 

— Ca cel ce tulbură apele pe lângă Hotar... îl completă 
Sabriel. Cel puţin aşa spun misivele, că ar fi vorba de un 
necromant sau mai degrabă de o femeie, o vrăjitoare supusă 
Magiei Libere ce poartă pe faţă o mască de bronz şi e însoţită de 
Morți şi Vii deopotrivă. Împreună se pare că au prădat mai multe 
ferme şi aşezări la est de Hotar până aproape de Târgul lui 
Roble, însă voi nu ne-ati dat de veste. Se poate să nu fi Văzut 
chiar nimic din toate asta? Măcar o imagine solitară, un 
crâmpei... 

— Arareori dacă Vedem ceva pe malurile-acelea 
mlăştinoase de un timp încoace, răspunse Ryelle încruntată, dar 
totodată îngrijorată. De obicei puteam pătrunde fără oprelişte, 
dar acum... Imi pare nespus de rău că nu v-am avertizat din 
timp şi că nu vă putem ajuta nici de-aici încolo. 

— O companie a Gărzii a plecat deja din Oyrre, zise 
Touchstone, însă vor ajunge abia peste cel puţin trei zile, iar noi 
până mâine în zori am vrea să fim deja în Târgul lui Roble. 

— Să sperăm că o să fie o dimineaţă însorită, suspină 
Sabriel. Dacă e să ne luăm după solii, vrăjitoarea noastră are 
multe ajutoare la cheremul ei, destule cât să atace un oraş 
întreg pe timpul nopţii sau chiar şi ziua, dacă-i înnorat. 

— Cred totuşi că am Vedea un eventual atac asupra 
Târgului, spuse Ryelle, dar deocamdată viziunile noastre n-au 
arătat aşa ceva. 

— Atunci sunt un pic mai uşurat, le asigură Touchstone, 
însă Lirael îşi putu da seama că nu era întru totul încrezător. 

Ea însăşi era uimită, pentru că nu mai pomenise niciodată 
ca o Clayră să nu poată vedea pretutindeni sau să-i fie blocată 


Viziunea, cu-atât mai mult Profetesele. Sigur că dincolo de Zid, 
în Ancelstierre, îşi pierdeau puterile, dar asta era cu totul 
altceva... Oricum acolo nu mergea niciun fel de magie, mai cu 
seamă către miazăzi. Ştia toate astea din poveşti, căci nu 
cunoscuse pe nimeni care să fi fost vreodată în Ancelstierre, 
deşi se zvonea că Sabriel crescuse acolo. 

În vreme ce Lirael se gândea la cele auzite, vântul se 
înteţi binişor, aşa că nu reuşi să tragă cu urechea şi la restul 
conversaţiei. Le văzu însă pe Clayre făcând o plecăciune adâncă 
în timp ce Touchstone şi Sabriel le îndemnau să se ridice. 

— la mai terminaţi cu formalităţile astea! exclamă el. La 
fel cum voi nu puteţi Vedea totul, nici noi nu suntem 
atotputernici. Ne-am descurcat bine până acum, şi ne vom 
descurca le fel şi de acum încolo! 

— „Le fel“ fiind cuvântul cheie pentru anul ăsta... şi pentru 
toţi cei care au trecut, zise Sabriel, oftând. Că tot veni vorba, ar 
trebui să întoarcem Planorul şi să plecăm. Aş vrea să trec şi pe 
acasă în drum spre Târgul lui Roble. 

— Ca să te sfătuieşti cu...? întrebă Ryelle, însă Lirael nu 
prinse numele, purtat de o rafală de vânt în cealaltă direcţie. 

Se aplecă şi mai tare, încercând totuşi să nu-şi scuture 
zăpada de pe căciulă. 

Sabriel îi răspunse ceva ce Lirael din nou nu auzi în 
întregime, cu excepţia unei frânturi de frază: 

— ... doarme tot aşa mai tot timpul anului, sub... lui 
Ranna... 

Sfârşitul se pierdu iarăşi în vânt, căci se adunaseră cu toţii 
în jurul Planorului ca să-l întoarcă. Lirael se aplecă din nou, 
scuturându-şi fără să vrea zăpada de pe cap. O enerva la culme 
să-i vadă acolo, atât de aproape, şi să nu audă decât fraze 
şuntate al căror sens îi scăpa. Pentru o clipă îi trecu prin minte 
să facă o vrajă ca să-i audă mai bine, însă nu îndrăzni să-şi pună 
planul în aplicare pentru că deşi citise despre astfel de farmece 
nu ştia toate însemnele. Oricum Sabriel şi ceilalţi ar fi simţit 
imediat prezenţa Magiei Legământului în apropiere. 

Vântul se potoli pe neaşteptate şi Lirael reluă şirul 
discuţiei. 

— Sunt încă în Ancelstierre, la şcoală, îi spunea Sabriel lui 


Sanar. O să vină încoace în vacanţă, peste trei... ba nu, patru 
săptămâni. Dacă treaba asta merge bine, am putea chiar să 
mergem să-i aşteptăm la Zid. Plănuiserăm să petrecem câteva 
săptămâni în Belisaere, dar cred că o să se ivească şi alte 
probleme, aşa că unul din noi va fi probabil plecat când se vor 
duce înapoi la şcoală. 

Avea o voce plină de tristeţe şi amărăciune, sau cel puţin 
aşa i se păru lui Lirael. Touchstone era şi el de aceeaşi părere, 
căci îi luă mâna şi i-o strânse tandru, încercând s-o împace. 

— Cel puţin ştim că acolo sunt în siguranţă, o linişti el şi 
Sabriel îl aprobă, lăsându-se din nou pradă oboselii. 

— l-am Văzut trecând Zidul, dar poate fi vorba de un viitor 
mai îndepărtat, poate întoarcerea de după asta, sau următoarea 
chiar, zise Ryelle. Ellimere arată... de fapt va arăta exact ca 
tine, Sabriel. 

— Din fericire, râse Touchstone. Deşi după mine seamănă 
la altele... 

Lirael îşi dădu seama că vorbiseră despre copii lor, doi la 
număr după câte ştia ea: o fiică - Prinţesa - cam de aceeaşi 
vârstă cu ea şi un fiu ceva mai mic, dar nu cu mult, Prinţ la 
rându-i. Se vedea clar cât de mult îi iubesc pe amândoi şi cât de 
tare le duc dorul. Gândul o purtă atunci la propriii părinţi, care 
nu o iubiseră câtuşi de puţin. Îşi aminti din nou atingerea moale 
şi rece a mâinii materne, dar ce folos, îşi zise ea, când maică-sa 
plecase şi o dăduse uitării, iar tatăl ei... cine ştie dacă avea 
măcar habar că are o fiică? 

— Ea va fi următoarea Regină, se auzi deodată o voce 
puternică, trezind-o pe Lirael din visare. Sau nu va fi. Sau poate 
va fi. 

Era una dintre celelalte Clayre, o femeie ceva mai în 
vârstă care rostea o profeție, căci Vedea mult mai multe decât 
bucata de gheaţă asupra căreia îşi aţintise privirea. Trase apoi 
adânc aer în piept, ca şi cum s-ar fi sufocat, şi se clătină pe 
picioare prăbuşindu-se cu mâinile dinainte ca să-şi amortizeze 
căderea. 

Touchstone se repezi şi-o prinse înainte să se prăvălească, 
ajutând-o să se ţină pe picioare. Femeia însă se clătina ameţită, 
cu o privire sălbatică şi totuşi visătoare. 


— Dar mai e timp până atunci, zise ea cu o voce ştearsă, 
din care răsunetul prorocirii dispăruse complet. Intr-un viitor 
îndepărtat am văzut-o pe Ellimere, fiica ta, ceva mai mare decât 
eşti tu acum, la tronul Regatului. Dar am Văzut şi multe alte 
posibilităţi de lumi ce au să vină poate, înecate în fum şi cenuşă, 
nimicite şi întunecate. 

Lirael simţi cum o trece un fior pe şira spinării. Era atâta 
convingere în glasul ei încât parcă şi vedea distrugerea 
dinaintea ochilor. Dar cum să se ajungă acolo, cum să 
sfârşească totul în fum şi zădărnicie? 

— Să nu uităm că e vorba de lumi posibile, interveni Sanar 
încercând să pară calmă. Adesea vedem ceea ce n-are să se 
adeverească în veci, iar asta face parte din povara Viziunii. 

— Dacă e vorba de aşa, eu unul mă bucur că nu am darul 
ăsta, zise Touchstone, dându-i drumul Clayrei care încă tremura 
în braţele de nădejde ale lui Sanar şi Ryelle. 

Îşi ridică privirea către soare şi apoi se uită la Sabriel, care 
înţelese imediat unde bate şi spuse: 

— Regret nespus, dar timpul s-a cam dus... 

Zâmbiră amândoi la mica rimă total întâmplătoare, 
întorcându-şi capul ca să nu-i vadă Clayrele, cu excepţia celei 
ascunse de după mormanul de zăpadă spre care priveau. 
Touchstone îşi scoase săbiile de la brâu şi le puse la loc în 
cabină, după care o luă şi pe a lui Sabriel şi o aşeză tot acolo. 
Sabriel îşi desfăcu la rându-i banduliera şi o lăsă jos cu grijă, ca 
nu cumva să tulbure somnul clopoţeilor. Urmărindu-i, Lirael se 
întrebă de ce se mai osteniseră să se dichisească cu toate cele 
dacă tot ştiau că nu stau mult. Işi dădu apoi seama că pericolele 
îi înconjurau la tot pasul, într-atât încât deveniseră ceva obişnuit 
şi toată această pregătire era de fapt un gest reflex, la fel ca 
armele pe care le aveau mereu la îndemână şi care ajunseseră 
să facă parte din decor. Adevărul era că nu puteai fi străjer dacă 
nu aveai o armă la îndemână, exact ca cei pe care-i văzuse de 
dimineaţă în Cantina de Jos. Gândul că Regele şi Abhorsen nu 
puneau prea multă nădejde în protecţia Clayrelor îi deschise 
ochii asupra propriei ei vulnerabilităţi. N-avea nicio armă cu care 
să se apere în caz de primejdie. Ce s-ar face dacă după ce 
pleacă toţi o atacă te miri cine? Habar n-avea dacă cheia se 


potrivea la uşa de trecere şi din afară, nici măcar nu se gândise 
la asta când urcase scările până aici. 

Se uita fix la Planor, dar nu-l mai vedea, căci o cuprinse 
panica şi deja se şi vedea petrecându-şi noaptea în frig în timp 
ce o gheară hidoasă şi imensă se năpustea asupra ei, târând-o 
afară din zăpadă. Perspectiva unei astfel de morţi crude n-o 
încânta câtuşi de puţin. Ideea era să-şi pună capăt zilelor cum 
voia ea, nu aşa, la voia întâmplării. Zări apoi cu coada ochiului o 
mişcare bruscă ce-i atrase din nou atenţia la cei prezenţi. 
Sabriel, deja suită în cabină, le arăta celorlalţi ceva cu mâna, 
având degetul îndreptat către mormanul după care stătea ea 
pitită! 

— Poate că n-ar fi rău să cercetaţi ce-i cu licărul acela 
verzui, le spuse răspicat, iar vorbele ei răsunară mai clar ca 
niciodată. Nu cred să fie nimic periculos, dar nu se ştie 
niciodată... Vă las cu bine, Fiice ale Clayrului. Sper să ne 
revedem cât de curând şi să stăm de poveşti mai pe îndelete. 

— La fel cum şi noi sperăm să vă fim de mare ajutor, îi 
răspunse Sanar, privind în direcţia pe care le-o arătase. Şi să 
Vedem mai limpede, nu numai la soare-apune, ci şi aici, sub 
nasul nostru. 

— Rămas-bun, le ură şi Touchstone, făcându-le cu mâna 
din scaunul din spate. 

Sabriel prinse atunci a fluiera, un sunet pur şi melodios 
pătruns de magie. Notele se ridicară pe aripile vântului, 
învolburându-l şi răsucindu-i coama aşa încât să împingă 
Planorul de la spate. Când acesta alunecă smucit pe gheaţă, 
Sabriel şi Touchstone le făcură cu mâna pentru o ultimă dată, 
după care aparatul roşu-auriu plonjă către abis şi îi pierdură din 
vedere. 

Lirael îşi ţinu respiraţia câteva clipe, dar îndată ce zări 
Planorul zbughind-o către înălţimi îi mai veni inima la loc. Se 
înălța tot mai sus şi mai sus, descriind spirale invizibile prin 
văzduh până când la un moment dat întoarse botul către 
miazăzi şi zvâc! o porni într-acolo cu o viteză ce creştea 
necontenit odată cu vântul care-i mâna de la spate, îmblânzit de 
notele fermecate. 

Lirael îi mai privi un timp, după care încercă să se vâre şi 


mai adânc în nămeţi, sperând să fie luată drept o vidră de apă. 
Ştia însă că efortul e zadarnic, căci cele şapte Clayre porniseră 
deja către ea şi nu păreau deloc binevoitoare. 


CAPITOLUL CINCI 
O şansă neaşteptată 


Nici nu ştia cum a ajuns atât de repede în hangarul cu 
Planoare... Mai multe perechi de mâini o prinseseră înainte să 
facă vreo mişcare, de parcă erau zeci de Clayre, nu doar şapte. 
O trăseseră apoi prin zăpadă fără pic de milă, chinuind-o mult 
mai rău decât s-ar fi chinuit de una singură. Pentru o clipă crezu 
că sunt mânioase pe ea, dar apoi îşi dădu seama că de fapt le 
era frig şi voiau să ajungă cât mai iute înăuntru. 

Odată la adăpost, înţelese că deşi nu fumegau de furie nu 
erau nici din cale-afară de bucuroase. Îi zvârliră cât colo căciula 
cu tot cu fular şi ochelari, fără să se sinchisească că o trag de 
păr sau i-l smulg de-a dreptul, după care o aţintiră cu priviri reci, 
mustrătoare. 

— Fiica lui Arielle, o recunoscu Sanar, de parcă identifica o 
specie de floare sau plantă dintr-o listă. Lirael o cheamă. Nu e în 
registrul Profeteselor, ceea ce înseamnă că nu a primit încă 
Darul Viziunii. Am sau nu dreptate? 

— D-da, bolborosi fata încurcată, căci nimeni niciodată nu 
se mai uitase la ea atât de stăruitor, cu-atât mai mult cu cât 
evita de obicei compania oamenilor şi mai ales a Clayrelor de 
seamă. 

In prezenţa acestora se fâstâcea mereu, chiar şi când nu 
făcuse nimic rău. 

Acum toate şapte o fixau cu privirea lor iscoditoare, 
cercetând-o cu atenţie aşa cum n-o mai făcuseră până acum. Îşi 
dorea să se caşte pământul dinaintea ei şi s-o înghită, iar apoi 
să se trezească la ea în cameră ca şi cum nu s-ar fi întâmplat 
nimic. 

— Ce făceai acolo? De ce te ascundeai? o iscodi Clayra 
cea mai mare, al cărei nume şi-l aminti brusc: Mirelle. De ce nu 
eşti la Ceremonie? 

Avea un glas rece şi autoritar, lipsit de orice urmă de 
blândeţe. Lirael îşi aminti cu întârziere că femeia asta cu părul 
sur şi obraji aspri era şi comandanta Cavaleriei Clayrelor, care 
patrulau şi vânau pe tot perimetrul cuprins între Meteor şi 


Crepuscul, de la ghețar şi până pe valea râului. Tot ele se 
ocupau şi de călătorii rătăciţi, diverşi bandiți amatori sau 
animale de pradă, şi nu era înţelept să-ţi faci de lucru cu ele, 
căci erau tare aprige. 

Mirelle o întrebă iarăşi de ce nu se află la Ceremonie, dar 
Lirael nu scoase un cuvânt. O podidi plânsul, dar izbuti să-şi ţină 
lacrimile-n frâu. Tocmai când era cât pe ce să izbucnească în 
hohote, o luă gura pe dinainte şi spuse primul lucru care-i trecu 
prin minte: 

— E ziua mea, azi împlinesc paisprezece ani. 

Spre marea ei mirare răspunsul păru să le mulţumească, 
fiindcă se destinseră toate dintr-odată, iar Mirelle îşi cobori 
umerii dezarmată. Lirael se trase uşor înapoi, simțind încă 
strânsoarea degetelor pe braţe, îndeajuns de puternică să-i lase 
vânătăi. 

— Va să zică ai paisprezece ani... murmură Sanar cu o 
voce mult mai blajină decât a celeilalte. Şi te preocupă că n-ai 
căpătat încă Viziunea? 

Lirael încuviinţă din cap smerită, temându-se să 
vorbească. 

— La unele se deşteaptă mai târziu, ce-i drept, zise Sanar 
cu o privire caldă şi înţelegătoare. Dar să ştii că de multe ori cu 
cât vine mai târziu, cu atât e mai puternică. Eu şi Ryelle n-am 
primit darul decât abia la şaisprezece ani, aşa că n-ai niciun 
motiv de îngrijorare. Tu chiar nu ştiai toate astea? 

Fata îşi ridică privirea uitându-se pentru prima dată cu 
adevărat în ochii unei Clayre. Era uimită peste poate şi nu-i 
venea să-şi creadă urechilor. La şaisprezece ani! Dar nu e cu 
putinţă! 

— Nu... bâigui ea. Nu... nu se poate! Glasul îi trăda 
mirarea şi sentimentul de uşurare pe care le simţea. Chiar la 
şaisprezece ani? 

— Aşa cum ai auzit, o asigură Ryelle cu zâmbetul pe buze, 
venind în sprijinul surorii sale. Şaisprezece şi jumătate, dacă e 
să fim corecte. Ne-am temut că o să rămânem fără har, dar n-a 
fost aşa. Bănuiesc că ţi-a fost peste poate să asişti la încă o 
Ceremonie, nu? De asta ai urcat aici? 

— Da, spuse Lirael şi-un zâmbet îi răsări în colţul gurii. 


La şaisprezece ani! Înseamnă că mai erau speranţe pentru 
ea! Îi venea să sară în sus de bucurie şi să ia pe toată lumea în 
braţe, chiar şi pe Mirelle, şi-apoi să se repeadă pe trepte în jos şi 
să-şi strige bucuria în gura mare. Planul ei de a-şi pune capăt 
zilelor îi păru deodată prostesc şi ridicol, şi parcă nici nu-şi mai 
amintea cum ajunsese la o asemenea idee, de parcă pusese 
totul la cale cu mult, mult timp în urmă. 

— O parte a problemei cu care ne-am luptat şi noi atunci a 
fost lipsa de preocupare, pentru că aveam prea mult timp la 
dispoziţie să ne dăm cu presupusul de ce nu am căpătat încă 
Viziunea, îi explică Sanar văzând-o că s-a mai liniştit. Nu eram 
nici printre Profetese şi deci nu fuseserăm instruite în tainele 
Viziunii, şi bineînţeles că nici nu concepeam să facem de 
serviciu mai mult decât se cuvenea. 

— Normal, zise Lirael. Cine s-ar oferi să frece toalete şi să 
spele vase în plus? 

— Înainte de optsprezece ani nu primeam sarcini foarte 
des, continuă Ryelle. Dar noi ne-am dus şi am cerut, iar 
Profetesele au convenit să ni se dea diverse îndatoriri după 
puterea noastră. Aşa am ajuns să ne înscriem la cursul de pilotaj 
şi-am învăţat să zburăm cu Planoarele, deşi asta se întâmpla 
înainte de reînscăunarea Regelui. Atunci situaţia era mult mai 
tulbure şi aveau nevoie de un număr înzecit de patrule care să 
pătrundă în inima primejdiei, nu ca acum... 

— La mai puţin de un an după începerea lecţiilor am 
căpătat şi Viziunea. Putea fi un an îngrozitor, ca şi cel dinainte, 
petrecut aşteptând mereu şi sperând fără-ncetare să primim 
darul, dar am fost mult prea ocupate ca să ne mai gândim la 
asta. Crezi că o astfel de activitate te-ar ajuta şi pe tine? 

— Da! exclamă Lirael entuziasmată. O astfel de 
însărcinare ar scăpa-o de tunica Junioarelor, permițându-i să 
poarte haine de lucru obişnuite şi să se ţină cât de cât departe 
de colegele mai mici şi de mătuşa Kirrith. Ar putea chiar să 
lipsească de la Ceremonii, dacă aşa cerea îndeletnicirea... 

— Întrebarea e ce fel de muncă ţi s-ar potrivi... se întrebă 
Sanar ca pentru sine. Nu cred că te-am Văzut vreodată, aşa că 
Viziunea nu ne prea ajută în cazul ăsta. Ţie cam unde ţi-ar 
plăcea? La Cavalerie, la Pilotaj, la Oficiul de Negustorie, la 


Trezorerie, ori poate la Construcţii sau la Infirmerie, sau la 
Instalaţiile cu Aburi? 

— Nu ştiu... bâigui ea, copleșită de sumedenia de activităţi 
pe care Clayrele le desfăşurau pe lângă serviciul zilnic la 
bucătărie şi oficiu. 

— La ce te pricepi cel mai bine? o întrebă Mirelle, 
cercetând-o din cap până-n picioare, făcându-şi pesemne tot 
soiul de socoteli dacă s-o ia sau nu la Cavalerie. O privea cu 
nasul cam pe sus, semn că nu o considera demnă de breasla în 
fruntea căreia se găsea. Cum te descurci cu sabia şi arcul? 

— Nu foarte bine, recunoscu ea vinovată, cu gândul la 
toate antrenamentele la care lipsise în ultimul timp, preferând 
să se închidă în cameră şi să-şi plângă de milă. Cred că cel mai 
bine mă pricep la Magie şi la muzică. 

— Atunci poate c-ar trebui să vii cu noi la Planoare, zise 
Sanar bucuroasă, dar se încruntă la fel de repede şi privi 
şovăielnică spre celelalte. Deşi... e cam devreme totuşi la 
paisprezece ani. Au o influenţă destul de nefastă, dacă nu ştii 
cum să le iei. 

Lirael privi aparatele colorate şi-o trecu un fior rece. 

li surâdea ideea cu zborul, deşi Planoarele o speriau niţel, 
pentru că i se părea ciudat ca nişte avioane pictate să fie 
însufleţite şi să aibă personalitate. Ce-o să se facă dacă va 
trebui să vorbească tot timpul cu Planorul, doar ca să-i ţină de 
urât? Nu-i plăcea deloc să stea la taclale nici cu oamenii, 
darămite cu un aparat de zbor. 

— Vă rog, zise fata, urmând firul logic al raţiunii, n-aş 
putea lucra la Bibliotecă? Era singurul loc unde spera să 
întâlnească cât mai puţini oameni cu putinţă. 

— Hmmm... la Bibliotecă, o îngână Sanar îngândurată. Ar 
putea fi periculos pentru o fată de vârsta ta, ba chiar şi pentru o 
femeie în toată firea, trecută de patruzeci de ani. 

— Ei, nu peste tot, o corectă soră-sa. Doar în Pasajele 
Străvechi. 

— Păi şi cum să lucrezi la Bibliotecă fără să te duci în 
Pasajele Străvechi? întrebă Mirelle înţepată. Oricât de rar, tot 
trebuie să cobori măcar din când în când. Dar vă spun sincer că 
eu una nu m-aş încumeta să trec prin unele cotloane ale 


Bibliotecii. 

Lirael le asculta cu atenţie, întrebându-se despre ce tot 
vorbesc. Marea Bibliotecă a Clayrelor era într-adevăr imensă, 
dar nu mai auzise niciodată de Pasajele Străvechi, deşi îi 
cunoştea destul de bine culoarele. Biblioteca urma tiparul unei 
scoici nautilus, cu rafturi de o parte şi de alta a unui tunel 
neîntrerupt ce se adâncea răsucit în munte, strângând din ce în 
ce mai mult braţele spiralei ameţitoare şi enorm de lungi, care 
începea de pe culmea munţilor ca să te scoboare apoi la vreo 
două sute de metri sub albia râului din vale. 

Din acest culoar principal porneau alte nenumărate 
coridoare strâmte şi întunecate, cămăruţe de tot felul, săli largi 
şi încăperi care mai de care mai bizare. Multe din ele erau 
înţesate cu memorii de-ale Clayrelor ce povesteau Viziunile şi 
profeţiile generaţiilor trecute. Pe lângă astea mai erau însă şi 
documente sau cărţi de peste tot de prin Regat, manuscrise 
vechi de magie şi vrăjitorie dezvăluind mistere vechi şi noi, 
pergamente, hărţi, reţete de farmece şi leacuri, liste de 
inventar, legende sau relatări ale unor întâmplări adevărate şi 
multe, multe altele. 

Dar pe lângă toate aceste documente scrise în Bibliotecă 
se găseau şi alte obiecte. Era de pildă sala armurilor, unde în 
afară de costumele de zale puteai admira felurite arme şi 
ustensile de luptă care, deşi nu mai fuseseră folosite de secole, 
erau încă strălucitoare şi arătau ca noi. Erau apoi încăperi 
întregi doldora de echipamente vechi pe care nimeni nu mai ştia 
să le folosească, saloane pline cu manechine gătite în straie de 
demult, mărturii ale portului Clayrelor de altădată, alături de 
costumele pestriţe ale barbarilor din nord. Găseai până şi sere 
îngrijite de străjeri ai Legământului, unde în loc de soare 
luminau însemne fermecate, dar şi odăi obscure ce absorbeau şi 
cea mai mică rază de lumină sau pe oricine se aventura să intre 
fără să ştie ce-l aşteaptă. 

Lirael văzuse o parte a Bibliotecii cu ocazia mai multor 
excursii alături de ceilalţi colegi din anul ei. Işi dorea cu ardoare 
să poată trece pragul uşilor interzise sau să se aventureze 
dincolo de cordonul roşu al culoarelor sau pasajelor pe unde 
numai bibliotecarele aveau voie să se preumble. 


— Dar de ce vrei tu să lucrezi acolo? o întrebă Sanar. 

— Pentru că... pentru că mi se pare interesant, se bâlbâi 
ea, neştiind ce altceva să zică. 

Doar nu era să recunoască adevăratul motiv! Cu siguranţă 
nu le-ar fi plăcut să audă că vrea de fapt să se ascundă de 
celelalte Clayre. Nu în ultimul rând, spera să găsească niscai 
vrăjitorii cu ajutorul cărora să-şi curme zilele fără dureri inutile. 
Dar toate la vremea lor, îşi zise. Deocamdată nu avea astfel de 
gânduri, mai cu seamă că aflase vestea cea bună şi putea să 
aştepte ziua cea mare în tihnă. Dar mai încolo, dacă Viziunea tot 
se încăpăţâna să nu apară şi-o va cuprinde neagra disperare... 

— Aşa deci, e interesant... murmură Sanar, îngânând-o. 
Dar ştii, desigur, că e un loc plin de primejdii unde se pot afla 
lucruri tainice şi periculoase. Asta nu te sperie deloc? 

— Nu ştiu ce să zic... mărturisi ea sinceră. Depinde ce fel 
de lucruri. Dar chiar mi-ar plăcea să lucrez acolo. Făcu o pauză 
scurtă, după care adăugă şoptit: Vreau să-mi ocup şi eu mintea 
cu ceva şi să uit de supărare, aşa cum aţi făcut şi voi. 

Clayrele se retraseră atunci într-un colţ şi formară un cerc 
să se sfătuiască, vorbind în şoaptă ca să nu le audă. Lirael le 
privea temătoare, vădit conştientă de importanţa momentului. 
Nu începuse ziua deloc bine, însă acum era ceva mai optimistă. 

Şoaptele încetară dintr-odată şi fata le privi apropiindu-se 
printre şuviţele de păr care din fericire îi acopereau faţa, căci nu 
voia să se vadă cât e de nerăbdătoare să primească de lucru. 

— Pentru că e ziua ta, începu Sanar, şi pentru că aşa e cel 
mai bine, am convenit să te trimitem unde ai cerut, în Biblioteca 
cea Mare. Mâine la prima oră să te prezinţi la Vancelle, 
Bibliotecara-Şefă, iar dacă ea nu are nicio obiecţie, vei lucra ca 
Asistentă de Rangul Trei. 

— Vă mulţumesc, exclamă Lirael, dar vocea ei sună ca un 
orăcăit strident, aşa că repetă ceva mai domol: Mulţumesc. 

— Încă ceva, îşi aminti Sanar, apropiindu-se atât de mult 
încât Lirael trebui să-şi ridice privirea ca să se uite în ochii ei. 
Mai devreme ai auzit lucruri pe care nu trebuia să le auzi. Vizita 
la care ai asistat n-a avut loc şi trebuie s-o uiţi de-ndată. 
Siguranţa oricărui Regat poate fi spulberată într-o clipă, căci nu 
e lucru dat pe chezăşie. Sabriel şi Touchstone au vorbit cu inima 


deschisă de faţă cu noi, altfel şi-ar fi ales cuvintele cu ceva mai 
multă prudenţă. 

— Nu voi sufla o vorbă nimănui, promise Lirael. Oricum nu 
prea vorbesc cu nimeni. 

— Oricum nici nu-ţi vei aminti, şopti Ryelle, care se 
strecurase pe nesimţite în spatele ei şi slobozi vraja de uitare pe 
care o ţinuse strâns în pumn. Până să-şi dea seama ce se 
întâmplă sau să poată face ceva, o suită de însemne 
strălucitoare se pogorâră pe creştetul copilei, lipindu-i-se de 
tâmple. Doar când va fi într-adevăr nevoie, continuă Clayra. 
Abia atunci îţi vei aduce aminte tot ce s-a petrecut astăzi, mai 
puţin vizita lui Touchstone şi-a lui Sabriel. În locul ei îţi va veni în 
minte urcuşul spre terasă şi întâlnirea noastră pur 
întâmplătoare, apoi discuţiile despre întârzierea Viziunii şi 
sarcinile ce ţi-ar putea ţine mintea ocupată. Aşa ai căpătat de 
lucru, Lirael, fă bine şi nu uita! Îngroapă totul în memorie, doar 
asta nu! 

— Da, bâigui ea cu glas pierit, de parcă era beată sau din 
cale-afară de obosită. Mâine-dimineaţă la Bibliotecă, o caut pe 
Vancelle. 


CAPITOLUL ŞASE 
Asistentă de Rangul al Treilea 


Biroul Bibliotecarei-Şefe avea lambriuri din lemn de stejar 
şi un pupitru neobişnuit de lung pe care zăceau mai multe 
teancuri de cărţi, hârtii şi o tavă mare de aramă cu micul dejun 
mâncat pe jumătate. Mai era şi o sabie lungă cu tăişul de argint, 
scoasă din teacă şi al cărei mâner se afla la câţiva centimetri de 
mâna Bibliotecarei. 

Lirael rămase nemişcată în faţa biroului, aşteptând cu 
capul plecat ca Vancelle să termine de citit biletul pe care i-l 
adusese de la Sanar şi Ryelle. 

— Aşa deci... zise într-un sfârşit, iar vocea ei poruncitoare 
o făcu pe Lirael să tresară. Vrei să fii bibliotecară? 

— D-da, se bâlbâi fata. 

— Şi ce te face să crezi că eşti potrivită să lucrezi la noi? o 
întrebă femeia atingând uşor mânerul săbiei. 

Pentru o clipă Lirael crezu că are de gând s-o ridice şi s-o 
rotească în aer, să vadă dacă se sperie uşor. 

Dar nu era nevoie, căci oricum Vancelle o înspăimânta 
chiar şi fără sabie. Avea o faţă ştearsă şi inexpresivă şi se mişca 
parcă în reluare, atât de lent încât te aşteptai să se dezlănţuie 
dintr-o clipă într-alta. 

— M-ai auzit sau nu? o întrebă din nou. 

— N-nu ştiu, şopti ea. 

Bibliotecara dădu atunci ocol pupitrului atât de iute încât 
Lirael se trezi deodată faţă în faţă cu ea, fără să-şi poată explica 
cum s-a mişcat atât de repede. Deşi nu era cu mult mai înaltă 
avea o ţinută impunătoare şi domina încăperea cu toate din ea. 
Avea ochii de un albastru-deschis şi părul ei cenuşiu şi moale 
strălucea aidoma unei pulberi fine de scrum rămase de la 
cărbunii nu de mult încinşi. Avea mai multe inele pe degete, iar 
de încheietura stângă îi atârna o brățară de argint bătută cu 
şapte smaralde strălucitoare şi nouă rubine. Cât despre vârsta 
ei, era imposibil de ghicit. 

O scutură un fior rece când Vancelle întinse mâna şi-i 
cercetă însemnul de pe frunte. Simţi cum se aprinde şi-i 


încălzeşte tâmplele, zărindu-i reflexia în nestematele brăţării şi 
inelelor. 

Faţa îi rămase imobilă în tot acest timp, aşa că Lirael nu 
putu ghici ce simte în însemnul ei. Vancelle îşi trase mâna în 
cele din urmă şi se întoarse la scaunul ei, atingând din nou 
mânerul săbiei. 

— Mărturisesc că niciodată n-am tocmit pe cineva care să 
nu fi fost Văzut lucrând deja la noi, zise Clayra, privind-o cu 
capul uşor plecat, de parcă încerca să se decidă cum să agaţe 
un tablou pe perete. Pe tine nu te-a Văzut nimeni, pare-mi-se... 

Lirael îşi simţea gura uscată şi, pentru că nu era în stare 
să vorbească, dădu din cap în semn de aprobare. Se şi vedea 
scăpând printre degete neaşteptata şansă ce-i fusese dată, 
izolarea, munca la Bibliotecă, posibilitatea de a deveni cineva... 

— Eşti un mister total, bag de seamă, o readuse Vancelle 
la realitate. Şi ce alt loc mai potrivit pentru tine decât Marea 
Bibliotecă a Clayrelor? la aminte însă, secretele la purtător sunt 
mult mai bune decât cele din hrisoave! 

La început Lirael nu înţelese ce vrea să spună, dar imediat 
se-nsufleţi şi zise plină de speranţă: 

— Vreţi să spuneţi că... m-mă primiţi? 

În mai puţin de o secundă îşi recăpătase glasul. 

— Da, asta vreau să spun, rosti ferm Bibliotecara-Şefă. 
Eşti acceptată şi poţi începe de îndată. Ness, Adjuncta noastră, 
îţi va arăta ce trebuie să faci. 

Când ieşi pe uşă, Lirael plutea de fericire. Nu-i venea să 
creadă că a trecut cu bine de întrevedere şi c-o primiseră să 
lucreze la Bibliotecă! 


Ness o privi de sus şi o expedie la Roslin, Prim-Asistenta 
Bibliotecii, care, după ce o sărută absentă pe obraz, i-o dădu în 
primire lui Imshi, cea de a Doua Asistentă, care avea doar 
douăzeci de ani şi trecuse de curând de la jiletca galbenă de 
mătase pe care o purtase ca şi a Treia Asistentă la cea roşie 
pentru postul actual. 

Imshi o duse în Camera cu Dichisuri, o sală imensă plină 
cu diverse echipamente, arme şi accesorii de-ale bibliotecarelor, 
de la scări de sfoară până la cârlige pentru barcă, alături de zeci 


de uniforme în culori şi mărimi diferite. 

— Galben pentru Asistentele de Rangul Trei, roşu pentru 
Secunde şi albastru pentru Prim-Asistente. Adjuncta poartă 
vestă albă, iar Bibliotecara Şefă neagră, îi explică ea lui Lirael în 
timp ce-o ajuta să-şi pună vesta cea nouă peste hainele de 
lucru. E mai grea decât pare, nu-i aşa? Asta pentru că are 
canava pe dedesubt, ca să fie mai rezistentă. Fluierul ăsta se 
fixează în găicile reverului, ca să-l poţi folosi mai uşor în caz că 
ai mâinile imobilizate. Nu trebuie decât să-ţi apleci capul uşor în 
faţă. Bagă de seamă însă, fluieri doar dacă e într-adevăr nevoie, 
iar de auzi vreun fluierat alergi degrabă într-acolo şi vezi ce-i de 
făcut. 

Lirael luă fluierul - o simplă ţeavă de aramă - şi-l prinse în 
gaica special făcută în rever. După cum o asigurase Imshi, reuşi 
să-l atingă cu vârful buzelor plecând uşor capul înainte. Dar ce 
tot zicea ea acolo, cum adică să ai mâinile imobilizate?! Cine să- 
ţi facă aşa ceva? 

— Mai trebuie să ştii că fluierul e de prisos dacă nue 
nimeni să-l audă, continuă Secunda înmânându-i un obiect care 
semăna cu o bilă de argint şi pe care o povăţui să-l păstreze în 
buzunarul stâng al vestei. Tocmai de aceea ţi-am dat şi 
şoricelul. Funcţionează doar parţial pe bază de magie, restul 
depinde de un mecanism pe care trebuie să-l tragi o dată pe 
lună, la fel cum şi vraja e musai să o înnoieşti în fiecare an la 
Solstiţiul de Vară. 

Lirael privi obiectul minuscul de argint. Era un şoarece cu 
picioare mecanizate şi două pietricele de rubin în loc de ochi, cu 
o cheiţă miniaturală la spate. Când îl luă în mână simţi puterea 
amorţită a Legământului şi se gândi că mecanismul dinăuntru e 
activat pesemne de magie la timpul potrivit, pentru ca mai apoi 
să-l poţi trimite unde trebuie. 

— Ce face, mai exact? întrebă Lirael, luând-o pe Imshi prin 
surprindere, căci era prima dată când deschidea gura de când 
venise, mulţumindu-se în tot acest răstimp să o urmeze cu 
privirea în pământ şi faţa ascunsă între plete. 

În sinea ei Imshi pusese angajarea nou-venitei pe seama 
excentricităţii Şefei, dar din moment ce fata se arăta interesată 
poate mai exista o şansă pentru ea... 


— Te ajută să găseşti ajutoare, îi răspunse Clayra. Spre 
exemplu, dacă te afli într-unul din Pasajele Străvechi şi nimeni 
nu-ţi aude fluierul, laşi şoarecele jos şi tragi piedica asta ori cu 
mâna, ori printr-o vrajă specială. Odată pornit, dă fuga cât ai 
clipi în Sala de Lectură şi anunţă primejdia. 

Lirael dădu din cap lămurită şi-şi dădu şuviţele pe după 
ureche ca să poată cerceta mai îndeaproape şoricelul buclucaş, 
trecându-şi degetele pe spatele arcuit de argint. Apoi, când 
Imshi începu să răsfoiască un index de însemne ale 
Legământului, Lirael clătină uşor din cap şi vâri micul aparat în 
buzunarul special al vestei. 

— Ştiu ce însemn să folosesc, zise ea şoptit. L-am simţit în 
vraja dinăuntru. 

— Serios? se miră Imshi din nou. Înseamnă că ai talent. Eu 
nici măcar o lumânare nu sunt în stare să aprind sau să-mi 
încălzesc picioarele când ies afară pe ghețar. 

„Da, dar tu ai Darul Viziunii, îşi zise Lirael în sinea ei. Eşti o 
Clayră în adevăratul sens al cuvântului.” 

— Ai deja fluierul şi şoarecele, zise Imshi, revenind la 
treburile zilei, mai am să-ţi dau cureaua şi tocul... numai că 
trebuie văzut care pumnal are tăişul mai ascuţit. Oo, ia uite-l pe 
ăsta! Eu zic că-i numai bun. Acum nu mai rămâne decât să 
trecem numărul în carte şi să semnezi de primire. 

Lirael îşi puse cureaua lată de piele şi-şi fixă teaca în 
dreptul şoldului, lăsând-o să-i atârne în jos pe coapsă. Pumnalul 
era lung cât braţul ei, cu o lamă ascuţită şi subţire de oţel 
îmbrăcat în argint pe care se preumblau în voie însemne ale 
Legământului. Le atinse uşor cu vârful degetelor să vadă ce se 
întâmplă, iar drept răspuns ele se încălziră, dezvăluindu-şi 
tainele. Erau vrăji de dezlegare şi mărturisire, extrem de 
folositoare împotriva plăsmuirilor Magiei Libere. Zăceau acolo de 
mai bine de douăzeci de ani, când le înlocuiseră pe altele mai 
vechi care-şi pierduseră puterea, însă nici ele nu mai aveau 
mult, zece ani sau poate mai puţin, căci nu fuseseră ferecate cu 
cine ştie ce îndemânare. Lirael îşi zise că până şi ea ar fi făcut o 
treabă mai bună, deşi nu era din cale-afară de pricepută la vrăji 
cu obiecte neînsufleţite. 

Îşi ridică în cele din urmă privirea de la pumnal şi o văzu 


pe Imshi aşteptând nerăbdătoare cu o pană în mână, tronând 
deasupra catastifului cu coperţi de piele prins cu lanţ de pupitrul 
din faţă al Camerei cu Dichisuri. 

— Spune-mi, te rog, numărul, zise Imshi. Cel de pe lamă. 

— Aa... exclamă Lirael distrată. Aplecă tăişul până ce 
însemnele strălucitoare dispărură şi metalul rămase neted şi 
lucios, putând astfel să vadă codul încrustat pe lamă de-o mână 
iscusită. L2713, anunţă ea, după care vâri pumnalul la locul lui 
în teacă. 

Imshi notă numărul în registru şi apoi îi înmână pana lui 
Lirael, nu înainte s-o treacă încă o dată prin călimară. 

Copila dădu să semneze, admirându-şi numele încadrat de 
liniile trasate în cerneală roşie alături de dată, postul ocupat şi 
un inventar cu obiectele primite, toate în scrisul ordonat al lui 
Imshi. Se opri însă brusc când îşi aruncă un ochi mai atent pe 
listă. 

— Aici e trecută şi o cheie, zise ea precaută, întorcând 
pana ca nu cumva picătura de cerneală care se adunase în vârf 
să păteze foaia. 

— A, da, cheia! exclamă Imshi. Am trecut-o şi-am uitat să 
ţi-o dau! 

Se duse la unul din dulapurile de la perete, îl deschise şi 
începu să cotrobăie prin el, scoțând în cele din urmă o brățară 
lată bătută cu smaralde, aidoma celei pe care o purta şi ea. li 
deschise încuietoarea cu o mişcare rapidă şi o răsuci pe 
încheietura lui Lirael. 

— Ca să trezeşti vraja din ea va trebui să te duci la Şefa, îi 
explică Imshi, arătându-i puzderia de însemne magice _ 
zvârcolindu-se în două din cele şapte pietre preţioase. In funcţie 
de postul şi munca ce-ţi revine, o vei putea folosi să deschizi 
orice uşă de care ai nevoie. 

— Mulţumesc, zise copila scurt, simțind vibrația argintului 
pe piele. Însemnele zăvorâte înăuntru de-abia aşteptau să iasă 
la suprafaţă şi să aprindă nestematele brăţării, legată de fapt cu 
şapte farmece, câte unul pentru fiecare piatră. Oricât ar fi 
încercat, tot nu înţelegea cum pot fi deşteptate şi puse în 
mişcare. Asta era o vrajă la care nu se pricepea defel. 

La fel de neştiutoare rămase şi peste zece minute, când 


Vancelle o apucă de mână şi, până să se dezmeticească, ea 
termină deja vraja, fără să spună sau să facă nimic neobişnuit. 
Deodată, unul dintre smaralde prinse a străluci cu putere între 
celelalte şase, rămase la fel de şterse şi opace. Vancelle o 
asigură că unul e de ajuns pentru odăile obişnuite, lucru deja 
mai mult decât suficient pentru o novice. 


După trei luni învățase deja de una singură cum să 
deştepte următoarele patru farmece zăvorâte în brățară, al 
şaselea şi-al şaptelea rămânându-i deocamdată nedezvăluite. 
Nu le însufleţi însă deodată, căci vreme de o lună îşi ocupă 
timpul lucrând la o copie a brăţării, menită să o ascundă pe cea 
originală care avea acum prea multe nestemate lucitoare. 

Totul începuse dintr-o joacă, împinsă de curiozitatea de a 
vedea dacă poate să dezlege vrăjile. Oricum nu spera să 
reuşească şi intenţia fusese s-o ia mai mult ca pe un exerciţiu al 
minţii. Descoperise însă între timp atâtea uşi interesante, atâtea 
trape, porţi, zăvoare şi lacăte încât de-abia aştepta să vadă ce 
se ascunde îndărătul lor, şi-odată dezmorţite vrăjile numai la 
asta îi stătea gândul! 

Nici munca zilnică n-o ajuta să uite de astfel de ispite. Deşi 
trimişii Legământului se ocupau în general de treburi mai grele 
cum ar fi transportul cărţilor în şi din Sala de Lectură principală 
sau birourile învăţatelor, verificările, consemnarea în registru şi 
indexarea materialelor intrau în atribuţiile Clayrelor, mai precis 
ale bibliotecarelor junioare. Mai erau însă şi anumite articole 
speciale sau chiar periculoase ce trebuiau aduse personal sau 
uneori de un întreg detaşament de bibliotecare înarmate. Din 
păcate Lirael nu avea voie în astfel de expediţii inedite în 
Pasajele Străvechi şi nici n-avea să meargă până nu primea 
jiletca roşie de Asistentă Secundă, adică abia peste cel puţin trei 
ani. 

Cu toate astea, în decursul activităţilor de zi cu zi trecea 
deseori prin dreptul unor coridoare interesante, delimitate cu 
şnur roşu, sau pe lângă uşi ce o ademeneau şoptindu-i parcă în 
adins: Cum poti să treci toată ziulica aşa nepăsătoare pe lângă 
mine şi să nu vrei să-mi treci pragul? 

Era parcă un făcut ca toate încăperile cât de cât 


interesante să fie încuiate cu mai multe vrăji decât cea pe care 
o avea la dispoziţie în smaraldul brăţării. 

Dincolo de faptul că nu putea explora în voie, Lirael era 
destul de mulţumită de noul său post la Bibliotecă. Avea biroul 
ei personal, care deşi nu era foarte încăpător avea măcar un 
pupitru îngust, un scaun şi câteva rafturi pe perete. Suficient de 
largă cât să se învârtă în ea cu mâinile întinse, mica odaie era 
refugiul ei, locul unde putea să fie singură sau să scape de 
mătuşa Kirrith şi pisălogeala ei. Acolo avea răgaz să studieze 
cărţile destinate bibliotecarelor novice, cum ar fi Coau/ 
Bibliotecarei, Bibliografie de Bază şi Marea Carte Galbenă: Vrăji 
Simple pentru Asistente Bibliotecare de Rangul Trei. În ceva mai 
mult de-o lună învățase deja tot ce avea nevoie din aceste 
manuale. 

„Împrumuta” aşadar pe furiş orice îi pica în mână, ca de 
exemplu Cartea Neagră de Bibliomanţie, pe care una din 
Adjuncte omisese să o treacă pe lista cărţilor returnate. Studia 
vrăjile din brățară ore în şir, descifrând în fiecare zi puţin câte 
puţin din tainele însemnelor magice până ce dădea de urma 
simbolurilor de dezlegare. 

La început fusese împinsă de curiozitate şi de satisfacția 
că poate să desfacă vrăji ce ar fi trebuit să-i dea mai multă 
bătaie de cap. După un timp însă îşi dădu seama că-i place cu 
adevărat Magia Legământului, mai cu seamă că învăţarea 
însemnelor şi potrivirea acestora o făceau să uite de necazuri şi 
de Vederea întârziată. 

Iniţierea în tainele Magiei îi ocupa şi timpul liber, când 
celelalte bibliotecare şi colegele ei de la Junioare erau prinse în 
tot felul de activităţi sociale. 

La început încercaseră să fie cât mai amabile cu ea, mai 
ales cele douăsprezece Asistente de Rangul Trei, dar Lirael era 
mezina şi n-avea nici Darul Viziunii, aşa că se simţea nevrednică 
şi rămânea mereu tăcută, cu faţa ascunsă după şuviţe. Aşa se 
face că după o vreme nu se mai obosiră s-o invite la prânz sau 
să joace tabore după-amiaza ori să mai schimbe o vorbă despre 
cele mai mari la un pahar de vin dulce după cină. _ 

Era, aşadar, din nou singură printre Clayre. Işi spunea că-i 
mai bine aşa, dar ori de câte ori trecea pe lângă un grup de fete 


ce râdeau senine simţea cum i se strânge inima în piept, văzând 
cât de uşor le e să discute şi să se bucure de cei din jur. 

Şi mai greu era când colegele ei erau chemate în grup să 
se alăture Profeteselor, ceea ce se întâmplase destul de des în 
primele ei luni la Bibliotecă. De fiecare dată când mesagera îşi 
făcea apariţia cu plăcile de fildeş prin care Clayrele erau 
chemate în Observator, ea era în Sala de Lectură punând ordine 
în cărţi ori completând în registru. Uneori erau alese cu zecile 
odată, şi fiecare reacţiona în felul ei: unele zâmbeau, altele 
blestemau, se strâmbau sau primeau vestea cu demnitate. 
Cupola înaltă a Sălii de Lectură răsuna apoi de zarva 
pregătirilor, căci fetele începeau numaidecât să-şi adune cărţile 
şi hârtiile şi să le pună în sertare sub cheie, ori se ridicau grăbite 
de pe scaun ca să le ducă la locul lor pe raft, completând 
degrabă ultimele tabele înainte să se îmbulzească pe uşă afară. 

La început lui Lirael i se păru ciudat că sunt chemate în 
număr aşa de mare, cu atât mai mult cu cât unele se întorceau 
după numai câteva zile sau chiar ore în loc să stea toată 
perioada de nouă zile cât dura Vegherea, de unde şi numele 
Profeteselor alese pentru această îndatorire. Îşi zise că poate 
aşa e regula cu bibliotecarele: sunt chemate mai multe odată 
dar stau numai câteva zile. Nu îndrăznea totuşi să pună 
întrebări, aşa că mai trecu o vreme până să se lămurească cât 
de cât, auzind fără să vrea o conversaţie între două Asistente 
Secunde în Camera de Copertare. 

— E foarte bine cu Nouăzeci şi Opt. Dar să mergi până la 
O Sută Nouăzeci şi Şase sau Şapte Sute Optzeci şi Patru, cum a 
fost ieri, e deja ridicol, zicea una dintre ele. Nu zic, am încăput 
toate în Observator, dar acum se vorbeşte de O Mie Cinci Sute 
Şaizeci şi Opt! Atâtea suntem cu toatele, pare-mi-se, sau pe- 
aproape în orice caz - şi nu ştiu zău dacă are vreun efect că 
suntem mai mult de Patruzeci şi Nouă, câte trebuie de obicei. Eu 
una nu văd rostul... 

— Pe mine nu pot spune că mă deranjează, răspunse 
cealaltă, întinzând lipiciul pe cotorul unei cărţi ce avea ruptă 
coperta din spate. Măcar aşa mai avem şi noi parte de variaţie şi 
se termină mai repede dacă suntem mai multe. E totuşi obositor 
să te concentrezi acolo unde oricum nu poţi Vedea nimic. Nu 


înţeleg de ce mai-marile nu vor să recunoască adevărul. Niciuna 
dintre noi nu e în stare să pătrundă în apropierea lacului, şi cu 
asta basta! 

— Pentru că nu e chiar atât de simplu, le întrerupse vocea 
gravă a Adjunctei, care venea grăbită către ele ca o pisică 
uriaşă cu blana de zăpadă care se năpusteşte asupra prăzii 
săţioase. Toate posibilităţile de viitor sunt legate între ele, şi e 
foarte grav când nu putem vedea de unde-ncep. Dar voi ar 
trebui să ştiţi astfel de lucruri, şi mai ales să nu vorbiţi de 
treburile Profeteselor unde şi cum vă vine la-ndemână! 

Rostind acestea, îşi aruncă ochii prin încăpere cu o 
căutătură atât de iscoditoare încât Lirael era aproape sigură c-a 
dibuit-o, pitită cum era după tiparniţa uriaşă. De fapt nici n-ar fi 
fost de mirare, căci toate trei erau Clayre cu Viziune şi-ar fi 
putut oricând să fie alese în rândul Profeteselor Veghei de Nouă 
Zile. 

Simţi cum îi ard obrajii de ruşine când se forţă să-nvârtă 
de mâner, ca să strângă presa şi mai tare. Curând femeile îşi 
reluară conversaţia fără ca ea să mai asculte, căci avea acum o 
nouă îndeletnicire, şi anume să nu fie descoperită. 

Atunci avu străfulgerarea salvatoare: ce-ar fi să apeleze la 
magia amorţită în brățară, folosind vraja cu care reuşise să 
mascheze licărul adevăratelor smaralde? 

Pesemne că n-avea să poată pătrunde tocmai în 
Observator cu celelalte Profetese, dar măcar avea ocazia să 
cerceteze Biblioteca în voie. 


CAPITOLUL ŞAPTE 
Dincolo de uşile soarelui şi lunii 


Chiar şi cu celelalte vrăji deşteptate îi fu destul de greu să 
exploreze cotloanele până deunăzi interzise, căci ori avea prea 
mult de lucru, ori era prea multă lume în jurul ei. După ce era 
cât pe ce s-o păţească de două ori, când fusese cât pe ce să fie 
descoperită dând târcoale unor uşi ferecate, Lirael hotări să 
aştepte momentul potrivit şi să-şi înceapă expediţia când va fi 
ceva mai liberă şi într-o companie mai puţin numeroasă. 

Prima astfel de ocazie se ivi la aproape cinci luni de când 
îşi începuse lucrul la Bibliotecă. Era în Sala de Lectură şi sorta 
cărţile ce urmau să fie duse la loc de către trimişi, care se 
adunaseră în jurul ei cu togile lor lungi şi gluga trasă pe faţă, 
doar mâinile zărindu-li-se din mânecile hainei, translucide şi 
brăzdate de însemne ale Legământului. Deşi nu erau de rang 
înalt munceau cu sârguinţă şi plăcere, iar Lirael ajunsese să-i 
îndrăgească pentru că se înţelegea cu ei din priviri şi nici n-o 
sâcâiau cu tot felul de întrebări. Nu trebuia decât să ştie ce cărţi 
şi cui să dea, şi fiecare le ducea apoi la secţiunea potrivită 
aşezându-le frumos la locul lor pe raft. 

Se învățase deja să-i recunoască, ceea ce îi era de mare 
folos mai ales că însemnele brodate pe mantiile lor largi erau 
adesea prăfuite ori pur şi simplu se tociseră şi nu se mai 
vedeau. Trimişii nu aveau nume şi erau identificaţi după 
responsabilităţi, însă mulţi primiseră deja porecle, cum era 
Puştiul, care se ocupa de secţiunea Poveşti de Pribegie de la A la 
D, sau Pietricel, responsabil de colecţiile de geologie. 

La sosirea mesagerei, Lirael tocmai îi înmâna Puştiului un 
volum extrem de mare şi greoi, legat cu piele şi ştanţat cu 
motive reprezentând cămile cu trei cocoaşe. La început nu-i 
dădu prea mare atenţie Clayrei, ştiind că oricum n-are să fie 
invitată printre Preotese, dar observă apoi că fata se oprea la 
fiecare masă şi vorbea cu toată lumea, stârnind rumoare în 
urma ei. Frânturi şoptite de conversaţie umplură dintr-odată 
sala, aşa că Lirael îşi dădu discret părul după urechi şi încercă 
să asculte cu atenţie. La început nu auzi decât un murmur 


neînțeles, dar pe măsură ce mesagera se apropia îşi dădu 
seama că repetă la nesfârşit aceleaşi cuvinte: O Mie Cinci Sute 
Șaizeci şi Opt. 

Iniţial nu înţelese ce înseamnă numărul, dar nu-i luă prea 
mult să facă legătura cu discuţia auzită deunăzi între cele două 
Secunde. Era vorba de Clayrele chemate la Veghere - mai multe 
ca niciodată - pentru ca Viziunea să fie mai clară şi mai 
pătrunzătoare. 

După socotelile ei aproape toate bibliotecarele vor fi 
curând plecate, aşa că avea în sfârşit ocazia să cerceteze în voie 
cotloanele secrete. Mesagera îşi vedea mai departe de 
împărţitul soliilor şi pentru prima dată Lirael o privea detaşată şi 
plină de nerăbdare, fără să-şi mai plângă de milă sau să cadă 
pradă disperării. Acum chiar îşi dorea să nu fie chemată, să le 
poftească pe toate celelalte, numai pe ea nu. Încercând să nu 
atragă atenţia asupră-i se învărti în jurul pupitrului să vadă dacă 
n-a rămas careva pe după el. Nu era nimeni, aşa că răsuflă 
uşurată. Îi era frică şi să respire, să nu cumva să mai primească 
vreo însărcinare ori povaţă. Noroc că nu era prin preajmă 
niciuna din colege, nici chiar Imshi. Probabil că mesagera o 
văzuse până s-ajungă în Sala de Lectură şi o trimisese deja la 
Veghere. 

Abia aştepta să le vadă plecate şi începu să aranjeze 
cărţile cu o sârguinţă ieşită din comun, de parcă nu vedea şi n- 
auzea ce se petrece în jur. Trimişii îi ţineau isonul, grăbind pasul 
în timp ce cărau vrafurile de cărţi înapoi la rafturi. 

Într-un sfârşit uşa se închise în urma ultimei veste viu 
colorate şi-n cameră se aşternu din nou liniştea. In mai puţin de 
cinci minute scăpase de cincizeci de colege, dacă nu mai multe. 
Zâmbi mulţumită şi lăsă jos ultima carte cu un gest triumfător, 
spre dezamăgirea trimisului care aştepta tăcut o nouă şarjă. 

Aşteptă cuminte încă vreo zece minute ca să fie sigură că 
a plecat toată lumea, după care cobori degrabă scările în 
spirală. Opt sute de metri mai jos se afla deja în Pasajele 
Străvechi, dinaintea unei uşi pe care o ochise mai de mult şi- 
abia aştepta să o deschidă. În ciuda lemnului fără fason uşa 
avea în mijloc o emblemă strălucitoare în formă de soare, ale 
cărui raze se întindeau din prag până în toc. Nu mai încape 


vorbă că era legată cu şnurul roşu, prins la fiecare capăt cu 
peceţi de ceară reprezentând o carte cu sabia alături, blazonul 
Bibliotecarei-Şefe. 

Pentru Lirael însă astfel de obstacole nu mai erau de mult 
o problemă. Scoase din buzunar o bucată mică de sârmă cu 
două mânere de lemn la capete şi o apropie de gură, glăsuind 
încetişor trei însemne de Legământ - cea mai simplă vrajă de 
încălzit metale. Când sârma se înroşi în sfârşit, dezlipi iute 
peceţile şi le ascunse dimpreună cu şnurul într-o scobitură 
ascunsă în peretele din apropiere. Dar greul abia acum începea, 
căci în curând avea să afle dacă-i va trece pragul cu vrăjile 
întemniţate în brățară sau va avea nevoie şi de ultimele două, 
pe care nu izbutise încă să le desluşească. 

Cuprinzându-şi încheietura aşa cum învățase, îşi vântură 
brăţara dinaintea uşii, când într-o parte, când într-alta. 
Smaraldele prinseră a străluci pe dată, răzbind vraja de învelire 
cu care le ascunsese până acum de ochii lumii - şi uşa se 
deschise tăcută şi supusă. 

Indată ce Lirael trecu pragul, uşa se închise la fel de mută 
şi silenţioasă, lăsând-o dezorientată pentru câteva clipe din 
pricina luminii orbitoare ce răzbătea din celălalt capăt al 
coridorului în care se afla. Să fie oare un pasaj către exterior? 
„Nu, e imposibil”, îşi zise apoi. Doar era în inima muntelui, la 
sute de metri adâncime. N-avea cum să ducă afară... Clipind des 
ca să-şi obişnuiască ochii cu lumina, înaintă agale cu o mână pe 
teaca săbiei şi cealaltă pe şoricelul mecanic. 

Culoarul nu dădea către exterior, însă Lirael îşi dădu 
seama imediat de ce se păcălise iniţial. La capăt se deschidea o 
încăpere imensă, mai spațioasă chiar decât Sala cea Mare, cu 
un tavan care se înălța la peste o sută de metri deasupra şi pe 
care străluceau mai ceva ca soarele mii şi mii de însemne ale 
Legământului. Taman în centru se ridica un mesteacăn uriaş cu 
coroana înverzită ca în miez de vară, ale cărui crengi 
voluminoase şi prelungi adăposteau la umbra lor un iaz 
şerpuitor, iar peste tot prin peşteră erau flori, flori roşii cât 
vedeai cu ochii. Lirael se aplecă şi rupse una, să se asigure că 
nu visează. Totul era însă aievea, fără să se simtă prezenţa 
vreunei vrăji. Strânse tulpina aspră între degete, privind din nou 


la gerbera roşie şi înflorită. 

O mirosi şi strănută când polenul îi gâdilă nările, băgând 
de seamă cu întârziere liniştea apăsătoare dimprejur. „Deşi o 
replică destul de reuşită, aerul e cam închis în peştera asta sau 
ce-o fi ea”, îşi zise Lirael. Nu se simţea nici cea mai mică adiere 
şi totul era cufundat în tăcere. Nu tu ciripit de păsări sau zumzet 
de albine printre flori, şi nicio vietate care să se adape din iazul 
cristalin. În afară de flori şi de copac nu existau alte vieţuitoare, 
iar însemnele din tavan răspândeau o lumină rece şi 
neprimitoare, nu ca soarele de-afară. Temperatura şi umiditatea 
erau ca peste tot prin regatul Clayrelor, datorită imensei reţele 
de ţevi ce transportau apa fierbinte şi vaporii de la gheizerele 
din adâncuri ca să asigure acea căldură umedă cu care era atât 
de obişnuită. 

Era un loc într-adevăr minunat, însă nu pe de-a-ntregul. 
Uşor dezamăgită, Lirael se întrebă dacă asta e tot ce va găsi în 
prima ei expediţie în necunoscut. Zări apoi o altă uşă - de fapt o 
poartă cu zăbrele - în capătul îndepărtat al peşterii. 

Îi trebuiră zece minute să ajungă acolo, mai mult decât s- 
ar fi aşteptat. Probabil din cauză că pe drum încercase să nu 
calce prea multe flori şi ocolise copacul şi iazul la o distanţă 
considerabilă, ca să se ferească de eventuale pericole. 

Poarta dădea într-un alt coridor, de data asta cufundat în 
întuneric. Pe zăbrelele de metal se odihnea o figură alegorică ce 
semăna mai degrabă cu o lună decât un soare. Da, o lună în 
primul pătrar, în formă de seceră, ale cărei capete mult prea 
lungi şi ascuţite o făceau să pară ciudată, ba chiar 
înfricoşătoare. 

Lirael privi prin grilaj către pasajul de dincolo, încercând 
să străpungă întunericul cu privirea. Îşi aduse brusc aminte de 
fluierul din buzunarul vestei şi simţi nişte furnicături în sus pe 
braţ, ca şi cum nişte mâini nevăzute ar fi încercat s-o tragă în 
locuri neştiute. Îşi dădu seama însă că nici fluierul şi nici 
şoarecele n-aveau să-i fie de vreun folos acum că nu mai era 
nimeni în Sala de Lectură. 

Totuşi, în afară de astfel de primejdii neprevăzute, nu 
avea de ce să nu meargă mai departe. Putea cel puţin să 
încerce, măcar atâta lucru. Işi roti aşadar încheietura şi 


nestematele se aprinseră din nou, dar poarta rămase 
nemişcată. Îşi relaxă atunci mâna şi-şi dădu încruntată părul 
după urechi. Se vede treaba că poarta asta nu se lăsa cu una, 
cu două, şi că avea nevoie de vrăji ceva mai puternice. 

Până să se gândească ce are de făcut se auzi un pocănit 
scurt şi tăblia din dreapta a porţii prinse a se roti încetişor, 
formând o deschizătură îngustă, însă destul de mare pentru ca 
Lirael să se strecoare. O sarcină destul de anevoioasă totuşi, 
căci vârfurile semilunei se întindeau ascuţite peste spaţiul 
strâmt, gata să-i secere gâtul şi să-i străpungă coapsele. 

Scrută întunecimea din faţă, întrebându-se ce ar putea 
ascunde. Ce lucruri oribile i s-ar putea întâmpla odată trecut 
pragul? Dar ce mai tura-vura, oricum n-avea nimic de pierdut... 
Pe de o parte îi era frică, pe de alta tare ar fi vrut să ştie ce alte 
aventuri o mai aşteaptă. Şovăi pentru o clipă, dar în cele din 
urmă o birui curiozitatea, aşa că fără să mai stea pe gânduri 
scoase şoricelul din buzunar şi-l aşeză printre flori. Dacă păţeşte 
ceva în pasajul întunecat o să strige vraja de activare de acolo, 
şi-atunci el se va grăbi spre Sala de Lectură ca să dea alarma. 
lar de va fi prea târziu ca s-o salveze, măcar să ştie de pericol. 
Atât superioarele, cât şi colegele ei îi spuseseră de nenumărate 
ori că era ceva normal ca bibliotecarele să se sacrifice pentru 
binele Clayrelor, fie înfăptuind cercetări primejdioase, ţinând 
piept pericolelor nebănuite ascunse printre colecţiile Bibliotecii, 
ori pur şi simplu trudind din greu. Lirael găsea că acest principiu 
al sacrificiului de sine i se potrivea în special ei, din moment ce 
restul Clayrelor aveau Darul Viziunii şi deci era nevoie de ele în 
viaţă. 

După ce lăsă şoarecele jos, îşi scoase pumnalul şi se 
strecură cu atenţie prin deschizătura porţii. Spaţiul era extrem 
de îngust şi colţurile semilunei erau ascuţite şi tăioase, însă 
reuşi să treacă fără să se rănească sau să-şi rupă hainele. Nici 
prin gând nu-i trecu că dacă era mai mare n-ar fi fost chip să 
reuşească. 

Pasajul era învăluit în întuneric, aşa că Lirael rosti o vrajă 
simplă ca să facă lumină, dând drumul licărului firav pe tăişul 
săbiei. O apucă apoi de mâner, ţinând-o aplecată dinainte ca pe 
o torţă, fireşte mai puţin puternică decât una adevărată. Era 


totuşi cam palidă lucoarea, ceea ce însemna că ori nu-i prea 
reuşise vraja, ori ceva o slăbea. 

Coridorul nu numai că era întunecat, dar, nefiind legat la 
reţeaua de încălzire, era şi foarte rece. La fiecare pas rotocoale 
groase de praf îi împresurau gleznele în forme care de care mai 
ciudate şi mai răsucite, ca nişte însemne magice ale căror 
înţelesuri îi rămâneau străine. 

La capătul pasajului era o odaie mică şi dreptunghiulară în 
care Lirael păşi cu grijă, cercetându-i cu atenţie colţurile 
obscure prin care se preumblau însemne magice cam palide şi- 
atât de vechi încât aproape că se stinseseră de tot. 

Magia plutea de fapt în toată încăperea, bizară şi 
străveche, iar faptul că n-o putea pătrunde o cam înspăimânta. 
Recunoscu însemnele drept rămăşiţe ale unei vrăji din vremuri 
demult apuse, acum desuete şi sleite de puteri. Odinioară parte 
dintr-un legământ meşteşugit, însemnele se rupseseră din vrajă 
şi tot ce rămăsese în urma lor era licărul sufocat de ţărâna 
prăfoasă. 

Deşi frântă, vraja păstrase totuşi destulă putere cât s-o 
neliniştească. Fusese închegată cu însemne de legare şi 
închidere, alături de altele de pavăză şi prevenire şi, cu toate că 
fusese destrămată cu mult timp în urmă, se chinuia încă să-şi 
împlinească menirea. 

Dar asta nu era tot, căci în curând băgă de seamă că vraja 
nu se stinsese de la sine, odată cu trecerea vremii, aşa cum 
crezuse la început. Cineva o dezlegase nu de mult, în urmă cu 
câteva săptămâni sau poate luni. 

In mijlocul încăperii era o măsuţă joasă şi lucioasă din 
piatră tuciurie, o lespede ce aducea cu un fel de altar pe 
suprafaţa căruia se zvârcoleau frânte însemne ale unei vrăji 
măreţe aşteptând parcă forţa salvatoare care să le adune iarăşi 
laolaltă, dar care se făcuse nevăzută. 

Pe masă se aflau cinci socluri minuscule aliniate unul 
lângă celălalt, făurite dintr-un soi de os fosforescent. Dintre 
acestea doar cel de-al treilea din stânga susţinea ce părea a fi 
un fel de bust sau mai degrabă o statuetă. 

Lirael şovăi. Nu reuşea să vadă prea bine ce e şi nu voia 
să se apropie, mai ales că ştia prea puţine despre vraja care 


până nu de mult ocrotise odaia. 

Rămase nemişcată preţ de câteva clipe, cu ochii pe 
însemnele plăpânde şi cu urechile ciulite. Nimic nu tulbură însă 
tăcerea de mormânt a încăperii. 

Îşi luă aşadar inima-n dinţi şi făcu un pas înainte, 
încredinţată că n-are ce să i se întâmple rău. Aşa măcar vedea 
statuia şi-apoi putea să se întoarcă înapoi. 

Dădu să mai facă un pas cu luminiţa ridicată, însă îndată 
ce lăsă piciorul jos simţi că ceva nu e în ordine. Podeaua îi fugea 
parcă de sub picioare şi-avea senzaţia că o să cadă, când auzi 
deodată un pârâit asurzitor şi alunecă până la mijloc prin 
chepengul de sticlă fumurie pe care-l confundase cu o bucată de 
pardoseală. 

Căzu dinainte pe brânci, reuşind cu chiu, cu vai să nu-şi 
scape pumnalul. întâmplarea făcu să se lovească cu mâna 
stângă de masa din mijloc, aşa că fără să mai stea pe gânduri 
înşfăcă statueta şi dădu să se ridice. Un val năprasnic de durere 
îi străbătu trupul din cap până-n picioare când cioburile rămase 
în marginea de piatră i se înfipseră ţepoase în genunchi, în 
vreme ce picioarele brăzdate cu zeci de tăieturi de la gleznă în 
jos o usturau cumplit. 

Privind în jos către tunelul subteran Lirael văzu atunci 
ceva cu mult mai înfricoşător decât cioburi şi sânge, ceva ceo 
îngrozi suficient de tare cât să se ridice dintr-o singură mişcare, 
fără să-i mai pese de durere. Trapa de sticlă mascase un canal 
întunecos şi strâmt ca un sicriu la capătul căruia se afla ceva 
sau cineva. La început i se păru că e o femeie goală adormită, 
dar mai apoi observă cu oroare că avea mâinile la fel de lungi ca 
picioarele şi că primele, îndoite dinapoi, se terminau cu nişte 
gheare lungi şi ascuţite ca ale unei călugăriţe gata să sară 
asupra prăzii. Când arătarea deschise ochii, în loc de pupile, 
Lirael zări două vâlvătăi argintii, mai orbitoare şi mai 
neînduplecate decât îi fusese dat să vadă vreodată. 

Dintr-odată o izbi mirosul, izul metalic de neconfundat al 
Magiei Libere care-i lăsa întotdeauna un gust acru în gură şi-o 
ustura în gât până simţea că i se face rău. 

Atât ea, cât şi creatura prinseră a se mişca aproape în 
acelaşi timp. În vreme ce Lirael se opintea să iasă din gaura 


tunelului, ciudata arătare ţâşni către ea încercând s-o apuce cu 
ghearele-i alungite. Când nu izbuti, urlă înfuriată, un țipăt 
strident, venit din altă lume, dar care o făcu să se grăbească în 
ciuda rănilor de la picioare. 

Incă se mai auzea ecoul strigătului când Lirael se strecura 
deja prin deschizătura porţii cu semilună, gâfâind atât de greu 
încât puţin lipsi să nu se înţepe în colţurile ascuţite. Odată 
trecută dincolo se-ntoarse iute şi rotindu-şi brăţara rosti cât putu 
de tare: „Închide-te! Închide-te!“ 

Dar poarta nici pomeneală s-o asculte şi, până să se 
dezmeticească ea, arătarea era deja cu o mână şi un picior 
afară. Intr-o străfulgerare de moment Lirael se gândi că n-are 
cum să-ncapă prin spaţiul acela strâmt, dar în clipa următoare 
corpul ei elastic se subţie cu totul, de parcă era făcut din lut. 
Ochii de argint îi scăpătară şi deschise o gură largă din care 
limba cenuşie cu dungi galbene se iţi ca o lipitoare, trecând 
alunecoasă peste buzele subţiri. 

Lirael îşi rupse într-un sfârşit privirea de la ea şi o luă la 
fugă fără să se gândească pe unde calcă, uitând cu desăvârşire 
de şoricelul cu alarmă sau că nu trebuie să se apropie de iaz şi 
copac. Fugea cât o ţineau picioarele, strivind florile care se 
scuturau în urma ei într-o explozie de petale sângerii. 

Nu îndrăznea să încetinească pasul şi nici să se oprească, 
de teamă că arătarea o s-o ţintuiască la pământ cu ghearele-i 
năprasnice. Trecu în coridorul ce ducea către ieşire şi nu se opri 
decât în faţa uşii, cât pe ce să se izbească în ea. Roti repede 
brăţara şi, până să se deschidă uşa de-a binelea, se şi strecură 
afară prin crăpătura îngustă, rupându-şi toţi nasturii vestonului. 

De cealaltă parte învârti iarăşi de brățară, privind poarta 
care încă se deschidea şi spaţiul întunecat de dincolo cu teama 
mielului care aşteaptă să fie sfârtecat de lup. 

Intr-un sfârşit uşa se poticni şi începu să se închidă, iar 
Lirael oftă uşurată şi căzu pe vine fără vlagă, simțind că-i vine 
rău. Inchise ochii pentru o clipă şi auzi deodată un pocănit care 
nu semăna deloc cu declicul zăvorului. 

Când deschise ochii şi-şi ridică privirea zări ceva ce 
semăna cu un cârlig la capătul unei antene ca de insectă, 
unduindu-se prin deschizătura porţii ce nu era mai mare de un 


deget. Curând apăru încă unul şi poarta prinse a se deschide 
încetişor. 

În doi timpi şi trei mişcări scoase fluierul şi suflă în el cu 
toată puterea, notele lui pătrunzătoare răsunând în susul şi-n 
josul scărilor în spirală. Dar cine să-l audă, când toată lumea era 
plecată? Se gândi atunci să încerce cu şoricelul, dar când îl 
căută în buzunar dădu peste statueta de piatră de mai devreme. 

Uşa începu să tremure din ţâţâni şi să se deschidă tot mai 
tare, semn că arătarea ţinea bine piept vrăjii de închidere. Lirael 
privea pierdută, neştiind ce altceva ar mai putea încerca. Îşi 
aruncă ochii disperată de-a lungul coridorului întunecat în 
speranţa că cineva îi va sări în ajutor ca prin minune. 

Nu se arătă nimenea din păcate, iar ea nu se putea gândi 
decât că arătarea asta - indiferent de unde e şi ce hram poartă 
- nu trebuie lăsată sub nicio formă în Bibliotecă. În minte îi 
năvăliră ameţitoare spusele colegelor despre sacrificiul suprem 
cu care bibliotecarele sunt datoare la nevoie. Îşi aminti şi de 
păţania de pe Muntele Meteor, cu numai câteva luni în urmă. 
Abia acum când se afla atât de aproape de moarte îşi dădu 
seama cât de mult îşi doreşte de fapt să trăiască. 

Ştia ce are de făcut. Se ridică în picioare şi pătrunse în 
curgerea eternă a Legământului, de unde scoase toate 
însemnele de rupere şi spulberare pe care le ştia, însemne de 
foc şi mistuire, de oprelişte şi ferecare. Îi veniră toate în minte 
într-o alunecare lină, mai strălucitoare decât orice lumină 
magică şi-atât de puternice şi nestrunite încât abia izbuti să le 
conjure într-o vrajă. Deşi cu greu, le orândui pe fiecare acolo 
unde-i era locul şi-apoi le împreună sub un singur însemn 
dominant, unul de mare însemnătate ce aduna puteri pe care nu 
îndrăznise să le mai folosească pân-acum. 

Odată vraja gata, Lirael o ţinu în frâu înlăuntrul ei cu 
puterea voinţei, făcând apoi cel mai curajos lucru din viaţa ei: îşi 
lipi o mână de uşă, iar cu cealaltă apucă cârligul creaturii, dând 
grai însemnului măiastru ca să ducă vraja la bun sfârşit. 


CAPITOLUL OPT 
Pe-a cincea scară din spate 


Când rosti cuvintele îşi simţi gâtul pârjolit de o căldură 
cumplită şi-n clipa următoare flăcări pustiitoare îi ţâşniră din 
degete, aprinzând creatura, în timp ce mâna stângă cu care 
ţinea poarta i se făcu parcă de oţel, dându-i puteri nebănuite cu 
care închise uşa cât ai clipi. Aproape instantaneu o forţă 
nevăzută o zvârli câţiva metri înapoi şi Lirael începu să se 
rostogolească ametitor, într-un vârtej ce părea fără oprire până 
când se izbi cu capul de lespezile podelei şi rămase fără 
cunoştinţă. i 

Când îşi veni în fire, nu-şi mai amintea unde e. Işi simţea 
capul amorţit, de parcă i l-ar fi străpuns cineva cu o sârmă 
înroşită. Era parcă şi uşor umed în creştet, iar gâtul o ustura ca 
la-nceputul unei gripe straşnice. Pentru o clipă crezu că e 
bolnavă la pat şi că avea s-o vadă pe mătuşa Kirrith ori pe una 
din celelalte fete aplecându-se deasupra ei să-i vâre pe gâto 
lingură cu nu ştiu ce licoare pe bază de ierburi, dar îşi dădu 
seama în curând că-n loc de salteaua ei moale stă întinsă pe 
lespedea rece a podelei şi că e îmbrăcată. 

Îşi duse şovăielnică mâna la creştet şi, îndată ce zări 
degetele pline de sânge, înţelese că era rănită. O cuprinse 
deodată ameteala şi începu să tremure din toate încheieturile, 
scuturată de friguri. Încercă să strige după ajutor, însă durerea 
din gât era mult prea mare, aşa că nu reuşi să articuleze decât 
nişte sunete înfundate. 

Când îşi aminti în sfârşit ce încercase să facă, ameţeala 
lăsă loc panicii şi deznădejdii. Încercă să-şi ridice capul, dar 
durerea o priponi în loc, aşa că se întoarse pe o parte ca să 
privească uşa, care era închisă. Cât despre creatură, nici urmă 
de ea pe nicăieri. 

Rămase nemişcată cu ochii aţintiţi la uşă, cercetând-o atât 
de intens încât la un moment dat i se înceţoşă privirea şi nu-şi 
mai putu da seama dacă e chiar închisă sau doar i se pare, sau 
dacă arătarea dispăruse cu adevărat. Când se încredinţă într-un 
sfârşit că totul e în ordine, îşi întoarse capul şi vomită până la 


bilă, care o arse pe gâtlejul iritat. 

Urmară câteva clipe de tăcere, în care încercă să-şi 
recapete suflul şi să-şi potolească bătăile inimii. Îşi pipăi din nou 
moalele capului, constatând cu uşurare că sângele începea să 
se închege deja, semn că rana nu era foarte serioasă. Cu gâtul 
stătea mai prost, din cauză că se încumetase să rostească o 
vrajă dintre cele mai puternice, pe care nu avea încă nici 
puterea şi nici experienţa să o facă cum se cuvine. Incercă să 
spună câteva cuvinte, dar pe gură îi ieşi doar o hârjâială 
înfundată. 

Îşi studie apoi picioarele, care se dovediră mai mult 
zgâriate decât brăzdate de tăieturi adânci, deşi papucii erau 
atât de zdrenţuiţi încât ajunseseră să semene cu o pereche de 
sandale. Oricum, în comparaţie cu rana de la cap picioarele erau 
în stare bună, aşa că se hotări să se ridice. 

Nu reuşi din prima şi-i trebuiră câteva clipe bune să-şi 
găsească echilibrul, chiar şi cu ajutorul peretelui ca punct de 
sprijin. Îi luă apoi încă cinci clipe să se aplece după sabie şi s-o 
vâre în teacă. 

După un asemenea efort rămase nemişcată o bucată de 
vreme, până se simţi din nou destul de sigură pe picioare să se 
întoarcă şi să cerceteze poarta mai în amănunt. Era încuiată, 
aşa cum o găsise la început, fără nicio deschizătură buclucaşă, 
însă acum putea simţi vibrația magiei pe care o făcuse şi vraja 
de ferecare dinăuntru, care ţinea zăvorul tras. Nimeni şi nimic 
nu va putea să-i treacă pragul decât dacă va spulbera farmecul 
înfăptuit de ea. Nici chiar Bibliotecara-Şefă. În caz c-ar vrea să 
treacă dincolo, va trebui fie s-o cheme să desfacă descântecul, 
fie să-l înlăture de una singură. 

Gândul la Bibliotecara-Şefă o aduse parcă la realitate, aşa 
că se apucă să-şi adune de pe jos toţi nasturii rupţi pe care-i mai 
găsea, punând apoi la loc de-a latul uşii şnurul roşu şi sigiliul - 
deşi cu greu mai reuşi să facă o vrajă ca să înmoaie ceara. 
Odată treaba săvârşită, se duse la scara în spirală, dar se opri 
după numai câteva trepte, simțindu-se mult prea slăbită ca să 
continue. 

Picioarele o lăsară dintr-odată şi alunecă într-o stare de 
semi-inconştienţă care îi goli mintea şi-i slăbi trupul, făcând-o să 


nu mai poată gândi limpede. Zăcu aşa o bună bucată de vreme, 
poate chiar o oră sau mai bine, la capătul căreia simţi cum 
prinde vlagă puţin câte puţin şi lucrurile începură să capete 
contur. Işi aminti unde se află şi ce i se întâmplase şi ştiu îndată 
că va trebui să dea socoteală pentru starea jalnică în care se 
găseşte, plină de sânge, cu răni şi vânătăi peste tot, vesta 
sfâşiată şi nasturii rupţi şi mai cu seamă fără şoricelul de argint. 

Pierderea acestuia îi aduse aminte de statueta pe care o 
avea în buzunar în locul lui. Deşi îşi mişca mâinile cu mare 
greutate izbuti într-un sfârşit s-o scoată la iveală şi o aşeză în 
poală. 

După câte îşi putea da seama, reprezenta un câine şi era 
făcută din steatit în nuanţe de albastru spre gri, foarte fin la 
atingere. Animalul părea destul de fioros, cu urechile ciulite şi 
botul subţire şi ascuţit, dar avea o mutră prietenoasă şi rânjea 
cu limba scoasă într-o parte, un amănunt destul de greu de 
observat dacă nu te uitai cu atenţie. 

— Salutare, cuţu! îi şopti Lirael cu o voce atât de răguşită 
încât aproape că nu se auzi. 

Indrăgea mult câinii, deşi îi întâlneai rar pe culmile 
Gheţarului. Clayrele de la Cavalerie aveau o cuşcă specială 
lângă Poarta cea Mare unde ţineau câinii care le ajutau la 
muncile de zi cu zi, dar altfel nu puteai să-i vezi decât cu unii 
oaspeţi, care-i luau cu ei peste tot, şi în odăile unde dormeau, şi 
în Cantina de Jos. Lirael îi saluta întotdeauna bucuroasă, chiar şi 
pe uriaşii ciobăneşti bălţaţi cu zgarde cu ţinte la gât. Animalele 
o întâmpinau mereu prietenoase, spre deosebire de unii stăpâni, 
care se supărau văzând că fata îi ignoră cu desăvârşire şi n-are 
ochi decât pentru câinii lor. 

Rămase pe gânduri cu statueta în mână, întrebându-se ce 
să facă. Să-i zică oare lui Imshi sau cuiva superior în rang despre 
cele întâmplate în odaia cu iarbă şi flori? Să le spună că a trezit 
monstrul din somn şi astfel a descătuşat şi celelalte vrăji închise 
în giuvaierele brăţării? 

A stat aşa şi a tot stat, întorcând povestea pe toate părţile 
în timp ce scărpina absentă capul de piatră al căţelului din 
poală, pe parcă ar fi fost un animal adevărat. Cel mai bine era 
să spună adevărul, dar asta cu siguranţă ar fi costat-o scump, 


poate chiar slujba la Bibliotecă, iar gândul de a se întoarce la 
tunica albastră şi la colegele ei junioare era mai mult decât 
putea îndura. 

li trecu atunci prin minte - pentru a nu ştiu câta oară - că 
moartea ar fi o scăpare cât de cât onorabilă, însă, când îşi 
aminti de insecta hidoasă care fusese cât pe ce să-i vină de hac, 
gândul de a-şi pune capăt zilelor cu mâna ei îi păru mult mai 
puţin atrăgător. 

„Nu, nu asta e soluţia”, hotărî ea. Singură se vârâse în 
bucluc şi tot singură trebuia s-o scoată la capăt. O să afle mai 
multe despre creatură şi despre cum să-i vină de hac, şi-apoi va 
cobori iarăşi la ea şi-o va răpune. Oricum de ieşit n-avea cum să 
mai iasă, sau cel puţin aşa voia să creadă, şi nimeni nu putea 
pătrunde în odaie, aşa că cel puţin deocamdată nu reprezenta 
un pericol pentru bibliotecare. 

Cum avea totuşi să explice de ce are capul spart, tăieturi 
şi vânătăi pe tot corpul, de ce-şi pierduse vocea şi rătăcise 
şoricelul, într-un cuvânt de ce era în halul în care era? Tot ce 
trebuia să facă era să găsească o explicaţie care să se 
potrivească, să-i vină o idee genială... însă mintea ei era un gol 
imens şi planul salvator întârzia să se arate. 

— Poate-mi vine vreo idee în timp ce urc scările, şopti ea 
către câinele din poală, care parcă o asculta cu atenţie. 

Se simţea ceva mai liniştită să aibă cu cine vorbi şi parcă 
nu mai era aşa de singură. Se uită la el cu candoare, studiindu-i 
coada încovrigată în jurul picioarelor de dinapoi pe care stătea 
aşezat, cu privirea ageră şi picioarele din faţă drepte, de parcă 
îşi aştepta stăpâna. 

— Ce mi-ar plăcea să am un câine de-adevăratelea! oftă 
ea cu un murmur aproape neînțeles, ridicându-se şi începând să 
urce scările încetişor, treaptă cu treaptă. 

La un moment dat se opri şi se uită din nou la mica 
statuetă, străfulgerată de o idee. Sigur că da! Putea să 
întrupeze un câine cu ajutorul vrăjii potrivite, unul nu întru totul 
adevărat, dar măcar un trimis al Legământului care să-i fie 
credincios, să latre, să se gudure şi orice altceva mai face un 
câine. Pentru asta ar avea probabil nevoie de anumite cărţi cum 
ar fi Despre Întruparea Trimişilor Întru Legământ şi poate şi de 


Plămădirea şi Stăpânirea Creaturilor Vrăjite. Deşi ambele 
manuscrise erau ţinute sub cheie, Lirael ştia unde să le 
găsească şi mai ştia şi cum să facă trimisul să semene perfect 
cu mica statuetă. 

Zâmbi mulţumită la gândul că va avea un câine doar al ei, 
un prieten devotat cu care va putea vorbi orice şi care n-o s-o ia 
nicicând la întrebări şi n-o să-i ceară socoteală. Un tovarăş pe 
care să-l iubească şi care s-o iubească necondiţionat. Vârî 
statueta la loc în buzunar şi-şi continuă agale urcuşul. 

După vreo sută şi ceva de trepte se opri brusc copleşită de 
gânduri negre. Dacă n-o să se priceapă să făurească câinele 
cum trebuie? Şi mai mult decât atât, cum şi de unde să afle 
despre creatura ascunsă în camera cu flori? Sigur că erau o 
sumedenie de bestiare pe rafturile Bibliotecii, dar nu era chiar 
atât de simplu să le găseşti sau să pui mâna măcar pe unul din 
ele. 

Mai urcă câteva zeci de trepte frământată de astfel de 
întrebări fără răspuns, dându-şi seama într-un târziu că are o 
problemă mult mai urgentă de rezolvat, şi anume găsirea unei 
explicaţii cât de cât plauzibile pentru rănile din cap şi de pe 
picioare şi pentru şoricelul dispărut, de preferabil fără să mintă 
prea mult. Era îndatorată celor de la Bibliotecă şi tocmai de 
aceea nu voia să le mintă cu neruşinare. De fapt nici nu era 
foarte convinsă că s-ar pricepe să spună bazaconii dacă 
Bibliotecara-Şefă sau cineva la fel de dură ca ea ar lua-o serios 
la întrebări. 

Cu restul mai treacă-meargă, dar buba era cu şoarecele. 
Se opri ca să se poată concentra mai bine, constatând cu 
surprindere cât de binefăcătoare pentru trup erau aceste mici 
popasuri. Era mai obosită decât îşi dădea seama. Intr-o zi 
obişnuită de lucru se alerga mai tot timpul prin Bibliotecă, în sus 
sau în jos pe treptele în spirală sau dintr-o încăpere într-alta. 
Acum însă de-abia mai putea să se mişte cu mari eforturi de 
voinţă. 

Ar putea să invoce o căzătură pentru rana de la cap, îşi 
zise Lirael şi gândul parcă o făcu să simtă iar durerea din 
creştet. Sângerarea se oprise de ceva vreme însă avea părul 
încleiat de sânge şi presimţea că o să-i iasă un cucui cât toate 


zilele. 

Da, o cădere de undeva de foarte sus, însoţită de un urlet 
pe măsură ar explica nu doar contuzia, ci şi problema cu gâtul 
iritat. Mai mult, povestea se potrivea perfect atât pentru nasturii 
sfâşiaţi cât mai cu seamă pentru şoricelul pierdut, care i-ar fi 
putut cădea foarte uşor din buzunar. 

„Treptele sunt elementul cheie“, îşi zise în sinea ei. Dacă 
le-ar spune că a alunecat şi s-a rostogolit pe scări câteva zeci de 
metri, ar avea şanse să o creadă, mai ales dacă făcea în aşa fel 
încât să o găsească careva zăcând la capătul unui şir de trepte. 
Atunci ar menaja-o poate şi cu întrebările şi ar scăpa basma 
curată fără să spună prea multe minciuni. 

În mai puţin de trei minute alese şi locul cel mai potrivit 
pentru aşa-zisul accident: a cincea scară din dos, între spirala 
principală şi Sala Junioarelor. Ca să fie totul şi mai plauzibil o să 
ia şi un pahar de apă de la Fântâna Zally, care era chiar în 
drum. Sigur că nu aveai voie să pleci cu paharele, dar asta avea 
să le dea un motiv în plus ca să o certe - mai ales mătuşii Kirrith 
- şi nimeni nu se va mai gândi că a făcut şi alte năzbâtii. Partea 
cea mai bună era că putea pune tăieturile de la picioare pe 
seama cioburilor de la paharul spart. 

Nu-i mai rămânea de făcut decât să ajungă în locul cu 
pricina şi să nu să dea nas în nas cu cineva pe drum. Dacă era 
să se ia după experienţele anterioare, Veghea celor O Mie Cinci 
Sute Şaizeci şi Opt de Clayre nu avea să mai dureze mult. Exista 
o legătură strânsă între numărul Profeteselor alese pentru 
Veghe şi durata acesteia. Cele Patruzeci şi Nouă de Clayre 
chemate în mod obişnuit nu petreceau niciodată mai mult de 
Nouă Zile la Veghere, de unde şi numele dat acestei îndeletniciri 
a lor. Când se întâmpla însă să fie poftite mai multe deodată, 
procesiunea se încheia destul de repede, uneori chiar înainte de 
sfârşitul zilei, aşa cum se petrecuse şi la ultima Veghere. 

Pe măsură ce se apropia de camera Junioarelor ştia că 
riscul de a se întâlni cu vreo colegă ori alte Clayre ce nu 
fuseseră chemate la datorie era din ce în ce mai mare. Dacă 
chiar era să se nimerească cu vreuna, îşi făcuse planul să cadă 
jos ca secerată prefăcându-se că îi e rău, în speranţa că 
respectiva nu va pune apoi prea multe întrebări. 


Din fericire însă, nu se întâlni cu nimeni înainte să se 
depărteze de scara principală. Umplu un pahar cu apă de la 
Fântână şi trecu pragul porţilor de piatră mereu deschise ce 
dădeau spre A Cincea Terasă a Bibliotecii, ajungând în sfârşit la 
Cea de-a Cincea Scară din Spate, îngustă şi în formă de cerc. 
Aceasta nu era foarte umblată din moment ce făcea legătura 
între Bibliotecă şi aripa de vest a Sălii Junioarelor. 

Lirael urcă extenuată primele şase trepte dar se opri la 
cotitura unde scara se întorcea în cerc. De acolo dădu drumul 
paharului în gol, tresărind nervos când acesta se făcu ţăndări de 
podea. Privi apoi de jur împrejur să vadă unde s-ar putea 
întinde, dar o apucă ameţeala şi trebui să se aşeze. Odată 
întinsă, îi păru lucrul cel mai natural să-şi odihnească capul pe 
treapta de mai sus, culcându-l pe un braţ în loc de pernă. 

Ar fi fost poate mai înţelept să se întindă pe mica terasă 
de mai jos, având desigur grijă să semene cu victima unei 
căzături, însă mişcarea i se părea mult prea complicată. Era 
vlăguită şi nu se simţea în stare să se ridice în picioare. Tot ce-şi 
dorea era să se lase pradă somnului care-i dădea târcoale, o 
picoteală dulce şi mieroasă ce o purta departe de primejdii şi 
necazuri... 

O trezi deodată strigătul unei fete care-i scanda numele 
înspăimântată şi care apoi îi apăsă beregata cu două degete în 
căutarea pulsului. De astă dată îşi veni în simţiri relativ repede, 
blestemând în gând junghiul de durere ce-i străbătu corpul din 
tălpi şi până-n creştet. 

— Lirael! Poţi să vorbeşti? 

— Da, bâigui ea cu o voce încă slăbită şi răguşită. Nu mai 
ştia exact unde se află. Adormise parcă pe scări - sau cel puţin 
aşa îşi amintea -, iar acum era întinsă undeva pe jos, pe loc 
drept. Nu trecu mult până să-şi dea seama că e de fapt pe 
terasă şi că arată exact ca cineva care tocmai a suferit o 
căzătură zdravănă. Nici dacă se chinuia nu i-ar fi ieşit aşa de 
bine! Pesemne că alunecase de pe scări după ce-şi pierduse 
cunoştinţa. 

După culoarea vestei, fata care o găsise şi care acum 
stătea aplecată peste ea suflându-i în faţă era una dintre Prim- 
Asistente. Lirael clipi de câteva ori, întrebându-se de ce îşi tot 


vântură fata asta mâna prin faţa ei. N-o recunoscu la început şi 
gestul i se păru bizar, dar apoi văzu că e Amerane, o colegă cu 
care lucrase câteva zile luna trecută. 

— Ce-ai păţit? o întrebă Amerane îngrijorată. Ţi-ai rupt 
ceva? 

— Cred că m-am lovit la cap, bolborosi Lirael, simțind cum 
i se umezesc ochii dintr-o dată. 

Până acum reuşise să nu plângă, dar pur şi simplu nu se 
mai putea abţine şi începu să tremure din toate încheieturile 
fără să se poată controla. 

— Te doare ceva? Crezi că ţi-ai rupt ceva? insistă 
Amerane. Mai ai şi alte răni în afară de cea de la cap? 

— N-nu, suspină Lirael. Nu cred că mi-am rupt nimic. 

Amerane păru destul de reticentă, pipăindu-i uşor braţele 
şi picioarele de sus în jos şi de jos în sus, apăsându-i apoi cu 
blândeţe degetele de la mâini şi laba piciorului. Văzând că nu 
ţipă de durere şi că n-are încheieturi scrântite sau alte umflături, 
o ajută să se ridice în picioare. 

— Haide, hopa sus! o încurajă ea. Trebuie să te ducem la 
Infirmerie. 

— Mulţumesc, şopti Lirael, trecându-şi brațul pe după 
umerii lui Amerane şi sprijinindu-se de ea cu toată greutatea. 

În timp ce fata o căra anevoie, Lirael îşi vâri iute mâna 
liberă în buzunar, încleştându-şi degetele pe statueta de piatră a 
cărei suprafaţă fină şi alunecoasă o ajută parcă să mai uite de 
durere. 


CAPITOLUL NOUĂ 
Cartea lui Nagy despre monştri 


Sperase să-i dea drumul de la Infirmerie în aceeaşi zi, dar 
nici măcar după trei nu era în stare să vorbească ca lumea şi se 
simţea la fel de slăbită, preferând să zacă în pat şi să dormiteze. 
Gâtul o mai lăsase şi rana din creştet începea şi ea să se 
vindece, însă frica pusese acum stăpânire pe mintea şi trupul ei, 
căci peste tot nu vedea decât creatura cea hidoasă 
străpungând-o cu ochi scânteietori sau pândind-o printre 
gerberele roşii, gata s-o înhaţe cu cleştii ei ascuţiţi. Îi mai era 
teamă să nu se afle ce-a făcut şi astfel să-şi piardă slujba. Prinsă 
într-un cerc vicios, ajunsese să-i fie frică de propriile gânduri, iar 
asta o secătuia de puteri şi-i tulbura şi-aşa puţinele ore de somn 
cu coşmaruri dintre cele mai lugubre. 

In dimineaţa celei de-a patra zile Tămăduitoarea-Şefă 
scrâşni din dinţi vădit nemulțumită de evoluţia bolnavei. Chemă 
o colegă să se uite şi ea la Lirael, care se supuse consultaţiei 
fără să crâcnească. Cele două deciseră apoi la unison că trebuie 
s-o cheme degrabă pe Filris, prinsă pesemne în visare la ea în 
odaie. 

Lirael tresări nervos la auzul veștii. Filris nu era doar 
directoarea Infirmeriei, ci şi cea mai în vârstă dintre Clayrele 
Senioare. De când o ştia aceasta rareori ieşise din camera ei, 
unde era mai tot timpul cufundată în visare, deşi se zicea că mai 
trecea din când în când şi pe la Infirmerie. Cu toate astea, copila 
n-o văzuse nici prima şi nici a doua oară când o aduseseră aici 
cu diverse probleme, pe vremea când era ceva mai mică. 

De fapt nu le văzuse pe niciuna dintre Senioarele în etate, 
a căror vârstă le permitea să se retragă în odăile lor şi să-şi 
petreacă zilele rămase visând ori meditând. Aveau nevoie de 
astfel de spaţii izolate pentru că Viziunea devenea din ce în ce 
mai apăsătoare odată cu trecerea anilor, iar imaginile tot mai 
frecvente erau din păcate mult prea disparate ca să poată fi 
controlate, chiar şi cu ajutorul Profeteselor de la Veghea de 
Nouă Zile sau cu puterile ce dormitau în gheaţă. Nu era, aşadar, 
neobişnuit ca unele dintre aceste Clayre să Vadă doar frânturi 


de lumi ce ar putea să vină, rupte complet de prezentul în care 
vieţuiau. 

Cu toate astea, când Filris sosi o oră mai târziu, n-o 
însoțea nimeni şi era perfect conştientă de tot ce se întâmplă în 
jurul ei. Lirael o studie pe furiş din cap până-n picioare. Era o 
femeie scundă şi subţirică, cu părul alb ca zăpada de pe culmile 
Meteorului şi pielea aidoma unui pergament vechi, cu vinişoare 
vineţii pe obraji ce contrastau cu ridurile adânci care-i trădau 
adevărata vârstă. 

O cercetă şi ea la rându-i pe mica pacientă fără să scoată 
o vorbă, în timp ce mâinile ei aspre ca hârtia o îndemnau ba să 
se ridice, ba să se întoarcă într-o parte, ba în cealaltă. În cele 
din urmă o puse să deschidă gura şi se uită în gâtul ei o bună 
bucată de vreme cu ajutorul unei luminiţe aprinse printr-o vrajă 
de Legământ şi care plutea plăpândă la doar doi centimetri de 
buzele pe jumătate amorţite ale fetei. Terminându-şi în sfârşit 
consultaţia, o trimise pe Tămăduitoare la treburile ei şi se aşeză 
pe pat lângă Lirael. În salon se aşternu deodată o tăcere 
apăsătoare, căci celelalte şapte paturi erau goale. 

Lirael fu cea care tulbură prima liniştea cu un geamăt 
înfundat, ca şi cum ar fi încercat să-şi dreagă vocea ori poate să 
suspine. Işi dădu părul de pe faţă şi privi speriată către Filris, 
care o prinse imediat în mrejele ochilor săi albaştri ca un cer 
senin de vară. 

— Deci tu eşti Lirael... zise scurt Clayra. Colega mi-a spus 
că ai căzut pe scări, dar mă îndoiesc că ce ai tu în gât e dela 
ţipete. Sinceră să fiu, mă mir cum de mai eşti în viaţă. Eşti 
singura de vârsta ta - şi printre puţinele de alte vârste - care nu 
au pierit odată cu rostirea vrăjii pentru însemnul cu pricina. 

— D-dar... cum de v-aţi dat seama? întrebă Lirael cu o 
voce hârjâită. 

— Am văzut multe la viaţa mea, răspunse Filris sec. 
Lucrez în Infirmeria asta de mai bine de o sută de ani, şi nu eşti 
tu prima Clayră atinsă de nesăbuinţă ori de exces de zel. Tare 
mi-ar mai plăcea să ştiu unde te-ai tăiat la picioare, pentru că 
vezi tu... cioburile pe care ţi le-am scos din răni sunt din cristal 
pur şi nicidecum sticlă normală, ca cea din care sunt făcute 
paharele de la Fântâna Zally. 


Lirael înghiţi în sec. Tăcerea se aşternu din nou peste ele, 
dar asta nu păru s-o deranjeze pe bătrâna Clayră, care aştepta 
răbdătoare. 

— O să-mi pierd slujba la Bibliotecă, şopti copila în cele 
din urmă. O să mă trimită înapoi la Junioare. 

— Ba nu, îi zise Filris, apucând-o de mână. Nimeni nu 
trebuie să ştie ce vorbim noi aici. 

— Am fost o mare neroadă! se dojeni Lirael cu vocea ei 
groasă. Am slobozit o creatură periculoasă, v-am pus pe toate în 
primejdie! 

— Ei, acuma... bombăni Filris. N-are cum să fie chiar aşa 
de grav dacă nu s-a întâmplat nimica rău în ultimele patru zile, 
nu? De altfel, Clayrele pot avea foarte bine grijă de ele însele şi 
una de alta. Eu pentru tine îmi fac griji, pentru că văd cum laşi 
frica să te domine, o văd cum nu te lasă să te înzdrăveneşti. 
Acum... ia-o de la început şi povesteşte-mi tot de-a fir-a păr. 

— Şi nu-i veţi spune mătuşii Kirrith? Şi nici Bibliotecarei- 
Şefe? o întrebă Lirael disperată. 

Dacă se afla, n-o să mai aibă voie să pună piciorul în 
Bibliotecă şi va pierde totul. Totul. 

— Te referi la Vancelle? Nu, nu-i voi spune, o încurajă 
Filris, strângându-i mâna. N-am să spun nimănui, mai ales că 
abia acum am înţeles că ar fi trebuit să ştiu de tine mai din 
vreme. Habar n-am avut că o copilă ca tine poate avea 
asemenea puteri. Dar haide, spune-mi mai bine ce s-a 
întâmplat. 

Lirael îşi începu povestea cu o voce atât de slabă şi pierită 
încât Filris trebui să se aplece ca să o audă. Îi povesti despre 
ziua ei şi despre cum se hotărâse să urce pe culmea Meteorului, 
unde le întâlnise apoi pe Sanar şi Ryelle, care îi oferiseră slujba 
de la Bibliotecă, un gest extrem de generos şi care o ajutase 
atât de mult! li mai spuse şi despre vrăjile deşteptate în 
nestematele brăţării, despre uşile cu soare şi cu semilună, iar 
când ajunse la partea cea mai grea, cu scrinul cu capac de 
cristal şi monstrul ce sălăşluia înăuntru, vocea i se înmuiase 
deja şi vorbea aproape normal. Veni apoi rândul statuetei din 
camera cu flori, urcuşul anevoios de la întoarcere pe scara în 
spirală, planurile legate de plămădirea unui câine magic şi în 


sfârşit aşa-zisa cădere. 

Vorbiră mai bine de un ceas, timp în care Filris îi puse tot 
felul de întrebări să-i afle temerile, speranţele şi visurile. Când 
terminară în sfârşit de povestit Lirael se simţi împăcată şi mult 
mai sigură pe sine, ca şi cum bătrâna Clayră i-ar fi luat cu mâna 
toată durerea şi angoasa ce-o sufocaseră până acum. 

Filris o rugă apoi să-i arate statueta, aşa că Lirael scoase 
micuțul câine de piatră de sub pernă şi i-l dădu şovăielnică. Se 
ataşase tare mult de el, căci era singurul lucru care o mai alina 
şi se temea ca nu cumva Filris să i-l ia sau să o pună să-l ducă 
înapoi la Bibliotecă. 

Clayra luă statueta cu amândouă mâinile, acoperind-o 
aproape în întregime, mai puţin botul care rămase în afară 
mărginit de o parte şi de alta de degetele ei zbârcite. Îl ţinu aşa 
mult timp, privindu-l pierdută, după care oftă adânc şi i-l dădu 
înapoi. Când îl luă Lirael simţi căldura pe care micul trup o 
emana datorită strânsorii bătrânei. 

Filris nu se ridică şi nici nu vorbi până ce Lirael nu se 
îndreptă de spate în pat, trezind-o astfel din visare. 

— Scuză-mă, Lirael. Îţi mulţumesc că mi-ai spus adevărul 
şi că mi-ai arătat statuia. De mult ştiam că are să se-ntâmple, 
dar am sperat şi-am aşteptat atâta amar de vreme încât mi-a 
fost teamă că mă voi rătăci în viitor şi că-mi voi pierde minţile 
într-atât încât să nu mai cred că e aievea. 

— Ce vreţi să spuneţi? întrebă ea nedumerită. 

— Vreau să spun că ţi-am Văzut deja câinele acum mult 
timp, îi explică bătrâna. Pe vremea când aveam încă Viziunea 
limpede. A fost de fapt ultima imagine pe care mi-o amintesc 
întreagă şi clară. Am văzut o femeie bătrână, foarte bătrână, 
uitându-se îndeaproape la un câine de piatră în miniatură pe 
care-l ţinea strâns în pumni. Au mai trecut câţiva ani până să 
înţeleg că eu eram bătrâna... 

— Eram şi eu în Viziune? 

— Nu m-am văzut decât pe mine, zise Filris calmă. Mi-e 
teamă că asta înseamnă că nu ne vom revedea. Mi-ar fi plăcut 
să te ajut să răpui creatura pe care ai deşteptat-o, dacă nu cu 
fapta măcar cu vorba. Ceva îmi spune că trebuie să te mişti iute, 
căci creaturi de teapa asta nu se trezesc aşa, cu una, cu două, ci 


cu ajutor necurat. Tare mi-ar plăcea să apuc să-ţi văd şi câinele, 
dar nu e cu putinţă din păcate... Ştii însă ce regret cel mai mult? 
Faptul că în ultimii cincisprezece ani am fost mai mereu ruptă 
de prezent. Ar fi trebuit să ne întâlnim mai de mult, draga mea 
Lirael. Dar asta e una din slăbiciunile Clayrelor, de la o vârstă 
tindem să uităm de semenele noastre şi de necazurile lor, ştiind 
că toate sunt efemere în lumea asta trecătoare. 

— Ce înseamnă asta mai exact? întrebă Lirael. 

Era prima dată când se simţea în largul ei să discute cu 
cineva despre problemele şi viaţa ei. Abia acum începea să 
prindă gustul destăinuirilor sincere şi calde de care celelalte 
Clayre se bucurau probabil în mod constant. Era parcă un făcut 
să nu obţină decât cu greu ceea ce altele ori nu-şi doreau ori 
aveau din belşug. 

— Fiecare dintre noi are puterea să-şi întrevadă oarecum 
sfârşitul. De fapt, ceea ce vedem sunt fragmente sau frânturi ce 
s-ar putea constitui în semne prevestitoare. Adevărata clipă a 
încheierii socotelilor cu viaţa n-ai cum s-o vezi însă, niciun 
muritor n-ar suporta o astfel de povară. Aşa şi eu acum douăzeci 
de ani m-am Văzut studiind statueta unui câine, dar abia cu 
timpul mi-am dat seama ce înseamnă acest mic episod şi că el 
îmi anunţa de fapt plecarea. 

— Nu puteţi să mă lăsaţi tocmai acum! izbucni Lirael în 
lacrimi, aruncându-se de gâtul firav al bătrânei. Am nevoie de 
cineva lângă mine, nu pot să duc povara asta de una singură! 

— Ba sigur că ai să poţi, şi nici n-ai încotro! i-o reteză Filris 
cu asprime. O să ai câinele drept tovarăş, un prieten credincios 
şi de nădejde. Trebuie să te interesezi de creatura pe care ai 
eliberat-o, căci numai când vei şti destule despre ea o vei putea 
învinge! Cercetează Biblioteca mai departe şi nu uita că, deşi 
Clayrele Văd viitorul, tot ele îl pot şi înfăptui! Eu văd în tine o 
făuritoare, Lirael, nu doar o simplă vizionară, aşa că trebuie să 
îmi promiţi că nu vei renunţa nicicând şi că-ţi vei împlini 
destinul! Făgăduieşte-mi! 

— O să încerc, şopti copila, simțind cum energia şi 
entuziasmul bătrânei se trezesc încet-încet şi-n ea. Promit că am 
să încerc. 

Filris o strânse şi mai tare de mână, cu o putere nebănuită 


pentru degetele ei subţiri. Se aplecă apoi şi-o sărută pe frunte, 
trezind la viaţă însemnul crestat în piele prin care o energie 
caldă îi inundă trupul scurgându-i-se apoi la fel de repede prin 
tălpi. 

— N-am fost niciodată foarte apropiată de Arielle sau de 
mama ei, îi mărturisi Filris. Cred că din cauză că mi-am luat rolul 
prea în serios, am fost absorbită de lumile viitorului şi n-am mai 
avut timp pentru prezent. Mă bucur însă nespus că am apucat 
să vorbesc măcar cu tine... Rămâi cu bine, stră-stră-strănepoata 
mea, şi nu-ţi uita făgăduinţa! 

Zicând acestea, se ridică şi ieşi din salon tăcută şi 
semeaţă, iar cine nu ştia câţi ani are n-ar fi putut nicicând 
concepe că-şi petrecuse mai bine de o sută de ani în acest spital 
şi că în ultimul timp retrăise aproape jumătate din ei în liniştea 
propriei odăi. 


N-o mai revăzu nicicând pe Filris. Plânse amar alături de 
celelalte Clayre la ceremonia de Rămas-Bun, fără să mai bage 
de seamă că e cu un cap deasupra celorlalte colege sau că 
poartă tunica albastră în marea de pelerine albe de pe umerii 
celor care tocmai primiseră Darul Viziunii. 

Nu ştia cât din lacrimile vărsate erau pentru Filris sau 
pentru propria-i soartă, acum că rămăsese iarăşi singură. Se 
pare că aşa îi era scris, să nu aibă parte de prieteni apropiaţi, ci 
doar de-o singură mătuşă şi verişoare cu carul. 

Neuitând însă de poveţele lui Filris, a doua zi era la 
muncă, cu vocea încă slăbită şi şchiopătând de un picior. În mai 
puţin de-o săptămână făcu deja rost de copii ale unor cărţi 
precum Despre Întruparea Trimişilor Întru Legământ şi Trimişi 
Superiori în şaptezeci de Zile, pentru că Plămădirea şi 
Stăpânirea Creaturilor Vrăjite se dovedi greu de scos din cutia în 
care fusese încuiată. Nu-i fu uşor nici cu bestiarele, căci toate pe 
care le găsise erau legate de raft cu lanţuri, aşa că le răsfoia pe 
furiş când era singură, dar fără prea mare succes. Se vede 
treaba că avea să mai treacă o vreme până să afle tot ce 
trebuia să ştie despre creatură. 

De câte ori avea ocazia, trecea pragul porţii cu soarele 
sculptat în mijloc, lăsându-se purtată de vibraţiile magiei, 


asigurându-se că nu se risipise, că ţâţânii şi zăvorul încă mai 
rezistă şi că lemnul va mai rămâne o vreme închistat în piatra 
zidului străvechi. În astfel de momente o cuprindea o panică 
teribilă, şi-atunci parcă simţea duhoarea de rugină a Magiei 
Libere croindu-şi drum prin lemn din partea cealaltă, aidoma 
unui monstru pitit de după zid de care-o despărţea o biată 
scândură şi-o vrajă chinuită. 

Noroc că-i rămânea destulă cumpătare ca să-şi aducă 
aminte de cuvintele lui Filris şi să fugă înapoi în birou, unde se 
îndeletnicea cu făurirea tovarăşului necuvântător. Alteori, în loc 
să se retragă în odaia ei, se ducea la raftul cu ultimul bestiar 
descoperit, să vadă dacă nu cumva găseşte descrierea 
monstrului cu trup de femeie, ochi ca argintul viu şi cleşti ca de 
rădaşcă în loc de mâini, o creatură plămădită din Magie Liberă, 
înfometată şi pusă pe prăpăd. 

Erau nopţi în care coşmarurile o chinuiau cumplit şi ultima 
imagine cu care rămânea în minte înainte să se trezească din 
somnul greu era aceea a uşii deschizându-se spre pasajul 
întunecat. S-ar fi dus să o verifice mai des, dar după Veghea 
celor O Mie Cinci Sute Şaizeci şi Opt Bibliotecara-Şefă le 
poruncise să nu mai coboare în Pasajele Străvechi decât câte 
două, aşa că nu se mai putea furişa acolo chiar oricând. Se 
zvonea că Profetesele iar nu Văzuseră mare lucru, dar Clayrele 
erau vădit îngrijorate şi se temeau de o primejdie despre care 
credeau că nu are să mai întârzie mult. Instituiră aşadar măsuri 
de precauţie în tot Ghețarul, nu doar la Bibliotecă. Astfel, 
Clayrele de la Cavalerie sporiră patrulele prin pasaje şi pe 
poduri, echipele de la sistemul de încălzire începură şi ele să 
lucreze în tandem, în timp ce o mulţime de culoare şi uşi 
interioare fuseseră închise şi izolate pentru prima dată de la 
Restaurare. 

Abia în cea de-a şaptezeci şi treia zi - timp în care 
verificase uşa de la camera cu flori de patruzeci şi două de ori - 
găsi în sfârşit un bestiar care îi desluşi ce e cu creatura. 
Căutase, studiase şi-şi tocise creierii timp de zece săptămâni 
răsfoind nici mai mult nici mai puţin de unsprezece bestiare, 
fiind acum aproape gata şi cu pregătirile necesare pentru 
chemarea trimisului canin. 


De fapt şi de drept numai la asta îi stătuse mintea în 
ultimul timp şi dăduse chiar din întâmplare peste explicaţia 
despre monstrul din pasaj. Gândindu-se întruna când ar fi mai 
nimerit să facă vraja cu pricina, deschise un manuscris minuscul 
legat cu şnur roşu şi intitulat simplu Cartea lui Nagy despre 
monştri şi începu să-l răsfoiască absentă, când observă deodată 
o gravură care-i atrase atenţia. Reprezenta un animal ciudat 
care arăta exact ca monstrul cu care se luptase, iar textul de 
dedesubt îi confirmă dincolo de orice îndoială că oricine a fost 
sau este Nagy ăsta cu siguranţă a avut de-a face cu aceeaşi 
arătare. Descrierea începea aşa: 


Creatura Stilken e cu mult mai înaltă decât un om de 
statură medie sau peste şi ia adesea forma unui trup sinuos de 
femeie, deşi se poate modela în variate chipuri. Are cârlige mari 
sau cleşti în loc de braţe, pe care le foloseşte cu mare dibăcie la 
capturarea prăzii. Gura normală la prima vedere va dezvălui 
două rânduri de dinți mărunți şi ascutiti ca nişte ace. Aceştia pot 
fi ori strălucitori precum argintul, ori negri ca smoala. Ochii 
creaturii sunt de asemenea de argint, un argint ce arde aidoma 
unui foc mistuitor şi neştiut. 


O trecu un fior de gheaţă când citi teribilele rânduri, iar 
tremurul făcu ca lanţul cu care cartea era legată de raft să 
zornăie greoi. Işi aruncă iute ochii de jur împrejur să vadă dacă 
auzise careva zgomotul şi vine în control. Totul era cufundat în 
tăcere; nu se auzea decât răsuflarea ei sacadată. Oricum 
încăperea nu prea era vizitată, păstrând pe rafturile-i prăfuite o 
colecţie de memorii personale de mult date uitării. Lirael venise 
aici doar pentru că manuscrisul lui Nagy era trecut în indexul din 
Sala de Lectură ca un bestiar în care poţi găsi felurite informaţii 
utile. 

Citi mai departe, încercând să-şi potolească tremurul 
mâinilor. Cuvintele parcă treceau pe lângă ea, căci mintea îi era 
pe jumătate ocupată cu alte gânduri la fel de îngrijorătoare: 
Acum că aflase în sfârşit care-i treaba cu Stilken cea odioasă, nu 
mai avea de ales, trebuia să-şi ia inima în dinţi şi să-i vină de 
hac! 


Stilken e o creatură plămădită din Magie Liberă şi astfel nu 
poate fi răpusă de substanțe ori metale pământeşti, cum ar fi 
otelul pur. Nicio fiinţă vie nu o poate distruge, căci cine o atinge 
va muri pe dată. Nu poate fi învinsă decât de plăsmuieli ale 
Magiei Libere sau de o vrăjitoare mai tare decât ea. 


Lirael se opri şi înghiţi în sec, apoi citi din nou ultima frază: 
„Nu poate fi învinsă decât de plăsmuieli ale Magiei Libere“. 
Cuvintele îi răsunau halucinant în minte. Habar n-avea cum să 
facă vrăji de Magie Liberă, şi chiar de-ar fi ştiut nu avea voie. 
Magia Liberă era mult prea periculoasă ca să fie la îndemâna 
oricui... 

Deocamdată nu era în stare să judece limpede, aşa că îşi 
reluă lectura oftând adânc a uşurare când începu următorul 
rând: 


Cu toate că doar Magia Liberă îi poate declanşa sfârşitul, 
Stilken poate fi legată prin Magie de Legământ şi întemniţată 
într-un recipient de forma unei vaze sau sticle de metal sau 
cristal turnat (sticla simplă fiind prea slabă şi deci riscantă), sau 
într-un puț secat acoperit cu piatră. 

Eu personal am încercat această ultimă tactică cu ajutorul 
câtorva vrăji pe care am să le explic în cele ce urmează. Trebuie 
însă spus că aceste numere de încătuşare presupun o forță 
teribilă, bazându-se precum poate se ştie pe un mai mult de trei 
dintre însemnele de căpătâi ale Legământului. Doar un ucenic şi 
slujitor extrem de priceput - iar eu mărturisesc că nu sunt acela 
- s-ar încumeta să le folosească fără neprețuitul ajutor al unei 
săbii fermecate sau unei baghete de scoruşă, purtând trezit într- 
însul cel dintâi cerc al celor şapte însemne ce leagă elementele- 
ntre ele, iar dacă vine vorba de aer ori de foc, cu cercul cel de-al 
doilea deşteptat şi el pe urmă, şi-apoi toate acestea cu cel din 
urmă-nsemnn fi-vor unite şi impreunate... 


_ Lirael înghiţi iarăşi în sec, simţindu-şi brusc gâtul iritat. 
Insemnele lui Nagy descriau exact acelaşi semn pe care-l 
folosise şi ea şi care-i pârjolise corzile vocale. Mai mult, acum 


realiză că nici măcar nu ştia cum să deştepte cel de-al doilea 
cerc, cel cu însemne de încătuşare pentru aer şi foc. Cât despre 
sabia vrăjită sau bagheta de scoruşă... era total neştiutoare. De 
unde să găseşti scoruş de munte prin locurile astea?! 

Inchise cartea încet şi o puse la loc pe raft, de data asta 
atentă la lanţ. Pe de o parte se simţea frustrată, căci deşi aflase 
o sumedenie de lucruri despre creatură tot trebuia să se mai 
documenteze, iar pe de alta era oarecum uşurată că se poate 
bucura de un mic răgaz înainte de a-şi înfrunta duşmanul. Avea 
să vină şi clipa aceea, dar nu chiar acum. Nu încă. 

Deocamdată avea să se ocupe de câine. Măcar aşa avea 
şi ea cu cine să mai schimbe o vorbă şi cui să-i povestească 
despre toate astea, chiar dacă bietul animal nu va putea nici să- 
i răspundă şi nici să o ajute în vreun fel. 


CAPITOLUL ZECE 
Ziua Câinelui 


Avea nevoie de patru ore ca să facă vraja cum trebuie, 
aşa că din nou se văzu nevoită să aştepte momentul potrivit 
când celelalte bibliotecare nu erau prin preajmă. Nu-şi putea 
permite să fie întreruptă, altfel toată truda ei din ultimele luni va 
fi fost în van. Se chinuise îndelung să intre în vâltoarea 
Legământului şi-apoi să ia vrăjile una câte una, legându-le duios 
pe fiecare cu însemnele separate în loc să le aducă laolaltă sub 
o vrajă de încheiere. 

Ocazia nu întârzie să se arate, chiar mai devreme decât ar 
fi crezut, căci multe dintre Clayre fuseseră din nou chemate la 
datorie, nereuşind pesemne încă să Vadă ceea ce căutau. Lirael 
auzise chiar colege de-ale ei bodogănind pe seama întrunirilor 
din Observator şi înţelese că iar se măreau rândurile la Veghere, 
începând deocamdată doar cu Nouăzeci şi Opt. De data asta, pe 
măsură ce tot mai multe erau chemate, Lirael observă cu 
atenţie ora fiecărui apel şi socoti apoi cam cât durează până se 
întorc. Când toate cele O Mie Cinci Sute Şaizeci şi Opt fură în 
sfârşit poftite - nu fără rumoare în Sala de Lectură - ştiu cu 
certitudine că are să fie singură cel puţin vreo şase ceasuri, 
suficient cât să-şi termine vraja în tihnă. 

Micuța statuetă o aştepta tăcută în odaie, aşezată pe 
pupitru, de unde părea că o observă. Lirael începu să îi 
vorbească în timp ce se pregătea să încuie cu ajutorul unei vrăji 
destul de simple, căci funcţia nu-i permitea încă să aibă o cheie 
a ei şi nici măcar un drug la uşă. 

— Asta e, cuţu, a sosit clipa cea mare! zise ea voioasă, 
aplecându-se să-l mângâie pe bot cu degetul. 

Rămase uşor surprinsă când se auzi vorbind, nu din cauza 
răguşelii încă persistente, ci pentru că nu-şi mai recunoscu 
vocea. Parcă altcineva rostise cuvintele în locul ei. Abia atunci 
îşi dădu seama că nu schimbase o vorbă cu nimeni timp de 
două zile. Celelalte bibliotecare ajunseseră să-i accepte tăcerea 
şi o lăsau în pace, iar în ultimul timp reuşise să scape de 
conversații nedorite dând pur şi simplu din cap ori executând 


imediat ordinul primit. 

Varianta încă neterminată a trimisului se afla sub birou, 
acoperită cu o bucată de pânză. Lirael se vâri după el şi, după _ 
ce-l descoperi, îl trase afară încetişor ca să poată începe vraja. |! 
mângâie câteva secunde, trecându-şi degetele uşor peste firele 
de argint care-i defineau forma, simțind căldura însemnelor ce 
alunecau leneşe în susul şi-n josul lor. Era un câine destul de 
mic, înalt cam de vreo treizeci şi cinci de centimetri, adică atât 
cât îi ajunseseră firele de argint pe care reuşise să le găsească. 
Oricum era de părere că s-ar descurca mai bine cu un câine mic 
decât cu unul mare. Îşi dorea un prieten, nu o santinelă care să 
ştie doar să o păzească. 

În afară de firele argintate care îi conturau trupul 
minuscul, forma ce urma să prindă viaţă mai avea şi doi ochi de 
tăciune şi un nas din fetru negru prin care licăreau deja însemne 
ale Legământului. Avea şi-o coadă împletită din blană de câine 
pe care Lirael o furase smoc cu smoc de la câinii oaspeţilor ce 
poposeau adesea în Cantina de Jos. Şi ea era la rându-i doldora 
de însemne magice al căror înţeles secret povestea despre ce 
înseamnă să fii câine. 

Nu mai lipsea decât ca Lirael să pătrundă în fluxul 
Legământului şi să scoată câteva mii de însemne potrivite, 
cărora să le dea drumul apoi prin ea în firele subţiri de argint. 
Aceste semne magice vor desăvârşi micuța creatură şi-i vor da 
suflare, chiar dacă nu viaţă în adevăratul sens al cuvântului. 

Când vraja va fi gata în sfârşit, argintul, tăciunii şi coada 
vor dispărea ca prin minune şi-n locul lor va apărea un câine în 
carne şi oase, plămădit însă prin magie. Avea s-arate ca unul 
adevărat, cel puţin de la o anumită depărtare, căci dacă te 
apropiai s-ar fi zărit imediat însemnele ce-l compuneau. La fel ca 
şi cu ceilalţi trimişi, nu va avea cum să-l atingă. Corpul lor era ca 
de apă şi mâna îţi aluneca uşor prin pielea transparentă, care 
împresura îndată degetul sau încheietura celui ce o atinsese 
fără ca acesta să simtă altceva decât căldura şi murmurul duios 
al însemnelor ce palpitau într-însa. 

Lirael se aşeză picior peste picior lângă făptura fără viaţă, 
încercând să-şi golească mintea de orice gând străin, respirând 
atât de rar încât de fiecare dată când plămânii i se umpleau de 


aer stomacul i umfla ca un săculeţ. 

Era pe punctul de a intra în alunecarea Legământului, 
gata să-şi înceapă căutarea, când trase cu ochiul către animalul 
pe de pupitru şi văzu cât de singuratic pare, de parcă era 
supărat că nu-l bagă nimeni în seamă. Se ridică atunci şi, fără să 
se gândească prea mult îl luă în braţe, rămânând cu el în poală 
când se aşeză la loc. Deşi aplecat uşor într-o parte câinele părea 
totuşi semeţ, uitându-se cu interes la copia din fire de argint. 

Trase adânc aer în piept încă de câteva ori şi-şi reluă 
meditaţia. Işi notase însemnele trebuincioase pe nişte foi, 
schiţând simbolurile tainice pe care toţi Magii le foloseau ca să 
păstreze în scris însemnele de Legământ. Hârtiile o aşteptau aşa 
cum le lăsase, aşezate una peste alta la îndemână. Găsi primele 
semne fără prea mare greutate, iar următoarele veniră la ea 
parcă de bunăvoie, aproape fără să le caute. Se separară unul 
după altul din curgerea duioasă şi îi umplură mintea dintr-odată, 
insinuându-se apoi la fel de iute sub forma unui semicerc 
strălucitor în firele făpturii cu ochi de cărbune. 

Pe măsură ce însemnele o inundau şi o umpleau, Lirael 
alunecă şi mai tare în transă, lăsându-se în voia curgerii magice 
şi a însemnelor ce puseseră stăpânire pe ea. Arcul strălucitor se 
transformă într-un pod incandescent între braţele ei larg 
deschise şi firăraia de argint, lumina lui devenind din ce în ce 
mai orbitoare cu fiece secundă. Lirael închise ochii şi simţi cum 
o mână nevăzută o ademeneşte în mrejele viselor, cât pe ce s-o 
rupă de tot de realitate. Printre miile de însemne din mintea ei 
se perindau ameţitor tot soiul de imagini cu câini de forme, 
mărimi şi culori diferite, câini care lătrau, care alergau să aducă 
băţul aruncat de stăpân sau care din contră refuzau să alerge, 
căţeluşi drăgălaşi clătinându-se nesiguri pe lăbuţele grăsulii, 
câini bătrâni ridicându-se tremurând în picioare, câini fericiţi sau 
trişti, flămânzi, durdulii ori somnoroşi... 

Urmară încă alte mii de poze, fiecare trecându-i fulgerător 
prin faţa ochilor până când la un moment dat avu impresia că a 
văzut toţi câinii care au trăit vreodată. Semnele însă curgeau în 
continuare, deşi ea le pierduse şirul şi podul de lumină orbitoare 
nu-i permitea să vadă în ce stadiu e trimisul. 

Alunecau mai departe unul după altul, când Lirael îşi dădu 


seama cu stupoare nu doar că habar nu are unde a ajuns, ci că 
nu recunoaşte niciunul dintre însemnele ce i se perindau prin 
minte! Simboluri dintre cele mai ciudate şi mai tainice i se 
scurgeau din degete în micul trup de fire, îndeajuns de 
puternice cât s-o zdruncine sănătos când îşi luau zborul în aer, 
golindu-i parcă mintea de orice altceva. 

Deznădăjduită, încercă să-şi deschidă ochii să vadă ce se 
petrece, dar lumina devenise mai puternică acum şi o ardea. 

Dădu să se ridice în picioare şi să trimită însemnele în 
perete sau tavan, dar corpul n-o mai asculta, de parcă fusese 
separat de cap. Îşi simţea braţele şi picioarele la locul lor, doar 
că refuzau să se mişte după cum le poruncea mintea, cum se 
întâmplă uneori atunci când te trezeşti dintr-un somn adânc. 

Însemnele continuau să vină într-un tumult necontrolat şi 
nu mai trecu mult până ce Lirael simţi miros de Magie Liberă, 
inconfundabil şi respingător cum îl ştia. Atunci îşi dădu seama 
că scăpase lucrurile de sub control. 

Încercă să ţipe, dar în loc de strigăt pe gură nu-i ieşiră 
decât alte însemne care se năpustiră către puntea lucitoare. Şi 
din degete îi ţâşneau simboluri ce-i inundaseră ochii, 
prelingându-i-se în lacrimi pe obraz, lacrimi care se preschimbau 
în fum odată desprinse de bărbie. 

Curând nici nu mai ştiu câte mii de însemne o străbăteau 
întortocheate, scăpând din încătuşarea cărnii fie pe gura ce urla 
tăcută, fie prin ochii plângători. Se zvârcoleau în ea aidoma unui 
stol de fluturi lucitori împinşi prin poarta unei grădini. In timp ce 
semnele se aruncau nerăbdătoare în marea de incandescenţă, 
mirosul de Magie Liberă deveni din ce în ce mai greu şi o fantă 
albicioasă apăru deodată în mijlocul punţii de lumină, atât de 
strălucitoare încât răzbătu dincolo de pleoapele închise ale fetei, 
străpungându-i ochii nemiloasă. 

Ţintuită locului de vâltoarea Legământului, Lirael nu putu 
face nimic când strălucirea o pătrunse pe neaşteptate, 
acaparând-o puţin câte puţin în timp ce arcul luminos pălea 
odată cu însemnele acum ceva mai estompate. Pesemne că 
vraja era pe terminate. Avea o bănuială că n-are să-i placă ce-a 
făcut, ştiind că de data asta întrecuse măsura. Era poate mai 
rău decât păţania cu Stilken, mai cu seamă că nici nu înţelegea 


prea bine ce se petrecuse. Ştia doar că însemnele transmise 
erau mai vechi şi mai puternice decât văzuse pân-acum şi că, 
dacă făptura din faţa ei o va cruța, forţa însemnelor are s-o facă 
scrum oricum. 

Un singur lucru o nedumerea, şi anume că nu simţea nicio 
durere. Ori era încă în şoc şi mai avea puţin până să moară, ori 
însemnele erau de fapt inofensive. În mod normal doar unul să fi 
folosit şi ar fi fost deja moartă. Cu toate astea, era încă în 
viaţă... Sau nu? 

îngrozită, îşi adună ultimele puteri şi trase adânc aer în 
piept exact în momentul când însemnele îşi încetară deodată 
joaca nebunească. Simţi cum alunecă brusc din curgerea eternă 
în timp ce un ultim simbol ţâşni stingher în masa de lumină ce 
cuprinsese ghemul argintiu, îşi recăpătă suflul atât de brusc 
încât mai că-şi pierdu echilibrul şi făcu şovăielnică câţiva paşi 
înapoi, sprijinindu-se în cele din urmă de unul din rafturile 
bibliotecii, cât pe ce să-l dărâme pe cel de deasupra cu tot ce 
era pe el. Ţinându-se bine de margine, reuşi să rămână în 
picioare, îndreptându-se de spate şi pregătindu-se să ţipe cât o 
ţinea gura. 

Urletul rămase însă mut. În locul statuetei de piatră şi a 
pupitrului se căsca acum o gaură întunecoasă născută din 
încleştarea de foc dintre Magia Liberă şi însemnele 
Legământului. Duhoarea de rugină dispăruse şi ea, înlocuită de 
un miros ciudat de blană umedă pe care Lirael nu-l recunoscu 
imediat. 

O stea minusculă cât o gămălie de ac apăru deodată în 
mijlocul cercului întunecat, urmată de încă o licărire şi apoi încă 
una până ce spaţiul se umplu de luminiţe aidoma unei bolte 
înstelate. Lirael se uita la ele fascinată, nevenindu-i să-şi creadă 
ochilor. Încet-încet, steluţele prinseră a străluci atât de tare 
încât se văzu nevoită să închidă ochii, iar în acea fracțiune de 
secundă globul cel negru dispăru ca prin minune şi-n locul lui 
apăru un câine care nu semăna defel cu cel pe care şi-l dorise. 
Deloc micuţ sau drăgălaş, animalul îi ajungea până la talie, o 
corcitură neagră cu maro pe care-ai fi jurat că a luat-o de pe 
stradă, atât părea de real cu colții lui cei ascuţiţi. Nimic nu-i 
dădea de gol originile magice, poate doar zgarda groasă de la 


gât în care mişunau mult mai multe însemne decât văzuse Lirael 
vreodată. 

Câinele era copia perfectă a celui de piatră, cu singura 
diferenţă că era viu şi avea dimensiunile unui animal adevărat. 
Când îşi luă în sfârşit ochii de la el, constată uimită că statueta îi 
dispăruse din poală cu desăvârşire. 

Işi ridică iarăşi privirea către noul companion, care îşi 
scărpina tacticos urechea cu piciorul din spate, ţinându-şi ochii 
pe jumătate închişi de plăcere. Era ud leoarcă, de parcă tocmai 
ieşise de la baie. 

Se opri brusc din scărpinat şi, ridicându-se în patru labe, 
începu să se scuture cu sârg, stropind-o din cap până-n picioare 
cu picuri de noroi şi apă care pătrunseră şi-n cele mai ferite 
colţuri ale încăperii. Se duse pe urmă către ea şi-o linse pe faţa 
înmărmurită de groază cu o limbă cât se poate de reală, mult 
prea aspră ca să fie alcătuită doar din însemne fermecate. 

Văzând că nu stârneşte nicio reacţie, animalul rânji 
prieteneşte şi se prezentă: 

— Mă cheamă Câinele Obraznic, sau, dacă e să fim 
corecţi, Căţeaua Obraznică. Când mergem la plimbare? 


_ CAPITOLUL UNSPREZECE 
In căutarea unei săbii potrivite 


În acea zi Lirael făcu o plimbare cu noua ei tovarăşă, 
prima din multele care urmară, însă din care fata nu-şi aducea 
aminte mai nimic. Nici unde mergeau, nici ce zicea sau ce-i 
răspundea animalul, ci doar că îl urmase ameţită, în aceeaşi 
stare de semi-inconştienţă pe care-o încercase şi atunci când se 
lovise la cap, cu diferenţa că acum n-avea nimic. 

Nici nu era aşa de important de fapt, pentru că oricum 
niciodată nu primea răspunsuri foarte clare. Ori de câte ori 
încerca să o descoasă, tovarăşa cuvântătoare îi răspundea în doi 
peri şi de fiecare dată altceva. Până şi la întrebări dintre cele 
mai simple, cum ar fi: „Cine eşti tu, de fapt?” ori „De unde vii?”, 
îi răspundea senină: „Sunt Căţeaua Cea Obraznică” sau „Vin de 
prin alte meleaguri”. Mai făcea şi pe deşteapta uneori, venind cu 
răspunsuri de genul: „Cum cine sunt, sunt câinele tău” sau „De 
unde să ştiu eu de unde vin, doartu ai făcut vraja!” 

Mai mult, refuza cu încăpățânare sau pur şi simplu nu 
putea să destăinuie nimic legat de natura ei, asemănându-se 
astfel cu orice alt câine, chit că spre deosebire de restul ea 
putea vorbi. Cel puţin aşa îi păru lui Lirael la început. 

În primele două săptămâni noua tovarăşă dormi în odaia 
fetei, sub biroul pe care Lirael îl adusese pe ascuns în locul celui 
vechi dintr-o cameră nelocuită din apropiere. Habar n-avea ce 
se alesese de primul, care dispăruse fără urmă când plămădise 
Căţeaua. 

Aceasta mânca cu conştiinciozitate tot ce reuşea Lirael să 
şterpelească ori de la Cantină, ori de pe la bucătărie. leşeau la 
plimbare de patru ori pe zi, colindând coridoare şi camere 
părăsite pe care Lirael le găsea din ce în ce mai greu. Incepuse 
să obosească să tot caute locuri noi şi să stea cu frica-n sân, 
deşi animalul izbutea de minune să se facă nevăzut exact când 
să dea nas în nas cu te miri ce Clayre care se nimereau să 
treacă pe acolo. Era cumpătată şi-n alte privinţe: nu-şi făcea de 
exemplu nevoile decât în colţurile cele mai întunecoase şi 
îndepărtate, deşi avea ciudatul obicei să-şi înştiinţeze apoi 


stăpâna de măreaţa-i ispravă, chiar dacă aceasta nu ţinea 
neapărat să ştie ce şi cum. 

Adevărul e că fără zgarda împletită cu însemne de 
Legământ şi darul vorbirii, Căţeaua Obraznică părea un animal 
destul de obişnuit, doar că un pic cam mare şi cu origini 
necunoscute. _ 

Dar asta doar în aparenţă. Intr-o seară când Lirael veni pe 
furiş în cameră după cină, o găsi citind întinsă pe podea. Răsfoia 
atentă paginile unei cărţi masive cu coperţi cenuşii pe care 
Lirael n-o mai văzuse până atunci, întorcându-le abilă una după 
alta cu cele trei degete care-i crescuseră din laba care se lăţise 
parcă. 

Îşi ridică ochii din carte şi-şi privi stăpâna care o fixa din 
uşă cu o expresie uimită. Ca o străfulgerare, Lirael îşi aduse 
aminte de pasajul din cartea lui Nagy ce descria creaturile 
Stilken cu forma lor fluidă, şi dinaintea ochilor îi apăru creatura 
deşirată, cu mâna ei ca un cârlig, gata s-o înhaţe prin poarta cu 
semilună. 

— Eşti plămădire de Magie Liberă, o luă gura pe dinainte 
şi-şi vâri iute mâna în buzunar după şoricelul mecanic, în timp 
ce cu gura căuta fluierul de la rever. 

De data asta nu va mai da greş, va chema ajutoare de 
îndată. 

— Nici pomeneală, ripostă Căţeaua, ciulindu-şi urechile în 
timp ce degetele-i dispărură în blana labei care se micşoră la 
loc. Nu m-am născut din plămădire necurată, sunt parte a 
Legământului la fel de mult cum eşti şi tu, doar că eu am 
anumite... puteri mai speciale. Uită-te la zgardă dacă nu mă 
crezi! lar Stilken chiar n-am cum să fiu, nici măcar vreo rudă 
îndepărtată de-a lor... 

— Dar ce ştii despre creaturile astea? o descusu Lirael, 
rămasă în prag cu mâna încleştată pe mecanismul minuscul din 
buzunar. Şi de ce ai adus vorba de ele tocmai acum? 

— Citesc destul de mult, îi răspunse animalul, căscând 
plictisit. Adulmecă apoi cu botul în aer şi se învioră deodată, 
privind-o cu ochi scânteietori. Hmmm, mi-ai adus cumva un os? 

Fără să-i răspundă, fata duse la spate mâna stângă, în 
care ţinea osul învelit într-o bucată de hârtie. 


— De unde ai ştiut la ce mă gândeam? Cum pot fi sigură 
că nu eşti şi tu de-a lor, sau poate chiar mai rău? 

— Vino şi pune mâna pe zgardă atunci! se supără Căţeaua 
şi înaintă spre ea, lingându-se pe bot. Era evident că pentru ea 
osul era mult mai important decât discuţia în sine. 

— Mai întâi să-mi spui cum de-ai ştiut că mă gândeam la 
Stilken, nu se lăsă Lirael, rostind fiecare cuvânt clar şi răspicat, 
cu osul ridicat deasupra capului. 

Înnebunită de miros, Căţeaua îşi mişcă capul în direcţia 
mâinii ei, fără să scape cina din ochi. „Unde s-a mai pomenit o 
creatură de Magie Liberă care să tânjească în aşa hal după un 
os?“ se întrebă Lirael. 

— Pur şi simplu am ghicit. În ultimul timp oricum numa” la 
asta îţi stă capul, gesticulă ea uşor vexată arătând cu laba către 
cărţile de pe birou. Studiezi de zor cum să legi o Stilken cu o 
vrajă de încătuşare. leri ai scris cuvântul de vreo paişpe ori şi 
după aia ai ars hârtia. L-am văzut de-a-ndoaselea pe sugativă. 
Şi să nu crezi că nu ţi-am mirosit vraja din pasajele de jos, de la 
poarta dincolo de care ai ferecat-o... 

— Ahaaa, deci te-ai plimbat şi singură, sări Lirael ca arsă, 
uitând de frica de-adineauri, trântind uşa în urma ei şi păşind 
nervoasă în cameră. 

N-apucă să facă niciun pas că scăpă şoricelul din mână, 
reuşind însă să păstreze osul. 

Micul mecanism sări sprinten de două ori şi se opri la 
picioarele Căţelei. Lirael aproape că rămase fără aer, dându-şi 
seama că cu uşa închisă şoarecele n-o să-i fie de prea mare 
ajutor. Patrupedul părea însă inofensiv, ba mai mult decât atât. 
Îi era mai uşor să vorbească cu ea decât cu oricine altcineva... 
cu excepţia lui Filris, desigur, pe care însă n-avea s-o mai vadă. 

Căţeaua se aplecă şi adulmecă şoarecele cu oarecare 
interes, după care îl dădu cu botul la o parte şi-şi îndreptă 
atenţia din nou spre osul din mâna fetei. 

Răsuflând uşurată, Lirael ridică şoricelul şi-l vâri înapoi în 
buzunar. Desfăcu apoi pachetul şi-i azvârli osul pofticioasei, care 
îl prinse din zbor şi-l ascunse fericită într-un cotlon întunecos 
sub biroul unde dormea. 

— Cina e servită, zise Lirael, strâmbând din nas. Ar fi bine 


să-l termini înainte să înceapă să miroasă. 

— O să mă duc mai târziu să-l îngrop afară în zăpadă, o 
asigură Căţeaua. Clătină apoi din cap şovăitoare înainte să 
adauge: Ştii... de fapt eu nu trebuie neapărat să mănânc... doar 
că-mi face plăcere. 
degeaba să-ţi aduc mâncare pe furiş? Dacă mă prindeau... 

— Ei, nu chiar degeaba, o întrerupse animalul, trăgându- 
se alene lângă ea şi lovindu-i uşor şoldul cu capul, privind-o apoi 
cu ochi mari, plângăcioşi. Ai făcut-o pentru mine şi-ţi sunt 
extrem de recunoscătoare. Acum pune rogu-te mâna pe zgardă 
şi ai să te convingi că nu sunt Stilken, Margrue ori Hish. Între 
timp nu mă supăr dacă mă scarpini pe ceafă. 

Lirael şovăi, însă Căţeaua era atât de blândă şi 
prietenoasă, şi-atât de bine îi aducea aminte de câinii pe care îi 
mângâiase prin Cantină, încât îşi puse mâna pe spatele ei 
aproape fără să-şi dea seama. Işi vâri degetele în blana scurtă şi 
mătăsoasă şi-ncepu să-i scarpine spinarea către ceafă. Animalul 
tremura de plăcere şi o ghida murmurând aproape gâtuit: Mai 
sus puţintel... Mai la stânga... Nu, nu, înapoi. Aaaacolo! 

Atinse în sfârşit şi zgarda, la început numai cu două 
degete. Simţi aproape instantaneu că alunecă într-o altă lume, 
unde nu auzea şi nu vedea decât însemne ale Legământului ce 
o împresurau de pretutindeni, ca în vâltoarea magică. Toate se 
preschimbaseră în jur, pielea moale a zgardei dispăruse ca prin 
minune, la fel şi câinele care-o purta şi camera cu totul, toate 
făcând loc plutirii Legământului. 

Intr-o clipă însă îşi reveni, nesigură pe picioare. De data 
asta scărpina animalul cu amândouă mâinile sub bărbie, deşi 
nu-şi aducea aminte cum ajunseseră acolo. 

— Zgarda asta a ta... începu ea când îşi recăpătă cât de 
cât echilibrul, zgarda ta e ca o Piatră de Legământ, e un portal 
către plutirea magică. Dar am văzut şi urme de Magie Liberă, 
sigur a existat şi-un strop din ea la plămădirea ta... nu-i aşa? 

Se lăsă o tăcere apăsătoare, dar Căţeaua Obraznică nu 
răspunse decât atunci când Lirael îşi luă mâinile din blana ei. Îşi 
întoarse apoi capul către ea şi-o linse peste buzele 
întredeschise. 


— Aveai nevoie de un prieten, îi zise în timp ce copila se 
ştergea la gură când cu o mânecă, când cu cealaltă, exasperată. 
Aşa că am venit eu să-ţi ţin companie. De ce ţii cu tot dinadinsul 
să ştii mai multe? Ai aflat acum că zgarda mă leagă întru 
Legământ şi că indiferent ce altceva mai sunt sau aş putea să 
fiu nu pot să fac nimic în afara legilor de căpătâi, chiar şi să 
vreau să-ţi vin de hac. Şi pe deasupra mai trebuie să ne ocupăm 
şi de Stilken, nu? 

— Da, încuviinţă Lirael, aplecându-se cu avânt şi apucând- 
o drăgăstos de după gât. 

Căldura trupului îmblănit şi vibrația domoală a însemnelor 
din zgardă îi răzbătură prin materialul subţire al cămăşii. 

Căţeaua se lăsă drăgălită nu mai mult de un minut, după 
care pufăi uşor şi-şi frecă nerăbdătoare labele de podea. Lirael 
înţelese atunci că trebuie să-i dea drumul, căci la fel făceau şi 
câinii oaspeţilor veniţi în vizită la Clayrele din Gheţar. 

— Buun, începu atunci patrupedul. Trebuie să ne ocupăm 
de creatură cât mai repede cu putinţă, înainte să scape şi să-şi 
găsească aliaţi mai ceva decât ea, de aici sau de pe-afară. 
Presupun că ai făcut rost de cele de trebuinţă ca s-o poţi 
încătuşa... 

— Nu, n-am făcut, zise Lirael, dacă te referi la ustensilele 
de care vorbeşte Nagy în carte, adică bagheta de scoruş sau 
sabia vrăjită sau... 

— Da, da, la astea mă refeream, o întrerupse Căţeaua 
înainte ca Lirael să apuce să recite lista completă. Le ştiu şi eu 
prea bine. Dar cum de n-ai de nici unele? 

— Păi nu se găsesc chiar aşa, pe toate drumurile, se apără 
ea. Mă gândeam să folosesc o sabie normală, pe care s-o... 

— În niciun caz. Ar putea dura luni de zile, i-o tăie 
animalul, care începuse să se fâţâie de colo-colo cu un aer grav. 
În câteva zile afurisita de Stilken o să răzbească dincoace de 
uşă, aşa că... 

— Ce?! sări Lirael, adăugând apoi c-o voce mai domoală: 
Dar cum se poate aşa ceva? Vrei să spui că o să scape? 

— Da. Cât de curând, confirmă Căţeaua. Am crezut că ştii. 
Magia Liberă poate răpune nu doar trupul, ci şi însemnele 
magice. Ei, dar presupun că poţi înnoi vraja, nu? 


Lirael clătină din cap deznădăjduită. Încă nu-şi recăpătase 
vocea pe de-a-ntregul după ultima experienţă cu însemnul de 
căpătâi şi ar fi fost mult prea riscant să încerce din nou înainte 
să se vindece complet. lar fără ajutorul săbiei vrăjite era şi mai 
periculos. 

— În cazul ăsta va trebui să împrumuţi de undeva o sabie, 
concluzionă Căţeaua Obraznică, fixând-o cu o privire rece. Nu 
cred să aibă cineva bagheta care ne trebuie... Voi, Clayrele, nu 
prea aveţi de-a face cu scoruşi, din câte ştiu eu... 

— Nu, dar nici cu săbii cu puteri de încătuşare, aşa că tot 
n-am făcut nimic, zise ea bosumflată, lăsându-se pe scaun cu 
toată greutatea. De ce nu pot să fiu şi eu ca celelalte? Dacă aş fi 
avut Viziunea, m-ar fi chemat la Veghe şi n-aş mai fi rămas 
singură în Bibliotecă ca să intru în bucluc! Dacă o să primesc 
darul vreodată, jur pe Legământul cel Sfânt că nu-mi mai bag 
nasul pe nicăieri! 

— Hmmm, mormăi Căţeaua cu o expresie pe care Lirael n- 
o înţelese foarte bine, deşi ceva îi spunea că e plină de sensuri 
ascunse. Aşa să fie, cum zici tu. Cât despre treaba cu sabia, să 
ştii că te înşeli. Trebuie să fie câteva astfel de ustensile 
fermecate prin sălile astea pe undeva, din moment ce 
comandanta de la Cavalerie are una, iar Clayrele din Garda de la 
Observator au şi ele trei. Mă rog, una e mai degrabă topor, dar 
are aceleaşi vrăji zăvorâte în tăiş. Chiar şi Bibliotecara-Şefă are 
una, şi pe ea chiar o cunoşti. Sabia ei e foarte veche şi la fel de 
faimoasă. | se spune Ferecătoarea. O să-ţi fie de mare folos. 

Lirael o privi cu ochi mari şi întrebători, aşa că animalul se 
opri brusc, îşi drese vocea şi zise: 

— Lirael dragă, n-ai fost deloc atentă. Tocmai îţi spuneam 
că ai de unde să iei... 

— Am auzit foarte bine, pufni fata. Dar e nebunie curată! 
Cum crezi că am să pot să-i fur sabia Şefei?! Nu se desparte de 
ea niciodată, probabil şi când doarme o ţine la brâu! 

— Întotdeauna, îi confirmă Căţeaua plină de importanţă. 
Ştiu sigur, pentru că am verificat. 

— Aoleu! se văietă Lirael, încercând să nu se înece. Te rog 
eu, nu-mi spune că ai cotrobăit prin odaia Şefei! Nici nu vreau să 
mă gândesc pe unde ţi-ai mai băgat nasul! Dacă te vedea 


careva? 

— Ei, las’ că nu m-a văzut nimeni, zise ea veselă. Cum 
spuneam, Şefa ta îşi ţine sabia în dormitor, însă nu o ia şi-n pat 
când merge la culcare. O lasă într-o noptieră în apropiere, aşa 
că o poţi împrumuta cât doarme. 

— Nici nu mă gândesc, zise Lirael, clătinând din cap. 
Decât să mă furişez în dormitorul Şefei mai bine mă lupt cu 
Stilken fără sabie! 

— Atunci n-ai nicio şansă de izbândă, zise Căţeaua 
răspicat, devenind brusc foarte serioasă. Stilken are să-ţi bea 
sângele şi va deveni şi mai puternică. Se va refugia apoi în 
ascunzişurile Pasajelor Străvechi, de unde va ieşi din când în 
când ca să înhaţe câte o Clayră, pe care o va devora într-un 
cotlon îngust şi-ntunecat unde nimeni n-o să-i găsească oasele 
vreodată. Îşi va găsi discipoli şi aliaţi printre creaturile 
întemniţate în cele mai neştiute colţuri ale Bibliotecii şi va 
deschide porţile altora din afară. E datoria ta să o încătuşezi, dar 
fără sabie e în zadar. 

— Nici cu ajutorul tău? întrebă Lirael. 

Trebuia să fie şi o altă cale, fără să pătrundă pe furiş în 
camera Bibliotecarei-Şefe sau să mânuiască săbii fermecate. 
Dar nici să pună mâna pe cea a lui Mirelle nu era mai simplu, ori 
ale Clayrelor de la Observator, care nici măcar nu ştia exact 
unde e. 

— Aş vrea să te pot ajuta, dar pentru că tu i-ai dat drumul, 
numai tu poţi să-i vii de hac. E răspunderea ta. 

— Aşadar, nu vrei să mă ajuţi... zise Lirael amărâtă. 

Nădăjduise preţ de o clipă că prietena ei cuvântătoare o 
să repare totul ca prin minune. Era la urma urmei o creatură 
magică, înzestrată cu puteri deloc neînsemnate, însă vezi bine 
nu suficiente să ţină piept lui Stilken. 

— Am să te sfătuiesc cum pot mai bine, o linişti Căţeaua 
Obraznică. Aşa se şi cuvine. Sabia însă va trebui să o iei singură, 
şi tot de una singură vei face şi vraja de încătuşare. Nu văd de 
ce n-ai încerca chiar astă-seară. 

— Astă-seară?! 

— Astă-seară, repetă Căţeaua sigură de sine. Îndată ce 
bate de miezul nopţii, când astfel de aventuri se pot înfăptui în 


voie, intri binişor în odaie şi iei sabia din noptiera din stânga, 
imediat după dulapul plin cu veste negre. La ce i-or folosi oare? 
În fine, dacă totul merge bine, ai s-o poţi duce înapoi înainte să 
se crape de ziuă. 

— Dacă totul merge bine... repetă ea pe un ton lugubru, 
aducându-şi aminte de licărul de foc din ochii creaturii şi de 
ghearele ei înfricoşătoare. Crezi că... ar trebui să las un bilet sau 
ceva, în caz că... în caz că n-n-o să iasă totul bine? 

— Da, răspunse Căţeaua, spulberându-i şi ultima fărâmă 
de încredere. Da, repetă ea grav. Mi se pare o idee foarte bună. 


„CAPITOLUL DOISPREZECE 
In odaia Bibliotecarei-Şefe 


Când marele ceas alimentat de izvoare din Cantina de 
Mijloc bătu douăsprezece fără un sfert, Lirael părăsi 
ascunzătoarea din sala unde se servea micul dejun şi se căţără 
printr-o gură de aerisire până la Drumul îngust ce avea s-o ducă 
apoi către Culoarul dinspre Miazăzi, unde se aflau odăile lui 
Vancelle. 

Îşi pusese hainele de lucru şi luase cu ea un plic adresat 
Bibliotecarei-Şefe, în caz că se întâlnea cu vreo cunoscută. Erau 
câteva care lucrau într-adevăr noaptea, dar niciodată din rândul 
celor de rang inferior, cum era Lirael. Dacă era s-o oprească 
cineva, o să spună că are un mesaj urgent pentru Şefă. Tocmai 
pentru asta era plicul, ce conţinea un soi de avertisment în 
privinţa creaturii Stilken, care bântuia se pare prin împrejurimi. 

Nu întâlni însă pe nimeni pe drum, mult prea strâmt ca 
două persoane să-l poată străbate împreună. De acolo îi venea 
şi numele de altfel şi arareori era folosit, căci dacă se întâmpla 
să dai nas în nas cu cineva care mergea în direcţia opusă, 
Junioarele de exemplu erau nevoite să o ia înapoi la picior 
uneori aproape tot drumul, adică ceva mai bine de opt sute de 
metri. 

Deşi mult mai larg, Culoarul dinspre Miazăzi prezenta noi 
pericole pentru Lirael, fiindcă multe dintre Senioare aveau odăi 
pe latura îndepărtată. Din fericire, însemnele care îl luminau pe 
timpul zilei erau acum doar licăriri palide în noapte, ce proiectau 
conuri de umbră unde putea să se ascundă cu uşurinţă. 

Poarta către odăile Bibliotecarei-Şefe era însă luminată de 
un cerc de însemne magice adăpostind în centru emblema cu 
cartea şi sabia, dăltuită în piatra de lângă prag. 

Lirael privi inelul de lumină cu inima strânsă. Nu era prima 
dată când se întreba dacă face bine ce face. Ar fi fost poate mai 
înţelept să spună adevărul acum câteva luni, când începuseră 
necazurile. Acum poate n-ar fi trebuit să-i ţină piept lui Stilken 
de una singură. 

Simţi deodată ceva atingându-i piciorul şi tresări speriată, 


cât pe ce să scoată un țipăt. Se opri la timp când îşi revăzu 
tovarăşa de cameră. 

— Parcă ziceai că nu vii să mă ajuţi, îi şopti patrupedului 
care se ridicase pe labele din spate şi încerca să-i lingă faţa. Dă- 
mi pace, neroado! 

— Păi nici n-am de gând să te ajut, răspunse Căţeaua 
veselă. Am venit să te privesc. 

— Minunat! pufni Lirael, încercând să pară sarcastică. 

În sinea ei era de fapt ceva mai liniştită, iar refugiul 
Bibliotecarei-Şefe îi părea mai puţin ameninţător acum că avea 
companie. 

— Şi când începe acţiunea? întrebă animalul după un 
minut, privind-o cum se ascunde în întuneric, cercetând poarta 
cu luare-aminte. 

— Acum, zise Lirael în speranţa că dacă va rosti cuvântul 
va prinde şi curaj. Chiar acum! 

Traversă coridorul din zece paşi apăsaţi şi-odată aflată 
dinaintea porţii apucă cu hotărâre mânerul de bronz şi-l roti 
uşurel. Clayrele nu-şi încuiau mai niciodată uşile, aşa că se 
aşteptase să pătrundă relativ uşor. Butucul ţăcăni scurt şi nici 
nu apucă să păşească înăuntru când Căţeaua îi trecu brusc 
printre picioare, luând-o înainte. 

Închise uşa în urma ei fără prea mult zgomot şi se întoarse 
să cerceteze camera. Era un fel de salon de zi, cu rafturi de 
bibliotecă pe trei dintre pereţi, câteva fotolii comode şi o 
sculptură înaltă şi subţire din piatră translucidă reprezentând un 
soi de cal un pic cam turtit. 

Nimic neobişnuit până ce dădu cu ochii de cel de-al 
patrulea perete, o imensă fereastră din podea până-n tavan, 
făcut din cea mai fină şi mai curată sticlă pe care o văzuse 
vreodată. Dincolo se întindea valea Ratterlin, şerpuind către 
miazăzi, cu râul ca o dâră generoasă de argint ce se scurgea în 
depărtări licărind la lumina lunii. Începuse să ningă molcom şi 
fulgii se învârteau în danţuri spulberate înainte să se aştearnă 
pe crestele munţilor. Nici măcar unul nu îndrăznea să se 
lipească de geam ori să lase vreo dâră pe el. 

O umbră neagră alunecă grăbit prin faţa ferestrei, 
învolburând deodată perdeaua de zăpadă. Lirael tresări şi făcu 


un pas înapoi, dar nu era decât o bufniţă ce cobora în vale să 
caute pesemne ceva de mâncare. 

— Mai sunt o groază de făcut până în zori, şopti Căţeaua 
în timp ce Lirael rămase cu ochii pironiţi pe fereastră, fermecată 
de panglica argintie care se unduia domol spre orizont şi de 
lumina stranie a lunii ce cuprinsese întregul peisaj. Dincolo de 
linia orizontului începea Regatul propriu-zis: marele Belisaere, 
oraşul înconjurat de mări, cu multele sale minuni şi culmi ce 
ating norii. Acolo era lumea adevărată - cea pe care Clayrele o 
Vedeau în gheţurile Observatorului, dar despre care ea ştia doar 
din cărţi sau din ce auzise pe la călătorii care poposeau în 
Cantina de Jos. 

Era prima dată când se întreba ce încercau să vadă 
suratele ei acolo şi de ce sporeau rândurile cu fiecare nouă 
Veghe. Care era locul unde nu puteau pătrunde cu Viziunea lor 
şi ce viitor se plăsmuia oare acolo chiar acum, în timp ce ea 
privea neputincioasă? 

O cuprinse brusc o senzaţie ciudată, ca şi cum şi-ar fi adus 
aminte de ceva ce refuza totuşi să se arate, un fel de deja-vu, o 
imagine pasageră care-ţi dispare din minte la fel de repede cum 
a venit. Rămase concentrată fără să-şi limpezească gândurile, 
privind intens la lumea de afară. 

— Sunt multe de făcut! repetă Căţeaua ceva mai tare. 

Lirael îşi dezlipi ochii de la fereastră fără prea multă 
tragere de inimă, concentrându-se asupra trebii pentru care 
venise. Probabil dormitorul era următoarea cameră, dar pe unde 
să intre? În afară de uşa de la intrare nu se zărea nicio altă cale 
de acces, doar fereastra cea mare şi rafturile bibliotecii... 

Zâmbi când descoperi la capătul unuia din ele un mâner 
ascuns după câteva cărţi. Ce poate fi mai previzibil decât o uşă 
ascunsă după un raft de cărţi, taman în camera Bibliotecarei- 
Şefe? 

— Sabia e în noptiera din stânga, şuşoti iarăşi Căţeaua cu 
oareşcare nerăbdare în glas. Ai grijă să nu deschizi uşa prea 
tare. 

— Mersi, răspunse Lirael atingând precaută mânerul ca să 
vadă dacă trebuie tras, împins ori învârtit. Dar parcă era vorba 
că nu mă ajuţi... 


Căţeaua Obraznică nu apucă să răspundă, căci Lirael abia 
atinse mânerul şi uşa începu să se deschidă. Noroc că-l apucă la 
timp şi o opri, împingându-o apoi uşor doar cât să se poată 
strecura. 

Dormitorul era cufundat în întuneric, cu excepţia razelor 
lunii ce pătrundeau din camera vecină. Lirael îşi vâri mai întâi 
capul în deschizătură, ca să se poată obişnui cu bezna, şi 
ascultă cu urechile ciulite şi cel mai mic zgomot. Totul era liniştit 
şi nu părea să fi trezit pe nimeni din somn. 

După mai bine de un minut desluşi silueta nedefinită a 
patului în care cineva dormea adânc, respirând sacadat. De fapt 
nu era sigură dacă-i aude răsuflarea sau doar i se pare. 

Precum îi spusese şi Căţeaua, imediat lângă uşă era o 
noptieră ce aducea mai degrabă cu o cuşcă cilindrică de metal 
care se deschidea numai în partea de sus. În ciuda luminii 
difuze, Lirael zări Ferecătoarea la locul ei în toc. Era înăuntru, cu 
mânerul la doar câţiva centimetri mai sus de margine. L-ar fi 
putut înşfăca repede, dar ca să nu facă zgomot trebuia să fie 
mai aproape de cutie. 

Se aplecă pe spate şi trase adânc aer în piept. Simţise că 
se sufocă în dormitor, că aerul e cumva mai greu şi mai încărcat 
acolo, conspirând parcă împotriva intruşilor ca ea. 

Căţeaua o privi şi-i făcu cu ochiul de încurajare, dar inima 
începu să-i bată nebuneşte când dădu să se strecoare dincolo şi 
i se făcu frig dintr-odată. 

Înaintă cu paşi mărunți şi şovăielnici până în dreptul cutiei 
de metal. O atinse cu ambele mâini, pipăind-o cu atenţie ca să 
poată apuca sabia de mâner şi teaca imediat de dedesubt. 

Nu apucă bine s-o atingă că sabia începu să fluiere uşor şi 
teaca se aprinse în mii de însemne luminoase. Fata se sperie 
atunci şi-i dădu drumul, aplecându-se apoi peste ea în 
încercarea de a-i domoli cântecul şi strălucirea. Nu îndrăznea să 
se întoarcă şi să înfrunte privirea furioasă a Bibliotecarei-Şefe, 
trezită brusc din somn. 

Dar strigătul de furie şi dojana aspră se lăsară aşteptate. 
Nu-i ceru nimeni socoteală, ba mai mult, lumina roşiatică se 
risipi treptat în timp ce ochii i se obişnuiră cu întunericul şi îşi 
ciuli urechile ca să distingă şi altceva în afară de bătăile propriei 


inimi. 

În mai puţin de o secundă pieriră şi fluierătura, şi văpaia 
de însemne, însă un lucru era sigur: Ferecătoarea alegea 
singură cine avea s-o mânuiască şi cine nu. 

Lirael rămase pe gânduri un minut, apoi se aplecă şi-i 
şopti atât de încet încât abia se auzea şi ea: 

— Ferecătoareo, am să te împrumut în noaptea asta 
numai, căci am nevoie de ajutorul tău să înlănţui o Stilken, 
plămădire de Magie Liberă. Promit să te aduc înapoi înainte de 
prima geană de lumină. Mă jur pe Legământ, al cărui însemn îl 
port. 

Zicând acestea îşi atinse însemnul de pe frunte, 
tremurând uşor când strălucirea lui ilumină deodată cutia de 
metal. Duse apoi cele două degete la mânerul săbiei, care în loc 
să se pună pe fluierat îşi aprinse iar însemnele de pe teacă. Fu 
cât pe ce să scoată un oftat de uşurare, dar şi-l înăbuşi în 
ultimul moment, înainte să se dea de gol. 

Sabia se desprinse din cutie uşoară şi tăcută ca o pană, 
deşi Lirael trebui să o ridice mult deasupra capului să nu atingă 
podeaua, constatând astfel cât e de grea. Nu-şi dăduse seama 
că poate fi chiar atât de lungă şi de greoaie. Făcea cât două 
săbii de-ale ei şi era cu o treime mai lungă. Oricum, nu era chip 
s-o prindă de curea, doar dacă şi-o lega la subsuori sau târa 
vârful de pământ. 

„N-a fost făcută pentru fete de paisprezece ani, asta e 
clar“, îşi zise Lirael în sinea străduindu-se să se strecoare prin 
spaţiul strâmt lăsat de uşă. O închise repede în urma ei, 
încercând să nu se mai gândească la ce o aşteaptă. 

Căţeaua ia-o de unde nu-i... Lirael cercetă camera cu 
luare-aminte, dar nu găsi niciun cotlon sau piesă de mobilier 
destul de mare pe unde s-ar fi putut ascunde, asta dacă nu 
cumva se făcuse mică şi se pitise sub un scaun. 

— Haide c-am luat sabia! Să mergem! şuieră ea enervată. 

Niciun răspuns. Aşteptă încă cel puţin un minut - deşi ei îi 
păru o veşnicie după care se duse şi-şi lipi urechea de uşa de la 
intrare să vadă dacă vine cineva. Coridorul era cufundat în 
tăcere. Trebuia să facă cale-ntoarsă până la Bibliotecă cu tot cu 
sabia după ea, o încercare deloc uşoară, ba poate cea mai 


anevoioasă dintre toate. Nici nu ştia ce-o să le zică Clayrelor cu 
care s-ar fi întâlnit pe drum. Era imposibil de explicat. 

Nu auzi zgomot de paşi, aşa că ieşi afară din odaie destul 
de încrezătoare. Uşa se închise cu un ţăcănit scurt în urma ei și- 
n întunericul de afară se profilă deodată o siluetă nedesluşită de 
cealaltă parte a culoarului. O trecu brusc un fior rece de spaimă, 
dar îşi dădu îndată seama că e de fapt tovarăşa ei. 

— Aaah, ce m-ai speriat! îi şopti Lirael printre dinţi, 
adăpostindu-se şi ea în conul de penumbră şi apucând-o apoi 
către a Doua Scară din Spate, care avea s-o ducă direct la 
Bibliotecă. De ce nu m-ai aşteptat înăuntru? 

— Nu-mi place să aştept, răspunse Căţeaua, urmând-o 
îndeaproape. Mi s-a părut oricum mult mai interesant să îmi 
arunc un ochi şi în odaia lui Mirelle. 

— Nu se poate! izbucni fata mai tare decât ar fi vrut. Se 
lăsă pe un genunchi şi, sprijinind sabia în îndoitura mâinii, o 
apucă de bot şi-o dojeni: Ţi-am zis să nu mai umbli prin 
camerele oamenilor! Dacă te vede careva şi zice că ai venit cu 
gânduri necurate? 

— Păi gânduri bune oricum n-am... murmură Căţeaua 
Obraznică. Când vreau şi mi se năzare mie. De altfel, ştiam că 
nu e acasă, am mirosit. 

— Pentru a mia oară... nu-ţi mai face de lucru prin locuri 
unde poţi să fii văzută, o imploră Lirael. Promite-mi că nu mai 
faci. 

Căţeaua încercă să-şi ferească privirea, dar Lirael nu-i 
dădu drumul. În cele din urmă, animalul mormăi ceva ce aducea 
cu o promisiune, iar fata trebui să se mulţumească cu asta, dată 
fiind situaţia. 

După câteva minute, în timp ce coborau treptele Celei de- 
a Doua Scări, Lirael îşi aduse aminte de promisiunea făcută 
Ferecătoarei. Se prinsese că o aduce înapoi în dormitorul lui 
Vancelle înainte de ivirea zorilor. Şi dacă îi va fi cu neputinţă? 

La capătul treptelor o apucară pe spirala principală până 
aproape în dreptul uşii dincolo de care se ascundea pajiştea cea 
înflorită. Când o zări, Lirael se opri dintr-odată, iar Căţeaua o 
ajunse din urmă cu mersul ei legănat şi o privi curioasă. 

— Ascultă-mă bine, îi zise ea încet. Ştiu că n-ai să mă ajuţi 


când o voi înfrunta pe Stilken, de aceea te rog să duci tu sabia 
înapoi dacă n-am s-o pot înlănţui. Neapărat înainte să se crape 
de ziuă. 

— N-ai grijă, Stăpână. Ai s-o duci chiar tu înapoi, îi 
răspunse Căţeaua încrezătoare, cu o voce atât de groasă că 
semăna cu un mârâit. Apoi şovăi şi adăugă ceva mai încet: Voi 
face însă aşa cum mi-ai cerut, dacă va fi nevoie. Îţi dau cuvântul 
meu. 

Lirael îi mulţumi aplecându-şi capul uşor, incapabilă să 
mai scoată vreun cuvânt. Făcu şi ultimii zece metri până în faţa 
uşii, unde verifică o ultimă dată că şoarecele automatizat e la 
locul său în buzunarul drept şi că sticluţa de argint se află la 
adăpost în stângul. Scoase apoi sabia din teacă şi o ţinu 
dinainte, ca o adevărată războinică. Era prima dată când înainta 
cu sabia gata de luptă. Însemnele de Legământ ferecate în tăiş 
prinseră a lumina cu scânteieri de foc, simțind pesemne 
prezenţa Duşmanului. Lirael simţi la rându-i vibrația latentă a 
magiei încătuşate în lama fermecată. Multe creaturi necurate îşi 
găsiseră sfârşitul în tăişul Ferecătoarei şi asta îi dădea speranţă 
- până când îşi aduse aminte că era prima dată când o 
puştoaică de paisprezece ani o mânuia, care pe deasupra habar 
n-avea ce face. 

Ridică sabia şi risipi de-ndată vraja cu care zăvorâse 
poarta. Precum o avertizase şi tovarăşa cuvântătoare, rugina 
Magiei Libere începuse deja să mănânce uşa din ţâţâni, într-atât 
de mult încât vraja se spulberă îndată ce o atinse şi şopti 
cuvintele cu tâlc. 

Işi învârti apoi încheietura mâinii şi, când smaraldele 
brăţării se aprinseră, uşa se deschise ca la un semn cu un 
scârţâit înfundat. Lirael se aştepta ca Stilken să tabere pe ea 
într-o suflare, dar întunericul de dincolo rămase nemişcat. 

Trecu pragul şovăielnică, adulmecând izul stătut al Magiei 
Libere şi încercând să desluşească în beznă silueta diformă a 
creaturii. 

Spre deosebire de prima dată când fusese aici, în loc de 
lumina puternică de dincolo de coridor acum nu se întrezărea 
decât o rază palidă şi stranie - o vrajă de Legământ ce imita 
lumina lunii şi-nvăluia fiece colţişor în umbre cenușii şi 


vaporoase. Acolo undeva, în acea semiobscuritate umedă, 
Stilken stătea la pândă. Lirael ridică sabia şi mai sus şi făcu 
câţiva paşi în încăperea alungită, simțind sub tălpi freamătul 
florilor din iarbă. 

Căţeaua o urma docilă, mereu cu zece paşi în spate. Se 
zbârlise toată şi înainta agale, mârâind înfundat din capul 
pieptului. Stilken fusese fără îndoială pe aici, căci îşi lăsase 
urmele pe peste tot, însă mirosul cam stătut o făcu pe Lirael să 
creadă că nu era în încăpere sau că se-ascunde undeva, 
aşteptând s-o ia pe nepregătite. Pentru o clipă, animalul păru că 
vrea să zică ceva. Îşi aminti apoi că fata trebuie să se descurce 
singură, aşa că se tolăni în iarbă, privind-o cum înaintează 
printre flori către copac şi iazul de lângă - acolo unde Stilken îşi 
va dezlănţui negreşit atacul. 


CAPITOLUL TREISPREZECE 
Despre Stilken şi magii bizare 


Ca şi ultima dată, atâta linişte i se păru suspectă, căci în 
afară de freamătul gerberelor mângâindu-i gleznele nu se auzea 
absolut nimic. 

Traversă caverna cu paşi înceţi şi apăsaţi, întorcându-se 
din când în când să se asigure că nu o urmăreşte nimeni. Ajunse 
în sfârşit în dreptul uşii cu semilună, rămasă întredeschisă de la 
ultima ei vizită. Nu îndrăzni să-i treacă pragul, temându-se ca 
Stilken să n-o închidă cumva acolo, dacă într-adevăr era 
ascunsă prin împrejurimi. 

Mai mult ca sigur că se pitise în copac, încolăcindu-se ca 
şarpele prin frunzişul des şi urmărind-o cu ochi-i argintaţi şi 
reci... 

În lumina stranie stejarul semăna cu un mănunchi de 
umbre la adăpostul cărora Stilken se ascundea, rotindu-se 
mereu pe după trunchiul gros aşa încât să nu fie zărită. Lirael îl 
studia cu ochii larg deschişi, de parcă aşa ar fi putut capta 
lumina mai bine. Pentru că totul era nemişcat, îşi luă inima în 
dinţi şi o apucă spre copac cu paşi din ce în ce mai mărunți. 
Simti că i se face un gol în stomac şi o cuprinse spaima. 

Era atât de preocupată să nu scape copacul din ochi că 
nici nu-şi dădu seama că a ajuns la iaz decât când se trezi cu un 
picior în apă. Cercuri unduitoare aprinseră deodată suprafaţa 
netedă, licărind în razele străine ale lunii, după care totul se 
cufundă iar în tăcere şi oglinda apei redeveni mată şi ternă. 

Lirael făcu un pas înapoi, îşi scutură piciorul şi începu să 
dea târcoale ochiului de apă. Acum stejarul se vedea ceva mai 
bine, ba chiar putu distinge câteva ramuri înverzite. Erau însă şi 
părţi învăluite în întuneric, cotloane obscure care puteau 
adăposti primejdii neştiute. De fiecare dată când îşi muta 
privirea i se părea că a văzut ceva mişcând cu coada ochiului. 

Se hotărî să facă niţică lumină, cu riscul de a se da de gol. 
Plonjă în curgerea de Legământ şi mintea îi fu inundată de 
însemnele trebuincioase, dar toate dispărură într-o clipă când 
Stilken se năpusti asupra ei din fundul iazului, încercând s-o 


apuce cu ghearele-i hidoase. 

Ferecătoarea prinse viaţă din senin, smucindu-i straşnic 
braţul şi ridicându-se în aer într-o explozie de aburi şi scântei. 
Lirael se clătină pe picioare, cât pe ce să se prăvălească, însă îşi 
reveni cât ai clipi şi scoase un urlet aprig de război luând poziţia 
de luptă, deşi era paralizată de frică. Izbucni un nou rând de 
scântei şi apa sfârâi şuierător când Stilken se repezi iarăşi la ea, 
mai-mai să o înhaţe dacă Ferecătoarea nu o apăra. 

Fără să-şi dea seama Lirael se tot dădea înapoi, 
apropiindu-se încet-încet de stejar. Nu-şi mai aducea aminte nici 
cea mai simplă vrajă de înlănţuire şi nici cum să alunece în 
fluxul Legământului. Nu se gândea acum decât să 
supravieţuiască sau cum să ţină sabia mai bine ca să nu fie 
răpusă. 

Monstrul se năpusti din nou, de data asta la picioare, dar 
Lirael pară atacul, surprinsă de puterea propriilor braţe. Il lovi 
direct în capul pieptului, de unde vârful săbiei alunecă în jos pe 
burtă, scrijelindu-i abdomenul ca o platoşă şi trimițând în aer o 
ploaie de scântei care îi găuriră vesta. 

Stilken însă nu păru rănită, ci doar înfuriată. Ţâşni din nou 
spre ea cu ghearele dinainte, şi cu fiecare aruncătură de braţ 
Lirael mai făcea un pas înapoi, şi încă unul. Vântura disperată 
sabia prin aer, parând atacurile creaturii şi resimţind fiece 
lovitură până în măduva oaselor. Greutatea armei începea s-o 
obosească, mai ales că nu era o foarte bună spadasină şi nici nu 
ţinuse să fie - cel puţin nu până acum. 

Mai făcu un pas înapoi şi dintr-odată simţi ceva moale sub 
talpă. La următorul se duse mult în spate, mai mult decât se 
aşteptase, şi se trezi deodată-n întuneric. Intrase într-un fel de 
groapă şi îşi pierdu brusc echilibrul când o gheară ascuţită vâjâi 
ameninţător la câţiva milimetri de gâtul ei 

Alunecă pe spate şi i se păru că timpul s-a oprit în loc şi nu 
mai ajunge odată jos. Işi agită mâinile în aer ca să se ţină în 
picioare şi zări ghearele lui Stilken ţâşnindu-i dinainte, cât pe ce 
să o apuce de mijloc. 

Se prăbuşi la pământ ca un bolovan, dar nu simţi nicio 
durere. Abia când începu să se rostogolească într-o parte îşi 
dădu seama că era o adâncitură între două rădăcini de copac, 


iar alte trei rădăcini o plesniră când se răsturnă peste ele. 

Pământ şi flori, tavanul înstelat al încăperii iluminate de 
simbolurile Legământului, apoi din nou ţărână, flori şi iarăşi 
cerul artificial... Se tot dădea de-a berbeleacul, aşteptându-se 
dintr-o clipă într-alta să simtă pârjolirea privirii de argint ori 
junghiul de durere atunci când Stilken îşi va înfige ghearele în 
ea. Dar nu urmă niciun atac, iar la a şasea tumbă izbuti în sfârşit 
să se oprească şi se aruncă înainte, ridicându-se iute în picioare 
cu o durere surdă în stomac, dar sabia încă în mână. 

Stilken se chinuia din răsputeri să-şi scoată cleştii ascuţiţi 
din rădăcina groasă a copacului, unde şi-i înfipsese din greşeală. 
Voise s-o înhaţe taman când a căzut şi nimerise scoarţa groasă- 
n loc. 

O privi cu ochi învăpăiaţi şi scoase un horcăit gutural, în 
timp ce trupul începu să i se schimbe, trăgându-se cumva spre 
dreapta, departe de braţul imobilizat. Stătea chircită, iar muşchii 
i se mişcau pe sub pielea aparent umană ca nişte melci sub 
frunze, mutându-se în cele din urmă pe braţul prins în capcană, 
înainte ca metamorfoza să se termine încercă să se elibereze ca 
s-o atace din nou. 

Lirael înţelese că trebuie să profite de situaţie cât mai e 
timp. Se concentră să cheme însemnele de trebuinţă, pe care să 
le alăture apoi celor de pe tăiş, aprinse dintr-odată de gândul 
salvator. Avea nevoie de patru însemne de căpătâi, dar pentru 
apărare îi trebuiau mai întâi altele ceva mai uşoare. 

Ferecătoarea îi simţi dorinţa şi îi veni în ajutor. Însemnele 
salvatoare i se formară în minte unul după altul, dar nu destul 
de repede, căci Stilken gemea şi se zbătea, smucindu-şi braţul 
cu putere, scoţându-l puţin câte puţin. Încă plutind în fluxul 
magic ca să desăvârşească vraja, Lirael băgă de seamă că până 
şi stejarul o ţinea captivă. Il auzea trosnind şi fremătând, 
străduindu-se parcă să nu slăbească strânsoarea. 

Când se arătă în fine şi ultimul dintre însemne, Lirael îi 
dădu drumul uşurată, simţindu-i forţa în sânge şi în vine. Acum 
era pregătită şi pentru celelalte patru de care mai avea nevoie. 

Primul îi înflori în minte când Stilken reuşi să se elibereze 
cu un răcnet asurzitor, lăsând loc unui jet de sevă verzulie. Deşi 
la adăpostul vrăjii de protecţie, Lirael nu zăbovi şi eliberă 


numaidecât însemnul, lăsându-l să alunece pe tăişul 
Ferecătoarei aidoma unui ulei strălucitor ce se aprinse deodată, 
împresurând întreaga lamă cu flăcări aurii. 

Pe punctul de a sări la atac, Stilken încercă să se ferească, 
dar era prea târziu. Lirael se repezi la ea şi Ferecătoarea îi sări 
dinainte, înfigându-se dintr-o singură mişcare direct în gâtul 
creaturii. Văpăi de aur izbucniră dintr-odată, însoţite de o ploaie 
de scântei asemenea unui foc de artificii. Stilken rămase 
nemişcată la mai puţin de doi paşi de ea, aproape atingându-i 
coapsele cu ghearele. 

Veni rândul celui de-al doilea simbol. Lirael îl trimise iute 
pe tăiş, însă acesta dispăru îndată ce ajunse în dreptul gătlejului 
străpuns. Într-o clipă, pielea arătării prinse a se crăpa şi încreţi 
până ce nu mai rămase decât o coajă scorojită care căzu la 
pământ, mistuită de o lumină orbitoare. In mai puţin de o 
secundă Stilken îşi pierduse înfăţişarea relativ umană, fiind 
acum redusă la o masă amorfă de lumină clocotitoare ţintuită în 
loc de sabie. 

Sosi şi cel de-al treilea însemn, care alunecă pe lamă şi se 
pierdu în marea de lumină ce începu să scadă încetul cu încetul, 
până nu mai rămase decât un punct licăritor mai mic de trei 
centimetri în diametru. În centrul lui se înălța cu fală vârful 
Făuritoarei. 

Lirael scoase atunci sticluţa de metal din buzunar, o puse 
jos şi ridică cu vârful săbiei rămăşiţa incandescentă a creaturii, 
îndesând-o iute înăuntru. Işi trase apoi repede sabia afară şi 
puse dopul la sticlă fără să clipească, pecetluindu-l cu cel de-al 
patrulea şi ultimul însemn de căpătâi. Acesta se încolăci cât ai 
clipi în jurul dopului şi-al sticlei într-o străfulgerare de lumină. 

Preţ de o clipă sticluţa prinse a sări şi i se undui în palmă, 
apoi se potoli. Lirael o vări la loc în buzunar şi se trânti pe jos 
lângă Ferecătoare, aproape fără suflu. Nu-i venea să creadă că 
lupta luase sfârşit şi că izbutise s-o doboare pe Stilken de una 
singură. 

Se lăsă pe spate, tresărind din pricina durerii din braţe şi 
spinare. O licărire scurtă de undeva aproape de stejar îi atrase 
atenţia şi-ntr-o secundă era din nou cu ochii-n patru şi sabia în 
mână, uitându-şi de durere. Plecă să cerceteze mai 


îndeaproape. Să fie vreo altă dihanie, ori Stilken să fi scăpat în 
ultimul moment? Verifică sticluţa, al cărui dop purta petecea 
magică de adineauri. E oare cu putinţă să fi clipit exact atunci, 
în clipa decisivă, să nu o fi zărit când a evadat? 

În timp ce se apropia lumina străluci din nou, gălbuie şi 
molatecă. Lirael răsuflă uşurată recunoscând licărul 
Legământului venind dinspre adâncitura de care se împiedicase. 
Nu era aşadar nicio primejdie. 

Scormoni mica groapă cu vârful săbiei, dând la o parte 
ţărâna de deasupra. Dădu peste o carte cu coperte 
strălucitoare, legată sau acoperită cu nişte piei de animale sau 
ceva asemănător. O săltă cu ascuţimea lamei, căci nu voia să 
păţească ca Stilken şi să-i rămână braţul prins în scoarţa 
copacului. 

Când o împinse suficient de departe o ridică cu grijă şi 
observă pe copertă însemne cunoscute, menite să o apere de 
molii şi lepismatide. Lirael vâri volumul sub braţ, dându-şi 
seama brusc că e lac de apă şi plină de noroi şi flori zdrobite din 
cap până-n picioare. Avea corpul burduşit de vânătăi şi era 
frântă de oboseală. Vesta era însă de nerecuperat, cu sute de 
găuri mărunte, de parcă ar fi fost atacată de molii de foc. 

Când o zări că se îndreaptă spre ieşire, Căţeaua se ridică 
din iarbă şi îi veni în întâmpinare cu teaca săbiei în bot. Fata vâri 
tăişul înăuntru fără să i-l ia şi spuse: 

— Am reuşit... Am înlănţuit-o! 

— Mmmmmmmm, mormăi patrupedul, ţopăind vesel pe 
picioarele din spate. Lăsă apoi sabia jos şi zise: Într-adevăr, 
Stăpână. Ştiam c-aşa va fi. Eram destul de sigură, de fapt. 

— Chiar aşa? se miră ea, privindu-şi mâinile, care începură 
să-i tremure primele, apoi încet-încet tot corpul, atât de tare că 
trebui să se aşeze jos ca să se liniştească. 

Aproape că nu băgă de seamă trupul călduţ al Căţelei lipit 
de spatele ei, nici limba aspră ce-i lingea urechea într-un gest 
tandru de încurajare. 

— Haide că duc eu sabia la loc, se oferi Căţeaua când 
Lirael se opri în sfârşit din tremurat. Tu odihneşte-te până mă- 
ntorc. Vin repede, şi-aici vei fi la adăpost. 

Lirael aprobă din cap, fiindu-i cu neputinţă să vorbească. 


O mângâie drăgăstos pe creştet şi se lungi în iarbă printre flori, 
adulmecându-le mireasma când petalele îi atinseră moi obrazul. 
Acum respira regulat şi mai clipi o dată sau de două ori înainte 
să închidă ochii şi să adoarmă. 

Căţeaua Obraznică nu se clinti de lângă ea până ce nu fu 
sigură că doarme dusă. Scoase apoi un lătrat scurt şi contură un 
însemn magic care pluti deasupra fetei câteva momente, în 
timp ce ea îl cerceta cu ochi iscoditori şi urechile ciulite, ca pe 
un vechi prieten. Mulțumită de ispravă, se întoarse şi ridică 
sabia în bot, depărtându-se cu mersul ei legănat către scara în 
spirală. 

Era deja dimineaţă când se trezi Lirael sau poate că o 
înşelase lumina puternică din încăpere. Preţ de o clipă avu 
impresia că zăreşte un însemn strălucitor deasupra capului, însă 
probabil că visase, din moment ce nu mai văzu nimic când se 
trezi de-a binelea şi se ridică în capul oaselor. 

Avea corpul amorţit şi o durea peste tot, dar nu mai mult 
decât după examenul anual de mânuire a săbiei şi tras cu arcul. 
Vesta nu mai avea scăpare, însă noroc cu cele de rezervă, iar în 
rest Stilken nu-i lăsase nicio rană vizibilă, deci n-avea ce căuta 
nici la Infirmerie. Îşi aduse aminte de Filris. Ar fi dat orice să-i 
poată povesti stră-stră-străbunicii cum izbutise să încătuşeze 
fiara. 

Filris ar fi îndrăgit-o cu siguranţă şi pe noua ei tovarăşă, 
care dormea nu departe făcută covrig, cu coada încolăcită pe 
picioarele din spate, aproape atingându-i botul. Sforăia uşor şi 
tresărea din când în când, de parcă visa că prinde iepuri. 

Lirael tocmai se pregătea să o trezească când simţi cartea 
înghiontind-o în picior. Zări atunci în lumina difuză că nu avea 
piele îmblănită pe coperte, ci o împletitură deasă peste nişte 
bucăţi groase de lemn, ceea ce îi păru foarte ciudat. 

O ridică şi o deschise la prima pagină, unde era scris titlul, 
ştiind că nu-i o carte oarecare chiar dinainte să apuce să o 
citească. Simţea puterea Magiei Legământului clocotind în 
fiecare foaie şi literă, până la cea mai mică cusătură din cotor. 

Titlul anunţa solitar în litere de-o şchioapă: În Pielea 
Leului. Lirael întoarse pagina să vadă cuprinsul, însă cartea 
începea direct cu cel dintâi capitol. Incepu să citească primul 


rând, dar scrisul deveni deodată şters şi literele prinseră a licări 
jucăuş. Clipi de câteva ori şi se frecă la ochi, iar când îi deschise 
zări cuvântul „Prefaţă”, deşi putea să jure că nu dăduse pagina. 
Pe prima foaie însă titlul rămăsese neschimbat. 

Incruntată, se întoarse la Prefaţă şi se puse pe citit înainte 
ca textul să se schimbe iar. 

„Confecţionarea pieilor-veşmânt“, începea prima 
propoziţie, 


îi permite Magului să ia forma şi asemănarea oricărei 
vietăți ori plante. Un astfel de veşmânt, făcut cum se cuvine şi 
purtat după trebuință, îi dă Magului puterea de a căpăta forma 
dorită, laolaltă cu toate trăsăturile, puterile, avantajele dar şi 
slăbiciunile plantei sau fiarei alese. 


Cartea explică tehnica acestui meşteşug, fiind astfel un fel 
de manual pregătitor pentru cei ce vor să se iniţieze în tainele 
sale, precum şi un minuțios compendiu al unor astfel de piei 
magice, incluzând cele pentru leu, cal, broască râioasă, 
porumbel cenuşiu, frasin şi multe altele. 


Dacă învăţăturile acestor pagini vor fi urmate cu rânduială 
şi înțelepciune şi dacă Magul e conştiincios în încercările sale, în 
trei sau patru ani de zile el va putea să-şi confecționeze un prim 
veșmânt de Legământ. 


— O carte mai mult decât folositoare, o întrerupse 
Căţeaua, care tocmai se trezise din somn şi-şi aşezase capul 
peste cartea deschisă, cerşindu-şi porţia de drăgăleală din 
fiecare dimineaţă. 

— Da, foarte, aprobă fata, încercând în zadar să citească 
mai departe pe după urechile blănoase. Cică dacă urmez 
îndeaproape instrucţiunile în trei sau patru ani pot lua orice 
formă vreau. 

— Ba mai degrabă într-un an jumătate, zise Căţeaua, 
căscând. Hai doi - dacă te leneveşti. Deşi tu nu te preschimbi de 
fapt, doar porţi o piele de-asta pe deasupra. Sfatul meu ar fi să 
alegi ceva cu care să poţi explora, adică să te strecori prin 


diverse găuri şi cotloane. 

— De ce? întrebă fata curioasă. 

— Cum adică de ce?! sări Căţeaua, trăgându-şi capul de 
sub mâna ei. Sunt atâtea locuri de văzut şi de descoperit aici! 
Trebuie doar să le adulmeci... Etaje întregi nefolosite de sute 
sau poate o mie de ani, odăi încuiate şi pline de secrete, 
cunoaştere, comori, distracţie! Asta e nimic la tine? Sau vrei să 
fii asistentă tot restul vieţii? 

— Nu, bineînţeles că nu, răspunse fata înţepată. Vreau să 
fiu o Clayră adevărată şi să capăt Viziunea. 

— Ei, atunci poate găsim ceva care să te ajute să o 
dobândeşti, o încurajă patrupedul. Ştiu că ai îndatoriri, dar nu-ţi 
irosi puţinul timp liber de pomană. Ce poate fi mai distractiv 
decât să descoperi locuri neştiute de alţii sau unde nimeni n-a 
mai pus piciorul de cine ştie când? 

— Da, presupun că ai dreptate, se învoi Lirael, a cărei 
imaginaţie prinsese deja aripi. 

Erau o sumedenie de uşi pe care ar fi vrut să le deschidă, 
plus gaura aceea stranie din stâncă, imediat lângă locul unde 
scara în spirală se termina abrupt. 

— De altfel, continuă animalul, întrerupându-i şirul 
gândurilor, există forţe aici care vor ca tu să foloseşti manualul. 
O putere neştiută a eliberat-o pe Stilken şi prezenţa ei a 
deşteptat alte vrăji căzute-n adormire. Altfel copacul nu ti-ar fi 
dăruit cartea aşa uşor. 

— Aşa o fi... bâigui fata îngrijorată la gândul că cineva o 
ajutase pe Stilken să răzbată până în Pasajele Străvechi. Asta 
însemna ori că o forţă demnă de luat în seamă sălăşluia deja în 
Bibliotecă, ori că una la fel de puternică se putea strecura din 
afară până în inima Gheţarului, în ciuda pavezelor sau vrăjilor de 
apărare. 

Dacă vreo forţă de Magie Liberă aidoma lui Stilken ori mai 
rău îşi făcuse într-adevăr culcuş pe coridoare, era de datoria ei 
să-i dea de urmă. Simţea că victoria de mai devreme îi 
deschisese un nou drum, presărat cu lupte împotriva oricui ar fi 
îndrăznit să amenințe liniştea Clayrelor. 

li surâdea ideea să exploreze necunoscutul. Abia avea ce 
face în timpul liber şi nu se mai gândea la prostii. De fapt în 


ultimele câteva luni aproape că uitase de ceremonii şi Viziune, 
căci făurirea câinelui şi pregătirea pentru înfruntare îi ţinuseră 
mintea ocupată. 

— Bine, o să învăţ cum să-mi fac un veşmânt fermecat, 
declară ea solemn. Şi-apoi vom explora împreună! 

— Excelent! ţopăi Căţeaua şi lătră scurt de bucurie, 
făcând pereţii cavernei să vibreze. Acum du-te repejor să te 
speli şi să te schimbi înainte ca Imshi să intre la bănuieli. 

— Cât e ceasul? întrebă Lirael speriată. 

Fără Kirrith care să sune fluierul în Sala Junioarelor sau 
bătăile ceasului din Sala de Lectură, habar n-avea ce oră e. 
Pesemne că se iviseră deja zorile, căci de dormit nu prea 
dormise cine ştie ce. 

— E şase şi jumate, o anunţă Căţeaua, ciulindu-şi o ureche 
ca să audă vreun ceas în depărtări. Mă rog, ceva pe-acolo 
oricum... 

Nici n-apucă să-şi termine vorba, că Lirael o şi luă din loc, 
când alergând, când şchiopătând. Căţeaua oftă prelung şi plonjă 
sprintenă după stăpână, ajungând-o din urmă chiar când se 
pregătea să tragă uşa după ea. 


PARTEA A DOUA 
ANCELSTIERRE; 1928 
Vechiul Regat 


Optsprezece ani de la restaurarea 


regelui Touchstone | 


CAPITOLUL PAISPREZECE 
Prinţul Sameth înscrie şase puncte 


La aproximativ o mie de kilometri de Ghețarul Clayrelor 
douăzeci de băieţi jucau crichet. În Vechiul Regat, dincolo de 
Zidul ce se înălța la vreo cincizeci de kilometri către 
miazănoapte, toamna era deja pe terminate. În Ancelstierre 
erau ultimele zile de vară, călduroase şi senine, numai bune 
pentru ultimul meci din serie. Trofeul Seniorilor, îndelung 
disputat, era cel mai de seamă eveniment pentru elevii claselor 
a şasea, veniţi de la optsprezece şcoli din împrejurimi. 

Meciul era pe terminate, căci urma ultima servă şi mai 
aveau nevoie doar de trei serii ca să câştige acest rând la 
bătaie, meciul şi campionatul. 

Jucătorul la bătaie mai avea o lună până să împlinească 
şaptesprezece ani şi peste un metru optzeci. Avea părul 
castaniu-închis şi ondulat, cu sprâncene groase şi închise la 
culoare. Nu tocmai arătos, era totuşi plăcut vederii cu silueta lui 
impunătoare în uniforma albă de flanelă, apretată şi călcată la 
începutul meciului, acum scăldată în sudoare după cele 
şaptezeci şi patru de serii cot la cot cu coechipierul, din care 
şaizeci le marcase singur. 

Mulțimea umpluse tribunele Terenului de Crichet din Bain 
şi îi urmărea însufleţită, cu mult mai numeroasă decât la un 
meci obişnuit între şcoli, chiar dacă jucau cei de la Dormalan. 
Majoritatea veniseră să-l vadă pe tânărul jucător, nu pentru că 
ar fi fost mai priceput decât alţii, ci pentru că era de rang nobil. 
Mai bine spus, era un Prinţ din Vechiul Regat, iar Bain nu numai 
că era oraşul cel mai apropiat de Zidul ce separa Ancelstierre de 
tărâmul magiei şi vrăjilor, ci şi locul care în urmă cu 
nouăsprezece ani căzuse pradă invaziei Creaturilor Morţii, 
răpuse cu ajutorul părinţilor tânărului, mai ales al mamei sale. 

Prinţul Sameth ştia prea bine că oamenii, curioşi din fire, 
veniseră mai mult pentru el decât pentru meci, dar asta nu-l 
tulbura câtuşi de puţin. Îl urmărea cu atenţie pe jucătorul 
roşcovan din celălalt capăt al terenului, care urma la servă şi a 
cărui forţă şi lovitură rapidă îi costaseră deja trei puncte. Părea 


ceva mai obosit acum şi ultima lui aruncare fusese cam 
dezordonată, dându-i lui Sam şi partenerului său la servă, Tim 
Hopkiss, şansa să lovească mingea cu putere până în partea 
opusă a terenului, în încercarea disperată de a câştiga ultimele 
serii. „Dacă adversarul nu-şi recapătă forţele, gândi Sameth, aş 
putea reuşi.“ Acesta însă nu părea să se grăbească, rotindu-şi 
braţul tacticos în vreme ce privea la norii de deasupra. 

Pentru Sameth vremea nu era tocmai prielnică. Cu câteva 
minute înainte vântul se însufleţise niţel dinspre nord, aducând 
miresme de magie culese de prin Vechiul Regat ori din 
împrejurimea Zidului. Simţindu-le, însemnul de pe frunte i se 
trezi din amorţeală, făcându-l deodată mai sensibil la prezenţa 
Morţii. Nu detectă însă nimic suspect în apropiere, căci în ultimii 
ani nu muriseră prea mulţi pe terenul de joc. 

Jucătorul lovi în sfârşit mingea şi aceasta o porni vijelios 
către Sameth, care făcu un pas înainte să-i vină în întâmpinare. 
Ridică crosa şi o lovi cu putere, trimiţând-o cu boltă mult peste 
umărul stâng. Mingea zbura tot mai sus deasupra jucătorilor 
care începuseră să alerge, îndreptându-se direct către tribune, 
unde un bărbat de vârstă mijlocie sări sprinten din scaun şi o 
înşfăcă din zbor cu o mişcare abilă de jucător experimentat. 

Şase puncte! Un zâmbet larg lumină faţa lui Sameth când 
mulţimea izbucni într-un ropot de aplauze. Ted veni să-i strângă 
mâna, bolborosind ceva neînțeles, iar apoi se trezi dând mâna 
cu membrii echipei adverse şi cu tot felul de necunoscuţi în 
drum spre vestiarul din pavilion. Printre îmbărbătări şi strângeri 
de mână îşi ridică privirea către tabela de marcaj. Avusese 
şaizeci şi şase de lovituri reuşite, cel mai bun rezultat al său de 
până acum, o performanţă cu care îşi încheia glorios cariera de 
jucător de crichet în echipa şcolii şi probabil şi în afara ei. În 
două luni de zile avea să se întoarcă în Vechiul Regat, iar la nord 
de Zid nu prea juca nimeni crichet. 

Ajuns la vestiare, prietenul său Nicholas fu primul care îl 
felicită. Avea o servă minunată, izbutind mai mereu să dea 
mingea învârtită, însă ca jucător la bătaie lăsa mult de dorit, ca 
să nu mai pomenim de calităţile lui de jucător de câmp. Părea o 
fire visătoare, rămânând minute în şir cu ochii pironiţi la vreo 
insectă ori la formele ciudate pe care norii le desenează uneori 


în văzduh. 

— Bravo, Sam! declamă el, strângându-i mâna cu 
entuziasm. Un nou trofeu pentru bătrâna Somersby! 

— Pentru noi chiar va deveni bătrână în curând... 
răspunse Sam, prăbuşindu-se pe o bancă şi începând să-şi 
desfacă pieptarul şi genunchierele. Ce ciudat, nu? Zece ani ne- 
am tot plâns şi-am cârcotit, iar acum când a sosit clipa plecării... 

— Da, ştiu prea bine ce vrei să spui, zise Nick. De asta 
cred c-ar trebui să vii cu mine la Corvere. N-o să fie mare 
diferenţă, doar că o să fim la universitate. Nu te mai gândi atât 
la viitor şi-ndepărtează-ţi teama de... 

Nu apucă să termine, căci fură brusc înconjurați de colegii 
veniţi să-i strângă şi ei mâna lui Sameth. Până şi domnul 
Cochrane, antrenorul lor şi Maestru de Competiţii la Somersby, 
un om morocănos şi irascibil, îl bătu pe umăr prieteneşte şi zise: 

— Un spectacol de ispravă, Sameth. 

O oră mai târziu erau cu toţii în autobuzul şcolii, cu 
hainele jilave din pricina aversei venite cu vântul dinspre 
miazănoapte. Era o vreme capricioasă: când ploua, când ieşea 
soarele, la intervale de doar câteva minute. Din păcate, se 
nimerise să plouă tocmai când treceau drumul către autobuz. 

Drumul către Somersby dura cam trei ore şi trecea pe 
strada principală din Bain către miazăzi, aşa că fură cu toţii 
surprinşi când şoferul o coti brusc pe un drum îngust de ţară 
imediat ce ieşiră din Bain. 

— la stai niţel! ţipă domnul Cochrane către şofer. Unde 
crezi că te duci? 

— Facem un mic ocol, explică laconic bărbatul care îi ţinea 
locul lui Fred, adevăratul şofer al şcolii. Se pare că acesta din 
urmă îşi rupsese mâna taman în ziua dinaintea meciului într-o 
încăierare legată de un meci de darts. Am auzit de la un poştaş 
de la han că e inundație la Breadsley. 

— Prea bine, încuviinţă Cochrane încruntat, semn că nu 
era tocmai convins de ce auzise. Mi se pare totuşi foarte ciudat, 
adăugă el. Să fi plouat oare chiar aşa de tare? Eşti sigur că ştii 
pe unde te bagi? 

— Sigur, dom’ guvernator, îl linişti şoferul cu un zâmbet 
şiret. O iau pe la Beckton, pe pod. 


— Nu cred c-am auzit vreodată de podul acesta, mormăi 
Cochrane sever. Dar presupun că dumneata oi şti mai bine. 

Băieţii nu dăduseră deloc atenţie acestei discuţii, nici 
măcar drumului. Erau în picioare de la patru dimineaţa, căci 
trebuiseră să ajungă la Bain la timp pentru meci şi jucaseră 
crichet toată ziua. Majoritatea, inclusiv Nick, aţipiseră deja. 
Sameth nu putea să adoarmă, îmbătat încă de gustul victoriei. 
Privea peisajul mohorât printre picăturile de ploaie de pe geam. 
Trecură pe lângă ferme întinse cu ferestre îndărătul cărora 
luminau becuri electrice, în vreme ce stâlpii de telegraf se 
succedau iute unul după altul, fugărindu-se parcă. Zări la un 
moment dat o cabină telefonică de culoare roşie când autobuzul 
trecu în goană printr-un sătuc tăcut. 

În curând avea să lase totul în urmă. Dincolo de Zid 
invenţii moderne precum telefonul sau curentul electric nu erau 
funcţionale. 

După vreo încă zece minute trecură pe lângă o pajişte 
întinsă presărată cu sute de corturi cu sfori între ele, de care 
atârnau rufe grele de apă - un tablou oarecum dezordonat pe 
care nu avea să îl mai vadă în Regat. Autobuzul încetini şi 
Sameth zări femeile şi copiii adunaţi la gura fiecărui cort, privind 
posomorâţi la ploaia măruntă de afară. Aproape toţi aveau pe 
cap scufii sau batice albastre, semn că erau refugiaţi de prin 
sud. Peste zece mii de suflete îşi găsiseră adăpost temporar prin 
părţile locului, numite în Corvere Times drept „îndepărtatele 
ţinuturi nordice ale ţării”, referindu-se, desigur, la regiunile din 
apropierea Zidului. 

„Probabil e una din taberele de refugiaţi stabilite în zonă 
în ultimii trei ani“, îşi zise Sameth, băgând de seamă cele trei 
rânduri de gard cu sârmă ghimpată ce înconjura perimetrul şi 
grupul de poliţişti de lângă poartă, cu ploaia şiroindu-le pe 
chipiuri şi mantale. 

Sărmanii oameni fugeau din calea războiului izbucnit între 
patru state în sudul îndepărtat, de la Ancelstierre dincolo de 
Marea Despicată. Totul începuse în urmă cu trei ani, când o 
răscoală aparent neînsemnată în Autarhia de la Iskeria începuse 
să prindă avânt, transformându-se treptat într-un război civil ce 
cuprinse apoi şi ţări învecinate precum Kalarime, Iznenia şi 


Korrovia, fiecare alăturându-se unuia sau altuia dintre 
combatanți. Acum mai bine de şase facţiuni se răfuiau între ele 
- cel puţin atâtea ştia el începând cu forţele de la Iskeria şi 
primii rebeli anarhişti şi terminând cu tradiţionaliştii susținuți de 
guvernarea de la Kalarime şi imperialiştii din Korrovia. 

În mod normal Ancelstierre nu intervenea în războaiele de 
pe Continentul de la Miazăzi, însărcinând Forţele Navale şi 
Aeriene să ţină astfel de pericole nu mai aproape de malul 
îndepărtat al Mării Despicate. Dar acum că disputa cuprinsese 
aproape tot continentul, Ancelstierre rămăsese singurul loc sigur 
pentru cei prinşi la mijloc, devenind astfel destinaţia favorită a 
tuturor refugiaților. 

Multe vase erau trimise înapoi până să apuce să acosteze, 
ba chiar şi din port, însă pentru fiecare vapor nevoit să facă 
cale-ntoarsă un altul mai mic se strecura pe lângă coastă şi-şi 
deşerta încărcătura de două, trei sute de refugiaţi, bucuroşi să- 
şi dezmorţească în sfârşit trupurile după o călătorie clandestină 
la înghesuială. 

Mulţi se înecau pe drum ori mureau de foame, însă cei 
rămaşi nu se lăsau descurajaţi, ştiind că până la urmă cineva tot 
o să-i adune în tabere provizorii de unde ar fi putut imigra apoi 
în deplină legalitate spre zone ale Commonwealthului din 
Ancelstierre. În practică însă primeau cetăţenia doar cei cu bani, 
cunoştinţe bine plasate sau abilităţi ce puteau fi valorificate. 
Restul rămâneau în taberele de refugiaţi în timp ce autorităţile 
se căzneau să găsească calea potrivită de a-i trimite înapoi. Dar 
pentru că războiul nu slăbea defel şi lucrurile deveneau din ce în 
ce mai încurcate de la o zi la alta, nimeni nu se întorcea de 
bunăvoie. De fiecare dată când se încercase deportarea în 
masă, refugiații fie intraseră în greva foamei, fie se răzvrătiseră 
ori recurseră la alte forme de protest. 

— Unchiul Edward zice că tipul ăla... Corolini vrea să-i 
trimită pe sudişti să se adăpostească în pădurile voastre, zise 
Nicholas pe jumătate trezit de viteza mică cu care înaintau 
acum. Dincolo de Zid. Cică nu mai au loc aici, şi că-n Regat e loc 
destul. 

— Corolini e un demagog populist, răspunse Sameth, 
citând un editorial din ziarul Times. 


Mama sa, care se ocupa de majoritatea raporturilor 
diplomatice dintre Vechiul Regat şi Ancelstierre, avea o părere şi 
mai proastă despre acest politician a cărui reputaţie crescuse 
odată cu începerea Războiului de la Miazăzi. Era de părere că e 
un om egoist şi periculos, care nu se dă în lături de la nimic ca 
să aibă puterea în mâini. 

— Habar n-are ce vorbeşte, continuă Prinţul. O să moară 
cu toţii dacă îi trece Granița. N-au ce căuta acolo, cu atâtea 
primejdii. 

— Ce primejdii? La ce te referi? întrebă Nick. 

Ştia că prietenului său nu-i place să vorbească despre 
Vechiul Regat. Sam nu-i spunea decât că nu e ca în Ancelstierre 
deloc şi că oricum n-ar înţelege. Nimeni nu ştia mai nimic 
despre Regat, şi nici pe la biblioteci Nick nu găsise prea multe 
informaţii. Nu ştia decât că graniţele erau păzite de Armată. 

— Păi... începu Sameth nesigur, sunt o sumedenie de... 
animale periculoase pe acolo şi... alte primejdii. Ti-am mai zis 
doar, nu e curent electric şi nici cu puşca nu poţi să tragi. Nu e 
ca... 

— Ca în Ancelstierre, ştiu, îl întrerupse Nicholas zâmbind. 
Să ştii că mă bate gândul să vin să-ţi fac o vizită în vacanţă şi să 
văd cu ochii mei cum e. 

— Tare mi-ar plăcea! zise Sameth. După şase luni în 
compania lui Ellimere o să-mi prindă bine să văd o faţă 
prietenoasă. 

— Da' de unde ştii că nu pe soră-ta vreau eu de fapt s-o 
văd? rânji Nick ştrengăreşte. 

Sam o critica mereu pe sora sa mai mare, şi Nick ar mai fi 
spus ceva dacă priveliştea de pe fereastră nu l-ar fi amuţit. Sam 
privi şi el într-acolo. 

Trecuseră de mult de tabăra refugiaților, alunecând acum 
pe lângă o pădure deasă şi întunecoasă. Deasupra copacilor 
sfera soarelui la apus se odihnea învăluită în aburii ploii, 
sprijinită parcă pe coamele înverzite. Priveau amândoi pe 
fereastra din stânga şi nu înțelegeau ce se întâmplă, căci 
soarele ar fi trebuit să alunece spre dreapta, către soare-apune. 
Se îndreptau, aşadar spre nord, şi asta de o bucată bună de 
vreme. Mergeau către miazănoapte, adică spre Zid. 


— Cred c-ar fi bine să mă duc să-i spun lui Cockers, zise 
Sameth, care stătea în locul dinspre culoar. 

Tocmai se ridicase şi o apucase către şofer când motorul 
hurui asurzitor şi autobuzul se hurducăi dintr-odată, mai să-l 
zvârle la podea. Şoferul înjură şi micşoră viteza, însă motorul nu 
se opri din huruit. Încă o înjurătură, urmată de şuieratul 
motorului turat la maxim, care îi trezi pe toţi cei care încă mai 
dormeau înainte să amuţească dintr-odată. In secunda 
următoare atât farurile, cât şi lumina din interior se stinseră şi 
autobuzul se opri de tot, cufundat în tăcere. 

— Domnule! strigă Sam către domnul Cochrane, încercând 
să acopere vacarmul iscat de băieţii care tocmai se trezeau. Am 
mers către nord! Cred că nu suntem foarte departe de Zid! 

Cochrane, care privea şi el pe fereastră, se întoarse către 
Sam, rămas în picioare pe culoar, şi porunci îndeajuns de sever 
încât să-i liniştească pe băieţii din apropiere: 

— Potoliţi-vă odată! Îţi mulţumesc, Sameth. Vă rog să 
rămâneţi pe locurile voastre până când văd ce... 

Fu întrerupt de sunetul uşii pe care şoferul tocmai o 
trântise în urma lui, ieşind în grabă. Toţi băieţii se repeziră 
atunci la ferestre, ignorând îndemnul lui Cochrane, urmărindu-l 
pe bărbat cum sare peste zidul de la marginea drumului şi o ia 
la fugă printre copaci, stăpânit parcă de forţe necurate. 

— Ce naiba...!? pufni şi Cochrane privindu-l prin parbriz. 
Nu putea înţelege ce l-a speriat atât de tare, aşa că deschise 
relaxat uşa din dreapta şi făcu câţiva paşi în ploaie înainte să-şi 
desfacă umbrela. 

Nici nu ieşi bine antrenorul că se şi năpustiră cu toţii în 
faţă, cu Sameth în frunte. Zări mai întâi bariera de-a latul 
drumului, apoi semnul mare şi roşu de lângă pe care nu vedea 
prea bine ce scrie din cauza ploii. Bănuia însă, căci vedea 
asemenea inscripţii de fiecare dată când venea acasă în 
vacanţă. Indicatoarele marcau intrarea în Perimetru, zona 
militară pe care Armata din Ancelstierre o stabilise vizavi de Zid. 
Dincolo, pădurea avea să dispară şi în locul ei va apărea 
întinderea de mai bine de jumătate de kilometru presărată cu 
puncte de control, tranşee şi spirale nesfârşite de sârmă 
ghimpată ce împrejmuiau coasta de est către soare-apune. 


Sam îşi aminti exact ce scrie şi, pretinzând că poate vedea 
la mare depărtare prin parbrizul aburit, le „citi“ avertismentul şi 
celorlalţi, căci era important să ştie unde erau şi ce aveau de 
făcut: 


COMANDA PERIMETRULUI 
GRUPUL MILITAR DE NORD 


leşirea neautorizată din Zona Perimetrului este strict 
interzisă. 

Oricine va încerca să traverseze Zona Perimetrului va fi 
împuşcat fără somaţie. 

Călătorii autorizaţi trebuie să se prezinte la 
Comandament. 


ATENŢIE! 
NU VEŢI PRIMI ALT AVERTISMENT 


Se lăsă un moment de tăcere, timp în care avură răgaz să 
cântărească cuvintele recitate de Sam înainte să-l bombardeze 
cu o sumedenie de întrebări la care el însă nu răspunse. Crezuse 
că şoferul a fugit de teamă că e mult prea aproape de Zid, dar 
acum un alt gând îi încolţi în minte: dacă îi adusese acolo 
intenţionat? Şi de ce fugise din calea celor doi poliţişti cu chipie 
roşii care se îndreptau spre ei din ghereta santinelei? 

Familia lui Sameth avea mulţi duşmani în Regat, dintre 
care nu puţini erau oameni ce puteau trece neobservaţi în 
Ancelstierre. Alţii, veniţi de pe alte tărâmuri, ar fi fost şi ei destul 
de puternici să treacă dincoace de Zid şi să ajungă nu departe 
către sud, mai ales în aşa o zi când vântul adia dinspre 
miazănoapte. 

Fără să-şi ia impermeabilul, Sameth sări din autobuz şi se 
duse către cei doi poliţişti care stăteau de vorbă cu domnul 
Cochrane. Nu părea o discuţie foarte cordială, căci sergentul 
tipa mai degrabă către antrenor. 

— Goliţi imediat autobuzul şi duceţi-i pe toţi înapoi cât mai 
repede, urlă sergentul. Fugiţi cât vă ţin picioarele şi, când nu 
mai puteţi, luaţi-o la pas. Aţi priceput? 


— Dar de ce? întrebă Cochrane, îndreptându-se de spate. 

Asemenea multor alţi profesori sau angajaţi de la 
Somersby, nefiind de prin părţile locului, habar n-avea ce e cu 
Zidul, Perimetrul sau Vechiul Regat. Pe Sameth îl tratase 
întotdeauna la fel ca pe celălalt Prinţ elev la ei - un albinos din 
îndepărtatul Karshmel -, de parcă erau nişte copii adoptați, nu 
pe de-a-ntregul parte din familie. 

— Nu întrebaţi de ce, ci ascultaţi-ne! îi ordonă sergentul. 

Sameth băgă de seamă că e cam agitat. Avea portarma 
deschisă şi se uita într-una împrejur, scrutând copacii cu 
privirea. Ca toţi soldaţii din zona Perimetrului - dar spre 
deosebire de unităţile Armatei Ancelstierriene - mai avea o 
sabie-baionetă atârnată de curea pe partea stângă şi o haină 
scurtă de zale peste uniforma kaki, deşi îşi păstrase chipiul roşu 
în loc de coiful garnizoanei din Perimetru, cu placă de protecţie 
la nas şi gât. Sam băgă de seamă că niciunul nu avea însemnul 
cunoscut pe frunte. 

— Ce fel de explicaţie e asta? protestă Cochrane. Cer să 
vorbesc cu un ofiţer. Nu pot să-mi alerg băieţii pe aşa o vreme! 

— Ar fi bine să îl ascultăm, interveni Sam din spate. E ceva 
în pădure, şi se apropie cu repeziciune. 

— Dumneata cine eşti? îl întrebă sergentul, trăgându-şi 
sabia din teacă. 

Caporalul care-l însoțea făcu la fel şi se dădu apoi în 
spate. Amândoi priveau la fruntea lui Sam, pe care însemnul 
începuse să licărească umbrit de cozorocul şepcii de crichet. 

— Sunt Prinţul Sameth din Vechiul Regat, le spuse el. vă 
sugerez să sunaţi la maiorul Dwyer de la Cercetaşi sau la sediul 
generalului Tindall şi să îi spuneţi că sunt aici şi că în pădure 
sunt cel puţini trei Ajutoare din Tărâmul de Dincolo. 

— Fir-aş al naibii! înjură sergentul. Am bănuit noi că nu-i a 
bună cu vântul ăsta. Dar cum de au ajuns... Eeei, ce mai 
contează?! Harris, du-te repejor înapoi la post şi anunţă la sediu 
că Prinţul Sameth e aici împreună cu colegii lui şi că o să avem 
de-a face cu cel puţin trei intruşi de categorie A. Vezi, lansează 
ghiuleaua de argilă şi racheta, că telefonul sigur nu mai merge. 
Mişcă! 

Caporalul dispăru înainte ca sergentul să-şi termine 


porunca, însă imediat izbucni iarăşi Cochrane: 

— Sameth! Ce tot îndrugi acolo?! 

— Nu avem timp de explicaţii, îi spuse Sam grăbit. 

Simţea slujitorii Morţii în apropiere, trupuri în care 
sălăşluiau spirite chemate de Dincolo şi care dădeau târcoale 
prin pădure, nu departe de drum. Nu păreau să fi simţit încă 
apropierea oamenilor, însă odată ce îi vor mirosi vor tăbări pe ei 
cât ai clipi. 

— Trebuie să-i ducem pe toţi cât mai departe de aici, cât 
mai departe de Zid, mai zise el. 

— Dar cum îţi... pufni Cochrane roşu la faţă şi înfuriat 
nevoie-mare de impertinenţa cu care propriul său elev îi dădea 
ordine. 

Cu siguranţă i-ar fi făcut morală dacă sergentul nu şi-ar fi 
scos revolverul şi nu i-ar fi zis calm: 

— Domnule, dacă nu o luaţi din loc acum, mă tem că voi fi 
nevoit să vă împuşc. 


CAPITOLUL CINCISPREZECE 
Numeroşi Morți 


Cinci minute mai târziu toată echipa alerga prin ploaie 
către sud. La sugestia lui Sameth, se înarmaseră cu bâte şi 
mingi de crichet, alături de butucii cu vârful de metal. Sergentul 
îi însoțea cu revolverul scos, ca să potolească protestele lui 
Cochrane, care bombănea în continuare. 

La început crezuseră cu toţii că e o glumă şi se amuzară 
pe seama situaţiei, însă pe măsură ce se întuneca şi ploaia se 
înteţea amuţeau unul câte unul. Glumele încetară de tot când 
auziră în spate patru focuri de armă urmate de un urlet 
depărtat, sfâşietor. 

Sameth schimbă o privire fugară cu sergentul, şi în ochii 
lor se putea citi nu numai teamă, ci şi o certitudine care-i 
înfricoşa. Ţipătul fusese probabil al caporalului, care încercase 
să se apere trăgând cu pistolul în atacatorul care-l surprinsese 
în drum spre postul de control. 

— E cumva vreun izvor sau altă apă curgătoare prin 
apropiere? întrebă Sameth răsuflând din greu, aducându-şi 
aminte de poezioara pe care o ştia din copilărie, un fel de 
atenţionare la adresa Morților. 

Sergentul dădu din cap că nu, fără să scoată un cuvânt. 
Se tot uita peste umăr în timp ce alerga şi de aceea nu-şi putea 
ţine echilibrul foarte bine. 

Nu mult după ce auziseră ţipătul zări în sfârşit ce căuta: 
trei semnale roşiatice alunecând pe cer la o distanţă de vreo 
câteva mile către nord. | le arătă şi lui Sam, mulţumit. 

— Pesemne că Harris a reuşit până la urmă să lanseze 
ghiuleaua, pufăi el. Sau poate o fi mers şi telefonul, din moment 
ce a putut să tragă. O să trimită în curând compania de rezervă 
şi un pluton de la Cercetaşi, domnule. 

— Sper, răspunse Sameth. 

Simţea acum urmăritorii în spatele lor pe drum, din ce în 
ce mai aproape, iar încotro se îndreptau nu aveau ce adăpost să 
găsească. Nu se vedea nicio fermă sau vreun hambar mai 
răsărit, nici măcar un izvor prin ale cărui ape curgătoare să nu 


poată trece Morţii. Din contră chiar, drumul cobora şi era din ce 
în ce mai strâmt şi mai întunecos, lăsându-i vulnerabili în cazul 
unei ambuscade. 

Cum se gândea la toate astea Sameth se simţi deodată 
dezorientat, ca şi cum ceva îi bloca legătura cu urmăritorii. Ştiu 
imediat ce se întâmplă: un spirit înviat din Morți tocmai se 
întrupase undeva în faţa lor, în frunzişul de lângă urcuşul 
drumului. Mai mult, era puternic şi cu forţe proaspete, căci 
tocmai fusese descătuşat de Dincolo. Intruşii din Perimetru nu 
aveau voinţă proprie, ci erau simple Ajutoare trezite la Viaţă de 
vreun necromant de lângă Zid, din Ancelstierre. Controlate de 
mintea acestuia puteau fi însă mult mai periculoase decât alte 
spirite aparent inofensive. 

— Opriţi-vă! strigă Sam cu o voce ce străpunse ploaia şi 
ritmul paşilor pe asfalt. Ne pândesc din faţă! Trebuie să ieşim de 
pe drum! 

— Cine ne pândeşte în faţă, măi băiete? ţipă Cochrane 
înfuriat. Cred că aţi mers cam departe cu gluma... 

Glasul îi păli când zări o siluetă întunecată ieşind din 
umbre în mijlocul drumului. Avea trup relativ uman, însă braţele 
îi atârnau în fâşii de carne sfâşiate şi în loc de cap avea un 
craniu sinistru, cu găuri adânci pe post de ochi şi dinţi de flăcări. 
Nu încăpea îndoială că e din lumea Morților, căci mirosea 
cumplit a spurcăciune în ciuda ploii molatice. Bulgări de ţărână 
îmbâăcsită i se desprinseră de trup când prinse a înainta spre ei, 
semn că tocmai ieşise din pământ. 

— La stânga! ţipă Sam arătând cu mâna în direcţia 
respectivă. Toată lumea la stânga! 

Strigătul lui îi puse pe toţi în mişcare ca la un semn. Băieţii 
săriră sprinteni peste bordura drumului, în frunte cu Cochrane, 
care hotărî că se poate lipsi de umbrelă şi o zvârli cât acolo. 

Apariţia se urni şi ea din loc, punându-se pe fugă când 
simţi palpitaţia Vieţii după care tânjea atât. Sergentul se sprijini 
de marginea de piatră şi o lăsă să se apropie la mai puţin de trei 
metri, apoi îşi armă .455-ul şi trase cinci gloanţe unul după altul 
direct în pieptul creaturii, răsuflând uşurat că revolverul 
funcţionează. 

Creatura făcu câţiva paşi înapoi şi căzu la pământ, dar 


sergentul nu zăbovi. Petrecuse destul timp în Perimetru ca să 
ştie că nu era moartă de-a binelea şi că se va ridica în curând. 
Gloanţele nu aveau niciun efect asupra Ajutoarelor, doar dacă 
acestea erau deja sfâşiate. Grenadele cu fosfor alb erau ceva 
mai eficiente, făcându-le scrum - asta dacă mergeau. Armele, 
grenadele sau alte asemenea mijloace de apărare ale Armatei 
din Ancelstierre erau din ce în ce mai neputincioase pe măsură 
ce te apropiai de Zid şi de Vechiul Regat. 

— Urcaţi pe deal! le strigă Sam, arătându-le o movilă de 
pământ unde copacii nu erau atât de deşi. 

Dacă reuşeau să ajungă acolo, ar fi avut avantajul de a fi 
la înălţime şi de a vedea mai bine cu cine au de-a face. 

Auziră un urlet animalic şi strident în urma lor, ca şi cum 
cineva ar fi călcat pe nişte foale din greşeală, făcându-le să 
şuiere ascuţit. Sam ştiu atunci că o altă arătare îşi venea în fire, 
strigându-şi furia din adâncul plămânilor zdrobiţi undeva mai în 
dreapta, ceva mai departe decât cea pe care sergentul tocmai o 
ciuruise. Simţi mai multe Ajutoare mişunând prin beznă încolo şi 
încoace, pregătindu-se să încercuiască dealul. 

— E şi un necromant cu ei! strigă el, urcând dâmbul. Și 
mulţi morţi descătuşaţi prin preajmă, răposaţi nu de mult! 

— Acum vreo şase săptămâni... începu sergentul cu 
răsuflarea întretăiată, un camion cu refugiaţi din sud s-a 
răsturnat pe-aici prin apropiere. Nouăşpe morţi... Nimeni nu 
ştie... încotro se îndreptau. În fine... Pastorul de la Archell... cică 
nu i-a primit în parohie... şi nici la crematoriul militar nu i-au 
lăsat. Aşa că au fost înmormântați în ţărână, lângă drum. 

— Ce prostie! strigă Sameth. E prea aproape de Zid! Ar fi 
trebuit să-i ardă! 

— Hârţogăraia ne omoară... oftă sergentul, ferindu-se de-o 
creangă. Nu avem voie să îngropăm pe nimeni în Perimetru, dar 
aici... aici am ieşit din zona restricţionată, înţelegeţi? 

Sameth nu zise nimic. Începuseră urcuşul propriu-zis şi 
trebuia să-şi controleze respiraţia. Simţea cel puţin 
douăsprezece Ajutoare pe urmele lor, plus încă trei sau patru pe 
fiecare parte, încercuindu-i de departe. Şi mai era ceva, o 
prezenţă de altă natură - necromantul probabil, rămas în locul 
unde trupurile până nu de mult neînsufleţite erau - sau mai bine 


zis fuseseră - îngropate. 

Coama dealului era golaşă, cu excepţia câtorva puieţi. 
Înainte să ajungă în dreptul lor sergentul le strigă să se 
oprească. 

— La dreapta! Apropiaţi-vă! Lipseşte cineva? Câţi... 

— Şaisprezece, cu tot cu domnul Cochrane, îi răspunse 
Nick, care făcea socoteli în minte mai iute ca un calculator. 
Antrenorul îi aruncă o privire încruntată, dar nu zise nimic, 
aplecându-se dinainte ca să-şi recapete răsuflarea. Nu lipseşte 
nimeni. 

— Cât timp avem la dispoziţie, domnule? îl întrebă 
sergentul pe Sam urmărindu-i privirea către desişul întunecat 
dincolo de care nu se zărea nimic, atât din pricina ploii, cât şi a 
amurgului târziu. 

— Primii doi sau trei se vor năpusti asupra noastră în 
câteva minute, zise el grav. Ploaia are să-i mai domolească un 
pic, însă trebuie să îi străpungem cu ţepuşele, ca să nu ne 
scape. Nick, împarte-i pe toţi în grupuri de câte trei. Doi să stea 
în poziţie de bătaie, iar celălalt să fie pregătit cu beţele. Nu, 
Hood, tu du-te cu Asmer. Când o să vină, am să le distrag 
atenţia cu... las' că văd eu cum. Apoi cei de la bătaie trebuie să 
îi lovească iute la picioare şi să îi ţintuiască la pământ de mâini 
şi coapse. 

Sameth tăcu şi îl văzu pe unul din colegi aruncându-şi 
ochii la ţăruşul de aproape un metru cu vârful de metal. După 
expresia feţei, era clar că habar n-avea cum să străpungă trupul 
cuiva cu aşa ceva. 

— Nu uitaţi că ăştia nu sunt oameni! le strigă Sam. Sunt 
morţi deja, şi dacă nu luptaţi, ne vor răpune într-o clipă. Gândiţi- 
vă că sunt nişte animale sălbatice cărora trebuie să le ţinem 
piept ca să răzbim! 

Un băiat începu să plângă în tăcere, cu lacrimi grele 
şiroindu-i pe obraz. La început Sam le confundă cu picurii de 
ploaie, fără să-i observe privirea fixă în care se citea o spaimă 
teribilă. 

Tocmai se pregătea să le mai spună câteva cuvinte de 
încurajare când auzi strigătul lui Nick, care îi arăta ceva la 
poalele dealului: 


— Uite-i acolo! 

Văzu trei Ajutoare ieşind din desişul pădurii clătinându-se 
pe picioare, ca nişte beţivi care nu-şi mai coordonau mişcările. 
Pesemne că trupurile lor fuseseră mult prea zdrobite în 
accident, îşi zise Sam, ceea ce era în avantajul lor. Aveau să 
înfrunte nişte adversari slăbiţi şi fără vlagă. 

— Nick, echipa voastră ar putea să se ocupe de cel din 
stânga, îi sugeră Sameth repezit. Ted, voi luaţi-l pe cel din 
mijloc, şi Jack cu băieţii acoperă dreapta. Loviţi-i în genunchi şi 
odată culcaţi la pământ străpungeţi-i iute cu bâtele. Nu îi lăsaţi 
să vă doboare, sunt mult mai puternici decât par! Restul - şi 
dumneata, domnule sergent, şi domnul Cochrane -, rămâneţi pe 
loc şi daţi o mână de ajutor cui are nevoie. 

— Să trăiţi! răspunse prompt sergentul. 

Cochrane se mulţumi să dea tăcut din cap, cu ochii pironiţi 
la atacatorii care avansau. Era prima dată când Sameth îl vedea 
pălind, căci altfel era mereu îmbujorat. Avea o faţă aproape la 
fel de pământie ca trupul Morților ce îi înconjurau grăbiţi. 

— Aşteptaţi ordinul meu! le strigă Sam, plonjând în fluxul 
Legământului cu mult mai multă uşurinţă decât în alte regiuni 
din Ancelstierre, nu chiar atât de aproape de Zid. Era ca şi cum 
ar fi încercat să înoate până pe fundul unui râu adânc. 

Pătrunse în alunecarea domoală şi rămase nemişcat 
câteva clipe, bucurându-se de sentimentul de permanenţă şi 
împlinire ce îl lega de toate lucrurile vii. Chemă apoi însemnele 
de care avea nevoie, păstrându-le în minte înainte să le 
rostească numele ascunse în gâtlej. Când totul fu pregătit, 
întinse mâna dreaptă înainte, îndreptându-şi trei degete în 
direcţia atacatorilor. 

— Anet! Calew! Ferhan! rosti el numele însemnelor unul 
după celălalt, iar ele îşi luară zborul de pe degetele sale la fel de 
luminoase ca tăişul unei săbii, şuierând prin aer atât de iute că 
nici nu le puteai zări. 

Se înfipseră pe rând în carnea putredă a Morților, scobind 
o gaură cam de mărimea unui pumn. Cei trei urmăritori se 
clătinară pe picioare şi se dădură înapoi, ba unul căzu chiar la 
pământ, dând disperat din mâini şi din picioare ca un gândac 
întors pe spate. 


— Să fiu al naibii! exclamă un băiat nu departe de unde 
era Sam. 

— Acuuum! strigă el şi se năpustiră cu toţii înainte cu 
urlete de războinici, fluturându-şi armele improvizate deasupra 
capului. 

Sam şi sergentul îi urmară îndeaproape, însă Cochrane o 
luă la vale de unul singur, în direcţia opusă. 

Urmă apoi confruntarea propriu-zisă, cu ţipete şi urlete, 
lovituri de bâtă şi zgomotul bâtelor străpungând carnea putredă 
şi înfigându-se în pământul umed. 

Sam aproape că nu-şi dădea seama ce se întâmplă, ameţit 
de frenezia copleşitoare de sunete, imagini şi emoţii. Când îşi 
mai potoli avântul se trezi lângă Druitt Minor, pe care îl ajuta să 
treacă o ţăruşă prin braţul unei creaturi ce se zbătea la 
picioarele lor, deşi era deja ţintuită de celelalte membre. Reuşi 
în cele din urmă să se elibereze şi-ar fi scăpat cu siguranţă dacă 
băieţii din rezervă nu i-ar fi trântit un bolovan peste braţul liber. 

Făcu un pas înapoi şi-şi şterse şiroaiele de pe faţă, 
auzindu-i strigând de bucurie. El însă nu era la fel de mulţumit, 
căci simţea alţi musafiri de Dincolo înaintând pe drum şi dinspre 
cealaltă parte a dealului. Nu prea stăteau bine nici cu armele, 
căci nu mai rămăseseră decât vreo trei ţepuşe şi două din cele 
cinci bâte se rupseseră şi ele. 

— Veniţi încoace! le ordonă el, întrerupând veselia. Mai 
sunt alţii pe drum. 

In timp ce băieţii strângeau rândurile, Nick şi sergentul se 
apropiară de Sam. Nick vorbi primul, întrebându-l cu jumătate 
de glas: 

— Ce ne facem acum, Sam? Dacă nenorociţii ăştia se tot 
agită aşa, în jumătate de oră se eliberează. 

— Până atunci o să vină trupele din Perimetru, bâigui Sam, 
aruncându-şi ochii către sergent, care dădu din cap aprobator. 
De ăştia de acum mă tem eu... şi nu am nicio altă idee mai 
bună... decât să... 

— Să ce? îl iscodi Nick nerăbdător. 

— Şi ăştia sunt tot Ajutoare, creaturi fără voinţă proprie. 
Au fost recent descătuşaţi din Moarte şi necromantul sigur n-a 
avut mult timp ca să-i dezlege, aşa că nu pot fi foarte puternici 


şi nici mintea nu îi duce prea departe. Dacă am pune mâna pe 
individul care-i controlează, ar începe să se atace între ei sau s- 
ar învârti bezmetici în cerc, ba unii s-ar putea întoarce chiar în 
Moarte. 

— Păi hai atunci să-l dibuim! zise Nick curajos. 

Vocea lui fermă nu îi trădase teama, însă nu se putu 
abţine să nu arunce o ocheadă în spate. 

— Nu e chiar aşa de simplu, răspunse Sam absent. 

Se concentra acum la Ajutoarele pe care le simţea 
înconjurându-i. Zece se aflau la poale, lângă drum, şi încă şase 
undeva de cealaltă parte a colinei. Ambele grupuri se aranjau în 
linii neregulate, ceea ce însemna că necromantul plănuia să îi 
trimită deodată la atac din amândouă părţile. 

— Nu e deloc simplu, repetă el. Necromantul e în pădure 
undeva, fizic cel puţin. Dar cel mai sigur a pătruns cu spiritul în 
Moarte, lăsându-şi trupul la adăpostul vreunei vrăji sau pe mâna 
unui slujitor. Ca să îl prind ar trebui să intru şi eu în Moarte, şi 
din păcate nu pot fără sabie ori clopoței. 

— Să intri în Moarte?! întrebă Nick cu o voce pierită şi 
piţigăiată. 

Ar fi vrut să mai zică ceva, dar renunţă când îşi întoarse 
privirea către Morţii pe care îi aşteptau să apară. 

— N-am timp nici măcar să-mi fac un romb de apărare, 
murmură Sam ca pentru sine. 

Nu mai pătrunsese niciodată în Moarte de unul singur, ci 
numai cu Abhorsen, mama sa. Cât îşi dorea să îi fi fost alături şi 
acum! Era însă cu neputinţă, şi nu ştia ce altceva ar fi putut 
face. El unul putea scăpa, dar nu-i putea lăsa pe ceilalţi. 

— Nick, zise deodată, părând că a luat o hotărâre, am să 
pătrund în Moarte şi de acolo n-am să pot vedea sau simţi ce se 
petrece aici. Corpul meu va părea îngheţat, aşa că am nevoie de 
tine - şi de dumneata, domnule sergent -, să mă păziţi cum 
puteţi mai bine. Aş vrea să mă întorc înainte ca Morţii să ajungă 
în vârf, dar dacă nu reuşesc încercaţi să îi încetiniţi pe cât 
posibil. Aruncaţi în ei cu mingile de crichet, cu pietre sau cu ce 
mai găsiţi la îndemână şi, dacă nici aşa nu se opresc, apucaţi- 
mă de umăr, dar altminteri aveţi grijă să nu mă atingeţi. 

— Am înţeles, răspunse Nick. 


Era dezorientat şi speriat, dar îi întinse mâna fără să 
clipească şi Sam i-o strânse ferm în timp ce băieţii îi studiau 
curioşi sau priveau pierduţi în ploaie. Sergentul se apropie şi îi 
întinse şi el sabia cu mânerul dinainte. 

— O să aveţi nevoie de ea mai mult decât mine, domnule. 
Aş vrea să fi fost şi mama voastră aici, adăugă el apoi, de parcă 
îi citise gândurile. Noroc, domnule! 

— ţi mulţumesc, zise Sam, dându-i sabia înapoi, dar mă 
tem că numai o sabie vrăjită m-ar putea ajuta, aşa că te rog să o 
păstrezi. 

Sergentul încuviinţă din cap şi o primi înapoi, iar Sam luă 
poziţia unui boxer în defensivă şi închise ochii. Îşi călăuzi spiritul 
către pragul dintre Viaţă şi Moarte şi nu îi trebui mult să ÎI 
găsească, simțind pentru o clipă senzaţia stranie a ploii 
prelingându-i-se pe spinare în timp ce suflul de gheaţă al Morţii 
îi încleştă obrajii, căci în Tărâmul de Dincolo nu ploua niciodată. 

Inaintă către răcoarea învăluitoare cu toată puterea 
gândului, forţându-şi spiritul să treacă Dincolo. Pătrunse mai 
iute decât se aşteptase şi frigul îl împresură deodată din cap 
până-n picioare. Deschise ochii şi văzu lumina palidă şi cenuşie 
a Morţii, simțind curenţii râului învăluindu-i gleznele. Auzi în 
depărtare vuietul surd al Primei Porţi şi tremură scuturat de un 
fior de gheaţă. 

În Lumea celor Vii, Nick şi sergentul priveau cum trupul 
prinţului rămase nemişcat ca o stană de piatră. Un fir de ceaţă 
apăru ca din senin, încolăcindu-i-se în sus pe picioare ca un vrej. 
Văzură apoi cum faţa şi mâinile îi sunt acoperite de un strat 
subţire de promoroacă pe care ploaia nu reuşea nicicum să îl 
înmoaie. 

— Nu-mi vine să cred că e aievea ce-mi văd ochii, şopti 
Nick, mutându-şi privirea de la Sam către urcuşul pe care 
arătările o apucaseră deja. 

— Ba bine că nu, răspunse sergentul posomorât. Oricum, 
credem sau nu, ei tot o să vrea să te omoare. 


CAPITOLUL ȘAISPREZECE 
In Moarte 


În afară de vuietul distant al cascadei de după Prima 
Poartă, în Moarte domnea o tăcere mormântală. Sam rămase 
nemişcat, aproape de pragul către Viaţă, scrutând ceața şi 
ascultând cu atenţie. Nu vedea mare lucru în lumina difuză care 
părea că distorsionează lucrurile, făcându-le mai plate decât 
erau de fapt. Oricum nu avea la ce să se uite în afară de râul 
îngheţat ce-i mângâia genunchii cu limbi de spumă, singurele 
pete de culoare pe întinderea întunecoasă. 

Cu multă băgare de seamă Sam făcu câţiva paşi aproape 
de prag, ţinând piept curentului ce încerca să-l tragă spre 
pierzanie. Bănuia că necromantul se ascundea şi el - sau ea - 
undeva în apropiere, dar nu ştia exact unde şi era foarte posibil 
să caute unde nu trebuie. Nu era într-atât de pregătit ca să ştie 
unde se află în Moarte faţă de pragul către Viaţă, cu excepţia 
locului din care plecase şi unde avea să se întoarcă, reunind 
spiritul cu trupul. 

Mai păşise în Moarte şi cu alte ocazii, însă de data asta se 
mişca mult mai greoi. Ultima dată, cu un an în urmă, fusese 
însoţit de însuşi Abhorsen, mama sa, şi nu se simţise atât de 
singur şi expus, mai cu seamă că acum nu era nici înarmat. 
Avea o oarecare putere asupra Morților atâta timp cât putea 
fluiera sau bate din palme, însă fără banduliera cu clopoței nu îi 
putea controla şi nici înlănţui. Cu toată îndemânarea lui de Mag 
al Legământului, necromantul era pesemne adept al Magiei 
Libere şi astfel mult mai priceput. 

Singura soluţie era să-l ia prin surprindere, cu condiţia ca 
acesta să fie mult prea preocupat să caute şi să dezlege 
spiritele moarte. Partea proastă era că făcea cam mult zgomot 
înaintând prin apă de-a curmezişul curenților. Indiferent cât de 
încet mergea tot împroşca cu apă, plus că era o adevărată trudă 
a minţii şi a trupului să ţină piept vâltorii ce îl umplea de gânduri 
sumbre, sorbindu-i vlaga şi voinţa. Ar fi oare mai bine să se 
întindă şi să se lase în voia apelor? Oricum n-avea cum să le 
biruiască... 


Se încruntă şi se forţă să meargă mai departe, alungându- 
şi din minte astfel de gânduri morbide. Nici urmă de necromant 
însă, aşa că Sam începu să se întrebe dacă se ascundea într- 
adevăr în Moarte. Poate că rămăsese printre Vii în tot acest 
răstimp, pregătindu-şi marionetele să atace. Ştia că Nick şi 
sergentul vor face tot ce le va sta în putinţă să-i apere trupul, 
însă în faţa forţelor Magiei Libere nu aveau să reziste foarte 
mult. 

Pentru o clipă se gândi să se întoarcă, când un foşnet îi 
atrase deodată atenţia. Auzi un sunet muzical distinct şi 
depărtat care păru apoi că vine către el, acompaniat de cercuri 
simetrice în apă ce înaintau perpendicular cu fluxul râului, adică 
exact în direcţia lui! 

Sameth îşi duse mâinile la urechi, lipindu-şi palmele de 
cap. Cunoştea bine acel sunet prelung şi cristalin, desprins de 
pe limba lui Kibeth, al treilea din cei şapte clopoței fermecaţi. 
Kibeth, Hoinarul... 

Nota şireată i se strecură în ureche printre degete, 
umplându-i mintea cu limpezimea şi puterea ei. Se sparse apoi 
într-o suită de sunete mărunte asemănătoare între ele dar 
totodată diferite. Impreună formară o cadență ce i se răspândi 
prin tot corpul, încordându-i câte un muşchi ici-colo şi făcându-l 
să se aplece dinainte şi să se legene necontrolat. 

Disperat, Sam încercă să-şi ţuguie buzele ca să facă o 
vrajă de baraj sau măcar să fluiere la întâmplare în speranţa că 
va bruia chemarea. Obrajii însă nu-l mai ascultară şi o porni fără 
să vrea de-a dreptul prin apă către făuritorul sunetului, stăpânul 
lui Kibeth. 

Se cam pripi, se pare, căci râul profită de stângăcia lui şi 
se învolbură deodată, prinzându-i un picior în mrejele-i 
alunecoase. Sam se clătină o clipă, apoi se prăbuşi în valuri ca o 
bărcuţă de hârtie smucită de apa nemiloasă. Răcoarea de 
gheaţă îi străpunse trupul de parcă o mie de cuțite i-ar fi 
pătruns în carne deodată. 

Kibeth încetă să-l mai ademenească, ţinându-l totuşi 
locului ca pe un peşte ce a prins din nadă. In timp ce clopoţelul 
se căznea să îl aducă înapoi, râul i se împotrivea, neînvoindu-se 
să-l lase. Prins la mijloc, Sam nu voia decât să-şi limpezească 


mintea şi să apuce să tragă o gură de aer înainte să fie tras la 
fund. Confruntarea dintre Kibeth şi ape era însă mult prea 
încrâncenată ca să îşi poată controla mişcările, şi, chiar dacă 
acum nu îl mai auzea, tremura din toate încheieturile, scuturat 
de puterea Primei Porţi dincolo de care cascada îl ispitea către 
abisuri. 

Se avântă deznădăjduit spre suprafaţă şi reuşi să se 
elibereze cât să tragă o dată aer în piept. Auzi atunci vuietul 
Porții înteţindu-se, căci era mult prea aproape şi putea fi 
spulberat dincolo în orice moment. Fără clopoței era pradă 
sigură pentru orice Denizen din Al Doilea Hotar şi, chiar dacă 
scăpa de ei, ar fi fost probabil prea slăbit să mai reziste forţei 
râului. Acesta îl va purta apoi până la cea din urmă Poartă, 
îndărătul căreia îşi va cunoaşte moartea ireversibilă. 

Simti că îl apucă ceva de încheietura dreaptă în vreme ce 
râul se agita furios în jurul său, îmbrăcându-l în straie de spumă. 
Mai că se smuci din strânsoarea salvatoare, bănuind vreun 
şiretlic, dar râul se dovedi un duşman mult mai de temut şi Sam 
nu se putea gândi decât la gura de aer de care avea atâta 
nevoie. Incercă aşadar să-şi ţină echilibrul şi să scuipe măcar o 
parte din apa care îi intrase în gură şi plămâni. 

Abia atunci băgă de seamă dâra de fum care se înălța din 
apă şi simţi o arsură la încheietură. Scoase un urlet prelung şi 
spaima îl cuprinse iar, aşa că nici nu îndrăzni să îşi ridice ochii şi 
să vadă cine - sau ce - pusese stăpânire pe el. 

Când ridică într-un sfârşit privirea dădu cu ochii de însuşi 
necromantul pe care-l urmărea. Un bărbat mărunţel şi cu chelie, 
care purta o armură de piele întărită cu platoşe roşi şi smălţuite 
şi o bandulieră peste piept. 

Aici în Moarte Magia Liberă îl făcea să pară mult mai înalt, 
învăluindu-l într-un fel de mantie de foc şi tenebre şi dându-i un 
aer neînduplecat. Sam îi simţea degetele arzându-i încheietura 
şi, când privi în ochii lui, zări văpăi aprinse. 

Avea în mâna stângă o sabie pe care o ţinea la câţiva 
centimetri de gâtul lui Sam, cu tăişul scăldat în flăcări tuciurii 
care cădeau în fâşii lungi pe suprafaţa apei, purtate apoi de 
curent încă arzând. 

Sam tuşi din nou, nu de nevoie, ci ca să intre în fluxul 


Legământului fără să fie observat. Nici nu pătrunse bine, că şi 
simţi tăişul descântat pe beregată, tuşind de-a binelea de la 
miasma acră. 

— Nici să nu te gândeşti, îi porunci necromantul, purtând 
vibrația Magiei Libere în glas şi o duhoare grea de sânge uscat 
în răsuflare. 

Sam căuta cu disperare o cale de scăpare. În Legământ nu 
avea cum să intre, iar ca să lupte cu mâna goală împotriva 
necromantului cu sabia vrăjită era curată nebunie. De altfel nici 
nu se putea clinti din loc, căci adversarul încă îi ţinea braţul 
prizonier în strânsoarea de foc. 

— Trebuie să te întorci în Viaţă şi-acolo să mă cauţi, îi 
spuse vrăjitorul cu o voce groasă. Rostite de el, cuvintele 
căpătau puteri nebănuite, căci Sam simţi că nu mai are stare, că 
trebuie să plece de îndată ca să-i îndeplinească ordinul. Era o 
vrajă de Magie Liberă ce avea să fie desăvârşită doar prin 
puterea lui Saraneth, cel de al şaselea clopoțel, care o va 
pecetlui cu cântu-i dulce. Acum era aşadar momentul să 
acţioneze, căci necromantul era nevoit ori să-i dea drumul, ori 
să îşi vâre sabia în teacă înainte să scoată clopoţelul. 

„Haide, dă-mi drumul odată, se tot ruga Sam în sinea lui, 
încercând să nu se încordeze prea tare şi să se dea de gol. Dă- 
mi drumul, dă-mi drumul...” 

Vrăjitorul alese însă a doua variantă şi-apoi cu mâna 
dreaptă îl scoase nu pe cel mai mare dintre clopoței, ci imediat 
pe următorul - vestitul Saraneth, Temnicerul. Cu ajutorul lui îl va 
supune pe Sam voinţei sale, deşi porunca pe care i-o dăduse era 
destul de ciudată. De ce îl trimisese oare înapoi în Viaţă, când se 
ştia prea bine că necromanţii nu-şi iau aproape niciodată supuşi 
din Lumea Viilor? 

Nu îşi slăbea nicicum strânsoarea şi durerea devenise atât 
de intensă încât Sam hotărâse să o alunge cu puterea minţii. De 
nu şi-ar fi văzut degetele întregi ar fi putut să jure că mâna i-a 
ars cu totul de la încheietură. 

Necromantul deschise cu atenţie săculeţul lui Saraneth, 
dar înainte să-l apuce de mâner şi să-l tragă afară, Sam se 
aruncă pe spate şi cu o mişcare sprintenă îşi încolăci picioarele 
de mijlocul lui. 


Plonjară împreună în apa îngheţată şi trupul 
necromantului sfârâi când lovi suprafaţa lucie, trimițând o dâră 
de abur în aerul cenuşiu. Sam era sub el şi apa îi inundă cât ai 
clipi plămânii, înecându-l. Simţea că-şi pierde răsuflarea şi, deşi 
coapsele îl ardeau rău chiar şi sub apa rece, nu-şi descleştă 
picioarele. Necromantul se zbătea să scape şi, când Sam 
deschise ochii, văzu că în adâncuri trupul acestuia se 
transformase în foc şi negură, o formă mai înfricoşătoare şi mult 
mai puţin umană decât înainte. 

Se agăţă cu mâna liberă de bandulieră, încercând să tragă 
la întâmplare de un clopoțel. Aceştia însă se preschimbaseră la 
rându-le, muşcându-l parcă în loc să-l mângâie cu mânerele lor 
fine de mahon, aşa cum îi ştia pe cei ai mamei sale, atinşi de 
însufleţirea Legământului. Nu îi putea atinge cu niciun chip şi 
simţea că se sufocă, iar necromantul aproape că izbutise să-i 
descleşteze picioarele fără să-i dea drumul mâinii, ajutat de 
puteri necurate. 

In acel moment curenţii se înteţiră brusc, ridicându-i la 
suprafaţă şi învârtindu-i ameţitor până când Sam nu mai ştiu de 
el. Se trezi apoi alunecând în gol printr-o perdea albă de spumă 
- cascada de după Prima Poartă 

Se răsuciră şi se învârtiră într-un ritm ameţitor până când 
trecură în cel de-al Doilea Hotar şi Sam nu mai putu să-l ţină. 
Văzându-se eliberat, vrăjitorul îl lovi sălbatic în stomac şi puţinul 
aer ce-i rămăsese în plămâni se risipi cât ai clipi într-o explozie 
de bule. 

Sam încercă să riposteze în zadar, căci apucase să tragă 
apă în piept, dar nu mai avea pic de forţă. Necromantul slăbi 
strânsoarea şi Prinţul îl simţi depărtându-se pe nesimţite, 
unduindu-se prin apă ca un şarpe. Il lăsă să se ducă, singura lui 
preocupare fiind acum să scape cât mai iute. 

In secunda următoare ieşi la suprafaţă şi începu să 
tuşească spasmodic, trăgând lacom aer în piept şi înghițind apă 
cât cuprinde, străduindu-se totodată să nu se lase dus de 
curenţi în timp ce îşi localiza duşmanul. Nici urmă însă de 
acesta, ceea ce nu putea decât să-l bucure, mai cu seamă că 
părea să fie aproape de Prima Poartă. Nu putea fi totuşi foarte 
sigur, căci lumina lăptoasă din cel de-al Doilea Hotar nu-i 


permitea să vadă mai departe de lungimea unui braţ. 

Putea distinge însă perdeaua spumoasă a cascadei şi, 
când înaintă încet, atinse apele repezi ale Primei Porţi. Tot ce 
avea de făcut acum era să-şi amintească vraja care-i va arăta 
calea înapoi, descântecul din Cartea Morților, pe care începuse 
să o studieze în urmă cu un an. Se concentră şi paginile îi 
apărură clar în minte, iluminate de cuvintele Magiei Libere ce 
aşteptau nerăbdătoare ca el să le rostească. 

Nici nu deschise gura bine când două mâini fierbinţi îl 
apucară brusc de umeri, împingându-l în râu cu faţa înainte. De 
data asta nu izbuti să-şi ţină respiraţia la timp şi strigătul pe 
care-l scoase când lovi apa se pierdu într-un noian de bule şi 
spumă ce tulburară doar pentru moment oglinda netedă a 
râului. 

Durerea de la glezne îl aduse în simţiri, lăsându-l cu o 
senzaţie ciudată de ameţeală. Nu-i luă mult să-şi dea seama că 
e încă în Moarte, aproape de pragul cu Viaţa, şi că necromantul 
îl ţinea cu capul în jos deasupra apei ce i se scurgea încă din nas 
şi din urechi. Aşa se explica senzaţia de arsură de la glezne. 

ÎI auzi vorbind din nou, rostind cuvinte încărcate de 
înţelesuri ascunse ce începură să se încolăcească în jurul lui 
Sam ca nişte panglici de oţel. Le simţea strângându-l din ce în 
ce mai tare, prinzându-l ca pe-un prizonier în mrejele lor 
irezistibile. Ştia că nu trebuie să cedeze, dar îi era peste putinţă. 
Abia mai putea să-şi ţină ochii deschişi, iar efortul îi răpea şi 
ultima fărâmă de energie. 

Vrăjitorul îi dădea înainte netulburat, vorbele sale 
învârtindu-se ametitor în jurul bietului captiv care înţelese în 
sfârşit ce i se întâmplă: vraja era menită să îl trimită înapoi în 
Viaţă, supunându-l voinţei celui ce îi poruncea şi asigurându-se 
că n-are să dea ascultare altcuiva. 

Lui Sameth însă puţin îi păsa de vrajă atâta timp cât îl lăsa 
să se întoarcă printre Vii. Nu mai conta nici faptul că odată 
trimis înapoi avea să fie la cheremul necromantului. Nu exista 
nimic în afară de gândul întoarcerii la Viaţă... 

Deodată vrăjitorul îi dădu drumul unei glezne şi Sam 
începu să se legene ca un pendul, măturând apa cu creştetul. 
Acum îi părea şi mai înalt, pentru că nici nu îşi ţinea braţul 


foarte sus ori poate se făcuse el mai mic... Era ameţit de durere 
şi încă în stare de şoc. 

— Indată de te întorci în Viaţă să vii să mă cauţi acolo 
unde drumul se înfundă şi mormintele aşteaptă deschise, îi 
porunci el când vraja îşi cuprinse victima în întregime. 

Sam o simţea strângându-l ca în chingi, de parcă era o 
muscă învălmăşită în plasa de păianjen. Cu toate astea, nu 
putea fi desăvârşită fără Saraneth. 

Se zbătu să scape din strânsoare când necromantul 
scoase clopoţelul, dar trupul nu-l mai asculta. Făcu un efort să 
pătrundă în Legământ, dar în loc de alunecarea răcoroasă se 
trezi prins într-un vârtej dogoritor a cărui răsucire nebunească 
risca să-i pârjolească minţile de tot. 

Scoase un țipăt ascuţit când Saraneth îşi glăsui cântul 
domol şi plat. O forţă neştiută îl ajutase să producă acel sunet 
menit să bruieze melodia fermecată şi clopoţelul se smuci în 
palma necromantului, schimbându-şi trilul într-un hârşâit 
strident. Acesta îi dădu atunci drumul lui Sam, încercând să 
prindă limba buclucaşă, căci grave erau consecinţele pentru 
oricine ar fi lăsat în voia lor astfel de note nearmonioase. 

Când se aşternu în sfârşit liniştea, necromantul se întoarse 
iarăşi către Sameth, dar ia-l de unde nu-i. Unde putuse oare să 
dispară, de vreme ce curenţii n-aveau cum să îl poarte atât de 
iute în adâncuri? 


CAPITOLUL ŞAPTESPREZECE 
Nicholas şi necromantul 


Păşi spre Viaţă în răpăit de mitraliere, orbit de strălucirea 
rachetelor luminoase ce coborau încet odată cu picurii de ploaie, 
îmbrăcând peisajul în nuanţe de alb şi negru. 

Pojghiţa de gheaţă se crăpă la prima mişcare, la fel ca 
promoroaca de pe haine, care începu să se destrame în bucăţi 
de diferite forme şi mărimi. Făcu jumătate de pas înainte şi căzu 
în genunchi, oftând uşor de durere în timp ce scormonea ţărâna 
cu degetele, căutând alinare în zvăcnetul viu al pământului. 

Încetul cu încetul deveni conştient de braţele care-l 
înconjurau, alături de mai multe glasuri laolaltă. Nu auzea însă 
ce-i spun pentru că descântecul necromantului îi răsuna într-una 
în urechi, călăuzindu-i gândurile şi repetându-i ce are de făcut. 
încercă să vorbească, dar nu izbuti decât să clănţăne din dinţi, 
ţinând parcă isonul mitralierei. 

— Un necromant... la drumul înfundat... aproape de 
morminte, zise el sacadat, fără să ştie exact ce sau cui îi spune. 

Scoase un urlet sfâşietor când cineva îi atinse încheietura, 
orbit de durere mai ceva decât de luminescenţa rachetelor ce 
tot învăpăiau văzduhul. Se scufundă apoi într-un ocean de 
întuneric, pierzându-şi cunoştinţa. 

— E rănit, observă Nick, cercetând urmele de degete de 
pe încheietura camaradului său. Arată ca nişte arsuri. 

— Poftim? îl întrebă sergentul cu ochii aţintiţi spre coastă, 
urmărind dârele roşietice ale trasoarelor arcuindu-se în aer de 
pe creasta colinei învecinate până în mijlocul drumului. 

Din când în când, zborul lor se termina cu un bubuit 
neaşteptat urmat de şuieratul scurt şi explozia albă a fosforului, 
semn că trupele din Perimetru îşi croiau drum către ei. Ce îl 
îngrijora însă pe el era felul cum soldaţii de la mitraliere 
traversau perdeaua lor de foc de o parte şi de cealaltă a 
drumului. 

— Sam... a fost ars, se pare, îi repetă Nick, fără să-şi poată 
dezlipi ochii de la semnele de pe încheietură. Trebuie să facem 
ceva. 


— Cu siguranţă, aprobă sergentul cu faţa ascunsă din nou 
în întuneric când ultima rachetă se stinse în sfârşit. Văd că 
băieţii ăştia îi mână pe necuraţi încoace, şi pare-mi-se că au 
impresia că ne-au şi venit de hac, că nu-s deloc atenţi. Dacă nu 
ne retragem repejor, următoarea o să ne lovească în plin. 

Ca un făcut, exact în acel moment o altă rachetă se 
aprinse pe cer, arcuindu-şi coada roşiatică deasupra lor şi 
pârâind năprasnic ca un bici învârtit în aer. Se traseră cu toţii la 
o parte, iar sergentul le strigă: 

— La pământ! Cu toţii la pământ! 

În lumina orbitoare Nick zări nişte siluete întunecate 
ivindu-se de după copaci şi urcând povârnişul cu mişcări 
stângace, dându-se astfel de gol. In clipa următoare unul din 
băieţii care stăteau la pândă după deal îi avertiză: 

— Atenţie, vin din spate! Mulţi... 

Glasul îi fu acoperit de răpăitul mitralierelor şi-o nouă serie 
de bubuituri de la trasoarele ce desenară mai multe linii sângerii 
exact în mijlocul intruşilor, loviți la intervale scurte. Se zvârcoliră 
şi se împleticiră pe picioare, văzându-şi mai departe de drum în 
ciuda atacurilor repetate. 

— l-au alungat cu focuri de anfiladă de pe dealul de lângă, 
zise sergentul, dar tare mi-e că urâţii ăştia ajung aici până să le 
vină de hac cu armele lor. Am mai văzut eu mişcări dintr-astea. 
Problema e că o să ne spulbere şi pe noi. 

Vorbise încet şi detaşat, iar Nick îşi dădu seama că omul 
nu mai gândea limpede. Pesemne că era atât de înspăimântat 
încât aproape se smintise, neputând face faţă altfel situaţiei. 

— Dar nu-i putem avertiza cumva? strigă el peste un nou 
ropot de gloanţe. Siluetele negre ale Morților înaintau 
nepăsătoare, în tandem cu liniile trasoarelor ce păreau să îi 
ţintească dinadins înainte să se stingă în noapte, ca nişte semne 
iminente ale sorții, hipnotice şi de nezdruncinat. 

Un nou cartuş trasor zbârnâi deodată către coastă, nu 
departe de ei, şi o ploaie de gloanţe ricoşară din pietriş pe la 
urechile lui Nick. Îşi lipi faţa de pământul mâlos şi-l trase şi pe 
Sam mai aproape, acoperindu-l cu propriul trup. 

— Nu le putem face un semn soldaţilor? repetă el 
exasperat, cu vocea înfundată de gustul reavăn al ţărânii. 


Sergentul amuţise. Când se uită la el, Nick văzu că era 
întins pe jos şi nu mişca. Chipiul cu dungă roşie îi alunecase de 
pe cap, aflat acum într-o baltă de sânge care în lumina 
trecătoare părea închis la culoare. Nu-şi putea da seama dacă e 
viu sau mort. 

Intinse şovăielnic mâna către el fără să-şi ridice braţul din 
noroi, de teamă să nu îl nimerească vreun glonţ rătăcit. Dădu cu 
degetele de ceva metalic, probabil teaca săbiei. Şi-ar fi tras 
îndată mâna înapoi dacă n-ar fi auzit chiar atunci un strigăt în 
spatele lui, atât de înfricoşat şi deznădăjduit încât îşi încleştă 
automat degetele pe apărătoarea de metal. 

Când se întoarse îl zări pe unul din băieţi luptându-se cu o 
siluetă masivă care îl apucase de ceafă şi îl scutura ca peo 
cârpă. 

Fără să stea pe gânduri Nick sări să îl ajute şi imediat îl 
urmară şi alţii, năpustindu-se asupra creaturii cu bâte, pietre, 
ţepuşe ori ce mai aveau la îndemână. 

In câteva clipe o ţintuiseră deja la pământ, dar nu 
îndeajuns de repede ca să-l scape pe Harry Benlet, care zăcea 
cu gâtul frânt ceva mai încolo. Bietul de el, nu va mai înscrie de- 
acum de trei ori într-o singură după-amiază, aşa cum îi era 
obiceiul, şi nici nu va mai răsturna băncile din sala de examen 
de la Somersby, distrându-se pe cinste de isprava lui. 

Incăierarea îi purtase tocmai în vârful dealului, de unde 
Nick putu vedea mai mulţi Morți laolaltă suind povârnişul pe 
ambele laturi. Cei care îi atacau din faţă erau în bătaia 
gloanţelor patrulei din Perimetru, iar asta îi încetinea pentru 
moment. li zări pe soldaţii de la mitraliere, cel puţin o sută la 
număr, împărţiţi în grupuri compacte ce îşi croiau drum prin 
desiş de-o parte şi de cealaltă a drumului. 

Văzu deodată dâra luminoasă a unui cartuş trasor ţâşnind 
spre ei. Se opri însă brusc la treizeci de metri şi, chiar dacă nu 
prea vedea bine prin ploaie, Nick îşi dădu seama că soldaţii ori 
reîncărcau, ori mutau tripodul mişcându-se sprinteni în jurul lui. 
Zăriseră pesemne o ţintă demnă de luat în seamă: figurile ce 
mişunau pe creasta din faţa lor. 

— Mişcaţi-vă! strigă el, luând-o la fugă pe povârniş în jos 
pe jumătate ghemuit. 


Ceilalţi se înşirară grăbiţi în urma lui, alunecând în şir 
până când mai mulţi băieţi se buşiră unul într-altul şi căzură 
care încotro. 

O clipă mai târziu trasorul le vâjâi deasupra capului şi 
creasta explodă ca un vulcan, împroşcând cu apă, nămol şi 
gloanţe care ricoşau de pretutindeni. 

Nick se feri instinctiv, deşi era de-acum aproape de poale 
şi mai la adăpost. Abia atunci îşi dădu seama că îl lăsase pe 
Sam în urmă, undeva la jumătatea pantei. Mai ştia că trebuie 
neapărat să îi avertizeze pe soldaţi să nu mai tragă şi că oricât 
ar încerca să fugă, Morţii aveau să-i prindă înainte ca trupele să 
ajungă la ei. 

În loc să îl deprime, astfel de gânduri îi dădură o energie 
nesperată şi Nick se simţi mai hotărât ca niciodată. Nu-şi aducea 
aminte să fi avut vreodată mintea atât de limpede. 

— Ted, scoate chibriturile, porunci el ştiind cât de mult îi 
place lui Ted să se prostească cu pipa, deşi habar n-avea cum 
să o folosească. Voi restul, căutaţi-vă prin buzunare de hârtii sau 
orice altceva care să fie uscat şi-i putem da foc! 

Se adunară toţi în jurul lui, privindu-l cu feţe pe care 
dincolo de frică li se citea şi nerăbdarea de-a face în sfârşit ceva 
folositor. Aprinseră întâi câteva scrisori, apoi nişte cărţi vechi de 
joc cu colţurile îndoite, rupând în ultimă instanţă cu ceva 
strângere de inimă mai multe foi dintr-un caiet de notițe, pagini 
de proză aleasă - după cum îi plăcea autorului să creadă. Urmă 
apoi surpriza, un flaconaş de coniac oferit de nimeni altul decât 
Cooke Minor, cel mai cuminte băiat din echipă. 

Primele trei chibrituri fâsâiră scurt în ploaie, ţinându-i cu 
sufletul la gură. Pe al patrulea Ted îl apără cu şapca, aşa că se 
aprinse binişor, la fel ca hârtiile îmbibate în coniac. Curând focul 
prinse avânt, cu flăcări portocalii în mijloc şi albăstrui pe 
margine, o pată de culoare bine-venită în peisajul întunecat, 
iluminat când şi când de strălucirea trasoarelor. 

— Bun, zise Nick. Ted, te duci tu cu Mike să-l aduceţi pe 
Sam? Nu-l ridicaţi de jos şi aveţi grijă cum îl apucaţi, e ars la 
încheieturi. Şi vedeţi să nu mergeţi pe coastă. 

— Şi tu ce-o să faci? îl întrebă Ted, ferindu-şi capul când 
mai multe trasoare zburară deasupra dealului şi grenadele cu 


fosfor bubuiră într-o explozie albă în depărtare. 

li era teamă să se ducă, dar nu voia să recunoască. 

— Eu o să încerc să îl găsesc pe necromant, cel care 
controlează lucrurile pe aici, îi zise Nick, stropind sabia cu 
coniac. Cât despre restul, poate ar fi o idee bună să vă puneţi pe 
cântat, ca soldaţii să ştie că sunt de-ai lor pe lângă foc. Va 
trebui să ţineţi şi creaturile departe, deşi sper ca cei de pe 
aproape să vină după mine. 

— Să cântăm?! se miră Cooke Minor. Părea destul de 
calm, probabil pentru că apucase să bea jumătate din flaconul 
cu coniac înainte să i-l dea lui Nick. Ce naiba să cântăm? 

— Nu ştiu... imnul şcolii, îi sugeră Nick peste umăr, 
pornind-o la vale. Cred că e singurul pe care-l ştie toată lumea. 

Ca să nu fie în vizorul mitralierelor, Nick dădu ocol colinei 
înainte să coboare către Morţii care erau acum în spatele 
poziţiei lor iniţiale. Alerga fluturând sabia deasupra capului şi 
strigând cuvinte fără sens ce se pierdeau în ropotul constant al 
gloanţelor. 

Era aproape de unul din urmăritori când auzi cântecul, 
suficient de tare cât să acopere huruitul infernal. Cântau cu- 
atâta însufleţire încât chiar şi dirijorul şcolii s-ar fi minunat de i- 
ar fi auzit. 

Incerca să prindă frânturile de melodie când se trezi 
deodată faţă în faţă cu o creatură hidoasă şi făcu iute o fentă, 
prefăcându-se că o ia în stânga, dar zbughind-o în direcţia 
opusă, către copacii ce dădeau în drum. 


Alege drumul de onoare presărat... 


Era cât pe ce să se lovească de un copac şi încetini pasul, 
căci nu vedea mai nimic din cauza desişului, nici măcar în 
lumina trecătoare a exploziilor de pe deal. Îşi aruncă ochii peste 
umăr şi constată cu groază şi oarecare satisfacţie că cel puţin 
câţiva dintre Morți se luaseră după el. Cuprins de frică, o rupse 
iar la fugă printre copaci fără să se gândească la nimic altceva. 


Și joacă jocul cum îţi este dat... 


Cântecul se curmă subit când Nick ieşi din pădurice şi se 
izbi de bordura de piatră, prăvălindu-se în drumul înfundat de la 
mai bine de doi metri. Sabia îi zbură din mână şi îşi juli palmele 
de asfalt, alegându-se cu nişte zgârieturi de toată frumuseţea. 

Rămase întins pe jos câteva clipe, după care dădu să se 
ridice. Era deja în patru labe când băgă de seamă că e cineva în 
faţa lui, cineva care purta cizme de piele şi genunchere de 
metal ce zornăiră când făcu un pas spre el. 

— M-ai găsit aşadar, după cum ţi-am poruncit, chiar dacă 
n-am pecetluit descântecul cu Saraneth, zise bărbatul cu o voce 
atât de pătrunzătoare încât estompă orice alt sunet dimprejur, 
mitraliere, grenade, explozii, cântec, tot. Băiatul nu mai auzea 
decât glasul teribil care-l umplea de-o spaimă de nedescris. 

Îşi ridică uşor capul, însă îi fu teamă să-l privească. Ceva îi 
spunea că îl găsise în sfârşit pe necromantul în căutarea căruia 
plecase. Doar cozorocul şepcii îl mai putea apăra acum de 
priveliştea înfricoşătoare. 

— Ridică mâna, îi ordonă necunoscutul cu o voce ce îi 
străpunse mintea ca nişte sârme încălzite. 

Băiatul îngenunche ca de rugăciune, cu capul plecat, şi îi 
întinse mâna dreaptă, julită de la căzătură. 

Necromantul îşi apropie mâna de a lui cu palma în sus şi 
pentru o clipă Nick avu impresia că vrea să dea mâna cu el. |şi 
aduse aminte de arsurile de pe încheietura lui Sam şi de 
modelul lor ciudat, care - abia acum îşi dădea seama - semănau 
cu nişte urme de degete! Dar nu se putea mişca, țintuit locului 
de puterea din graiul vrăjitorului. 

Mâna acestuia se opri la câţiva centimetri de braţul lui 
ridicat şi ceva începu să i se mişte în podul palmei, ca un 
vierme. leşi în cele din urmă la iveală, un firicel de metal 
argintiu care se undui încetişor spre mâna deschisă a băiatului. 
Rămase suspendat o clipă, apoi se desprinse sprinten şi pică în 
gol. 

Nick îl simţi înţepându-i palma şi pătrunzând prin piele 
până-n sânge. Ţipă ascuţit şi se prăvăli pe spate tremurând 
convulsiv, iar în acel moment necromantul îi zări chipul şi sări ca 
ars: 

— Tu nu eşti Prinţul! strigă el fioros, azvârlindu-şi sabia 


către încheietura lui Nick. 

Aceasta se opri la mai puţin de-un centimetru, căci băiatul 
nu mai tremura şi îl privea acum calm cu braţul odihnindu-i-se 
pe piept. 

La adăpostul cărnii, firul tainic îşi căuta drumul către vene. 
Nu era la fel de puternic de partea asta a Zidului, însă mai 
devreme sau mai târziu tot avea să ajungă la destinaţie. 

Un minut mai târziu străpunse inima lui Nicholas Sayre şi 
se cuibări acolo tăcut, iar din gura lui începură să iasă rotocoale 
groase de fum albicios. 

Hedge aşteptă în tăcere cu ochii la dâra lăptoasă, care 
dispăru pe neaşteptate tocmai când vântul îşi schimba direcţia 
spre soare-răsare. Simţi cum puterile îl părăsesc şi auzi zornăit 
de cizme în sus pe drum şi şuieratul unui trasor direct deasupra 
capului. 

Şovăi o secundă, după care cu o dexteritate aproape 
inumană sări de pe ridicătura de piatră direct în copaci. De 
acolo îi pândi pe soldaţii care se apropiau de băiatul ce zăcea în 
drum. Câţiva aveau puşti cu baionetă, iar doi dintre ei cărau 
mitraliere Lewin. Nu prezentau vreo ameninţare pentru Hedge, 
dar după ei mai veneau alţii, care mânuiau săbii scăldate în 
însemne magice şi scuturi ce purtau emblema Cercetaşilor din 
Perimetru. Aveau înscrise pe frunte însemnele fermecate şi 
toată lumea ştia că erau Magi ai Legământului, deşi Armata nu 
recunoştea astfel de ranguri. 

Erau destui ca să îl prindă şi Hedge ştia asta. Slujitorii săi 
de Dincolo nu-i mai puteau fi de niciun folos acum, fiind ori 
imobilizaţi inexplicabil, ori trimişi înapoi în Moarte atunci când 
trupurile primite nu-i mai putură sluji cum se cuvine. 

Hedge clipi şi-şi ţinu ochii închişi câteva secunde - căindu- 
se probabil că dăduse greş. Era totuşi în Ancelstierre de patru 
ani de zile şi mai avea şi alte planuri în desfăşurare, aşa că 
hotări să se întoarcă mai târziu după băiat. 

Dispăru în întuneric exact când brancardierii îl ridicau pe 
Nick de jos. Un ofiţer mai tinerel reuşi să îi convingă pe băieţii 
de pe deal să nu mai lălăie, iar Ted şi Mike încercau să îi 
povestească lui Sam, care abia îşi venise în simţiri, ce se 
întâmplase, în vreme ce un medic îi studia arsurile de pe 


picioare şi încheieturi, pregătindu-i apoi o doză de morfină. 


CAPITOLUL OPTSPREZECE 
Mâna tămăduitoare a tatălui 


Spitalul din Bain era relativ nou, construit în urmă cu şase 
ani cu ocazia unor reforme impuse de autorităţile din sud şi care 
cuprinseseră mai multe instituţii din zonă. În scurta sa existenţă, 
Sam văzuse destule vieţi pierind şi spitalul era îndeajuns de 
aproape de Zid ca să nu poată scăpa de premoniţii şi legătura 
cu lumea de Dincolo. Aceasta îl pândea din fiece ungher, 
înfrigurându-i oasele şi făcându-l să tremure, astfel că doctorii 
se văzură nevoiţi să îi mărească dozele. 

Visa mereu tot soiul de creaturi cu trupuri invizibile care 
veneau din Moarte să termine ce începuse necromantul şi 
căzuse într-o stare de somnolenţă din care nu se mai trezea. 
Când o făcea totuşi - destul de rar - îl zărea pe vrăjitorul cel 
întunecat păşind spre el şi-atunci începea să tipe ca din gură de 
şarpe până ce sora pe care o luase drept duşmanul său de 
moarte îi mai administra o injecție, lăsându-l să alunece iar în 
lumea zbuciumată a coşmarurilor. 

Se chinui aşa timp de patru zile, mai mult inconştient sau 
adormit şi bântuit mereu de apropierea Morţii şi sentimentul de 
frică ce o însoțea pretutindeni. Uneori părea că îl recunoaşte pe 
Nick, care se odihnea cu mâinile bandajate în patul vecin. Ba 
chiar mai discutau din când în când, dar scurt şi deseori lipsit de 
sens, căci Sam nu putea să vorbească coerent sau să-i răspundă 
la întrebări. 

In ziua a cincea lucrurile luară o nouă întorsătură. Sam 
avea din nou un coşmar răscolitor, crezându-se în Moarte faţă în 
faţă cu un necromant care era simultan în, sub şi deasupra apei. 
Aşa cum se întâmplase şi aievea, dădea să alerge, se împiedica 
şi cădea în râu simțind că se îneacă; urma apoi strânsoarea, de 
data asta însă nu de încheietură, ci de umeri şi deloc fierbinte, ci 
dulce şi răcoritoare. O mână hotărâtă care părea că-l trage din 
coşmar şi îl ridică spre bolta însorită şi plină de însemne magice. 

Când îşi deschise ochii totul îi apăru clar pentru prima 
dată după multe zile şi nu se mai simţea confuz şi ametit de la 
medicamente. Simţi mângâierea unor degete pe gât, în 


apropierea pulsului şi recunoscu imediat mâna tatălui său chiar 
înainte să-şi ridice privirea. Touchstone stătea lângă el cu ochii 
închişi, trimițând o vrajă de tămăduire către fiul său cu ajutorul 
unor însemne ce prinseră a străluci sub degetele sale înainte să 
se desprindă şi să dispară în trupul obosit al tânărului. 

Sam se uită la el, uşurat că are încă ochii închişi şi nu-i 
poate vedea expresia prostească de bucurie ori lacrimile pe care 
încerca să le ascundă. Magia Legământului îl învăluia ca într-o 
pătură pufoasă după zile întregi de frig şi tremur. Simţi 
însemnele sorbindu-i medicamentele din vene încetul cu încetul 
şi oblojindu-i rănile. Nu ele alungaseră prezenţa Morţii totuşi, ci 
apariţia tatălui său. Deşi nu dispăruse chiar cu totul, era ca o 
amintire ştearsă şi îndepărtată ce nu-l mai speria. 

Regele Touchstone | termină vraja şi-şi deschise ochii gri- 
albaştri, la fel ca ai fiului său. Erau o idee mai tulburaţi acum că 
făcuse acest efort şi în curând el îşi desprinse mâna uşurel de 
pe umărul lui Sameth. 

Dădură să se îmbrăţişeze când Sam băgă de seamă că pe 
lângă cei doi doctori mai erau în salon patru soldaţi din garda lui 
Touchstone şi doi ofiţeri din armata din Ancelstierre, plus că în 
hol se adunaseră câţiva poliţişti, soldaţi şi personalităţi locale ce 
priveau cu toţii înăuntru curioşi. Se mulţumiră aşadar să-şi 
strângă braţul şi Sam se ridică în capul oaselor tăcut, lăsând 
puterea strânsorii îndelungi să spună cât de dor i-a fost de 
părintele său. 

Doctorii se minunară că pacientul şi-a recăpătat 
cunoştinţa şi unul din ei verifică tabelul de la piciorul patului, să 
se convingă într-adevăr că a primit morfină intravenos timp de 
mai multe zile. 

— Dar este imposibil! începu el contrariat, amuţind pe 
dată când unul din soldaţii lui Touchstone îi aruncă o privire 
tăioasă, urmată de un gest care îi sugeră că nici prezenţa lui nu 
este de dorit, aşa că bărbatul se îndreptă tăcut spre uşă. 

Asemenea Regelui, paznicii purtau costume din trei piese 
de culoare gri-petrol, ca să nu supere pe nimeni sau să nu 
trezească suspiciuni aici în Ancelstierre. Imaginea lor elegantă 
avea totuşi un mic cusur, şi anume săbiile pe care încercaseră 
fără prea mult succes să le ascundă sub pardesiile de pe braţ. 


— Mă însoțesc pe mine, îi explică Touchstone lui Sam 
când îl văzu privind confuz spre cei adunaţi pe coridor. Le-am 
spus că vreau să vin fără tam-tam, ca un simplu tată care îşi 
vizitează fiul, dar se pare că şi pentru atâta lucru se cere 
escortă oficială. Sper că eşti îndeajuns de zdravăn ca să 
călăreşti. Dacă mai stăm mult pe aici, sigur o să mă încolţească 
te miri ce comitete ori politicieni. 

— Să călăresc? se miră Sam. Repetă apoi întrebarea, căci 
prima dată abia i se auzise vocea. Păi şi plec de la şcoală înainte 
să se termine semestrul? 

— Da, zise Touchstone şoptit. Vreau să vii acasă. 
Ancelstierre nu mai e un loc sigur. Poliţia l-a arestat în sfârşit pe 
şoferul vostru. Se pare că a fost mituit cu dinari de argint din 
Regat, ceea ce nu poate însemna decât că unul din duşmanii 
noştri lucrează pe două fronturi ori a găsit calea cea mai 
potrivită să-şi cheltuiască banii în Ancelstierre. 

— Da, cred că am să pot să călăresc, zise Sam, 
încruntându-se. De fapt nici nu ştiu dacă sunt chiar aşa slăbit... 
Adică mă dor mâinile, dar... 

Făcu o pauză şi se uită la bandajele de la încheieturi, pe 
marginea cărora încă mai mişunau însemne luminoase, 
ţâşnindu-i din fiecare por ca nişte broboane de sudoare aurite. ÎI 
ajutau sârguincioase să se vindece, căci durerea era acum mult 
mai suportabilă decât la început, iar rănile de pe glezne şi 
coapse îi dispăruseră ca prin minune. 

— Cred că ai putea să-ţi scoţi deja bandajul, îi zise 
Touchstone, începând să i-l desfacă. Tot luptându-se cu nodurile 
îşi apropie încet capul de Sam şi îi şopti: Răul ce ţi s-a făcut n-a 
fost numai trupesc, Sam. Mă tem că ţi-a afectat spiritul. Ai 
nevoie de un răgaz să te refaci, căci nu-mi stă în putere să te 
vindec. 

— Ce vrei să spui mai exact? îl întrebă Sam nedumerit. Se 
simţea dintr-odată ca un copil neştiutor, nicidecum un tânăr în 
floarea vârstei, şi Prinţ pe deasupra. Nici Mama nu mă poate 
ajuta? 

— Nu, cred că nici ea, răspunse Touchstone, aşezându-şi 
mâna pe umărul băiatului, şi toate cicatricile şi semnele 
incrustate în piele după atâţia ani de confruntări şi bătălii îi 


străluciră în lumina plată a neonului. De altfel nici nu-mi pot da 
seama în ce măsură te-a atins, ci doar că ceva s-a petrecut cu 
tine. Bag seamă că ai păşit în Moarte nepregătit şi fără apărare, 
astfel încât o parte foarte mică a spiritului tău a fost sorbită şi 
secată. Stricăciunea nu e mare, însă îndeajuns cât să te facă 
neputincios şi-ncet, adică ceea ce nu eşti. Dar ai să te 
înzdrăveneşti cu timpul, ai să vezi. 

— N-ar fi trebuit să fac ce am făcut, nu-i aşa? bâigui el, 
privind în ochii tatălui şi aşteptându-se măcar la o umbră de 
severitate ori mustrare. Mama e furioasă rău pe mine? 

— Deloc, zise Touchstone surprins. Ai făcut ce ai crezut de 
cuviinţă ca să-i salvezi pe ceilalţi, un gest de mare curaj şi mai 
cu seamă în tradiţia ambelor familii din care te tragi. Maică-ta 
vrea întâi de toate să te ştie în siguranţă şi e foarte îngrijorată. 

— Şi-atunci de ce nu e aici? îl luă gura pe dinainte. 

Ştia că întrebarea e cam impertinentă, dar era prea târziu. 

— Se pare că un Mordaut a pus stăpânire pe căpitanul 
ferryboatului ce se îndreaptă către Oldmond, începu Touchstone 
să îi explice calm, aşa cum o făcea de nenumărate ori când 
Sabriel era plecată şi nu putea fi lângă fiul ei. Am primit de 
veste tocmai când eram la Zid, aşa că a luat Planorul şi s-a dus 
să vadă. Ne întâlnim cu ea la Belisaere, aşa am convenit. 

— Asta dacă nu se iveşte altceva între timp, mormăi Sam, 
ştiind că e mai rău ca un copil răsfăţat. 

Putea totuşi să fi murit! Măcar pentru asta să fi venit să-l 
vadă la spital. 

— Da, dacă nu cumva trebuie să plece, îl îngână 
Touchstone cu calmul său netulburat. 

Se străduia să nu se enerveze, Sam ştia bine, căci fusese 
iute din fire ca flăcău şi se aprindea repede. Nu îl văzuse furios 
decât o singură dată mai de mult, când un aşa-zis ambasador al 
unui clan din nord încercase să o înjunghie pe Sabriel cu o 
furculiţă în timpul unui dineu de la Palat. Cu un urlet de fiară 
sălbatică Touchstone se repezise la barbarul înalt şi solid şi-l 
luase pe sus, azvârlindu-l peste friptura de lebădă. Scena îi 
înspăimântase pe meseni mai ceva decât tentativa eşuată de 
omor, mai ales că Touchstone încercase apoi să arunce şi tronul 
dublu după trădător. Nu izbutise, din fericire, şi Sabriel sărise 


atunci să-l potolească, mângâindu-i fruntea în timp ce el se 
opintea încă să ridice soclul greoi de marmură. 

Sam îşi aduse aminte de incident când îi văzu ochii pe 
jumătate închişi şi vena ce îi palpita pe tâmple. 

— Îmi pare rău, murmură el. Ştiu că e vorba de îndatoririle 
ei de Abhorsen... 

— Da, zise Touchstone şi Sam simţi în glasul lui 
amărăciunea de pe urma nenumăratelor plecări ale lui Sabriel, 
toate în numele luptei cu Moartea. 

— Atunci mai bine să mă-mbrac, zise Sam şi-şi dădu 
picioarele jos de pe saltea, observând mirat că patul de vizavi e 
gol. 

— Unde e Nick? Parcă era aici, nu? Sau am visat eu? 

— Nu ştiu, zise Touchstone, care îl întâlnise pe prietenul 
fiului său în timpul unei vizite anterioare în Ancelstierre. Nu era 
aici când am ajuns noi. Doctore! Nicholas Sayre nu stătea în 
patul ăsta? 

Doctorul veni în grabă. Habar n-avea cine e acest vizitator 
misterios şi evident important, darămite pacientul de lângă el, 
de vreme ce armata insistase ca totul să rămână confidenţial şi 
să se folosească numai numele de botez. Ar fi preferat aşadar să 
nu ştie cine e celălalt bolnav, al cărui nume nu îi era deloc 
străin. Sayre îl chema şi pe Prim-Ministru, dar nu ştia să aibă un 
fiu aşa de mare, deci băiatul era pesemne vreun văr sau altă 
rudă mai îndepărtată, ceea ce îl mai linişti. 

— Pacientul Nicholas X, zise el accentuând X-ul, a fost 
externat ieri şi dat în grija unui servitor al părinţilor săi, a cărui 
identitate nu v-o putem dezvălui. Avea doar câteva zgârieturi şi 
era mai mult speriat. 

— Nu mi-a lăsat niciun mesaj? întrebă Sam surprins că a 
plecat fără să-şi ia rămas-bun sau să-i lase măcar o vorbă. 

— Nu cred că... dădu doctorul să-i răspundă, întrerupt de 
o infirmieră care îşi croia drum printre uniformele albastre, gri şi 
kaki de pe coridor. 

Era tânără şi drăguță, cu bucle de un roşcat aprins ce îi 
ieşeau de sub boneta apretată. 

— Ba a lăsat o scrisoare, Măria Ta, zise ea cu accentul 
specific celor din nord. 


Sigur era din Bain şi părea să ştie cine sunt atât Sam, cât 
şi Touchstone, spre enervarea doctorului. Acesta îi smulse 
scrisoarea dintre degete pufnind nervos şi i-o dădu lui Sam, care 
rupse plicul într-o suflare. 

La început nu recunoscu scrisul, dar studiindu-l mai 
îndeaproape băgă de seamă că nu putea fi decât al lui Nick, 
doar că literele erau mult mai mari şi înfloriturile nu foarte 
uniforme, probabil pentru că scrisese cu mâinile bandajate. 


Dragă Sam, 

Sper că în curând vei fi destul de întremat să poți citi 
scrisoarea mea. Eu m-am refăcut destul de repede, după cum 
vezi, deşi trebuie să mărturisesc că toate cele petrecute în ziua 
cu pricina îmi apar încă în ceată. Tu nu ştii, dar după ce ai 
dispărut pe nu-ştiu-ce tărâm să dai de urma necromantului mi- 
am pus şi eu în cap acelaşi lucru. Cu toate astea, din cauza 
întunericului și a ploii, dar mai ales a nesăbuinţei mele n-am 
reuşit decât să zac inconştient în mijlocul drumului. Doctorii zic 
că-s norocos că nu mi-am rupt nimic, deşi am nişte arsuri foarte 
ciudate. Mă indoiesc că începătorii ăia din Corvere o să se 
îngrijească de ele cu aceeaşi pricepere ca sora Moulin! 

Din câte am înţeles cei de la Armată l-au anuntat pe tatăl 
tău, care urmează să vină şi să te ia acasă, deci n-o să ne mai 
vedem la şcoală. Mai că-mi vine să nu mai termin nici eu 
semestrul la Somersby, de vreme ce am locul asigurat la 
Sunbere. N-o să fie la fel fără tine sau fără amărâtul de Harry 
Benlet. Chiar şi fără Cochrane. Cică l-au găsit la vreo trei 
Kilometri a doua zi dimineaţă, delirând cu spume la gură. 
Probabil l-au internat deja la Smithwen, unde îi era şi locul, între 
noi fie vorba. 

Mă gândeam că aş putea să vin să te vizitez în Regatul tău 
misterios la primăvară, înainte să plec la colegiu. Recunosc că 
arătările alea umblătoare şi isprava ta cu fața îngheţată mi-au 
trezit o curiozitate pur ştiinţifică. Ştiu că tu eşti convins că a fost 
magie la mijloc, dar eu sunt sigur că lucrurile pot fi explicate pe 
căi mult mai raționale, pe care sper, desigur, să le descopăr 
înaintea tuturor. Teoria lui Sayre asupra lrealității... Sună bine, 
nu? Sau poate Legea Explicaţiei Magice după Sayre. Hmm, ce 


Zici? 

Mor de plictiseală în spitalul ăsta, mai ales că am un coleg 
de salon care nu e vorbăreţ deloc, aşa că nu te supăra că-ți 
scriu vrute şi nevrute. Unde rămăsesem? A, da... vorbeam de 
experimentele pe care le voi face în Regatul Vechi. Nu înțeleg 
cum de nu s-a mai gândit nimeni la asta până acum, decât dacă 
Armata a interzis astfel de activități. N-o să-ți vină să crezi, dar 
ieri m-au vizitat doi căpitani şi-un colonel şi m-au rugat să 
semnez Actul Oficial de Confidenţialitate, prin care mă legam să 
nu pomenesc nimănui niciodată - nici măcar în scris - de 
evenimentele petrecute acum câteva zile în apropierea 
Perimetrului... Oricum, de limbajul semnelor n-au zis nimic, aşa 
că presupun că aş putea să iau legătura cu un jurnalist surd 
când mă întorc. 

Hai că vorbesc prostii. Sigur că n-o s-o fac, cel puțin nu 
înainte de a avea ce spune lumii, nu înainte de a-i arăta marea 
mea descoperire. 

Ar fi vrut să semnezi şi tu, dar din moment ce nu puteai, 
au hotărât să mai aştepte până te trezeşti şi între timp s-au 
dondănit într-una. Le-am spus într-un târziu că nici măcar nu 
locuieşti în Ancelstierre, şi-atunci au căzut pe gânduri şi au stat 
mult la taclale pe coridor cu locotenentul de la pază. Ceva îmi 
spune că habar n-au unii de alţii, de vreme ce ăştia erau de la 
Departamentul Juridic din Corvere, iar ofițerii din gardă sunt 
Cercetaşi din Perimetru. Am observat cu mare interes că băieții 
ăştia sunt de-ai voştri, adică au semnul ăla de castă sau ce-o fi 
el pe frunte. Nu că m-ar fi apucat vreo pasiune subită pentru 
sociologie, dar constatam şi eu ca fapt divers. 

Trebuie să închei acum. Bătrânii au trimis după mine un 
individ misterios, un fel de subsecretar pe lângă secretarul 
personal al şambelanului sau aşa ceva. Vine să mă ia şi să mă 
ducă acasă la Amberne, pentru că Tata e mult prea ocupat cu 
problema refugiaților din sud şi alte chestiuni din Parlament, iar 
unchiul Edward are nevoie de ajutorul lui. Mereu aceleaşi 
scuze... Cât despre Mama, pesemne că a trebuit să meargă la 
vreun dineu de binefacere ori la vreo întrunire la fel de 
importantă. O să-ţi scriu cât de curând ca să ne punem de acord 
asupra vizitei promise. Sper să rezolv tot ce e de rezolvat în 


două luni, cel mult trei. 
Curaj şi sănătate! 
Nick, alias misteriosul pacient x. 


Sam împături scrisoarea zâmbind, fericit că prietenul său 
scăpase fără prea multă bătaie de cap şi mai ales că îşi păstrase 
simţul umorului. Curiozitate ştiinţifică, auzi la el! Cine altul decât 
Nick ar fi putut pretinde că Morţii l-au contrariat, în loc să-l 
bage-n sperieţi? 

— E totul în ordine? întrebă Touchstone, care îl aşteptase 
tăcut să termine de citit. 

Mai bine de jumătate din cei adunaţi afară se plictisiseră 
să-l tot privească şi se retrăseseră în colţuri mai ferite, unde 
puteau sporovăi în voie. 

— Tată, zise Sam, nu mi-ai adus şi mie nişte haine de 
schimb? Nu cred că hainele de şcoală mai sunt bune de ceva... 

— Damed, dă-mi rogu-te plasa, zise Touchstone. Restul vă 
rog să aşteptaţi afară, dacă nu vă e cu supărare. 

La fel ca două turme care se-nghesuie pe drum una într- 
alta, lumea rămasă în salon dădu să iasă afară, iar cei de pe 
coridor se puseră şi ei în mişcare, vrând să ajute, dar făcând mai 
rău. Într-un sfârşit ieşiră toţi în afară de Damed, paznicul cel mai 
de încredere al Regelui, un bărbat subţirel şi mic de statură care 
se mişca ameţitor de repede. Inainte să plece, Damed îi înmână 
o valiză compactă şi trase uşa tăcut în urma lui. 

Inăuntru se aflau haine specifice ținutului Ancelstierre, pe 
care Touchstone le procurase de la consulatul Vechiului Regat la 
Bain. Tot de la ei făcuse rost şi de costumul lui şi cele ale 
paznicilor. 

— Pune-ţi-le pe astea deocamdată. O să ne schimbăm în 
haine mai normale când ajungem în Perimetru. 

— Adică armură şi coif, cizme de piele şi sabie la brâu, 
zise Sameth, trăgându-şi cămaşa de spital peste cap. 

— Intocmai, încuviinţă Touchstone. Şovăi o clipă, apoi 
adăugă: Te deranjează îmbrăcămintea asta? La o adică, te-ai 
putea duce şi în sud. Cred că ai fi la adăpost în Corvere... Eu 
unul trebuie să mă întorc în Regat, să... 

— Nu, răspunse Sam răspicat. 


Voia să stea cu tatăl său, să simtă greutatea zalelor pe 
trup şi mânerul săbiei în palmă, dar cel mai mult şi mai mult 
dorea să-şi vadă Mama la Belisaere. Ştia că doar atunci va fi cu 
adevărat în siguranţă, departe de ameninţarea Morţii şi-a 
necromantului care sigur îl aştepta în râul vijelios şi îngheţat. 


CAPITOLUL NOUĂSPREZECE 
Ideile lui Ellimere despre educaţia prinților 


După două săptămâni de călărit, vreme rea, mâncare 
proastă şi durere musculară din pricină că nu mai călărise de 
mult, Sam ajunse în marele Belisaere ca să descopere că mama 
sa nu e acolo. Plecase nu de mult pe urmele unui vrăjitor de 
Magie Liberă care era şi şef de bandă pe deasupra, atacând 
drumeţii la marginea de nord a Drumului Cuielor. 

Touchstone plecă şi el a doua zi, tot călare, către 
Tribunalul din Estwael, unde o vrajbă mocnită de ani de zile 
între două familii nobiliare izbucnise pe neaşteptate, lăsându-se 
cu răpiri şi omoruri. 

În absenţa sa fusese numită co-regentă Ellimere, sora lui 
Sam, mai mare decât el cu un an şi două luni, alături de 
Cancelarul Jall Oren. Era o simplă formalitate, din moment ce 
Touchstone nu lipsea niciodată mai mult de câteva zile, 
rămânând mereu în legătură cu Regatul prin intermediul 
şoimilor-mesager. Pentru Sam era însă un chin, căci sora sa îşi 
lua rolul mult prea în serios, închipuindu-şi că e de datoria ei să-l 
bată la cap necontenit. 

Nu trecuse nicio oră de când plecase tatăl lor când 
Ellimere veni să-l caute. Abia se crăpase de ziuă şi Sam era încă 
adormit. Deşi rănile i se vindecaseră aproape complet, se 
resimțea încă după incidentul cu necromantul, obosind mult mai 
repede decât înainte şi căutând tot mai des singurătatea. Nici 
nu era de mirare, după ce paisprezece zile la rând se trezise 
înainte de răsăritul soarelui şi călărise fără oprire până târziu în 
amurg, alături de ofiţerii care se întreceau în glume deocheate. 

Aşa se face că fu cât se poate de nervos când Ellimere îl 
trezi încă din prima zi de odihnă în vechiul său pat, dând 
degrabă perdelele la o parte, deschizând larg ferestrele şi 
trăgându-i păturile de pe el. In Vechiul Regat iarna se instalase 
deja de câteva zile bune, astfel că afară era destul de rece. 
Briza mării ce pătrunse dintr-odată pe fereastră era proaspătă şi 
răcoroasă, iar razele palide îi glodiră ochii. 

— Trezeşte-te! Tre-zeş-te-te! Haide, scoală! glăsui 


Ellimere, care avea o voce melodioasă, însă surprinzător de 
gravă pentru o fată. 

— Pleacă şi lasă-mă-n pace! mormăi Sam, încercând să 
tragă păturile înapoi. 

Urmă o luptă pe aşternuturi, dar Sam se dădu bătut când 
una din pături se rupse în două. 

— Uite ce-ai făcut dacă nu te astâmperi! zise Sam 
dojenitor. 

Ellimere ridică din umeri indiferentă. Lumea zicea că e 
drăguță - ba unii o considerau chiar frumoasă dar Sam nu o 
vedea aşa. Pentru el era o pacoste, o prezenţă periculoasă, iar 
acum că părinţii o numiseră co-regentă devenise un mic 
monstru. 

— Am venit să discutăm despre programul tău, zise 
Ellimere, aşezându-se pe marginea patului cu spatele drept şi 
mâinile împreunate în poală. 

Sam observă că peste rochia de in de toată ziua purta o 
manta fină de culoare roşie ţesută cu fir de aur, cu clopoței la 
mâneci, iar pe cap o diademă princiară îi ferea fruntea de părul 
lung şi pieptănat fără cusur. Era semn rău când se dichisea aşa, 
preferând de obicei haine de vânătoare din piele tocită şi 
ţinându-şi părul strâns la spate în coadă. 

— Despre ce?! întrebă Sam intrigat. 

— Programul tău, continuă ea. Sunt absolut convinsă că ai 
de gând să-ţi petreci mai tot timpul în atelierul ăla nesuferit, 
meşterind mai ştiu eu ce. Ţin însă să te anunţ că îndatoririle faţă 
de Regat au întâietate. 

— Poftim? se arătă el nedumerit. 

Era somnoros şi nu se simţea în stare să discute despre 
asta acum, mai ales că plănuia într-adevăr să stea mai mult în 
camera sa de lucru din turn. In ultimele câteva zile, pe măsură 
ce se apropiau de Belisaere, se gândise tot mai mult la liniştea 
şi izolarea camerei din turn, închipuindu-se trebăluind în tăcere 
la masa de lucru, cu toate uneltele aranjate frumos pe peretele 
de deasupra scrinului cu sertare minuscule, umplute fiecare cu 
felurite materiale precum sârmă de argint ori filinit. 

Supravieţuise ultimelor zile de drum visând la toate 
jucăriile şi accesoriile pe care avea să le făurească în micul său 


refugiu. 

— Regatul e pe primul loc, repetă Ellimere. Trebuie să ne 
îngrijim de moralul oamenilor şi fiecare membru al familiei are 
rolul lui în încercarea de a-l menţine cât mai ridicat. Dat fiind că 
eşti singurul Prinţ pe care îl aveam, va trebui să... 

— Nu! exclamă Sam, văzând bine unde bate. 

Sări din pat împleticindu-se în cămaşa de noapte şi o privi 
încruntat, până când Ellimere se ridică şi ea şi se uită la el de 
sus la propriu, căci pe lângă faptul că era un pic mai înaltă avea 
şi pantofi în picioare. 

— Ba da, zise ea pe un ton sever. Se apropie Festivalul 
Verii şi trebuie să joci rolul Păsării Zorilor. Mâine începem 
repetițiile. 

— Dar mai sunt cinci luni până atunci! protestă el. De 
altfel, nu vreau să fiu nicio blestemată de pasăre. Costumul ăla 
cântăreşte o tonă, unde mai pui că va trebui să-l port o 
săptămână întreagă! Nu ţi-a zis tata că sunt bolnav? 

— Mi-a zis că ai nevoie de o ocupaţie, răspunse Ellimere. 
Aşa că m-am gândit că dacă tot n-ai făcut niciodată dansul 
păsării, o să ai nevoie de cel puţin cinci luni de pregătire. In 
plus, mai e şi spectacolul de la sfârşitul Festivalului lernii, peste 
doar şase săptămâni. 

— Nu cred că o să mă ţină picioarele, murmură Sameth cu 
gândul la ciorapii galbeni cu porțjartiere în cruce pe care ar fi 
trebuit să-i poarte sub penajul auriu al Păsării Zorilor. Pune pe 
cineva cu gambe mai sănătoase. 

— Sameth! Vei face dansul păsării, fie că-ţi place, fie că 
nu! declamă Ellimere. E timpul să faci şi tu ceva folositor pe aici. 
Am aranjat cu Jall să te ia cu el la Tribunalul Mic în fiecare 
dimineaţă între zece şi unu, de două ori pe săptămână ai 
antrenament cu ofiţerul din Gardă, iar în ce priveşte cina - 
prezenţa e obligatorie şi nu ţi se va aduce nimic în bârlogul tău 
din turn. Cât despre Perspectivă, te-am trecut de serviciu la 
bucătărie miercurea din două în două săptămâni, la spălatul 
vaselor. 

Sam mormăi şi se lungi iarăşi pe pat. Ideea cu Perspectiva 
fusese a lui Sabriel şi presupunea ca el şi sora sa să muncească 
la fiecare două săptămâni undeva în palat, alături de angajaţi. 


Chiar dacă spălau vase sau frecau podele cot la cot cu servitorii, 
aceştia nu puteau uita că de a doua zi Sam şi Ellimere aveau să 
redevină Prinţ şi Prinţesă. Reacţiile erau diferite, cei mai mulţi 
alegând să îi ignore pur şi simplu, cu câteva excepţii demne de 
luat în seamă, ca de pildă doamna Finney, şoimar de profesie, 
care urla la ei la fel ca la toţi ceilalţi. Perspectiva era aşadar o zi 
apăsătoare ce se scurgea alene, în tăcere şi izolare. 

— Dar tu ce o să faci? o întrebă Sam, bănuind că acum că 
era co-regentă nu-şi va mai lua astfel de îndatoriri. 

— Eu o să ajut la grajduri. 

Sam mormăi înfundat. Munca la grajduri era grea, mai cu 
seamă că trebuia să râneşti la mizerie o zi întreagă. Ellimere 
însă iubea caii şi tot ce avea legătură cu ei, aşa că pe ea 
probabil nu o deranja. 

— Mama mi-a mai zis să-ţi dau asta să o studiezi, zise 
Ellimere, scoțând din mâneca-i voluminoasă un pachet pe care 
Sameth nu îl recunoscu imediat. 

Era împăturit în muşama şi legat cu o aţă groasă şi 
miţoasă. 

Se întinse după el şi-ndată ce atinse învelitoarea cu vârful 
degetelor simţi fiorul Morţii străbătându-l, în ciuda vrăjilor de 
apărare sau a farmecelor ferecate în pereţi, menite să împiedice 
astfel de legături cu Regatul Ingheţat. 

Îşi trase iute mâna înapoi şi se cuibări în colţul patului, cu 
inima bătându-i nebuneşte şi faţa scăldată în sudoare. 

Ştia prea bine ce se află în legătura aparent inofensivă. 
Era Cartea Morților, un volum nu foarte mare, legat în piele de 
culoare verde cu încuietori de argint pătate de vreme. 
Nenumărate vrăji de apărare sălăşluiau în pielea şi argintul de 
pe coperte, însemne magice de încătuşare şi orbire, de ferecare 
ori întemniţare. Numai cineva cu un talent înnăscut pentru 
necromanţie şi Magie Liberă ar fi putut să o deschidă, şi doar un 
Mag fără păcat era în stare s-o închidă la loc. Ascundea în 
paginile ei toată ştiinţa despre necromanţie pe care cincizeci şi 
trei de Abhorseni o adunaseră de-a lungul a mai bine de o mie 
de ani, cu tot cu vrăjile de apărare trebuincioase în fiecare caz. 
Mai avea şi multe altele pe lângă, căci conţinutul se schimba 
adesea fără o explicaţie anume. Sam o răsfoise la un moment 


dat şi chiar citise câteva pasaje din ea alături de mama sa. 

— Ce ai? îl iscodi Ellimere, văzându-l din ce în ce mai palid 
şi clănţănind din dinţi. 

Lăsă pachetul la piciorul patului şi se apropie de Sam, 
atingându-i fruntea cu dosul palmei. 

— Eşti rece, zise surprinsă. Chiar foarte rece. 

— Mi-e rău, bâigui el cu glas pierit. 

Simţea cum frica îl înăbuşă şi se temea să nu alunece iar 
în Moarte din pricina cărţii, să nu se scufunde în râul îngheţat şi- 
apoi în iureşul de dincolo de Prima Poartă... 

— Hai, treci înapoi în pat, îi porunci Ellimere amabilă dintr- 
odată. Îl chem imediat pe doctorul Shemblis. 

— Nu! ţipă Sam, amintindu-şi de doctorul Curţii, un om 
ciudat care îi punea de fiecare dată tot soiul de întrebări 
iscoditoare. Nu, o să-mi treacă. Dar lasă-mă în pace puţin, te 
rog. 

— Bine, se învoi ea, închizând fereastra şi ajutându-l să 
aranjeze ce mai rămăsese din pături. Dar asta nu înseamnă că 
am uitat de Pasărea Zorilor, să ştii. O să te las în pace numai 
dacă doctorul Shemblis zice că eşti bolnav rău, rău de tot. 

— Dar nu sunt bolnav! O să-mi revin în câteva ore. 

— Dar ce s-a întâmplat adineauri? Ce-ai păţit? Tata nu mi- 
a zis prea multe, dar nici n-am avut timp să vorbim. A pomenit 
ceva cum că te-ai dus în Moarte şi ai dat de bucluc pe-acolo. 

— Cam aşa ceva, şopti Sam. 

— Bine că n-am fost eu în locul tău! 

Ellimere apucă pachetul şi-l cântări curioasă, apoi îl 
aruncă lângă Sam. 

— Mă bucur că n-am avut înclinații spre aşa ceva, zise ea. 
Imaginează-ţi cum ar fi fost dacă tu urma să fii Rege şi eu 
Abhorsen! E bine totuşi că ai mai prins curaj să pătrunzi în 
Moarte, pentru că mama chiar are nevoie de ajutor, mai cu 
seamă acum. Aşa poţi şi tu să fii de folos, decât să pierzi 
vremea cu jucăriile alea ale tale. Apropo, voiam să te rog să-mi 
faci şi mie două rachete de tenis, aşa că mai bine tac până nute 
superi. Nimeni nu înţelege cum le vreau şi n-am mai jucat de 
când am plecat de la Wyverley. Nu e foarte greu să le faci, nu? 

— Nu, răspunse Sam sec. 


Nu-i stătea gândul la tenis acum, ci la cartea din pachetul 
de lângă şi la faptul că e următorul Abhorsen, cel care avea să-i 
ia locul lui Sabriel. Va trebui să studieze Cartea Morților, să 
păşească iarăşi în Tărâmul de Dincolo şi să-l înfrunte pe 
necromant - ori cine ştie ce alte grozăvii. 

— Eşti sigur că nu vrei să-l chem pe Shemblis? Eşti cam 
palid... O să trimit pe cineva să-ţi aducă nişte ceai de muşeţel şi 
cred că putem amâna programul o zi, două. Mâine o să te simţi 
mai bine, nu? 

— Aşa cred, spuse Sam încremenit de apropierea cărţii. 

Ellimere îl privi cu ochi ce ascundeau deopotrivă 
îngrijorare şi frustrare. Se ridică apoi brusc şi ieşi din cameră ca 
vijelia, trântind uşa în urma ei. 

Sam rămase întins pe pat, încercând să respire regulat. 
Simţea vibrația cărţii în fiecare por, de parcă era cineva lângă 
el, un şarpe încolăcit în aşternuturi ce îi pândea orice mişcare. 

Stătu aşa o bună bucată de vreme, ascultând zgomotele 
Palatului din dormitorul său din turn, descifrabile chiar şi cu 
fereastra închisă. Strigătul ofiţerilor de pază la Zid, mereu la 
intervale regulate, frânturi de discuţii jos din curte, între oamenii 
care se întâlneau în drum spre treburile lor, scrâşnetul lamelor 
de sabie răzbătând tocmai dinspre terenul de antrenament de 
dincolo de gardul interior, toate acoperite în fundal de vuietul 
valurilor spărgându-se de țărm. Nu mai era mult până ce 
Belisaere avea să devină insulă, iar Palatul fusese construit pe 
una din cele patru coline ale oraşului, în zona de nord-est. 
Dormitorul lui Sam se afla cam la jumătatea turnului Stâncii de 
Mare, dar chiar şi la aşa o înălţime valurile împroşcau adesea 
ferestrele cu spumă pe timp de furtună. 

Un servitor veni cu ceaiul de muşeţel şi vorbiră puţin, deşi 
după ce rămase singur Sam nu-şi mai aducea aminte ce-i 
spusese. Ceaiul din ceaşcă se răcea tot mai mult, în timp ce 
soarele urca tot mai sus pe cer, trecând pe nesimţite dincolo de 
geamul lui ca să facă loc amurgului rece. 

Se urni într-un sfârşit şi ridică pachetul cu mâini 
tremurânde. Scoase cuțitul din tocul de la capul patului şi tăie 
aţa cu înfrigurare, dând la o parte învelitoarea groasă. Ştia că, 
dacă nu-l desface acum, n-o va mai face niciodată. 


Aşa cum se aşteptase, zări pielea verzuie a copertelor 
lucind de parcă erau scăldate în sudoare, în timp ce clapetele de 
argint se aburiseră. Îşi regăsiră pentru o clipă strălucirea chiar 
sub ochii lui, dar apoi vaporii subţiri le cuprinseră iarăşi, deşi 
avusese grijă să nu sufle spre ele. 

Lângă carte mai era şi o foaie cu marginile tari pe care 
stătea scris numele lui alături de un însemn al Legământului. 
Sam recunoscu imediat scriitura apăsată a mamei sale. 

Ridică biletul şi cu cealaltă mână împinse Cartea sub pat 
folosind învelitoarea drept mănuşă. Nu era în stare să o 
deschidă deocamdată. Nu încă. 

Atinse apoi însemnul de pe foaie şi vocea lui Sabriel prinse 
a-i glăsui în minte. Vorbea repede şi, judecând după zgomotele 
din fundal, întocmise probabil mesajul chiar înainte de a se urca 
în Planor ca să plece în căutarea Morților. 


Sam, 

Sper că eşti bine şi te rog să mă ierti că nu pot fi cu tine 
acum. Din ultimul mesaj adus de şoim de la tatăl tău am aflat că 
eşti indeajuns de întremat să vii acasă călare, deşi călătoria ta 
în Moarte te-a lăsat slăbit şi secătuit de puteri. Ştiu cum e, şi 
sunt mândră că ai avut curajul să pătrunzi în Moarte ca să-ți 
salvezi prietenii. Eu una nu ştiu dacă m-aş încumeta să trec 
pragul fără bandulieră. Nu te îngrijora, căci cu timpul spiritul tău 
se va reîntregi şi răul făcut ţi se va şterge din amintire. Acolo de 
unde Moartea ia, Viaţa îti dă inapoi. E în firea lucrurilor. 

Curajul tău mi-a arătat că eşti în sfârşit pregătit să-ţi 
începi ucenicia ca Viitor Abhorsen, ca Cel ce va Urma. Sunt 
deopotrivă fericită şi puțin tristă, căci îmi dau seama cât de mult 
ai crescut. Când eşti Abhorsen trebuie să te obişnuieşti cu multe 
greutăți, dar cea mai grea povară dintre toate este că nu poți fi 
mereu alături de copii tăi şi deseori lipseşti din viaţa lor, aşa 
cum şi eu am lipsit din a ta, Sam... 

Nu te-am învățat poate tot ce ar fi trebuit să ştii, dar asta 
numai pentru că am vrut să rămâi copilul dulce şi inocent pe 
care mi-l amintesc cu-atâta drag. Ştiu că de câţiva ani tu nu mai 
eşti un băiețanaru, ştiu că ai devenit un tânăr de ispravă ce 
merită să fie tratat ca un adult. Dar asta implică şi anumite 


îndatoriri din partea ta. Anume, va trebui să îti accepti menirea 
de Abhorsen primită de la mama ta şi rolul pe care ai să-l joci în 
viitoarea soartă a Regatului. 

Vei afla mai multe despre acest dar şi toate câte decurg 
din el din Cartea Morților, care acum se află la tine. Am studiat 
câteva pagini împreună, dar a sosit vremea să îi descoperi 
tainele de unul singur - atâta cât o poate face cineva. Mi-ar 
prinde tare bine ajutorul tău zilele astea, când situaţia e-atât de 
tulbure. Nu numai Morţii, ci şi adeptii lor ce stăpânesc Magia 
Liberă pun la cale lucruri necurate, însă nu le pot da de urmă 
nicicum. 

Vom discuta mai pe indelete când mă întorc acasă, îti 
promit. Deocamdată vreau doar să ştii că sunt mândră de tine, 
la fel ca tatăl tău. 

Bine ai venit acasă, fiule. 

Cu toată dragostea, 

Mama. 


Sam îşi lăsă greoi capul pe pernă şi scrisoarea îi alunecă 
din mână. Viitorul, care-i păruse atât de luminos când trimisese 
mingea câştigătoare într-un arc perfect pe deasupra tribunelor, 
îi apărea acum întunecat şi sumbru. 


CAPITOLUL DOUĂZECI 
Uşa cu trei semne 


În cinstea celor nouăsprezece ani pe care-i împlinea, Lirael 
şi tovarăşa ei hotărâră să aleagă un loc cu totul special pe care 
să îl exploreze, aşa că se aventurară prin spărtura colţuroasă ce 
se căsca în piatră exact în punctul unde spirala scărilor dinspre 
Bibliotecă se termina brusc. 

Fiindcă deschizătura era prea strâmtă pentru ea, Lirael îşi 
pregătise o piele fermecată pentru călătorie. De când avea /n 
Pielea Leului învățase să facă trei astfel de veşminte magice, 
alese fiecare cu deosebită atenţie după necesităţi. Vidra de 
gheaţă era micuță şi vioaie, ajutând-o să se strecoare cu 
uşurinţă prin unghere neştiute şi înguste, pe gheaţă ori prin 
nămeţi. Ursul cafeniu era masiv şi mult mai puternic decât ar fi 
putut fi ea vreodată, iar blana lui groasă o apăra nu doar de frig, 
ci şi de alte primejdii. Cu bufnița răguşită putea să zboare în 
voie şi fără frică de întuneric, deşi până acum n-o încercase 
decât în câteva săli din Bibliotecă, care erau mereu mai mult 
sau mai puţin iluminate. 

Veşmintele aveau totuşi neajunsurile lor. Când îl purta pe 
cel al vidrei, avea vederea periferică mai dezvoltată şi lucrurile 
căpătau nuanţe cenuşii, plus că îi trezea o poftă nebună de 
peşte ce o urmărea zile la rând după aceea. Nici pielea ursului 
nu era întocmai pe placul lui Lirael, căci nu vedea bine deloc şi 
devenea morocănoasă şi lacomă, înfulecând tot ce-i trecea prin 
mână câteva zile bune după ce o lepăda. Câte despre bufniţă, 
nu o prea folosea pe timp de zi, iar noaptea, după ce îşi dădea 
jos veşmântul, ochii îi lăcrimau abundent de la lumina din Sala 
de Lectură. 

In general însă nu se putea plânge nici de veşminte şi nici 
de animalele alese. Era chiar mândră că reuşise să înveţe trei 
vrăji într-un răstimp mult mai scurt decât scria în carte. 

Dezavantajul lor cel mare era că necesitau o pregătire 
minuțioasă şi-aproape tot atâta timp să le îmbraci. În mod 
normal îi trebuiau cinci ore sau mai mult numai să făurească 
straiele, încă una să le împăturească cum se cuvine ca să 


reziste măcar o zi sau două în geantă ori în sac, plus cel puţin o 
jumătate de oră ca să se îmbrace. Câteodată ţinea chiar mai 
mult, mai ales cu veşmântul vidrei, vizibil mai mic decât statura 
ei. Era ca şi cum se chinuia să-şi vâre piciorul într-o şosetă cât 
degetul mare, care se tot întindea în timp ce piciorul i se 
micşora. Era destul de greu să-ţi menţii echilibrul şi efortul o 
ameţea întotdeauna, dându-i o oarecare senzaţie de greață să-şi 
simtă trupul din ce în ce mai mic şi mai străin. 

Cu toate astea, de ziua ei, când Lirael hotărâse să 
cerceteze tunelul lat de mai puţin de-un metru ascuns după 
scări, numai veşmântul vidrei avea să-i fie de folos, începu, 
aşadar, să se îmbrace în vreme ce Căţeaua dădea târcoale 
găurii, lungindu-se şi subţiindu-se încet-încet până ajunse să 
semene cu câinii teckel pe care reginele-păstoare Rasseli îi 
purtau încolăciţi la gât, ca în ilustratele din cartea ei favorită de 
călătorii. 

După câteva minute de muncă serioasă cu picioarele din 
spate, Căţeaua se făcu nevăzută. Lirael oftă şi-şi văzu mai 
departe de pregătirile veşmântului. Ştia că nu îi place să 
aştepte, dar astăzi era o zi specială şi putea şi ea să aibă mai 
multă răbdare sau s-o lase prima. 

De fapt nu era chiar atât de important. Niciodată nu îi 
plăcuse să-şi serbeze ziua, ba chiar o detesta, amintindu-şi an 
de an de toate relele din viaţa ei. 

Era şi azi tot fără Viziune. Se obişnuise deja cu durerea 
aşa cum te obişnuieşti cu cicatricea unei răni pe care-o porţi 
adânc în inimă. Invăţase să se ascundă foarte bine şi nici măcar 
Căţeaua Obraznică nu-i ştia secretul, deşi cu ea vorbea mereu 
vrute şi nevrute. 

Nu mai avea totuşi aceleaşi gânduri sinucigaşe ca la 
paisprezece ori fugar la şaptesprezece ani. Reuşise să-şi 
găsească un rost, poate nu cel pe care şi l-ar fi dorit, dar cel 
puţin era împăcată. Locuia tot în Sala Junioarelor, unde avea să 
rămână până la douăzeci şi unu de ani, când va primi locuinţa 
ei. Oricum, pentru că-şi petrecea mai toată ziulica la Bibliotecă, 
nu mai trebuia să se ferească de Kirrith. Nu mai fusese de mult 
la nicio Iniţiere sau alte întruniri unde ar fi trebuit să poarte 
tunica albastră, stigmatul că nu e o Clayră de nădejde. 


Se mulțumea în schimb cu uniforma de bibliotecară, pe 
care o îmbrăca încă de la micul dejun şi îşi făcuse un obicei să-şi 
lege părul cu o eşarfă albă, ca şi Clayrele mai în etate. Numai 
aşa putea să îşi ascundă părul negru şi toată lumea o 
recunoştea imediat după vesta colorată, până şi oaspeţii din 
Cantina de Jos. 

Cu o săptămână înainte de ziua ei Lirael primise o jiletcă 
nouă, de data asta una roşie în locul celei galbene, semn că 
fusese promovată pe postul de Secundă. Se bucurase tare mult 
să afle vestea neaşteptată, deşi scrisoarea sosise târziu într-o 
după-amiază şi îi cam încurcase planurile. Era trimisă de 
Vancelle, Bibliotecara-Şefă, care o felicita şi o anunţa că a doua 
zi dimineaţă se va ţine o scurtă ceremonie unde o nouă vrajă i 
se va deştepta în nestematele brăţării şi unde se va deprinde şi 
cu alte farmece „de trebuinţă şi pe măsura responsabilităţilor şi 
a îndatoririlor unei Asistente Secunde în slujba Marii Biblioteci a 
Clayrelor”. 

Astfel, în loc să-şi vadă de ale ei, trebuise să-şi piardă 
toată noaptea punând în amorţire vrăjile pe care le trezise deja 
de una singură în pietrele brăţării. Aflase atunci că e mult mai 
greu să adormi farmecele decât să le deştepţi şi după ore întregi 
de chin, în jur de patru dimineaţa, bombănelile ei disperate o 
treziră pe Căţea, care suflă uşor către brățară şi stinse licărul 
verzui cât ai clipi, iar Lirael se cufundase într-un somn adânc, 
mai să n-ajungă la ceremonie. 

Vesta roşie fusese un cadou anticipat, urmat de altele 
primite chiar în ziua aniversării. Imshi şi celelalte fete cu care 
lucra îndeaproape îi dădură un stilou din argint foarte subţire 
gravat cu capete de bufniţă, cu doi cleşti fini la capăt de care 
puteai prinde o sumedenie de peniţe de oţel. Era pus într-o cutie 
din lemn parfumat de santal căptuşită cu catifea, lângă o 
călimară veche de sticlă verde cu o bandă aurie gravată cu rune 
tainice. 

Cadoul era o aluzie subtilă la felul ei tăcut de-a fi, cu care 
se obişnuise deja toată lumea. Era cea mai fericită dacă se 
putea să nu vorbească, preferând să scrie bileţele. In ultimii 
câţiva ani, de câte ori deschisese gura, rar dacă rostise mai mult 
de zece vorbe laolaltă şi uneori treceau zile în şir până să îi auzi 


glasul din nou. 

Clayrele nici nu bănuiau, desigur, că Lirael nu ducea câtuşi 
de puţin lipsă de conversaţie, vorbind ore întregi cu tovarăşa ei 
cuvântătoare. Câteodată colegele de rang mai înalt o întrebau 
de ce nu vrea să le vorbească şi Lirael nu ştia ce să răspundă. 
Nu se putea gândi decât că orice discuţie cu ele îi va aduce 
negreşit aminte de toate lucrurile pe care încerca să le uite, căci 
indiferent de subiect Clayrele se întorceau mereu la Darul 
Viziunii, care le definea întreaga existenţă. Alegând calea 
tăcerii, Lirael nu făcea altceva decât să se apere, în mod 
inconştient probabil. 

La ceaiul servit de ziua ei în Sala de întruniri a 
Bibliotecarelor Junioare, o încăpere deloc pretențioasă unde 
fetele se adunau să vorbească şi să se simtă bine, deschise gura 
doar cât să le mulţumească şi le zâmbi cu ochi înlăcrimaţi. Erau 
nişte colege tare de treabă, dar totuşi Clayre întâi de toate. 

Ultimul cadou îl primi de la Căţea, care o sărută în felul ei, 
umplându-i faţa de bale, dar Lirael reuşi să îi distragă atenţia cu 
ce mai rămăsese din tortul servit la ceai. 

— Halal cadou, un pupic maaare de câine, bombăni ea. 

Se vârâse aproape de tot în veşmântul de vidră, dar tot 
mai avea vreo zece minute până să-şi poată urma tovarăşa 
nerăbdătoare în ascunzătoarea din perete. 

Deşi habar n-avea, erau şi alţii care ar fi vrut să o sărute. 
Mulţi dintre tinerii ofiţeri sau negustori care veneau în vizită pe 
la Clayre o remarcaseră în ultimii ani şi o priveau cu interes, 
deşi Lirael le spusese explicit că n-are astfel de intenţii. 
Băgaseră de seamă de asemenea că nu vorbeşte aproape cu 
nimeni, nici cu colegele de schimb de la bucătărie, aşa că se 
mulţumeau s-o urmărească în tăcere, cei mai romantici dintre ei 
visând la ziua când va veni pe neaşteptate să îi invite la ea în 
cameră. Multe făceau aşa, dar nu şi ea. Prefera să mănânce 
singură, lăsându-i pe visători să îşi închipuie ce vor. 

Nu părea defel preocupată că nimeni n-o sărutase încă, 
deşi avea deja nouăsprezece ani. Ştia destule despre sex în 
teorie, din lecţiile la care trebuise să asiste în Sala Junioarelor şi 
diferite cărţi de la Bibliotecă, însă era mult prea timidă ca să îl 
abordeze direct pe vreunul din oaspeţi, chiar şi pe cei care erau 


deja de-ai casei în Cantina de Jos. Ar fi putut, fireşte, să îşi 
aleagă un bărbat Clayr, doar că aceştia nu erau foarte numeroşi. 

Le auzea adesea pe colege vorbind fără perdea despre 
bărbaţi, uneori chiar în detaliu, dar astfel de relaţii pasagere nu 
însemnau nimic pentru ele în comparaţie cu Viziunea ori munca 
în Observator şi Lirael se deprinsese să gândească la fel. Darul 
Viziunii era esenţial şi devenise astfel cea dintâi preocupare a 
Clayrelor. Odată ce îl va căpăta, şi ea avea să facă poate ca 
toate celelalte, va invita un oaspete la cină în Cantina de Sus, se 
vor plimba apoi prin Grădina Parfumată şi dup-aceea... cine 
ştie... poate că vor ajunge chiar şi-n pat. 

Nici nu-şi imagina de ce ar fi interesat de ea un bărbat 
care putea oricând alege o Clayră adevărată. La fel cum se 
subestima în toate celelalte, Lirael trăia cu impresia că orice altă 
Clayră e mult mai interesantă şi mai atrăgătoare decât ea. 

Era la fel de rezervată şi singuratică şi după program, 
evitând locurile pe care cele de seama ei le frecventau. Când 
terminau cu toatele la patru după-masă, majoritatea se duceau 
fie în Sala Junioarelor, fie la ele în cameră, ori se adunau într- 
una din sălile de mese sau în alte zone de recreaţie şi relaxare, 
cum ar fi Grădina Parfumată ori Scările-Nsorite. 

Lirael o apuca mereu în direcţia opusă, coborând din Sala 
de Lectură la ea în odaie ca s-o trezească pe tovarăşa ei cea 
leneşă. Cu ocazia promovării primise o cameră mai spațioasă 
care avea şi-o mică baie dotată cu toaletă şi chiuvetă, plus apă 
caldă. 

Odată trezită din somn, Căţeaua se repezea să o 
întâmpine, dărâmând tot ce-i stătea în cale şi dându-i astfel de 
lucru. Aşteptau apoi împreună lăsarea întunericului, când 
bibliotecarele de serviciu se adunau scurt în Sala de Lectură ca 
să-şi primească sarcinile pentru veghea de noapte. Atunci 
coborau neobservate scările în spirală până în Pasajele 
Străvechi, unde n-aveau să fie deranjate. 

De-a lungul anilor Lirael ajunsese să cunoască bine 
Pasajele, cu toate secretele şi primejdiile lor. Ba ajutase chiar în 
taină şi alte bibliotecare, deşi ele habar n-aveau. Cel puţin trei 
ar fi murit cu siguranţă dacă ea şi Căţeaua nu s-ar fi ocupat de 
anumite creaturi ce reuşiseră să se strecoare în sălile din 


subteran. 

— Hai odată! îi strigă animalul, iţindu-şi capul din tunel. 

Fata îşi potrivise în sfârşit veşmântul, dar ceva nu era în 
ordine la burtă. Arăta altfel, deşi nu-şi putea da seama unde e 
problema. Se întoarse să o privească şi se dădu de-a dura pe 
podea. 

— Eşti mândră nevoie mare de noua haină, după câte văd, 
pufăi Căţeaua Obraznică. 

— Ce zici? întrebă Lirael ridicându-se şi aplecându-şi capul 
în faţă ca să se uite la pântecul acoperit cu blană. Era un alt fel 
de gri decât în mod normal, deşi făcuse totul ca la carte. 

— Vidrele de apă nu prea au burta roşcovană, dom'şoară 
Asistentă Secundă, o luă tovarăşa ei peste picior. Haide, 
grăbeşte-te! 

— A, da? zise Lirael. Nu-şi mai schimbase niciodată 
culoarea blănii, dar faptul că îi reuşise chiar fără să vrea 
dovedea cât de pricepută era în arta confecţionării veşmintelor 
vrăjite. Zâmbi şi începu să ţopăie în urma câinelui. De mult 
voiau să vadă ce-i cu tunelul ăsta, dar cum porneau să 
cerceteze intervenea mereu câte ceva. 

Acum aveau să afle în sfârşit ce se ascunde dincolo de 
scara în spirală. 


— Se pare că aici s-a cam surpat tunelul, observă 
Căţeaua, dând voioasă din coadă ca şi cum nu era nimic grav. 

— Atâta lucru văd şi eu! pufni Lirael, nervoasă că stă de 
două ore în pielea vidrei. 

Începuse să o incomodeze şi s-o strângă, ca nişte haine 
îmbibate în sudoare care ţi se lipesc de trup ca un elastic. In 
plus, spărtura din perete nu se dovedise cine ştie ce, aşa că 
Lirael nu-şi putea lua gândul nicicum de la veşmântul enervant. 
După câţiva metri tunelul se lărgise şi-apoi o tot cotea când la 
stânga, când la dreapta, părând că nu le duce nicăieri. Nici urmă 
de coridoare laterale sau uşi care s-ascundă odăi misterioase. 
Se treziră dintr-odată în faţa unui morman de gheaţă care se 
prăvălise prin tavan şi le bloca drumul. 

— Nu-i cazul să fii ţâfnoasă, Stăpână, i-o întoarse Căţeaua 
Obraznică. Cred că putem s-o luăm şi pe deasupra. Gheaţa a 


apăsat de sus, dar am impresia că la un moment dat peretele a 
fost forat cu sfredelul şi, dacă reuşim să ne urcăm şi să găsim 
spărtura, putem trece dincolo mai uşor. 

— Imi pare rău, oftă fata, ridicându-şi umerii micuţi de 
vidră cu o mişcare pe care o resimţi apoi până în coada trupului 
subţirel, îmbrăcat în blană albă. Păi ce mai aşteptăm atunci? 

— Se apropie ora cinei, zise Căţeaua prețioasă. O să 
observe că lipseşti. 

— Zi mai bine că pofteşti la bunătăţile pe care ţi le fur de 
fiecare dată! o bombăni Lirael. Cine să-mi ducă mie lipsa? ŞI 
parcă nu era musai să mănânci... 

— Păi nu e, da’ îmi place, ripostă ea, fâţâindu-se de colo- 
colo, ferindu-se să calce pe bucăţile de gheaţă din drum. 

— Găseşte, te rog, calea ocolitoare, îi porunci Lirael. 
Foloseşte-ţi nasul de care eşti atât de mândră! 

— Am înţeles, Căpitane! se resemnă Căţeaua şi începu să 
se caţere pe grămada de gheaţă, lăsând urme de gheare. 
Sfredelitura e chiar aici, deasupra. 

Lirael ţopăi în urma ei, simțindu-se în sfârşit în elementul 
ei pe gheaţă. Ştia prea bine că odată veşmântul scos aceste 
mişcări sinuoase aveau să îi provoace amețeli în primele 
minute, până ce mintea punea din nou stăpânire pe muşchii 
amorţiţi. 

Căţeaua Obraznică era deja pe jumătate vârâtă în 
deschizătura din vârf, un orificiu perfect cilindric cu diametrul de 
aproximativ un metru ce străpungea peretele de gheaţă. Era o 
sfredelitură potrivită, având în vedere că cele într-adevăr mari 
aveau doar raza de peste un metru jumătate. Astfel de găuri 
erau destul de rare acum, indiferent de mărime, aşa că Lirael 
era probabil printre puţinele Clayre care văzuse una vreodată. 

De fapt ea mai văzuse nu una, ci două chiar, însă în urmă 
cu câţiva ani. De fiecare dată Căţeaua le dibuise din timp după 
miros şi astfel reuşiseră să le evite. Sfredeliturile nu erau menite 
drept capcane, dar nu ştiai niciodată când se vor surpa şi 
muşcătura lor circulară sfărâma tot în cale, gheaţă, bolovani, şi 
pe oricine nu fugea destul de repede. 

Căţeaua alunecă niţel, dar nu-şi dădu drumul, cum poate 
că ar fi făcut alta în locul ei. Lirael băgă de seamă că avea 


ghearele de două ori mai lungi decât de obicei, ca să se poată 
descurca pe gheaţă. Nici asta nu era ceva obişnuit, însă făcea 
parte din personalitatea misterioasă a tovarăşei sale, pe care 
nici acum nu ajunsese s-o cunoască pe deplin. N-ar fi putut 
spune ce este cu adevărat, doar că fusese plămădită din vrăji de 
Legământ amestecate cu Magie Liberă. Oricum, indiferent de 
unde venea, era singura ei prietenă adevărată şi în cei patru ani 
şi jumătate de când o avea alături îşi dovedise loialitatea cu vârf 
şi îndesat. 

În ciuda originilor sale tainice mirosea precum un câine 
adevărat, mai cu seamă când era udă, ca acum. Lirael ştia 
pentru că nasul ei zbârcit de vidră era lipit de picioarele din 
spate şi coada Căţelei, pe care încerca să o urmeze în 
deschizătură. Din fericire tunelul era scurt şi fata uită repede de 
miros văzând că o aşteaptă lucruri mai interesante de cealaltă 
parte. Zărise deja tavanul încununat de însemne magice şi o 
bucată dintr-un zid cu olane. 

— E veche încăperea asta, o anunţă Căţeaua, când ieşiră 
în sfârşit din tunel şi păşiră pe podeaua placată cu ceramică 
albastru cu galben. 

Îşi scuturară amândouă blana de gheaţă, Lirael încercând 
să imite tremurul Căţelei, care se scutură de la umeri până la 
coadă. 

— Chiar că e veche, întări fata, abţinându-se cu greu să nu 
se scarpine în ceafă. 

Veşmântul începea să se destrame şi fără el n-ar fi putut 
să treacă înapoi prin culoarul îngust de gheaţă. Silindu-se să-şi 
ţină picioarele din faţă nemişcate îşi aruncă ochii prin odaie fără 
să vadă foarte clar cu vederea ei de vidră, atât de diferită şi 
lipsită de culoare. 

Camera era luminată de însemne magice obişnuite ce 
străluceau pe tavan, deşi Lirael băgă de seamă că erau palide şi 
şterse, şi mult mai vechi decât de obicei. Într-un colţ se afla un 
pupitru de lemn roşu aprins, fără scaun, iar unul din pereţi era 
acoperit în întregime de o bibliotecă mare cu rafturile goale în 
spatele uşilor de sticlă închise. Însemne magice alunecau 
neîncetat pe suprafaţa lor, aidoma uleiului vărsat în apă, 
înlăturând minuţios particulele de praf. 


Pe peretele din fund se zărea o uşă din acelaşi lemn 
roşiatic, presărată cu stele aurii mărunte, turnulețe de aceeaşi 
culoare şi mai multe chei de argint. Steluţele erau în şapte 
colţuri, ca cele de pe blazonul Clayrelor, iar turnul de aur era 
emblema Regatului. Cât despre cheia de argint, Lirael nu îi ştia 
semnificaţia, deşi o văzuse deseori pe unele sigilii şi multe oraşe 
sau cetăţi o foloseau drept simbol. 

Simţea magia vibrând în lemnul uşii, înţesat de vrăji de 
ferecare şi protecţie, alături de alte însemne a căror 
semnificaţie nu o ştia. 

Porni într-acolo să le cerceteze cu atenţie, uitând complet 
de mâncărime, mai să dea peste Căţeaua care îi tăiase calea ca 
unui pui sprinţar şi neascultător. 

— Nici să nu te gândeşti! scheună ea. Are un păzitor care 
nu te va recunoaşte sub înfăţişarea de acum şi o să vrea să te 
omoare. Trebuie să te apropii în forma ta normală şi să îl laşi să- 
ţi simtă sângele neîntinat. 

— Of, zise Lirael, lăsându-se pe burtă cu capul pe labele 
din faţă, iscodind uşa de lemn cu ochii ei negri şi strălucitori. Păi 
dacă mă schimb la loc o să-mi ia pe urmă aproape toată 
noaptea să-mi fac un alt veşmânt... N-o să ajungem la cină şi 
nici măcar la rondul de la miezul nopţii... 

— Pentru unele lucruri chiar merită să nu te duci la cină, 
zise Căţeaua plină de ea. 

— Păi şi schimbul de noapte? Am mai lipsit o dată 
săptămâna asta şi, chiar dacă e ziua mea, sunt sigură că o să-mi 
dea mai mult de lucru la bucătărie şi... 

— Dar mie îmi place când ai mai mult de lucru la 
bucătărie! o întrerupse Căţeaua Obraznică, lingându-se pe bot 
şi-apoi trecându-şi în plus limba şi pe faţa stăpânei. 

— Eeeeeei, se-nfurie Lirael. 

Nu ştia cum să procedeze, gândindu-se nu numai la 
îndatoririle în plus de la bucătărie, ci şi la teoria pe care i-o va 
ţine pe urmă mătuşa Kirrith. 

Dar uşa fermecată era atât de aproape, ademenind-o cu 
steluţele, turnurile şi cheile ei... 

Inchise ochii încercând să-şi amintească suita de însemne 
cu care să destrame straiele de vidră, alunecând în fluxul 


Legământului ca să aleagă simbolurile unul după altul şi-apoi să 
le împletească în vraja potrivită. In doar câteva clipe avea să 
redevină Lirael, fata cu părul lung, rebel şi negru, atât de diferit 
de buclele bălaie ori cafenii ale suratelor ei, cu o bărbie mult 
mai ascuţită decât feţele lor rotunjoare, cu o piele atât de palidă 
încât nici razele puternice răsfrânte din Gheţar nu reuşeau să o 
pigmenteze, cu ochi căprui şi pătrunzători, nu verzi sau albaştri 
ca ai Clayrelor. 

Căţeaua o privea transformându-se, cu pielea fermecată 
doldora de însemne strălucitoare ce prinseră a se-nvârti şi a se 
răsuci până ce deveniră o tornadă de lumină din ce în ce mai 
orbitoare, care se tot roti până când dispăru ca prin minune. In 
locul ei se ivi deodată o tânără subţirică stând în picioare. 
nemişcată şi încruntându-se cu ochii pe jumătate închişi. Inainte 
să şi-i deschidă îşi pipăi trupul să se asigure că pumnalul, 
fluierul şi şoricelul de urgenţă se află la locul lor în vesta roşie. 
Sperase din toată inima să simtă uniforma la atingere, căci mai 
la început, când nu era la fel de pricepută cu straiele acestea 
fermecate şi încercase să le facă să dispară, se trezise goală 
puşcă, cu hainele descusute la picioare. 

— Buuun, zise Căţeaua mulţumită. Acum putem să ne- 
apucăm de treabă. 


CAPITOLUL DOUĂZECI ŞI UNU 
Dincolo de uşile de lemn şi piatră 


Lirael făcu doi paşi către uşa roşiatică de lemn, oprindu-se 
brusc când o flacără de Legământ îi flutură prin faţă şi o lumină 
orbitoare cuprinse marginile uşii, forţând-o să-şi ferească 
privirea. 

Când se uită în sus zări în faţa uşii un paznic plămădit din 
vrăji de Legământ, trimis aici cu un anume scop. Nu semăna 
deloc cu ajutoarele tăcute din Bibliotecă, ci mai degrabă cu un 
om, fiind însă mult mai înalt şi lat în umeri. Era îmbrăcat în zale 
de argint şi-şi ascunsese faţa într-un coif de oţel cu viziera trasă. 
Avea mâna încleştată pe mânerul unei săbii cu vârful la doar 
câţiva centimetri de gâtul fetei. Spre deosebire de trupurile lor 
translucide, trimişii aveau de obicei arme şi ustensile palpabile, 
iar uneori - ca şi în situaţia de faţă - acestea erau mai ascuţite, 
mai dure şi mai periculoase decât cele adevărate, forjate din 
oţel, şi nu din farmece. 

Paznicul rămase pe poziţie câteva clipe, apoi o înţepă cu 
lama atât de iute că Lirael nici nu-şi dădu seama ce se petrece. 
O picătură roşie de sânge trona acum pe vârful de metal, un 
singur strop licăritor. 

Fata îşi înăbuşi un strigăt de spaimă, rămânând pe loc de 
frică să n-o zgârie iar dacă se mişcă. Ştia destule despre aceste 
fiinţe, căci îşi continuase cercetările şi după ce terminase cu 
Căţeaua, dar nu puteai fi sigur niciodată. Nu-i mai fusese aşa 
frică de când se luptase cu Stilken şi simţea cum magia 
pervertită din jur i se cuibăreşte în oase, dându-i fiori de gheaţă 
pe spinare. 

Când paznicul îşi ridică a doua oară sabia, Lirael tremură 
necontrolat, deşi intenţia lui era să facă picurul de sânge să 
alunece încetişor pe lamă fără să lase vreo urmă, asemenea 
unui strop de ulei. După câteva clipe ce ei îi părură o veşnicie 
picătura ajunse pe mâner şi dispăru în gardă precum untul în 
pâinea caldă. 

În spatele ei Căţeaua răsuflă uşurată cu un lătrat înfundat 
când paznicul le salută cu sabia şi dispăru, lăsând în urmă o 


dâră luminoasă de însemne. În câteva secunde totul reveni la 
normal, de parcă nu se petrecuse nimic neobişnuit. 

Lirael îşi ţinuse respiraţia în tot acest timp şi oftă prelung 
văzându-se scăpată. Când îşi duse mâna la gât constată cu 
uimire că nu avea nimic, nici măcar o zgârietură. 

Căţeaua o îmboldi în genunchi şi i-o luă înainte cu un 
rânjet şmecher pe faţă. 

— Hai că ai trecut testul, îi zise ea. Acum poţi să deschizi 
uşa. 

— Nu ştiu dacă mai vreau, spuse Lirael şovăielnică, 
pipăindu-şi gâtul cu degetele. Poate ar fi mai bine să ne 
întoarcem. 

— Cee?! sări Căţeaua cu urechile ciulite, de parcă n-auzise 
bine. Adică am venit degeaba? De când ai devenit Don'şoara 
Nu-Vreau-Să-Fiu-Aici? 

— Putea să-mi taie beregata, zise fata cu voce 
tremurândă. A fost cât pe ce... 

Căţeaua Obraznică pufni exasperată şi se lăsă pe labele 
din faţă. 

— Era un simplu test, să vadă dacă într-adevăr ai sânge 
de Clayră. Niciun trimis nu-ţi poate face rău, atâta timp cât nu e 
plămădit din carne şi oase. Lumea e plină de primejdii şi-ai face 
bine să te obişnuieşti să nu renunţi la primul hop! 

— Sunt oare cu adevărat o Fiică a Clayrului? bâigui Lirael 
cu ochii înlăcrimaţi. Tot anul se abţinuse să nu plângă, dar ca 
întotdeauna o apucase ciuda taman de ziua ei şi nu-şi mai putea 
ţine lacrimile în frâu. Se cuibări lângă tovarăşa ei şi o îmbrăţişă 
fără să se strâmbe la mirosul blănii umede. Am împlinit 
nouăsprezece ani şi tot n-am Darul Viziunii, sunt diferită de 
toate celelalte fete, iar când trimisul m-a înţepat cu sabia am 
fost convinsă că ştie cine sunt şi o să mă omoare. 

— Dar n-a fost aşa, pentru că eşti la fel de Clayră ca toate 
celelalte, prostuţo! o dojeni Căţeaua cu blândeţe. N-ai văzut 
niciodată căţeii ăia mici de vânătoare care se nasc uneori cu 
urechea lăsată ori cu spinarea arămie, în timp ce fraţii lor sunt 
gălbiori? Îi alungă cineva din haită, crezi? Tu eşti exact ca ei, un 
exemplar cu urechile lăsate. 

— Dar nu pot vedea Viitorul! suspină Lirael. Tu crezi că cei 


din haită ar accepta un câine care nu miroase? 

— Lasă că tu poţi mirosi, zise Căţeaua ca s-o liniştească şi 
o linse pe bărbie. În plus, ai alte daruri. Care dintre Clayre se 
poate lăuda cu îndemânarea ta de Mag al Legământului? 

— Probabil nu foarte multe, şopti Lirael. Dar nu asta 
contează la Clayre, ci Viziunea. Fără ea nu sunt nimic. 

— Dar poate sunt şi alte lucruri pe care le-ai putea învăţa, 
o încurajă Căţeaua. Dacă ai găsi altceva... 

— Ce altceva? Să mă apuc de croşetat?! pufni ea amărâtă, 
acoperindu-şi faţa cu mâinile umezite de lacrimi. Sau de 
tăbăcărit, poate? 

— Acum deja îţi plângi de milă şi asta are un singur leac, 
zise Obraznica înfuriată. 

— Ce vrei să spui? întrebă Lirael. 

— Exact asta, zise Căţeaua, făcând un salt înainte şi 
înfigându-şi colții destul de adânc în piciorul ei. 

— Aaau! ţipă fata, sărind în picioare şi izbindu-se de uşă. 
Ce te-a apucat? 

— Deveneai ridicolă, îi explică patrupedul, privind-o cum 
îşi freacă pulpa peste jambiera de lână în care încă se vedeau 
urmele colţilor. Acum eşti doar supărată, ceea ce e mult mai 
bine. 

Lirael o privi ameninţător, dar nu zise nimic, de teamă că 
răspunsul ar fi sunat răutăcios ori îmbufnat. O mai muşcase o 
dată la şaptesprezece ani şi nu voia să se aleagă cu încă o 
cicatrice tocmai acum, de ziua ei. 

Căţeaua o cântărea din ochi, cu capul aplecat într-o parte 
şi urechile ciulite, aşteptând parcă o reacţie din partea fetei. 
Lirael ştia că ar fi fost în stare să stea aşa ore în şir şi renunţă s- 
o mai înfrunte. De unde să-nţeleagă un câine cât de important e 
Darul Viziunii? 

— Aşadar... cum se deschide poarta asta? 

Se rezemase de ea când Căţeaua o apucase de picior, 
simțind în palme pulsaţia caldă a Magiei în contratimp cu pulsul 
ei ceva mai regulat. 

— Împinge-o cu forţă! îi sugeră Obraznica, adulmecând 
spaţiul îngust din josul uşii. Cred că trimisul a deschis-o deja. 

Lirael ridică din umeri şi se opinti în uşă cu ambele mâini, 


însă ornamentele de metal îşi mutaseră locul între timp, 
formând acum trei modele distincte cu tâlc ascuns. Deşi habar 
n-avea ce simboluri anume i se ascund sub palme, le simţea 
lăsându-şi amprenta în piele. 

Erau însemne magice până şi în ţintele de metal. Lirael nu 
prea ştia ce reprezintă fiecare, dar era clar că uşa fusese făurită 
în luni de zile, necesitând nu doar vrăjitorie iscusită, ci şi 
cunoştinţe întemeiate de tâmplărie şi feronerie. 

Împinse o dată şi lemnul roşiatic gemu încetişor. A doua 
oară se lăsă cu mai multă putere şi uşa alunecă precum o 
armonică, deschizându-se în şapte tăblii separate. Lirael nici nu 
băgă de seamă că unul din cele trei simboluri dispăruse, lăsând 
la vedere doar două dintre ţintele ornamentale. Un val 
neaşteptat de Magie ţâşni deodată din tăblia uşii, umplând-o de 
o exaltare fără margini, ca atunci când izbutise pentru prima 
oară să-şi făurească tovarăşa de singurătate. Îi înotă prin vene 
şi-apoi îi licări în răsuflare, dispărând în cele din urmă şi lăsând- 
o nesigură pe picioare, sprijinită de tocul uşii. Contururile 
simbolurilor îi dispărură şi ele din palmă până s-apuce să le 
descifreze. 

— Mamă-mamă! suspină Lirael, scuturându-şi capul şi 
căutând cu mâna trupul cald al prietenei sale. Ce-a fost asta? 

— Salutul Uşii, nimic mai mult, răspunse Căţeaua, 
trăgându-se din strânsoare şi apucând-o curioasă înainte, 
clămpănind cu labele ei groase pe treptele de dincolo de prag, 
ce coborau în ascunzişurile muntelui. 

— Cum adică „salutul”? o iscodi Lirael. Căţeaua nici n-o 
băgă în seamă, dând mai departe din coada-i obraznică până ce 
dispăru după prima cotitură. Cum e posibil să te salute o uşă?! 
Aşteaptă-mă şi pe mine, stai mai încet! 

Deşi obraznică şi îndărătnică din fire, Căţeaua se opri 
după primele douăzeci de trepte. Era ceva mai întuneric aici şi 
scările erau acoperite cu muşchi, însemnele de iluminare fiind 
destul de rare. Era evident că de mult nu mai trecuse nimeni pe 
aici. 

O aşteptă să se apropie şi-apoi o zbughi în jos pe scări 
încă vreo douăzeci de trepte, pierzându-se în întuneric, deşi 
Lirael îi auzea destul de bine bocănitul înfundat al paşilor. 


Fata oftă şi-şi iuți pasul, atentă să nu alunece pe stratul de 
licheni. Simţea în depărtare ceva ce o neliniştea, un soi de 
apăsare pe care n-o putea cuprinde cu puterea minţii şi care se- 
nteţea cu fiecare treaptă. 

Căţeaua se opri să o aştepte încă de opt ori până dădură 
de capătul scărilor, adânc în inima muntelui. Lirael mai 
inspectase astfel de locuri, dar niciodată atât de departe. După 
socotelile ei, se afla la o adâncime de peste patru sute de metri 
de orice ascunzătoare descoperită până acum în măruntaiele 
Gheţarului. Cu toate astea gheaţa nu pătrunsese până aici, ceea 
ce făcea ca locul să pară şi mai ciudat, fiind total diferit de orice 
domeniu al Clayrelor. 

Mai mult, pe măsură ce coborau se făcea tot mai întuneric 
şi însemnele menite să lumineze calea erau din ce în ce mai 
rare şi mai palide, până când se-mpuţinară de tot, rămânând 
doar câteva ici-colo. Abia când le studie mai atent, observând 
cât sunt de vechi şi ponosite, îşi dădu seama că scara fusese 
construită de jos în sus. 

In mod normal n-o deranja obscuritatea, însă de data asta 
era prea de tot. Făcu, aşadar, o vrajă de iluminare, suflând în 
aer două însemne lucitoare pe care le trimise dinainte, să îi 
călăuzească paşii în timp ce cobora. 

Căţeaua o aştepta pe ultima treaptă, scărpinându-şi 
urechea în faţa unei alte porţi strunite de Magia Legământului, o 
uşă de piatră pe care erau gravate în Alfabetul Mediu nişte litere 
de-o şchioapă, alături de câteva simboluri pe care doar un Mag 
le-ar fi putut vedea. 

Lirael se aplecă să le citească şi se trase iute înapoi, dând 
să o ia la fugă în sus pe scări. Văzând asta, Căţeaua i se vâri 
printre picioare şi o făcu să se împiedice. Când fata căzu, vraja 
de iluminare se risipi ca la un semn şi însemnele se stinseră, 
alunecând înapoi în fluxul nesfârşit al Legământului. 

Cuprinsă de spaimă, orbecăi în beznă încercând să se 
ridice, convinsă că se îndreaptă către scară. Atinse în schimb 
botul umed al Căţelei şi observă cum trupul ei prinde contur 
încetul cu încetul, ca şi cum cineva o desena în întuneric cu un 
creion de abur lucitor. 

— Foarte inteligent din partea ta! îi zise animalul 


trecându-şi limba prin urechea fetei. Te pomeneşti că ai uitat 
vreo plăcintă în cuptor? 

— Uşa... bâigui Lirael, lăsându-se jos moale. E o piatră de 
mormânt... şi duce spre o criptă. 

— Serios? 

— Da, şi are numele meu pe ea! murmură ea aproape fără 
răsuflare. 

Se lăsă o tăcere lungă şi apăsătoare pe care tot Căţeaua o 
întrerupse, zicând: 

— la să vedem dacă-nţeleg eu bine... Tu chiar crezi că 
cineva s-a ostenit să-ţi facă special o criptă acum mai bine de o 
mie de ani, sperând c-o să apari într-o bună zi şi o să mori de 
inimă? 

— Păi... nu... 

Se aşternu un nou moment de tăcere pe care Căţeaua ÎI 
curmă continuând: 

— Presupunând că ai dreptate şi uşa duce într-adevăr 
către o criptă, spune-mi rogu-te cât de des întâlnit e-un nume 
precum Lirael? 

— Păi, am avut pare-mi-se o mătuşă după care m-au 
botezat şi care a murit de mult, şi înaintea ei a mai fost parcă 
una... 

— Deci cripta asta sau ce-o fi ea e mai degrabă a unei alte 
Lirael, nu crezi? o linişti Căţeaua cu blândeţe. De altfel, cum poţi 
fi sigură că e o criptă? Eu una n-am văzut decât două cuvinte pe 
uşă, iar al doilea nu mi s-a părut c-ar seamăna cu „mormânt” ori 
„criptă”. 

— Şi-atunci cu ce semăna? întrebă Lirael, ridicându-se în 
sfârşit în picioare, cu mintea deja în fluxul magic de unde voia 
să culeagă însemnele pentru lumină, gata să le descrie cu 
degetele-n aer. 

Nu-şi aducea aminte care era al doilea cuvânt, dar nici nu 
voia să recunoască cât de tare se speriase văzându-şi numele 
gravat în piatră. Intrase în panică şi fuga i se păruse pe moment 
cea mai bună soluţie, singura cale să se întoarcă la Bibliotecă, 
unde se simţea la adăpost. 

— Cu ce nici prin gând nu-ţi trece, răspunse Căţeaua plină 
de importanţă în clipa când din degetele fetei ţâşniră raze de 


lumină direct către uşa de piatră. 

De data asta Lirael cercetă literele pe îndelete, atingând 
adânciturile cu băgare de seamă. Se încruntă citindu-le iar şi iar, 
fără să le poată desluşi înțelesurile ascunse. 

— Nu înţeleg, zise în cele din urmă. Al doilea cuvânt pare 
să fie „cale”. Calea lui Lirael! se lumină ea în sfârşit. 

— Păi hai să-ţi urmezi calea atunci, o îndemnă Căţeaua 
nonşalantă. Chiar dacă nu eşti acea Lirael, eşti totuşi Lirael, aşa 
că presupun că ai putea să... 

— la nu mai flecări atâta! o întrerupse fata îngândurată. 

Dacă într-adevăr avea să îşi găsească drumul dincolo de 
poartă, un drum care purta numele ei, acesta fusese făurit acum 
mai bine de-un mileniu - lucru deloc imposibil de vreme ce 
Clayrele aveau adesea Viziuni cu viitorul îndepărtat, sau mai 
degrabă cu posibilele lumi ce vor să vină, cum le plăcea lor să 
spună. Pentru ele viitorul era ca un pârâu cu multe braţe care se 
îndepărtau de albie intersectându-se, pentru ca mai apoi să se 
despartă din nou, iar munca lor consta de fapt în a ghici care din 
posibilităţi avea să se-mplinească ori e mai de dorit. 

Dar dacă Clayrele de odinioară o Văzuseră într-adevăr în 
viitorul lor, de ce suratele ei cu Viziune nu reuşeau nicicum să-i 
întrevadă soarta? Sanar şi Ryelle îi spuseseră odată că nici 
măcar Profetesele Veghei de Nouă Zile nu izbuteau s-o Vadă, 
oricât s-ar strădui. Viitorul ei părea de nepătruns, la fel ca 
prezentul. Niciuna din Clayre n-o zărise lucrând la Bibliotecă sau 
pur şi simplu dormind în patul ei, lucruri atât de banale! lată că 
iarăşi făcea notă discordantă, şi nu pentru că îi lipsea Darul 
Viziunii, ci pentru că cele care-l aveau deja nu o puteau Vedea 
cu niciun chip. 

Dacă nici Profetesele nu reuşeau să-i dibuiască soarta, 
cum oare să fi ştiut de ea strămoaşele Clayre? De ce să îi fi 
pregătit un drum anume şi trepte care s-o conducă într-acolo? 
Pesemne că fusese destinat unei alte Lirael, vreo rudă 
îndepărtată de-a ei. 

Gândul o mai linişti puţin şi prinse în sfârşit curaj să se 
apropie de uşă. Îşi puse mâinile pe placa rece şi o împinse 
uşurel, simțind Magia gâdilându-i palmele ca un ogar bătrân ce 
toarce dinaintea focului sub mângăâierile stăpânului. 


Uşa se clinti spre interior cu un scrâşnet prelung, niţel 
îndărătnică la început. Curentul rece dinăuntru o ciufuli uşor, 
jucându-se prin aer cu însemnele călăuzitoare. Venea şi un 
miros greoi de umezeală însoţit de acea senzaţie de mai 
devreme, o apăsare stranie şi din ce în ce mai puternică, ca o 
durere surdă de măsele care anunţă chinuri groaznice. 

Dincolo de prag se deschidea o încăpere imensă al cărei 
capăt nu se zărea din conul de lumină unde stătea Lirael. 
Semăna cu o grotă rece şi întunecoasă. 

Intră şi-şi ridică privirea spre tavan, scrutând întunericul 
până când începu s-o doară ceafa şi ochii i se obişnuiră în sfârşit 
cu bezna. Pe ici pe colo se întrezăreau mici petice de o 
luminescenţă stranie, nefirească pentru strălucirea 
Legământului, care se ridicau atât de sus încât cea mai distantă 
semăna cu o constelație pe cerul nopţii. Fără să-şi coboare 
privirea Lirael băgă de seamă că stă pe marginea unei prăpăstii 
destul de adânci, care se întindea până aproape de creasta 
Meteorului. 

Stătea pe o scândură lată ca un fel de terasă, dincolo de 
care se căsca un hău al cărui fund puteai jura că ajunge până-n 
genunile pământului. Recunoscu locul pe dată, căci nu ştia 
decât o singură râpă atât de îngustă şi adâncă. Işi aduse aminte 
de podurile de deasupra, înşirate unul după altul ca firele de 
aţă. Le traversase doar de-atâtea ori, fără să bănuiască nicio 
clipă ce se ascunde dedesubt! 

— Eu ştiu de locul ăsta, zise Lirael în şoaptă, îngânată de 
ecou. Suntem pe fundul Prăpastiei, nu? Şovăi, apoi adăugă: 
Locul de veci al Clayrelor... 

Căţeaua Obraznică o aprobă tăcută. 

— Ştiai dinainte, nu-i aşa? întrebă fata cu ochii pironiţi în 
sus. Deşi nu le vedea, ştia de ungherele săpate în partea 
superioară a stâncii şi care adăposteau rămăşiţele Clayrelor. 
Generatii întregi îşi dormeau somnul de veci în acest cimitir pe 
verticală şi Lirael simţise de departe apropierea criptelor cu 
moartele ce odihneau în ele. Aşa se explica senzaţia ciudată ce- 
o încercase mai devreme. 

Mama ei nu se afla acolo, căci ea murise printre străini, 
mult prea departe de familie ca trupul să-i mai poată fi depus în 


scobiturile Gheţarului. Filris se număra însă printre sufletele 
care-şi găsiseră liniştea aici, alături de alte cunoscute de-ale lui 
Lirael. 

— Am bănuit eu bine că-i o criptă! se umflă ea în pene, 
privindu-şi triumfătoare tovarăşa de drum. 

— E mai degrabă un osuar, o corectă Căţeaua. Din câte 
ştiu, atunci când o Clayră îşi întrevede moartea, e coborâtă cu o 
frânghie la înălţimea potrivită şi de acolo începe să îşi sape 
propriul... 

— Nu cred aşa ceva! o întrerupse Lirael contrariată. 
Momentul îl ghicesc, e-adevărat, însă de obicei Pallimor şi 
celelalte grădinărese pregătesc grotele. Mătuşa Kirrith zice că-i 
semn de proastă creştere dacă îţi sapi mormântul singură... 
Tăcu câteva clipe, după care o întrebă în şoaptă: M-or fi văzut 
oare pierind şi m-au trimis aici să-mi sap propria criptă, drept 
pedeapsă că nu mă port frumos? 

— Dacă mai scoţi una ca asta, mă tem c-am să te muşc 
cum se cuvine, mormăi Căţeaua exasperată. De unde-ţi vine 
obsesia asta cu moartea, mă rog? 

— Uită-te şi tu la locul ăsta! E peste tot, şi-o simt foarte 
intens. 

— Asta din cauză că poarta către Moarte stă mai mereu 
întredeschisă în locurile unde a murit mai multă lume sau unde 
sunt oameni înmormântați, îi explică animalul cu un aer absent. 
Sângele se înfierbântă şi de-asta unele Clayre devin sensibile la 
anumite semne. Asta ţi s-a întâmplat şi ţie adineauri şi nu 
trebuie să-ţi fie teamă. 

— Nu îmi e, se auzi Lirael vorbind. E ca o durere sau o 
mâncărime care nu-ţi dă pace şi te îmboldeşte să faci ceva, 
orice, numai să scapi de ea. 

— Presupun că necromanţie nu ştii, nu? 

— Normal că nu! E interzis, doar e Magie Liberă! 

— Nu neapărat. Clayrele nu sunt chiar întru totul străine 
de Magia Liberă. S-au folosit de ea în trecut şi unele încă o 
practică şi azi, îi spuse Căţeaua atrasă deodată de un nou miros, 
adulmecând de zor pe la picioarele stăpânei. 

— Cine s-ar îndeletnici cu-aşa ceva? o iscodi Lirael, dar 
animalul îşi văzu mai departe de treabă, amuşinându-i 


picioarele. Ce tot miroşi acolo? 

— Magie, răspunse Căţeaua, ridicându-şi privirea preţ de o 
clipă înainte să-şi reia turele ameţitoare. Magie străveche, de 
demult, ascunsă aici, în măruntaiele pământului. Hmmmm, ce 
I0000... 

Îşi termină fraza cu un schelălăit prelung, căci în secunda 
următoare o fâşie învăpăiată străpunse întunericul spre înălţimi, 
presărând explozii de lumină şi căldură peste tot. 

Luată pe nepregătite, Lirael se clătină şi căzu peste pragul 
porţii, urmată de Căţeaua a cărei blană mirosea deja a pârlit. 

Tot soiul de forme prinseră a se contura pe peretele în 
flăcări, siluete umane care-şi îndoiau mâinile şi picioarele printre 
văpăi, alături de însemne de Legământ care se răsuceau în 
infernul portocaliu, albastru şi roşu mult prea iute ca să le poată 
desluşi. 

Deodată trupurile mistuite se desprinseră din vâlvătaie şi 
Lirael băgă de seamă că erau soldaţi cu săbii strălucitoare, 
plămădiţi din flăcări din creştet până-n tălpi. 

— Fă ceva! îi strigă Căţeaua. 

Lirael rămase nemişcată, privind la războinicii de foc care 
veneau către ele, uniţi sub aceeaşi vrajă de Legământ. Alcătuiau 
laolaltă un paznic uriaş şi preaputernic împărţit în mai multe 
bucăţi, fiecare cu menirea sa. Semăna leit cu străjerul de mai 
devreme, mai puţin în mărime. 

Se ridică într-un sfârşit, îşi mângâie iute prietena pe 
creştet şi trecu pragul încrezătoare, înfruntând căldura 
nemiloasă şi pe străjerii cu săbii învăpăiate. 

— Sunt Lirael, rosti cu voce tare, însoţindu-şi cuvintele de 
însemne magice de adevăr şi limpezime. Fiică a Clayrului. 

Vorbele ei rămaseră suspendate în aer preţ de o clipă, 
deasupra pârâitului molcom al trupurilor mistuite de flăcări. 
Paznicii se opriră atunci şi-şi ridicară săbiile în semn de salut, 
înfăşurând-o într-un val de fierbinţeală ce o făcu să se înece. 
Tuşi scurt şi făcu un pas spre ei, dar în secunda următoare totul 
se nărui în întuneric, căci îşi pierduse cunoştinţa. 


Când îşi veni în simţiri, Căţeaua Obraznică tocmai se 
pregătea să-i lingă faţa cine ştie a câta oară, căci obrajii o 


strângeau deja sub stratul gros de salivă uscată. 

— Ce s-a întâmplat? o întrebă, privind speriată în jur. 

Focul dispăruse, la fel şi paznicii, şi mici însemne aurii îi 
tot dădeau târcoale ca nişte stele jucăuşe. 

— Te-au sufocat când au vrut să te salute. Cine i-a pus 
acolo s-o fi gândit că trebuie să îţi anunţi prezenţa înainte să 
treci pragul, răspunse Căţeaua, dând să o mai lingă o dată, însă 
Lirael o opri la timp. Ori asta, ori erau ei proşti. Bine măcarcă 
unul a fost destul de inspirat să ne lase luminiţele astea. 
Apropo, vezi că ai nişte şuviţe arse. 

— La naiba! bombăni Lirael, examinându-şi vârfurile 
pârlite ce îi ieşeau de sub batic. Mătuşa Kirrith o să le vadă 
imediat! O să îi spun că m-am aplecat peste o lumânare sau 
ceva... Că veni vorba de Kirrith, e timpul să ne întoarcem. 

— Hai să mai stăm puţiiin! o imploră Căţeaua. După atâta 
osteneală... la uite, luminile ne-arată un drum! Asta trebuie să 
fie Calea lui Lirael! 

Fata se uită în direcţia pe care tovarăşa sa i-o arăta 
tacticoasă ca întotdeauna, cu piciorul din faţă ridicat şi botul 
uşor în aer. Într-adevăr, luminiţele descriau o cărare de-a lungul 
crestei, aliniindu-se licăritoare către un ungher şi mai întunecos 
al Prăpastiei. 

— Ar trebui să ne întoarcem, zău, zise iar Lirael cu 
jumătate de gură, atrasă de cărarea luminată. 

Dacă străjerii i-au dat pace, pesemne că au făcut-o cu un 
scop, aşa că poate merita o încercare. Cine ştie, ar putea afla ce 
trebuie să facă să primească Darul Viziunii... Se întorcea mereu 
la aceeaşi dorinţă neîmplinită, căci înlăuntrul ei speranţa încă 
mai dăinuia, în ciuda anilor pe care şi-i petrecuse la Bibliotecă. 
Poate că acum lucrurile se vor schimba, începând de aici, din 
inima regatului Clayrelor. 

— Bine, fie, hai! se învoi în fine ridicându-se cu un oftat 
prelung. Până acum se alesese doar cu văpăi şi vânătăi. Ce mai 
aştepţi? 

— După tine, o invită Căţeaua. Botul meu încă mai suferă 
de pe urma străjerilor care-ţi păzesc preţioasele rubedenii. 

Urmară cărarea de lumini scânteietoare, care după o 
porţiune dreaptă se îngusta brusc, părând că se opreşte-n 


stâncă. Lirael întinse mâna şi pipăi peretele rece de o parte şi de 
alta, descoperind că luminescenţa ce-o intrigase mai devreme 
venea de la un soi de ciupercă care-i lăsă o mâzgă lipicioasă pe 
degete şi un miros de varză stricată. 

Drumul era din ce în ce mai strâmt şi cobora tot mai 
adânc în munte, iar frigul şi întunericul de smoală îi alungară şi 
ultima rezervă de căldură. La fiecare pas simţea în tălpi o 
vibraţie însoţită de un huruit înfundat, care creştea în intensitate 
pe măsură ce înaintau. La început crezu că mintea îi joacă feste 
sau că e din cauza acelor „semne” dinspre Moarte de care îi 
vorbise Căţeaua, dar mai apoi îşi dădu seama că e de fapt 
bolboroseala unei ape. 

— Probabil e vreun izvor subteran prin apropiere, zise 
Lirael cu voce tare, încercând să acopere susurul difuz. La fel ca 
celelalte Clayre, nu prea ştia să înoate şi singurul ei contact cu 
şuvoaie mai mari de apă era atunci când se topea zăpada 
primăvara şi bucăţi uriaşe de gheaţă se desprindeau din munte, 
alunecând la vale în puhoaie dezlănţuite. 

— Suntem aproape deasupra lui, răspunse Căţeaua, care 
putea să vadă mai departe pe cărarea mărginită de luminiţele 
Zglobii. Vorba poetului: 


Izvorul cel iute din neguri a ieşit, 
Către lumină apoi s-a năpustit, 

Cu straie de-ntuneric şi de gheață, 
Duşmanii din Regat el îi înhaţă. 
Până ce râul Ratterlin se potoleşte 
Cât e de lung în Deltă el soseşte. 


— Hmm... S-ar putea să fi uitat vreun vers, două, ia să 
vedeeem... Izvorul cel iute... 

— Izvorul Ratterlinului e aici? o întrerupse Lirael mirată, 
arătând în faţă. Nu ştiam că izvorăşte din munte, întotdeauna 
am crezut că se formează din gheaţa topită. 

— Ba izvorăşte, îi confirmă Căţeaua după o pauză. 
Izvoarele sunt aici de când lumea, ascunse în inima muntelui. 
Stai pe loc! 

Fata rămase locului, încleştându-şi degetele în blana 


Obraznicei, sub zgardă. 

La început nu înţelese de ce se opriră, dar după un timp 
Căţeaua o porni din nou agale încă câţiva paşi, la capătul cărora 
vuietul râului deveni asurzitor şi picuri minusculi îi stropiră 
obrajii. 

Ajunseră în sfârşit la izvoare, dinaintea unui podeţ de 
piatră îngust şi alunecos. Era lung de vreo cincisprezece metri şi 
la capătul lui se profila o altă uşă. Nu avea balustrade şi era lat 
de vreo jumătate de metru. Toate acestea, alături de volbura 
apelor de dedesubt erau semne clare că podul fusese gândit ca 
o barieră pentru Morți. 

Lirael îl cântări din priviri, uitându-se apoi la uşa din 
depărtare şi jos la râul furios, cuprinsă de un sentiment de 
teamă amestecată cu fascinaţie. Era vrăjită de dansul şuierat al 
apelor, dar când izbuti să-şi desprindă ochii din abis se întoarse 
spre Căţea, strigându-i: 

— Eu nu trec nici să mă pici cu ceară! 

Căţeaua n-o băgă în seamă şi Lirael tocmai se pregătea să 
repete, când observă că labele ei se făcuseră plate ca nişte tălpi 
şi erau de două ori mai groase, ceea ce îi dădea un aer de 
superioritate. 

— Să nu-mi spui că ţi-au crescut şi ventuze, îi aruncă fata, 
scuturându-se de scârbă. Aşa, ca la caracatiţe. 

— Ba sigur că mi-au crescut, zise Căţeaua, ridicând o labă 
cu un pleoscăit scurt ce acoperi pentru o clipă vuietul general. 
Cum altfel să mă-ncumet la aşa un drum? 

— Mda, pare periculos, bâigui Lirael cu ochii la podul 
îngust. 

In mod vădit, Căţeaua nu se dădea bătută, însă cu ajutorul 
ei şi-al lipitoarelor de pe tălpi trecerea devenea posibilă, deşi 
foarte primejdioasă. Oftă adânc şi se aplecă să-şi scoată 
încălţările, ferindu-se de ploaia de stropi fini. Îşi prinse de curea 
şiretele botinelor de piele şi-şi trecu degetele pe piatra rece, 
răsuflând uşurată să simtă striaţiile pe care nu le observase în 
lumina difuză. Aveau cu siguranţă să-i dea ceva mai multă 
stabilitate. 

— Mă întreb de ce-or fi construit podul ăsta? zise ea, 
suindu-se în spinarea Căţelei şi prinzându-se de zgardă, simțind 


pe lângă siguranţa trupului atletic vibrația liniştitoare a 
Legământului. Pe cine încercau să ţină la distanţă? 
Obraznica înaintă doar câţiva paşi când Lirael adăugă: 
— Sau poate-ar fi mai bine să întreb cine nu trebuia să 
scape pe aici. 
Vocea i se pierdu în zgomotul infernal dimprejur. 


CAPITOLUL DOUĂZECI ŞI DOI 
Puterea lui trei 


Uşa de la capătul podului se deschise îndată ce Lirael o 
atinse. Simţi din nou Magia revărsându-se asupră-i, dar nu 
prietenoasă ca la prima uşă ori blândă ca la intrarea în 
Prăpastie, ci precipitată şi iscoditoare, vrând parcă să-i găsească 
vreun cusur şi învoindu-se cu greu s-o lase înăuntru. 

Simţi în palmă fiorul de pe spinarea Căţelei când uşa se 
deschise în sfârşit, mirându-se în sinea ei că îi e teamă de atâta 
lucru. Înţelese de ce când mirosul de rugină al Magiei Libere o 
întâmpină de undeva din faţă, încătuşat de Legământul ce îl 
strunea şi-l domina. 

— Magie Liberă, zise Lirael în şoaptă, cu teamă în glas. 

Căţeaua merse mai departe, târând-o după ea, aşa că fata 
trecu pragul cu inima strânsă. 

Nici nu intrară bine, că uşa se şi trânti în urma lor, 
curmând într-o clipită vuietul năprasnic. Totul se cufundă într-o 
tăcere mormântală şi-o beznă atât de neagră încât cu greu îţi 
puteai imagina că mai există şi lumină pe lume. Lirael nu mai 
văzuse niciodată aşa ceva şi simţea că-şi pierde minţile. Noroc 
cu trupul cald şi îmblănit de lângă ea, care îi dădea siguranţa că 
stă încă pe picioare şi încăperea nu e într-o rână, aşa cum avea 
impresia. 

— Nu te mişca! şopti Căţeaua şi Lirael îi simţi botul umed 
pe picior, ca şi cum voia să-şi întărească spusele. 

Izul de Magie Liberă era din ce în ce mai pregnant şi Lirael 
îşi prinse nasul cu degetele, încercând să nu tragă aer în piept, 
în timp ce cu cealaltă mână apucă şoricelul din buzunar. Slabe 
speranţe chiar şi pentru el să găsească drumul înapoi la 
Bibliotecă, dar pentru orice eventualitate... 

Simţea şi freamătul Magiei Legământului înteţindu-se, 
formând însemne magice care pluteau în aer ca polenul, 
învăluite într-o lumină umedă. Cele două forţe păreau înţelese 
între ele, încolăcindu-se în jurul ei şi ţesând un soi de farmec 
tainic. 

O cuprinse frica şi i se făcu un gol în stomac, simțind că se 


sufocă. Trase aer în piept şi-apoi expiră încet să se calmeze, dar 
atmosfera era încărcată de vrăji neştiute cu care nu putea - şi 
nu voia - să-şi umple plămânii. 

Mai multe lumini prinseră deodată a licări în întuneric, 
nişte cerculeţe firave cu sute de aşchii înăuntru, strălucitoare şi 
fine ca firul de păr. Semănau cu puful de păpădie purtat de 
vânturile primăvăratice. Odată cu ele miasma de Magie Liberă 
dispăru ca prin minune, aşa că Lirael respiră în sfârşit uşurată, 
dar precaută totuşi. 

În lumina stranie şi mereu schimbătoare Lirael cercetă în 
sfârşit odaia octogonală. Era foarte încăpătoare şi în mod destul 
de ciudat - având în vedere că se aflau în inima muntelui - 
pereţii nu erau săpaţi în piatră, ci căptuşiţi cu plăci de ceramică 
dispuse în formă de stele, turnuri şi chei argintii. Tavanul era 
tencuit şi zugrăvit în nuanţe mohorâte, imitând un cer încărcat 
de nori cenuşii care amenințau câteva stele lucitoare, şapte la 
număr. Pe jos era întins un covor albastru-închis şi moale, pe 
care abia acum îl simţi sub tălpile goale, o binecuvântare faţă de 
piatra rece a podului. 

În mijlocul camerei trona o masă frumoasă din lemn de 
sequoia ale cărei picioare zvelte aveau fiecare la capăt trei 
degete de argint. Pe suprafaţa lăcuită se aflau trei obiecte unul 
lângă altul: o cutiuţă de metal mare cât palma ei, un set de 
fluiere ori mai degrabă un nai şi o carte cu coperte albastre de 
piele şi încuietori de argint. Se vede treaba că masa şi 
ustensilele de pe ea erau punctul de atracţie al magiei, căci 
luminiţele erau mai concentrate acolo, formând o fâşie 
translucidă ca o ceaţă lăptoasă. 

— Hai, du-te acum, o îndemnă Căţeaua, aşezându-se pe 
picioarele din spate. Se pare că am găsit ce căutam. 

— Ce vrei să spui? o întrebă Lirael suspicioasă, trăgând 
adânc aer în piept să-şi facă curaj. 

Se simţea în siguranţă acum, deşi erau destule vrăji în 
cameră pe care nu le cunoştea şi nici nu spera să le înveţe 
vreodată. Mai avea încă pe limbă izul înţepător al Magiei Libere, 
ca un ghimpe de care nu se putea descotorosi. 

— Uşile ţi s-au deschis, calea ţi-a fost luminată, paznicii te- 
au lăsat să treci... începu Căţeaua, atingându-i mâna cu botul ei 


rece şi privind-o cu subiînţeles. Nu încape îndoială că 
instrumentele de pe masă pe tine te aşteaptă. Eu nu vreau să- 
mi bag nasul, aşa că te voi aştepta aici. Mă gândeam chiar că aş 
putea să trag un pui de somn. Să mă trezeşti când vine vremea 
să ne-ntoarcem. 

Zicând aşa, îşi dezmorţi alene spinarea şi picioarele, căscă 
prelung şi se întinse cât era de lungă pe covor. Se tot suci până 
să-şi găsească locul, aşezându-se în fine pe o parte şi adormind 
aparent adânc, nu înainte să-şi fluture coada prin aer de câteva 
ori. 

— Ooof, ce mă fac eu cu tine! oftă Lirael. Acuma ţi-ai găsit 
să dormi? Ce mă fac dacă se-ntâmplă ceva rău? 

Căţeaua deschise un ochi şi zise printre dinţi: 

— Mă trezeşti, se-nţelege. 

Lirael o privi nervoasă, uitându-se apoi la masa din mijloc. 
Stilken fusese duşmanul cel mai de temut pe care-l înfruntase în 
pasajele Bibliotecii, însă în ultimii ani întâlnise şi alte primejdii - 
monştri malefici, farmece străvechi imprevizibile ori greu de 
strunit, capcane mecanice sau chiar coperte otrăvite. Orice 
bibliotecară se putea confrunta cu astfel de pericole, însă 
niciunul nu se compara cu încercarea de acum. Nu ştia nimic 
despre cele trei obiecte, doar că erau păzite cu sfinţenie de 
puteri mult mai încrâncenate decât văzuse ea vreodată. 

Mai mult, erau atât de vechi că nimeni nu le ştia obârşia. 
Totul în această cameră - pereţii, tavanul, covorul şi masa - era 
acoperit de straturi suprapuse de însemne magice, unele de- 
acum o mie de ani sau mai bine. Le simţea plutind pretutindeni, 
topindu-se unul într-altul sau preschimbându-se neîncetat. Dacă 
închidea ochii chiar şi pentru o clipă, întreaga odaie devenea o 
imensă Piatră de Legământ, căci o percepea ca pe o sursă de 
magie, nu ca un loc care fusese fermecat în repetate rânduri. 

Nu era totuşi cu putinţă, cel puţin după câte ştia ea... 

Deschise ochii ameţită, observând cu uimire însemnele ce 
i se zvârcoleau în piele, în răsuflare şi în vene. Între ele Magia 
Liberă înota nestingherită. Firişoarele pufoase de lumină ţâşniră 
deodată către ea ca nişte tentacule scânteietoare, încolăcindu-i- 
se de mijloc şi trăgând-o cu blândeţe către masă. 

Orbirea magică o zăpăci uşor, de parcă tocmai s-ar fi trezit 


din vis. Încercă să reziste la început, lăsându-se apoi în voia 
luminii învăluitoare, uitând cu totul de Căţeaua adormită. 

Cât ai clipi era deja la masă, fără să ştie cum a ajuns 
acolo. Palmele i se odihneau pe suprafaţa lăcuită, dinaintea 
obiectelor misterioase. Ca orice Bibliotecară Secundă, alese 
cartea mai întâi, trecându-şi degetele peste încuietoarea de 
argint în timp ce citea titlul gofrat în relief pe cotor cu litere de 
argint: Cartea Amintirilor şi a Uitării. 

Lirael trase de clapă, simțind magia dinăuntru şi 
însemnele ce fremătau în metalul vrăjit, simboluri de ferecare şi 
închidere, de pârjolire şi distrugere. 

Încuietoarea se deschise înainte să-şi dea seama ce e cu 
însemnele, aşa că nu păţi nimic. Deschise cartea cu atenţie şi 
trecu de pagina cu titlul, întorcând foile subţiri şi aspre una după 
alta. Pe fiecare erau cuibărite însemne de Legământ, ferecate în 
hârtie înainte de aşternerea literelor. Mai era şi Magie Liberă, 
dar controlată şi călăuzită unde trebuie. Copertele erau şi ele 
împletite cu ambele feluri de Magie, ce pătrunseseră până şi în 
lipiciul şi legăturile de pe cotor. 

Grosul se concentra însă în tipăritură. Lirael mai văzuse 
astfel de cărţi fermecate, deşi poate mai puţin puternice. În 
Pielea Leului, de pildă. Aşa o carte nu putea fi niciodată 
terminată, căci conţinutul ei se preschimba mereu după nevoia 
şi mofturile creatorului, după capriciile vremii ori ca să fie-n ton 
cu cele patru faze ale lunii. Unele erau făcute în aşa fel încât să 
nu-ţi aduci aminte ce-ai citit decât atunci când se-ntâmpla ceva, 
iar asta numai pentru că făuritorul era un om milos pe care nu-l 
lăsase inima să îşi împovăreze cititorii cu tot felul de grozăvii. 

începu să citească în timp ce luminiţele i se-nvârteau în 
jurul capului, desenând tot felul de modele pe pagină din pricina 
şuviţelor pe care i le ciufuleau în zborul lor dansant. Trecu de 
prima pagină, o începu pe următoarea şi tot aşa până ce 
termină primul capitol. Făcea mişcări regulate, întinzând scurt 
mâna să dea pagina. În spatele ei Căţeaua dormea dusă, iar 
respiraţia ei sacadată ţinea parcă isonul paginilor întoarse una 
după alta. 

După câteva ore bune sau poate zile chiar - căci pierduse 
întru totul noţiunea timpului - Lirael întoarse în sfârşit ce părea 


a fi ultima foaie şi închise cartea, care se ferecă îndată pocnind 
din clapele de argint. 

Încercă să le desfacă şi pentru că nu izbuti îşi îndreptă 
atenţia către naiul de argint, format din şapte fluieraşe ordonate 
după mărime, de la cel mai scurt - cât degetul ei mic - până la 
cel mai lung, aproape cât palma. Îl apropie de buze fără să 
sufle, să nu cumva să deştepte vreo vrajă adormită. Aflase din 
carte cum fuseseră făcute şi cum trebuiau folosite, aşa că ştia 
de-acum că însemnele magice care se preumblau pe ele nu 
erau decât o spoială menită să ascundă Magia Liberă pitită 
înăuntru. 

Le atinse pe fiecare în parte, de la cel mic şi până la cel 
mare, rostindu-le numele în minte înainte să pună naiul înapoi 
pe masă. Ridică apoi ultimul instrument rămas, cutiuţa de 
metal. Şi ea era tot din argint, cu gravuri elegante peste şi 
printre care alunecau însemne magice asemenea celor de pe 
carte, vestind pedepse aspre celor ce se încumetau să o 
deschidă fără să aibă Sângele Curat. E drept că nu specificau ce 
tip de sânge trebuia să ai anume, dar Lirael îşi zise că dacă i-a 
mers cu cartea la fel se va-ntâmpla şi cu cutia. 

Atinse uşor încuietoarea, tremurând la dogoarea Magiei 
Libere strunite înăuntru, însă cutia rămase ferecată. O 
străfulgeră atunci gândul că poate cartea o amăgise în vreun 
fel, ori citise ea însemnele anapoda... sau sângele era 
problema? Închise ochii şi mai încercă o dată, apăsând clapeta 
cu încredere. 

Caseta începu să-i tremure în palmă şi Lirael deschise 
ochii, văzând-o cum se desface de la mijloc, unde capacul era 
prins în balamale. Semăna cu acele mici oglinzi pe care unii le 
ţineau de obicei pe raft ori pe masă. 

O deschise de tot şi o aşeză pe masă, cele patru colţuri 
formând un romb perfect. Cutia propriu-zisă era de argint, iar 
cealaltă jumătate - unde ar fi trebuit să fie oglinda - era dintr-un 
material necunoscut, mat şi întunecat, un dreptunghi obscur în 
care lumina refuza să se reflecte. 

Cartea Amintirilor şi a Uitării o numea Oglinda Neagră şi 
Lirael citise în mare parte cum funcţionează. Din păcate nu 
putea fi folosită în odaia unde se aflau şi nici în altă parte din 


Lumea celor Vii, ci numai în Moarte. Bine-nţeles că nu avea nicio 
intenţie să meargă într-acolo, chiar şi de-ar fi găsit cu uşurinţă 
drumul de întoarcere. Moartea era regatul lui Abhorsen, nu al 
Clayrelor, deşi Lirael bănuia că Oglinda Neagră nu e tocmai 
străină de Darul Viziunii. 

O închise cu un păcănit scurt şi o lăsă pe masă fără să-şi 
ia mâna de pe ea. Rămase aşa un minut întreg, căzută pe 
gânduri. O ridică apoi din nou şi o vâri în buzunarul uniformei 
alături de o peniță de argint, o bucată de sfoară ceruită şi un 
ciot de creion. Şovăi un moment, apoi luă şi naiul şi îl băgă în 
buzunarul drept, lângă şoricelul mecanic. Inşfăcă în cele din 
urmă şi Cartea Amintirilor şi a Uitării şi o adăposti la piept, sub 
vesta roşie. 

Se îndreptă pe urmă către Căţeaua Obraznică, hotărâtă să 
o ia la întrebări ca să priceapă cât de cât cele întâmplate. 
Cartea, Oglinda şi naiul stătuseră aici timp de mai bine de-un 
mileniu, aşteptând în întuneric pe cineva despre care Clayrele 
de-odinioară ştiuseră că va sosi. 

Aşteptaseră amuţite ca cea numită Lirael să vină şi să le 
deştepte. 

O aşteptaseră pe ea. 


CAPITOLUL DOUĂZECI ŞI TREI 
Un anotimp tulbure 


Prinţul Sameth stătea tremurând în foişorul de pază al 
Palatului, aflat în cel de-al doilea turn ca înălţime. Purta o haină 
de blană, cea mai groasă pe care o avea, însă vântul îl răzbise 
chiar şi prin ea şi el n-avea niciun chef să facă o vrajă de 
încălzire. Intr-un fel îşi dorea să răcească, ca să scape pe 
programul strict pe care i-l pregătise Ellimere. 

Se dusese acolo din două motive: primul, pentru că spera 
să-i zărească pe părinţi întorcându-se; al doilea, pentru că nu 
voia să dea ochii cu Ellimere sau cu oricine altcineva încerca să-i 
organizeze viaţa. 

li era tare dor de mama şi de tatăl său şi îşi dorea să-i 
vadă cât mai repede, mai cu seamă că l-ar fi scăpat de tirania 
surorii sale, însă Sabriel petrecea foarte puţin timp în Belisaere, 
fiind mereu pe drumuri în Planorul ei roşu cu auriu. Era o iarnă 
greu încercată şi oamenii numai despre asta vorbeau, despre 
Morţii şi creaturile plămădite din Magie Liberă ce încercau să se 
strecoare în Lumea celor Vii. II treceau sudori reci de câte ori îi 
auzea, ştiind că pentru el o spun şi simțindu-se vinovat că nu 
studiază Cartea Morților, ca să se pregătească să-şi ajute mama. 

Chiar acum ar fi trebuit să citească în loc să piardă 
vremea cu ochii pironiţi în zare, dincolo de acoperişurile 
îngheţate ale oraşului, învăluite în fumul cenuşiu al focului din 
vetre. 

Nu deschisese deloc volumul de când i-l dăduse Ellimere, 
ţinându-l închis într-un dulap din atelier. Se gândea la el în 
fiecare zi, ba chiar îl descuia uneori şi se uita la el, fără să se 
încumete totuşi să îl deschidă. Pierdea ore întregi de studiu 
muncindu-se cum să îi spună mamei că nu poate citi din carte şi 
că-i e groază să se întoarcă prea curând în Moarte. 

Ellimere îi stabilise două ore de lectură pe zi, pe care ea le 
numea „pregătirea pentru Abhorsen”, dar Sam nici nu se 
atingea de carte. In zadar tot încerca să îi explice cum se simte 
şi cât îi e de teamă, şi orice scrisoare adresată ambilor părinţi 
sau fiecăruia în parte sfârşea inevitabil pe foc. 


— O să îi spun mamei, şi gata! zise Sam nu foarte tare, să 
nu-l audă paznicii din colţul îndepărtat. Oricum aveau o părere 
destul de proastă despre abilităţile lui ca Prinţ şi nu voia să-l 
suspecteze că mai e şi nebun pe deasupra. Ba mai bine lui tata 
mai întâi, şi-apoi poate îi spune el mamei... adăugă după un 
moment de ezitare. 

Touchstone abia sosise de la Estwael şi plecase deja 
călare către miazăzi, la Fortul Garnizoanei de pe Dealul 
Barhedrin, la nord de Zid. Se zvonea că oamenii din Ancelstierre 
lasă grupuri masive de refugiaţi din sud să treacă Zidul şi să se 
stabilească în Regatul Vechi - ori mai bine zis să fie căsăpiţi de 
creaturile sinistre ce îşi aveau sălaşul în zona de graniţă. 
Touchstone se dusese să vadă ce se întâmplă şi să salveze 
eventualii supraviețuitori. 

— Ancelstierrieni proşti! mormăi Sam, lovind zidul cu 
piciorul, alunecând cu celălalt pe gheaţă şi lovindu-şi cotul de 
marginea de piatră. Aah! exclamă, frecându-şi cotul. La naiba! 

— Sunteţi bine, domnule? îl întrebă paznicul, apropiindu- 
se în pas alergător, mult mai sigur pe picioare în cizmele lui cu 
ţinte în comparaţie cu Sam, care purta nişte papuci de casă din 
piele de iepure. Să nu vă rupeţi vreun picior! 

Sam se strâmbă, ştiind prea bine unde bate. Viitoarea sa 
evoluţie artistică pe post de Pasăre a Zorilor era un subiect 
constant de amuzament printre străjeri, iar aluziile lor deloc 
subtile îl mâhneau profund, la fel ca purtarea lui Ellimere, care 
îşi exersa rolul de co-regentă cu multă convingere, fiind amabilă 
şi graţioasă cu toată lumea, mai puţin cu el. 

Repetiţiile pentru Festival erau doar o parte a chinului, 
neîndemânarea lui fiind o dovadă în plus că nu se ridică la 
înălţimea surorii sale. Era împiedicat şi dansul nu-l pasiona 
deloc, la Tribunal mai picotea din când în când, şi, deşi avea 
ceva talent la mânuitul săbiei, nu se învrednicea să şi-l cultive 
antrenându-se cu străjerii. 

Nici în privinţa Perspectivei nu stătea prea bine. Ellimere 
se dedica trup şi suflet sarcinii primite, muncind cu sârguinţă, pe 
când fratele ei îşi neglija îndatoririle, meditând la viitorul său 
nesigur şi devenind uneori atât de prins în propriile-i gânduri 
încât se oprea de tot din treabă. 


— Domnule, sigur sunteţi bine? repetă paznicul. 

Sam clipi de câteva ori, trezindu-se din reverie. lar visa cu 
ochii deschişi. 

— Sunt bine, mulţumesc, îi zise paznicului, mişcându-şi 
degetele în mănuşă. Am alunecat şi m-am lovit la cot, atâta tot. 

— Ce e aşa de fascinant în depărtare? îl întrebă străjerul, 
Brel pe numele lui, un bărbat cumsecade care nu râdea ca alţii 
pe ascuns de câte ori îl vedea costumat în Pasărea Zorilor. 

— Nimic... răspunse Sam, clătinând din cap. 

Privi din nou către acoperişuri, în centrul oraşului de astă 
dată. Festivalul lernii începea peste câteva zile şi ridicarea 
cortului ce avea să adăpostească Târgul Promoroacei era în toi. 
Mare cât să încapă un oraş întreg sub el, cortul era aşezat pe 
Lacul Loesare, acum îngheţat, şi avea mii de tarabe şi scene de 
spectacol, actori, măscărici şi jongleri, muzicanți şi magicieni, 
expoziţii şi prezentări, tot soiul de jocuri şi ghiduşii, plus 
mâncăruri din toate colţurile Regatului şi chiar de mai departe. 
Lacul Loesare acoperea aproape toată valea din centrul 
oraşului, pe o suprafaţă de nouăzeci de acri, însă Târgul îi 
depăşea cu mult malurile, întinzându-se şi peste grădinile 
publice care îl mărgineau. 

Sam îl aşteptase mereu cu mare nerăbdare, însă anul 
acesta nu era deloc entuziasmat. Nu simţea decât amărăciune şi 
indiferenţă, pradă celei mai negre depresii. 

— Bucuria pregătirilor, zise Brel, frecându-şi mâinile 
mulţumit. O să avem un festival reuşit anul ăsta. 

— Chiar aşa? întrebă Sam mâhnit. Dansul cu Pasărea 
Zorilor se făcea de obicei în ultima zi de festival, iar anul acesta 
el trebuia să poarte mlădiţa înverzită ce simboliza Primăvara, 
rămânând la coada procesiunii după dansatorii care întruchipau 
pe rând Zăpada, Grindina, Zloata, Negura, Furtuna şi Îngheţul, 
cu toţii pe picioroange şi extrem de pricepuţi, plutind în aer 
ameninţător deasupra Păsării Zorilor şi punându-l astfel într-o 
lumină proastă. 

Dansul lernii era lung şi istovitor, întinzându-se pe mai 
bine de trei kilometri printre aleile întortocheate ale Târgului. De 
obicei însă dura mult mai mult, căci pe anumite porţiuni alaiul 
făcea cale întoarsă atunci când Cele Şase Spirite ale lernii se 


năpusteau asupra Păsării, încercând să-şi prelungească şederea 
furându-i tulpina de sub aripă ori punându-i piedică cu picioarele 
lor alungite. 

Până acum făcuseră doar două repetiţii de la cap la coadă. 
Teoretic, Spiritele lernii se prefăceau doar că-l doboară, dar 
Sameth reuşea de fiecare dată să se împiedice singur. La 
sfârşitul primei repetiţii îşi luase deja trei căzături şi-şi îndoise 
ciocul de două ori, rămânând la propriu cu penele zbârlite. A 
doua repetiţie fusese şi mai şi, căci Pasărea se prăvălise din 
greşeală peste Zloată, dezechilibrând-o de pe picioroange şi 
doborând-o la pământ. Mai mult, fata care-i luase locul nici nu 
voia să îi vorbească. 

— Cu cât munceşti mai mult la repetiţii, cu-atât mai bine o 
să-ţi iasă dansul, aşa am auzit, îi zise Brel încurajator. 

Sam clătină din cap şi privi în direcţia opusă. Nici urmă de 
Planor plutind în vânt ori vreo ceată de ostaşi venind călări pe 
drumul dinspre miazăzi, cu emblema regală pe drapel. Pierdea 
timpul degeaba tot aşteptându-i pe părinţi. 

Brel tuşi scurt în mănuşă şi Sam se întoarse către el, 
urmărindu-l cum îşi pleacă capul discret şi face stânga împrejur. 
O luă la pas de-a lungul foişorului îngust cu trompeta săltându-i 
ritmic în spinare, lovindu-se uşor de cureluşa cu care era prinsă. 

Sameth plecă şi el grăbit către sala de repetiţii, căci era 
deja în întârziere. 


Se vede treaba că Brel habar n-avea cum e cu repetițiile. 
De unde auzise oare că repetițiile dezastruoase sunt garanţia 
unui dans reuşit? Sam se împleticea în propriile-i picioare şi 
stătea mai mereu să cadă, iar dacă Cele Şase Spirite n-ar fi ştiut 
exact ce fac s-ar fi ales praful de tot. 

Obiceiul era ca după festival toţi dansatorii să ia masa la 
Palat alături de familia regală, dar Sam era hotărât să nu se 
ducă. Se făcuse destul de râs, cu ditamai vânătăile pe tot 
corpul. Era convins că noua fată aleasă pentru Zloată îl 
îmbrâncise dinadins către sfârşitul dansului, răzbunându-şi 
astfel sora căreia îi ţinea locul. 

In loc să participe la cină se duse aşadar la el în atelier, 
încercând să dea uitării necazurile de peste zi meşterind de zor 


la o jucărie interesantă, al cărei mecanism complicat funcţiona 
pe bază de magie. Ellimere trimise un paj după el şi, când văzu 
că tot nu vine, îl lăsă în pace - măcar pentru o seară. Nu prea 
avea de ales, cu atâţia musafiri de faţă. 

A doua zi şi-n cele ce urmară îl pedepsi însă pentru 
nesăbuinţa lui, refuzând să creadă că are într-adevăr o 
problemă. Îl împovără cu tot felul de sarcini şi i le puse în cap şi 
pe surorile prietenelor ei, convinsă că o fată cu picioarele pe 
pământ are să-l lecuiască cât ai zice peşte. Evident că Sam se 
strâmba de fiecare dată când Ellimere îl aşeza lângă o fată la 
cină ori când acestea treceau „din întâmplare” pe la atelier, 
rugându-l să le repare te miri ce. 

Mereu cu gândul la cartea din dulap şi la întoarcerea 
mamei sale, lui Sam nu-i prea ardea de prietenii sau legături 
amoroase. Aşa se face că nu doar domnişoarele ce îi erau 
prezentate, ci toţi tinerii de la Palat ajunseră să-l creadă distant 
şi încrezut. Chiar şi cei cu care se ştia deja, prieteni pe care îi 
revedea cu drag în fiecare vacanţă, îl evitau acum-stânjeniţi. 
Prins între îndatoriri oficiale şi gânduri sumbre despre viitor, 
Sameth nici nu băgase de seamă că cei de vârsta lui nu-i căutau 
niciodată compania, ferindu-se de el de câte ori puteau. 

Mai vorbea cu Brel din când în când, dacă se nimereau 
amândoi în turn la aceeaşi oră. Din fericire, paznicul nu era prea 
vorbăreţ şi nici nu-l deranja tăcerea în care Sam se cufunda 
uneori sau obiceiul lui de a rămâne cu ochii pironiţi în zare. 

— E ziua voastră astăzi, îi zise Brel în zorii unei zile 
friguroase, cu cerul senin ca lacrima. 

Luna nu se stinsese încă de pe albastrul intens, încadrată 
într-un inel luminos, aşa cum se întâmplă în cea mai geroasă 
noapte a iernii. 

Sam încuviinţă din cap. Pentru că era la numai două 
săptămâni după Festival, ziua lui trecea mai mereu 
neobservată, în umbra marelui eveniment. Anul acesta cu atât 
mai mult, căci Sabriel şi Touchstone erau tot pe drumuri, 
încercând să compenseze absenţa prin mesaje şi cadouri care, 
deşi bine alese, nu izbuteau să îl înveselească. Primise o haină 
cu emblema lui Abhorsen - cheile de argint pe un fundal 
albastru-închis, încadrat de conturul auriu al castelului regal 


schiţat pe fond roşu. Al doilea cadou era o carte intitulată Tratat 
despre Încătuşarea Elementelor de Magie Liberă. 

— Ceva cadouri aţi primit? întrebă Brel. 

— Haina, îi zise Sameth. Şi o carte. 

— Aha, murmură strajul, frecându-şi mâinile să-şi pună 
sângele în mişcare. Nicio sabie sau... un câine? 

Sam clătină din cap. Nu că şi-ar fi dorit neapărat o sabie 
sau un animal de companie, dar poate c-ar fi fost ceva mai 
inspirate. 

— Prinţesa Ellimere sigur vă va face un cadou pe cinste, 
zise Brel după o pauză destul de lungă. 

— Mă îndoiesc, oftă Sam. Cine ştie ce lecţii îmi mai 
pregăteşte... 

Brel bătu iarăşi din palme, scrutând nemişcat orizontul 
dintr-o parte într-alta. 

— Păi, ce să zic... La mulţi ani! declară el solemn după ce 
îşi termină inspecția. Câţi ani împliniţi? Optsprezece? 

— Şaptesprezece, răspunse Sam. 

— Aa, murmură Brel şi se depărtă să cerceteze zările şi 
din colţul celălalt, iar Sam se duse înăuntru. 

Ellimere chiar îşi dăduse silinţa să organizeze o petrecere 
în cinstea fratelui său în Sala Mare, dar totul fusese un eşec din 
pricina atitudinii lui posace. Refuză să danseze, fiind de altfel 
singura zi în care îşi permitea acest privilegiu, şi, pentru că era 
aniversarea lui, nimeni nu îndrăzni să-i iasă din voie şi să 
danseze fără el. Nu se învoi nici să deschidă cadourile de faţă cu 
oaspeţii şi abia dacă se atinse de peştele cu lămâie garnisit cu 
unt şi griş, altădată mâncarea lui preferată. Parcă era un copil 
răsfăţat, şi nu un tânăr în pragul maturității. Sam ştia că îl 
priveau cu duşmănie, dar nu avea ce face. Pentru prima dată 
după săptămâni întregi de chin putuse să o înfrunte pe Ellimere 
şi să-i ignore poruncile, pe care ea le numea „sugestii bine 
intenţionate”. 

Petrecerea se termină devreme şi invitaţii plecară unul 
câte unul, îmbufnaţi. Sam se duse direct în atelier, fără să bage 
în seamă rumoarea şi privirile lungi ce-l petrecură când părăsi 
Sala în grabă. Nu-i păsa ce crede lumea, deşi simţise mânia din 
ochii lui Jall Oren când ieşise. Era sigur că Jall avea să-şi verse 


oful îndată ce Sabriel şi Touchstone se vor întoarce - asta dacă 
nu cumva se hotăra să-i spună lui mai înainte ce crede despre 
aşa o purtare ruşinoasă, ţinându-i unul din discursurile sale mult 
temute. 

Ar fi suportat bucuros prelegerea lui Oren dacă nu l-ar fi 
îngrozit atât de tare reacţia mamei sale când avea să afle 
adevărul. Nici nu îndrăznea să se gândească ce va fi după. 
Regatul avea nevoie de un Viitor Abhorsen şi de un moştenitor 
la tron. Ellimere părea perfectă pentru al doilea rol, în timp el 
trebuia să şi-l asume pe primul. Trebuia să fie următorul 
Abhorsen, dar nu se simţea în stare şi nici nu îşi dorea. 

În seara aceea, la fel ca în multe altele, descuie dulapul 
din stânga mesei de lucru şi îşi făcu curaj să privească la Cartea 
Morților. Era aşezată pe raft, strălucind cu reflexii verzui ce 
făceau să pălească lumina însemnelor de pe tavan. 

Întinse mâna către ea, ca un vânător care dă să mângâie 
lupul sperând că e de fapt un câine blând şi paşnic. Atinse cu 
vârful degetelor încuietoarea de argint şi îl cuprinse dintr-odată 
un tremur atât violent încât simţi că ameţeşte. Incercă în van să 
se liniştească şi să ignore încleştarea de gheaţă ce pusese 
stăpânire pe el, trăgându-şi mâna în sfârşit şi cuibărindu-se în 
dreptul focului din şemineu cu genunchii strânşi la piept. 


La o săptămână după ziua lui Sam primi o scrisoare de la 
Nick, sau mai bine zis ce mai rămăsese din ea, căci fusese scrisă 
pe hârtie tipografică. Ca orice produs obţinut prin mijloacele 
moderne folosite în Ancelstierre, odată dincoace de Zid, 
scrisoarea începuse să se destrame, fiind acum un mănunchi de 
fâşii fragile. Sam îi spusese de nu ştiu câte ori să folosească 
hârtie făcută de mână, dar Nick uita mereu. 

Din fericire nu era într-o stare chiar atât de deplorabilă 
încât să n-o poată citi. Nick îl ruga să îi obţină două vize de 
intrare în Vechiul Regat pentru el şi un servitor. Voia să treacă 
Zidul în ziua solstițiului de iarnă şi îl asigura că-i va rămâne 
profund îndatorat dacă îl aşteaptă la Punctul de Frontieră. 

Sam se bucură nespus, căci Nick reuşea întotdeauna să îl 
înveselească. Consultă imediat almanahul să vadă când pică 
solstițiul de iarnă în Ancelstierre şi cu ce zi din Vechiul Regat 


coincide. În general Regatul era decalat cu un anotimp, însă 
câteodată mai apăreau fluctuații bizare ce trebuiau verificate în 
almanah, mai cu seamă în preajma solstiţiilor ori la-nceput de 
sezon. 

Odinioară fusese aproape imposibil să obţii astfel de 
almanahuri, atât pentru Ancelstierre, cât şi pentru Vechiul 
Regat, însă acum zece ani Sabriel împrumutase copia ei 
tipografului Curţii, care făcuse unul nou ţinând cont de toate 
comentariile scrise de mână pe margini de ea şi de ceilalţi 
Abhorseni. Îi luase ceva timp şi trudă, dar rezultatul fusese pe 
măsură: un almanah foarte frumos şi îngrijit, pe o hârtie albă ca 
cearşaful cu tipăritura clară şi curată, cu spaţii mici între litere. 
Singura problemă era preţul cam mare. Chiar şi aşa, Sabriel şi 
Touchstone aveau mare grijă la cine putea ajunge şi Sameth 
fusese foarte mândru să primească unul în dar de ziua lui, când 
împlinise doisprezece ani. 

Din fericire găsi imediat corespondenţa directă pentru ziua 
solstițiului, fără să calculeze ecuaţii complicate în care să ţină 
cont de fazele lunii sau alte coordonate. Când Ancelstierre se 
pregătea de solstiţiu, Vechiul Regat sărbătorea deja Ziua 
Vapoarelor, în a treia săptămână de primăvară. Mai era oricum 
până atunci, dar măcar avea la ce să se gândească cu bucurie. 

De când cu scrisoarea, Sam era ceva mai bine dispus şi 
asta se simţea şi în relaţiile cu ceilalţi, mai puţin cu sora sa. 
larna trecu fără să-şi vadă părinţii şi fără furtunile ori gerul 
năprasnic purtat uneori dinspre nord-est, odată cu grupurile de 
balene rătăcite care pe vreme bună nu ajungeau în Marea 
Saere. 

Deşi fusese un anotimp destul de blând, pe la Curte şi prin 
oraş oamenii erau cam îngrijoraţi. Nu mai avuseseră aşa o iarnă 
frământată de zece ani încoace, ameninţaţi de primejdii pe care 
le crezuseră de mult uitate, încă de la-nceputul domniei lui 
Touchstone. Şoimii mesageri veneau şi plecau într-una de la 
Grajduri şi doamna Finney era din ce în ce mai agitată şi cu ochii 
umflaţi de nesomn, îngrijorată pentru odraslele ei care trudeau 
ca să asigure comunicarea. Deşi alarme false uneori, multe 
dintre mesaje vesteau cine a mai murit ori anunțau apropierea 
vreunor creaturi necurate, şi toate acestea necesitau intervenţia 


lui Sabriel. 

Şi mai era ceva ce îl preocupa: o scrisoare de la tatăl său, 
în care i se reamintea de acea zi nefastă din Perimetru când 
refugiații sudişti înviaţi de necromant atacaseră echipa de 
crichet şi el trebuise să păşească în Moarte. 

O luase cu el în turn să o mai studieze în timp ce Brel îi 
dădea roată cu paşi apăsaţi. Citi următorul paragraf de trei ori la 
rând: 


La ordinul guvernului, după câte îmi dau seama, Armata 
din Ancelstierre a permis unui grup de „voluntari” sudişti să 
treacă în Vechiul Regat pe la unul din Punctele de Frontieră din 
apropierea Zidului, încălcând astfel nu doar bunul-simţ, ci şi 
înțelegerile anterioare. Prin asta Corolini şi-a mai câştigat câtiva 
acoliți, punându-și totodată la încercare planul de a-i trimite în 
Regat pe toți refugiații din Sud. 

Am oprit deocamaată orice trecere şi-am întărit straja la 
Barhedrin, dar nu pot şti cu siguranță că armata nu va trimite 
alții, deşi Generalul Tindall m-a asigurat că va întârzia orice 
astfel de ordin şi ne va da de ştire din timp, pe cât posibil. 

In orice caz, deja au apucat să treacă Zidul mai bine de o 
mie de refugiați, cu un avans de patru zile înaintea noastră. Am 
înțeles c-au fost întâmpinați de „călăuzele din partea locului”, 
dar tare mă tem că au încăput pe mâini necurate, căci 
Cercetaşilor nu li s-a permis să-i escorteze dincolo de Perimetru. 

O să mergem pe urmele lor, desigur, deşi sunt tare 
circumspect. Sunt pe deplin convins că cel puțin un vrăjitor de 
Magie Liberă şi-a vârât coada de dincoace de Zid, chiar din 
Regat, iar Punctul de Frontieră pe unde i-au lăsat să treacă e 
foarte apropiat de locul unde ai fost şi tu atacat, Sameth. 


Necromantul, se gândi Sameth împăturind scrisoarea. Se 
bucura că e soare şi că se află la Palat, protejat de vrăji, paznici 
şi apa curgătoare. 

— Veşti proaste? întrebă Brel. 

— Doar veşti, răspunse Sam, fără să-şi poată stăpâni un 
tremur scurt. 

— Nimic ce Regele sau Abhorsen să nu poată rezolva, zise 


Brel cu multă convingere. 

— Oriunde s-ar afla... şopti Sam. Puse scrisoarea în 
buzunarul hainei şi cobori în atelier, unde plănuia să uite de 
toate, absorbit în diverse activităţi minuţioase care îi antrenau 
nu numai mintea, ci şi îndemânarea. Cu fiecare treaptă devenea 
totuşi mai conştient c-ar trebui să studieze Cartea Morților. 


După cum vestiseră deja, Touchstone şi Sabriel se 
întoarseră într-o seară frumoasă de primăvară, mult după ce 
Sam coborâse din turn şi tura lui Brel se încheiase. Vântul sufla 
acum către răsărit şi Marea Saere îşi schimba reflexiile 
întunecate din timpul iernii în nuanţe de turcoaz, încălzită de 
soare până târziu către asfinţit, iar rândunelele care-şi aveau 
sălaşul printre stânci începuseră să dea târcoale turnului, furând 
bucăţi din pătura tocită a lui Sameth ca să îşi facă cuib. 

Sabriel sosi prima, aterizând cu Planorul în curtea de 
antrenament unde Sam exersa de zor cu Cynel, o membră de 
nădejde a Gărzii şi foarte bine pregătită, repetând cele patruzeci 
şi opt de tactici de defensivă şi atac. Umbra Planorului îi luă pe 
amândoi pe nepregătite şi Cynel marcă prima, profitând de 
neatenţia lui Sam, care rămăsese stană de piatră. 

Venise, aşadar, şi ziua de care se temea, şi toate 
discursurile ori textele scrisorilor imaginare îi dispărură complet 
din minte, de parcă Cynel i-ar fi străpuns tâmplele prin coiful 
căptuşit. 

Se grăbi înăuntru să-şi schimbe armura tocmai când 
trompetele prinseră a suna deasupra Porții dinspre Miazăzi. Le 
puse pe seama sosirii lui Sabriel, dar apoi auzi altele în 
depărtare, lângă Poarta de Vest, unde aterizase de fapt maică- 
sa. Pesemne atunci că primele anuntau întoarcerea Regelui, 
căci nimeni altcineva nu mai era întâmpinat cu-atâta fast. 

Sosise şi Touchstone în sfârşit. Sam îl revăzu douăzeci de 
minute mai târziu în solarul familiei, o încăpere spațioasă la trei 
etaje deasupra Sălii Mari, cu o singură fereastră lungă ce dădea 
spre oraş, nu spre mare. Când Sam intră, tatăl său privea 
luminile ce începeau să se aprindă în cetate, străluciri de 
Legământ alături de pâlpâirea lămpilor de gaz, a focurilor ori a 
lumânărilor. Acesta era cel mai bun moment să admiri oraşul, în 


zilele de primăvară pe înserat, când oamenii îşi aprindeau 
luminile prin casă. 

Deşi apucase să se spele şi să-şi schimbe armura şi 
hainele de călărie, Touchstone arăta epuizat, ca de obicei. Îşi 
pusese un halat în stilul celor pe care le găseai în Ancelstierre şi 
avea părul încă umed de la baia făcută probabil în grabă. Zâmbi 
larg când îşi văzu fiul şi-i strânse mâna cu putere. 

— Arăţi ceva mai bine, fiule, îi zise el entuziasmat, băgând 
de seamă roşeaţa din obrajii lui Sam, de la antrenament. Nu 
prea mi-ai scris toată iarna... Sincer, am crezut c-o să deprinzi 
gustul corespondenţei cât timp ai stat singur la Palat. 

— Ah, bâigui Sam cu jumătate de gură. 

In tot acest timp îi trimisese doar două scrisori, plus 
câteva note la sfârşitul unor epistole de-ale lui Ellimere, care îi 
scrisese mult mai des. Nu îi mărturisise nimic interesant nici în 
unele, nici în celelalte, deşi nu o dată îşi aşternuse gândurile pe 
hârtie. Totuşi, în loc să le trimită le arunca pe foc, aşa cum 
făcuse şi cu scrisorile adresate mamei. 

— Tată, eu... începu el şovăielnic, simțind un val de 
uşurare la gândul că-i va împărtăşi în sfârşit gândurile ce-l 
frământaseră toată iarna. Pur şi simplu nu pot să... 

Nici nu începu bine, că uşa se deschise brusc şi Ellimere 
dădu buzna înăuntru. Sam amuţi şi o privi încruntat, dar sora sa 
nu îl băgă în seamă, aruncându-se de gâtul lui Touchstone, vădit 
bucuroasă să-l vadă după atâta timp. 

— Tată! Ce bine-mi pare că ai venit acasă! Şi a sosit şi 
mama! 

— Familia se reuneşte în sfârşit, murmură Sam sarcastic 
cu jumătate de glas. 

— Ce vrei să spui cu asta? îl întrebă Touchstone pe un ton 
Uşor sever. 

— Nimic, nimic, spuse Sam. Mama unde e? 

— E jos în rezervor, răspunse Touchstone, care-şi 
petrecuse un braţ peste umerii lui Ellimere şi cu celălalt îl trase 
şi pe Sam mai aproape. Nu vreau să vă îngrijorez, dar trebuie să 
ştiţi că a fost rănită şi de-asta s-a dus la Pietrele de Căpătâi... 

— Rănită?! exclamară Sam şi Ellimere în cor, întorcându- 
se către tatăl lor şi formând astfel un mic cerc compact. 


— Nu-i grav, adăugă Touchstone imediat. O creatură a 
Morţii a muşcat-o de picior şi rana s-a agravat pentru că nu s-a 
îngrijit de ea la timp. 

— Şi-acuma o să... o să-şi... 

Ellimere nu îşi găsea cuvintele, privind consternată în jos 
la vârfurile pantofilor. După expresia feţei, era clar că nu şi-o 
putea imagina pe Sabriel rănită ori depăşită în vreun fel de 
situaţie. 

— Nu, n-o să-şi piardă piciorul, o linişti Touchstone. A fost 
nevoită să meargă la Pietre pentru că niciunul din noi nu mai era 
în stare să facă vrăji de întremare. Eram mult prea obosiţi. Acum 
însă suntem acasă, unde e în siguranţă. E zic că rezervorul e 
locul cel mai potrivit să avem o discuţie serioasă, un fel de 
conferinţă de familie. 

Bazinul subteran cu cele şase Pietre de Legământ era 
inima Regatului în mai multe privinţe. De aici puteai plonja cel 
mai uşor în Legământ şi în noianul de magie, căci Pietrele 
funcționau ca nişte canale de energie ce ajutau alunecarea mai 
mult decât în orice altă parte. In afară de asta, legătura lor cu 
Legământul era cu totul specială, părând să fi fost desprinse 
direct din matca de magie spre care îi conduceau pe cei iniţiaţi. 
Curgerea Legământului povestea despre toate cele ce sunt, pot 
fi ori au să vină, plutind peste tot, dar concentrată mai ales în 
cele Şase Pietre, în Zid şi în sămânţa familiei regale, precum şi-n 
sângele Abhorsenilor şi al Clayrelor din Gheţar. Desigur că 
atunci când Kerrigor s-a răzvrătit, despicând două din cele şase 
Pietre, destinul familiei regale a fost primejduit şi Legământul a 
mai pierdut din forţă, dând astfel cale liberă Magiei Necurate şi 
Morților ce o slujeau. 

— N-ar fi mai bine totuşi să ţinem întrunirea aici, după ce 
mama îşi face vraja de însănătoşire? sugeră Sam. 

Deşi unul dintre cele mai importante locuri din Regat, nu-i 
plăcuse niciodată rezervorul, nici înainte să prindă frică de 
Moarte. Era un loc întunecat şi umed, deşi apropierea Pietrelor îl 
făcea suportabil, păstrând izvoarele mereu călduţe. Mama şi 
surorile lui Touchstone fuseseră omorâte aici de Kerrigor, iar 
câţiva ani mai târziu tatăl lui Sabriel îşi găsise şi el sfârşitul în 
bazinul subteran. Sam nici nu voia să se gândească cum arăta 


încăperea pe atunci, cu două Pietre despicate şi Kerrigor 
pândind din întuneric cu monștrii lui înviaţi din Morți. 

— Nu, zise Touchstone, care avea mult mai multe motive 
să se teamă de rezervor decât fiul său. Îşi învinsese însă frica cu 
ani în urmă, tot încercând să dreagă Pietrele cu propriu-i sânge 
şi vrăji pe care nu şi le-amintea decât pe jumătate. E singurul 
loc unde putem fi siguri că nu ne-aude nimeni, căci avem multe 
de discutat şi nu vreau să ajungă la urechi străine. Adu şi vinul, 
Sameth! O să ne prindă bine. 

— Nu-ţi iei şi tu altceva pe tine? întrebă Ellimere când îl 
văzu că se îndreaptă spre gura şemineului. 

Touchstone se întoarse şi privi oarecum surprins la halatul 
de baie în jurul căruia îşi încinsese o curea de care erau 
atârnate două săbii. Ridică apoi din umeri şi merse mai departe. 
Ellimere oftă şi îl urmă, dispărând amândoi în întunecimea din 
spatele focului. 

Sam ridică încruntat vasul de pământ în care se afla vinul 
fiert cu mirodenii, aşezat lângă foc să nu se răcească. O luă apoi 
pe urma lor, apăsând cu putere peretele din dos al şemineului. 
Uşa secretă se deschise imediat şi mai multe însemne de 
Legământ se aprinseră deodată când vraja de pază se 
destrămă, recunoscându-l. Odată trecut pragul, îi auzi pe tatăl 
său şi Ellimere pălăvrăgind de zor în timp ce coborau cele o sută 
cincizeci şi şase de trepte care duceau în rezervor, unde aveau 
să se-ntâlnească cu Sabriel şi cele Şase Pietre de Căpătâi. 


CAPITOLUL DOUĂZECI ŞI PATRU 
Piatră străveche, apă rece 


Rezervorul era cufundat în tăcere, cu pietrele lui reci şi 
ape şi mai reci. Pietrele de Legământ se înălţau chiar în mijloc, 
ascunse vederii de pe cea din urmă treaptă, acolo unde scările 
se întâlneau cu izvorul subteran. Pe margini se vedeau dâre de 
lumină de la soarele ce pătrundea prin grilajele de deasupra, 
desenând reflexii lucitoare pe oglinda apei. Coloane 
impunătoare de marmură albă se ridicau către tavan, la peste 
douăzeci de metri înălţime, ca nişte santinele mute ascunse în 
penumbră. 

Apa era limpede ca-ntotdeauna. Sam îşi trecu mâna prin 
ea, ajutându-l pe tatăl său să desfacă frânghia bărcii legate la 
capătul scărilor. Insemnele îi mângâiară degetele cu licăriri 
unduioase, căci apele din rezervor îşi absorbeau magia de la 
Pietrele de Căpătâi. În mijloc, vraja era cea mai puternică şi apa 
era călduţă şi parcă nu părea nici udă. 

Barca era de fapt o plută cu mânere glisante la fiecare din 
cele patru colţuri. De obicei erau două, dar Sabriel luase deja 
una şi-i aştepta probabil undeva în mijloc, acolo unde soarele nu 
putea pătrunde. Pietrele străluceau învăluite în milioane de 
însemne ce forfoteau în şi prin ele, răspândind o luminescenţă 
destul de ştearsă în întunecimea dimprejur, mai palidă chiar 
decât lumina filtrată de afară. Aveau să le zărească abia după al 
treilea rând de coloane, departe de marginile scăldate în razele 
crepusculului. 

Touchstone desfăcu frânghia de pe partea lui şi-şi lipi 
palma de puntea de lemn, rostind în şoaptă un singur cuvânt. 
Valuri domoale se formară dintr-odată pe suprafaţa lină şi pluta 
începu a se îndepărta. Deşi de obicei nu se făceau curenţi în 
rezervor, ea plutea tot mai departe, împinsă parcă de nişte 
mâini nevăzute. Touchstone, Sam şi Ellimere stăteau unul lângă 
altul la mijloc, schimbându-şi echilibrul când pluta se clătina 
într-o parte ori într-alta. 

Tot aşa se îndreptaseră spre moarte sigură şi mătuşile lui 
Sam de mult răposate, alături de bunica sa. Luaseră pesemne 


aceeaşi plută - acum reparată şi recondiţionată - fără să 
bănuiască nici măcar o clipă soarta cumplită pe care le-o 
pregătise Kerrigor. Le tăiase beregata fără milă, scurgându-le 
sângele nobil în cupa lui de aur, ca mai apoi să sfarme Pietrele 
cu el. 

Sânge regal de sfărâmare, dar şi de făurire, căci aşa cum 
Pietrele fuseseră despicate cu sânge nobiliar, cu-acelaşi sânge 
fuseseră şi refăcute - cel al tatălui său. Sam îl privi pe ascuns, 
întrebându-se cum rezistase oare atâtea săptămâni în izolarea 
rezervorului, desfăcându-şi cu bună ştiinţă rănile în fiecare 
dimineaţă cu ajutorul unui cuţit fermecat de argint. | se vedeau 
şi acum urmele tăieturilor în palmă, nişte dungi albe şi subţiri 
din dreptul degetului mic şi până la încheietura celui mare. Zi 
după zi îşi cresta mâinile, făcând tot felul de incantaţii de care 
nici măcar nu era sigur, vrăji extrem de periculoase mai cu 
seamă în vecinătatea Pietrelor smintite. 

Gândul îl ducea din ce în ce mai des la sângele vărsat, 
acelaşi care-i curgea şi lui prin vene. | se părea ciudat să-şi 
simtă inima bătând mai mult sau mai puţin la unison cu Pietrele 
de Legământ de care erau acum atât de-aproape. Cât de puţine 
ştia, câte secrete ale Legământului îi rămăseseră ascunse! Cu 
ce era sângele familiei regale, al Abhorsenilor ori Clayrelor 
deosebit de cel al unui om obişnuit, sau chiar al unui Mag, care 
cu sânge propriu n-ar fi putut strica ori alina decât Pietre din 
cele mai neînsemnate? Cei trei urmaşi pe linie de sânge erau 
desprinşi din miezul Legământului, asemenea Pietrelor de 
Căpătâi din faţă şi-a Zidului care delimita Regatul. Dar cum se 
face că prin vene le curgea magie pură, de-un fel ce nu putea fi 
imitat cu însemne culese la-ndemână din curgerea eternă? 

Pe Sam Magia Legământului îl fascinase dintotdeauna, 
mai ales că, folosind-o, putea crea diverse lucruri, deşi cu cât îl 
prindea mai tare, cu atât îşi dădea seama că nu o stăpâneşte 
îndeajuns. În cei două sute de ani de Interimat se pierduseră 
oricum destul de multe date. Touchstone încercase să-i 
transmită fiului său tot ce ştia, deşi se pricepea mai degrabă la 
folosirea magiei în luptă, nu la vrăji propriu-zise ori alte farmece 
mai complicate. Făcuse parte din Garda Regală şi până la 
moartea Reginei fusese cunoscut ca Prinţul nelegitim şi 


nicidecum ca Mag al Legământului. Următoarele două veacuri şi 
le petrecuse în chip de statuie la prora unei corăbii, în vreme ce 
Regatul aluneca puţin câte puţin în întuneric. 

După cum îi mărturisise şi lui Sam, a izbutit să repare 
Pietrele de Căpătâi numai pentru că ele au vrut să fie refăcute. 
În ciuda greşelilor de la-nceput, a supravieţuit doar datorită 
puterii şi sprijinului lor nemijlocit. Cu toate astea, experienţa îi 
luase luni ori poate ani din viaţă şi îl albise înainte de vreme. 

Pluta trecu printre două coloane şi ochii lui Sam începură 
să se obişnuiască cu semiîntunericul. Vedea acum în faţă cele 
Şase Pietre, înalte şi cenuşii ca nişte mornoliţi cu forme 
nedefinite ce tulburau armonia coloanelor drepte şi fine, de trei 
ori cât ele. Zări şi ce-a de-a doua plută în mijlocul cercului 
format de Pietre, dar nici urmă de Sabriel. Unde să fie oare? 

Frica i se cuibări în piept cu un junghi de durere. Nuo 
vedea pe nicăieri şi nu se putea gândi decât la Kerrigor, la cum 
îşi luase el înfăţişarea de odinioară şi o ademenise pe Regină - 
pe bunica lui - către o moarte crudă şi înfricoşătoare. Şi dacă 
Touchstone nu era de fapt Touchstone? Dacă era cineva care 
doar semăna cu el? 

Ceva păru să mişte pe pluta din faţă şi Sam se înecă în 
propria-i răsuflare, pe care şi-o ţinuse până atunci fără să-şi dea 
seama. judecând după silueta turtită şi diformă, se temuse pe 
bună dreptate. Arătarea dinaintea lor îi venea cel mult până la 
mijloc şi n-avea nici braţe, nici picioare şi nici vreun cap vizibil. 
Un morman de smoală mişcătoare în locul mamei sale! 

Touchstone îi trase o palmă pe spinare şi Sam îşi reveni, 
trăgând aer în piept în timp ce creatura făcu o mică vrajă de 
Legământ, trimițând în aer o luminiţă cu licăriri de stea ca să le- 
arate că de fapt e ea, Sabriel. Stătuse întinsă, acoperită cu 
haina ei albastru-închis şi nu se ridicase decât când îi auzi 
venind. Le zâmbi larg cu faţa scăldată în lumină, dar nu era 
zâmbetul destins şi radios de altădată, chiar dacă ascundea 
destul de bine sfârşeala ultimelor luni. N-o mai văzuse niciodată 
atât de dărâmată. Paloarea obrajilor ei părea aproape 
translucidă în lumina magică, purtând amprenta chinurilor prin 
care trecuse. Sameth nu observase până acum şuviţele albe din 
părul mamei sale, având brusc revelaţia că şi ea e supusă 


timpului, că va îmbătrâni şi se va stinge într-o bună zi. În loc să- 
şi lege banduliera la piept şi-o lăsase lângă ea la îndemână, 
alături de sabie şi rucsac. 

Pluta alunecă uşoară printre două Pietre, ajungând în 
mijloc lângă cea a lui Sabriel. Odată ajunşi în cercul magic, cei 
trei pasageri simţiră dintr-odată forţa Legământului întărindu-i şi 
dându-le putere. Oboseala le dispăru ca prin minune, deşi nu în 
întregime. Pe Sam îl încerca o senzaţie de uşurare, de parcă 
toată frica şi remuşcările de peste iarnă nu mai contau acum, 
când în sfârşit putea să fie el. Nu se mai simţise aşa din ziua 
meciului, când ieşise pe teren plin de speranţe şi încrezător în 
izbândă. 

Cele două plute erau acum una lângă alta. Sabriel îi 
întâmpină cu braţele deschise, dar fără să se ridice. In secunda 
următoare îi strângea la piept pe Sam şi Ellimere, cu plutele 
clătinându-se anevoie din pricina îmbrăţişărilor ce nu mai 
conteneau. 

— Sam! Ellimere! Cât mă bucur să vă văd în sfârşit! Am 
fost cam mult plecată, ştiu, şi-mi pare nespus de rău! zise ea 
după ce entuziasmul revederii se mai potoli. 

— Nu-i nimic, mamă, o consolă Ellimere pe un ton 
înduioşat, de parcă ea era mama şi Sabriel copilul. Acum eşti în 
grija noastră şi trebuie să vedem ce e cu rana de la picior. 

Dădu să ridice pelerina, dar Sabriel o opri, nu destul de 
iute ca să înăbuşe mirosul de cangrenă. 

— Nu arată foarte bine, zise ea repezit. Ca orice rană de la 
Morți, se descompune repede, dar am făcut câteva vrăji de 
vindecare cu ajutorul Pietrelor şi-am bandajat-o cu pătlagină, 
aşa că o să fie bine. 

— De data asta, zise Touchstone, privindu-şi soaţa 
dojenitor, rămas în picioare ceva mai departe de cercul pe care 
Sam şi Ellimere îl formau alături de mama lor. 

— Tatăl vostru e supărat pe mine, zice că era cât pe ce s-o 
păţesc, comentă Sabriel, zâmbind silit. Zău dacă înţeleg, când 
ar trebui să fie fericit că n-am păţit nimic... 

Nu zise nimeni nimic până când Sam întrebă şovăielnic: 

— Şi cât de grav e? 

— E grav, răspunse Sabriel, încordându-se de durere când 


îşi mişcă piciorul. Mai multe însemne magice se aprinseră sub 
pelerină, abia vizibile prin lucrătura groasă de lână. După un 
moment de ezitare, adăugă: Dacă nu m-aş fi întâlnit cu tatăl 
vostru la întoarcere, nu ştiu dacă mai reuşeam s-ajung... 

Sam şi Ellimere îşi aruncară priviri înfricoşate. Auzeau 
mereu tot soiul de poveşti despre luptele ori victoriile ei 
anevoioase. Nu era prima dată când se întorcea rănită, dar 
niciodată până acum nu recunoscuse cu atâta uşurinţă că 
fusese aproape de moarte, ceea ce îi puse pe gânduri. Era doar 
Abhorsen, şi nu intra în Moarte decât cu voia ei. 

— Dar uite că am ajuns cu bine şi-o să mă vindec cât de 
repede, adăugă ea sigură de sine. Aşa că n-are rost să vă faceţi 
griji degeaba. 

— Presupun că la mine te referi, bombăni Touchstone, 
aşezându-se jos cu un oftat prelung. 

Se ridică apoi grăbit şi începu să-şi aranjeze halatul şi 
săbiile încinse la mijloc înainte să se aşeze iar. 

— Lasă-mă să-ţi spun de ce-mi fac griji, zise el hotărât. 
Nu-mi iese nicicum din cap că cineva sau ceva a făcut în aşa fel 
încât să te pună în primejdie toată iarna. E clar un complot! 
Uită-te şi tu pe unde te-ai tot dus, şi ai avut mereu de-a face cu 
mult mai mulţi Morți decât au fost declaraţi iniţial, plus toate 
creaturile alea nenorocite... 

— Touchstone, îl întrerupse Sabriel, întinzându-se să-l 
apuce de mână. Te rog, linişteşte-te. Ai dreptate, ştii şi tu că-ţi 
dau dreptate. 

— Mda, bâigui el, neştiind ce altceva să mai zică. 

— Aşa este, întări Sabriel, îndreptându-şi privirile către 
Sam şi Ellimere. E clar că ceva se întâmplă, şi nu doar cu Morii 
deşteptaţi ca să mă ia pe mine prin surprindere. Eu cred că are 
legătură în egală măsură cu creaturile de Magie Liberă şi cu 
refugiații din Sud, care i-au dat atâta bătaie de cap tatălui 
vostru. 

— Cu siguranţă că are, zise Touchstone, oftând. Generalul 
Tindall e de părere că Corolini îşi susţine Partidul cu aur din 
Vechiul Regat, deşi de dovedit nu poate dovedi. Atâta vreme cât 
el şi Partidul au ultimul cuvânt în Adunarea din Ancelstierre, 
nimeni nu i-a împiedicat să-i mute pe refugiaţi cât mai spre 


nord. Mai mult, au dat de înţeles că intenţionează să-i treacă 
Zidul pe toţi în cele din urmă şi să-i aducă în Regat. 

— De ce? se miră Sam. Adică nu înţeleg care ar fi rostul. 
Din câte ştiu nu au probleme de suprapopulare, nu? 

— Nu ştiu sigur, zise Touchstone. Oficial au declarat numai 
prostii, le-au dat oamenilor ce-au vrut să audă, profitând de 
temerile lor mai mult sau mai puţin întemeiate. Dacă cineva din 
Regat le dă aur pe ascuns, pesemne că există un temei, mai cu 
seamă că au avut destul să-şi cumpere douăsprezece locuri în 
Adunare. Tare mi-e teamă că nu-i străin de dispariţia atâtor mii 
de suflete, trimise la noi acum o lună. N-au mai rămas din ei 
decât câteva zeci, cu toţii morţi... Cât despre restul, parcă s-au 
evaporat. 

— Cum e posibil să dispară atâţia oameni? Trebuie să fi 
lăsat vreo urmă, ceva, interveni Ellimere. Poate dacă mă duc 
să... 

— Nu, nu, zâmbi Touchstone, amuzat că fiica sa crede că 
e mai eficientă decât el când vine vorba să găsească ceva. 
Surâsul îi pieri însă când îşi continuă ideea: Nu e chiar aşa de 
simplu, Ellimere. Sigur e o vrăjitorie la mijloc. Maică-ta crede că 
n-o să-i găsim când vrem noi şi nici n-or să plece când ne 
convine nouă. 

— Asta e de fapt problema, zise Sabriel pe un ton grav. 
Dar înainte să vorbim mai pe îndelete, cred că artrebui să ne 
asigurăm că nu ne aude nimeni. 

Touchstone încuviinţă din cap, se ridică în picioare şi 
scoase una din săbii, privind cu atenţie în jur. Insemnele de pe 
tăiş prinseră a străluci şi a se plimba de colo-colo, învăluind 
întreaga lamă într-o lumină aurie. O ridică atunci deasupra 
capului şi semnele incandescente ţâşniră către cea mai 
apropiată Piatră, sfărâmându-se de ea ca nişte picuri de foc. 

Urmară câteva clipe de tăcere, întreruptă de sfârâitul 
flăcărilor ce cuprinseră lacome întreaga Piatră. Alte însemne 
săriră apoi sprintene la următoarea, aprinzând-o şi mutându-se 
pe urmă la restul până ce toate Pietrele fură cuprinse de flăcări 
şi însemnele îşi luară zborul arcuindu-se către tavan, lăsând în 
urmă dâre strălucitoare aidoma unei cupole ţesute din lumină. 

Privind dincolo de marginea plutei, Sam băgă de seamă că 


focul mocnea chiar şi sub apă, unde însemnele formaseră un 
labirint ameţitor pe toată suprafaţa rezervorului. Cei patru erau 
acum înconjurați de o barieră de magie, strunită de puterea 
Pietrelor de Legământ. Ar fi vrut să îl întrebe pe tatăl său cum 
reuşise să o facă şi să afle mai multe despre ce fel de vrajă era 
vorba, dar Sabriel începuse deja: 

— Acum putem vorbi în voie, căci n-are cum să ne-audă 
nimeni, om sau altceva. Îi luă de mână pe Sam şi Ellimere, 
strângându-i atât de tare că îi simţiră bătăturile din palmă şi de 
pe degete, de la sabia şi clopoţeii pe care-i mânuise atâţia ani la 
rând. Tatăl vostru şi cum mine suntem convinşi că cine i-a trecut 
Zidul pe refugiaţi a făcut-o ca să-i omoare. Bănuim că e vorba 
de un necromant care le-a folosit trupurile, supunându-le spiritul 
voinţei lui. Numai aşa se poate explica de ce au dispărut fără 
urmă, fără ca patrulele noastre şi nici măcar Viziunea Clayrelor 
să îi vadă. 

— Dar credeam că ele pot Vedea totul, zise Ellimere. 
Adică, mă rog, se pot înşela asupra timpului, dar de Văzut tot 
Văd ce se va întâmpla, nu? 

— În ultimii patru sau cinci ani Clayrele au început să-şi 
dea seama că Viziunea lor nu e tocmai clară - şi poate că n-a 
fost niciodată - în zona de est a țărmului Lacului Roş şi la 
poalele Muntelui Abed, o porţiune destul de întinsă care - deloc 
surprinzător - e aceeaşi în care tratatul n-a fost respectat. 
Pesemne că acolo sălăşluieşte o putere ce nu vrea să se supună 
legilor Regatului şi care le scapă şi Clayrelor, blocându-le 
Viziunea şi despicând pietrele de Legământ din zonă. 

— Şi-atunci n-ar fi mai bine să luăm Garda şi Trupele de 
Luptă, să mergem într-acolo şi să rezolvăm problema o dată 
pentru totdeauna? se ambală Ellimere pe un ton categoric, 
acelaşi pe care Sam îşi închipuia că îl folosise ca să conducă 
înapoi în Ancelstierre echipa de hochei a Colegiului Wyverley. 

— Problema e că nu ştim exact unde să ne ducem şi nici 
cu cine avem de-a face, zise Sabriel. De fiecare dată când ne 
propunem să cercetăm zona îndeamănunt, se iveşte ceva în altă 
parte. De fapt acum cinci ani, când a avut loc Bătălia de la 
Roble, am fost convinşi că am găsit capul răutăţilor... 

— A, da, necromanta, o întrerupse Sam, amintindu-şi 


povestea. Se gândise îndelung la necromanţi în ultimele luni. 
Cea care purta masca de bronz pe faţă... 

— Chiar ea, Chlorr, Femeia-Măştii, încuviinţă Sabriel cu 
ochii pironiţi la bariera luminoasă, amintindu-şi de acele vremuri 
tulburi. Era bătrână, dar foarte puternică, şi am crezut că ea se 
află în spatele tuturor necazurilor. Acum însă nu mai sunt la fel 
de sigură... E clar că altcineva ne-a pus gând rău, semănând 
vrajbă în Regat şi jucându-se cu mintea Clayrelor. Cred de 
asemenea că se ascunde cineva şi-n spatele lui Corolini, care se 
poate să fi pus la cale războiul din sud, ca să aibă de unde 
aduce refugiaţi. Nu m-ar mira să fie vorba de individul cu care 
Sam s-a întâlnit în Moarte. 

— N-n-necromantul? bâigui Sam cu vocea gâtuită, 
frecându-şi instinctiv încheieturile. 

Sub mânecile ridicate preţ de o secundă i se iviră 
cicatricile arsurilor, încă vizibile pe pielea fină. 

— E foarte puternic şi periculos dac-a putut să aducă la 
viaţă atâtea Ajutoare de partea noastră a Zidului, zise Sabriel. 
Dacă e aşa de bun, de ce n-am auzit de el până acum? Unde a 
stat ascuns toţi anii ăştia? Pe unde-a stat şi Chlorr pitită când 
am întors Regatul cu susu-n jos după înfrângerea lui Kerrigor şi 
de ce s-a arătat taman la lupta de la Roble? Acum mă întreb 
dacă nu cumva am subestimat-o, dacă am răpus-o într-adevăr 
atunci. Am zvârlit-o dincolo de cea de-a Şasea Poartă, dar eram 
mult prea obosită s-o urmăresc până la a Noua, cum ar fi 
trebuit. De-atuncea am simţit eu că e ceva ciudat cu ea, că 
poartă într-însa ceva mai mult decât atingerea morbidă a Magiei 
Libere... Se opri cu ochii pironiţi în întuneric. Clipi apoi de câteva 
ori şi continuă: Era bătrână Chlorr, destul cât să fi dat de furcă şi 
altor Abhorseni înaintea mea, iar necromantul ăsta misterios 
pare şi el înaintat în vârstă, dar n-am găsit nimic despre niciunul 
din ei în documentele tatălui meu. Sigur că multe s-au pierdut în 
incendiul de la Palat, ori pur şi simplu pentru că erau prea vechi 
să mai reziste. Cât despre Biblioteca Clayrelor... o fi ea mare şi 
cuprinzătoare, dar rar dacă găseşti ce-ţi trebuie acolo, iar ele 
sunt mereu cu mintea împrăştiată, citind în semne viitorul. M-aş 
duce să caut personal, dar sigur o să mă lungesc câteva luni, 
dacă nu ani... Bănuiala mea e că necromantul nostru a fost de 


la-nceput în cârdăşie cu Chlorr, şi poate încă mai e - 
presupunând că ea a supravieţuit. Nu mi-e clar însă cine 
dirijează acţiunea, şi tare mă tem că sunt mai mulţi la mijloc. 
Oricum ar fi, trebuie să le zădărnicim planurile, asta e clar. 

Lumina păru că păleşte când Sabriel rosti ultima frază şi 
apa clipoci molcom, ca şi cum o adiere uşoară ar fi trecut de 
bariera orbitoare din jurul Pietrelor. 

— Ce planuri? întrebă Ellimere. Ce are - sau au - de gând 
să facă? 

Sabriel îi aruncă lui Touchstone o privire scurtă în care se 
citea îngrijorarea şi apoi răspunse: 

— Credem că intenţionează să îi aducă în Vechiul Regat 
pe toţi cei două sute de mii de refugiaţi - şi să-i omoare, şopti 
Sabriel, de parcă se temea să nu-i audă totuşi careva. Vor să-i 
otrăvească pe toţi laolaltă şi să ofere astfel scăparea din Moarte 
tuturor spiritelor dintre Primul Hotar şi cea de-a Noua Poartă. De 
izbutesc, vor deştepta la viaţă o uriaşă armată de Morți, infinit 
mai mulţi decât au trecut vreodată pragul în Lumea celor Vii. 
Atunci într-adevăr ne va fi imposibil să le venim de hac, chiar 
dacă toţi strămoşii mei Abhorseni ne-ar veni în ajutor. 


CAPITOLUL DOUĂZECI ŞI CINCI 
Conferinţă de familie 


Se lăsă o tăcere lungă şi apăsătoare, timp în care fiecare 
se gândea la hoarda de două sute de mii de Morți, deşi Sam 
încerca din răsputeri să-şi alunge imaginea din minte. Nu vedea 
însă în faţa ochilor decât ceata morbidă de trupuri desfigurate 
întunecând orizonturile de la răsărit la apus şi înaintând către el 
cu mişcări mecanice, din ce în ce mai aproape. 

— Nimic din toate astea nu se va întâmpla, zise 
Touchstone ferm, întrerupându-i viziunea înfricoşătoare. O să 
facem tot ce ne stă în putinţă să prevenim nenorocirea. In 
primul rând nu trebuie să-i lăsăm pe refugiaţi să treacă Zidul, 
ceea ce va fi destul de greu de pe partea noastră, la cât de lung 
e Zidul şi câte spărturi nepăzite are, plus vechile Puncte de 
Frontieră de pe partea cealaltă. Ideea este aşadar să facem 
cumva să nu-i trimită încoace. Pentru asta mama şi cu mine 
vom pleca la Ancelstierre în taină, ca să nu dăm de bănuit. O să 
ne ducem mai întâi la Corvere să negociem cu guvernul, iar asta 
o să dureze probabil câteva luni, aşa că Regatul rămâne pe 
mâinile voastre. 

Se lăsă din nou liniştea. Deşi aparent destul de calmă, 
Ellimere căzuse pe gânduri, evident preocupată de ce auzise, în 
timp ce Sam părea neliniştit, înghițind în sec de câteva ori 
înainte să vorbească: 

— Ce vrei să spui mai exact? 

— Nu trebuie să se ştie decât că am plecat într-o misiune 
diplomatică la Popasul de Sud, să ducem tratative cu căpeteniile 
barbarilor, şi că Sabriel îşi vede de treabă ca şi până acum, zise 
Touchstone. În lipsa noastră Ellimere va conduce Regatul alături 
de Jall Oren, de vreme ce s-a obişnuit deja cu rolul de co-regent, 
iar tu, Sameth, o vei ajuta, continuând desigur să studiezi din 
Cartea Morților. 

— Că tot veni vorba, am ceva pentru tine, zise Sabriel 
înainte ca Sam să intervină. Îi întinse rucsacul cu efort vădit şi îl 
îndrumă să caute înăuntru: Trebuie să fie undeva deasupra, 
spuse ea. 


Sam desfăcu şireturile pe îndelete, simțind că i se face 
rău. Trebuia să le spună adevărul imediat, altfel ştia că nu va fi 
în stare s-o facă niciodată. 

Dădu peste un pachet ambalat în hârtie groasă, 
gudronată, pe care îl scoase încetişor afară cu mâini tremurânde 
şi reci. Privirea i se înceţoşă, iar când Sabriel îi vorbi o auzi 
parcă de undeva departe, ca şi cum ar fi fost în altă încăpere. 

— l-am găsit la Casa lui Abhorsen, tatăl meu. De fapt cred 
că trimişii i-au dibuit. Nu mă întreba de unde anume sau de ce i- 
au scos tocmai acum, habar nu am. Ştiu însă că sunt foarte, 
foarte vechi şi nimeni nu mai ştie care Abhorsen i-a purtat 
primul. L-aş fi întrebat pe Mogget, dar e tot adormit... 

— Ei las' că ştie el să se trezească dacă vrea, mormăi 
Touchstone, aşa cum a făcut şi anul trecut taman când 
prinsesem somonul ăla... Mogoet, servitorul patruped al 
actualului Abhorsen, întrupat în chip de motan, era sub vraja lui 
Ranna, Adormitorul, primul şi cel mai mic dintre clopoţeii 
fermecaţi. Vreme de douăzeci de ani nu se trezise decât de cinci 
sau şase ori, din care trei doar ca să pună gheara pe peştele 
prins de Touchstone. 

— Da, aşa e Mogget... Bineînţeles că n-a binevoit să se 
trezească, dar din moment ce eu îi am deja pe-ai mei, aceştia 
nu pot să fie decât pentru următorul Abhorsen. Felicitări, 
Sameth! 

Sam dădu din cap absent, cu pachetul încă nedesfăcut în 
poală. Ştia şi fără să se uite ce se ascunde sub hârtia boţită: cei 
şapte clopoței nelipsiţi de la pieptul oricărui Abhorsen, învăluiţi 
în vraja Legământului. 

— Nu-l desfaci? îl întrebă Ellimere. 

— Putin mai târziu, bâigui el, schiţând un zâmbet strâmb. 

Ştia că mama sa îl priveşte, dar nu avea curajul să-i 
înfrunte privirea. 

— Mă bucur că au apărut şi clopoţeii tăi, zise Sabriel. Mulţi 
Abhorseni înaintea mea au lucrat împreună cu urmaşii lor, în 
unele cazuri ani la rând, aşa cum sper să se întâmple şi cu noi. 
Din câte mi-a povestit Mogget, şi tatăl meu s-a pregătit aproape 
zece ani alături de mătuşa lui, care l-a îndrumat şi l-a învăţat ce 
trebuie să facă. Eu n-am avut acelaşi noroc, din păcate... Şovăi 


o clipă, apoi adăugă repede: Adevărul e că am mare nevoie de 
sprijinul tău, Sameth. 

Flăcăul încuviinţă din cap fără să scoată un sunet, simțind 
cum mărturisirea adineauri iminentă i se topeşte acum pe buze. 
Era urmaş de drept al lui Abhorsen, avea şi cartea s-o citească, 
acum primise şi banduliera... Poate că tot ce trebuia să facă era 
să îşi înfrângă teama ce îl făcea să simtă noduri în stomac şi să 
se-apuce de citit cu mai mult sârg. Numai aşa putea fi demn de 
numele de Viitor Abhorsen, era singura lui şansă. 

— O să fac tot ce-mi stă în putinţă, zise el, ridicându-şi în 
sfârşit privirea către ea. 

Sabriel îi zâmbi - un zâmbet atât de cald şi învăluitor încât 
îi lumină toată faţa - şi se întinse să-l îmbrăţişeze. 

— Trebuie să mă duc în Ancelstierre, pentru că îi cunosc 
pe oamenii de-acolo mult mai bine decât tatăl vostru şi ştiu cum 
operează. În plus, am câteva foste colege de şcoală în poziţii 
influente, ori dacă nu măritate cu oameni influenţi. N-am vrut să 
plec înainte să mă asigur că las Regatul pe mâini bune, că e un 
Abhorsen aici care să-l apere de Morți. lţi mulţumesc, Sam. 

— Bine, dar eu nu sunt... începu el pe un ton plângăcios, 
oprindu-se la timp. Nu sunt încă pregătit, n-am terminat cartea 
Sa 

— Sunt sigură că ştii mai multe decât crezi, îl încurajă 
Sabriel. Oricum, primăvara e în toi şi nu cred că vor fi probleme. 
Izvoarele şi râurile sunt umflate de ploi şi de zăpada topită din 
munţi, iar zilele sunt din ce în ce mai lungi. In perioada asta 
Morţii nu se prea încumetă să iasă, şi nici peste vară, iar dacă îţi 
dau totuşi de furcă, n-au cum să fie decât Ajutoare scăpate de 
sub control ori poate vreun Mordaut. Nu-mi fac probleme că n-ai 
să te descurci. 

— Şi cu refugiații din sud cum rămâne? întrebă Ellimere cu 
o expresie pe care i se citea neîncrederea în fratele său. Nouă 
sute de Morți nu sunt de ici, de colo. 

— Au dispărut probabil în zona din apropierea Lacului Roş, 
altfel Clayrele i-ar fi zărit pe undeva, explică Sabriel. Acum 
trebuie că sunt blocaţi acolo de puhoaiele izvoarelor care se 
varsă în lac. M-aş fi dus la Lac mai întâi, dar mai tare mă 
îngrijorează restul refugiaților rămaşi în Ancelstierre. Ne punem 


încrederea în şuvoaiele umflate şi... în tine, Sam. 

— Dar... începu el. 

— Bagă de seamă, necromantul ori necromanţii cu care 
avem de-a face sunt extrem de periculoşi, continuă ea fără să-l 
lase să vorbească. Dacă încearcă să te înfrunte, trebuie cu orice 
preţ să te lupţi cu ei în Viaţă. Să nu mai faci nesăbuinţa să îi 
urmezi în Moarte, oricât de curajos ar părea. Data trecută ai 
avut noroc. Ai mare grijă de bandulieră şi de clopoței, căci ştii 
deja probabil că au puteri nebănuite, care te pot ademeni în 
Moarte ori pot să te arunce într-acolo. Foloseşte-i numai când 
eşti sigur că te-ai deprins pe deplin cu vrăjile din carte. Promiţi 
să faci întocmai cum te-am învăţat? 

— Promit, se învoi Sam, adunându-şi toate puterile să 
articuleze un cuvânt altminteri atât de simplu. 

Odată rostit, se simţi eliberat, ca un condamnat căruia 
tocmai i se amânase executarea sentinţei. Se îmbărbătă 
zicându-şi că le putea veni de hac majorităţii Ajutoarelor cu 
Magia Legământului, însă hotărârea lui de a deveni un Abhorsen 
adevărat nu-i risipi temerile pe de-a-ntregul. Inima îi bătea cu 
putere când atinse în sfârşit clopoţeii cu degete înfrigurate. 

— Ce vreau eu să ştiu acum, începu Touchstone, e cât de 
bine îi cunoaşteţi pe ancelstierrieni, de când aţi fost la şcoală 
acolo. Corolini ăsta, de exemplu, conducătorul Partidului 
Națiunii... Ar putea fi din Regat, ce credeţi? 

— A apărut după şederea mea acolo, zise Ellimere, care 
terminase şcoala în urmă cu mai puţin de un an, dar vorbea 
despre întreaga experienţă de parcă se întâmplase acum o mie. 

— Nici eu nu ştiu prea multe, răspunse Sam. Înainte să 
plec din Ancelstierre apărea prin ziare destul de des, dar nu-mi 
amintesc să fi citit de unde e. S-ar putea ca prietenul meu 
Nicholas să ştie mai multe şi cred că ne va ajuta. Unchiul lui e 
Eduard Sayre, prim-ministrul, poate aţi auzit de el... Nick vine să 
mă viziteze luna viitoare, dar cred că puteţi să-l prindeţi înainte 
să plece. 

— Vine aici? se miră Touchstone. Mă mir că-l lasă să 
treacă. Din câte ştiu Armata nu mai dă premise de ani de zile, 
cu excepţia refugiaților, desigur - dar asta a fost pe motive 
politice şi n-au avut de ales. 


— Nick poate fi foarte convingător când vrea, zise Sam cu 
gândul la nenumăratele necazuri în care se băgase la şcoală din 
cauza lui şi pentru care suportase consecinţele de unul singur. 
Am rugat-o pe Ellimere să îi facă rost de o viză pentru Regat. 

— A, am trimis-o de mult, zise Ellimere privindu-l cu 
superioritate. Mă număr printre cei eficienţi, să ştii. 

— Bun, zise Touchstone. E o cunoştinţă de mare folos şi e 
foarte important ca cei sus-puşi din Ancelstierre să ştie că nu 
inventăm ce se aude despre Regat. O să mă asigur de 
asemenea ca Garnizoana de la Barhedrin să îi ofere o escortă de 
la Zid încoace, să nu riscăm cumva ca tocmai nepotul prim- 
ministrului să păţească ceva. Asta cu siguranţă ar îngreuna 
negocierile. 

— Dar ce negociem mai exact, şi ce le oferim? întrebă 
Ellimere. În Corvere, de exemplu, parcă nici n-au auzit de noi. 
Tot timpul trebuia să le conving pe fetele de-acolo că Regatul nu 
există doar în închipuirea mea. Nişte încuiate, ce mai... 

— Avem două lucruri în favoarea noastră: frica şi aurul, 
răspunse Sabriel. Aur nu aveam prea mult, dar ar putea fi de 
ajuns dacă ajunge în buzunarele cui trebuie. Cât despre frică, 
mulţi oameni de la miazănoapte încă îşi aduc aminte cu groază 
de momentul când Kerrigor a trecut Zidul, aşa că o să mizăm pe 
asta şi-o să le dăm de înţeles că experienţa se poate repeta 
dacă ne mai trimit refugiaţi din sud. 

— Dar nu poate fi vorba de Kerrigor, nu? bâigui Sam. 
Adică... nu cred că el e capul răutăţilor. 

— Nu, sigur că nu, ziseră Sabriel şi Touchstone deodată. 

Îşi aruncară o privire fugară, semn că-şi aduseseră aminte 
de Kerrigor şi faptele lui sângeroase nu numai din Regat, ci şi 
din Ancelstierre. 

— Nu, imposibil, repetă Sabriel. L-am verificat când am 
trecut pe Acasă şi nu s-a schimbat nimic, e tot adormit sub vraja 
lui Ranna, încuiat în pivniţă şi încătuşat cu toate farmecele de 
protecţie pe care eu şi tatăl vostru le-am ştiut vreodată. Nu 
poate fi el. 

— Oricum, oricine-ar fi, o să-i descoperim şi le venim de 
hac, îi asigură Touchstone cu un glas demn de rangul ce-l purta. 
Noi patru împreună. Deocamdată însă eu zic să bem nişte vin 


cald cu mirodenii şi să vorbim de lucruri ceva mai vesele. Cum a 
fost Festivalul? Nu ştiu dacă ţi-am zis, Sam, dar când eram de 
vârsta ta am dansat şi eu Pasărea Zorilor. Ei, cum te-ai 
descurcat? 

— Am uitat să aduc cupele, zise Sam, înmânându-i carafa 
caldă încă. 

— Nu-i nimic, putem bea direct din carafă, zise Sabriel 
după un scurt moment de tăcere, văzând că nu vrea nimeni să 
răspundă la întrebarea lui Touchstone. Luă sticla şi o duse la 
gură cu un gest mecanic, căci nu era prima dată când bea aşa. 
Aaa, ce bun el exclamă apoi mulţumită. Şi ia spune, Sam, de 
ziua ta cum ai petrecut? Te-ai distrat bine? 

Sam răspunse plictisit, fără să bage în seamă bombănelile 
surorii sale. Era clar că nu apucaseră să vorbească cu Jall, altfel 
n-ar fi pus problema aşa. Răsuflă uşurat când îşi întoarseră 
atenţia către Ellimere, tachinând-o apropo de pasiunea ei pentru 
tenis, un sport destul de nou în Regat, pe care mai toţi tinerii 
ţineau morţiş să îl deprindă. Se vede treaba că lumea vorbea 
mai mult de ea decât de neajunsurile lui. Îşi reveni din reverie 
când o auzi pe Ellimere învinuindu-l că nu i-a făcut rachete, ceea 
ce era mare păcat - pretindea ea - căci nu era altul mai iscusit 
ca el. li promise atunci că o să-i facă vreo douăsprezece bucăţi, 
ca să-l lase în pace cu gândurile lui. 

Continuară aşa un timp, discutând despre diverse fleacuri, 
deşi fiecare simţea povara celor ce-aveau să se întâmple. 
Sameth cel puţin nu se putea gândi decât la carte şi la clopoţeii 
pe care îi primise. Ce-o să se facă dacă va trebui să ţină piept 
intruşilor din Moarte ori necromantului care l-a chinuit acolo? 
Sau, mai rău, dacă se va lupta cu adversari şi mai de temut, 
după cum bănuia Sabriel? 

— Dar dacă... începu el şovăielnic. Dacă Duşmanul pe 
care-l căutăm nu se ascunde în spatele lui Corolini? Dacă pune 
la cale altceva cât timp voi o să fiţi plecaţi? 

Ceilalţi trei erau în toiul unei discuţii despre Heria, care se 
împiedicase în propria rochie şi se prăvălise peste sărmanul Jall 
Oren la o petrecere dată în cinstea Primarului din Sindle, aşa că 
tăcură deodată, privindu-l nedumeriţi. 

— Chiar şi aşa, vom fi plecaţi doar o săptămână ori cel 


mult zece zile, îl linişti Sabriel. Trimitem un şoim mesager la 
Barhedrin, un sol călare către Perimetru, de acolo sau de la Bain 
o telegramă la Corvere, apoi cu trenul înapoi la Bain - s-ar putea 
să dureze chiar mai puţin de-o săptămână. Credem totuşi că 
Duşmanul ăsta - aşa cum bine le-ai numit - plănuieşte ceva de 
proporţii. Clayrele au întrezărit multe posibilităţi de viitor în care 
Regatul e un mare deşert, locuit de Morți şi acoliţii lor. De unde 
să vadă ele aşa ceva, dacă nu din pricina atâtor morţi mobilizați 
pentru acţiunea ce se pregăteşte? Toţi acei oameni sărmani, 
aduşi din sud doar ca să fie omorâţi! E singura explicaţie 
plauzibilă... Ai noştri din Regat sunt mult prea bine păziţi. Şi, 
oricum, în afară de Belisaere nu mai ştiu un alt oraş în tot 
Regatul cu mai mult de două sute de mii de suflete. Unde mai 
pui că majoritatea poartă şi însemnul Legământului. 

— Nu ştiu ce ar putea să fie, oftă Sam abătut, dar tare-aş 
vrea să nu plecaţi 

— Când eşti Abhorsen ai anumite responsabilităţi, zise 
Sabriel cu blândeţe în glas. Nu te văd foarte încântat, deşi pe 
unele le-am putea împărţi. Mă tem că nu ai de ales, e musai să- 
ţi urmezi destinul. Călătorul oare îşi alege drumul, sau drumul 
pe el? Sunt sigură că ai să te descurci de minune şi în curând 
vom fi iarăşi împreună, bucurându-ne de izbândă. 

— Şi când urmează să plecaţi? întrebă Sam cu voce 
tremurândă, nădăjduind că nu se vor grăbi prea tare. 

Poate că mâine va reuşi să stea de vorbă în sfârşit cu 
mama sa, s-o roage să-l ajute cu Cartea Morților şi poate să-l 
scape şi de temeri. 

— Mâine în zori, zise Sabriel cu jumătate de gură. Dacă 
mă lasă piciorul... Tatăl vostru va însoţi călare solii ce vor pleca 
spre miazănoapte la barbari, iar eu voi zbura cu Planorul la 
apus. Mâine-noapte însă am să fac cale-ntoarsă ca să-l iau din 
drum, şi împreună ne vom duce la Casa lui Abhorsen, tatăl meu, 
unde o să ne sfătuim cu Mogget - dacă se trezeşte. De-acolo ne 
mai oprim la Barhedrin şi-apoi vom trece Zidul, ca să ne 
pierdem urma de tot. 

— O să fim plecaţi destul de mult, zise Touchstone, 
privindu-şi cu duioşie familia atât de rar reunită, deşi nu erau 
decât patru. Dar... datoria înainte de toate! 


CAPITOLUL DOUĂZECI ŞI ŞASE 
O scrisoare de la Nicholas 


Sam părăsi rezervorul în acea seară îngândurat şi cu inima 
grea ducând banduliera şi carafa goală. Ellimere îl însoţi, lăsând- 
o pe Sabriel în urmă, căci mama lor trebuia să-şi petreacă 
noaptea în interiorul cercului magic, ca să se vindece mai 
repede. Touchstone rămase cu ea, amândoi dându-le de înţeles 
că vor să fie singuri. „Au să discute poate despre toate 
slăbiciunile mele“, îşi zise Sam urcând agale scările cu pachetul 
în braţe. 

Când ajunseră în dreptul dormitorului ei Ellimere îi ură 
noapte bună, dar în loc să se ducă la culcare Sam o apucă pe 
celelalte scări către atelierul din turn, călăuzindu-şi calea cu 
vraja de iluminare. Puse banduliera sub cheie într-un alt dulap 
decât cel în care încuiase cartea, ţinându-le pe amândouă 
departe de gândurile lui. 

Se apucă apoi să lucreze la o figurină pe care o începuse 
mai de multă, un jucător de crichet mecanizat, dar animat şi de 
Magia Legământului, înalt de vreo douăzeci de centimetri. 
Planul lui era să facă două echipe pe care să le pună apoi să 
joace, dar nu ghicise încă cum se acţionează mecanismul şi nici 
cu magia nu se descurca prea grozav. 

Auzi deodată un ciocănit în uşă pe care hotărî să îl ignore. 
Dacă e vreun servitor, o să strige, iar dacă vede că nu-i 
răspunde nimeni, o să plece; dacă era Ellimere, cu siguranţă va 
da buzna înăuntru neinvitată. 

Persoana ciocăni din nou şi mormăi ceva de dincolo de 
uşă, după care se auzi un fâşâit în dreptul pragului şi paşi 
îndepărtându-se spre scări. Sam privi în jos şi zări o tăviţă de 
argint pe care se afla o scrisoare ruptă şi uzată, de parcă fusese 
scrisă acum câteva secole. Părea să fi fost trimisă din 
Ancelstierre, ceea ce însemna că era de la Nicholas. 

Oftă adânc şi-şi puse mănuşile albe de bumbac, căutând o 
pensetă cu care s-o ridice. Scrisorile de la Nick erau întotdeauna 
o adevărată aventură, iar ca să le citeşti trebuia mai întâi să le 
procesezi ca la laborator. Luă aşadar tava şi o aşeză pe bancă în 


locul cel mai luminat, apucând fâşiile una câte una. 

După o jumătate de oră, tocmai când ceasul din Turnul 
Sur bătu de miezul nopţii, scrisoarea căpătase în sfârşit o 
oarecare formă, destul cât să o poată citi fără prea multă bătaie 
de cap. Se aplecă aşadar peste ea, încruntându-se tot mai tare 
cu fiecare rând: 


Dragul meu Sam, 

Iti mulțumesc că mi-ai aranjat cu viza. Nu ştiu de ce 
Consulul vostru din Bain n-a vrut să mi-o acorde. Noroc că sunt 
prieten cu Prințul, nu? Măcar aşa s-a rezolvat repede. Tata l-a 
sunat pe unchiul Edward, care a tras şi el nişte sfori. Practic 
nimeni din Corvere nu ştia că poți obține permis să treci 
Perimetrul. In fine, la urma urmei asta ne învață că Ancelstierre 
şi Vechiul Regat nu sunt chiar atât de diferite şi că nu strică 
niciodată să apelezi la cunoştinţe, dacă le ai. 

Oricum, mâine vreau să plec cu trenul din Awengate şi, 
dacă totul merge bine şi nu pierd legăturile, sâmbătă ar trebui 
să fiu în Bain şi pe 15 să fi trecut deja Zidul. Ştiu că ajung mai 
devreme decât am stabilit inițial şi că probabil nu vei putea veni 
să mă aştepţi, dar nu îti face griji, pentru că nu vin singur. Am 
angajat un ghid, un fost Cercetaş de la Frontieră peste care am 
dat - la propriu - când am fost în Bain. A fost chiar amuzant: el 
traversa strada ca să scape de un grup de demonstranți ai 
mişcării ăsteia... O Ţară Unită parcă-i zice, şi grăbit fiind s-a 
împiedicat şi a căzut peste mine, mai să mă pună la pământ. 
Norocul meu până la urmă, pentru că tipul ăsta cunoaşte 
Regatul ca-n palmă şi mi-a confirmat şi ceva ce citisem mai de 
mult despre un fenomen bizar numit Capcana Fulgerului. Cică l- 
a văzut cu ochii lui şi merită studiat mai indeaproape. 

O să mergem aşadar să vedem Capcana asta în drum spre 
Belisaere, minunata voastră Capitală. Apropo, cercetaşul nu s-a 
arătat câtuşi de puțin mirat când a aflat că te cunosc. Pesemne 
că nici el nu se lasă impresionat de ranguri ori titluri nobiliare, 
ca unii dintre foştii noştri colegi, dacă-ți mai aduci aminte... 

In fine, Capcana se pare că e aproape de Hotar, un orăşel 
nu prea departe - din câte am înteles - de drumul dinspre nord 
către Vechiul Regat. Tare bine-ar fi dacă ați face şi voi nişte 


hărți normale, în loc să vă bateti capul cu tot soiul de rute 
misterioase pe care vi le amintiți cu vrăji ori să le vedeți ca prin 
minune pe foi goale de hârtie! 

De-abia aştept să te văd în mediul tău natural - aproape la 
fel de mult pe cât sunt de curios să studiez ciudățeniile 
Vechiului Regat, despre care nu prea scrie în cărți. La biblioteca 
liceului am găsit doar câteva texte foarte vechi şi pline de 
superstiții, iar la Radford la fel, deşi erau ceva mai multe cărți. 
Nici ziarele nu scriu aproape niciodată de Vechiul Regat, poate 
doar când Corolini se apucă să turuie la Adunare despre „sudişti 
şi refugiații nepoftiţi”, pe care vrea cu dinadinsul să-i trimită în 
„Nordul îndepărtat” cum îl numeşte el. Presupun că dacă ar şti 
ce fac, m-ar băga şi pe mine în aceeaşi oală a proscrişilor! 

Am impresia că tot ce ține de Vechiul Regat e trecut sub 
tăcere voit, aşa că mă aştept la descoperiri grandioase, la 
revelații cu care un tânăr şi ambițios om de ştiinţă ca mine să 
lase lumea cu gura căscată! 

Sper că ţi-ai revenit după mica noastră aventură. Nici eu 
nu m-am simţit prea bine mult timp după. Ba îmi era bine, ba 
mă apuca iar răul, cu nişte dureri în piept de parcă făcusem 
bronşită. Partea ciudată e că se intensifică dacă merg către 
miazăzi, iar la Corvere au devenit de-a dreptul insuportabile, 
probabil din cauza aerului poluat. 

Bine măcar că mi-au dat pace în ultima lună, cât am stat 
în Bain. Sper să-mi fie şi mai bine în Regatul tău, unde aerul ar 
trebui să fie curat ca lacrima. 

Oricum, abia aştept să te văd, cât mai curând posibil. 

Al tău prieten mereu loial, 

Nicholas Sayre 


P.S. Mă indoiesc că Ellimere chiar are doi metri înălțime şi 
o sută douăzeci şi cinci de kilograme. Mi-ai fi zis până acum. 


Sameth lăsă scrisoarea jos, atent să nu se destrame 
iarăşi. O citi apoi din nou, în speranţa că nu văzuse bine. Doar 
nu avea de gând să se încreadă într-un necunoscut ce se dădea 
drept ghid, doar ca să treacă în Vechiul Regat?! Oare Nick chiar 
nu-şi dădea seama cât de primejdioasă e zona de graniţă, 


aproape de Zid? Mai cu seamă că el venea din Ancelstierre şi nu 
avea nici semnul magic în frunte, nici cine ştie ce cunoştinţe de 
vrăjitorie. Tocmai de aceea nu avea cum să-l verifice pe ghidul 
cel misterios, să vadă dacă într-adevăr spune adevărul ori e 
vreun emisar pervertit, plămădit din Magie Liberă şi astfel destul 
de puternic să treacă Perimetrul neobservat. 

Întoarse situaţia pe toate părţile, muşcându-şi buzele 
nervos, şi până la urmă se duse iar la almanah. Cincisprezece 
ale lunii fusese acum trei zile, deci Nick probabil că trecuse deja 
Zidul, aşa că n-avea niciun rost să se ducă acolo - chiar şi cu 
Planorul - ori să trimită vorbă paznicilor cu un şoim mesager. 
Nick avea viză pentru el şi un însoțitor, deci cei de la Postul din 
Barhedrin nu aveau de ce să îl reţină şi cam pe-acum ar trebui 
să fi ajuns deja la Graniţă, în drum spre Hotar. 

Gândul la Hotar îl făcu să-şi muşte buza şi mai tare. Era 
mult prea aproape de Lacul Roş şi zona unde Chlorr sfărâmase 
Pietrele şi unde se ascundea acum Duşmanul, urzind planuri de 
pierzanie împotriva Regatului. Nici că se putea găsi un loc mai 
rău, iar Nick n-avea ce să caute acolo! 

Se auzi un ciocănit scurt în uşă şi Sameth se muşcă până 
la sânge, strigând enervat: 

— Da, intră! Cine e? 

— Eu! zise Ellimere, dând buzna înăuntru. Sper că nu te- 
am întrerupt de la ceva important... adăugă ea sarcastică. 

— Nicidecum, răspunse Sameth înţepat, arătând plictisit 
spre masa de lucru, unde obiectele începute zăceau 
neterminate. 

Ellimere aruncă o privire curioasă împrejur, căci fratele ei 
n-o prea lăsa înăuntru foarte des. Mica încăpere din turn îi 
fusese dăruită când împlinise şaisprezece ani şi de atunci o 
folosise pentru tot soiul de activităţi. Momentan, cele două mese 
de lucru erau pline de ustensile de bijutier care mai de care mai 
ciudate, plus alte instrumente pe care cine ştie la ce le folosea. 
Zări şi câteva figurine reprezentând jucători de crichet, fire 
subţiri de aur şi argint, mănunchiuri de sârmă de bronz, safire 
împrăştiate pe ici, pe colo şi o vatră mică şi încă fumegândă în 
locul şemineului de odinioară. 

Totul în cameră era învăluit în Magia Legământului. 


Contururi şterse de însemne magice pluteau în aer ca nişte fulgi 
uşori ori se cuibăreau leneşe pe tavan şi pereţi, înghesuindu-se 
apoi aproape de horn. Era clar că Sameth mai făcea şi altceva 
decât ornamente pentru costume sau rachete de tenis, după 
cum le promisese prietenelor surorii sale. 

— La ce lucrai? îl iscodi Ellimere. Câteva din însemnele ce 
pluteau prin aer - sau mai degrabă reflexia rămasă în urma lor - 
străluceau încă extrem de intens şi fata observă că erau dintre 
cele tainice, pe care chiar şi ea s-ar fi temut să le conjure. 

— La nişte chestii, răspunse Sam cu un aer indiferent. Nu 
te-ar interesa oricum. 

— De unde ştii că nu? se supără ea. Nici nu venise bine şi 
iar începeau să se certe, ca de obicei. 

— Fac nişte jucării, se răsti Sam ridicând unul din jucătorii 
în miniatură, care îşi roti pentru o clipă bâta minusculă în aer 
înainte să redevină imobil. Asta fac, repetă el ceva mai blând. 
Ştiu că nu e o ocupaţie demnă de rangul meu şi că artrebui să 
fiu în pat acum, să mă odihnesc pentru orele de dans de mâine 
sau pentru practica la Tribunal, dar... nu prea am somn, zise el 
oarecum obosit totuşi. 

— Nici eu, îi mărturisi soră-sa pe un ton mai împăciuitor. 
Se aşeză apoi pe celălalt scaun şi adăugă: Sunt îngrijorată 
pentru mama. 

— Ne-a asigurat că se va face bine, cu ajutorul Pietrelor... 

— De data asta, da... Ideea e că are nevoie de ajutor, 
Sam, şi tu eşti singurul care i-l poate da. 

— Ştiu, zise el, plecându-şi privirea către scrisoarea lui 
Nick. Ştiu... 

— Mda... continuă ea. Voiam doar să-ţi spun că lucrul cel 
mai important acum este să studiezi cum să devii un bun 
Abhorsen. Dacă ai nevoie de mai mult timp, spune-mi şi o să-ţi 
modific programul, bine? 

Sam o privi intrigat. 

— Adică pot să nu mai fiu Pasărea Zorilor şi să nu vin la 
petreceri? Oricum mă călcau pe nervi prietenele tale cu surorile 
lor cu tot... 

— Ei haide... începu Ellimere, dar se opri, respiră adânc şi 
zise: Da, sigur că poţi. Lucrurile s-au schimbat acum că ştim ce 


se întâmplă. Şi eu o să îmi schimb programul, o să petrec mai 
mult timp pe la Pază, ca să fiu gata când o fi. 

— Când o fi ce? o întrebă Sam tulburat. Atât de repede? 

— Da, răspunse Ellimere. Chiar dacă părinţii vor avea 
câştig de cauză în Ancelstierre, necazurile abia încep. Fii sigur 
că cine a plănuit toate astea nu o să stea cu mâinile în sân în 
timp ce noi încercăm să îl oprim. O să acţioneze la un moment 
dat, şi-atunci noi vom fi pregătiţi. Şi tu la fel, Sam. Trebuie să ştii 
ce ai de făcut. Atât am vrut să-ţi spun. 

Se ridică brusc şi ieşi din cameră, lăsându-l cu ochii 
pironiţi în gol. Acum chiar nu mai avea loc de întors. Trebuia să 
devină un Abhorsen aşa cum se cuvine şi să ajute în lupta cu 
Duşmanul, oricine ar fi fost acesta. Toţi se aşteptau la asta de la 
el şi soarta multora chiar depindea de ce urma să facă. 

Era răspunzător şi pentru Nicholas, îşi dădu seama 
deodată. Trebuia să-şi găsească prietenul cu orice preţ şi să-l 
salveze înainte să fie prea târziu. Cine altcineva s-o facă? 

Îl cuprinse deodată simţul datoriei şi hotărî să nu tragă de 
timp. Era destul de simplu: prietenul său era în primejdie şi 
trebuia să plece să-l salveze. Asta îi va asigura câteva 
săptămâni de răgaz, departe de Cartea Morților şi de îndatoririle 
de Prinţ. Spera să îl găsească repede şi să-l aducă la loc sigur, 
mai ales dacă lua cu el vreo şase ofiţeri din Garda Regală. După 
cum spusese şi Sabriel, acum că primăvara dezgheţase 
izvoarele din amonte, Morţii nu prea aveau curaj să facă vreo 
mişcare. 

Deşi însufleţit, ceva îi spunea că fuge de adevăratele 
probleme. Îşi alungă gândul din minte, preocupat de chestiuni 
mai importante şi nici măcar nu-şi aruncă ochii spre dulapul în 
care ferecase cartea şi banduliera. 

Odată decizia luată, începu să se gândească cum să facă 
să plece. Ştia că Ellimere nu-l va lăsa cu niciun chip, aşa că 
hotări să-i ceară voie lui Touchstone, ceea ce însemna că 
trebuie să se trezească cu noaptea-n cap, să-l prindă în timp ce 
se îmbracă. 


CAPITOLUL DOUĂZECI ŞI ŞAPTE 
Sam ia o hotărâre 


În ciuda planurilor de cu seară, când Sam se trezi, 
Touchstone plecase deja de la Palat. Zicându-şi că îl prinde la 
Poarta dinspre Miazăzi cobori iute Dealul Palatului şi-o apucă pe 
Aleea Stelelor, un drum lat şi mărginit de copaci ce îşi trăgea 
numele de la aştrii minusculi de metal încastraţi în pavaj. Era 
însoţit de doi străjeri ce alergau după el cu destulă uşurinţă, în 
ciuda zalelor, coifurilor şi ghetelor greoaie. 

Nici nu zări bine ariergarda că mulţimea îşi şi începu 
ovaţiile, însoţite la scurt timp de sunetul asurzitor al 
trompetelor. Sam se sui repede într-un car oprit în mijlocul 
drumului şi privi pe deasupra capetelor de gură-cască. 
Touchstone tocmai ieşea pe poarta înaltă a oraşului, cu pelerina 
roşie cu auriu acoperind lucioasă spinarea calului. Soarele 
dimineţii se reflectă pentru o clipă în nestematele coroanei pe 
care o purta peste coif, chiar înainte să treacă în conul de umbră 
de dincolo de prag. 

Străjeri din Garda Regală îl păzeau pe Rege, mergând 
călări dinaintea şi dinapoia sa, bărbaţi bine făcuţi, dar şi femei 
deopotrivă, cu zale strălucitoare pe sub pelerinele roşii cu auriu. 
A doua zi aceştia aveau să o apuce către miazănoapte, aşa cum 
stabiliseră de la-nceput, cu altcineva în locul lui Touchstone, 
care urma să ia Planorul împreună cu Sabriel până la sud de 
Ancelstierre, unde voia să împiedice sau cel puţin să amâne 
moartea celor două sute de mii de suflete nevinovate. 

Sameth rămase cu ochii la poartă mult după ce alaiul 
trecuse deja şi oamenii începură să-şi vadă de treburi, molipsiţi 
de zarva de zi cu zi cu căruțele, caii, măgarii şi cerşetorii ei. El 
însă parcă nu vedea şi n-auzea nimic. 

Pentru că nu reuşise să se sfătuiască cu Touchstone, 
acum va trebui să hotărască de unul singur. 

Era muncit de gânduri şi când ajunse în mijlocul aleii şi o 
luă înapoi spre Palat, luptându-se cu gloata ce se-ndrepta către 
ieşire. Noroc cu cei doi ofiţeri, fără de care n-ar fi răzbit întreg 
prin mulţime. 


De când îi încolţise în minte ideea plecării, nu mai avea 
stare. Nu avea nicio îndoială că scrisoarea spune adevărul. De 
altfel, era singurul care îl cunoştea pe Nick destul de bine ca să-i 
poată da de urmă, iar prietenia lor era îndeajuns de trainică 
pentru ca Sam să-şi poată folosi puterile magice. 

Nimeni altcineva nu avea cum să-l salveze de nenorocirea 
ce ameninţa întreg Regatul şi care dormita nu departe de Lacul 
Roş. 

Totuşi, asta însemna că trebuie să plece din Belisaere şi 
să abandoneze orice responsabilităţi, iar Ellimere nu s-ar fi învoit 
nici în ruptul capului. 

Acestea erau gândurile ce nu-i dădeau pace în timp ce 
trecu împreună cu paznicii pe sub unul din apeductele uriaşe ce 
alimentau oraşul cu apă curată de la zăpada topită din munţi. 
Dar nu numai la asta erau folositoare. Apele repezi dinlăuntrul 
lor erau o apărare sigură împotriva Morților, aşa cum fuseseră în 
repetate rânduri de-a lungul celor două secole de Interimat. 

Întocmai acest gând îi încolţi în minte când auzi 
bolborositul apei deasupra. Simţi cum i se strânge inima, 
cuprins de remuşcări, căci nu numai apa, ci şi el trebuia să fie o 
pavăză împotriva Morților. 

leşi din ungherul răcoros şi o apucă pe Aleea Stelelor, 
luând apoi la picior urcuşul obositor de pe Drumul Regelui ce 
dădea în Dealul Palatului. Pesemne că Ellimere îl aştepta deja, 
căci le venise rândul să asiste la şedinţele de dimineaţă de la 
Tribunal. Parcă o şi vedea în roba ei albă cu negru, severă şi 
serioasă, cu bagheta de fildeş într-o mână şi cea de lignit în 
cealaltă, fără de care nu putea înfăptui vraja de verificare a 
adevărului. Avea să se înfurie văzându-l murdar şi transpirat, 
dar mai ales pentru că nu era îmbrăcat corespunzător şi nu avea 
nici baghetele le el - baghete care îi dispăruseră ca prin 
minune... pe sub pat sau undeva pe-acolo. 

Tribunalul, Festivalurile, rachetele de tenis, Cartea 
Morților... Amintirea lor îl copleşi dintr-odată ca un val imens şi 
sumbru pe cale să-l înăbuşe. 

— Nu, şopti el, oprindu-se brusc, cu paznicii cât pe ce să îl 
dărâme din picioare. Trebuie să mă duc, şi o să plec la noapte! 

— Ce-aţi spus, domnule? întrebă Tonin, cea mai tânără 


dintre străjeri. 

Era de-o seamă cu Ellimere, cu care de altfel era prietenă 
din copilărie. Il însoțea aproape de fiecare dată când pleca în 
oraş - ceea ce se-ntâmpla destul de rar - şi Sameth putea să 
jure că odată întorşi dă iute fuga la Prinţesă să-i povestească 
totul. 

— Îi... nimic, nimic, zise Sam, clătinând din cap. Gândeam 
cu voce tare, atâta tot. Sunt puţin zăpăcit pentru că m-am trezit 
cu noaptea-n cap. 

Mergând în urma lui, Tonin schimbă o privire plină de 
subînţelesuri cu celălalt străjer. Ei se trezeau în fiecare 
dimineaţă înainte de ivirea zorilor. 

Sameth habar n-avea ce le trecea prin minte celor doi 
când ajunseră în sfârşit în vârful dealului şi intrară în curtea 
răcoroasă cu fântână în mijloc ce dădea spre aripa de vest a 
Palatului. Zărise însă schimbul de priviri de mai devreme, care îi 
confirma că nu e tocmai Prinţul ideal pentru ei ori pentru oricare 
dintre supuşi. Nu-i pica deloc bine, mai cu seamă că la şcoală 
fusese mereu printre fruntaşi: cel mai bun la crichet vara şi la 
rugby iarna, primul la chimie şi printre primii la toate celelalte 
materii. Aici însă toate îi mergeau anapoda. 

Odată ajunşi în faţa camerei sale, paznicii se retraseră. 
Sameth însă nu se grăbi să-şi pună roba de judecător ori să se 
spele la cişmeaua din alcovul cu plăci de gresie ce îi servea 
drept baie. Reconstruit din bani puţini după incendiu, Palatul nu 
beneficia de sistemul de încălzire cu aburi de care se bucurau 
Clayrele din Gheţar ori Casa lui Abhorsen. Sam plănuia să 
schimbe situaţia, mai ales că mare parte din vechiul sistem 
zăcea îngropat în colina de sub Palat, dar nu avusese răgaz să 
investigheze câtă pricepere ori câte vrăji necesită această 
încercare. 

— O să plec, trebuie să plec, zise din nou cu voce tare, 
adresându-se tabloului de pe perete ce reprezenta o scenă de la 
strângerea recoltei. Cosaşii nu-i răspunseră, iar cei cu furcile nu- 
| auziră nici ei când Sam rosti din nou: De dus mă duc... dar cum 
să fac să plec? Se fâţâi în sus şi-n jos prin cameră, făcând mai 
bine de douăzeci de ture până să ia o hotărâre. Se afla în acel 
moment taman în faţa oglinzii de argint atârnată de perete în 


dreapta patului cu tăblii de fier. Voi deveni altcineva, zise 
înviorat. Prinţul Sameth va rămâne în urmă, iar eu voi fi Sam. 
Pur şi simplu Sam, un Călător care-şi caută tovarăşii de drum 
după un popas la Belisaere, unde şi-a tratat boala. 

Zâmbi mulţumit, privindu-se în oglindă cu atenţie. Prinţul 
Sameth se uită înapoi la el, în jiletca sa minunată roşu cu auriu, 
cămaşă albă de in umedă de sudoare, jambiere din piele 
întoarsă de iepure şi cizme înalte până la genunchi cu călcâie 
aurite. Dincolo de aceste dichisuri princiare avea totuşi un chip 
plăcut, cu o expresie ce promitea să se transforme în ceva 
special într-o bună zi, deşi Prinţul nu era conştient de acest 
lucru. După el, avea o faţă de copil, mult prea deschisă şi fără 
amprenta experienţei. Avea nevoie de o cicatrice, de-o urmă de 
nas rupt sau orice altceva care să-l facă mai trecut prin viaţă. 

În timp ce se studia gândurile îl purtară în fluxul nesfârşit 
al Legământului, de unde alese anume însemne şi simboluri, 
legându-le cu ochii minţii. Apoi, fără să le descătuşeze, desenă 
semnul final cu degetul arătător şi celelalte îl urmară afară, 
plutind în aer aidoma unei constelații magice. 

Sameth le privi cu luare-aminte înainte să păşească în 
mijlocul cercului aprins. Când îi atinseră creştetul semnele 
prinseră a lumina şi mai tare, scoțând scântei în dreptul 
însemnului de pe frunte şi împresurându-i faţa ca nişte limbi de 
foc. 

Închise ochii când fâşiile îi atinseră pleoapele, încercând 
să ignore înţepăturile uşoare şi senzaţia de strănut. Rămase aşa 
câteva minute, până când mâncărimea dispăru, apoi strănută 
sănătos şi trase aer în piept, deschizând ochii în sfârşit. 

Din oglindă îl privea un om de aceeaşi statură, 
înveşmântat în aceleaşi straie, însă chipul era schimbat. Prinţul 
Sameth dispăruse şi-n locul lui stătea acum Sam Călătorul, cu 
câţiva ani în plus, o mustață îngrijită şi cioc. Nici părul nu mai 
avea aceeaşi nuanţă, fiind acum un pic mai deschis şi mult mai 
drept şi lung la spate. 

Era ceva mai bine. De fapt era mult mai bine. Sameth - ba 
nu, Sam - făcu cu ochiul imaginii din oglindă şi începu să se 
dezbrace. Se gândi să-şi ia vechile haine de vânătoare, nişte 
cămăşi şi câteva perechi de izmene. Pelerină putea să-şi 


cumpere din oraş, de unde îşi va procura şi cal şi sabie, din 
moment ce n-o putea lua cu el pe cea dăruită de mama sa când 
împlinise şaisprezece ani. Nu s-ar fi potrivit deloc cu restul 
hainelor şi prea ar fi bătut la ochi. 

Putea să ia totuşi câteva din lucrurile făcute chiar de el, îşi 
zise, scoţându-şi cizmele şi cotrobăind după cele negre de 
vânătoare, din piele întoarsă şi înalte până peste genunchi. 

Imaginea atelierului din turn îi aduse aminte de Cartea 
Morților, pe care chiar n-avea de gând s-o care după el. O să 
dea o fugă să ia doar câteva lucruşoare, printre care şi cei 
câţiva nobili de aur şi dinari de argint pe care-i avea puşi 
deoparte, după care dus va fi! 

Avea totuşi o problemă: cum să urce până-n atelier cu 
noua înfăţişare? Plus că trebuia să se asigure că Ellimere nu va 
bănui nimic - altfel îl va obliga să desfacă vraja şi să redevină 
Sameth - cu ajutorul paznicilor, desigur, care mai degrabă 
ascultau de ea decât de el. 

Oftă şi se aşeză pe marginea patului cu cizmele în mână. 
Se vede treaba că această mică escapadă - sau mai bine zis 
misiune de salvare - necesita ceva mai multe pregătiri. În primul 
rând ar trebui să plăsmuiască un trimis de Legământ care să-i 
ţină locul, apoi să aibă grijă s-o ţină pe Ellimere cât mai 
departe... 

Putea să-i spună că pregăteşte ceva din Cartea Morților, o 
vrajă ce-l va ţine izolat în atelier vreme de trei zile sau mai bine. 
Asta i-ar da un avans destul de bun înainte să înceapă să-l 
caute. La urma urmei, nu se dezicea complet de ideea de a 
deveni Abhorsen, ci avea nevoie de o pauză, iar trei săptămâni 
departe de studiu nu era un capăt de ţară! Le va recupera 
oricum la întoarcere. 

Chiar dacă Ellimere cerea ajutorul Clayrelor să-i dea de 
urmă, cele trei zile de avans îi erau de ajuns. Ba mai mult, 
presupunând c-avea să-i descopere şiretlicul abia în a treia zi şi 
ar trimite un şoim-mesager către Clayre, răspunsul lor nu va 
sosi decât peste vreo încă două... Avea, aşadar, nu trei, ci chiar 
cinci zile la dispoziţie ca să-şi piardă urma. 

Până să se dezmeticească cei de la Palat el va fi deja 
aproape de Hotar sau măcar destul de departe de Belisaere. Nu 


era foarte sigur la ce distanţă se găsea exact micul oraş de pe 
malul Lacului Roş. Va trebui aşadar să-şi ia cu el o hartă şi - 
dacă o mai găsea - ultima ediţie din Ghidul Extrem de Util, să 
vadă pe unde ar putea opri în drum. 

Erau o groază de lucruri de făcut, dacă voia să plece cu 
inima împăcată. Lăsă cizmele jos şi se duse iar în faţa oglinzii. 
Da, poate era mai bine să renunţe la aerul misterios 
deocamdată, să nu sfârşească arestat de propriii paznici. 

Cine ar fi crezut că e atât de greu să pui la cale aşa o 
aventură? 

Incepu aşadar să desfacă vraja de deghizare, separând 
însemnele unul câte unul şi dându-le drumul înapoi în fluxul 
incandescent. Imediat după avea de gând să urce în atelier şi să 
vadă ce-i de făcut - numai să nu dea nas în nas cu Ellimere, 
care cu siguranţă l-ar fi târât cu ea la Tribunal. 


CAPITOLUL DOUĂZECI ŞI OPT 
Sam hoinarul 


De ce se temea nu scăpă, căci Ellimere îi ieşi în cale 
tocmai când să urce în turn şi Sam se văzu nevoit să-şi petreacă 
restul zilei la Tribunal. Asistă la condamnarea unui hoţ care se 
încăpăţâna să mintă în ciuda vrăjii adevărului, din pricina căreia 
faţa i se făcea din ce în ce mai galbenă, la o dispută de 
proprietate cu ambele părţi - culmea! - decedate, la judecarea 
unor amărâţi care-şi recunoscură vina imediat, în speranţa 
deşartă că juraţii se vor înmuia văzând că nu trebuie vrăjiţi şi - 
în fine - la discursul lung şi plictisitor al unui avocat care în mod 
foarte bizar pleda pentru o reglementare abrogată de peste 
zece ani, în urma reformei lui Touchstone. 

Noroc cu noaptea ce avea să vină, deşi la cină Ellimere îl 
pricopsise cu o altă soră a nu ştiu cărei prietene, pe care o 
aşezase la masă lângă el. De data asta însă, Sam o surprinse cu 
amabilitatea şi vorbăria lui, într-atât încât multe zile după cină 
fata îi luă apărarea cu însufleţire ori de câte ori le auzea pe 
celelalte ponegrindu-l. 

După cină, îi spuse soră-sii că următoarele trei zile va fi 
ocupat cu cititul şi se va cufunda într-o vrajă de concentrare, 
aşa încât o să-şi ia de mâncat şi băut direct de la bucătărie, 
retrăgându-se apoi la el în odaie ca să nu fie deranjat. Ellimere 
primi vestea surprinzător de calmă şi Sam se simţi vinovat că o 
minţise, fără ca asta să-i afecteze câtuşi de puţin entuziasmul. 

Deşi nerăbdător, petrecu câteva ore bune încercând să 
făurească un trimis care să semene cu el şi, când îl isprăvi în 
fine puţin după miezul nopţii, constată cu bucurie că aducea cu 
el destul de bine de la uşă. Doar dacă te apropiai se observa 
neregula, iar dacă îi vorbeai făptura ştia să strige imediat: 
„Pleacă şi lasă-mă!“ ori: „Sunt foarte ocupat”, cu o voce 
asemănătoare cu a lui. 

Odată terminată treaba, urcă degrabă în atelier, de unde 
luă banii şi câteva lucruri trebuincioase pentru călătorie. Nu 
îndrăzni să îşi arunce privirea către dulapuri, care stăteau tăcute 
în colţurile camerei ca nişte gardieni severi. 


Le revăzu însă în vis, când reuşi să-nchidă ochii într-un 
târziu. Se făcea că urcă iarăşi scările din turn, deschide uşile 
dulapului şi-şi pune banduliera cu clopoței, deschide apoi Cartea 
şi citeşte cu voce tare cuvinte mistuite de flăcări, care îl ridică 
şi-l poartă spre Moarte, aruncându-l în apele îngheţate şi 
lăsându-l fără suflare... 

Se trezi brusc cu aşternutul răvăşit şi cearşaful înfăşurat 
de gât, gata să se sufoce. Se mai luptă cu el câteva secunde 
înainte să-şi vină în fire şi să-şi dea seama unde e. Bătăile inimii 
i se mai potoliră când undeva în depărtare un orologiu bătu ora 
exactă, urmată de strigătele celor de la Pază anunțând că totul 
e în ordine. Era deja patru dimineaţa şi nu dormise decât trei 
ore, dar oricum nu mai avea somn. Sosise vremea transformării, 
ceasul când Sam Hoinarul urma să plece în marea aventură. 

Era încă întuneric când se furişă afară, înviorat de aerul 
zorilor şi înfăşurat într-o manta de vrăji de tăinuire şi tăcere. 
Cobori scările pe nesimţite şi trecu de postul din curtea de sud- 
vest, ajungând în grădină prin coridorul abrupt care dădea în 
terasa cea mai de jos. Trecu nevăzut şi de paznicii care patrulau 
printre trandafiri, ieşind în cele din urmă printr-o uşă dosnică 
ferecată cu zăvor de oţel şi vrăji de încătuşare. Noroc că furase 
cheia şi uşa îi recunoscu pe dată însemnul de pe frunte. 

Odată ajuns pe aleea ce dădea în Drumul Regelui, îşi 
potrivi desagii pe umăr, căindu-se că şi-a luat atâtea. Erau pline 
ochi, deşi alesese doar strictul necesar: o pelerină, cămăși, 
pantaloni şi lenjerie de schimb, ac şi aţă, câteva bucăţi de săpun 
şi obiecte de toaletă, alături de o lamă de ras pe care oricum nu 
prea avea s-o folosească, o copie a Ghidului Extrem de Util, 
nişte bucăţi de cremene, papuci de casă, două lingouri de aur, o 
bucată de pânză gudronată care la nevoie îi putea servi drept 
cort, o sticlă de coniac, o bucată de carne sărată de vită, o 
pâine, trei prăjituri cu ghimbir şi câteva obiecte confecţionate 
chiar de el. In afară de acestea mai avea la el o pălărie cu borul 
lat, un chimir şi un pumnal cu o formă mai ciudată. Se va opri 
întâi şi-ntâi la piaţa centrală ca să-şi cumpere o sabie, apoi la 
târgul de pe Dealul lui Anstyr, să vadă de-un cal. 

Când păşi în sfârşit pe drumul principal şi se trezi în 
mijlocul mulţimii - bărbaţi, femei, copii de toate vârstele, căţei, 


cai şi catâri la căruţe, cerşetori şi tot soiul de lume mergând 
care încotro - se simţi mai însufleţit ca niciodată în ultimii ani. 
Era acea senzaţie de bucurie şi nerăbdare pe care o simţi copil 
fiind, când primeşti o vacanţă neaşteptată. Se eliberase de 
povara responsabilităţii şi se simţea liber să se distreze, să 
alerge, să tipe ori să râdă în gura mare. 

Se porni aşadar pe-un râs sănătos, încercând să-l 
adapteze noii sale personalităţi şi scoțând nişte hohote stridente 
ce semănau mai degrabă cu un horcăit care însă nu părea să-l 
deranjeze. luţi pasul răsucindu-şi tacticos mustaţa făurită cu 
puterea Legământului, dornic să pornească în marea aventură - 
şi să-l salveze şi pe Nicholas, desigur. 

După nici trei ore îi mai pieri entuziasmul. Înfăţişarea de 
pribeag îi ascundea adevărata identitate, dar nu-l ajuta defel să 
atragă atenţia comercianților sau negustorilor de cai. Călătorii 
nu erau tocmai clienţii ideali, căci rareori aveau bani peşin, 
preferând să facă troc pentru bunuri ori servicii. 

Era şi foarte cald, chiar şi pentru o zi de primăvară târzie, 
iar căutarea săbiei prin piaţa aglomerată şi cu iz de sudoare se 
dovedi o treabă tare neplăcută şi nu părea că se mai termină. 

Cu calul fu şi mai rău, căci roiuri întregi de muşte dădeau 
târcoale atât muşteriilor, cât şi animalelor, vârându-li-se 
zgomotoase în ochi şi-n gură. Nici nu era de mirare, căci în urmă 
cu câteva secole regele Anstyr poruncise ca Târgul de Cai să se 
ţină la o distanţă de cinci kilometri de oraş. Întrerupt în timpul 
Interimatului, târgul începuse să înflorească din nou sub domnia 
lui Touchstone, aşa că negustorii îşi instalaseră aici grajduri 
permanente, ţarcuri şi arene de licitaţie ce se întindeau pe 
aproape trei kilometri pătraţi, plus că pe pajiştile dimprejur erau 
mereu înşiruiţi alţi şi alţi cai. Desigur că nu era treabă uşoară să 
îţi găseşti un cal pe plac din multitudinea de armăsari, pierdeai 
mult timp şi mai era apoi şi concurenţa pentru cei mai buni cai, 
căci oameni din toate părţile Regatului veneau la târg, chiar şi 
barbarii de la miazănoapte - mai cu seamă în această perioadă. 

In ciuda mulţimii, a muştelor şi-a târguielilor necontenite, 
Sam se descurcă destul de bine. Avea acum la cingătoare o 
sabie obişnuită, dar practică, cu o teacă din piele tare de rechin 
peste care îşi trecea degetele mândru. Luase şi o iapă murgă 


care-l urma îndeaproape cam nervoasă, singurul lucru care o 
împiedica să fugă fiind probabil hăţul cu căpăstru de care o 
ducea. Părea totuşi sănătoasă fără să fie prea dichisită, ca să 
sară-n ochi. 

Cochetă câteva clipe cu ideea că ar putea să o boteze 
Tonin, după străjera pe care n-o suferea, dar hotărî în cele din 
urmă că ar fi copilăresc şi ridicol. Cel de la care o cumpărase o 
striga - nu se ştie de ce - Crenguta, şi-aşa îi va rămâne numele. 

Odată scăpat de zarva şi miasma târgului, Sam încălecă, 
conducându-şi iapa pe străzile aglomerate, printre căruţe, 
vânzători ambulanți, catâri cu coşuri goale ce se îndreptau spre 
ieşirea din oraş, petrecându-se cu cei care veneau încărcaţi, 
grupuri de muncitori gata să-nceapă schimbul de noapte la 
pavarea drumurilor şi mulţi alţi călători care-şi vedeau de treaba 
lor. 

Nici nu ieşi bine din oraş, când unul din Mesagerii Regelui 
îl depăşi călare pe un armăsar negru pur-sânge - un exemplar 
pentru care s-ar fi tocmit îndelung la târg -, urmat la scurt timp 
de patru străjeri care goneau cu încrederea celor ce ştiu că la 
fiecare post din drum îi aşteaptă un nou rând de cai. Văzându-i, 
Sam se făcu cât mai mic în şa şi-şi trase pălăria peste ochi, deşi 
era deghizat. 

Cu ajutorul Ghidului se hotărâse deja unde va fi prima 
oprire. O s-o apuce pe Drumul Îngust, de-a lungul istmului care 
lega oraşul de continent. Altă cale oricum nu avea. Va lua apoi 
drumul cel mare spre miazăzi, către Orchyre... Se gândise şi să 
o cotească spre vest până la Sindle, pe unde trecea Ratterlinul, 
şi să se ducă apoi la Oyrre cu barca. Citise însă în Ghid despre 
un han mai deosebit din Orchyre unde serveau tipar în gelatină, 
un fel recunoscut prin partea locului, şi pentru că tare i-ar fi 
plăcut să-l guste, nu vedea de ce nu ar lua calea cea mai simplă 
spre Hotar. 

Nu că ar fi ştiut ce îl aşteaptă dincolo de Orchyre ori care 
este ruta cea mai simplă. Drumul cel Mare dinspre miazănoapte 
cobora în mare parte paralel cu coasta de est, dar ca să ajungi 
la Hotar trebuia să traversezi taman în cealaltă parte, către 
coasta dinspre soare-apune, aşa că mai devreme sau mai târziu 
tot trebuia să o cotească spre vest. Ar fi putut şi să o ia pe 


drumuri lăturalnice odată ajuns la Orchyre, presupunând că au 
să-l ducă în direcţia potrivită. Singura problemă era cu izvoarele 
din munţi, căci, dacă drumurile regale - aşa cum li se spunea 

- erau prevăzute cu poduri solide, cele de ţară nu aveau aşa 
ceva şi puteau fi imposibil de trecut. 

S-ajungă mai întâi la Orchyre şi-apoi avea să vadă ce e de 
făcut. Până acolo mai erau însă două zile de mers lejer cu calul, 
aşa că avea timp să se gândească la toate pe drum sau peste 
noapte, căci intenţiona să tragă la un han pe undeva. 


Când ajunse în sfârşit la un han de pe malul apei, într-un 
sătuc îndeajuns de departe de Belisaere, Sameth nici nu se mai 
gândea la ce avea să facă. Nu călărise nici treizeci şi cinci de 
kilometri, dar soarele alunecase deja spre apus şi el era tare 
obosit. Nu dormise mai deloc noaptea dinainte, iar coapsele şi 
şezutul îl dureau amarnic, amintindu-i că nu mai încălecase un 
cal de câteva luni bune. 

Îndată ce văzu semnul legănându-se în bătaia vântului, cu 
numele La Câinele Rânjit înscris pe el, îi dădu bacşiş rândaşului 
să se îngrijească de Crenguta şi-şi luă cea mai bună cameră, 
prăbuşindu-se pe pat sfârşit de puteri. 

Se trezi de câteva ori în cursul nopţii, prima dată să-şi dea 
cizmele jos, a doua oară să se uşureze în oala de noapte cu un 
mâner rupt pe care hangiţa avusese amabilitatea să i-o pună la 
dispoziţie. A treia oară când se deşteptă cineva bătea insistent 
în uşă şi primele raze de lumină scăldau deja încăperea, 
furişându-se printre obloanele trase. 

— Cine e? mormăi Sameth, alunecând din pat direct în 
încălțări. Nu-şi putea mişca încheieturile şi se simţea îngrozitor, 
mai ales că dormise îmbrăcat, iar hainele îi miroseau a cal. E ora 
micului dejun? 

Persoana nu răspunse, continuând să bată. Sameth se 
duse la uşă mormăind, aşteptându-se să dea cu ochii de vreo 
slujnică ori un fecior din sat care să-i zâmbească tâmp cu tava 
în braţe. Când colo, la uşă stăteau doi bărbaţi bine făcuţi, care 
purtau peste platoşa de piele eşarfa roşu cu auriu a Poliţiei 
Rurale şi care îl salutară reverenţios. 

Unul din ei - superiorul, după câte îşi dădu seama - aveao 


expresie autoritară şi părul scurt şi cărunt, cu un însemn de 
Legământ pe frunte ce nu se regăsea pe chipul însoţitorului său. 

— Sergentul Kuke şi ofiţerul Tep, se prezentă bărbatul, 
păşind semet în cameră fără să ceară învoire, ba dându-l chiar 
în lături. 

Camaradul său îl urmă trăgând iute uşa după el, lăsând 
zăvorul să cadă la loc. 

— Ce doriţi? întrebă Sam, căscând. Nu voia să fie 
necioplit, dar habar n-avea că pe el îl căutau de fapt. Până acum 
singurele ocazii când interacţionase cu oamenii legii fusese ori 
la parade, ori la inspecţiile de post la care îl însoţise pe tatăl 
său. 

— Am vrea să discutăm puţin, spuse sergentul fără să se 
tragă înapoi, astfel că Sam simţi miros de usturoi în răsuflarea 
lui, zărind şi urmele de lamă pe bărbia proaspăt rasă. la spuneți- 
mi cum vă numiţi şi unde locuiţi. 

— Numele meu e Sam şi sunt pribeag, răspunse Sameth, 
urmărindu-l cu coada ochiului pe ofiţerul care se dusese în 
celălalt colţ al camerei, inspectând sabia rezemată de traistele 
pline. 

Pentru prima dată de când plecase simţi fiorul fricii în 
măruntaie. „Ofițerii ăştia nu-s chiar atât de proşti”, îşi zise. Ar 
putea chiar să-l descopere... 

— E destul de ciudat pentru un călător să tragă la un han 
de poştalion şi să-şi ia şi cea mai scumpă cameră, constată 
ofiţerul, întorcându-se cu spatele la desagi. Şi mai cu seamă să 
dea rândaşului bacşiş un dinar întreg... 

— E şi mai neobişnuit că iapa nu e însemnată şi n-are nici 
blazon în coamă, adăugă şi sergentul, ignorându-l voit parcă pe 
Sameth. Eu unul n-am mai pomenit călători care să n-aibă 
simbolul clanului tatuat pe undeva. Mă-ntreb dacă flăcăul nostru 
are aşa ceva... Dar am o idee mai bună, Tep. la să vedem noi ce 
se ascunde în desagile de colo, poate aşa aflăm cu cine-avem 
de-a face. 

— Nu puteţi face una ca asta! sări Sam înfuriat, repezindu- 
se către ofiţerul cel tânăr, dar oprindu-se brusc când simţi vârful 
săbiei în piept prin cămaşă. Îşi cobori privirea şi zări mâna 
sergentului Kuke încleştată pe mânerul unui pumnal. 


— Atunci poate ne spui de bunăvoie cine eşti şi ce cauţi 
aici, zise sergentul. 

— Dar nu e treaba voastră! strigă Sam, dându-şi capul pe 
spate exasperat şi dezvăluind fără să vrea însemnul de pe 
frunte ascuns sub părul vâlvoi. 

Fără să stea pe gânduri Kuke rosti o vrajă de apărare şi 
lipi tăişul de oţel la gâtul lui Sam, imobilizându-i braţul la spate. 
Dintre toate relele de care se temeau, însemnele false ori 
pervertite îi înspăimântau cel mai tare şi bănuiau că Sam nu 
poate fi decât o plăsmuire necurată de Magie Liberă, vreun 
necromant ori vrăjitor sau orice altă arătare cu înfăţişare 
umană. 

Cu mişcări la fel de iuți Tep deschise o desagă şi scoase 
banduliera de piele neagră de care erau agăţaţi după mărime 
şapte săculeţi de piele, de la cel mai mic cât un flacon, la cel 
mai mare cât un borcan. Fiecare era prins de bandulieră cu câte 
un mâner din lemn închis de mahon, dând astfel de înţeles ce se 
ascundea înăuntru: întocmai clopoţeii pe care Sabriel i-i 
trimisese, aceiaşi pe care Sameth îi încuiase cu mâna lui în 
dulapul din atelier şi pe care ştia precis că nu-i pusese în bagaj! 

— Clopoţei! exclamă Tep, dând drumul bandulierei 
îngrozit şi făcând câţiva paşi înapoi, de parcă dăduse peste un 
cuib de şerpi. 

De spaimă nici nu băgase de seamă însemnele vrăjite ce 
prinseră să freamete pe bandulieră şi mânere. 

— E necromant! şuieră Kuke şi Sam simţi teama din glasul 
lui, teamă care-l făcu să mai slăbească niţel strânsoarea şi să-i 
depărteze cuțitul de la beregată din pricina tremurului care-l 
apucase. 

Sam închise ochii şi contură cu ochii minţii două însemne 
de Legământ pe care le culese din curgerea eternă aidoma unui 
pescar care-şi alege prada cu mare dibăcie dintr-o imensitate de 
solzi strălucitori. Le dădu drumul încetişor în răsuflarea-i 
stăpânită şi apoi se aruncă la pământ, nu înainte să le sufle în 
aer cu toată puterea. 

Unul din însemne îşi atinse ţinta, orbindu-l brusc pe 
ofiţerul Tep, însă Kuke - iniţiat pesemne în tainele vrăjitoriei şi 
fiind el însuşi un fel de Mag - făcu repede o vrajă de pavăză cu 


ajutorul unui alt însemn ce se izbi în cel trimis de Sam scoțând 
scântei şi fulgere pocnite. 

Apoi, până s-apuce Sam să se ridice, se repezi spre el şi-i 
împlântă pumnalul cu putere chiar deasupra genunchiului. 

Sameth urlă de durere, ţinând isonul văicărelilor lui Tep, 
care bâjbâia disperat prin cameră, dar peste tipetele lor se 
auzea vocea sergentului strigând cât îl ţinea gura: 

— Necromant! E necromant! Ajutor! 

În curând aveau să vină toţi ofiţerii din împrejurimi ori 
paznicii care se nimeriseră pe drum, ba chiar şi oameni simpli 
de pe stradă - deşi probabil numai cei cu sânge în vine, cum se 
zice, de vreme ce urmau să dea cu ochii de un necromant. 

După primele secunde de durere în care simţise că-i 
explodează creierii, Sam îşi mai veni în fire şi trecu la fapte cu o 
precizie uimitoare: îşi contură în minte câteva însemne de 
Legământ, le lăsă să-i crească în gâtlej şi le rostogoli apoi pe 
limbă, dând glas unui descânt de Moarte menit să îi cuprindă pe 
toţi cei fără pavăză din încăpere. 

Însemnele îi alunecară de pe buze ca nişte scântei 
înaripate, năpustindu-se spre cei doi cu o forţă 
înspăimântătoare. În secunda următoare totul se cufundă în 
linişte, căci Kuke şi Tep se prăbuşiră la pământ ca nişte 
marionete cu sforile tăiate. 

Sam se ridică anevoie în picioare, dându-şi seama ce a 
făcut abia când durerea îi sfârtecă din nou genunchiul. Tocmai 
omorâse doi ofiţeri de-ai tatălui său... şi-ai lui, până la urmă. 
Nişte oameni care nu greşiseră cu nimic, îşi făcuseră doar 
datoria - o datorie de care el fugea, aceea de a-şi apăra semenii 
de necromanţi şi de Magie Liberă ori alte astfel de pervertiri 
viclene... 

încercă să nu se mai gândească la asta, căci durerea 
începea să pună stăpânire pe el şi mai abitir şi nu avea timp de 
pierdut. Îşi ridică desagii în grabă, îndesând blestemata de 
bandulieră la loc, îşi prinse sabia la brâu şi se făcu nevăzut. 

Un minut mai târziu era în salon, fără să-şi aducă aminte 
cum şi când coborâse scările. Oamenii se uitau la el speriaţi, 
trăgându-se din calea lui, iar Sam le întoarse privirea cu ochi 
sălbatici, şchiopătând printre ei şi lăsând urme de sânge pe 


podea. 

Se duse ţintă la grajduri şi-şi înşeuă iapa, care necheză 
speriată şi fornăi ameninţător simțind miros de sânge. 

Incepu s-o mângâie atunci cu mişcări mecanice, trecându- 
şi mâinile pe spinarea ei moale fără să-şi dea seama ce face. 

După un timp - un an sau poate chiar în secunda 
următoare, ori undeva între, cine mai ştie - era deja în şa, 
îmboldindu-şi iapa la trap şi-apoi la galop, simțind sângele 
prelingându-i-se pe picior ca nişte şiroaie de apă fierbinte, 
umplându-i cizma şi scurgându-se apoi peste marginile 
răsfrânte. O voce lăuntrică îi striga să se oprească şi să-şi 
oblojească rana, dar el nu se mai gândea decât cum să fugă cât 
mai departe de locul faptei ruşinoase. 

O luă spre vest fără să ştie exact de ce, lăsând în spate 
soarele ce se gătea pentru o nouă zi. Merse un timp fără nicio 
noimă, când la stânga, când la dreapta, ca să-i descurajeze pe 
urmăritori, apoi o luă de-a dreptul peste câmp către un codru 
întunecat care se zărea nu foarte departe. Acolo se putea 
ascunde şi se va îngriji de rană la adăpost. 

Ajunse în sfârşit la umbra binefăcătoare a copacilor şi se 
aventură cât mai în inima pădurii, alunecând istovit din şa. Un 
junghi ascuţit de durere îi săgetă întreg piciorul şi frunzişul 
începu să freamăte ameninţător, învârtindu-se fără oprire. 
Lumina gălburie a zorilor căpătase dintr-odată nuanţe cenușii, 
asemenea unui ou răscopt. Nu se putea aduna nicicum să facă 
vraja de leac, căci semnele de Legământ îi tot fugeau din minte. 

Era peste poate. Mult prea obositor. Cu câtă uşurinţă ar fi 
putut aluneca în somnul liniştit al Morţii! 

Cu toate astea, nu se lăsă păcălit. Ştia doar Moartea, 
păşise într-acolo, îi cunoştea încleştarea de gheaţă şi simţea 
deja curentul rece împresurându-i trupul. De-ar fi ştiut cu 
siguranţă că râul îl va purta ca gândul prin învălătucirea Primei 
Porţi şi-apoi la fel de iute mai departe, s-ar fi dat, poate, dus. 
Dar cum să uite de necromantul care-l pândise dintre neguri şi 
care acum îl aştepta pesemne tot acolo, gata să pună mâna pe 
un Abhorsen nepriceput să-şi uşureze trecerea? Avea să-l 
dibuiască negreşit, să-i înrobească spiritul şi-apoi să-l 
învrăjbească împotriva Regatului şi-a propriei familii. 


Îl apucă deodată spaima, o spaimă care întrecea cu mult 
durerea din picior. Se concentră din nou asupra vrăjii de 
tămăduire, izbutind de această dată să apuce însemnele 
trebuincioase. Simţi căldura lor învăluindu-i mâinile tremurânde 
şi picurându-i de pe degete direct în picior prin pantalonii umezi 
şi murdari. Străpunse carnea până-n os, împreunând la loc 
pielea şi vasele de sânge şi lăsând piciorul curat, ca şi cum rana 
nici n-a fost. 

Pierduse însă mult sânge într-un timp foarte scurt, aşa că 
nu-şi recăpătă imediat puterile. Dădu să se ridice, dar ameţi şi 
căzu pe stratul de frunze ce îi serveau acum drept pernă. 
Încercă să-şi ţină ochii deschişi, dar în zadar. Pădurea începu să 
freamăte din nou şi copacii se învârteau din ce în ce mai repede, 
până când totul se cufundă în beznă. 


CAPITOLUL DOUĂZECI ŞI NOUĂ 
Observatorul Clayrelor 


Căţeaua se deşteptă fără prea multă tragere de inimă, 
dezmorţindu-şi picioarele o bună bucată de vreme, căscând într- 
una şi dându-şi ochii peste cap. Când isprăvi în sfârşit, se 
scutură binişor şi o porni spre uşă. Lirael rămase nemişcată 
unde era, cu braţele încrucişate la piept şi o figură extrem de 
serioasă. 

— Hei, unde pleci? Trebuie să vorbesc cu tine! 

Căţeaua se prefăcu surprinsă, ciulindu-şi urechile. 

— N-ar fi mai bine să ne grăbim spre casă? întrebă 
smerită. E mult peste miezul nopţii, de fapt e-aproape 
dimineaţă, e ora trei... 

— Fugi de-aici! exclamă Lirael, uitând complet ce voia să 
discute cu ea. Nu se poate! Să nu mai zăbovim atunci! 

— Sigur, dacă e aşa de important şi nu suportă amânare, 
putem discuta şi acum, zise Căţeaua, stând în şezut şi 
aplecându-şi capul către ea, gata s-o asculte. 

In loc de răspuns Lirael se repezi spre uşă, apucând-o de 
zgardă când ajunse în dreptul ei, silind-o să se ridice în patru 
labe. 

— Aaau, scânci Căţeaua, văzându-se smucită. Te 
necăjeam doar... Gataaa, mă grăbesc! 

— Hai odată! scrâşni Lirael opintindu-se cu mâinile în uşă. 
Văzând că nu se urneşte defel, începu să tragă de ea cât putea 
de tare, treabă deloc uşoară când n-ai nici clanţă, nici mâner de 
care să apuci. Cum s-o deschide afurisenia asta de uşă? 

— N-ai decât s-o întrebi, îi sugeră Căţeaua calmă. N-are 
niciun rost să tragi de ea aşa. 

Lirael pufni, trase aer în piept şi rosti solemn: 

— Deschide-te, te rog. 

Uşa păru că stă pe gânduri câteva secunde, deschizându- 
se apoi încetişor spre înăuntru, astfel că Lirael avu timp să se 
dea la o parte. Vuietul râului o întâmpină din nou, dimpreună cu 
o briză proaspătă care-i ciufuli uşor părul pârlit. Se mai simţea 
însă şi altceva în adierea rece, ceva care-i atrase atenţia şi 


Căţelei fără ca Lirael să-şi dea seama exact ce e. 

— Hmmm, murmură patrupedul, ciulind o ureche către 
uşă şi podul ce se zărea în depărtare, luminat acum de însemne 
ale Legământului. E cineva acolo, niscai oameni. Clayre. Ba 
poate chiar şi vreo mătuşă... 

— Mătuşa Kirrith! sări Lirael ca arsă. Aruncă o privire de 
jur împrejur, căutând cu disperare o altă cale de scăpare, dar în 
afară de podul alunecos de dincolo de prag, îmbrăcat în spuma 
apelor învolburate, nu mai era altă ieşire. Jos în Prăpastie se 
vedeau acum lumini de Legământ scânteietoare, al căror contur 
se pierdea în pâcla umedă a râului. 

— Ce ne facem? întrebă fata şi vocea îi răsună prelung în 
încăpere, primind ecoul drept răspuns. 

Privi îndărăt, dar ia Căţeaua de unde nu-i. Parcă intrase în 
pământ. 

— Unde ai dispărut, Obraznico? şopti ea, iscodind odaia, 
mai s-o podidească plânsul. Nu mă lăsa tocmai acum! 

Se mai întâmplase şi în alte rânduri să-şi ia tălpăşiţa de 
teamă să nu fie văzută, şi de fiecare dată Lirael se temea că n- 
are să se mai întoarcă. Era la urma urmei singura ei tovarăşă 
ce-i îndulcea singurătatea... Aceeaşi frică o cuprinse şi acum, 
cuibărindu-i-se în stomac şi hrănindu-i groaza de care nu mai 
scăpa de când citise marele secret în cartea ce-o avea la 
subsuoară. Il simţea bolborosind mocnit între coperte, 
amintindu-i de taina pe care nu-şi dorise să o afle, căci nu ţinea 
nici de Clayre şi nici de lumea lor. 

O lacrimă i se desprinse din colţul ochiului pe nesimţite, 
brăzdându-i obrazul prăfuit. O şterse iute, să nu-i dea satisfacţie 
mătuşă-sii dacă într-adevăr urma să apară şi-şi dădu capul pe 
spate să n-o podidească plânsul. Kirrith nu avusese niciodată 
prea multă încredere în Lirael. Era convinsă că n-o să se aleagă 
mare lucru de ea şi parcă se aştepta mereu să greşească. „Asta 
pentru că nu sunt ca celelalte Clayre”, îşi zicea Lirael în sinea ei, 
deşi Kirrith se comporta la fel de sever cu orişicine îi ieşea din 
vorbă. 

Inaintă privind mândră în sus până să facă primul pas pe 
pod, când se văzu nevoită să-şi arunce ochii spre abisul de 
pulbere alburie. Podul îi părea şi mai fioros acum că era fără 


Căţea, cu ventuzele ei fermecate. Făcu încă un pas cu picioare 
tremurânde, dar se opri şi începu să se clatine. Simţea că-şi 
pierde echilibrul şi se lăsă iute în patru labe, mai să scape în 
abis Cartea Amintirilor şi a Vitării. O prinse bine iarăşi la subraţ 
şi începu să se târâie de-a lungul podului îngust. 

Înainta anevoie, atentă să nu facă vreo mişcare greşită, şi 
nu îşi ridică privirea decât când se văzu aproape dincolo de hău. 
Abia acum băgă de seamă că părul îi era pârlit şi hainele ude 
leoarcă de la pulberea apelor de dedesubt. Unde mai pui că era 
şi desculţă. 

Când se încumetă în sfârşit să privească în faţă, scoase un 
țipăt scurt şi făcu un salt înapoi, ca un iepure înfricoşat. De n-ar 
fi fost cele două Clayre aproape de margine şi n-ar fi izbutit s-o 
prindă taman în ultima secundă, s-ar fi prăvălit în volburile 
îngheţate ale Ratterlinului. 

O speriaseră de moarte, căci nu se aştepta să le vadă într- 
un astfel de loc. Sanar şi Ryelle porniseră s-o caute, cu-acelaşi 
aer senin dintotdeauna, la fel de frumoase şi elegante. Purtau 
uniforma Veghei de Nouă Zile şi-aveau părul bălai şi lung prins 
într-o plasă bătută cu mărgăritare, cu stele aurii şi scânteind pe 
rochiile lungi şi albe. În mână avea fiecare o baghetă de oţel şi 
fildeş, semn că împreună înfăptuiau Glăsuirea Profeteselor de 
Veghe. Arătau exact la fel ca atunci când le văzuse prima dată 
sus pe platoul muntelui, în ziua când împlinise paisprezece ani. 
Erau minunate, exact aşa cum îşi închipuia Lirael că trebuie să 
arate o Clayră. 

Aşa cum ea nu va putea fi niciodată. 

Erau însoţite de un alai întreg de surate, unele chiar de 
seamă, cum ar fi Vancelle, Bibliotecara-Şefă, plus altele din 
schimbul de Veghe. Le numără iute pe toate, dându-şi seama că 
erau nici mai mult nici mai puţin de patruzeci şi şapte, adică 
toate Clayrele care erau de rând la Veghe. Mergeau aliniate în 
spatele lui Sanar şi Ryelle, formând o dâră albă şi prelungă în 
întunericul Prăpastiei. 

Mătuşa Kirrith nu se afla printre ele, ceea ce nu era deloc 
de bun augur. Se vede treaba că pentru fapta ei Lirael avea să 
primească o pedeapsă pe măsură, ceva cu mult mai rău decât 
servitul la bucătărie. Nu mai pomenise până acum să vină tot 


soborul de Clayre să vestească pedeapsa... Din câte ştia, nici n- 
aveau voie să părăsească Observatorul laolaltă. 

— Ridică-te, Lirael, zise una din gemene. 

Abia atunci băgă de seamă că stă ghemuită şi că surorile 
încă o ţin de braţe să nu cadă. Se ridică rapid, ferindu-şi privirea 
de ochii verzi-albăstrui ai gemenelor şi Clayrelor din spate, ştiind 
cât de căprui erau ai ei, acuma şi murdari pe deasupra. 

li veni în minte ce să zică, dar când deschise gura 
cuvintele rămaseră nerostite. Tuşi şi încercă din nou, 
împotmolindu-se la prima silabă. 

— N-n-n-am vrut să vin până aici. Am ajuns din 
întâmplare... Ştiu că am lipsit de la cină şi de la rondul de 
noapte, dar o să mă revanşez cumva... 

Se opri când le văzu pe Sanar şi Ryelle uitându-se una la 
cealaltă şi pufnind în râs, un râs domol şi sănătos, ca atunci 
când auzi ceva hazliu ori de-a dreptul trăsnit. 

— Se pare că ne-am făcut un obicei să ne-ntâlnim de ziua 
ta în cele mai ciudate locuri, zise Ryelle - ori să fi fost Sanar? - 
privind la colţurile cărţii care ieşea de sub cămaşa fetei şi-apoi 
la naiul de argint ce-i strălucea în buzunar. Uită de cină şi de 
tura de noapte, zise ea apoi, în seara asta văd că ai primit ceva 
cu mult mai important. E dreptul tău din naştere şi ţi se cuvine, 
deşi mult s-a mai lăsat aşteptat! Restul nu mai contează. 

— Ce drept din naştere? Ce vrei să spui? întrebă Lirael. 

Toate Clayrele se năşteau cu viitorul Dar al Viziunii, acesta 
era destinul lor, nu nişte obiecte magice bizare. 

— Ştii bine că numai tu dintre Clayre n-ai fost zărită 
niciodată-n Viziuni, începu cealaltă. Nu am văzut nimic legat de 
tine, niciun crâmpei de timp măcar. Acum o oră însă te-am 
observat cu toatele la Veghe şi am văzut că ai să fii şi-aici, şi-n 
altă parte. Vezi tu, niciuna dintre noi nu ştia de podul ăsta ori de 
camera de dincolo, dar am învăţat că dacă Clayrele de azi nu te- 
au zărit în Viziunea lor, cele de dinaintea noastră au avut 
înţelepciunea să prevadă şi-au pregătit în acest sens locul în 
care ne aflăm şi obiectele de care îţi spuneam. S-au îngrijit de 
fapt ca tu să le găseşti, te-au pregătit din timp... 

— M-au pregătit pentru ce anume? întrebă Lirael, 
copleşită de însemnătatea veştii pe care urma s-o audă. Dar eu 


nu vreau nimic, nu cer nimic, decât să fiu normală şi... şi să 
primesc Viziunea! 

Sanar - căci ea vorbise ultima - o privi înduioşată, văzând 
cât e de tulburată. De când o întâlniseră prima oară acum cinci 
ani, surorile hotărâseră să aibă grijă de Lirael din umbră, aşa că 
ştiau mult mai multe despre verişoara lor mai mică decât bănuia 
ea. 

Vorbi aşadar încet, alegându-şi cuvintele cu atenţie: 

— Lirael draga mea, Viziunea poate veni şi mai târziu, şi 
deseori cu cât aştepţi mai mult, cu-atât e mai intensă. Bucură-te 
deocamdată de darurile pe care le-ai primit, căci au să fie de 
mare trebuinţă Regatului. Şi pentru că celor ca noi le este scris 
să capete învredniciri, avem datoria să le purtăm şi să le folosim 
cu grijă şi înţelepciune. Presimt că zac în tine mari înfăptuiri, 
copilă, dar că vei fi şi încercată pe măsură! 

Se opri privind în gol la pulberea lăptoasă de deasupra văii 
şi ochii ei părură să se-nceţoşeze, iar vocea îi deveni mai aspră 
şi mai impersonală, cu acorduri stranii: 

— Multe primejdii ai să întâlneşti în calea-ţi neştiută, dar 
niciodată nu vei da uitării că eşti o Fiică a Clayrului. Poate să nu 
primeşti Vederea, dar îţi vei Aminti cu siguranţă, iar Amintindu-ţi 
vei vedea trecutul, cel ce ascunde taina viitorului. 

Lirael tremură la auzul acestor cuvinte, căci tocmai auzise 
prin Sanar adevărata profeție şi ochii acesteia prinseră a străluci 
în nuanţe reci de gheaţă. 

— La ce fel de primejdii te referi? întrebă fata când ecoul 
glasului Clayrei se stinse în sfârşit, acoperit de vuietul râului. 

Sanar clătină din cap cu un zâmbet, pierzând şirul Viziunii, 
şi, pentru că nu putu răspunde imediat, privi spre sora ei, care-i 
continuă ideea: 

— Când te-am Văzut aici în seara asta, te-am mai zărit şi- 
ntr-un alt loc, un loc pe care ani la rând ne-am chinuit să îl aflăm 
cu Viziunea, dar ne-a fost în zadar, zise Ryelle. Pe Lacul Roş, 
într-o luntre de trestie, cu soarele amiezii strălucitor deasupra, 
de asta ştim că se va întâmpla la vară, căci arătai nu foarte 
diferit de cum arăţi acum... 

— Nu vei fi singură, ci te va însoţi un tânăr, rosti din nou 
Sanar, un tânăr rănit ori suferind, pe care însuşi Regele ne-a 


îndemnat să i-l găsim. Nu ştim exact pe unde e acum, nici cum 
ori când are s-ajungă la izlazul mlăştinos, căci e împresurat de 
forţe ce ne împiedică Vederea şi nu-i putem distinge viitorul. 
Ştim însă că se află în inima unui cumplit pericol care-l ameninţă 
nu doar pe el, ci soarta întregului Regat, şi că-ţi va sta alături în 
luntrea cea de trestie, în toiul verii. 

— Nu înţeleg, bâigui Lirael. Ce legătură am eu cu toate 
astea, cu Lacul Roş, cu-acest necunoscut, cu luntrea? Sunt doar 
o Bibliotecară, şi nici măcar de rang înalt! Ce rol am eu în toată 
povestea asta? 

— Nici noi nu ştim, şopti Sanar. Ce am văzut acum sunt 
doar bucăţi amestecate, acoperite cu un văl ca de cerneală ce 
nu ne lasă să întrepătrundem viitorul. Nu ştim decât că acest 
tânăr are un rol extrem de important în cele ce urmează, atât 
bune cât şi rele, şi că l-am văzut alături de tine. Credem că se 
cuvine să părăseşti Ghețarul şi s-o apuci spre Lacul Roş către 
miazăzi, ca să-l găseşti pe-acest străin şi luntrea lui de trestie. 

Lirael rămase cu privirea aţintită la buzele lui Sanar, care 
îi vorbea cu înflăcărare, dar ea nu auzea decât tumultul râului. 
Vuietul apelor luptându-se să scape din defileul strâmt îi 
acaparase parcă toate gândurile, purtându-le cât mai departe 
pe tărâmuri neştiute. 

„Se descotorosesc de mine, îşi zise amărâtă. Sunt mult 
prea mare să nu am Viziune, aşa că mă alungă...” 

— Am mai avut încă o Viziune despre tânărul necunoscut, 
zise Sanar când Lirael îşi veni în fire câteva clipe mai târziu. 
Haide, vino să-ţi arătăm, ca să îl poţi recunoaşte când va veni 
vremea şi ca să ştii pericolul ce-l paşte. Dar pentru asta trebuie 
să ne întoarcem la Observator. 

— La Observator! exclamă Lirael. Dar cum se poate, dacă 
eu încă... dacă nu am primit Darul Viziunii? 

— Da, ştim, zise Ryelle, luând-o de mână s-o conducă. E 
greu să ştii ce te aşteaptă când nu poţi să priveşti în labirintul 
viitorului. De ar fi fost o încercare mai puţin primejdioasă sau 
dac-am fi găsit pe-altcineva, fii sigură că nu te-am fi supus unei 
asemenea poveri, dar Viziunea ne-a arătat un loc de nepătruns 
pe care n-ai să-l poţi vedea decât din Observator, cu ajutorul 
întregit al schimbului de Veghe. 


O apucară, aşadar, de-a lungul marginii abrupte, cu Lirael 
înaintând supusă între Sanar şi Ryelle. Simţi la un moment dat o 
apăsare scurtă în creştet, probabil din pricina mormintelor din 
vale unde Clayrele îşi dormeau somnul de veci. Căţeaua 
avusese într-adevăr dreptate, putea simţi apropierea morţilor, 
dar acum nu era momentul să se gândească la asta. Avea 
impresia că aude un glas strigând din depărtări un nume tainic 
şi nu se putea gândi decât că vor să o alunge şi va sfârşi din nou 
de una singură... Până şi Căţeaua avea s-o dea uitării, căci asta 
era soarta creaturilor de Legământ plămădite în Gheţar: nu 
puteau vieţui în nicio altă parte. 

Mai aveau un pic şi ajungeau la uşa pe unde intrase în 
Prăpastie când Lirael observă în vale un pod de gheaţă alungit 
pe care nu-l zărise la venire. Pe-acolo se întorceau Clayrele 
acasă, trecând printr-un intrând adânc de cealaltă parte a 
defileului. 

Ryelle îi surprinse privirea şi-i explică: 

— Sunt mai multe scurtături spre şi dinspre Observator, 
pe care le folosim doar la nevoie. Podul pe care-l vezi se va topi 
îndată ce ultima Clayră pune piciorul în tunel. 

Lirael încuviinţă din cap uluită. Niciodată nu ştiuse exact 
unde se află Observatorul şi nu o dată încercase să-l găsească. 
Adeseori visa cu ochii deschişi că paşii au s-o ducă într-acolo 
într-o bună zi şi că-şi va căpăta Darul Viziunii tot acolo, însă 
acum se alesese praful de toate aceste închipuiri. 

Dincolo de pod, deschizătura din perete dădea într-un 
tunel abrupt şi greu de străbătut şi Lirael abia mai răsufla şi era 
udă leoarcă când Ryelle şi Sanar se opriră în sfârşit, dând de o 
porţiune ceva mai lină. Fata îşi şterse sudoarea de pe frunte şi 
începu să cerceteze locul, băgând de seamă că peretele de 
piatră se isprăvise şi se aflau acum într-un soi de peşteră de 
gheaţă, o gheaţă albastră în care se reflectau ca-ntr-o oglindă 
însemnele de Legământ de pe veşmintele Clayrelor. Ajunseseră 
în inima Gheţarului. 

Intr-unul din pereţi era tăiată o poartă, păzită de o parte şi 
de alta de doi străjeri în armuri şi cu scuturi în mâini pe care era 
gravată steaua de aur a Clayrelor. Nu aveau vizierele trase şi pe 
faţa lor se citea o expresie severă. Unul avea în mâna liberă un 


topor cu lama ascuţită pe care licăreau însemne fermecate, 
celălalt o sabie care strălucea mai abitir decât luminile de pe 
pereţi, aruncând mii de reflexii jucăuşe pe suprafaţa albăstruie. 
Lirael îi privi îndelung, băgând de seamă că sunt de fapt Clayre 
pe care nu le cunoştea, ceea ce era într-adevăr ciudat. 

— Te Văd, Glăsuire a Veghei cea de Nouă Zile, rosti 
femeia cu toporul pe un ton rece şi distant. Poţi merge mai 
departe. Cea care te-nsoţeşte însă nu a avut Iniţierea şi, după 
cum grăiesc străbunii, nu are dezlegare să-şi treacă ochii peste 
taine. 

— Nu te prosti, Erimael, zise Sanar. Ce tot bolboroseşti de 
legile străbune? E Lirael, fiica lui Arielle. 

— Erimael?! şopti Lirael mirată, apropiindu-se de faţa 
imobilă încadrată ca într-un tablou de marginile coifului. 

Erimael se alăturase Cavaleriei în urmă cu şase ani şi de- 
atunci îşi pierduse urma, iar Lirael crezuse că a pierit în vreun 
accident şi de-asta n-a venit la ceremonia de Rămas-Bun sau 
alte sărbători la care ea ar fi purtat aceeaşi tunică albastră. 

— Legea e lege, insistă Erimael sever, deşi Lirael băgă de 
seamă că a înghiţit în sec. Sunt păzitoarea Toporului, continuă 
ea, iar dacă vrei s-o las să treacă trebuie s-o legi la ochi. 

Sanar pufni înfuriată şi se întoarse către cealaltă: 

— Şi tu, păzitoare a Săbiei, tu ce ai de zis? Eşti de acord 
cu Erimael? 

— Mă tem că da, zise femeia, care lui Lirael îi păru mult 
mai bătrână. Litera legii nu lasă cale de întors: Toţi oaspeţii 
trebuie să intre legaţi la ochi, şi orişice Clayră ce nu a avut 
Iniţierea se cheamă că tot oaspete e. 

Sanar oftă şi se întoarse către Lirael, care-şi ţinea capul 
plecat, ruşinată. Fără să scoată un cuvânt fata îşi desfăcu 
basmaua şi începu să o îndoaie, făcând o bandă pe care şi-o 
legă la spate peste ochi. O podidiră lacrimile şi plânse în tăcere 
sub țesătura moale, umezind-o. 

Sanar şi Ryelle o apucară iar de mâini şi Lirael simţi 
compasiunea lor, dar asta nu îi alină amărăciunea. Era mai rău 
decât acum cinci ani, când trebuia să poarte tunica albastră la 
orice întrunire, să ştie toată lumea că e printre codaşe. La fel şi- 
acum, se simţea exclusă şi nedorită, o ruşine pentru neamul 


Clayrelor, care o tratau ca pe un oaspete oarecare. 

In timp ce înaintau pe un culoar întortocheat ca un 
labirint, îşi luă inima în dinţi şi întrebă: 

— Şi când ar trebui să plec? 

— Chiar azi, zise Ryelle, oprind-o ca s-o ghideze către o 
cotitură bruscă şi împingând-o uşor de cot până ce se întoarse în 
direcţia potrivită. Cât de curând posibil, vreau să spun. Chiar 
acum ţi se pregăteşte o barcă specială care te va duce în jos pe 
Ratterlin până la Oyrre. De-acolo cred că te descurci să te- 
nsoţească cineva către Hotar pe Lacul Roş, oameni ai legii ori 
poate chiar străjeri din Gardă... Ar trebui s-ajungi uşor şi fără de 
tăgadă, deşi nu te-am văzut în Viziune... 

— Şi de plecat, plec singură? veni a doua întrebare. 

Deşi nu le vedea, ştia că gemenele s-au privit în grabă ca 
să decidă cui îi venise rândul să vorbească. 

— Aşa ai fost Văzută, rosti Sanar într-un sfârşit, şi-aşa vei 
merge, din păcate. Aş vrea să pot schimba ceva, dar îmi e peste 
poate. Te-am fi dus noi cu un Planor, dar toate au fost Zărite-n 
alte locuri, deci nu rămâne decât râul... 

Era aşadar singură, fără tovarăşa cea obraznică, singura ei 
prietenă! Acum chiar nu o mai interesa ce avea să i se întâmple. 

— Sunt nişte trepte aici care coboară, o atenţionă Ryelle 
din nou. Vreo treizeci, dacă nu mă înşel. La capătul lor o să îţi 
poţi dezlega basmaua, căci vom ajunge în Observator. 

Lirael o apucă încetişor pe scări sub îndrumarea 
gemenelor. Inainta cu greu, căci nu vedea pe unde calcă şi 
unele trepte erau parcă mai înalte decât altele. Mai mult, i se 
părea că aude foşnituri peste tot, întrerupte la răstimpuri de 
şoapte înfundate. 

Când isprăviră în sfârşit de coborât mai făcură încă vreo 
şase paşi înainte să se oprească şi Sanar se grăbi să o ajute cu 
baticul. 

La început lumina o orbi, dar mai apoi, când îşi recăpătă 
vederea, fu impresionată de întinderea imaculată şi de Clayrele 
dispuse în alai, privind-o tăcute în robele lor albe şi 
fremătătoare. Se afla în mijlocul unei săli imense cu pereţi de 
gheaţă, o grotă săpată în inima Gheţarului aproape cât Sala 
Mare de ceremonii. Peste tot licăreau însemne fermecate, 


reflectându-se şi răsfrângându-se într-una pe suprafaţa ca 
oglinda, aşa încât nu rămânea niciun ungher întunecos. 

Văzând alaiul de Clayre, Lirael îşi cobori ochii în pământ, 
evitând să le întâlnească privirea. Dar când le cercetă apoi de 
după şuviţele pârlite, băgă de seamă că nu la ea se uitau, ci 
undeva în sus. Abia atunci văzu că tavanul înclinat de deasupra 
era fin şi neted, ca o fereastră uriaşă şi opacă cu gheaţă în loc 
de geam. 

— Da, zise Sanar, observând-o că studiază tavanul. Acolo 
ne uităm în aşteptarea Viziunii, până ce fragmentele se- 
mpreunează şi vedem toate imaginea completă. 

— Cred că putem începe, zise Ryelle, privind către 
Clayrele tăcute. Erau prezente aproape toate care avuseseră 
deja Iniţierea - O Mie Cinci Sute Şaizeci şi Opt în total - 
participând la Viziune în număr sporit. Se aranjaseră în cercuri 
concentrice în jurul lui Lirael, Sanar şi Ryelle, ca într-o livadă 
stranie cu arbori dalbi care dau rod numai fructe argintate ori de 
culoarea pietrelor de lună. 

— Să-ncepem dară! strigară Sanar şi Ryelle, ridicându-şi 
baghetele şi lovindu-le în aer precum soldaţii săbiile. 

Lirael tresări speriată când Clayrele răspunseră în cor: 

— Să-ncepem! 

Glasul lor răsunător îi pătrunse până în măduva oaselor. 


Ca la un semn, Clayrele din primul cerc se prinseră de 
mâini, apropiindu-se una de cealaltă cu o precizie militară. 
Urmară apoi cele din cercul doi şi tot aşa până la ultimul, într-un 
freamăt surd ce învălui Observatorul preţ de câteva clipe, 
pentru ca apoi să se aştearnă liniştea. 

— Să Vedem! strigară Sanar şi Ryelle, lovindu-şi iar 
baghetele. 

De data asta Lirael nu se mai sperie, privind uimită la ce 
se petrecea în jurul ei. Sute de însemne fermecate se 
desprinseră de pe podeaua îngheţată, trecând printre Clayrele 
din primul cerc şi revărsându-se apoi spre următoarele, ca o 
peliculă de ceaţă aurie ce se încolăcea necontenit pe braţele şi 
trupurile lor. 

Lirael nu-şi putea lua ochii de la aburul auriu, simțind 


însemnele ce îl alcătuiau pulsând în ritmul inimii ei, chemând-o 
parcă să se adape din noianul nesfârşit. Cu toate astea, îi părea 
străin şi depărtat, ca nicio altă vrajă până acum. 

Deodată, Clayrele din ultimul cerc îşi dădură drumul la 
mâini, ridicându-le spre tavanul de gheaţă. Din degetele lor 
ţâşniră atunci însemne magice care plutiră câtva timp în aer, ca 
nişte particule de praf captate într-o fantă de lumină. Când în 
sfârşit atinseră tavanul, se împrăştiară peste tot, ca o vopsea 
viu colorată pe un şevalet întunecat şi uitat de vreme. 

Aceeaşi mişcare o făcură apoi şi celelalte cercuri rând pe 
rând, până ce întreg tavanul gemea de însemne întortocheate, 
rodul magiei fiecăreia dintre Clayre. Toate priveau acum în sus 
ca fermecate, iar Lirael le observă deodată uitându-se către 
ceva anume, fără ca ea să bage de seamă nimic neobişnuit în 
freamătul tainic al însemnelor. 

— Priveşte! zise Ryelle cu glas domol, şi dintr-odată 
bagheta pe care o ţinea în mână se preschimbă într-o sticlă de 
un verde strălucitor. 

— Şi învaţă, continuă Sanar, rotindu-şi bagheta cu mişcări 
numai de ea ştiute deasupra capului lui Lirael. 

Când termină sora ei, Ryelle îndreptă sticla către Lirael ca 
s-o stropească, însă Sanar transformă pe dată lichidul în gheaţă 
chiar deasupra creştetului fetei, un petec dreptunghiular şi 
transparent ce atârna în aer de fire nevăzute. 

Sanar îl atinse uşor cu bagheta şi gheaţa căpătă luciri 
plăcute, albăstrii. Îl mai atinse o dată şi-atunci culoarea azurie 
se concentră pe margini, făcând loc imaginii din mijloc. Lirael 
privi cu atenţie prin chenarul albăstrui, înțelegând că e pe 
punctul să i se-arate Viziunea. Dintr-odată, puzderia de însemne 
de pe tavan începu parcă să capete un sens. Sute ori poate mii 
de imagini miniaturale se alăturau neîncetat, formând tabloul de 
ansamblu, ca într-un joc de puzzle din copilărie. 

Zări aşadar un tânăr cu piciorul sprijinit de-un bolovan, 
privind în jos la ceva. 

Intrigată, Lirael îşi dădu capul pe spate ca să vadă mai 
bine şi o cuprinse ameţeala, simțind cum tavanul o trage către 
el într-un soi de cădere inversă, cum trece dincolo de marginile 
azurii şi se afundă-n Viziune. Lumina albastră o orbi scurt şi 


cineva păru că o atinge, făcând-o să se înfioare, iar în secunda 
următoare era acolo, înăuntru! 

Se trezi chiar lângă străinul din tablou, atât de aproape 
încât îi auzea gâfâitul bolnav, simțind şi un uşor iz de sudoare în 
căldura umedă a verii. 

Mai avea şi-un gust ciudat în gură, gust de Magie Liberă, 
mai scârnav şi mai persistent decât şi-ar fi închipuit vreodată, 
chiar şi în comparaţie cu Stilken. Era atât de greţos încât simţi 
că i se face rău şi se forţă să nu vomite, privirea întunecându-i- 
se din pricina efortului. 


CAPITOLUL TREIZECI 
Nicholas şi groapa 


Băgă de seamă că era chiar tânăr, cam de vârsta ei. Să fi 
avut în jur de nouăsprezece ori douăzeci de ani cel mult. Era 
vădit că nu se simte bine şi, deşi părea înalt, stătea aplecat 
ţinându-se de mijloc, ca şi cum o durere cruntă îi secera 
măruntaiele. Avea părul bălai ciufulit şi umed, buzele vinete şi 
obrajii mult prea aprinşi, iar ochii albaştri îi erau afundaţi în 
orbite, umbriţi de cearcăne cenuşii. Avea într-una din mâini o 
pereche de ochelari de protecţie cu braţe împletite şi lentile 
verzi-închis, din care una era crăpată. 

Stătea în vârful unei movile ciudate de pământ nisipos, 
mijindu-şi ochii la groapa care i se căsca la picioare. Această 
groapă - sau ce-o fi fost ea - îi pricinuise fetei răul de mai 
devreme, chiar şi prin Viziune. Era izvorul de Magie Liberă, 
tunelul din care valuri pervertite se năpusteau la suprafaţă, 
pătrunzându-i în oase şi măcinându-i dinţii. 

Groapa fusese săpată de curând şi era neaşteptat de 
mare, cel puţin cât Cantina de Jos, în care încăpeau cu uşurinţă 
patru sute de oameni. De jur împrejurul ei o potecă îngustă 
şerpuia către adâncuri, însă Lirael nu îşi putea da seama până 
unde duce. Era pesemne destul de adâncă de vreme ce mai 
mulţi oameni se opinteau la deal cu coşuri pline de pământ şi 
bolovani, în timp ce alţii coborau cu ele goale. Se mişcau agale, 
storşi de puteri, cu feţe imobile şi haine ponosite şi murdare cu 
o croială şi culori nemaiîntâlnite. Aproape toţi aveau pe cap 
pălării albastre, mai puţin cei care-şi încinseseră creştetul cu 
năframe zdrenţuite. 

Lirael se minună cum de puteau lucra cu-atâta Magie 
Liberă în jur şi îi privi mai cu atenţie, ţinându-şi respiraţia când 
observă că erau morţi, nu oameni! Dădu să facă câţiva paşi 
înapoi, dar Viziunea o ţinu în loc. 

Acum îi şi simţea, înfrigurată de fiorul Morţii care-i dădea 
târcoale. Erau nişte simple Ajutoare, supuse necromantului care 
le încătuşase mintea şi voinţa. Pălăriile le ascundeau orbitele 
găunoase, baticurile ţineau laolaltă ţestele fetide. 


Îşi înfrână senzaţia de rău întorcându-şi iute privirea către 
tânărul de lângă ea, temându-se să nu fie chiar el necromantul 
şi s-o vadă. Acesta însă nu purta niciun însemn pe frunte, întreg 
ori pervertit, ci doar broboane întunecate de sudoare, şi nu 
părea să aibă nici bandulieră. 

Privea spre cer, rotindu-şi mâna cu repeziciune şi 
zăngănind din obiectul pe care îl purta la încheietură. 

„O fi vreun ritual secret”, îşi zise Lirael. | se făcu milă de el 
şi tocmai când dădu să-l mângâie pe gât, lângă ureche, străinul 
vorbi: 

— La naiba! De ce nu-mi iese oare? 

Lirael îşi veni în fire, amintindu-şi unde e. 

Tânărul lăsă braţul jos, nu însă şi privirea. Nori negri de 
furtună se adunau pe cerul plumburiu, brăzdaţi din când în când 
de câte-un fulger. Cu toate astea aerul era uscat ca iasca şi nu 
se-ntrezărea vreun rost de ploaie, numai căldura şi fulgerele 
răzleţite dominând peisajul. 

Apoi, ca din senin, un fulger năprasnic lovi direct în 
groapă, învăluind în flăcări străfundurile neştiute. Prin limbile de 
foc mistuitor Lirael zări sute de Morți trudind în adâncuri, 
săpând într-una cu unelte ori direct cu mâna goală. Nici că se 
sinchisiră de fulgerul neaşteptat, deşi câţiva din ei se pârjoliseră 
bine, rămânând la fel de indiferenți şi la huruitul tunetului care 
urmă la câteva secunde. 

În scurt timp văzduhul se aprinse iar şi fulgerul trăsni din 
nou, exact în acelaşi loc. Lovi apoi la fel încă de câteva ori, 
urmat de fiecare dată de bubuitul înfundat al tunetelor. Lirael 
simţea pământul cutremurându-i-se sub picioare. 

— Patru în mai puţin de un minut, şopti necunoscutul. Şi 
se-nteţesc, se pare. Hedge! 

Lirael înţelese ce se întâmplă abia când un bărbat înalt şi- 
aproape chel ieşi din groapă într-un sfârşit, făcând semn cu 
mâna. Era îmbrăcat într-o armură de piele care la gât, genunchi 
şi coate era întărită cu platoşe smălţuite de culoare roşie, 
gravate cu modele de aur. Avea o sabie în mână şi o bandulieră 
la piept, cu clopoței ce atârnau de nişte mânere mici de abanos, 
înfăşuraţi în şapte săculeţi de piele. Pe toate mişunau însemne 
pervertite, lăsând în urma lor dâre de foc. 


Deşi era departe, mirosul de sânge şi metal topit răzbătea 
până la ei. „Pesemne că el e necromantul care i-a subjugat pe 
Morți, îşi zise Lirael, sau cel puţin unul din ei - căci la câte 
Ajutoare sunt n-ar fi fost de mirare să fie mai mulţi.” 

Cu toate astea, nu de la el venea amăreala ce îi ardea 
limba şi buzele. Era ceva mult mai intens, o forţă înfricoşătoare 
care sălăşluia în măruntaiele pământului. 

— M-ai chemat, Stăpâne Nicholas? zise străinul, ieşind din 
tunel. 

Lirael băgă de seamă că îi trimise iute înapoi pe cei doi 
Morți care îl însoțeau, de parcă se temea ca Nicholas să-i vadă 
de aproape. 

— Fulgerele se înteţesc, zise tânărul. 

Ce hram purta el oare - se întrebă Lirael - de vreme ce nu 
avea niciun însemn pe frunte şi totuşi necromantul îi era supus? 

— Suntem aproape de sfârşit, adăugă cu o voce răguşită. 
Întreabă oamenii dacă mai vor să facă înc-un schimb. 

— Da’ cum să nu vrea! rânji necromantul cu subînţeles. 
Doar nu e după ei... N-aţi vrea să coborâţi? 

Nicholas clătină din cap, dregându-şi vocea de câteva ori 
înainte să vorbească din nou: 

— Nu, Hedge, mai bine nu. Mi-e rău din nou. Cred că o să 
mă duc să mă întind puţin la mine-n cort şi poate cobor mai 
târziu. Cheamă-mă îndată ce dai de metal. Parcă aşa era... Da, 
două jumătăţi de sferă dintr-un metal strălucitor, fiecare mai 
mare decât statura unui om obişnuit, recită Nicholas cu privirea 
pierdută, de parcă le şi vedea în faţa ochilor. Trebuie să le 
găsim degrabă, cât mai iute! 

Hedge făcu o plecăciune scurtă, fără să răspundă. leşi 
apoi din groapă şi se îndreptă grăbit spre moviliţa unde era suit 
Nicholas. 

— Dar cine mai e cu tine? strigă el, arătând cu mâna. 

Nicholas se întoarse într-o parte, dar nu zări pe nimeni 
lângă el, decât străfulgerarea orbitoare şi sferele cu străluciri 
metalice la care visa zi şi noapte, de parcă îşi pierduse minţile 
cu totul. 

— Nu e nimeni, cine să fie? mormăi el, privind direct la 
Lirael. Sunt tare obosit... se văită apoi. Dar are să fie o mare 


descoperire... 

— Spioană ce eşti! urlă Hedge. Am să te fac să arzi la 
picioarele Stăpânului! 

Din mâinile lui ţâşniră flăcări roşietice care se împrăştiară 
pe pământul răscolit, învăluite în smoală şi fum înecăcios. Cât ai 
clipi, urcară dealul către Lirael, care în clipa următoare îl zări pe 
Nicholas uitându-se fix la ea şi întinzându-i mâna s-o salute, 
zicând: 

— Bună! Deşi mă îndoiesc că eşti aievea, căci mintea 
deseori îmi joacă feste... 

Mai multe mâini o apucară atunci de umeri, trăgând-o 
înapoi în Observator exact când flăcările negre mistuiră locul în 
care stătuse, stingându-se apoi într-o coloană de ţărână şi 
funingine. 

Chenarul de gheaţă de deasupra ei se sparse şi Lirael clipi 
de câteva ori, văzându-se din nou între Sanar şi Ryelle prin 
ploaia de aşchii albăstrii ce îi ornau acum părul şi umerii. 

— Ai Văzut, zise Ryelle. 

Nu era o întrebare. 

— Da, încuviinţă Lirael, tulburată deopotrivă de ce i se 
întâmplase, dar şi de ce văzuse. Aşa simţi când ai Viziunea? 

— Nu tocmai, răspunse Sanar. Majoritatea dintre noi văd 
doar secvenţe, scurte momente viitoare amestecate şi confuze. 
Doar când ne adunăm în Observator pentru Veghere putem 
avea în fine adevărata Viziune, cea de pe urmă şi 
atotcuprinzătoare. Dar chiar şi-atunci, numai acela ori aceea 
care stă unde-ai stat tu poate avea imaginea completă. 

Lirael căzu pe gânduri câteva clipe şi, când îşi ridică 
privirea în sfârşit, simţi bucăţi minuscule de gheaţă alunecându-i 
pe gât sub cămaşă. Tavanul devenise iar un bloc compact de 
gheaţă, iar când privi spre Clayre le văzu îndepărtându-se în 
tăcere, fără să-şi întoarcă privirea. Cele din cercul de la urmă 
plecaseră deja pe nesimţite şi următoarele ieşeau acum pe altă 
uşă, într-un şir perfect ordonat. Erau mai multe uşi care dădeau 
spre Observator şi ea avea să iasă în curând pe una dintre ele, 
fără speranţa de a reveni vreodată. 

— Şi-acum, începu ea şovăielnică, simțind că începe să 
uite deja ce a văzut în Viziune, acum ce trebuie să fac? 


— Nu ştim, zise Ryelle. De câţiva ani ne chinuim fără 
izbândă să desluşim parcela de lângă Lacul Roş. Apoi, ca din 
senin, ne-ai apărut în Viziune în încăperea unde te-am găsit, 
precum ţi-am arătat. Imaginea cu tine şi tânărul în barcă plutind 
în jos pe lac a fost după aceea. Cu siguranţă toate sunt legate 
de firul întâmplării, dar noi mai mult de-atât nu am văzut. 

— Cel care-şi zice Nicholas e cheia, adăugă Sanar. Odată 
ce ai să-l găseşti, vei ştii ce-i de făcut. 

— Dar e cu necromantul după el! se văicări Lirael. Sapă de 
zor pământul ca să elibereze puterea înfricoşătoare! N-ar trebui 
să o anunţăm mai bine pe Abhorsen? 

— Am trimis soli, dar din păcate Abhorsen e în 
Ancelstierre cu Regele, unde încearcă să prevină o altă 
primejdie mai mare, care cu siguranţă e legată de forţa ce 
sălăşluieşte sub pământ. l-am alertat de-asemenea pe Ellimere 
şi co-regentul ei şi-avem încredere că nu vor sta cu mâinile în 
sân, cu-atât mai mult că-l au alături şi pe Prinţul Sameth, Viitorul 
Abhorsen. Orice vor face însă nu schimbă cu nimic misia ta: să 
dai de Nicholas oriunde-ar fi şi-apoi să vezi ce mai urmează. 
Pare puţin lucru, ce-i drept, o întâlnire între doi necunoscuţi pe 
lac, însă e singura imagine pe care o avem din viitor acum că 
alte Viziuni ne scapă, speranţa cea din urmă că vom ieşi cu bine 
la lumină. 

Lirael încuviinţă din cap, albă ca varul. Erau prea multe 
dintr-odată şi nu putea să le priceapă pe de-a-ntregul la cât era 
de obosită şi de zdruncinată. Îi mai veni inima la loc văzând că 
totuşi nu o izgonesc, ba chiar din contră: avea o misiune 
importantă de îndeplinit, de a cărei reuşită atârna nu doar 
soarta Clayrelor şi a Gheţarului, ci a întregului Regat. 

— E vremea să te pregăteşti de drum, zise Sanar, băgând 
de seamă că o ia oboseala. Ai vrea să iei ceva cu tine, ori i-ar 
plăcea să îţi dăm noi ceva anume? 

Lirael clătină din cap. l-ar fi plăcut să-şi ia tovarăşa cu ea, 
dar asta nu era posibil decât dac-ar fi fost Văzută de Clayre. 
Poate că dispăruse pe vecie, poate că n-a făcut ea vraja bine şi- 
acum Căţeaua se evaporase în neant, pierdută pentru 
totdeauna. 

— Hainele de călătorie, presupun... bâigui ea într-un 


sfârşit. Şi câteva cărţi. A, şi cred c-ar trebui să iau şi 
instrumentele pe care le-am găsit. 

— Aşa ar trebui, te-ai gândit bine, spuse Sanar, vădit 
intrigată de obiectele cu pricina. N-o întrebă însă nimic şi Lirael 
se bucură, căci nu prea avea chef să-i povestească despre ele. 
Mai mult o încurcau, de fapt. Cine i le lăsase oare şi de ce? De 
ce tocmai ei, care habar n-avea cum să le folosească când va 
pleca în lumea largă? 

— Mai trebuie să-ţi dăm o sabie şi un arc cu săgeți, o 
anunţă Ryelle. Aşa primeşte orice Fiică a Clayrului când se 
găteşte de călătorie. 

— Nu mă pricep prea bine cu sabia, bâigui Lirael, 
emoţionată că a fost numită Fiică a Clayrului. De când aşteptase 
să audă aceste cuvinte, şi cât de goale îi păreau acum! Arcul e 
de ajuns, zise apoi sec. 

Alese să nu le spună deocamdată că învățase să 
folosească arcul scurt şi laminat al Clayrelor trăgând cu săgeți 
boante în şobolanii de la Bibliotecă, de frică să nu găurească 
manuscrisele. Căţeaua Obraznică îi aducea mereu săgețile 
înapoi, refuzând categoric să înfulece victimele decât dacă 
stăpâna se învoia să îi prepare cu sos şi mirodenii, ceea ce Lirael 
fireşte că nu făcea. 

— Eu sper din toată inima să n-ai nevoie nici de arc, zise 
Sanar cu o voce cristalină care răsună până în colţurile 
depărtate ale sălii. 

Lirael tremură, căci glasul ei părea să ascundă teama unei 
izbânzi neîmplinite. Se făcu deodată frig în sala pustie acum, 
căci toate cele o mie cinci sute şi ceva de Clayre se retrăseseră 
în câteva minute. Doar două străjere mai rămăseseră în capăt, 
păzind Observatorul în tăcere, una cu o suliță în mână, cealaltă 
cu un arc. Lirael înţelese că cele două arme îi erau menite şi că 
aveau puteri ascunse, însufleţite de voinţa Legământului. 

Pesemne că voiau să se asigure că-şi leagă ochii la 
plecare, aşa că fata îşi desfăcu iarăşi basmaua şi şi-o legă la 
ochi cu mişcări lente, voit întârziate. Când termină, în fine, 
rămase nemişcată, aşteptând ca Sanar şi Ryelle s-o ia din nou 
de mâini şi s-o conducă afară. 

— Îmi pare nespus de rău, ziseră gemenele într-un glas. 


Compasiunea din vocea lor era nu numai pentru ruşinea 
de acum, ci pentru toate necazurile prin care Lirael trecuse până 
în prezent. 


Când ajunseră în cele din urmă în camera ei de lângă Sala 
Junioarelor, Lirael era nemâncată şi nedormită de mai bine de o 
zi Şi jumătate. Nu se mai putea ţine pe picioare şi surorile o 
duceau mai mult pe sus. Era atât de obosită că nici măcar pe 
Kirrith nu o observă, până când mătuşă-sa se repezi şi-o strânse 
în braţe cu putere. 

— Lirael, Lirael, ce boacănă ai mai făcut acum? se căină 
ea, ţinând-o strâns la piept, cu faţa lipită de gât. Eşti mult prea 
tânără să pleci în lume! 

— Mătuşă Kirrith, dă-mi drumul, te rog! se rugă fata, 
încercând să se elibereze din strânsoare, ruşinată că o tratează 
ca pe un copil de faţă cu Sanar şi Ryelle. 

Numai Kirrith se pricepea să o sufoce cu accesele ei de 
iubire când nu şi le dorea şi s-o ignore cu desăvârşire când avea 
nevoie de afecţiune. 

— Istoria se repetă, după câte văd, zise Kirrith atât pentru 
Lirael, cât mai ales pentru urechile Clayrelor. Faci ca maică-ta, 
dispari în lume cine ştie pe unde şi cu cine şi parcă văd că într-o 
zi o să te-ntorci cu bu... 

— Ajunge, Kirrith! o întrerupse Sanar pe un ton sever. 

Lirael amuţi, căci nimeni niciodată nu-i mai vorbise 
mătuşă-sii aşa. Se pare că şi ea rămase le fel de surprinsă, căci 
îi dădu imediat drumul fetei şi inspiră adânc cu un aer solemn. 

— Mie să nu-mi vorbeşti aşa, San... ăă... Ry... în fine, care- 
oţi fi, ripostă Kirrith, după ce mai trase de câteva ori aer în 
piept. Sunt Păzitoarea Junioarelor şi eu comand aici! 

— lar momentan noi suntem Vestitoarele Veghei de Nouă 
Zile, răspunseră surorile la unison, ridicând baghetele 
doveditoare. Îndrăzneşti să ne înfrunţi? 

Kirrith le privi şi simţi că-şi pierde răsuflarea, şuierând ca o 
broască râioasă călcată în picioare. Era dovada incontestabilă, 
deşi lipsită de demnitate că le recunoaşte autoritatea. 

— Du-te şi vezi ce vrei să iei cu tine, Lirael, o îndemnă 
Sanar, îmboldind-o uşor în umăr. Barca e pregătită, te aşteaptă. 


Kirrith, am putea vorbi câteva clipe afară? 

Lirael se împletici către dulapul cu haine în timp ce Kirrith 
şi gemenele ieşiră în tăcere, trăgând uşa în urma lor. Îşi vârî 
mâna între haine fără să se uite, dând peste un obiect fin şi 
solid pe care îl recunoscu îndată ce îl scoase la lumină: era mica 
statuetă găsită în camera lui Stilken, cățelul năzdrăvan ce 
dispăruse odată cu biroul când o făcuse pe Obraznică! 

ÎI strânse la piept fericită, zicându-şi că dacă-l regăsise aşa 
uşor mai sunt speranţe şi pentru Căţea. Luă repede o vestă 
curată şi vâri statueta în buzunar, atentă să nu i se vadă botul 
lucios. Puse Oglinda Cenugşie în acelaşi buzunar şi naiul în 
celălalt, mutând Cartea Amintirilor şi a Uitării într-o sacoşă de 
umăr care părea făcută întocmai pentru ea. Cât despre şoricelul 
mecanic şi fluierul primite de la Imshi, le aşeză frumos într-un 
ungher al dulapului, căci n-aveau să-i fie de niciun folos în afara 
coridoarelor Bibliotecii. 

Se dezbrăcă şi se spălă în grabă, bucurându-se de spaţiul 
din camera cu baie în care se mutase acum un an. Se gândi să- 
şi schimbe complet ţinuta, dar când să se îmbrace îşi puse tot 
hainele de lucru şi vesta roşie de Asistentă. De ce să nu fie ea 
însăşi, de vreme ce a câştigat pe merit uniforma de 
bibliotecară? Nimeni nu-i putea lua acest drept, chiar dacă în 
alte privinţe nu se asemăna cu suratele ei. 

Tocmai împacheta nişte haine de schimb în pelerină, 
gândindu-se ce bine i-ar prinde jacheta groasă de lână în nopţile 
târzii de primăvară, când auzi un ciocănit în uşă şi Kirrith apăru 
în prag. 

— Ce-am zis de maică-ta mai adineauri... începu ea 
încurcată, neîndrăznind să intre, în fine... n-am vrut să te supăr. 
Arielle era sora mea mai mică şi o iubeam nespus, dar era cam 
răzvrătită din fire şi intra mereu de bucluc. Mă rog... să ştii că nu 
mi-a fost uşor nici mie. Sunt Păzitoarea Junioarelor şi treaba 
mea e să asigur ordinea şi cumpătarea, de-aceea poate nu ţi-am 
arătat... Oof, e tare greu să te deschizi când nu Vezi ce simt alţii 
pentru tine, dar vreau să ştii că am iubit-o pe mama ta şi te 
iubesc la fel de mult şi pe tine. 

— Ştiu asta, mătuşică, răspunse Lirael fără să se întoarcă 
spre uşă, hotărând să lase totuşi acasă haina de lână. Cât ar fi 


dat să o audă vorbind aşa acum un an, să simtă şi ea că are un 
rost pe lume! Acum era prea târziu, căci urma să părăsească 
Ghețarul la fel ca mama ei cu ani în urmă, când îşi abandonase 
fiica fără urmă de regret. 

Nimic din toate astea nu mai conta acum. Era pregătită să 
dea uitării totul şi să înceapă de la zero. „Nu vreau să ştiu de ce 
m-a părăsit, nici cine mi-a fost tată, îşi repeta întruna. Nu vreau, 
nu am nevoie.” 

Gândurile însă o purtau la Cartea Amintirilor şi a Vitării 
vârâtă în sacoşa de lângă, la naiul şi Oglinda Cenugşie pe care le 
avea în buzunare. 

Nu îşi dorea să ştie tot ce-a fost, aflându-se din nou 
singură în faţa sorții, mai încercată ca oricând. Dacă până nu de 
mult îşi deplânsese amarnic lipsa Viziunii, primise acum în dar 
exact opusul ei, căci cu ajutorul Oglinzii şi al cărţii putea descifra 
tainele întunecate ale trecutului. 


CAPITOLUL TREIZECI ŞI UNU 
O voce din copaci 


La doar vreo sută de metri de marginea pădurii, Prinţul 
Sameth zăcea fără simtire exact în locul unde căzuse de pe cal. 
Sângele i se închegase deja pe piciorul rănit şi pete negricioase 
presărau frunzişul dimprejur, ce tremura foşnit în adierea 
vântului. Ai fi putut jura că-i mort, de la distanţă. 

Dovedindu-se mai puţin zvăpăiată decât o bănuise, 
Crenguţa păştea liniştită în apropiere, ridicându-şi capul la 
răstimpuri ori ciulindu-şi urechile nervos, fără ca nimic să-i 
tulbure liniştea. 

Rămaseră aşa până pe seară, când umbrele copacilor 
începură să se îmbrăţişeze alungite şi o adiere răcoroasă alungă 
căldura de peste zi, învelindu-l pe Sam într-o pătură mătăsoasă 
de iarbă, frunze, gândaci uscați şi crengi prin care licăreau 
pânze de păianjen. 

Un fir de iarbă îi intră în nas şi-l gâdilă jucăuş, îndoindu-se 
în bătaia vântului. Sameth îşi mişcă nările de câteva ori şi 
strănută, trezindu-se. 

Crezu la început că e mahmur, căci avea gura uscată şi 
răsuflarea îi mirosea urât. O migrenă cumplită îi secera creştetul 
şi piciorul îi amorţise de durere. Pesemne că se prăbuşise în 
grădina cuiva... Era foarte jenat, căci nu mai fusese atât de beat 
decât o singură dată şi nu ţinea morţiş să repete experienţa. 

Dădu să strige după ajutor şi abia când îşi auzi horcăitul 
înfundat îşi aminti ce se întâmplase. 

În minte îi apărură atunci cei doi ofiţeri pe care îi omorâse, 
doi oameni cu familii şi copii, cu fraţi, surori şi părinţi, care 
plecaseră de dimineaţă de acasă fără să ştie ce-i aşteaptă. 
Poate că nevestele lor îi aşteptau chiar acum să vină să 
mănânce de seară... 

Sau poate nu, îşi zise Sam, ridicându-se anevoie în 
genunchi şi privind spre apusul roşiatic cernut de coamele 
copacilor. Totul se petrecuse în zori, aşa că soaţele lor vor fi 
aflat de-acum că în zadar îi mai aşteaptă să se întoarcă acasă... 

Se ridică încet în picioare, scuturându-se de frunze şi 


ţărână şi încercând să ignore pentru moment sentimentul de 
vină care-l măcina. Numai aşa putea merge mai departe. 

Întâi de toate trebuia să rupă pantalonul şi să vadă ce-i cu 
rana. Deşi îşi aducea aminte vag de vraja care-i salvase viaţa, 
tăietura era totuşi adâncă şi se putea desface oricând. Fiind încă 
slăbit, era mai bine s-o lege cu ceva decât să facă o nouă vrajă 
de tămăduire. 

Va încerca apoi s-o prindă pe Crenguta şi să se ascundă 
mai adânc în inima pădurii. Se minuna că nu l-au descoperit 
încă, dar poate că urmele lui îi încurcaseră într-adevăr ori 
aşteptau întăriri ca să pornească în căutarea unui necromant 
atât de periculos precum îl credeau. 

Dacă ofiţerii din zonă sau - şi mai rău - paznicii din Garda 
Regală ar da de el acum, va trebui să le spună cine e cu 
adevărat şi s-ar întoarce la Belisaere acoperit de ruşine, socoti 
Sam. Acolo Ellimere şi Jall Oren au să-l judece la Tribunalul 
Public şi va ajunge de râsul lumii. Singura alternativă ar fi să se 
treacă totul sub tăcere, acoperindu-i în mod nedemn faptele. 

Nu-i convenea niciuna din variante, cu-atât mai mult cu 
cât n-ar fi putut îndura dezamăgirea de pe chipul părinţilor când 
vor afla că a fugit ca un dezertor. Îşi vor pierde complet 
încrederea în el... 

Era mai bine să se facă nevăzut în pădure până se mai 
întrema niţel şi-apoi s-o ia din nou către Hotar cu o nouă 
înfăţişare şi să vadă ce-i cu Nick. Măcar atât putea să facă, de 
vreme ce singur se băgase în bucluc. 

Uşor de zis, dar greu de făcut, căci iapa se trăgea înapoi 
fornăind când încerca s-o apuce de căpăstru, speriată de 
mirosul de sânge şi de gemetele lui când se lăsa pe piciorul 
rănit. 

O prinse în sfârşit la strâmtoare între nişte tufe dese şi o 
încălecă iute, trecându-şi piciorul peste spinarea ei orbit de 
durere şi aproape fără suflare. 

O altă problemă era că se lăsa întunericul şi nu ştia unde 
să se ducă. Ar fi putut oricând căuta adăpost la vreun han din 
satele învecinate, dar nu înainte de a-şi schimba înfăţişarea cu 
vraja potrivită. Şi nu doar el, ci şi Crenguţa trebuia deghizată. 
Spre soare-apune se întindea pădurea nesfârşită, cu cărările ei 


neştiute şi întortocheate. Poate o să găsească într-acolo vreo 
casă singuratică să tragă peste noapte, deşi n-avea de unde şti 
ce îl aşteaptă înăuntru. 

Mai rău, nu luase cu el decât o ploscă cu apă care era 
veche de o zi, un codru uscat de pâine şi o bucată de carne 
sărată de vită, cât pentru un popas între hanuri. Prăjiturile cu 
ghimbir le mâncase deja pe drum. 

Începuse să picure şi vântul aduse nori negri dinspre 
mare, care se scuturară într-o ploaie uşoară de primăvară. 
Văzând că nu-şi găseşte nicicum pelerina, Sam începu să 
bodogănească şi să cotrobăie nervos prin desagi. Asta îi mai 
lipsea acum, să răcească! Cine ştie pe unde ar fi sfârşit după 
atâta boală şi suferinţă, sub vreun copac unde, în loc de groapă 
vântul, i-ar fi făcut veşmânt de frunze şi ţărână, un dâmb cu 
iarbă încolţită peste trupul lui ofilit. 

Atinse deodată ceva ce părea a fi din piele şi metal în loc 
de lâna aspră a pelerinei. Îşi trase iute mâna afară, băgând de 
seamă că vârfurile degetelor îi erau vinete de frig. Se aplecă 
peste şa şi oftă descumpănit, ştiind prea bine ce se ascunde în 
desagă. 

Cartea Morților. O lăsase încuiată în dulapul din atelier, 
dar ea nu voise să-l părăsească. La fel păţise şi cu clopoţeii. N- 
avea să scape în veci de ele, nici chiar rănit şi singur în inima 
pădurii. Au să-l urmeze pretutindeni, până în Moarte şi dincolo 
de ea! 

Tocmai când să se lase pradă disperării, auzi o voce 
nefirească din tufişuri: 

— la uite un prinţişor care se smiorcăie rătăcit prin 
pădure... Aş fi zis că eşti mai bun de-atât, Printe Sameth, dar se 
întâmplă să mai dau şi greş. 

La auzul glasului neaşteptat atât Sameth, cât şi iapa se 
treziră parcă dintr-un vis prelung, însufleţiţi de noi puteri. Sam 
se îndreptă iute în şa, gemând la junghiul din picior şi grăbindu- 
se să scoată sabia din teacă. Crenguţa, şi ea la fel de speriată, o 
zbughi printre tufişuri fără să-i pese de călăreţul din şa ori 
ramurile care-i zgâriau pe amândoi. 

Galopă aşa vreo cincizeci de metri sau mai bine, printre 
copaci şi crengi ce zbârnâiau ori se rupeau în calea lor, 


acompaniate de ţipetele lui Sam şi nechezatul ei asurzitor. Se 
potoli într-un târziu şi Sameth izbuti să o întoarcă spre locul de 
unde auzise glasul mai devreme. 

Apucase să-şi scoată şi sabia, aşa că era pregătit. Era din 
ce în ce mai întuneric şi trunchiurile copacilor păreau acum nişte 
dâre cenuşii de ale căror ramuri frunzele atârnau ca nişte pete 
grele de smoală. Învăluită în beznă, arătarea l-ar fi putut încolţi 
cu uşurinţă, de aceea era mai înţelept să o înfrunte decât să dea 
bir cu fugiţii şi să-l trosnească vreo ramură în cap. 

Simţise în glasul ei iz de Magie Liberă, dar şi ceva 
misterios şi tainic. Nu era sigur vocea unui Mort, deşi putea fi 
Stilken ori Margrue, ambele plăsmuiri de Magie Liberă ce 
tânjeau uneori după gustul Vieţii. Ce bine era să fi citit din 
cartea lui Merchane, primită-n dar de ziua lui, care vorbea 
tocmai de vrăji de încătuşare şi legare! 

Auzi ceva foşnind în crengile de lângă el şi tresări din nou, 
ridicând sabia în poziţie de apărare. Crenguţa fornăi nervoasă, 
dar Sam îşi strânse genunchii şi o ţinu în frâu, ignorând săgețile 
de durere din gambă. 

Ceva sau cineva se mişca într-adevăr prin frunziş sau mai 
degrabă în sus pe trunchiul copacului, când la stânga, când la 
dreapta. Sărea de pe o creangă pe alta, furişându-i-se pe la 
spate. Să fi fost oare mai mulţi? 

Disperat, Sam încercă să pătrundă în curgerea 
Legământului ca să culeagă însemnele pentru o vrajă de atac, 
dar era prea slăbit şi durerea din picior încă vie. Semnele îi 
alunecau din minte şi nu mai ştia nici ce vrajă voia să facă. 

Poate că i-ar fi buni clopoţeii, îşi zise cuprins de panică 
când auzi foşnind din nou în spate, numai că nu ştia să-i 
folosească împotriva Morților, darămite a creaturilor de Magie 
Liberă. Îl trecu un fior rece la gândul că i-ar putea atinge, 
amintindu-şi de Moarte şi ce păţise acolo, dar se însufleţi îndată, 
hotărând că indiferent ce îi e scris, n-o să stea cu mâinile în sân. 
Sigur că se temea, dar era totuşi fiul Regelui şi-al lui Abhorsen, 
Prinţ în Regatul său, şi n-avea să se dea bătut cu una, cu două. 

— Cine îl cheamă pe Prinţul Sameth? strigă el semeţ. 
Arată-te, sau îţi trimit o vrajă de distrugere de n-o poţi duce! 

— Crezi că mă sperii cu ameninţări deşarte? răspunse 


vocea şi doi ochi verzi ca de smarald se aprinseră în întuneric, 
licărind în ultimele zvâcniri ale apusului de deasupra. Zi mersi 
că n-ai de-a face cu altcineva, căci sânge nu ştiu dacă mai ai în 
vine, e tot întins pe-aici pe jos... 

Deodată o pisică albă ieşi dintre tufişuri, făcându-şi vânt 
de pe o creangă, dar oprindu-se la o distanţă considerabilă de 
picioarele iepei. 

— Mogget! exclamă Sam, nevenindu-i să-şi creadă ochilor. 
Ce cauţi tu aici? 

— Pe tine, pe cine să caut?! zise motanul îmbufnat. Ce 
întrebare mai e şi asta? Nătâng e cel care nu ştie - chiar Prinţ 
fiind - că Mogget e servitorul ideal, prezent oricând la datorie să 
aibă grijă de Abhorsen... Dai de greu, e simplu - îl chemi pe 
Mogget! Fă bine acum şi coboară de pe cal, şi-apoi încinge focul 
mai colea, să nu cumva s-avem alte surprize. Presupun că n-ai 
nimica de-ale gurii... 

Sameth clătină din cap. Se bucura tare să-l vadă, deşi ştia 
că poartă într-însul puteri străvechi de Magie Liberă strunite de 
zgarda roşie încrustată cu însemne magice şi clopoţelul firav ce 
atârna de ea. Odinioară Saraneth, Temnicerul, acum micuțul 
Ranna, Toropitorul, primul din cei şapte clopoței fermecaţi, cu 
care se pricopsise imediat după înfrângerea lui Kerrigor. 

Era a doua oară când vorbea cu Mogget, căci de câte ori 
se ducea la Casa mamei sale îl găsea adormit. O singură dată, 
acum mai bine de zece ani se deşteptase când erau şi ei acolo, 
dar numai cât să şterpelească somonul proaspăt pescuit de 
Touchstone şi să mormăie ceva către băiatul de şapte ani care-l 
privea uluit cum se trezeşte din visare şi înhaţă de pe tavă un 
peşte cât el de mare. 

— Dar nu înţeleg... bâigui Sam, descălecând cu grijă. Te-a 
trimis mama să mă cauţi? Cum de a reuşit să te trezească? 

— Abhorsen... nu mi-a... poruncit... nimic, răspunse 
Mogget, oprindu-se după fiecare cuvânt să-şi lingă laba tacticos. 
Nu în mod direct, vreau să spun. Dar după atâţia ani în familie 
am ajuns să simt când e nevoie de mine. De pildă atunci când 
apare o nouă bandulieră cu clopoței, semn că Viitorul Abhorsen 
e gata să-şi înceapă misiunea. N-am făcut, aşadar, decât să 
urmez chemarea clopoţeilor lui Cassiel. Să nu crezi însă că ei m- 


au deşteptat, adăugă el, trecând la cealaltă labă. Nici 
pomeneală, eram treaz de mult. Se întâmplă ceva necurat în 
Regat, creaturi adormite de ani şi ani se perpelesc şi se 
deşteaptă, iar zbuciumul lor m-a ajuns din urmă, căci ce se 
zvârcoleşte în adâncuri are să-i dea de furcă lui Abhorsen şi... 

— Dar ştii ce e, mai precis? îl întrerupse Sam nerăbdător. 
Mama zicea ceva de un duşman mai vechi care ne-a pus gând 
rău. Mă gândesc să nu fie Kerrigor... 

— Unchiul tău Rogir? se miră Mogget, de parcă vorbea 
despre o rudă excentrică şi nu despre Cel Mai de Temut dintre 
Morți. Nu cred, Ranna îl ţine bine ferecat, mai abitir decât pe 
mine. Işi duce somnul de veci în pivniţa din Casa lui Abhorsen şi- 
acolo are să rămână pân' la sfârşitul veacurilor. 

— Aha, răsuflă Sam uşurat. 

— Asta dacă nu cumva l-o trezi şi pe el toată agitația asta, 
adăugă motanul îngândurat. Dar zi-mi mai bine de ce a trebuit 
să îmi scurtez voiajul la Belisaere ca să colind pădurile în loc să 
mă desfăt prin pieţele de peşte? Incotro te îndrepţi şi ce cauţi 
anume? 

— Mă duc să-l caut pe Nicholas, prietenul meu, îi explică 
Sameth, simțind cum îl iscodeşte cu ochii lui verzi de felină, de 
parcă ştia deja adevărul pe care el refuza să-l recunoască. 

Îşi feri privirea şi făcu iute o grămăjoară din ramuri şi 
frunze uscate pe care le aprinse cu un chibrit, pe care-l 
scăpărase de cizmă. 

— Şi cine e Nicholas ăsta, mă rog? întrebă Mogget. 

— Un prieten de-al meu din şcoală. E din Ancelstierre şi 
mă tem că nu prea ştie cum stau lucrurile pe-aici. Nu crede în 
magii sau vrăji şi nici măcar în Legământ, zise Sam, punând mai 
multe surcele pe foc. Are impresia că peste tot e ca în 
Ancelstierre şi că orice lucru are o explicaţie ştiinţifică. Nu s-a 
convins nici după atacul Morților din Perimetru. E tare 
încăpățânat, odată ce i-a intrat ceva în cap nu i-l mai scoţi decât 
cu formule matematice. A, şi nu e tocmai fiteşcine, e nepotul 
prim-ministrului. Mda... probabil ai aflat şi tu că mama şi tata 
vor să negocieze cu... 

— Şi unde zici că e acum? îl întrerupse Mogoget, fixându-l 
cu ochi pătrunzători. 


Preţ de o clipă Sameth observă focul ce se ascundea în 
străfundul lor, înainte ca motanul să clipească, şi se cutremură. 
La creaturile din Moarte astfel de flăcări l-ar fi mistuit într-o 
clipită... 

— Ne-am înţeles să îl aştept la Zid, dar a trecut deja. Aşa 
mi-a scris, cel puţin. Zicea c-a angajat o călăuză şi vine spre 
Belisaere, dar că se duc întâi să vadă nu-ştiu-ce bazaconie, 
Capcana Fulgerului, bazată pe o legendă mai veche. Se opri şi 
mai puse un rând de surcele pe foc. Habar n-am despre cee 
vorba sau de unde a aflat, reluă el, tot ce ştiu e că se ţine 
undeva aproape de Hotar, adică exact acolo unde se ascunde 
Duşmanul de care vorbeau mama şi tata. 

Amuţi văzând că Mogget nu îl mai ascultă. 

— Capcana Fulgerului, lângă Lacul Roş... mormăi motanul 
cu ochii aproape închişi. Abhorsen şi Regele în Ancelstierre, 
încercând să salveze o mulţime de oameni condamnaţi la 
moarte. Un prieten de-al Viitorului Abhorsen, un fel de Prinţ şi el 
de cealaltă parte a Zidului, Clayrele Văzând numai ruină şi 
distrugere... Hmmm, nu-mi miroase a bine, mi-e greu să cred că 
e doar o coincidenţă. Capcana Fulgerului... Nu ştiu unde am mai 
auzit numele ăsta, ceva-ceva îmi aduc eu aminte, dar vaaaai... 
m-apucă somnul şi-mi simt capul ca un bolovan. 

Vorbea din ce în ce mai rar şi mormăit şi Sam tot aştepta 
să mai zică ceva când se pomeni că Mogoet sforăie de-a 
binelea. 

Se înfioră - deşi nu-i era frig - şi mai aruncă nişte nuiele 
pe foc. Nu mai ploua şi flăcările îi răspunseră prietenoase, 
înteţindu-se în aerul reavăn al nopţii. Ar fi preferat totuşi să 
îndure şiroaiele de ploaie decât căldura nefirească din ultimele 
zile. Primăvara era abia la început, dar era cald ca-n toiul verii şi 
norii parcă le făceau în ciudă, scuturându-se sfioşi în loc să 
toarne cu găleata ori să stârnească vreo furtună. Astfel, 
izvoarele din munţi aveau să sece în curând şi Morţii vor putea 
cutreiera nestingheriţi pe peste tot. 

Se uită din nou la Mogget, surprins să-l vadă observându-l 
cu un ochi închis şi celălalt deschis. Scânteile focului se 
reflectau strălucitoare în adâncul de smarald. 

— Cum te-ai rănit la picior? rosti el toropit, în ton cu 


aşchiile ce trosneau în flăcări. 

Ceva din glasul lui părea să spună că ştie deja răspunsul, 
dar vrea o confirmare. 

Sam roşi cu privirea în pământ şi mâinile împreunate ca 
pentru rugăciune. 

— M-am încăierat cu doi oameni ai legii. A fost o 
neînțelegere, au crezut că sunt necromant... din cauza 
clopoţeilor, zise el cu voce stinsă şi înghiţi în sec. Ochiul lui 
Mogget nu-l slăbea, semn că voia să afle mai multe. l-am 
omorât, şopti Sameth după o scurtă pauză. Le-am făcut un 
farmec de pieire. 

Se lăsă o tăcere lungă, dar Mogget deschise şi celălalt 
ochi într-un sfârşit şi căscă prelung, etalându-şi limba rozalie şi 
colții albi ca neaua. 

— Nerod mai eşti, mai rău ca taică-tu! spuse el şi căscă 
din nou. Eşti vinovat, dar stai liniştit, că nu i-ai omorât. 

— Ce?! sări Sam. 

— N-aveai cum să-i omori, răspunse motanul, învârtindu- 
se de câteva ori ca să-şi facă culcuş între frunze. Sunt slujitori 
fideli ai Regelui, au pavăza cea mai temeinică. Nu poate nimeni 
să-i atingă, nici chiar progeniturile regale. Dac-ar fi fost alţi 
amărâţi în locul lor, le-ai fi venit de hac cu siguranţă. Să-ţi fie 
învăţătură de minte să nu mai foloseşti asemenea vrăji oriunde 
şi oricând! 

— Nu ştiu ce-a fost în capul meu, bâigui Sam uşurat că 
oamenii n-au păţit nimic. 

Îl apucă deodată ciuda pe Mogget, care îl trata ca pe un 
şcolar neştiutor. 

— Eu nici atât, îşi dădu motanul ochii peste cap. Şi încă nu 
ţi-a venit mintea la loc. Dacă mureau, ai fi simţit, că doar eşti 
Viitorul Abhorsen, slăvit fie Legământul! 

Sam îşi muşcă buza, ştiindu-se vinovat. Avea dreptate, nu 
îi simţise dându-şi duhul şi trecând în Moarte. Mogget îl iscodea 
cu ochii mijiţi, bănuind că mai făcuse şi-altceva. 

— Spirala se-nvârteşte în spirală, purecii la pureci trag şi 
ce se naşte din nerozi nerod rămâne, murmură motanul. 

— Ce tot înşiri acolo? 

— Nimic, gândeam cu voce tare. E bine să mai şi gândeşti 


din când în când, şopti el preţios. Trezeşte-mă când se crapă de 
Ziuă şi vezi că nu-i treabă uşoară. 

— Cum porunciţi, Domnia Voastră! îi aruncă Sam, 
străduindu-se să pară cât mai sarcastic. 

Degeaba însă, căci Mogget dormea deja dus. 

— M-am întrebat mereu de ce tot zicea tata că uneori nu-ți 
mai încapi în bocanci, adăugă înciudat, întinzându-şi piciorul să 
verifice bandajul. 

Nu-i mai povesti că pe când avea vreo şapte ani şi tocmai 
îl dăduseră la şcoală în Ancelstierre văzuse o ilustrație din 
Motanul încălțat şi strigase în gura mare ce îl auzise la un 
moment dat pe Touchstone spunându-i lui Sabriel: Nenorocitu/ 
ăla de motan nu-şi mai încape în bocanci! 

Fusese prima dată când purtase căciula prostului şi 
stătuse la colţ, căci „nenorocit” nu făcea parte din vocabularul 
tinerilor învăţăcei de la Şcoala Primară Thorne. 

Mogget rămase nemişcat şi Sam îi scoase limba, târând 
apoi şontâc-şontâc o buturugă pe jumătate putrezită. Avea să 
ardă până-n zori, să-i ţină de cald, dar pentru orice eventualitate 
mai puse împrejur şi nişte crengi şi se aşeză cu capul pe şaua 
iepei ţinându-şi mâna pe sabie. 

Era o noapte caldă, aşa că nu era nevoie să se învelească 
cu pelerina ori cu pătura de pe şaua Crenguţei, care cam 
mirosea a cal. lapa moţăia în apropiere, legată la picioare în caz 
că îi venea dorul de ducă, iar Mogget se făcuse colac lângă Sam, 
ca un câine credincios care-şi păzeşte stăpânul. 

Se gândi la început să stea de veghe, dar nu-şi mai putea 
ţine ochii deschişi. Erau la urma urmei în inima Regatului, 
aproape de Belisaere, unde fusese linişte şi pace în ultimul 
deceniu. Ce putea să li se întâmple? 

„Dai de primejdie oriunde”, îşi zise Sam, luptându-se cu 
somnul, atent la freamătul pădurii în întuneric. Cuvintele lui 
Mogget încă îl tulburau şi începu să se gândească la toate 
nenorocirile posibile, găsind pentru fiece zgomot câte o 
primejdie pe potrivă, până ce oboseala îl copleşi într-un târziu şi 
adormi. 

Se trezi cu faţa scăldată în soarele ce pătrundea prin 
coroana deasă a copacilor. Focul ardea mocnit, învăluind totul în 


fum, iar când Sam se ridică în capul oaselor îşi schimbă brusc 
direcţia, suflându-i în faţă. 

Mogget dormea încă lângă el, un ghemotoc de blană albă 
aproape îngropat între frunze. 

Căscă şi încercă să se ridice în picioare, uitând complet de 
rană, dar gamba îi amorţise peste noapte şi căzu la pământ cu 
un urlet de durere. Crenguţa necheză şi se ridică pe picioarele 
din spate cu ochii mari de spaimă, însă Sam o linişti vorbindu-i 
în şoaptă în timp ce încerca să se adune de pe jos cu ajutorul 
unei crengi mai zdravene. 

Mogget nici nu se clinti în timp ce Sam îşi legă din nou 
bandajul şi făcu o mică vrajă care să-l ferească de infecţii şi să-i 
amorţească durerea. Nu se trezi nici când tânărul Prinţ scoase 
din desagă pâinea şi carnea de vită - un mic dejun deloc 
apetisant, ce-i drept. 

Mâncă, aşadar, de unul singur, ţesălă iapa şi-i puse şaua, 
şi acoperi apoi focul cu grijă. Terminând treburile, se hotărî să-l 
trezească în sfârşit pe Mogget şi să înfrunte alte răutăţi din 
partea lui. 

— Mogget! Hai, scularea! 

Motanul nici că se mişcă. Sam se aplecă atunci spre el, 
ţipându-i aproape de ureche: 

— Tre-zeş-te-te! 

Degeaba. Mogget era stană de piatră. 

Văzând aşa, îl scutură uşor de zgardă, simțind vibrația 
Magiei Libere şi cea a Legământului care-o strunea, dar motanul 
rămase în continuare neclintit. 

— Ce mă fac eu cu tine? oftă Sam, privindu-l cum visează. 

Începea să nu-i mai placă această aşa-zisă aventură. Nu 
trecuseră nici trei zile de când plecase din Belisaere şi se 
abătuse deja de la drumul principal, fiind şi rănit pe deasupra şi 
însoţit de o făptură de Magie Liberă care se putea dovedi 
extrem de periculoasă. Întrebarea era de fapt mai mult pentru 
el, căci nu ştia încotro s-o apuce. 

Nu se aştepta să primească răspuns nici la una, nici la 
cealaltă, când auzi deodată o voce înfundată dinspre animalul 
ce părea în continuare adormit: 

— Pune-mă într-o desagă şi trezeşte-mă când găseşti ceva 


comestibil de mâncare. De preferinţă peşte. 

— Prea bine, zise Sam, ridicând din umeri. 

Încercă să-l ridice fără să-şi mişte piciorul rănit şi izbuti 
până la urmă, deşi cu mare greutate. Îl luă în braţe cu grijă şi-l 
aşeză în desaga din stânga, verificând înainte să nu fie şi Cartea 
Morților ori clopoţeii înăuntru. Îl neliniştea ideea să-i ştie pe toţi 
trei laolaltă, deşi nu ştia exact de ce. 

Il potrivi cât mai bine în noul culcuş, astfel că numai capul 
i se mai vedea afară. 

— Am să o iau prin codru către vest şi-apoi de-a lungul 
câmpului către Pădurea Sindle, îi explică Sam, întorcând scara şi 
vârându-şi cizma prin ea, gata să încalece. De-acolo o să 
ajungem repede la Ratterlin şi-o s-o luăm de-a lungul malului 
spre miazăzi până găsim o barcă să ne ducă la Oyrre, care e 
aproape de Hotar. Odată ajunşi acolo, ar trebui să îl găsim pe 
Nicholas fără prea multă bătaie de cap. Cum ţi se pare? 

Mogget tăcea chitic. 

— O zi până ieşim din codrul ăsta, aşa cred, continuă Sam, 
adunându-şi forţele să-şi treacă piciorul peste şa. Îi plăcea să 
vorbească despre planurile sale, rostindu-le păreau mai 
plauzibile şi mai reale, cu atât mai mult cu cât Mogget era 
adormit şi nu putea să se opună. Când ieşim ar trebui să dăm 
de-un sat ori măcar vreun cătun de cărbunari de unde putem 
cumpăra ce mai avem nevoie înainte să ne aventurăm în 
Pădurea Sindle. Probabil sunt şi pe-acolo tăietori de lemne şi alţi 
oameni. 

Tăcu când încălecă în sfârşit, înăbuşindu-şi un strigăt de 
durere. Se simţea totuşi mai bine decât în ajun şi, deşi era puţin 
ameţit, avea inima uşoară. Trebuia doar să fie mai atent, atâta 
tot. 

— Apropo, începu din nou, îmboldind-o pe Crenguţa s-o ia 
la pas, aseară mi s-a părut că ştii câte ceva despre Capcana 
asta de care mi-a povestit Nick. Nu păreai foarte încântat şi-ai 
adormit înainte să apuci să-mi spui mai multe. Mă întrebam 
dacă nu cumva are vreo legătură cu necromantul... 

— Necromantul? Care necromant? miorlăi Mogget, sărind 
sprinten din traistă direct în poala lui Sam şi privind speriat de 
jur împrejur cu blana zbârlită. 


— Stai liniştit, nu-i niciun necromant aici, îl linişti Sam. 
Ziceam doar că ai început să-mi povesteşti despre Capcană şi 
am făcut legătura cu Chlorr, Femeia-Măştii, şi cu necromantul 
care... hmm... cu care m-am luptat. 

— Aşa deci... mormăi motanul plictisit, vârându-se la loc în 
desagă fără să mai zică nimic. 

— Nu mă lăsa cu vorba-n gură, zi şi tu ceva! Doar n-ai de 
gând să dormi toată ziua! 

— Ba bine că nu, i-o întoarse Mogget. Pot să dorm chiar şi 
un an întreg, mai ales dacă stăpânul nu-mi face rost de peşte. 

— Mai bine zi-mi despre Capcană, îl rugă Sam, strunind 
iapa uşor ca s-o apuce pe cărarea umblată către soare-apune. 

— Nu ştiu nici eu prea multe, zise motanul tărăgănat, doar 
că nu-mi place deloc cum sună. O Capcană a Fulgerului... Doar 
n-o fi un culegător de fulgere!? Nu, nu, ar fi prea de tot... 

— Ce anume? Despre ce vorbeşti? 

— Probabil e doar o coincidenţă, răspunse Mogoget leneş 
cu ochii pe jumătate închişi. Poate că prietenul tău se duce pur 
şi simplu într-un loc aparte unde fulgerul loveşte mai des decât 
de obicei. Deşi... sunt şi alte puteri la lucru, ce duşmănesc tot ce 
e zămislit din Legământ, Piatră ori Sânge. Miros urzeli vechi şi 
perfide, Sameth, şi nu-mi place deloc. 

— Şi ce e de făcut? întrebă Sam cu teamă în glas. 

— Trebuie să dăm negreşit de Nick, zise Mogget, 
alunecând din nou în lumea viselor. Înainte să găsească... cea 
venit să caute. 


CAPITOLUL TREIZECI ŞI DOI 
„Când morţii încep să umble, caută apele din munte” 


Molipsit de temerile lui Mogoget, Sam dădu pinteni iepei, 
astfel că ieşiră din pădure mai repede decât se aştepta. Se 
lăsase deja seara când ajunseră la câmp deschis, dinaintea 
colinelor verzi ce unduiau către apus. Urmau să pătrundă în 
Teritoriile de Mijloc, o fâşie lată cu mai multe sate şi ferme de oi, 
care se întindea până departe spre Estwael şi Olmond. În afară 
de Sindle spre nord, nu mai erau alte aşezări până la Yanyl, la 
peste o sută de kilometri dincolo de malul vestic al Ratterlinului. 
Aproape părăsite în timpul Interimatului, oraşul şi zonele din 
împrejurimi îşi reveniseră destul de repede sub domnia lui 
Touchstone, fără să ajungă însă la numărul impresionant de 
locuitori din zilele de glorie ale Regatului. 

Pentru că înfăţişarea de pribeag nu-i mai era de folos - ba 
din contră -, Sam înlătură vraja de deghizare şi redeveni el 
însuşi. Oricum era atât de răvăşit şi de murdar că nimeni nu l-ar 
fi recunoscut. Cât despre iapă, noroiul de pe picioare şi aerul ei 
comun erau de-ajuns ca să nu atragă atenţia. Se gândise şi ce 
să zică dacă-l lua cineva la întrebări. Le va spune că e mezinul 
unei familii de negustori din Belisaere, că tatăl său e căpitan în 
Gardă şi că se duce ucenic la un văr de lângă Chasel. 

Işi legă rana din nou şi reuşi să-şi pună perechea de 
pantaloni de schimb, acoperind sângele de pe picior. Cu 
şchiopătatul era mai greu, nu-şi putea ascunde beteşugul, în 
schimb pălăria avea borul tăiat în jumătate şi nu-l mai ferea de 
soare aşa de bine, dar nici nu atrăgea atenţia. 

Intrară în curând într-un sat sau mai degrabă un cătun cu 
şapte bordeie înşirate în jurul unei Pietre de Legământ. Deşi 
ascunsă după case, Sam îi simţea apropierea şi primul lui gând 
fu s-o găsească şi să facă o vrajă de leac mai puternică, dar l-ar 
fi observat sătenii. 

Nu era niciun han în sat şi, deşi nu mai spera la un pat bun 
peste noapte, găsi să cumpere nişte pâine destul de proaspătă, 
o bucată de friptură de iepure şi câteva mere dulci de la o 
femeie care venea de la târg cu traistele pline. 


Mogget rămase adormit cât se tocmi Sameth cu ea, 
ghemuit în desaga desfăcută la gură. Mai bine, îşi zise tânărul, 
căci nu ştia cum ar fi explicat prezenţa motanului cu blana ca 
omătul. Mai bine să nu-l vadă nimeni şi să nu-şi pună întrebări. 

Merseră mai departe până se întunecă de-a binelea şi 
Crenguţa mai că se împotmoli în noroiul de pe marginea 
drumului. Făcu atunci o mică vrajă de iluminare şi în curând 
dădură peste o căpiţă numai bună de culcuş sub cerul înstelat. 
Mogget nu se trezi când Sam scoase desagii şi nici când începu 
să râcâie înverşunat noroiul de pe pantalonii lui şi de pe copitele 
Crenguţei. 

Incercă să-l scoale ca să-l mai tragă de limbă despre 
Capcana Fulgerului, dar clopoţelul îşi ştia menirea, mişcându-şi 
limba toropitor şi dulce îndată ce motanul dădea să se 
trezească. Cântecul lui Ranna îl moleşi chiar şi pe Sam când se 
apropie prea tare, aşa că adormi pe loc lângă Mogget într-o 
poziţie extrem de incomodă. 

A doua zi îşi continuară călătoria la fel de liniştiţi ca-n 
prima. Sam se trezi cu noaptea-n cap, căci culcuşul sărac de 
paie nu-l îmbiase deloc la leneveală şi o zori iar pe Crenguţa mai 
mult decât era pe placul ei. 

Nu se întâlni cu prea multă lume pe drum - de fapt mai 
mult o cărare - şi nu se lungi la vorbă de frică să nu-l 
recunoască. Încercă să pară cât mai degajat când cumpără de 
mâncare ori întrebă cum se ajunge mai repede din Sindle la 
Ratterlin. 

Trase o sperietură bună într-un sat unde oprise să ia 
grăunţe pentru Crenguţa şi nişte ceapă şi păstârnac pentru el. 
Văzu doi ofiţeri venind direct spre el şi înlemni în şa, răsuflând 
uşurat când trecură pe lângă el salutându-l discret din cap. Fie 
nu auziseră încă nimic de necromantul scăpat ori Prinţul 
dispărut, fie Sam nu le trezise nicio bănuială. În orice caz, era 
bucuros că scăpa aşa uşor. 

Avusese până acum o călătorie destul de liniştită, dar cam 
obositoare. Pe drum se gândise mult la Nick, la părinţi şi la toate 
cusururile sale, ajungând mereu la aceeaşi idee: Duşmanul cel 
năprasnic. Era aproape sigur că necromantul care-l pârjolise în 
Moarte se ascundea în spatele problemelor. Era îndeajuns de 


puternic să pună la cale o astfel de urzeală, după câte îşi putuse 
el da seama. 

Se tot socotea ce să facă, închipuindu-şi cele mai sumbre 
scenarii fără să găsească vreo soluţie. Previziunile deveneau din 
ce în ce mai întunecate cu fiecare zi şi ajunsese să creadă că 
Nick dăduse de bucluc cu Capcana lui, ba poate chiar mai mult 
decât atât: se temea să nu-şi fi găsit sfârşitul. 

La patru zile după întâmplarea cu ofiţerii ajunse în sfârşit 
într-o păşune verde pe coama unui deal, de unde privi în vale 
către pădurea Sindle. Era o pădure veche, mult mai întinsă şi 
mai deasă decât codrul unde se întâlnise cu Mogget. Copacii 
erau ceva mai înalţi aici, cel puţin la lizieră, şi nu se zărea nici 
urmă de potecă. 

Privea în vale cu ochii pierduţi şi gândul tot la Nick şi la 
necazul în care se băgase. Mai avea şi Cartea Morților şi 
clopoţeii cu el, iar asta îl neliniştea teribil, simțind că au să joace 
un rol esenţial în salvarea tovarăşului său - dacă s-ar fi priceput 
să le folosească. Presupunând că Nick era ţinut prizonier, 
Duşmarnul l-ar fi folosit să-l şantajeze pe prim-ministrul din 
Ancelstierre şi să încurce planurile lui Sabriel şi Touchstone de 
a-i salva pe refugiaţi de la masacru, urmarea fiind o invazie în 
masă a Morților şi sfârşitul Regatului... 

Oftă privind la desagi şi încercând să-şi alunge gândurile 
negre. Orice avea să fie, trebuia să citească cartea, nu mai 
putea amâna. Cum altfel să-şi salveze prietenul, dacă habar n- 
avea încotro se duce sau la ce să se aştepte? Ar muri sau ar fi 
înrobit fără a izbândi nimic. 

Se putea totuşi ca Mogoget să-l fi minţit. Nu prea avea 
încredere în el, mai ales când ştia că nu pleacă niciodată de 
acasă fără Abhorsen. E-adevărat că Sabriel nu l-ar fi putut lua în 
Ancelstierre şi îi dăduse poate învoire să părăsească Casa în 
absenţa ei, dar clopoţelul fermecat cu care era încătuşat 
motanul rămăsese la ea şi, dacă vraja îşi pierdea puterea, 
Sameth n-ar fi putut struni creatura de Magie Liberă din el, care 
s-ar fi pornit apoi pe omorât Abhorseni. Adică în primul rând pe 
el, cel mai la îndemână. Nu, Sabriel nu l-ar fi lăsat să plece fără 
să-i dea lui clopoţelul mai întâi... 

Pesemne că-i venise dor de ducă ştiindu-şi stăpâna 


dincolo de Zid, în Ancelstierre, ori poate chiar Duşmanul îl 
ademenise la el, cu intenţia să-l atragă în plasă pe tânărul 
Abhorsen. 

Începu să coboare dealul uşurel, ţinând-o din scurt pe 
Crenguţa şi tot făcându-şi socoteli în minte, când îl trecu 
deodată un fior de gheaţă pe spinare. Cineva se uita la el, îl 
studia de undeva din umbră. Un Mort sau chiar mai mulţi la un 
loc. 

Îşi aduse aminte ca prin vis poezia pe care o învățase de 
mic: 


Când Morţii încep să umble, 

Caută apele din munte 

Și-n curgerea ce-i sperie te-ascunde. 
De vrei de Morti să te fereşti, 
Găseşte râuri, lacuri reci, 

lar apa dacă nu ti-e de folos 

Caută focul credincios. 

De nici acesta nu te ţine, 

E semn că s-a sfârşit cu tine. 


Privi la soare în timp ce recita poezia în minte. Avea să se 
întunece peste un ceas, aşa că-şi aruncă ochii în jur după vreun 
izvor sau măcar un pârâiaş, zărind deodată o licărire argintie 
aproape de marginea pădurii, mai departe decât i-ar fi plăcut să 
se aventureze. 

Mână iapa într-acolo, simțind cum teama pune încet-încet 
stăpânire pe el, paralizându-i trupul. Nu vedea creatura, dar ştia 
că e undeva aproape, îi simţea suflul umed lipindu-i-se parcă de 
piele. Pesemne că era puternică, altfel n-ar bântui pe lumină. 

Genunchii îi tremurau necontrolat, din cauză că îşi ţinea 
picioarele încordate să nu-i dea pinteni Crenguţei, deşi ispita era 
mare. Coborâră dealul mai departe, înaintând anevoie pe 
povârnişul care se surpa. Dacă iapa îşi rupea vreun picior, ş-ar fi 
găsit sfârşitul înhăţat de Morți... 

Mai bine să nu se gândească la asta acum. Privi din nou 
împrejur, mijindu-şi ochii în lumina galbenă-roşiatică a apusului. 
Mai era puţin şi se întuneca, iar creatura se ascundea în spatele 


lui... ba nu, nu chiar acolo, ci mai spre dreapta undeva. 

Îl cuprinse panica de-a binelea când mai simţi una nu 
departe, şi încă câteva în urma ei. Erau probabil Ajutoare care 
se furişau la umbra stâncilor, înaintând pe nesimţite până să 
sară la atac. 

Se întoarse şi deschise o desagă cu mâini tremurânde. 
Dacă nu dădea de vreo apă curgătoare în curând, singura 
scăpare erau clopoţeii. Halal scăpare mai era şi asta, de vreme 
ce nu ştia să-i folosească şi orice vrajă se putea întoarce 
împotriva lui! 

Simti deodată una din creaturi foşnind în umbră, 
încremenit de viteza cu care se mişca. Îl ajunse din urmă cât ai 
clipi, dar Sam tot n-o vedea, deşi asfinţitul nu se stinsese încă. 

Privind atunci către văzduh, zări un punct mărunt şi negru 
plutind deasupra nu foarte departe, cât să-l ajungă cu săgeata. 
În urma lui se contură îndată altul, ceva mai sus în înălţimi. 

Nu erau Ajutoare, aşa cum bănuise, ci Corbi Sângeroşi, iar 
unde se găseau doi era mereu rost de mai mulţi, căci cine îi 
chema prin vrăji spurcate îi întrupa numai în stol. Erau plăsmuiţi 
din ciori normale pe care necromantul le omora după un ritual 
secret, întremându-le apoi cu frânturi din spiritul unui singur 
Mort. Având astfel o singură voinţă în mai multe trupuri de 
carne putredă şi pene, stolul se afla sub puterea Magiei Libere şi 
întrecea în număr orice adversar. 

Sam scrută orizontul, dar nu zări decât tot cele două 
puncte de la început. Îi venea greu să creadă că necromantul îşi 
irosise vraja doar pentru două exemplare. N-aveau nicio putere 
în afara grupului şi chiar dacă era uşor să nimiceşti două cu 
sabia, nici cel mai iscusit dintre războinici n-ar fi putut să ţină 
piept unui stol întreg, cu sute de ciori repezindu-se laolaltă să-i 
scoată ochii sau să-l ciupească de grumaz. 

Era şi mai ciudat că nu se sinchiseau de soare, căci 
farmecul ce le lega de obicei se destrăma rapid la arşiţă ori la 
lumina zilei, în timp ce vântul îşi lua şi el tribut din trupurile 
descărnate. 

Şi, dacă într-adevăr erau doar două, îşi zise Sam 
încremenit de frică, dar împărțeau puterea unui stol întreg, 
voinţa crâncenă a unui singur spirit? Numai aşa se explica cum 


de zburau în asfinţitul purpuriu fără să se deschege. Având 
asemenea puteri, puteau fi folosite şi în alte scopuri decât un 
simplu atac. 

Să spioneze, de exemplu, bănui Sam văzându-le că nu se 
dezlipesc din înălţimi, rotindu-şi leneş stârvurile deasupra lui, 
pesemne ca să le arate aliaţilor din Moarte unde se află ţinta 
odată cu lăsarea întunericului. 

De parcă îi citise gândurile, una din păsări - cea mai 
îndepărtată - croncăni ascuţit şi parcă în batjocură, cotind apoi 
spre miazăzi cu o viteză incredibilă, lăsând în urmă o dâră de 
pene putrezite. Dădea din aripi la răstimpuri, dar fără farmece 
n-ar fi putut zbura atât de repede. 

Era probabil un soi de mesager, în timp ce cealaltă 
rămase să-l supravegheze ca să nu-i piardă urma. 

Sam se gândi să îi trimită iute o vrajă de distrugere, dar 
pasărea era mult prea departe şi-ar fi ştiut cu siguranţă să se 
apere. Mai mult, era încă slăbit din pricina piciorului şi trebuia să 
îşi păstreze forţele pentru la noapte. 

Işi îmboldi iapa să meargă mai departe, cu coada ochiului 
la punctul negru din văzduh. Pârâul părea cam firav de la 
depărtare, dar nu avea altă soluţie pentru moment. Şovăi o clipă 
înainte să scoată banduliera şi să şi-o pună la piept. Clopoţeii îl 
apăsau cu magia lor, făcându-l să respire din ce în ce mai greu. 
La nevoie i-ar fi putut folosi pe cei mai paşnici, sperând să-şi 
amintească poveţele lui Sabriel, menite să îl pregătească pentru 
studiul manuscrisului de care el fugea cu-atâta înverşunare. Pe 
Ranna cel puţin îl putea folosi fără teamă că va sfârşi din nou în 
Moarte. 

O voce tainică îi spunea că este încă vreme pentru Cartea 
Morților, că nu-i timpul pierdut să-şi afle izbăvirea, dar nici chiar 
teama de atacul Morților nu izbuti să îl convingă. Dacă se apuca 
să o citească s-ar fi putut trezi în Moarte, aşa că prefera să îi 
înfrunte pe duşmani pe teritoriul lui - cu bruma de ştiinţă pe 
care o avea - decât în tărâmul lor întunecos şi rece. 

| se păru că aude un chicotit înfundat undeva în spate, un 
râs ciudat ce nu putea fi al lui Mogget. Se întoarse cu mâna 
încleştată pe sabie, dar nu zări pe nimeni. Motanul sforăia 
nestingherit într-o desagă şi Cartea Morților era la locul ei în 


cealaltă. Dădu drumul tecii cu palmele asudate, privind din nou 
către izvorul salvator. Dacă albia era îndeajuns de netedă putea 
urma cursul o bucată bună de drum către vest, poate până la 
Ratterlin, cine ştie. Acolo va fi în deplină siguranţă, căci nici 
chiar Morţii de Seamă nu se încumetau să-i traverseze apele 
învolburate. 

Odată ajuns pe râul cel mare putea să ia o barcă spre 
Casa lui Abhorsen, unde era la adăpost de orice primejdie. Dar 
cum să fie atât de slab de înger? Ce s-ar alege atunci de Nick, 
de părinţii săi plecaţi în Ancelstierre şi de întreg Regatul? 

Lăsă socotelile pe mai târziu, îngrijindu-se deocamdată 
cum să coboare dealul cât mai iute către pârâul de la marginea 
pădurii. 


Când ultima geană de lumină dispăru la orizont păsările 
nu se mai distingeau pe cerul întunecat, deşi Sam le simţea 
plutind deasupra lui, ceva mai jos acum şi mai înviorate sub 
mantia neagră a nopţii. 

Nu coborâră însă prea aproape de pârâiaşul prin care Sam 
înainta agale, acompaniat de susurul apei de-o parte şi de alta. 
Era cam firav şi deloc adânc, nu tocmai ce se aşteptase, semn 
că izvoarele din munţi erau deja pe ducă. N-avea mai mult de 
zece metri în lăţime şi-n mijloc Sam găsi o insuliţă alungită, o 
fâşie de pământ nisipos înconjurat de ape repezi. 

Făcu iute un foc, ştiind că n-are rost să se ascundă de 
ciorile din înălţimi. Tot ce putea face era să se adăpostească în 
mijlocul unui romb magic care să-l protejeze nu numai pe el, ci 
şi pe Mogoet, iapa şi focul. 

Asta dacă va putea să facă vraja, îşi zise Sam, ţinând-o 
locului pe Crenguţa ca să descalece. Îşi dădu jos şi banduliera, 
care devenea din ce în ce mai grea. Şchiopătă apoi până în faţa 
iepei şi-şi luă poziţia corespunzătoare, cu sabia dinainte, 
trăgând adânc aer în piept de patru ori. 

Alunecă în Legământ şi culese cele patru însemne 
cardinale pentru colţurile rombului de protecţie. Simbolurile i se 
conturară în minte pline de vibrația curgerii eterne. 

Le tinu în gând pentru o clipă, răsuflând anevoie din cauza 
efortului, apoi desenă în nisipul din faţă forma primului însemn - 


cel pentru răsărit. Când îi dădu drumul din minte, simbolul 
alunecă pe lama săbiei ca o scânteie de foc, aprinzând conturul 
din ţărână. 

Sam se mută apoi în spatele Crenguţei, dincolo de foc, 
repetând ritualul pentru cel de-al doilea însemn dinspre miazăzi. 
Când şi acesta se aprinse, o linie de foc ţâşni spre răsărit, 
legându-l de primul şi formând o barieră de netrecut pentru 
Morți ori alte creaturi din Moarte. 

Era deja la jumătate şi trebuia să se ţină tare. Dacă nu 
ducea vraja până la capăt, rămâneau fără pavăză peste noapte. 
O mai făcuse şi cu alte ocazii, dar niciodată nu fusese atât de 
obosit şi mai ales rănit. Ajunse în sfârşit la ultimul, însemnul 
pentru miazănoapte, care alunecă scânteietor pe tăiş şi se uni 
cu celelalte în nisip, întregind rombul. În clipa următoare Sam 
lăsă sabia din mână şi se prăbuşi la pământ, gâfâind mai rău ca 
un animal hăituit. 

Crenguţa îşi întoarse capul spre el curioasă, fără să se 
mişte. Ştiind-o agitată, Sam se temuse că va trebui să o 
vrăjească ca nu cumva să iasă din îngrădirea de protecţie, dar 
pare-se că nu era nevoie. Pesemne simţea şi ea primejdia ce îi 
pândea din înălţimi. 

— Să înţeleg că suntem în pericol... zise o voce aproape 
de urechea lui Sam, căscând. 

Se ridică şi îl văzu pe Mogget chinuindu-se să iasă din 
desaga de lângă foc, aproape de o grămadă cam săracă de 
lemne umede. 

Sam încuviinţă din cap, căci încă nu-şi recăpătase glasul. 
Arătă cu degetul spre cer, pe care licăreau deja stele minuscule 
alături de Calul Mic cu forma lui şerpuitoare. Mai erau şi câţiva 
nori cenuşii departe către sud, luminaţi la răstimpuri de fulgere 
stinghere ce nu păreau s-aducă ploaia. 

Deşi pasărea care-i pândea nu se vedea pe cerul nopţii, 
Mogget părea să ştie care e problema. Îşi întinse picioarele din 
spate şi adulmecă aerul, alungând cu laba un ţânţar de apă care 
probabil tocmai îl înţepase pe Sam. 

— Un Corb Sângeros, zise apoi ca pentru sine. Doar unul... 
Hmmm... Foarte ciudat. 

— Ne urmăreşte de ceva vreme, îi explică Sameth, 


plesnindu-se pe frunte ca să scape de ţânţarii care-i dădeau 
târcoale. Au fost doi la început, dar unul a plecat apoi spre 
miazăzi, probabil să-şi adune fraţii. La naiba cu gângăniile 
astea! 

— E mâna unui necromant, sunt sigur, zise Mogget, 
adulmecând din nou aerul nopţii. Mă întreb totuşi... pe tine te 
caută anume ori pe nefericitul călător ce le-a ieşit în cale pe 
nepusă masă? 

— Eu cred că e acelaşi care m-a prins în Moarte mai de 
mult. La urma urmei a ştiut şi-atunci unde să mă găsească, cu 
tot cu echipa de crichet. 

— Da, n-ar fi exclus, răspunse Mogget cu ochii tot spre 
cer. Nu cred că un necromant oarecare ar fi trimis Corbii după 
tine - doar dacă e mânat de forţe mai puternice. Poţi să fii sigur 
că păsările astea se încumetă la mult mai multe decât ar 
trebui... Mi-ai prins cumva vreun peşte? 

— Nu, nu ţi-am prins, pufni Sam mirat de uşurinţa cu care 
motanul schimbase subiectul. 

— Eşti un nesuferit, fornăi Mogget. Atunci va trebui să-mi 
fac rost singur. 

— Nici să nu te gândeşti! ţipă Sam, dând să se ridice. O să 
strici vraja şi nu mai am putere s-o fac încă o dată! Aaah, urăsc 
afurisiţii ăştia de țânțari! 

— N-o stric, n-ai grijă, îl linişti Mogget îndreptându-se 
către simbolul dinspre soare-apune. 

Odată ajuns în dreptul lui, scoase limba discret şi semnul 
se aprinse dintr-odată cu flăcări albe, orbitoare. Când îşi 
recăpătă vederea, Sam îl zări dincolo de dunga magică, stând în 
faţa apei cu laba ridicată, gata de atac, ca ursul la pescuit. 

— Ce te mai umfli-n pene! îl bodogăni Sameth. 

Cum reuşise oare, când rombul era neschimbat, cu toate 
cele patru linii strălucind unite de însemnele cardinale? 

Bine ar fi dacă i-ar apăra şi de țânțari, îşi zise el, 
plesnindu-şi ceafa şi strivind câţiva. Pesemne însă că muşcătura 
de ţânţar nu se număra printre pavezele vrăjii, nefiind 
considerată un pericol. Zâmbi deodată amuzat, amintindu-şi de 
ceva ce-şi luase în bagaje. 

Tocmai cotrobăia printr-o desagă când semnul dinspre 


vest se înflăcără din nou, anunțând întoarcerea lui Mogget, care 
păşi ţanţoş spre el cu doi peşti în gură, pe ai căror solzi se 
reflectau jucăuşe flăcările arămii şi strălucirea Legământului. 

— Pe ăsta ţi-l dau să ţi-l prăjeşti dacă vrei, zise motanul, 
aruncându-l pe cel mai mic lângă foc. Bazaconia aia ce mai e? 

— E un cadou pentru mama, răspunse Sameth mândru, 
lăsând din mână un soi de mecanism ornat cu multe nestemate, 
în formă de broască, dar cu nişte aripi de bronz ce imitau foarte 
bine penele. E o broască zburătoare, îi explică el. 

Mogget privi cu interes cum broasca se aprinde dintr- 
odată la atingerea lui Sam, semn că trimisul dinăuntru se trezea 
încet-încet din picoteală. Deschise mai întâi un ochi de peruzea, 
pe urmă celălalt, ridicându-şi alene pleoapele din foiţă de aur. 
Începu apoi să dea din aripi, zornăind vesel din penele metalice. 

— E foarte drăguță, zise Mogget, da’ de făcut face ceva? 

Broasca atâta aşteptă, luându-şi iute zborul cu limba 
scoasă, o limbă lungă şi roşie ca focul cu care prinse câţiva 
țânțari ameţiţi. Dădu apoi din aripi vioaie şi se repezi după încă 
o şarjă, înfulecând-o cu poftă şi poposind satisfăcută la 
picioarele lui Sam. 

— Prinde gângănii, zise el încântat de isprava jucăriei. M- 
am gândit că i-ar prinde bine mamei prin mlaştinile pe unde 
urmăreşte Morţii. 

— Şi ai făcut-o de unul singur? Adică... tu ai inventat-o? 
întrebă Mogget cu ochii după micuța maşinărie care începuse iar 
să dea iama printre țânțari. 

— Da, eu, zise Sam sec, aşteptând criticile motanului. 

Mogget parcă amuţise însă, urmărind cu priviri de smarald 
acrobaţiile broscuţei. Îl cercetă apoi iscoditor, făcându-l să se 
simtă stânjenit şi să-şi ferească privirea. Abia atunci băgă de 
seamă că e înconjurat de o puzderie de Morți care înaintau spre 
ei cu paşi greoi, dar siguri. 

Mogget îi simţise şi el, sărind deodată în picioare cu blana 
zbârlită pe spinare, iar iapa le adulmecă izul scârbavnic 
tremurând. Cât despre broască, zbură către desagă şi se vâri 
degrabă înăuntru. 

Sam scrută întunecimea ferindu-şi ochii de lumina focului 
ca să vadă mai bine. Luna era ascunsă sub un nor şi, deşi stelele 


se reflectau în apă, tot nu zărea nimic în bezna din pădure. Ştia 
totuşi că Morţii sunt acolo şi îl pândesc învăluiţi în mantaua 
nopţii. 

Auzea crengile trosnind în timp ce îşi croiau drum printre 
copaci în susurul domol al apelor, unii diformi, alţii cu trupuri 
oarecum umane. Puteau fi Ajutoare, Ghlimi sau Mordauţi ori 
vreun alt soi de Morți Neînsemnaţi. Pentru moment nu simţea 
alte prezenţe mai puternice, din fericire. 

Erau vreo doisprezece cu totul - sau poate ceva mai mulţi 
- aliniaţi de-o parte şi de alta a izvorului. Uitându-şi de durere şi 
oboseală, Sam se duse să verifice cele patru însemne, ştiind că 
rombul e ultima lor nădejde, căci apele puţin adânci şi leneşe n- 
ar fi putut decât să îi încetinească pe atacatori. 

— Cred că va fi nevoie să înnoieşti însemnele până în zori, 
zise Mogget, urmărindu-l. N-ai făcut vraja prea temeinic... Dar 
mai bine dormi un pic înainte. 

— Cum aş putea să închid ochii cu ăştia pe cap? pufni Sam 
în şoaptă, de parcă îi era frică să nu-l audă. Oricum ştiau deja 
unii de alţii, ba acum le simţea şi duhoarea de putreziciune şi 
mormânt dezgropat. 

— Nu sunt decât Ajutoare, anunţă Mogget, iscodind 
întunericul. Probabil nu vor ataca atâta timp cât vraja ne 
păzeşte. 

— Cum poţi fi aşa de sigur? gâfâi Sam, ştergându-şi 
sudoarea şi alungându-şi ţânţarii de pe frunte. 

Privi către pădure şi îi zări prin ceața nopţii, nişte siluete 
amorfe şi lungi, mai negre decât copacii plumburii. Stârvuri 
zdrobite şi desfigurate, chemate înapoi la Viaţă prin vrăji 
nelegiuite, tânjeau acum după suflarea celor vii, pierdută pe 
vecie pentru ei. N-aveau voinţă proprie şi nu ştiau ce-i mila, căci 
necromantul îi făcuse sclavii lui şi le insuflase puteri inumane şi 
dorinţa neostoită de a se adăpa din viaţă. 

Viaţa lui. 

— Dacă ţi-ai pune mintea, ai putea să îi înfrunţi şi să-i 
trimiţi de unde au venit! îi sugeră Mogget, molfăind coada celui 
de-al doilea peşte. Sam nici nu văzuse când l-a terminat pe 
primul. Maică-ta aşa ar face, adăugă motanul, văzându-l că tace 
din gură. 


— Ei bine, eu nu sunt maică-mea! i-o întoarse Sam sec. 

Nu se întinse după bandulieră, deşi simţea cum clopoţeii îl 
cheamă să-i ridice, dornici să-l slujească. Sam se temea însă de 
ei, căci chiar şi cel mai paşnic putea fi periculos pentru un 
vrăjitor nepriceput ca el. Ca să-i trimită înapoi în Moarte trebuia 
să-l folosească pe Kibeth, care l-ar fi putut vrăji pe el în loc, ba şi 
pe Mogget. 

— Oare călătorul îşi alege calea, sau mai degrabă ea pe 
el? rosti motanul din senin, fixându-l cu privirea. 

— Ce vrei să spui cu asta? îl întrebă Sameth distrat. Mai 
auzise vorba şi la maică-sa, dar pentru el erau cuvinte fără sens. 
Ce înseamnă? 

— În primul rând înseamnă că n-ai citit Cartea Morților 
până la capăt, oftă Mogget cu o voce ciudată. 

— Păi, da... n-am apucat s-o termin încă, bâigui Sam. O s- 
o citesc pe toată, numai că... 

— Şi mai înseamnă că am dat de bucluc, îl întrerupse 
motanul scrutând întunecimea încruntat. Am crezut că ştii 
destule să-ţi porţi măcar ţie de grijă, dar se vede treaba că m- 
am înşelat! 

— Ce vezi? îl iscodi Sam, auzind pădurea fremătând în 
amonte şi bolovani prăvălindu-se în apă. 

— Au ajuns la mal, zise Mogoget descurajat. Sunt două 
Ajutoare ascunse după copaci care-i ghidează pe ceilalţi să facă 
un baraj peste pârâu. Probabil vor ataca îndată ce opresc 
curgerea apelor. 

— AŞ vrea... aş vrea să fiu Abhorsen şi să ştiu ce să fac! 
şopti Sam. 

— Aşa ar trebui, la vârsta ta! îl dojeni Mogget. Dar cum nu 
ştii, va trebui să ne descurcăm cu ce avem. Unde ţi-e sabia? 
Dacă n-ai lama fermecată nu poţi veni de hac nici unui Mort, fie 
el din rândul Ajutoarelor. 

— Am lăsat-o în Belisaere, mărturisi Sam după un moment 
de şovăială. Nu m-am gândit că... nu ştiam ce fac. Adică... 
bănuiam că Nick a dat de necaz, dar nu-mi imaginam să se 
ajungă atât de departe. 

— Vezi tu, asta-i problema cu voi, feţele regale, bombăni 
Mogget. Ori aveţi impresia că lucrurile se rezolvă de la sine, ori 


vi se pare că nimeni nu le face mai bine decât voi - ca soră-ta, 
de pildă. Mă şi mir cum de ieşiţi la lumină uneori... 

— Şi-acuma ce e de făcut? întrebă Sam spăşit. 

— Nu mai e mult până să termine barajul... Ar trebui să 
faci ceva cu sabia, o vrajă cât de mică pentru lamă. Nu cred că 
e prea greu, de vreme ce te-ai priceput să faci broscuţa. 

— Nu, nu e, cred că o să mă descurc. 

Alunecă din nou în Legământ, culegând simbolurile 
necesare să-şi facă tăişul mai subţire şi mai necruţător, să 
spintece cu el spirit şi trup deopotrivă. Impinse apoi însemnele 
pe lamă, privindu-le cum se preling încet pe luciul de oţel până 
când dispărură înăuntru. 

— Chiar te pricepi, observă motanul. Surprinzător de bine 
chiar... Mai că îmi aminteşti de... 

Fu întrerupt de un urlet sfâşietor în liniştea nopţii, urmat 
de pleoscăitul repetat al apei ca şi cum cineva se chinuia să 
înoate. 

— Ce-a fost asta? tresări el, îndreptându-se către simbolul 
dinspre miazănoapte cu sabia în mână. 

— O victimă nefericită, chicoti Mogget. A căzut în apă. Se 
vede treaba că cine-i controlează e departe şi Ajutoarele sunt 
cam stângace. 

— Avem deci şanse să scăpăm, răsuflă Sameth uşurat. 

Pârâul curgea nestingherit în ciuda barajului de bolovani, 
iar rombul de protecţie era la fel de trainic şi strălucitor. Spera 
să treacă noaptea fără peripeții şi zorii să-i găsească teferi. 

— Noaptea asta, da, zise Mogget. Dar mai avem atâtea 
dinainte până să dăm de Ratterlin! La ele te-ai gândit? 

Sam căuta răspunsul potrivit când unul din Morți se 
aruncă urlând în apă, năpustindu-se ţintă către ei. Indată ce se 
izbi de rombul fermecat se risipi într-o explozie de scântei ce 
lumină pentru o clipă întunecimea nopţii. 


CAPITOLUL TREIZECI ŞI TREI 
Zborul spre râul cel mare 


Zorile învăluiră molatic copacii de la marginea pădurii, 
scăldând coroanele într-o lumină diafană până să dea năvală 
prin desişuri. Când soarele pătrunse în sfârşit în inima pădurii, 
căldura se mai potolise şi umbrele se traseră din calea razelor 
verzui, pândindu-le de prin unghere tainice. 

Sameth îl aştepta de ceva timp să lumineze fâşia dintre 
ape, căci focul era stins deja şi trebuise să refacă vraja mult 
înainte de ivirea zorilor, adunându-şi ultimele puteri. Ştia el 
Mogget ce ştia... 

Abia atunci văzu ce se-ntâmplase peste noapte: pârâul 
aproape nu se mai vedea, ţinut de stăvilarul Morților ceva mai 
sus către izvoare, iar nu departe pe nisip zăceau vreo şase 
Ajutoare pârjolite - hoituri străfulgerate de puterea 
Legământului când încercaseră să năvălească în rombul 
fermecat. 

Sam îi privea cu ochii roşi de nesomn în timp ce soarele le 
încălzea leşurile putrede. Simţise spiritele furişându-se din 
trupuri aşa cum şarpele se leapădă de piele, dar în tumultul 
atacului zadarnic nu mai ţinuse socoteala şi nu ştia dacă s-au 
stins cu toţii. Poate că unul supravieţuise şi îl pândea acum din 
umbră, înfruntând arşiţa doar-doar are să-l vadă ieşind din 
adăpost! 

Simţea prezenţa altor Morți în depărtare, probabil cei 
refugiaţi prin scorburi şi alte vizuini, ferindu-se de căldură în 
adâncul pământului ori pe sub pietre, unde le era şi locul. 

Soarele se ridicase sus pe cer şi, pe măsură ce apele se 
încălzeau, Sameth nu mai simţea prezenţa Morţii, în afară de 
Corbul de pe cer, care îl urmărea neobosit. Oftă uşurat şi se 
întinse să-şi dezmorţească braţele şi piciorul rănit. Nu prea se 
odihnise, dar măcar era în viaţă - cel puţin pentru încă o zi. 

— Ar fi bine să nu tândălim, zise Mogget, care dormise 
aproape toată noaptea, indiferent la Morţii care se chinuiau să 
pătrundă în perimetrul de protecţie. Era la fel de somnoros ca- 
ntotdeauna, gata să aţipească în orice clipă. A, şi dacă Corbul 


ăla idiot îndrăzneşte să se apropie, omoară-l! adăugă, căscând 
cu zel. Aşa om avea o şansă de scăpare. 

— Şi cu ce să-l omor, mă rog? îl întrebă Sam arţăgos. 

Chiar dacă se apropia cât de cât, era prea obosit să facă 
vreo vrajă şi nu avea nici arcul la el. 

Mogget tăcea chitic. Se cuibărise în traistă şi adormise 
deja, gata de drum. Sam oftă şi se apucă să o înşeueze pe 
Crenguţa, cu gândul la pasărea din văzduh. Motanul avea 
dreptate, cât timp se ţinea după ei alţi, şi alţi Morți aveau să o 
urmeze, de data asta poate dintre cei de Seamă, vreun Mordaut 
ori gloate nesfârşite de spirite descătuşate. Il aşteptau încă 
două nopţi sub cerul liber şi oboseala îşi spunea cuvântul, 
slăbindu-l cu fiecare oră. Cine ştie dacă va fi în stare să facă altă 
vrajă de apărare. 

Privi pârâul aproape secat şi pietrele ce străluceau în 
soare, străfulgerat o idee: putea măcar să facă un farmec de 
precizie şi să-şi improvizeze o praştie dintr-o cămaşă, cu care să 
ţintească pasărea! Se pricepea la asta, căci Jall Oren îi învățase 
pe el şi pe sora sa cum să confecţioneze tot soiul de astfel de 
arme. 

Un zâmbet îi înflori în colţul gurii pentru prima dată după 
câteva zile şi se mai învioră niţel. Scrută înălțimile, văzând că 
pasărea zbura ceva mai jos acum, simţindu-l pesemne slăbit şi 
fără apărare. Era destul de riscant, dar dacă fermeca piatra cum 
trebuie, putea s-o nimerească. 

Îngenunche cu rânjetul pe buze şi culese iute câteva 
pietricele, rupând apoi mânecile cămăşii de schimb. Avea de 
gând s-o lase să-i urmărească o vreme, ca să nu bănuiască 
ceva, şi-abia pe urmă o va nimici, drept răsplată că l-a urmărit 
pe însuşi Prinţul Vechiului Regat! 

O apucară către vest prin apă până dădură de un râu mai 
mare şi Sam trebui să hotărască pe unde o ia: ori spre nord-est 
în susul apei, ori la vale spre sud-vest. 

Se prefăcu nehotărât, ascunzându-se după Crenguţa ca să 
vrăjească piatra şi s-o fixeze în fâşiile rupte. Văzându-l că ezită, 
Corbul Sângeros se cobori să vadă încotro o apucă, vădit 
tulburat de puterea înnoită a apelor. Spera pesemne ca Sam să 
facă de-acum cale întoarsă, nebănuind ce-i pregătise... 


Flăcăul îl aşteptă să se apropie şi păşi iute de lângă iapă, 
învârtind mica ghiulea deasupra capului. Fără să piardă timpul, 
o azvârli apoi către Corb cât putu de tare, cu un strigăt de 
războinic. 

Slăbită de soare şi fără prea multă minte, pasărea nu-şi 
dădu seama ce se întâmplă şi se izbi direct în proiectilul 
zburător într-o explozie de oase, pene şi bucăţi de carne. 

Sam o privea satisfăcut cum se destramă şi cade în apă cu 
stropi grei. Spiritul ascuns în ea alunecă degrabă în Moarte, 
trăgând după el frânturile rămase în trupul sfărâmat. De mai 
sălăşluia şi-n alte ciori, acestea ar fi trebuit să piară şi ele, 
întocmai ca surata lor. 

Odată scăpat de urmăritoarea înaripată, nu mai simţi 
prezenţa Morţii, dar şi cu Ajutoarele pitite prin ascunzători 
mintea care le stăpânea putea ghici cu uşurinţă că o va lua 
către sud-vest spre Ratterlin. Oricum, ca să nu-l scape, 
necromantul - ori cine îi purta sâmbetele - avea să-şi împartă 
trupele în două, mărindu-i astfel şansele de scăpare. 

— S-ar putea s-o scoatem la capăt, Crenguţa! zise el vesel 
către iapă, ducând-o spre o cărare îngustă paralelă cu apa. 
Trebuie să reuşim... 

Îi mai pieri din entuziasm după câteva ore de mers 
anevoie, căci nu putea s-o călărească pe Crenguţa şi, pe măsură 
ce se îngusta, râul devenea din ce în ce mai iute şi mai adânc. 
Nu avea mai mult de trei sau patru metri în lăţime şi nu putea 
rămâne în picioare în albia lui, iar dacă îşi făcea tabără pe mal 
rămânea descoperit dintr-o parte. 

Cărarea se îngustase şi ea şi era plină de buruieni înalte 
care aproape că se întâlneau cu crengile lăsate ale copacilor de 
care Sam se ferea cu greutate, croindu-şi drum prin tufişuri 
înalte şi rugi de mure. Avea mâinile brăzdate de zgârieturi 
sângerânde ce atrăgeau muştele cu zecile, semn că şi Morţii îi 
vor lua urma mai târziu, căci nimeni nu se pricepea mai bine 
decât ei să vină după miros de sânge proaspăt. 

Către seară ajunsese deja în pragul disperării. Era sleit de 
puteri şi ştia că nu va putea face nicio vrajă de protecţie pentru 
la noapte. Numai efortul de a chema însemnele în minte l-ar fi 
răpus pe dată şi Morţii l-ar fi găsit zăcând fără suflare printre 


buruieni. 

Oboseala îi înceţoşase privirea şi îi slăbise auzul, 
înăbuşind orice alt zgomot în afară de paşii monotoni şi ritmici ai 
Crenguţei care îi răsunau înfundat în urechi. 

Băgă astfel de seamă cu întârziere că iapa iuţise pasul pe 
nesimţite şi că lumina verde a pădurii devenise deodată mult 
mai strălucitoare şi intensă. Privi în sus, văzându-se în dreptul 
unui luminiş lat de mai bine de o sută de metri şi care se 
întindea spre miazănoapte cât vedeai cu ochii. Era mărginit de 
arbuşti, fără urmă de tufe sau iarbă în mijloc, şi străbătut de o 
cale pietruită. 

Sam privea uimit când la cărarea dinainte, când la soarele 
pe care nu-l mai văzuse de câteva ceasuri bune din pricina 
coroanelor stufoase. 

— Mai sunt vreo două ore până se întunecă, şopti el către 
iapă, încălecând cu destulă greutate. Ai mâncat bine de 
dimineaţă, nu-i aşa? Şi nici nu m-ai cărat azi în spinare... adăugă 
apoi cu blândeţe în glas. Acum va trebui să te revanşezi şi să 
mă duci degrabă cât mai departe de aici! 

Îl pufni râsul gândindu-se la expresia pe care o auzise de 
atâtea ori la cinema în Ancelstierre, în incinta colegiului 
Somersby: 

— Să zburăm ca vântul şi ca gândul, Crenguta! repetă el 
celebra replică. 

O oră jumătate mai târziu iapa revenise la trap cu picioare 
tremurânde, scăldată în sudoare şi cu spume la gură. Nici Sam 
nu era într-o stare mai bună, târându-se pe lângă ea ca s-o lase 
să răsufle. Nu mai ştia nici ce-l durea mai tare - rana de la picior 
ori spinarea. 

Reuşiseră totuşi să parcurgă aproape treizeci şi cinci de 
kilometri datorită căii pietruite, care deşi nu era drum principal 
fusese făcută în aşa fel încât să nu se inunde, fiindu-le astfel de 
mare ajutor. 

Începură să urce o colină domoală către creasta spre care 
drumul înainta direct, de unde Sam spera să vadă strălucirea 
Ratterlinului înainte de lăsarea întunericului. Poteca lesnicioasă 
şi viteza iepei îi ajutaseră să recupereze mai bine de o zi de 
mers prin pădure, aşa că râul nu putea fi departe. Ba din 


contră... 

Ajuns în vârf, Sam se ridică pe vârfuri câteva secunde, dar 
nu zări nimic, în depărtare. Era înşelătoare creasta, cu multe 
suişuri şi coborâşuri neaşteptate, dar râul cu siguranţă nu era 
departe. Avea să-l vadă dintr-o clipă într-alta... 

Inima îi bătea nebuneşte, ţinând isonul paşilor răsunători, 
dar mult mai lenți ai iepei, un amestec de speranţă şi frică 
nerostită. 

În faţă se ridica o nouă culme mai înaltă şi Sam înaintă 
spre ea plin de nădejde, orbit de discul sângeriu al soarelui ce 
apunea exact în faţă. 

Cu mâna la ochii pe jumătate închişi privi din nou în vale, 
zărind în sfârşit fâşia azurie scăldată în nuanțele de foc ale 
apusului. 

— E râul Ratterlin, mai mult ca sigur! exclamă el mai să 
cadă peste o movilă de pământ, ignorând durerea din degetul 
piciorului. 

Nu-şi mai putea lua ochii de la albastrul curgător şi 
limpede, salvarea de prigoana Morților! 

Îngheţă apoi la gândul că mai sunt încă vreo trei kilometri 
până acolo şi că în curând se lăsa întunericul. Odată cu venirea 
nopţii, Morţii de prin apropiere se vor deştepta, pândindu-l poate 
chiar din faţă. Cu siguranţă, o să stea cu ochii pe bucata de 
drum care-i mai rămăsese până la gura Ratterlinului... 

Mai mult, habar n-avea ce să facă odată ajuns la malul 
apei... Nu îşi făcuse niciun plan de rezervă în caz că nu găseşte 
vreo barcă sau măcar o plută. 

— Ce mai aştepţi, ziua de mâine? îl zori Mogget din 
desagă, făcându-l să tresară speriat şi s-o pornească degrabă la 
vale cu iapa de căpăstru. La moară trebuie să ne ducem, vom 
găsi acolo adăpost. 

— Eu nu văd nicio moară nicăieri, răspunse Sameth, 
neîncrezător cercetând depărtările cu mâna la ochi. 

Nu se vedea nimic pe mal, însă era posibil să-i joace feste 
vederea de nesomn şi se simţea la fel de prost ca Ajutoarele 
fără voinţă. 

— Dacă eu zic că e o moară, atunci este, se oţări Mogget 
la el şi îi sări pe umăr din desagă, speriindu-l din nou. Nu se 


învârte roata, aşa că trag nădejde să fie abandonată. 

— De ce? se miră Sameth. N-ar fi mai bine să găsim pe 
cineva? Ne-ar da de băut şi de mâncat, şi... 

— Şi noi i-am da în schimb sărmanului morar nişte Morți 
însetaţi de sânge proaspăt, nu? îl dojeni motanul. Oricum or să 
ne dea de urmă - dacă n-au făcut-o deja. 

Fără să răspundă, Sam bătu uşurel iapa pe gât ca s-o 
grăbească. Îşi zise că, dacă se sprijină de scară, nu o va obosi 
prea tare. Oricum n-ar fi putut să bată atâta amar de drum pe 
jos de unul singur. 

Mogget avea dreptate, ca de obicei. Sam simţea Morţii 
mai aproape acum şi, când se uită în sus, zări două puncte 
negre învârtindu-se pe cerul nopţii deasupra lui. Se vede treaba 
că necromantul nu făcea economie de soli înaripaţi, care 
întotdeauna anunțau alte nenorociri, de obicei stoluri de Corbi 
puşi pe prădat. 

Motanul îi zări şi el şi îi şopti în ureche: 

— Nu mai încape îndoială că e mâna unui necromant la 
mijloc, unul care ţi-a pus gând rău, Prinţe Sameth. Slujitorii lui 
au să te caute şi-n gaură de şarpe, cu toate creaturile din 
Moarte chemate să te trimită la pierzanie. 

Sam înghiţi în sec, cuvintele lui Mogget răsunându-i în 
urechi minute bune după, îmbibate de puterea Magiei Libere ce 
sălăşluia în felina care i se odihnea pe umăr. 

O îmboldi iar pe Crenguta şi-apoi rosti primul lucru care-i 
trecu prin minte: 

— Mogget, taci din gură! 


Crenguţa se prăbuşi la vreo sută de metri de moară, 
epuizată de galopul de mai devreme şi greutatea lui Sam 
atârnând de scara şeii. Bine măcar că reuşise să nu se lase prins 
sub ea, căci de motan nu-şi făcea griji: sărise sprinten cât mai 
departe de locul accidentului. 

— Au văzut-o, zise el fără să se uite la sărmana iapă, 
scrutând cu ochi scânteietori văzduhul întunecat. Se apropie din 
ce în ce mai mult... 

— Spune-mi ceva ce nu ştiu! se răsti Sam, trăgând 
desagile de sub Crenguţa şi punându-şi-le pe umăr. 


Se aplecă apoi şi-o mângâie pe creştet, dar animalul nu-i 
răspunse. Avea ochii daţi peste cap şi părea stoarsă de puteri. 
Apucă hăţurile şi încercă să o ridice, dar era mult prea obosit şi 
nici iapa nu-l ajuta defel. 

— Grăbeşte-te! îl zori Mogget, dându-i târcoale nervos. Ştii 
ce ai de făcut. 

Sam încuviinţă din cap şi se uită înapoi către Morți. Erau 
vreo douăzeci sau mai mulţi, nişte siluete nedesluşite şi grele 
desprinse parcă din înserarea cenuşie. Fuseseră treziţi de prin 
vreun cimitir învecinat şi aduşi cu forţa după el în ciuda 
crepusculului care încă licărea la orizont. Se mişcau greu, dar îşi 
ştiau bine ţinta şi, dacă mai zăbovea chiar şi un minut, tăbărau 
pe el mai rău ca şobolanii pe un câine vlăguit. 

Scoase pumnalul şi mângâie gâtul Crenguţei, abia 
simţindu-i pulsul neregulat. Fixă apoi vârful deasupra arterei, 
dar nu putu să i-l înfigă în gâtlej. 

— Nu pot! oftă el. Poate se face bine, cine ştie... 

— Nu mai apucă... Morţii au să-i bea sângele şi au s-o 
devoreze până atunci! zise Mogget. Nu poţi s-o laşi să 
sfârşească aşa! Hai, termină ce-ai început! 

— Nu pot s-o omor! Nu pot să omor pe nimeni, nici măcar 
din milă! zise Sam ridicându-se anevoie. Mi-am dat seama abia 
după păţania cu ofiţerii de la han. O să aşteptăm aşadar 
împreună. 

Mogget şuieră înciudat şi sări pe coama Crenguţei, 
trasându-i cu ghearele o dâră de foc pe gât. După o clipă 
sângele ţâşni ca dintr-o fântână, stropindu-l pe Sam pe cizme şi 
pe faţă. lapa icni o dată şi îşi dădu duhul cu un tremur convulsiv. 

Sam o simţi alunecând în Moarte şi-şi depărtă privirile de 
la balta de sânge care se adunase sub ea. 

Motanul îl zori să pornească la drum, îmboldindu-l uşor în 
picior. Porni cu inima grea, mai mult târându-se către moară. Nu 
îi venea să creadă că o pierduse pe Crenguta şi, deşi ştia că 
Mogget făcuse ceea ce trebuie, simţea că nu e drept. 

— luţeşte pasul! îi zise motanul pentru a nu ştiu câta oară, 
învârtindu-se în jurul lui ca o minge jucăuşă şi albă. 

li auzea deja pe Morți în spate pârâind şi trosnind din 
oasele pe care acum le îndoiau cu mult mai multă uşurinţă 


decât când erau vii. Frica îl mai trezi din amorţeală şi o porni 
grăbit spre moara care părea că nu se mai arată. 

La un moment dat se împiedică şi căzu, dar se ridică iute 
înviorat de durerea uitată din picior, care îi puse mintea în 
mişcare. lapa era dusă, nu mai avea ce-i face... dar el încă mai 
putea scăpa. Din pricina oboselii i se păruse mai uşor să o 
urmeze în Moarte, dar acum era hotărât să nu se lase prins. 

Zări în sfârşit moara în faţă, înconjurată de ape, dar cu 
ecluza, canalul şi roata pe mal. Nu trebuia decât să ajungă la ea 
şi să ridice stăvilarul, şi apele repezi ale Ratterlinului aveau să le 
ţină de pavăză. 

Îşi aruncă ochii peste umăr şi se împiedică din nou, năucit 
de întunecimea Morților care se apropiau. Erau mai bine de 
douăzeci la număr şi îi înconjurau din toate părţile, la mai puţin 
de patruzeci de metri distanţă. Feţele lor palide şi imobile arătau 
ca nişte molii ameţite şi golaşe în lumina lunii. 

Mulţi aveau pe cap năframe şi pălării albastre deşirate şi, 
când Sam îi cercetă mai bine, băgă de seamă că erau chiar 
refugiații din Sud în căutarea cărora plecase tatăl său. 

— Fugi, nerodule! îi strigă Mogget, luându-i-o înainte când 
Morţii din spate iuţiră pasul, îngrijoraţi deodată să nu le scape 
prada. 

Mugşchii le scrâşniră din încheieturi când necromantuul îi 
puse pe fugă şi din gâtlejurile lor ieşiră nişte urlete hârşâite de 
luptă. 

Fără să privească înapoi, Sam le auzea paşii greoi şi 
carnea întinsă pe oasele ce stăteau să se frângă în ciuda magiei 
de unde îşi trăgeau puterea. Incepu şi el să alerge, simțind că-i 
iau foc plămânii şi gâtlejul în timp ce un val de durere îi năpădi 
trupul istovit. 

Ajunse la canalul îngust şi adânc cu Morţii pe urmele lui la 
numai câţiva metri. După încă vreo patru paşi trecu şi de podet, 
prăvălind scândurile în canal. Acesta însă era secat, aşa că 
Morţii se aruncară în gol unul după altul şi începură să se caţere 
din partea cealaltă, urmaţi de cete întregi de Ajutoare care 
păreau la fel de hotărâte. 

Disperat, Sam dădu fuga către poarta ecluzei şi roata care 
o ridica, sperând ca apele învolburate să dea năvală în canal şi 


să-i distrugă pe intruşi. 

Roata era însă înţepenită şi refuza să cedeze, mâncată de 
rugină. Văzând că nici stăvilarul nu se clinteşte, Sam se opinti 
cu toată greutatea peste roată, smulgând-o din lăcaş dintr-o 
singură mişcare. Rămase aşadar cu mâinile încleştate pe 
marginile ruginite când primul intrus ajunse în sfârşit la 
marginea de sus a canalului şi o apucă spre el în întunericul 
nopţii. Îi vedea silueta odinioară umană, acum strâmbă şi 
cocârjată ca într-o pictură abstractă. Braţele îi atârnau mai jos 
de genunchi şi capul i se odihnea direct între umeri, cu o gaură 
în loc de gură, căscată într-atât încât nu i se mai vedea nici 
nasul. În spatele lui se profilau alte figuri diforme care se 
căţărau pe braţele roții celei mari ca să iasă din canal. 

— Hai pe aici! îi ordonă Mogget dând nervos din coadă şi 
sărind către intrarea în moară. 

Sam dădu să-l urmeze când arătarea i se puse în faţă, 
rânjind cu gura ei imensă şi bălăngănindu-şi braţele la capătul 
cărora degetele descărnate abia aşteptau să îl apuce. 

Trase iute sabia din teacă şi o străpunse dintr-o mişcare, 
cu însemnele magice scânteind în noapte pe lama ce muşcă din 
carnea putredă. 

Creatura se clătină şi făcu câţiva paşi înapoi, cu braţul cât 
pe ce să i se desprindă. Sam o împinse iute în alte două care 
încercau să se apropie, învârtindu-se apoi să-i vină de hac alteia 
din spate în timp ce înainta încet către intrare. 

— Deschide uşa! urlă motanul de undeva de la picioarele 
lui, şi Sam întinse mâna s-o împingă, trecând pragul degrabă şi 
trântind-o apoi direct în feţele desfigurate ale Morților. 

În secunda următoare Mogget sări în sus cu blana zburlită 
şi imediat se auzi un păcănit scurt, semn că motanul trăsese 
zăvorul. Atâta timp cât uşa rămânea închisă erau la adăpost. 

Înăuntru era întuneric beznă. Nu putea distinge nimic, nici 
măcar blana imaculată a lui Mogget. 

— Mogget! îl strigă Sam speriat. 

Nici nu închise bine gura că Morţii şi începură să se 
izbească în uşă. Bine că nu erau îndeajuns de isteţi să caute 
niscai prăjini ori bâte s-o dărâme. 

— Aici sunt, zise motanul calm ca-ntotdeauna. Apleacă-te 


şi o să mă găseşti. 

Sam întinse iute mâna după el, apucându-l de zgarda 
fermecată. Pentru o clipă avu impresia că i s-a desfăcut şi 
încremeni de spaimă, însă motanul o luă încetişor la pas şi 
Ranna sună uşurel, dându-i de ştire că totul e în ordine. 
Clinchetul blând îl toropi niţel, dar uşurarea că zgarda a rămas 
la locul ei era mult mai puternică. Oricum n-ar fi adormit cu 
Morţii opintindu-se în uşa care începuse deja să trosnească din 
țâţâni. 

— Urmează-mă, îi zise motanul, o voce fără trup în 
întunericul de smoală. 

Sam se luă după el fără să crâcnească, cu urechile la 
pârâitul porţii din spate. 

Mogget se întoarse dintr-odată şi, pentru că nu îl văzuse 
Sam mai făcu un pas înainte, lovindu-se cu sabia de ceva tare. 
Tăişul ricoşă şi fu cât pe ce să-i cresteze obrazul, aşa că-şi vârî 
iute sabia în teacă şi pipăi să vadă peste ce dăduseră. 

Era o altă uşă - una care dădea spre râu, căci auzea 
vuietul apelor dincolo de ea, acoperit de bubuitul Morților în 
cealaltă parte. Moara răsuna de atâta zgomot, deşi intruşii nu 
reuşiseră încă să pătrundă înăuntru. Sam îi mulțumea în gând 
morarului că o făcuse atât de rezistentă. 

Găsi ivărul cu mâini tremurânde şi-l ridică, repetând 
mişcarea şi cu inelul de la încuietoare. Îl răsuci o dată fără 
rezultat, apoi încă o dată cu inima cât un purice. Doar nu se 
încuia pe dinafară?! 

În spate uşa scârţâi prelung şi zbură din ţâţâni sub 
greutatea Morților care dădură năvală înăuntru cu urlete 
triumfătoare, o imitație sinistră a războinicilor de odinioară. 

Învârti inelul în cealaltă parte şi uşa se deschise ca la un 
semn, făcându-l să alunece pe nişte scări care duceau spre o 
terasă îngustă. Căzu greoi cu un junghi ascuţit în picior, dar nu-l 
băgă în seamă. Era mult prea fericit că ajunsese în sfârşit la râu! 

Deşi afară era încă noapte, stelele şi reflexia lor din apă 
luminau cât de cât întunericul şi Sam văzu cât de aproape e 
râul, la mai puţin de un metru de el. Zări şi o cadă de metal în 
apropiere, îndeajuns de mare pentru mai mulţi copii, ba chiar şi 
pentru un om mare. O apucă binişor şi o împinse către râu, 


ţinând-o cu o mână în timp ce cu cealaltă îşi aruncă desagii şi 
sabia înăuntru. 

— Îmi retrag cuvintele, zise Mogget, sărind în barca 
improvizată. Nu eşti chiar atât de prost pe cât credeam... 

Sam dădu să-i răspundă, dar faţa şi gura îi erau parcă 
înţepenite. Se urcă şi el în mica ambarcaţiune, ţinându-se bine 
de ultima treaptă. Cada se afundă cam mult, rămânând totuşi 
cu câţiva centimetri deasupra apei când Sam se instală în sfârşit 
înăuntru. 

Îşi făcu vânt în larg tocmai când Morţii apărură în pragul 
uşii, năuciţi pe moment de volbura apelor curgătoare. Unul din 
ei căzu direct către barca improvizată, împins de cei din spate. 
Ţipă ca apucat când se prăvăli în jos pe scări, la fel ca un om în 
carne şi oase, încercând în van să se apuce de ceva. Câteva 
clipe mai târziu era deja în mrejele Ratterlinului şi urletul său se 
pierdu într-o ploaie de scântei şi flăcări aurii. 

Se prăbuşi din fericire lângă ei, dar valurile pe care le iscă 
aproape că umplură barca. Sam îl privea cum se zbate în apă, la 
fel ca Morţii rămaşi în prag, şi se simţi răzbunat. 

— Incredibil, zise Mogget. Chiar am scăpat... Dar ce faci? 

Sam încetă să se mai foiască şi aruncă tacticos în apă 
bucata de săpun uscat pe care se aşezase. Se lăsă apoi pe 
spate şi-şi trecu mâinile peste margini, răcorindu-şi degetele în 
apa râului ocrotitor. 

— Dacă stau să mă gândesc bine, zise Mogget, cred că 
meriţi chiar felicitări! 

Sam nu-i răspunse, căci îşi pierduse cunoştinţa. 

CAPITOLUL TREIZECI ŞI PATRU 
Călăuzitoarea 


Barca era legată la un doc subteran de care Lirael ştia, dar 
nu-l văzuse decât o dată, cu mulţi ani în urmă. Fusese construit 
la capătul unei grote uriaşe cu ieşire la suprafaţă, pe unde 
razele soarelui pătrundeau înăuntru fără să ajungă la râul care 
se învolbura dedesubt. Câţiva ţurţuri aliniaţi la gura din adâncuri 
aminteau de ghețarul de deasupra, la fel ca avalanşele 
ocazionale de zăpadă şi gheaţă. 

Erau mai multe bărci acolo, dar Lirael o identifică îndată 
pe a ei: o luntre de lemn subţire şi arcuită cu o singură cârmă, 
cu pupa în formă de evantai şi un chip de femeie cu ochii pe 
jumătate închişi la prora. Avu senzaţia că ochii aceia o iscodesc 
cumva, de parcă ştiau cine va fi următorul oaspete. La un 
moment dat i se păru chiar că femeia i-a făcut cu ochiul pe furiş. 

Sanar i-o arătă şi-i zise: 

— Ea e Călăuzitoarea. Te va duce în siguranţă până la 
Oyrre, căci a fost acolo şi-napoi de mii de ori, în voia sau contra 
curenților. Cunoaşte râul foarte bine. 

— Dar eu nu ştiu cum să conduc barca, zise Lirael cu voce 
tremurândă, privind însemnele ce mişunau tăcute pe cală, 
pânze şi catarg. Se simţea inutilă şi nevrednică, era şi obosită, 
iar gândul că de cealaltă parte a peşterii va da piept cu lumea 
largă o speria din cale-afară. Işi dorea să se facă nevăzută într- 
un ungher neştiut, să doarmă şi să uite de toate. Ce trebuie să 
fac? zise într-un târziu fără prea multă tragere de inimă. 

— Nu foarte multe, o linişti Sanar. Că/ăuzitoarea va şti ce 
e de făcut. Tu nu trebuie decât să ridici şi să cobori pânzele şi să 
cârmeşti din când în când. Hai să-ţi arăt cum. 

— Îţi mulţumesc, bâigui Lirael şi o urmă în barcă, ţinându- 
se de parapet când o simţi legănându-i-se sub picioare. 

Ryelle îi dădu rucsacul, arcul şi sabia peste bord şi Sanar o 
îndemnă să-l aşeze pe primul într-o cutie căptuşită de la prova, 
în timp ce sabia şi arcul ajunseră fiecare în câte un cufăr special 
de o parte şi de alta a catargului, să fie mai la îndemână, dar şi 
la adăpost de umezeală. 


Sanar îi arătă apoi cum să ridice şi să coboare velatura 
bărcii - o singură pânză triunghiulară - şi cum să manevreze 
tangonul. Că/ăuzitoarea avea să-şi potrivească singură vela şi îi 
va îndruma mâna pe cârmă, îi explică ea fetei. În caz de pericol 
o putea lăsa să se descurce singură, dar barca prefera totuşi să 
simtă pe cineva alături. 

— Sperăm să ai un drum fără primejdii, zise Ryelle când 
terminară cu poveţele. În mod normal ar trebui să fie linişte 
până la Oyrre, dar acum nu mai putem fi sigure de nimic, pentru 
că nu ştim cine se ascunde în groapa pe care ai văzut-o - şi nici 
ce gânduri are. Rămâi în barcă peste noapte decât să tragi la 
mal ori pe vreo insulă în drum, e mai sigur aşa. Când ajungi la 
Oyrre încearcă să ceri ajutorul ofiţerilor supuşi Regelui şi arată- 
le scrisoarea asta de la noi, Profetesele Vegherii. Cu puţin noroc 
poate se nimeresc şi câţiva străjeri din Garda Regală prin 
preajmă, sau chiar Abhorsen dacă s-a întors din Ancelstierre. 
Oricum, nu trebuie să pleci către Hotar fără însoțitori bine 
înarmaţi, iar de acolo mă tem că nu te mai putem ajuta. Noi te- 
am văzut în luntre pe Lacul Roş, dar nu ştim ce va fi nici înainte, 
nici după. 

— Într-un cuvânt, fii atentă şi ai grijă de tine, zise Sanar 
zâmbind trist, micile cute de pe frunte şi din dreptul ochilor 
trădându-i îngrijorarea. Nu uita că ce vedem noi e doaro 
posibilitate, nu o certitudine a viitorului. 

— Promit să fiu atentă, le asigură Lirael, neliniştită acum 
că momentul despărțirii se apropia. 

Era prima dată când pleca atât de departe, într-o lume 
care nu ştia nici de Gheţar şi nici de casele Clayrelor din munte, 
unde va întâlni mulţi străini şi va înfrunta pericole nebănuite, şi 
mai ales un duşman de care se temea şi nu ştia nimic. Nu-i era 
foarte clar nici ce trebuie să facă. O trimiseseră pe lac să-l 
găsească pe tânărul numit Nicholas fără să-i spună când şi cum. 
Tot ce ştia era că se va întâmpla cândva în cursul verii. Şi dacă 
nu dădea de el? Dacă se întorcea în Gheţar lipsită de izbândă, 
dar în viaţă, o mai primeau oare Clayrele înapoi sau o lăsau de 
izbelişte? Ce o să se facă ea atunci? 

In spatele acestor gânduri se ascundea însă un sentiment 
de nerăbdare, senzaţia că scapă în sfârşit de traiul monoton 


care - deşi nu-i plăcea să recunoască - o sufoca. Era la bordul 
Călăuzitoarei, soarele o aştepta la ieşire, iar râul avea s-o poarte 
pe tărâmuri despre care citise doar în cărţi. Avea statueta în 
buzunar şi încă mai spera că tovarăşa cuvântătoare se va 
întoarce într-o bună zi la ea. Mai mult, nu pleca de una singură, 
ci cu o misiune importantă, ca o adevărată Fiică a Clayrului. 

— S-ar putea să ai nevoie şi de asta, îi zise Ryelle 
înmânându-i un portofel de piele plin cu monede. Trezoriera- 
Şefă o să vrea probabil să-i aduci chitanţe, deşi acum ai altele 
pe cap... 

— Hai să vedem cum ridici vela şi apoi te lăsăm să pleci! o 
îndemnă Sanar, pătrunzând-o cu privirea ei de azur, ghicindu-i 
temerile pe care se sfia să le rostească. Deşi nu am zărit nimic 
în Viziune, ceva îmi spune că ne vom revedea. Un lucru să nu 
uiţi, Lirael: cu sau fără Darul Viziunii, eşti Fiica Clayrului. Mergi 
cu bine şi adu-ţi mereu aminte de unde ai plecat! 

Lirael încuviinţă din cap cu un nod în gât şi trase de 
frânghie ca să ridice pânza. Bucata triunghiulară se înălţă uşurel 
însă rămase moale, căci docul era la adăpost şi vântul nu bătea 
mai deloc aici. 

Ryelle şi Sanar făcură o plecăciune înainte să desfacă 
vraja care o ţinea pe Că/ăuzitoare legată de doc. Curenţii iuți o 
prinseră pe dată în jocul lor ameţitor şi Lirael simţi cârma 
răsucindu-i-se în mână, îndemnând-o să pornească la drum. 

Aruncă o ultimă privire în spate când ieşi la lumină, zărind 
deasupra ţurţurii minusculi strălucind în soare. Sanar şi Ryelle îi 
făceau cu mâna de pe doc când o rafală scurtă umflă deodată 
vela Căl/ăuzitoarei şi-i ciufuli părul. 

„lată-mă plecată...” îşi zise Lirael când se văzu în larg. Nu 
mai era cale de întoarcere acum şi ar fi pierdut oricum în lupta 
cu curenţii. Râul purta barca în voia lui şi ea se supunea, la fel 
cum şi Lirael se lăsa purtată de destin. De fapt această barcă 
era destinul ei, căci o ducea spre locuri noi şi neştiute. 

Ratterlinul venea deja voluminos la întâlnirea cu izvoarele 
din adâncimi, adunând zăpezile topite de pe munte şi sute de 
pâraie ce străbăteau regatul Clayrelor ca o reţea de vase 
capilare. Cu toate astea, odată ajuns aici, numai canalul central 
- lat de vreo cincizeci de metri - era îndeajuns de adânc pentru 


navigaţie. La margine, râul scădea considerabil, spălând cu 
apele-i limpezi mii şi mii de pietricele lucitoare. 

Lirael îşi umplu plămânii de aerul proaspăt cu miros de 
alge, zâmbind la soarele care o încălzea. Aşa cum îi spuseseră 
surorile Clayre, Că/ăuzitoarea îşi croia drum prin cei mai iuți 
curenţi în timp ce vela mare se unduia în bătaia vântului, făcând 
corabia să zboare peste valuri către nord. După un timp îi mai 
veni inima la loc, văzând că barca îşi poartă într-adevăr singură 
de grijă. Devenise chiar plăcut să înfrunte iureşul apelor cu părul 
în vânt, sub ploaia de stropi fini care o răcorea de fiecare dată 
când corabia tăia valurile cu botul. Ar fi fost pe deplin fericită 
dacă ar fi avut-o şi pe Obraznică alături, prietena ei cea mai 
bună. 

Vâri mâna în buzunar după statuetă, sperând că dacă o 
ţine la piept îi va mai trece dorul de Căţeaua ei cea dragă. Abia 
la Oyrre putea încerca să o aducă înapoi, căci fără firul de argint 
şi alte ustensile pentru vrajă nici n-avea rost să înceapă. 

In locul pietrei reci şi alunecoase dădu însă peste ceva 
cald şi blănos, iar când îl trase afară constată cu uimire că era o 
ureche de câine, urmată de creştetul rotund şi apoi cealaltă 
ureche. Îndată din buzunarul vestei se iţi capul Căţelei, mult 
prea mare să încapă înăuntru, ca să nu mai vorbim de restul 
corpului. 

— Aaah, în ce înghesuială am stat! mormăi animalul, 
scoțând afară un picior din faţă şi scuturându-se cu sârg. Făcu la 
fel şi cu celălalt şi-apoi ieşi cu totul din buzunar, lăsând-o pe 
Lirael cu gura căscată şi jambierele pline de păr. Până să se 
dezmeticească ea, Căţeaua se şi repezi la ea s-o lingă 
drăgăstos. Deci am plecat în sfârşit! lătră ea fericită, cu gura 
deschisă şi limba afară, ca să se răcorească în briza umedă. A 
durat cam multişor... Şi unde zici că mergem? 

Lirael nu-i răspunse, mulţumindu-se pentru început s-o 
îmbrăţişeze cu putere, trăgând aer în piept de mai multe ori ca 
să n-o podidească plânsul. Căţeaua aşteptă răbdătoare fără s-o 
lingă pe ureche, care aproape îi atingea botul. Când fata începu 
să respire normal, Obraznica o întrebă din nou încotro merg. 

— Unde anume nu ştiu exact, dar pot să-ţi spun de ce, 
zise Lirael în cele din urmă, cercetând buzunarul cu atenţie, să 


se asigure că oglinda a rămas la locul ei. | se păru foarte ciudat 
că nu se lărgise câtuşi de puţin după isprava de mai adineauri. 

— Ce mai contează motivaţia dacă ne îndreptăm spre 
locuri neştiute, cu zarvă şi mirosuri noi şi cu unghere numai 
bune să te uşurezi... Aă, scuzaţi limbajul, căpitane! 

— la nu mai fi aşa de veselă, i-o tăie scurt Lirael. 

Căţeaua deveni dintr-odată serioasă şi se aşeză la 
picioarele fetei, continuând însă să dea din coadă şi să inspire 
cu nesaţ aerul rece, clănţănind din dinţi la răstimpuri. 

— Nu e o călătorie de plăcere, cum făceam acasă în 
Gheţar, îi explică fata. Trebuie să găsesc un bărbat... 

— Aaa, dar asta e foarte bine! o întrerupse Obraznica 
înainte să-şi termine vorba, sărind să o lingă pe faţă. E vremea 
să te înmulţeşti şi tu, ce-i drept... 

— Asta-i chiar culmea! se înfurie Lirael, silind-o să se 
aşeze înapoi. iți stă capul numai la prostii! Tânărul ăsta de care 
îţi spuneam e din Ancelstierre şi încearcă să scoată din pământ 
ceva necurat undeva lângă Lacul Roş. Nu ştiu exact despre ce e 
vorba, dar e îngropat acolo de secole şi are puteri de Magie 
Liberă atât de pervertite încât mie mi-a venit rău doar uitându- 
mă în groapă prin Viziunea lui Ryelle şi Sanar. Era şi un 
necromant acolo, care nu ştiu cum se face că m-a văzut şi 
fulgerele loveau într-una în groapă, şi... 

— Hmm, nu-mi place deloc ce aud, mormăi Căţeaua pe un 
ton grav. Nu mai dădea din coadă şi nu mai hăpăia stropii 
minusculi, ci o privea ţintă. Spune-mi tot ce ştii de la început, 
din momentul când au venit Clayrele după tine în Prăpastie. 

Lirael încuviinţă şi-i povesti de-a fir a păr tot ce-i 
spuseseră gemenele, descriindu-i în detaliu şi Viziunea la care o 
făcuseră părtaşă. 

Când termină, observă că Ratterlinul se umflase deja 
destul de mult, ajungând la dimensiunile lui normale, cu care 
toată lumea din Regat era obişnuită. Avea acum mai bine de un 
kilometru jumătate în lăţime şi era foarte adânc, iar în mijloc 
apa era închisă la culoare şi limpede, aşa încât puteai vedea 
peştii argintii înotând pe fund. 

Căţeaua se aşeză cu botul pe labe, privind îngândurată în 
zare cu ochii ei cafenii. Lirael o cerceta înduioşată, întrebându- 


se ce-i trece prin cap. 

— Nu-mi place câtuşi de puţin, zise ea într-un sfârşit, 
revenindu-şi din visare. Nimeni nu ştie clar ce se întâmplă şi te- 
au trimis pe tine cu capul înainte. Clayrele rămase fără Viziune, 
Regele şi Abhorsen plecaţi din Regat, iar acum groapa asta care 
atrage fulgere... E semn rău, nu încape îndoială. Unde mai pui c- 
a apărut şi necromantul... 

— La o adică ne-am putea duce în altă parte, zise Lirael cu 
jumătate de gură, neaşteptându-se s-o vadă atât de tulburată. 

Căţeaua o privi mirată şi zise repede: 

— Nu se cade să facem una ca asta! Fie că-ţi place sau nu, 
ai o datorie şi trebuie să o îndeplineşti! Eu n-am zis niciodată să 
ne dăm bătute... 

— Nu, fireşte că nu, o aprobă Lirael. 

Tocmai se pregătea să îi explice că nici ea nu sugerase să 
dea bir cu fugiţii, că doar subliniase o alternativă pur ipotetică, 
dar îşi zise că mai bine o lasă baltă. 

Obraznica tăcu şi ea vreo câteva minute, la capătul cărora 
se ridică şi zise: 

— Dar obiectele care te aşteptau în camera pe care am 
descoperit-o împreună? Le ai la tine şi ştii cum să le foloseşti? 

— Nu ştiu dacă mă aşteptau pe mine. S-a întâmplat să le 
găsesc, dar nu ţin neapărat să le şi păstrez. 

— Nu e pentru cine se nimereşte, ci pentru cine se 
pregăteşte, zise Căţeaua prețioasă. 

— Asta ce mai vrea să însemne? 

— Habar n-am, recunoscu Obraznica. Dar ia spune, ştii să 
le foloseşti sau nu? 

— Păi am citit Cartea Amintirilor şi a Uitării, bâigui Lirael, 
aşa că teoretic ştiu... 

— Cu practica văd că stai mai prost, replică ea. S-ar putea 
să te căieşti mai încolo că n-ai exersat îndeajuns, aşa că ar fi 
bine să începi să te antrenezi. 

— Dar pentru asta va trebui să trec în Moarte, şi nu ştiu 
cum se face şi nici dacă e bine. Clayrele se îngrijesc de viitor, nu 
de trecut! 

— Eu nu am zis decât c-ar trebui să te foloseşti de darurile 
primite, îi repetă Căţeaua. Altfel ar fi ca şi când mi-ai da un os şi 


eu nu m-aş sinchisi de el. 

— Mira-m-aş, i-o întoarse Lirael. Comparaţia e interesantă 
totuşi... deşi, din câte ştiu, tu mai ascunzi din când în când câte 
un os prin zăpadă. 

— Da, dar le mănânc pe toate pân' la urmă! 

— De unde eşti aşa de sigură că n-o să mi se-ntâmple 
nimic rău? o trase Lirael de limbă. De fapt, de unde ştii tu atâtea 
despre „darurile” mele? Eu una nu-mi aduc aminte să-ţi fi 
povestit... 

— Dacă chiar vrei să ştii, am aflat din cărţi. Când stai într- 
o bibliotecă toată ziua începi să citeşti destul de mult, o informă 
Căţeaua, răspunzând întâi la cea de-a doua întrebare. Cât 
despre ce ne-aşteaptă mai departe, am putea înnopta peo 
insulă unde să foloseşti Oglinda Cenuşie şi să păşeşti în Moarte 
sub ocrotirea apei dimprejur. În caz de primejdie nu trebuie 
decât să sărim în barcă şi să ne vedem de drum... 

— Adică în cazul în care mă atacă cineva... 

De asta se temea cel mai mult, deşi era şi curioasă să 
vadă în trecut. Ce păcat că nu se putea fără să treacă în 
Tărâmul de Dincolo! Cartea Amintirilor şi a Uitării explica 
îndeamănunt ce trebuie să faci ca să te duci şi să te-ntorci de- 
acolo, dar cum putea ea să fie sigură că nu e o minciună? 

Cu naiul altă pacoste: era util în felul său ca armă 
împotriva Morților, cu cele şapte fluiere numite după clopoţeii 
fermecaţi, numai că nu era deloc la fel de vrednic ca acestea şi 
Lirael citise că: „deşi folosit îndeobşte de către Păstrătoarea 
Amintirilor, Viitorul Abhorsen se va sluji nu de puţine ori de 
acest instrument înainte să poată mânui clopoţeii cu încredere”, 
ceea ce nu i se părea fantastic. 

Chiar dacă fluierele nu se comparau cu clopoţeii, erau 
totuşi destul de puternice să o apere la nevoie - numai să ştie 
cum să-i folosească urmând învăţăturile din carte. Plus că abia 
aştepta să vadă ce descoperă... 

— Ar trebui s-ajungem la Hotar cât mai curând posibil, o 
necăji ea pe Obraznică, dar n-ar strica câteva ore de odihnă, 
adăugă apoi ca s-o împace. Aş vrea totuşi să trag un pui de 
somn înainte să ne oprim şi pe urmă putem păşi în Moarte să 
vedem ce ne dezvăluie trecutul. 


— Foarte bine, zise Căţeaua. Mi-ar prinde bine o plimbare. 


CAPITOLUL TREIZECI ŞI CINCI 
Păstrătoarea Amintirilor 


Erau în mijlocul unei insulițe, mărginite de tufişuri şi 
copaci prizăriţi din pricina terenului bolovănos. Catargul 
Călăuzitoarei trona deasupra lor la nu mai mult de treizeci de 
metri în spate, un refugiu de nădejde în caz că li se întâmpla 
ceva în Moarte. 

Pregătindu-se să intre în Tărâmul Umbrelor, Lirael îşi 
prinse la brâu sabia dăruită de Clayre, simţind-o atârnând 
greoaie de cingătoarea lată de piele care-i strângea mijlocul. 
Deşi era mai lungă şi mai grea decât cea cu care se antrena ea 
de obicei, îi părea oarecum familiară, cu toate că nu mai văzuse 
aşa sabie până acum. Altminteri şi-ar fi amintit mânerul cu fir de 
argint şi măciulia de bronz cu piatra verde în mijloc. 

Ţinea naiul în mâna stângă, privind însemnele 
Legământului dănţuind pe fluierele de argint, învăluite în Magia 
Liberă dinăuntru. Le cercetă pe toate unul după altul, amintindu- 
şi ce scria în carte despre fiecare în parte. Trebuia să ştie precis 
pe care şi când să-l folosească, altfel putea să o sfârşească rău. 
Le murmură numele cu voce tare, să fie sigură că nu le-a uitat şi 
să mai câştige ceva timp. 

— „Primul şi cel mai cumpătat e Ranna, recită Lirael din 
carte, vizualizând pagina cu pricina. Ranna, Toropitorul, are 
puterea să-i adoarmă de îndată pe toţi cei care îl ascultă. Al 
doilea e Mosrael, Deşteptătorul, un fluier tare năzdrăvan. 
Sunetul lui ghiduş îl poate afunda în Moarte pe cel ce-l foloseşte, 
iar pe ascultător îl scoate la lumină şi trezi la Viaţă. Kibeth e-al 
treilea, Hoinarul. El le dă voie Morților să umble ori îi sileşte să i 
se supună, dar e viclean fără pereche şi-şi poate obliga stăpâna 
să fie la cheremul lui chiar dacă ea se împotriveşte. Dyrim al 
patrulea, Glăsuitorul, care cu cântul său duios dezleagă limba 
celor morţi, redând cuvintelor uitate sens, dar poate şi să te- 
amuţească dacă vorbeşti prea mult şi fără rost. Urmează 
Belgaer, numărul cinci, Cugetătorul prin mijlocirea căruia cei 
duşi primesc un dram de minte şi-un trup care să le-amintească 
de ce-au fost. Dacă nu eşti atent cum sufili-n el, rişti să îi 


nimiceşti pe toţi, plus că se-apucă să cânte de unul singur când 
nici nu te aştepţi. Penultimul e Saraneth, Inchizitorul, care cu 
glasul lui poruncitor şi gros îi leagă pe toţi Morţii de voia celui 
care-l mânuieşte.” Făcu o pauză înainte să rostească numele 
ultimului şi cel mai lung dintre fluiere, cel care nu se încălzea 
defel oricât l-ar fi ţinut în mână şi o înfrigura la fiece atingere. 
„Şi în sfârşit Astarael, Suspinătorul, care folosit cum se cuvine 
va izbuti s-alunge Morţii până aproape de cea de-a Noua Poartă, 
cu suflător cu tot. A nu fi folosit dacă există o altă cale de 
scăpare.” 

— Toropitorul, Deşteptătorul, Hoinarul, Glăsuitorul, 
Cugetătorul, Inchizitorul şi Suspinătorul, le înşirui Căţeaua dintr- 
o suflare, întrerupându-se din activitatea ei favorită, adică 
scărpinatul urechii. Ar fi fost bine să avem banduliera cu 
clopoței, fluieraşele asta nu-mi inspiră prea mare încredere! 

— Şşt, făcu Lirael. Incerc să mă concentrez. 

Ştia că n-are niciun rost să o întrebe de unde ştie numele 
fiecăruia, deşi bănuia că Obraznica citise pe furiş Cartea 
Amintirilor şi a Uitării în timp ce ea dormise. 

Pregătită pentru călătoria care o aştepta, Lirael îşi scoase 
sabia din teacă, gata să sufle în cel puţin două sau trei dintre 
fluiere. Băgă de seamă că lama de argint era scăldată de 
însemne magice printre care se vedea şi o inscripţie. O ridică 
spre lumină şi începu să citească: 

— „Clayrele m-au Zărit, Ziditorii m-au Făurit şi nu mă va 
Uita niciun duşman nesocotit!” 

— He-he, o surată de-a Ferecătoarei! zise Căţeaua, 
amuşinând-o cu interes. De asta chiar nu ştiam. Cum îi zice? 

Lirael întoarse tăişul pe partea cealaltă să vadă dacă scrie 
ceva, când deodată zări cum literele se amestecă, formând alt 
cuvânt. 

— Nehima, rosti ea confuză. Ce-o fi însemnând? 

— Nu înseamnă nimic, e un nume, îi explică Obraznica. 
Văzând că Lirael tot nu s-a lămurit, o privi cu capul într-o parte 
şi continuă: Ai putea de pildă să zici că înseamnă... „nu-mă- 
uita“, deşi ironia face că nimeni nu-şi mai aduce aminte de 
sărmana Nehima. Oricum, e de preferat sabia unui bloc de 
piatră, nu crezi? Mare minune totuşi că ţi-au dat-o, e semn de 


mare preţuire. 

Lirael încuviinţă din cap fără să răspundă, cu gândul la 
Gheţar şi la surorile Clayre. Ryelle şi Sanar îi dăduseră sabia fără 
să-i spună cât e de importantă şi mai ales că o forjaseră chiar 
Meşterii Zidari. Ţinea în mână, aşadar una dintre avuţiile cele 
mai de preţ ale Clayrelor. 

Căţeaua o împunse în picior, zorind-o să treacă la treabă. 
Lirael îşi înfrână atunci lacrimile şi se concentră intens, aşa cum 
citise în Cartea Amintirilor şi a Vitării. Ideea era să simtă 
Moartea mai întâi şi-apoi să-i treacă pragul, lucru foarte uşor în 
locuri unde ori muriseră, ori erau îngropaţi mai mulţi oameni, 
dar posibil de altfel în oricare altă parte. 

Închise ochii şi se încruntă concentrată, simțind în sfârşit 
atingerea de gheaţă a Morţii pe obraz. Se aplecă spre ea şi o 
lăsă să îi cuprindă buzele, pomeţii şi braţele întinse în timp ce 
soarele încă o încălzea din spate. 

| se făcea din ce în ce mai frig pe măsură ce promoroaca 
înainta în jos pe picioare, iar la un moment dat simţi o 
împunsătură în genunchi care cu siguranţă nu era de la Căţea, 
care-o atingea uşor cu botul când voia să-i amintească de ceva. 
Dăduse de râul aprig din Tărâmul Umbrelor, care voia cu orice 
preţ s-o tragă în străfunduri. 

Când deschise ochii, îl văzu încolăcindu-i gleznele negru şi 
opac, nicidecum ca apele limpezi ale Ratterlinului. Insula 
dispăruse şi ea, cu tot cu cerul şi soarele amiezii de vară. Totul 
era învăluit în umbre cenușii, cât vedeai cu ochii. 

O trecu un fior de gheaţă - şi nu doar de la răcoarea 
Morţii. Nu-i venea să creadă că e într-adevăr acolo! Undeva în 
depărtare se auzea vuietul unei cascade, pesemne Prima 
Poartă, din câte îşi amintea din carte. 

Curenţii o cuprinseră din nou şi Lirael se lăsă în voia lor 
câţiva paşi. Văzând aşa, i se încolăciră şi mai abitir de glezne, 
îngheţându-i picioarele de tot. Ce simplu ar fi fost să se lase 
dusă de ape, să-i poarte ele trupul amorţit unde voiau! 

— Nu se poate! se dezmetici pe dată făcând un pas înapoi. 

Citise despre râu în carte, ştia că trebuie să-i ţină piept şi 
că nu-i bine să te aşezi ori să-l urmezi unde te poartă. Tot cartea 
o învățase şi cum să-şi găsească drumul înapoi cu puterea 


minţii. Într-adevăr, ştia exact pe unde să se-ntoarcă, lucru deloc 
de neglijat. 

In afară de vuietul Primei Porţi în depărtare nu se auzea 
nimic, nici măcar un clipocit sau susur înfundat. Lirael ciuli 
urechile gata să fugă în caz de pericol, dar totul în jur era 
cufundat în linişte. 

Simţi deodată un fior străin şi-şi aruncă ochii de jur 
împrejur, zărind parcă ceva mişcându-se în apă, o dâră neagră 
care înainta către cascadă şi care se făcu brusc nevăzută. li 
trecu imediat şi senzaţia de apăsare şi după câteva secunde nici 
nu mai ştia dacă fusese aievea sau doar i se păruse. 

Oftă, trase sabia din teacă şi puse apoi naiul în buzunar, 
de unde scoase Oglinda Cenuşie. Aici, în Primul Hotar, putea să 
arunce o privire doar în trecutul nu foarte îndepărtat. Ca să vadă 
în vremurile de odinioară ar fi trebuit să se aventureze mult 
dincolo de Prima Poartă, însă astăzi nu voia să afle decât ce s-a 
întâmplat cu douăzeci de ani în urmă. 

Oglinda se deschise cu un păcănit scurt al cărui ecou 
umplu negurile amorţite. Lirael închise ochii îngrozită şi în 
secunda următoare începu să ţipe auzind un pleoscăit în spate. 

O luă la fugă instinctiv către Prima Poartă, mutând oglinda 
în mâna stângă în timp ce cu dreapta îşi scoase sabia, gata de 
atac. Era atât de speriată că nu-şi dădea seama ce se întâmplă. 

— Sunt eu, stai liniştită, se auzi glasul Căţelei, care dădea 
din coadă bucuroasă lovind apa ritmat. Mă plictiseam de una 
singură... 

— Cum ai ajuns aici? o iscodi Lirael în şoaptă, vârând 
sabia la loc. Nu-şi revenise din tremurat. Era să mor de frică! 

— Te-am urmărit, răspunse ea. N-a fost aşa de greu, 
trebuie doar să ştii cum să mergi. 

Pentru a nu ştiu câta oară Lirael se întrebă ce puteri 
ascunde de fapt năzdrăvana ei tovarăşă, dar nu era momentul 
să o descoasă. Cartea o îndemna să nu stea prea mult în acelaşi 
loc în Moarte, ca să nu o dibuiască niscai arătări cu care chiar nu 
voia să dea ochii. 

— Şi-acum cine mă mai păzeşte Dincolo? o dojeni Lirael. 

Dacă se întâmpla ceva cu trupul ei în Viaţă, ar fi fost 
nevoită ori să urmeze râul şi să se afunde în Moarte, ori să 


rămână aproape de ieşire şi să devină unul din acele spirite 
condamnate pe vecie să fure trupul altora ca să se întoarcă 
printre cei vii. Putea de asemenea să se transforme într-o umbră 
care suge sângele şi vlaga victimelor ca să rămână în Viaţă. 

— O să ştiu dacă se apropie careva, o linişti Obraznica, 
mirosind apa lină. Nu putem să mergem mai încolo? 

— Nu! sări Lirael. Am de gând să folosesc Oglinda aici şi 
vreau să te duci înapoi imediat! Nu e de joacă, Obraznico, aici 
nu suntem în Gheţar, ci în Moarte! 

— Ai dreptate, bâigui Căţeaua, privind-o cu ochi mieroşi, 
deşi nici n-am trecut de Primul Hotar şi... 

— Să nu te-aud! Treci înapoi imediat! îi porunci Lirael. 

Obraznica îşi dădu ochii peste cap exasperată şi o porni 
înapoi cu coada între picioare, dispărând în mai puţin de o 
secundă. 

Văzându-se în sfârşit singură, Lirael deschise de tot cutia 
cu oglinda, apropiind-o de ochiul drept. „Priveşte în oglindă cu 
un ochi, o povăţuia cartea, şi cu celălalt în Moarte, să n-ai 
surprize şi să vezi tot ce se poate. “ 

Foarte frumos în teorie, însă cam greu de pus în practică. 
Cum să priveşti la două lucruri în acelaşi timp? După un minut 
suprafaţa opacă a oglinzii începu să se deschidă şi vălul cenuşiu 
se evaporă ca prin minune, însă în loc să-şi vadă propria reflexie 
Lirael băgă de seamă că se uită cumva prin oglindă, dar nu la 
umbrele din Moarte, ci la nişte luminiţe care se învârteau 
ametitor. Era de fapt soarele care aluneca pe cer în sens invers, 
atât de repede încât curând nu se mai desluşea decât o dâră 
luminoasă în continuă mişcare. 

O apucă nerăbdarea, căci farmecul era abia la început şi 
trebuia să se decidă ce anume vrea să vadă. Se gândi la mama 
ei, încercând să şi-o imagineze aievea, dar pentru că nu şi-o 
amintea foarte bine în minte îi apăru desenul în cărbune pe care 
mătuşa Kirrith i-l dăduse cu ani în urmă, mult mai fidel probabil 
decât amintirile ei din copilărie, confuze şi idealizate. 

Cu această imagine în minte rosti cuvintele pe care le 
învățase din carte, simboluri învăluite în puterea Legământului 
cu care porunci Oglinzii să îi arate ce pofteşte. 

— Pe mama n-am apucat să o cunosc foarte bine, zise ea 


tare peste murmurul apelor. Pe tata nu l-am cunoscut deloc, dar 
vreau să-i văd pe amândoi prin vălul timpului, aşa că rogu-te, 
arată-mi-i! 

Soarele îşi încetini atunci fuga inversă şi Lirael simţi că 
oglinda o trage către ea până când dunga strălucitoare dispăru 
de tot şi în imagine rămase un singur soare. Lumina lui aproape 
o orbi înainte să se facă nevăzut, cufundând totul în întuneric. 

Incet-încet întunecimea începu să pălească şi dinaintea 
ochiului cu care privea în oglindă i se înfăţişă o cameră dincolo 
de care zărea cu celălalt negura râului. Niciuna din imagini nu 
era foarte clară, de parcă îi lăcrimau ochii sau vedea ca prin 
ceaţă. Clipi de câteva ori, însă în zadar. 

Incăperea era mare, un fel de sală de fapt, cu o fereastră 
largă la un capăt care în loc de geam avea o sticlă în mai multe 
culori. Lirael simţi că ascunde puteri magice, căci modelele şi 
culorile se schimbau necontenit după un tipar pe care nu-l 
vedea destul de clar ca să-l desluşească. În mijlocul sălii, de la 
un capăt la celălalt, trona o masă lungă dintr-un lemn fin şi 
lucios pe care se găseau felurite obiecte de argint, de la 
candelabre cu lumânări din ceară naturală care ardeau fără să 
scoată fum, solniţe şi râşniţe de piper, boluri pentru sos ori oale 
de supă, la tot soiul de dichisuri pe care nu le mai văzuse 
niciodată. Chiar în mijloc, pe un platou mare, era o friptură de 
gâscă tăiată pe jumătate, înconjurată de mai multe farfurii cu 
alte bucate pe ele. 

Nu erau decât două persoane la masă în colţul îndepărtat, 
aşa că Lirael îşi miji ochii ca să-i vadă mai bine. Primul era un 
bărbat care stătea în capul mesei într-un scaun cu spătar înalt 
ce semăna cu un tron. Deşi era îmbrăcat cu o cămaşă albă, 
simplă şi nu purta niciun fel de bijuterii, avea un aer distins, de 
om cu oarecare influenţă. Lirael se încruntă şi potrivi oglinda ca 
să vadă mai bine, însă în afară de câteva reflexii multicolore nu 
se întâmplă nimic. 

Existau, desigur, vrăji cu ajutorul cărora ar fi putut să 
îmbunătăţească Viziunea, dar nu se încumeta să le folosească 
să nu cumva să strice totul. Îşi mută privirea asupra celeilalte 
persoane, pe care o vedea ceva mai clar decât pe bărbat. 

Era într-adevăr mama ei, Arielle, sora cea mică a lui 


Kirrith. Era tare frumoasă la lumina lumânărilor, cu părul ei lung 
şi bălai pieptănat pe spate într-o cascadă strălucitoare peste 
rochia bleu pal, asemenea zăpezii din Gheţar, cu model de stele 
aurii. La gât purta un colier cu safire şi diamante care îi 
desăvârşea eleganța. 

Lirael se concentră asupra celor doi şi imaginea se limpezi 
dintr-odată în jurul lor, devenind însă neclară pe margini, de 
parcă lumina şi culoarea ştiau ce o interesează şi îi veneau în 
întâmpinare. Nici râul neguros de dedesubt nu-i mai era la fel de 
clar pe măsură ce Viziunea o acapara, dezvăluindu-i frânturi de 
conversaţie dintre cei doi. Vorbeau foarte politicos şi elegant, cu 
expresii pe care Lirael nu le auzise decât foarte rar în Gheţar, şi 
era evident că nu se cunosc foarte bine. 

— Am auzit sub acest acoperiş multe lucruri care m-au 
tulburat, doamna mea, zicea bărbatul, turnându-şi nişte vin. 
Indată un servitor se grăbi să îl ajute, dar el îl îndepărtă cu un 
gest discret. Dar asta trebuie să mărturisesc că le întrece pe 
toate! 

— Nu mi-am propus să iasă aşa, s-a întâmplat pur şi 
simplu, răspunse femeia cu o voce care lui Lirael îi păru vag 
familiară. 

Era de mirare că şi-o mai amintea, căci Arielle o părăsise 
când avea doar cinci ani. Işi dădu seama apoi că seamănă de 
fapt cu a lui Kirrith, deşi era mult mai dulce şi suavă. 

— Şi niciuna din Surorile dumitale n-a Văzut ce ai de gând 
să-mi ceri? o întrebă bărbatul. Nici Clayrele de la Veghea de 
Nouă Zile? 

— Nu, nimeni, zise Arielle cu capul plecat, roşind pe gât în 
jos. 

Lirael o privea uimită. Mama ei, sfioasă! Părea ce-i drept 
foarte tânără, nu cu mult peste vârsta ei de acum. 

Necunoscutul era şi el oarecum jenat, căci spuse îndată: 

— Soţia mi-a murit acum mai bine de optsprezece ani, dar 
fiica mea e cam de aceeaşi vârstă cu dumneata, aşa că ştiu că e 
o perioadă dificilă şi confuză şi... şi... 

— Şi că de fapt nu ştim vrem? Că ne amăgim cu vise 
deşarte? îl completă Arielle, înfruntându-i privirea cu o expresie 
uşor jignită. Am douăzeci şi cinci de ani şi nu mai sunt fecioara 


inocentă care visează la Făt-Frumos. Sunt o Fiică a Clayrului şi, 
dacă mă aflu aici, alături de un bărbat necunoscut care ar putea 
să-mi fie tată, e pentru că Viziunea m-a îndemnat să vin! 

Bărbatul puse cupa jos şi zâmbi încurcat, deşi în ochii lui 
se citea oboseala: 

— lertare, doamnă. Adevărul este că am simţit puterea 
profeţiei din prima clipă când mi-aţi vorbit, însă am îndepărtat-o 
din minte, căci mâine trebuie să plec la drum şi am de înfruntat 
multe primejdii, aşa că nu prea îmi stă capul la chestiuni 
amoroase. Nici ca părinte nu prea am cu ce să mă laud... şi, 
chiar dacă n-aş pleca mâine şi aş putea să rămân cu dumneata, 
copilul pe care-l vei purta în pântec nu-şi va vedea tatăl prea 
des. 

— Nu e vorba de dragoste ori sentimente aici, zise Arielle 
cu vocea ei suavă, privindu-l fix în ochi. O singură noapte va fi 
de ajuns să am copilul pe care mi-l doresc. Ştiu pentru că am 
Văzut-o. Cât despre lipsa tatălui, e jumătate din problemă, căci 
nici de mamă nu-i va fi dat să aibă parte prea mult timp... 

— Eşti foarte sigură de ceea ce spui, remarcă bărbatul 
calm. Şi totuşi, voi Clayrele nu Vedeţi întotdeauna ce va fi, ci 
posibilităţi de viitor care se pot adeveri sau nu. 

— Aici nu poate fi vorba decât de o singură posibilitate, 
cea pe care am Văzut-o eu, zise Arielle şi îi luă mâinile într-ale 
ei. Pielea lui fină părea şi mai albicioasă între degetele ei închise 
la culoare. Am venit aici chemată de Viziunea primită în dar de 
la strămoşi, şi pentru că aşa stă scris, dragă vere. Dar ce-ar fi să 
nu mai desfacem firul în patru şi să ne bucurăm de noaptea asta 
cât mai e vreme? Hai să mergem în pat! 

Omul şovăi câteva clipe, după care începu să râdă sănătos 
şi îi sărută mâna abia atingându-i-o cu buzele. 

— Prea bine, fie cum vrei tu în noaptea asta, zise el, 
ridicându-se de pe scaun, deşi mărturisesc că nu ştiu ce 
înseamnă sau unde ne va duce... E bine însă să mai uiţi din când 
în când de griji şi de îndatoriri!. Să mergem dară, dragă 
verişoară! 

Când îi văzu îmbrăţişându-se, Lirael închise ochiul drept 
stânjenită şi oarecum ruşinată. Dacă s-ar fi uitat la ei mai 
departe, ar fi văzut exact momentul când fusese concepută, iar 


asta era mult prea mult pentru ea. Dar chiar şi cu ochiul închis 
Viziunea nu dispăru până ce Lirael nu clipi podidită de lacrimi. 

Deşi n-ar fi recunoscut cu voce tare, se aşteptase la mai 
mult. Intotdeauna îşi închipuise că părinţii ei au trăit o poveste 
de dragoste ca-n filme, că s-au iubit pe ascuns şi au împărtăşit 
sentimente neînţelese de ceilalţi. Se părea însă că era rodul 
unei aventuri banale de o noapte, fie pentru că aşa fusese scris 
să se întâmple, fie pentru că aşa i se năzărise mamei ei. Nici nu 
ştia care-i mai rău. 

Mai mult, nu aflase mai nimic despre tatăl ei, deşi lucrurile 
pe care le văzuse şi auzise trebuiau desigur cântărite cu mai 
multă luare-aminte. 

Inchise oglinda cu acelaşi păcănit scurt şi o puse la loc în 
buzunarul de la curea, observând deodată că vuietul dindărătul 
Primei Porţi amuţise. O forţă din adâncurile depărtate ale Morţii 
înainta agale prin cascadă. 


CAPITOLUL TREIZECI ŞI ŞASE 
Un Denizen din Moarte bine cunoscut 


După câteva secunde cascada îşi reluă şuieratul 
binecunoscut, semn că drumeţul trecuse deja în Primul Hotar, 
unde era şi ea. 

Lirael scrută negurile, dar nu văzu nicio mişcare. Râul 
netulburat şi întunecimea dimprejur o împiedicau să distingă 
ceva mai departe de trei, patru metri şi nu mai era sigură nici de 
apropierea Primei Porţi. Nu ştia decât că o perdea groasă de 
ceaţă o desparte de Primul Hotar, dar nici pe aceasta n-o zărea 
nicăieri. 

Pentru orice eventualitate, scoase sabia din teacă şi naiul 
din buzunar şi făcu câţiva paşi către pragul dinspre Viaţă, 
îndeajuns de aproape să simtă căldura soarelui în spate. Ştia că 
ar fi trebuit să treacă Dincolo, dar curiozitatea îi dădu curaj şi 
rămase pe loc să vadă creatura venită din abisul Morţii - chiar 
dacă numai pentru o secundă. 

Cheful de spionat îi pieri însă îndată ce râul începu să 
freamăte, căci Denizenul se apropia de ea cu repeziciune pe sub 
apă, lăsând în urmă unde tremurânde. O apucă frica când îşi 
dădu seama cât e de mare şi cât de bine ştiuse să se ascundă 
până acum. Dacă n-ar fi observat din întâmplare undele pe 
suprafaţa netedă, n-ar fi ştiut ce pericol o paşte. 

Tocmai se pregătea să treacă iute dincolo, când apele se 
învolburară dintr-odată şi creatura începu să fugă spre ea, o 
masă informă de negură şi foc mistuitor. Avea în mână un 
clopoțel a cărui limbă suna acorduri tainice, care o ţintuiră 
locului în pragul dinspre Moarte către Viaţă. 

Era Saraneth, îl recunoscu pe dată. li simţi puterea 
strecurându-i-se până în măduva oaselor şi încleştându-i 
muşchii cu o încrâncenare străină de Magia Legământului 
împletită în clopoţelul lui Abhorsen ori în fluierul din buzunar. Un 
sunet crud, neprelucrat şi parcă mai intens, în care se simţea 
rost de Magie Liberă şi care nu putea fi decât opera unui 
necromant! 

Îi simţea voinţa de oţel în acordurile joase, căutând să-i 


subjuge spiritul şi-aşa îngrozit, sufocând-o cu o ură de nestăvilit. 
Îl vedea clar acum în ciuda apei care sfârâia în jurul lui, de parcă 
era o bucată de fier încins aruncată în râul îngheţat. 

Era chiar Hedge, necromantul din Viziune! Lirael simţea 
focul Magiei Libere arzând în el, atât de puternic încât nu se 
sinchisea de îmbrăţişarea de gheaţă a apelor. 

— Îngenunchează dinaintea stăpânului! îi porunci Hedge, 
păşind semeţ spre ea cu clopoţelul într-o mână şi cu o sabie în 
cealaltă, pe al cărei tăiş alunecau necontenit flăcărui cenușii. 

Avea o voce aspră şi necruțătoare în care se amestecau 
scântei şi fum. 

Vorbele lui o izbiră drept în moalele capului şi îşi simţi 
genunchii îndoindu-se ca la un semn. O domina cu puterea lui şi 
cântecul lui Saraneth, care încă îi răsuna în urechi şi în minte ca 
un ecou întârziat. 

Se apropie cu sabia deasupra capului şi Lirael înţelese cu 
groază că are de gând să-i spintece grumazul. Simţind 
ameninţarea atât de aproape, Nehima se smuci cu tăişul 
luminat de însemnele Legământului, dar braţul fetei rămase 
imobil de la cot în jos, prizonier voinţei de oţel a clopoţelului. 

încercă în zadar să şi-l urnească din loc, aşa că alunecă în 
Legământ să culeagă însemnele trebuincioase pentru nişte 
săgeți de foc cu care să-i vină de hac necromantului. 

— Îngenunchează! îi ordonă el din nou. 

Lirael se supuse, simțind răcoarea râului împresurându-i 
mijlocul şi umerii, primind-o bucuros în noul ei sălaş de gheaţă. 
Încerca din răsputeri să nu-şi plece capul şi în curând îşi simţi 
ceafa amorţită. 

Îşi dădu seama apoi că dacă mai cedează un pic şi-ar 
putea îndoi capul cât să atingă cu buzele naiul din mâna 
îngheţată. Se lăsă aşadar şi căută cu înfrigurare fluierele de 
argint, fără să ştie măcar din care va suna. In cel mai rău caz îl 
nimerea pe Astarael, şi-atunci va fi purtată cu tot cu 
necromantul în adâncurile Morţii. 

Suflă cât putu de tare, hotărâtă să curme ecoul 
clopoţelului pervertit şi să umple negurile cu un sunet nou şi 
curat, pătruns de acordurile Legământului. 

Clinchetul lui Kibeth îl lovi pe Hedge tocmai când se 


pregătea să-i dea lovitura de graţie. Îi învălui picioarele jucăuş, 
învârtindu-l de jur împrejur mai să-i scape sabia din mână şi- 
apoi îl mână către întâia Poartă într-un dans zglobiu, de parcă 
era beat. 

Deşi luat prin surprindere, tot nu voia să o elibereze. Lirael 
ar fi vrut să profite de moment şi să se-ntoarcă în Viaţă, dar 
parcă avea saci cu tărâţe în loc de braţe şi picioare, iar râul o 
ţinea şi el în loc. Disperată, se târa cu ultimele puteri spre 
pragul dinspre Viaţă, spre soarele şi lumina zilei de vară şi spre 
tovarăşa ei dragă. 

Izbuti în cele din urmă să răzbească dincolo, scăpată 
parcă din strânsoarea unei frânghii. Simti din nou căldura 
soarelui şi briza mângâindu-i trupul, nu înainte ca necromantul 
să-i strige în loc de rămas-bun: 

— Las’ că te ştiu eu! De mine nu te poţi ascunde, ia 
aminte! O să te... 

Nu-l auzi până la capăt, căci spiritul i se reunise deja cu 
trupul şi simţurile îşi reveniră la normal. Aşa cum scria şi-n 
carte, era acoperită din cap până-n picioare cu un strat subţire 
de gheaţă care îi îmbrăca perfect fiece cută din îmbrăcăminte. 
Când se uită mai bine observă că-i atârnă un ţurţure de nas şi se 
grăbi să-l rupă, strănutând apoi sănătos. 

— Hait! Ce-a fost asta, ce se-ntâmplă? sări Căţeaua ca 
arsă. Era chiar la picioarele ei, semn că simţise pericolul. 

— U... un n-necromant, bâigui Lirael tremurând. Acelaşi pe 
care... pe care l-am văzut în Viziunea Clavyrelor, zise ea, 
trăgându-şi sufletul. Hedge îl cheamă. Uff, am scăpat ca prin 
urechile acului! 

Căţeaua mârâi înfundat şi Lirael observă că îi venea acum 
până la umeri şi că avea nişte dinţi mult mai mari şi mai ascuţiţi. 

— Ştiam eu c-ar fi trebuit să stau cu tine, Stăpână! 

— Da, poate că ar fi fost mai bine, murmură ea. 

Încă nu-şi recăpătase suflul pe de-a-ntregul şi vorbea 
greu. Bine măcar că nu mai trebuia să-şi facă griji de 
necromant. N-avea cum să vină după ea, trebuia să se întoarcă 
în propriu-i trup mai întâi. Păcat că micul Kibeth nu îl putuse 
alunga prea departe... Oricum, era destul de puternic să se 
întoarcă în Viaţă şi să pună Morţii pe urmele ei - creaturi pocite 


fără trup. 

— O să-şi trimită creaturile după mine! Trebuie să plecăm 
iute de aici! 

Căţeaua mârâi din nou, dar nu crâcni când Lirael o apucă 
hotărâtă prin bolovani spre Că/ăuzitoare. O urmă tăcută la 
câţiva paşi în spate, astfel că ori de câte ori fata întorcea capul 
îngrijorată îşi vedea tovarăşa gata să o apere. 

După câteva minute erau din nou la adăpost în barcă, 
plutind pe apele Ratterlinului. Lirael era sfârşită de puteri şi 
stătea întinsă pe jos, cu mâna odihnindu-i-se moale pe cârmă, 
căci Că/ăuzitoarea îşi vedea singură de drum. 

— l-aş fi arătat eu ticălosului ăluia de necromant, l-aş fi 
muşcat de beregată! scrâşni Obraznica după alte câteva 
minute. Să vezi atunci ce-şi amintea de mine! 

— Mă îndoiesc, zise Lirael încă înfrigurată. E mai degrabă 
mort decât viu, aşa că poţi să-i faci orice şi tot degeaba. A zis că 
mă ştie, adăugă cu vocea stinsă, privind spre cer ca să-i vadă 
soarele faţa, să-i dezmorţească buzele şi nasul. De unde ar 
putea să mă ştie? 

— Ca necromant, eşti consumat de Magie Liberă, zise 
Căţeaua, revenind la vechile dimensiuni, mult mai puţin 
amenințătoare. Puterea pe care o caută ei şi mai ales Magia 
Liberă de care se folosesc ca s-o obţină sfârşesc prin a-i devora 
de tot. Nu te-a recunoscut pe tine personal, ci neamul pe care-l 
porţi în sânge. La asta s-a referit probabil. 

— Nu-mi place să mă cunoască lumea în afara Gheţarului, 
zise Lirael scuturată de un tremur. Nu vreau să ştie cine sunt. 
Pesemne că necromantul e cu Nicholas acum, undeva în Viaţă. 
Asta înseamnă că atunci când voi da în sfârşit de Nicholas, am 
să-l găsesc şi pe el. Sau mai degrabă el mă va găsi pe mine... 
Sunt ca gândacul care caută musca în pânza de păianjen! 

— Toate la vremea lor, zise Căţeaua ca s-o mai 
liniştească. O să vedem ce-i de făcut când va fi cazul. 
Deocamdată suntem pe râu, în siguranţă. 

Lirael încuviinţă din cap, gânditoare. Se ridică apoi şi 
începu s-o scarpine sub bărbie şi după urechi. 

— Obraznico, zise ea şovăitoare, dar... şi tu ai Magie 
Liberă în tine, poate mai multă chiar decât Magia Legământului 


din guler. Tu... tu de ce nu eşti ca necromantul? 

Căţeaua oftă şi Lirael simţi un iz uşor de carne care-o făcu 
să strâmbe din nas. Patrupedul îşi lăsă capul pe-o parte şi 
rămase parcă pe gânduri înainte să-i răspundă: 

— La începuturi, toată magia a fost Magie Liberă - pură, 
fără zăgazuri sau struneli. Apoi a fost creat Legământul, care a 
luat o mare parte din Magia Liberă şi a făcut-o ordonată, a 
împărţit-o după reguli şi însemne. Magia Liberă rămasă pe afară 
a devenit apoi unealta necromanţilor şi-a altor creaturi precum 
Stilken, Margrue, Hish, Analem ori Gorger, alături de alte 
plămădiri de-ale lor. E vorba, aşadar, pe de o parte de magia 
care n-a fost inclusă în Legământ. Făcu o pauză scurtă, apoi 
continuă: Să nu uităm totuşi de Magia Liberă care a ajutat la 
formarea Legământului, dar care nu s-a mistuit în el. Ea nu 
poate fi comparată cu cealaltă, care a refuzat să se alăture 
creaţiei. 

— Ai pomenit de începuturi, o întrerupse Lirael, voind să 
se asigure că a înţeles bine. E vorba, aşadar, de un timp 
dinaintea Legământului? Nu era vorba că Legământul nu are 
început - şi nici sfârşit? 

— Orice lucru are un început, răspunse Căţeaua. Chiar şi 
Legământul. Eu ştiu mai bine ca oricine, doar am fost aici când |- 
au creat, ba chiar şi mai înainte, când Cei Şapte au hotărât să-l 
făurească şi numai Cinci au purces apoi la înfăptuire. Într-un fel, 
ai fost şi tu aici, Stăpână, căci te tragi dintr-unul din cele Cinci 
Neamuri Slăvite. 

— Dintr-una din Forţele de Căpătâi? se învioră fata 
deodată. Îmi aduc aminte poezioara pe care-am învăţat-o la 
şcoală, prin clasele primare... 

Se ridică cu spatele drept şi-şi împreună mâinile la spate, 
exact cum fac cei mici când se pregătesc să recite: 


Cinci Forțe de Magie pământul au legat, 
În slujba Legii Drepte mâna ele-au dat. 
Una e a celor cu fruntea-ncoronată 

Două la Magii ce Moartea țin legată, 

A treia şi a cincea în piatră şi mortar 

În vreme ce a patra veghează din Gheţar. 


— Întocmai aşa, zise Obraznica. O poezie numai bună de 
învăţat pentru căţeluşi. Cele Cinci Neamuri - sau Forţele de 
Căpătâi - sunt făuritorii Legământului. Urmaşii lor pe linie de 
sânge, alături de Zid şi Pietrele de Legământ sunt rodul 
sacrificiului Celor Cinci, care le-au dăruit puterea străbunilor tăi. 
Aceştia, la rândul lor, au separat o parte din putere în piatră şi 
mortar când şi-au dat seama că sângele e slab şi foarte uşor de 
pervertit. 

— Şi-atunci, dacă Cei Cinci s-au... mistuit într-un fel la 
făurirea Legământului, cu ceilalți doi ce s-a întâmplat? întrebă 
Lirael încruntată. Era mai complicat decât crezuse, mai ales că 
nicio carte nu menţiona astfel de lucruri, ci doar că Legământul 
existase dintotdeauna şi va continua să existe la nesfârşit. 
Ziceai parcă ceva de şapte... 

— De fapt, la începutul începutului au fost Nouă, zise 
Căţeaua repezit. Nouă care s-au ridicat dintre zecile de mii de 
suflete care-şi duceau existenţa neştiutoare pe acest pământ, 
învăluiţi în mantia Magiei Libere. Erau cei mai puternici şi cei 
mai luminaţi la minte, însă dintre ei doar Şapte s-au prins în 
Legământ. Din cei doi rămaşi, unul n-a vrut să se amestece în 
treaba celor Şapte, dar l-au convins să asculte Legământul, iar 
celălalt li s-a împotrivit şi-a fost răpus. 

— Numărul opt şi nouă, zise Lirael, numărându-i pe 
degete. Ar fi mult mai simplu dacă în loc de numere ar avea 
nume! oftă ea. Oricum, de şase şi de şapte nu mi-ai zis nimic. 
Cu ei ce s-a întâmplat, de nu fac parte din Forţele de Căpătâi? 

— Ei au transmis urmaşilor o mare parte din putere, dar 
nu s-au dăruit complet, îi explică Obraznica. Bănuiala mea e că 
n-au vrut să renunţe de tot la independenţă, ci să-şi continue 
existenţa ca până atunci, într-o formă sau alta. Cred că mai întâi 
de toate voiau să vadă ce se întâmplă. Şi, dacă vrei să ştii, chiar 
aveau nume: de la ei ne-au rămas denumirile clopoţeilor şi ale 
fluierelor pe care le porţi la cingătoare. Fiecare păstrează încă o 
mică parte din puterea celor Şapte, puterea de dinainte de 
crearea Legământului. 

— Ş-şi tu... eşti şi tu parte din cei Şapte? o întrebă Lirael 
după un moment de tăcere. 


Nu-i venea a crede că unul din făuritorii Legământului - 
indiferent la câtă mărire şi putere renunţase - ar fi acceptat să-i 
fie tovarăş tocmai ei, sau că îşi va dori să-i stea alături şi mai 
departe, acum că-şi dezvăluise adevărata identitate. 

— Ce-i cu mine? Eu sunt Căţeaua Obraznică, zise animalul 
senin, o rămăşiţă de la începuturi, dăruită Legământului de 
bunăvoie. Şi voi fi mereu alături de tine, Lirael, să nu te îndoieşti 
nicicând de asta. 

— Ştiu... bâigui fata neîncrezătoare, îmbrăţişând-o cu faţa 
îngropată în gâtul blănos şi cald. Şi eu îţi voi fi prietenă pe vecie, 
adăugă apoi emoţionată. 

Căţeaua o lăsă să-i atârne de gât o bună bucată de vreme, 
rămânând alertă la zgomotele dimprejur, cu urechile ciulite. 
Adulmeca aerul cu nasul, încercând să identifice miasma pe 
care Lirael o adusese cu ea din Moarte, un miros straniu şi greu 
care nu putea veni doar de la un singur necromant. Era ceva 
mult mai străvechi şi mai înfricoşător! 

Lirael se desprinse în sfârşit din îmbrăţişare când o răzbi 
izul de blană jilavă şi se mută iarăşi la cârmă. Că/ăuzitoarea îşi 
vedea de drum, dar când fata atinse echea o întâmpină 
bucuroasă, încălzindu-i palmele cu însemne fermecate, o 
schimbare bine-venită după îngheţul de pe tărâmul Morţii. 

— Probabil că o să ajungem la Debarcaderul din Sindle 
după-amiază târziu, zise ea încruntată, încercând să-şi 
amintească hărţile pe care le catalogase şi reparase la 
Bibliotecă, făcându-le sul şi desfăcându-le într-una. Nu suntem 
în întârziere, pesemne că am făcut mai bine de douăzeci de 
leghe deja! 

— Da, ne îndreptăm cu paşi repezi spre primejdie, mârâi 
Căţeaua, mişcându-se alene să se aşeze la picioarele fetei. Să 
nu uităm încotro mergem, Stăpână... 

Lirael încuviinţă din cap, cu gândul la necromantul din 
Moarte. Acum că era în siguranţă totul i se părea de domeniul 
fantasticului, deşi amintirea acelui loc sumbru o bântuia încă. 
Dacă necromantul spusese adevărul, nu numai că o cunoştea, 
dar ştia şi unde merge şi îndată ce ieşea de sub ocrotirea apelor 
servitorii lui îi puteau da de urmă. 

— Poate c-ar trebui să-mi fac un veşmânt de Legământ, 


pentru orice eventualitate, zise. Mă gândeam la bufnița 
răguşită... 

— Nu-i o idee rea, molfăi Căţeaua. Stătea cu botul pe 
piciorul fetei şi saliva din belşug. Apropo, ai văzut ceva în 
Oglinda Cenugşie? 

Lirael şovăi înainte să răspundă. Pentru o clipă, uitase ce 
zărise în Oglindă din pricina atacului neprevăzut din Moarte. 

— Da, răspunse ea şi apoi tăcu chitic. 

Căţeaua aşteptă continuarea, dar văzând că fata nu mai 
zice nimic ridică ochii spre ea şi spuse: 

— Aşadar, acum eşti o Păstrătoare a Amintirilor, prima din 
ultimii cinci sute de ani, după câte îmi dau eu seama. 

— Da, cred că ai dreptate, zise fata fără să-i întoarcă 
privirea. 

Nu ţinea morţiş să fie Păstrătoare de Amintiri, cum era 
denumită în carte persoana care putea Vedea în trecut. Ea în 
viitor ar fi vrut să Vadă... 

— Şi n-ai de gând să-mi spui ce ţi s-a arătat? o descusu 
Căţeaua. 

— Mi-am văzut părinţii, răspunse Lirael roşind, amintindu- 
şi că fusese cât pe ce să asiste la propria concepţie. Am 
descoperit în sfârşit şi cine a fost tata. 

— Şi cum ţi s-a părut, cine era? 

— Păi, nu prea ştiu să zic... mărturisi ea încurcată. Adică |- 
aş cunoaşte într-o poză sau portret, la fel şi încăperea, dar... De 
fapt nici nu contează chiar aşa de mult. 

Căţeaua fornăi scurt, în semn că nu o crede câtuşi de 
puţin. Desigur că conta, numai că încă nu era dispusă să 
vorbească despre asta. 

— Tu eşti familia mea şi n-am nevoie de alta, adăugă 
Lirael îmbrăţişând-o scurt şi-şi ridică apoi privirea spre apele 
strălucitoare ale Ratterlinului. 

Căţeaua îi era într-adevăr cel mai apropiat prieten şi se 
simţea mult mai legată de ea decât de Clayrele cu care locuise 
o viaţă întreagă. 

Nu se simţise niciodată în largul ei printre ele, se gândea, 
strângându-şi nodul la batic şi amintindu-şi cum nu de mult o 
obligaseră să şi-l lege la ochi. Nicio familie nu se poartă atât de 


crud cu copiii! 


CAPITOLUL TREIZECI ŞI ŞAPTE 
O baie în râu 


După cum o sfătuiseră Sanar şi Ryelle, traseră ancora la 
malul unei insulițe lungi şi subţiri, unde îşi petrecură prima 
noapte în afara Gheţarului înconjurate de apele repezi şi adânci 
ale Ratterlinului. 

Îndată ce mijiră zorile, după un mic dejun alcătuit din fulgi 
de ovăz, un măr, o bucată destul de tare de prăjitură cu 
scorţişoară şi câteva guri de apă proaspătă, Lirael ridică ancora 
şi fluieră după Căţea. Aceasta veni înot către corabie, lăsând în 
urmă insula unde-şi marcase teritoriul, pentru ca ceilalţi câini 
care vor poposi aici să ştie că cineva le-a luat-o înainte. 

Nici nu plecaseră bine cu vântul în velă, că animalul 
înţepeni deodată înspăimântat, arătând cu laba către prora cu 
un lătrat scurt de avertizare. 

Lirael se aplecă să vadă mai bine pe sub tangon, urmând 
direcţia în care arăta Căţeaua. Zări ceva la vreo două sau trei 
sute de metri în faţă, dar nu-şi putu da seama ce e. Un obiect 
mare de metal plutea pe apă în direcţia opusă, strălucind în 
soarele dimineţii. II recunoscu în sfârşit, mijindu-şi ochii să se 
asigure că nu s-a înşelat. 

— Seamănă cu o cadă de metal, observă ea cu jumătate 
de gură. Şi e un bărbat înăuntru. 

— Chiar e o cadă de metal, îi confirmă Căţeaua. Şi 
înăuntru mai e ceva... Pregăteşte mai bine arcul, Stăpână! 

— Ori a leşinat, ori e mort, zise Lirael. N-am putea să-i 
ocolim, pur şi simplu? 

Fără să aştepte răspuns, lăsă totuşi cârma în grija 
Călăuzitoarei şi pregăti arcul. Slăbi apoi şi sabia în teacă şi 
scoase o săgeată din tolbă. 

Călăuzitoarea parcă îi simţi îngrijorarea, căci schimbă 
direcţia pentru a ocoli ambarcaţiunea improvizată. Cada înainta 
oricum foarte încet, împinsă la vale numai de curenţi. Corabia în 
schimb era mult mai iute şi vela o ajuta să cotească cu uşurinţă 
şi să-şi continue drumul nestingherită. 

Asta îşi dorea şi Lirael. Nu voia să aibă de-a face cu străini 


decât dacă era absolut necesar. Totuşi, odată şi-odată tot 
trebuia să înceapă, şi tânărul acesta chiar părea să aibă nevoie 
de ajutor. Se vede treaba că nu de bunăvoie se aruncase în 
vâltoarea râului într-o ambarcaţiune atât de periculoasă şi 
nesigură... 

Incruntată, îşi trase baticul în jos pe frunte ca să-şi 
ferească ochii de lumină. Când nu mai rămăseseră decât vreo 
cincizeci de metri până să se petreacă, întinse arcul şi fixă 
săgeata, cântărind intruşii din priviri. Tânărul era inconştient, 
căci nu schiţase nici cel mai mic gest la apropierea bărcii ei. 
Zăcea întins pe spate, cu picioarele îndoite şi braţele atârnându- 
i de-o parte şi de alta peste marginile de metal. Zări şi-un toc de 
sabie lângă el, iar la piept - banduliera cu clopoței! 

— E necromant! ţipă ea, întinzând arcul la maximum, gata 
să tragă. 

Nu semăna cu Hedge, dar la urma urmei toţi necromanţii 
erau la fel de periculoşi. Scăpa măcar de unul, dacă reuşea să-l 
nimerească. Erau tare şireţi aceşti vrăjitori pervertiţi, căci dacă 
slujitorii lor treziţi din Moarte se temeau de apă, ei nu aveau 
nicio problemă. Pesemne că acesta se prefăcea rănit ca să-i 
întindă o cursă. 

Tocmai se pregătea să dea drumul săgeţii când Căţeaua 
lătră iarăşi scurt, oprind-o la timp: 

— Stai! Nu trage încă, nu miroase a necromant! 

Luată pe nepregătite, Lirael tresări şi eliberă fără să vrea 
săgeata, care zbârnâi prin aer la mai puţin de jumătate de 
metru de capul bărbatului. Dacă s-ar fi ridicat în capul oaselor, 
cu siguranţă l-ar fi nimerit în gât sau în ochi, pecetluindu-i 
soarta. 

Săgeata dispăru în apă cu un pleoscăit scurt şi după 
câteva clipe o pisică albă ca neaua se ridică de sub picioarele 
tânărului şi i se cocoţă pe piept, căscând într-una. 

Zărind-o, Căţeaua lătră furioasă şi dădu să se arunce în 
apă după ea, însă Lirael o prinse de coadă exact la timp, 
aruncând arcul cât colo. Incerca din răsputeri s-o ţină locului, 
dar Căţeaua dădea din coadă nebuneşte, de bucurie sau mai 
degrabă de nerăbdare să pornească la vânat de pisici. 

Tot acest tămbălău sfârşi prin a-l trezi pe tânărul din cadă, 


care se ridică încetişor în capul oaselor, vădit ameţit. Cu 
motanul instalat pe umăr privi întâi în cealaltă parte, întorcându- 
se apoi şi zărind corabia de dinainte-i. Duse instinctiv mâna la 
sabie şi în secunda următoare Lirael apucă şi ea arcul de jos şi 
pregăti o nouă săgeată. Corabia încetini, rotindu-se în bătaia 
vântului şi oferindu-i fetei o poziţie numai bună de tras. 

— Tu ce cauţi aici? vorbi motanul, continuând să caşte. 

Lirael tresări speriată, de data asta fără să scape săgeata. 
Tocmai se pregătea să răspundă când îşi dădu seama că nu ei i 
se adresase motanul, căci o auzi pe Căţea zicând: 

— Hmmm, aş fi crezut că un cotoi şiret ca tine ştie deja 
răspunsul, zise Obraznica cu îndrăzneală. Cum îţi mai zice acum 
şi cine-i mocofanul care te însoţeşte? 

— De cele mai multe ori răspund la numele de Mogoet, 
zise motanul preţios. Dar tu ce nume... 

— Mocofanul poate şi el să vorbească, îi întrerupse tânărul 
înfuriat. Cine sau ce eşti tu? Şi dumneata, domnişoară, ce faci 
aici? Asta-i o corabie de-a Clayrelor! Ce-ai făcut, ai furat-o? 

Călăuzitoarea se clătină auzind aşa insultă şi Lirael întinse 
arcul şi mai tare, gata să-l străpungă cu săgeata. Era cam 
arogant băiatul ăsta, plus că părea mult mai mic decât ea şi 
purta şi o bandulieră de necromant! Cu toate astea era destul 
de arătos, ceea ce o enerva şi mai şi, căci pentru ea astfel de 
lucruri nu contau. Toţi erau la fel, veneau şi-o abordau în 
Cantină convinşi că sunt irezistibili şi că n-are cum să-i refuze! 

— Eu sunt Căţeaua Obraznică, zise calm patrupedul. O 
însoțesc şi o slujesc pe Lirael, Fiica Clayrului. 

— Deci şi pe tine te-a furat, mormăi Sam, gândind cu voce 
tare. 

Îl dureau toţi muşchii şi-l enerva cumplit că Mogget i se 
suise pe umăr. 

— lar eu sunt Lirael, Fiica Clayrului, rosti şi fata solemn, cu 
o voce în care enervarea îi fu înăbuşită de teama că spune 
adevărul doar pe jumătate. Te-aş putea întreba şi eu ce sau cine 
eşti - în afară de necioplit, de asta ne-am lămurit cu toţii... 

Bărbatul - tânărul, de fapt - o cercetă insistent, făcând-o 
să roşească şi să-şi ferească privirea, ascunzându-şi chipul după 
batic şi câteva şuviţe de păr. Ştia prea bine ce gândeşte: se 


întreba cum poate fata asta cu hainele ei ciudate şi părul ca 
tăciunele să fie o Clayră, când ele erau blonde, elegante şi 
înalte? Vesta ei roşie nu semăna câtuşi de puţin cu robele 
imaculate cu imprimeu de stele purtate de Clayrele pe care le 
văzuse la Belisaere. Plus că nu părea deloc încrezătoare şi 
semeaţă, ca cititoarele în viitor venite în vizită la Palat, în faţa 
cărora se fâstâcea de fiecare dată! 

— Nu arăţi deloc a Clayră, zise el, apropiindu-se. Curentul 
îl împingea încetişor la vale şi trebuia să lovească apa fără 
încetare ca să rămână în loc. Dar n-am altă soluţie decât să te 
cred pe cuvânt. 

— la stai niţel! se înfurie Lirael fără să lase arcul jos. Dar 
tu cine eşti, şi de ce ai banduliera de necromant? ` 

Sam îşi cobori privirea. Uitase cu totul de bandulieră. li 
simţi dintr-odată răceala apăsându-i pieptul, făcându-l să respire 
anevoie. O desfăcu încet şi studiat, ca să aibă timp să se 
gândească ce să răspundă, dar Mogget i-o luă înainte: 

— Bine te-am găsit, domnişoară Lirael, zise el. Mocofanul 
ăsta - aşa cum bine l-a descris slujnica dumitale - e Prinţul 
Sameth, Viitorul Abhorsen. Aşa se explică ce-i cu banduliera. 
Revenind la treburi mai serioase... mă gândeam că ne-aţi putea 
da o mână de ajutor. Ambarcaţiunea asta, după cum vedeţi, nu 
e tocmai ce m-am aşteptat, iar Prinţul e tare nerăbdător să-mi 
prindă un peşte înainte de somnul matinal. Al meu, nu al lui, se- 
nţelege. 

Lirael îşi privi tovarăşa neîncrezătoare. Ştia şi ea cine e 
Prinţul Sameth, dar nu înţelegea de ce tocmai fiul regelui 
Touchstone şi al lui Abhorsen Sabriel naviga Ratterlinul într-o 
cadă de metal, departe de orice aşezare omenească. 

— E de viţă nobilă, asta-i sigur, îi confirmă Căţeaua, 
adulmecând aerul reavăn. l-am dibuit vechimea până la 
strămoşi. E rănit şi asta-l face irascibil, dar în rest e inofensiv, 
ceea ce nu pot spune despre celălalt. Mogget e viclean, noi doi 
ne ştim de mult. Trebuie s-avem mare grijă cu el, căci chiar 
dacă e slujitorul lui Abhorsen e o creatură de Magie Liberă 
supusă Legământului cu farmece de încătuşare. Să nu-i desfaci 
zgarda sub nicio formă, orice s-ar întâmpla! 

— Deci tu eşti de părere să-i luăm la bord, murmură Lirael, 


sperând ca animalul să se împotrivească. 

Căţeaua însă nu-i răspunse, privind-o amuzată. Simţind 
parcă impasul, Că/ăuzitoarea roti încetişor de cârmă, alunecând 
alene spre cada de metal cu noii oaspeţi. Ea hotărâse deja ce-i 
de făcut. 

Fata oftă şi lăsă arcul jos, trăgând totuşi sabia din teacă 
cât s-o scoată iute în caz de nevoie. Dacă Obraznica se înşelase 
şi Prinţul Sameth trecuse de partea cui nu trebuie, devenind 
necromant? 

— Lasă sabia jos, îi strigă ea. lar tu, Mogget, aşază-te sub 
picioarele Prințului. Când vom ajunge unii lângă alţii, nu va 
mişcaţi până nu vă spun eu. 

Sam nu răspunse imediat şi Lirael îl zări şoptindu-i ceva 
motanului, cu care se sfătuia aşa cum făcuse şi ea adineauri cu 
Căţeaua. 

— Prea bine, veni şi răspunsul după ce Sam termină de 
vorbit cu motanul. Îşi aşeză sabia cu grijă pe fundul vanei, cu tot 
cu bandulieră. 

„Pare să aibă febră“, îşi zise Lirael când se apropiară în 
sfârşit, căci era roşu în obraji şi-n jurul ochilor. 

Mogget cobori grațios de pe umărul stăpânului, făcându- 
se nevăzut sub marginea de metal. Cada înainta nestingherită 
dusă de curenţi, însă Că/ăuzitoarea nu se lăsă mai prejos, ţinând 
piept vântului de-a curmezişul râului ca să ajungă în dreptul lor. 

Se ciocniră cu o bubuitură puternică şi Lirael se minună 
cât de afundată era cada în apă. Mai avea puţin şi se scufunda! 
De la distanţă nu-şi dăduse seama de pericol. Prinţul o 
întâmpină cu privirea încruntată, dar fără să se mişte, aşa cum 
promisese. 

Fata întinse iute mâna stângă şi-i cercetă însemnul de pe 
frunte, în timp ce cu dreapta ţinea sabia strâns, gata s-o 
folosească dacă prinţul se dovedea un impostor. Dădu însă cu 
degetul de căldura familiară a Legământului, trainică şi 
luminoasă. În ciuda celor spuse de Căţea, Legământul chiar 
părea să dăinuie dintotdeauna, fără Inceput şi Sfârşit. 

Sam întinse şi el mâna şovăitor, aşteptând probabil 
permisiunea ei. Fără să-i ia sabia de la gât Lirael dădu uşor din 
cap şi tânărul îi mângâie fruntea cu două degete, deşteptând 


însemnul care prinse a străluci mai abitir decât soarele pe 
suprafaţa limpede a apei. 

— Cred că e în ordine, poţi să urci, rupse ea tăcerea într- 
un târziu. 

Nu se simţea în largul ei să împartă corabia cu un străin. 
Dacă o să vrea să stea de vorbă, sau, mai rău, va încerca să o 
sărute? Deşi nu prea părea în stare nici de una, nici de 
cealaltă... Lăsă sabia jos şi îi întinse mâna, strâmbând uşor din 
nas. Era plin de noroi, mirosea a sânge închegat şi nu se mai 
spălase de câteva zile bune. 

— Mulţumesc, bâigui el, trecându-şi picioarele înţepenite 
peste parapet. 

Lirael îl surprinse muşcându-şi buza de durere, fără să 
scoată un sunet. Când se văzu în sfârşit pe punte, Sameth trase 
adânc aer în piept şi zise cu jumătate de gură: 

— A... ai putea... să-mi aduci tu sabia, desagile şi 
banduliera? Mi-e teamă că nu mă mai pot mişca... 

Lirael se conformă fără să stea pe gânduri, ridicând 
desagile ultimele. Uşurată de povară, cada se clătină de câteva 
ori şi se aplecă într-o parte, luând apă. Işi reveni pentru o clipă, 
ceva mai grea acum, iar apoi un val domol o umplu din nou, de 
data asta fără scăpare. In secunda următoare era cu fundul în 
sus, dispărând încetişor sub apă ca un peşte cu solzi de argint. 

— Rămas-bun, bărcuţă dragă, şopti Sam, urmărind-o cum 
se scufundă în adâncuri, înghițită de strălucirea apelor. 

Făcu un pas înapoi şi oftă prelung, uşurat, dar şi îndurerat 
întru câtva. 

Mogget sărise în barcă înainte ca vana să ia apă şi era 
acum în faţa Obraznicei, aproape bot în bot cu ea. Stăteau 
amândoi nemişcaţi, cântărindu-se din priviri, deşi Lirael bănuia 
că îşi vorbesc într-un fel numai de ei ştiut şi nu neapărat cordial. 
Aveau blana zburlită pe spinare şi Căţeaua mârâia gutural. 

Lirael îşi făcu de lucru întorcând-o pe Că/ăuzitoare înapoi 
la curs, adăpostindu-se după tangon când corabia făcu stânga 
împrejur. Desigur că-şi putea vedea şi singură de drum, dar fata 
prefera să se prefacă ocupată decât să stea la discuţii. Odată 
treaba terminată, se aşternu o tăcere stânjenitoare şi la un 
moment dat Lirael simţi că trebuie să spună ceva, mai ales că 


animalele rămăseseră în aceeaşi poziţie nemişcată, faţă în faţă. 
Cât îşi dorea să fie din nou la Bibliotecă! Acolo măcar putea 
scrie bileţele fără să vorbească cu nimeni... 

— C-ce... îi... ce ţi s-a întâmplat? îl întrebă ea pe Sam, 
care se întinsese cât era de lung pe punte. Şi cum de te-ai 
încumetat pe râu cu cada aia? 

— E o poveste mai lungă, răspunse el cu voce pierită, 
încercă să se ridice ca s-o vadă mai bine, dar capul îi căzu iarăşi 
pe spate şi se lovi de un travers cu o bubuitură scurtă. Aau! oftă 
enervat. Pe scurt, încercam să scap de nişte Morți şi cada a 
picat la ţanc. Dacă n-o găseam, nu ştiu ce mă făceam... 

— Sunt Morți pe-aici, prin apropiere? tresări Lirael cu 
gândul la propria întâlnire cu Moartea şi cu necromantul Hedge. 

Se aşteptase ca odată întors în Viaţă să fie pe undeva pe 
lângă Lacul Roş, după cum îl văzuse şi în Viziune, dar asta 
probabil că nu se întâmplase încă. Te pomeni că nici nu era atât 
de departe şi chiar acum o urmărea din apropiere... 

— Sunt, la câteva zeci de kilometri în susul râului, zise 
Sam. Cel puţin acolo erau aseară. 

Incepuse să pipăie în jurul rănii cu un deget, simţindu-şi 
pulpa umflată pe sub pantalon, semn că vraja împotriva infecţiei 
cedase în faţa oboselii şi efortului excesiv. 

— Nu arată prea bine, murmură Lirael, zărind pe bandaj 
pata neagră de sânge întărit. Necromantul te-a rănit? 

— Poftim? întrebă Sam cu jumătate de gură, simțind că-şi 
pierde iarăşi cunoştinţa. Nu făcuse bine că apăsase pe rană. Nu, 
din fericire n-a fost un necromant, deşi bănuiesc că Morţii au 
fost anume puşi pe urmele mele. Noroc că sunt împiedicaţi şi se 
mişcă greu... Tăietura o am de mai înainte. 

Lirael rămase tăcută o vreme, neştiind ce să-i mai spună. 
Se simţea totuşi datoare să facă conversaţie cu el, că doar era 
Viitorul Abhorsen. 

— Întrebam pentru că şi eu m-am luptat ieri cu un 
necromant, zise ea. 

— Cee? sări Sam mirat, ridicându-se în capul oaselor în 
ciuda greţei care-l apucase brusc. Cu un necromant? Aici? 

— Nu, nu chiar aici, îi explică fata. Am trecut în Moarte, 
aşa că nu ştiu exact unde îşi ascunsese trupul fizic. 


Sam mormăi ceva şi se lăsă iarăşi pe spate. Ghicind parcă 
ce va urma, Lirael îi puse mâinile sub cap exact la timp, să nu se 
lovească din nou. 

— Mulţumesc, bâigui el. Era cumva sfrijit şi chel, cu 
platoşe roşiatice la coate? 

— Da, veni răspunsul imediat. Îl cheamă Hedge. A vrut să- 
mi taie capul... 

Sam tuşi înfundat şi-şi întoarse capul către parapet cu 
gâtul încordat. Lirael îşi trase mâinile şi în secunda următoare îl 
auzi gemând. Vărsă de câteva ori şi rămase agăţat de parmalâc 
încă două, trei minute, ridicându-şi capul în cele din urmă şi 
stropindu-şi faţa cu apă rece. 

— Îmi pare rău, zise el stânjenit. Cred că e o reacţie 
nervoasă. Şi zici că te-ai luptat cu el în Moarte? E cam ciudat, 
din câte ştiu Clayrele nu prea fac asta. De fapt nimeni n-o face, 
cu excepţia necromanţilor şi a mamei mele, desigur. 

— Eu am făcut-o, şopti Lirael, roşind din nou. Sunt 
Păstrătoarea Amintirilor şi trebuia să găsesc ceva acolo, ceva 
din trecut. 

— Ce e aceea o Păstrătoare a Amintirilor şi ce legătură are 
Moartea cu trecutul? o întrebă Sam oarecum confuz. 

Ori el începea să delireze şi să nu mai înţeleagă, ori ea îi 
înşira verzi şi uscate. 

— Stimate Prinţ, începu Căţeaua, întrerupându-şi dialogul 
cu motanul, eu una sunt de părere că stăpâna ar trebui să vadă 
ce-i cu rana aia, şi-apoi putem să ne lămurim ce şi cum. 

— S-ar putea să dureze cam mult, bombăni Mogget 
cocoţat pe parapet, cu ochii după peşti. 

Numai ei ştiau ce vorbiseră în tot acest timp, însă după 
cum se comportau, Obraznica părea să fi ieşit triumfătoare. 

— Şi... te-a şi ars cumva, necromantul ăsta? bâigui 
Sameth. 

— Nu, zise Lirael uşor nedumerită. De ce, pe cine a mai 
ars? 

Sameth nu-i răspunse, rămânând nemişcat cu ochii 
închişi. Lirael nu mai ştia ce să creadă. 

— Vezi ce-i cu rana, Stăpână, o îndemnă Obraznica. 

Fata oftă exasperată, îşi scoase cuțitul şi începu să taie 


cracul pantalonului, alunecând în curgerea Legământului ca să 
adune însemnele cu care să curețe tăietura şi-apoi să refacă 
tesutul afectat. 

Cât despre explicaţii, trebuia să mai aibă răbdare. 


CAPITOLUL ŞI OPT 
Cartea Morților 


Se înserase deja şi ea tot nu se lămurise ce-i cu 
necromantul, căci Sam dormise aproape toată după-amiaza, 
deschizând ochii abia când poposiră pe malul nisipos al unei 
insule unde Lirael începuse deja să facă pregătirile pentru 
noapte. La cină mâncară peşte prăjit cu roşii uscate şi biscuiţi şi- 
şi spuseră fiecare povestea. Se minuna cât de uşor îi e să 
vorbească cu el, la fel ca cu Obraznica. „Probabil pentru că nu 
face parte din neamul Clayrelor”, îşi zise ea. 

— Deci l-ai Văzut pe Nicholas, zise Sam apăsat, şi zici că e 
cu necromantul ăsta, Hedge, şi sapă o groapă să elibereze 
nuştiuce forţă de Magie Liberă. Asta trebuie să fie Capcana 
Fulgerului de care pomenea în scrisoare... Ştiu că sună 
prosteşte, dar speram să fie o coincidenţă, speram ca vizita lui 
Nick la Lacul Roş să n-aibă legătură cu Duşmanul. 

— N-aş zice că l-am Văzut la propriu... răspunse Lirael 
şovăitoare. Voia să-i explice de la bun început care e situaţia şi 
astfel să prevină eventuale rugăminţi pentru o nouă Viziune. 
Clayrele mi-au arătat, erau peste o mie cinci sute la Veghere. 
Altfel n-ar fi reuşit să răzbească până la groapă. Problema e că 
nu ştiau când anume se vor întâmpla toate cele Văzute. Probabil 
că încă nu s-a petrecut nimic... 

— Mda, Nick nu e de foarte mult timp în Regat, zise Sam 
îngândurat, dar cred că a ajuns deja la Lacul Roş. Cât despre 
groapă, puteau începe şi fără el, pentru că Morţii cu eşarfe şi 
pălării albastre sunt refugiații veniţi din sud acum mai bine de o 
lună. 

— Potrivit altei Viziuni a Clayrelor, mă voi întâlni cu 
Nicholas la Lacul Roş cât de curând, îi explică Lirael, dar nu 
vreau să mă duc nepregătită. Mai ales dacă e şi Hedge acolo... 

— Din rău în mai rău, oftă Sam, cuprinzându-şi capul în 
palme. Trebuie să-i trimitem un mesaj lui Ellimere şi... nu ştiu... 
să-i chem şi pe ai mei din Ancelstierre, doar că ei au treabă cu 
refugiații acolo. Poate dac-ar rămâne tata şi s-ar întoarce 
mama... 


— Pare-mi-se că s-au ocupat deja Clayrele de asta, îl 
întrerupse Lirael, dar ele nu ştiu tot ce ştim noi, aşa că poate nu- 
i o idee rea. Deşi... în afară de mesaje ar trebui să mai facem 
ceva, nu? O să dureze până le dăm de ştire Regelui şi lui 
Abhorsen, iar apoi până se întorc... 

— Da, ai dreptate, zise Sam apatic. De ce nu m-o fi 
aşteptat la Zid, aşa cum ne-am înţeles? 

— Pesemne că n-a fost după el, interveni Căţeaua, care se 
făcuse covrig la picioarele fetei, ascultându-le conversaţia. 

Mogget stătea şi el tolănit în apropiere, cu labele lângă 
cărbunii aproape stinşi şi înconjurat de oase de peşte. Îndată ce 
terminase de mâncat căzuse într-un somn adânc şi acum era 
deja în lumea viselor. 

— Da, posibil, încuviinţă Sameth, privindu-şi absent 
arsurile de la încheieturi. După socotelile mele Hedge a pus 
mâna pe el încă de la întâmplarea din Perimetru. N-am mai 
apucat să ne vedem de atunci, am comunicat doar prin scrisori. 
Sărmanul Nick... Trebuie să-l ajutăm cumva! 

— Părea bolnav, zise Lirael cuprinsă brusc de milă la 
amintirea Viziunii. Îi întinsese mâna s-o salute... Bolnav şi 
neajutorat, aşa mi s-a părut. Cred că nu-şi dădea seama cât de 
rău îi face Magia Liberă. 

— Nick n-a înţeles niciodată cum stau lucrurile la noi în 
Regat, refuza pur şi simplu ideea că există magie, îi mărturisi 
Sam cu ochii pironiţi la focul mocnit. Devenea din ce în ce mai 
încăpățânat de la un an la altul, căuta mereu explicaţii logice şi 
nu voia nicicum să accepte că lucrurile pot funcţiona şi după 
alte reguli decât mecanica sau forţele naturii. 

— Nici eu nu înţeleg lumea din Ancelstierre, zise Lirael. 
Adică... Am auzit multe despre oraş, dar într-un fel mi se pare că 
e de pe altă planetă. 

— Aşa şi e, confirmă Obraznica. Sau, mă rog, e mai bine 
să îl priveşti aşa. 

— Mie mi s-a părut întotdeauna mai puţin real decât la 
noi, culmea! zise Sam distrat, fără să-şi ia ochii de la foc. Privea 
scânteile licărind în aer şi încerca să le numere fără prea mult 
succes. Ai senzaţia că eşti într-un vis foarte intens, doar că vezi 
lucrurile ca printr-o peliculă subţire, de parcă te-ai uita la un 


tablou în acuarelă. Totul îmi părea mult mai încet acolo, chiar şi 
cu lumina lor electrică, motoarele şi toată mecanizarea. Cred că 
din cauză că nu aveam ore de magie la şcoală, oricum eram 
prea departe de Zid. Uneori mă mai jucam cu umbrele şi lumina, 
făceam tot felul de trucuri, dar numai când bătea vântul dinspre 
nord. Alteori mă simţeam pe jumătate adormit şi nu eram în 
stare nici măcar să pătrund în Legământ. 

Tăcu deodată, fixând cărbunii stinşi. După câteva minute, 
Lirael reluă conversaţia: 

— Revenind la ce avem de făcut, începu ea şovăitoare, eu 
mă îndreptam către Oyrre când ne-am întâlnit, iar de acolo ar 
trebui să plec spre Hotar escortată de câţiva oameni ai legii sau 
dacă am noroc ofiţeri din Garda Regală. Deşi... din moment ce 
Hedge ştie deja de noi, nu pare o idee prea bună. Până la urmă 
tot trebuie să ajung la Lacul Roş, dar mă gândeam s-o fac mai 
pe ocolite. N-ar fi prea înţelept să apar în port la Oyrre şi să plec 
mai departe de acolo, nu crezi? 

— Ba da, o aprobă Căţeaua, privind-o cu mândrie că-şi 
pune mintea la contribuţie. L-am mirosit pe Hedge îndată ce ai 
scăpat din Moarte, ascunde o putere prea mare pentru un 
simplu necromant. Tocmai de asta i-a persistat miasma mult 
după aceea. Indiferent ce hram poartă, are o minte ascuţită şi 
pregăteşte de mult atacul împotriva Regatului. Sigur şi-a găsit 
acoliţi şi printre Vii, nu doar din rândul Morților. 

Sameth nu zise nimic, dezlipindu-şi în cele din urmă 
privirea de pe vatra stinsă şi încruntându-se când îl zări pe 
Mogget adormit. Acum că ştia care e situaţia lui Nicholas, nu se 
putea hotări ce să facă. La adăpostul atelierului din turn i se 
păruse o idee bună să plece să-l salveze, dar între timp lucrurile 
se complicaseră. 

— Nu ne putem duce la Oyrre, zise el într-un sfârşit. Mă 
gândeam să mergem la Casa lui Abhorsen, de unde pot trimite 
şoimi-mesager şi... âă... să luăm ce ne trebuie pentru drum. 
Armuri, o sabie mai bună pentru mine... 

— Plus că am fi în siguranţă, adăugă Căţeaua, cercetându- 
| cu ochi iscoditori. 

Sam se intimidă şi-şi feri privirea, simțind că i-a aflat toate 
secretele, că ştie cât e de confuz. Pe de o parte, voia să-şi ducă 


misiunea la bun sfârşit, pe de alta, nu se simţea în stare. Toată 
această tensiune nervoasă îi dădea dureri de stomac şi oriunde 
mergea imaginea de Viitor Abhorsen îl urmărea ca un blestem, 
căci în curând lumea îi va vedea adevărata faţă. 

— Mi se pare o idee bună, zise Lirael. E pe Stâncile 
Semeţe, parcă, nu? O putem lua spre vest pe drumuri 
lăturalnice. Aveţi şi cai la Casă? Eu nu prea ştiu să călăresc, dar 
aş putea să-mi pun un veşmânt de Legământ, iar tu ai... 

— lapa mea a murit nu de mult, o întrerupse Sam palid 
deodată. Nu vreau alt cal! 

Se ridică brusc şi se duse şchiopătând până aproape de 
mal, de unde privi râul învăluit în întuneric. Le auzea în spate pe 
Lirael şi tovarăşa ei canină - care prea semăna cu Mogoget ca să- 
i fie simpatică - vorbind în şoaptă, bârfindu-l probabil, şi se 
ruşină pentru ieşirea de mai devreme. 

— E un ţânc răsfăţat! pufni Lirael. Nu era obişnuită cu 
asemenea apucături. Până acum, de câte ori plecase să 
exploreze o făcuse după bunul ei plac, iar la Bibliotecă nu se 
glumea cu disciplina şi fiecare ştia în faţa cui răspunde. Aflase 
lucruri interesante de la Sam, dar dacă avea de gând să fie un 
nesuferit... Nu voiam decât să ne organizăm cât de cât! Poate ar 
fi mai bine s-o luăm noi înainte. 

— Nu e în apele lui, îl apără Obraznica. A trecut prin multe 
primejdii care l-au pus la grea încercare, e rănit şi îi e teamă. O 
să se simtă mai bine mâine şi-n zilele următoare, ai să vezi. 

— Sper, oftă fata. Acum că aflase mai multe despre 
Nicholas, Capcana Fulgerului şi atacurile Morților începuse să 
înţeleagă cât de mult are nevoie de ajutor, ca întregul Regat de 
altfel. La urma urmei, e datoria lui să se lupte cu Morţii, doar e 
Viitorul Abhorsen, adăugă ea. Eu puteam să rămân bine mersi în 
Gheţar, dar cine să-i ţină piept lui Hedge şi nenorocirilor pe care 
le aduce, dacă nu el? 

— Dacă Abhorsen şi Regele au dreptate în privinţa lui 
Hedge, nu mai eşti în siguranţă nicăieri, zise Căţeaua. Şi nu doar 
Prinţul, ci toţi prin ale căror vene curge sângele străbunilor 
trebuie să vină în apărarea Legământului. 

— Obraznico, ce înţeleaptă eşti! suspină Lirael, 
îmbrăţişând-o. Of, de ce e totul atât de complicat? 


— Aşa e viaţa, îi şopti Căţeaua la ureche. Dar somnul face 
minuni şi mâine-dimineaţă ai să vezi lucrurile într-o altă lumină. 
O să descoperim privelişti noi şi mirosuri de asemenea... 

— Şi cu ce mă ajută asta pe mine? bombăni Lirael, 
trăgând rucsacul mai aproape ca să-şi culce capul pe el. 

În ciuda brizei uşoare, era prea cald să se învelească cu 
pătura şi umezeala îi dădea de furcă, cu tot cu muştele şi 
ţânţarii ei. Conform calendarului, vara nu începuse încă în 
Vechiul Regat, dar vremea nu ţinea mereu seama de socoteala 
omenească şi nici nu dădea vreun semn de răcorire ori furtună. 

Lirael plesni enervată un ţânţar şi se întoarse la auzul 
paşilor lui Sam, care se apropie timid şi începu să cotrobăie prin 
desagi, de unde scoase un obiect minuscul şi strălucitor, o 
broască înaripată bătută cu nestemate. 

— Îmi pare rău pentru mai devreme, bâigui el încurcat, 
întinzându-i broscuţa zburătoare. Uite, asta o să te scape de 
țânțari. 

Lirael înţelese cum stă treaba îndată ce broscuţa făcu o 
tumbă înapoi, prinzând cu limba doi țânțari cu pântecul umflat. 

— Foarte ingenios, zise Căţeaua pe jumătate adormită, 
ridicându-şi capul pentru o clipă din groapa pe care şi-o săpase 
drept culcuş. 

— Am făcut-o pentru mama, le explică Sam cu glas 
plângăcios. La asta mă pricep eu cel mai bine, să confecţionez 
tot felul de lucruri... 

Lirael încuviinţă din cap cu ochii la broscuţa care făcea 
ravagii în rândurile insectelor, mişcându-se uşoară ca o mierlă. 
Aripile ei de bronz zbârnâiau înfundat, ca nişte obloane trase ce 
fremătau în bătaia vântului. 

— Mogget a fost nevoit să o omoare, zise el deodată, cu 
ochii la focul aproape stins. Vorbesc de iapa mea, Crenguţa. Am 
extenuat-o, sărmana, şi la un moment dat n-a mai rezistat, iar 
eu n-am fost în stare să-i curm suferinţa. Mogget... el i-a tăiat 
beregata, să fim siguri că nu cade pe mâna Morților şi să nu le 
sporim puterile. 

— Nu prea aţi avut de ales, din câte îmi dau seama, şopti 
Lirael. Vreau să spun că... nu exista altă soluţie mai bună. 

Sam rămase tăcut, fixând cu privirea câteva pete de 


jăratic între tăciunii stinşi. De jur împrejur Ratterlinul susura 
domol, acompaniat de şuieratul Obraznicei care dormea în 
apropiere. Lirael era câţiva paşi mai încolo, aşteptând ca Sam să 
mai zică ceva. 

— Ar fi trebuit s-o fac eu, murmură el, dar m-am temut. M- 
am temut de Moarte. De când mă ştiu mi-e frică de ea. 

Lirael nu zise nimic, mai stânjenită ca niciodată. Nimeni nu 
i se mai destăinuise până acum, darămite despre lucruri atât de 
personale! Doar era Viitorul Abhorsen, fiul lui Sabriel! Cum să-i 
fie frică de Moarte?! Era de neimaginat, la fel cum o Clayră s-ar 
fi temut de Viziune... 

— Eşti obosit şi rănit, zise ea în cele din urmă. Ar trebui să 
te odihneşti, ai să te simţi mai bine mâine-dimineaţă. 

Sam se întoarse către ea fără să-şi ridice privirea. 

— Ai zis mai devreme că ai păşit şi tu în Moarte, mormăi 
el. Nu ţi-a fost frică? 

— Ba da, mărturisi Lirael. Dar am făcut întocmai cum scrie 
în carte. i 

— În carte? tresări Sameth scuturat de un fior rece. În 
Cartea Mortilor? 

— Nu, răspunse fata. Nu mai auzise până acum de cartea 
asta. E vorba de Cartea Amintirilor şi a Uitării, care vorbeşte 
numai despre Moarte, pentru că orice Păstrător al Amintirilor 
trebuie să treacă Dincolo ca să privească în trecut. 

— N-am auzit de ea, zise el, privind către desagi de parcă 
aveau otravă înăuntru. Eu ar trebui să studiez Cartea Morților, 
numai că nu mă pot apropia de ea. Am lăsat-o acasă când am 
plecat, încuiată în dulap, dar cum-necum s-a luat după mine, cu 
tot cu banduliera, şi acum nu mai scap de ea... lroniaecăosă 
am probabil nevoie de amândouă ca să-l salvez pe Nick, ceea ce 
e total nedrept, pentru ca n-am cerut nicicând să fiu Viitorul 
Abhorsen! 

„Nici eu n-am cerut ca mama să mă abandoneze când 
aveam cinci ani sau să fiu lipsită de Darul Viziunii”, îşi zise 
Lirael. Era cam necopt pentru vârsta lui Prinţul ăsta, dar acum 
era obosit şi rănit, după cum o atenţionase şi Căţeaua, aşa că îl 
lăsă să-şi verse amarul cu speranţa c-o să-şi revină mâine. Dacă 
nu, o punea pe Obraznică să-l muşte ca să-i vină mintea la cap, 


o metodă care la ea nu dădea greş niciodată. 

Aşadar, în loc să-i spună ce gândeşte, Lirael se aplecă şi 
atinse banduliera care zăcea pe jos lângă el. 

— Pot să mă uit la clopoței? întrebă ea, simţindu-le 
puterea înainte să-i atingă. Cum se folosesc? 

— E totul explicat în Cartea Morților, zise Sam cu jumătate 
de gură. Din păcate, nu-i poţi folosi în joacă, ci numai dacă ai 
într-adevăr nevoie de ajutorul lor. Nu, te rog! Nu-i scoate din 
săculeţi... 

— Promit să fiu atentă, îl linişti Lirael mirată de reacţia lui. 
Se făcuse alb ca varul şi începuse să tremure. Mai ştiu şi eu câte 
ceva despre clopoței, nu sunt chiar atât de diferiţi de fluierele 
de la naiul meu. 

Sam se trase câţiva paşi înapoi, vădit înspăimântat. Dacă-i 
scăpau din mână sau îi mişca fără să vrea, se puteau trezi 
amândoi dincolo de pragul Morţii, iar gândul îl umplea de 
groază. Pe de altă parte, s-ar fi lipsit bucuros de clopoței dacă 
ea voia să-l scape de povară. 

— Bine, poţi să te uiţi, zise după o scurtă pauză. Dacă vrei 
tu neapărat... 

Lirael încuviinţă din cap fascinată, trecându-şi degetele 
peste mânerele fine de mahon şi pielea groasă tratată cu ceară 
de albine. Simţi deodată nevoia să-şi pună banduliera şi să 
păşească în Moarte, doar ca să încerce clopoţeii. În comparaţie 
cu ei, fluierele naiului păreau nişte jucării neînsemnate. 

Sam o urmărea cum îi atinge şi tremură amintindu-şi 
apăsarea lor de gheaţă. Baticul îi alunecase de pe cap şi chipul 
fetei era acum încadrat de şuviţe rebele, iar ochii îi licăreau la 
lumina tăciunilor aprinşi. Privind-o, îl încercă o senzaţie ciudată, 
de parcă o mai văzuse undeva, de mult. Era cu neputinţă totuşi, 
căci el nu fusese niciodată în Gheţar iar ea abia acum plecase în 
lume pentru prima dată. 

— Poţi să-mi arăţi şi Cartea Morților? îndrăzni Lirael, fără 
să-şi poată ascunde nerăbdarea. 

Sam o fixă neîncrezător, luat pe neaşteptate. 

— N-n-nu e de j-joacă cu Cartea Morților, să ştii, se bâlbăi 
el. Te poate d-d-distruge dacă nu eşti atentă. 

— Mi s-a mai spus, răspunse Lirael. Nu ştiu de ce, dar simt 


că trebuie să o citesc. 

Sam căzu pe gânduri, socotindu-se ce să facă. Clayrele se 
înrudeau cu familia regală şi Abhorsen, aşa că Lirael avea 
dreptul să cerceteze Cartea Morților. Ca Fiică a Clayrului, era la 
adăpost pentru moment, mai ales că studiase şi Cartea 
Amintirilor şi a Uitării. Deşi Sameth nu auzise de ea, fetei îi 
prinsese bine de vreme ce o iniţiase în tainele necromanţiei - 
cel puţin cât să pătrundă în Moarte fără probleme. In plus, 
însemnul de pe fruntea ei era neîntinat şi sincer. 

— E acolo, zise el scurt, arătându-i desaga cu pricina. 

Ezită o clipă, apoi mai făcu câţiva paşi înapoi, apropiindu- 
se de râu. Il despărţeau acum vreo zece metri de Lirael şi carte, 
cu Mogget şi Căţeaua între ei. Se aşeză pe malul apei şi evită să 
o privească, căci nu voia să dea iar ochii cu manuscrisul 
blestemat. Broscuţa zburătoare îl urmă credincioasă, înfulecând 
cu spor ţânţarii din jurul noului culcuş. 

In spate, Lirael desfăcea deja şnururile traistei. Urmară pe 
rând strălucirea blândă a Legământului, păcănitul încuietorilor 
de pe copertă şi în fine foşnetul paginilor întoarse una câte una. 
Totul se petrecuse în linişte, fără explozii neaşteptate ori limbi 
de foc mistuitor. 

Sameth răsuflă uşurat, închise ochii şi se lăsă în mrejele 
somnului. In doar câteva zile vor fi la Casa lui Abhorsen, unde 
plănuia să mai rămână un timp. Dacă voia, Lirael putea continua 
fără el. 

Şi totuşi conştiinţa nu-i dădea pace. Chiar înainte să 
adoarmă, o voce lăuntrică îi şopti: „Nicholas e prietenul tãu şi e 
de datoria ta să te răfuieşti cu necromanţi neaveniţi. In plus, 
părinţii tă; se aşteaptă să ţii piept Duşmanului cu forţă şi curaj”. 


CAPITOLUL TREIZECI ŞI NOUĂ 
Podul inalt 


A doua zi Sam se simţea într-adevăr mult mai bine, cel 
puţin fizic. Vraja lui Lirael făcuse minuni, ajutându-l să-şi 
recapete puterea în picioare, însă responsabilităţile nu-i dădeau 
pace şi era vizibil tulburat. 

Lirael în schimb era foarte bine dispusă, deşi nu se 
odihnise deloc. Stătuse până în zori să termine Cartea Morților, 
profitând de răcoarea orelor târzii ale nopţii, care se risipise 
odată cu ivirea soarelui la orizont, chiar înainte să întoarcă 
ultima pagină. 

Uitase deja mare parte din ce citise şi deşi o studiase 
pagină cu pagină avea senzaţia că ceva îi scapă, că n-a înţeles-o 
cum trebuie. „Se vede treaba că aşa o carte se citeşte de mai 
multe ori până o pricepi, de fiecare dată îţi mai dezvăluie ceva“, 
îşi zise Lirael în sinea ei. Îi ghicise pesemne nepriceperea şi-i 
arătase doar cât putea ea să priceapă, ridicându-i nenumărate 
întrebări despre Moarte şi creaturile de Dincolo. În loc s-o 
lămurească, o încurcase şi mai tare - sau nu ştiuse ea unde să 
caute răspunsurile. Avea însă convingerea că-şi va aminti tot ce 
trebuie la nevoie. Acum nu mai ţinea minte decât singurul rând 
scris pe ultima pagină: 

Oare călătorul îşi alege calea, sau calea îl alege pe el? 

Cu această întrebare în gând îşi cufundă capul în apa rece 
să se învioreze, meditând încă la ea când îşi legă baticul şi-şi 
aranjă vesta, gata de o nouă zi. N-ar fi vrut să se despartă încă 
de clopoței şi Cartea Morților, dar până la urmă i le dădu lui 
Sam, care le puse înapoi în desagă după ce-şi termină şi el 
toaleta de dimineaţă ascuns după nişte tufe sărăcăcioase mai la 
vale. 

În timp ce încărcau corabia nu scoaseră o vorbă despre 
carte, clopoței ori mărturisirile lui Sam de noaptea trecută. Lirael 
ridică ancora şi porniră din nou pe râu, cu vela fluturând în vânt 
în timp ce ea mânuia cârma uşor. Toată lumea părea mulţumită 
că nu trebuie să facă conversaţie, mai ales Mogget, care nici 
măcar nu se trezise, aşa că Sam îl adusese la bord în braţe. Era 


prea devreme pentru socializare, oricum. 

După o bună bucată de timp Lirael le oferi nişte prăjituri 
cu scorţişoară, rupând bucăţile mari cât farfuria în bucățele mai 
mici. Căţeaua îşi înfulecă porţia dintr-o înghiţitură în timp ce 
Sam le cântări cu suspiciune: 

— Să mă risc să muşc sau molfăi la ea până se-nmoaie? 
întrebă el, schiţând un zâmbet stingher. 

— Se simte mult mai bine, e clar, îşi zise Lirael. Prefera 
astfel de glume efuziunilor neaşteptate ca cea din noaptea 
dinainte. 

— Poţi să mi-o dai mie dacă n-o vrei, îi propuse Obraznica, 
fixând cu jind bucata din mâna lui Sameth. 

— Nici nu mă gândesc, răspunse el şi muşcă cu poftă din 
ea, chinuindu-se să mestece. li întinse apoi cu gura plină bucata 
muşcată pe jumătate şi zise: Uite, îţi dau jumătate dacă mă laşi 
să-ţi văd zgarda. 

Nici nu termină bine că Obraznica se şi repezi şi înhăţă 
plăcinta, odihnindu-şi apoi capul pe piciorul lui. 

— De ce vrei să-i vezi zgarda? îl iscodi Lirael. 

— Pentru că are nişte însemne pe care nu le-am mai văzut 
până acum, îi explică Sam, aplecându-se s-o studieze. 

De la distanţă părea că însemnele fuseseră încrustate în 
piele, dar când o atinse observă că nu are deloc consistenţă şi 
că însemnele se preschimbau într-una, formând un noian 
fermecat ce semăna cu o cureluşă subţire. Simţea că îi încape 
toată mâna înăuntru, ba chiar că ar putea aluneca cu totul în 
micul şiroi magic, deşi nu cunoştea toate însemnele. 

Işi trase braţul încet de la gâtul Obraznicei şi începu s-o 
scarpine absent după urechi. Părea un animal normal, la fel ca 
Mogget, doar că amândoi erau creaturi magice cu puteri 
ascunse. Cât despre zgardă, numai cea de la gâtul motanului 
era împletită cu o vrajă de încătuşare, să ţină în frâu forţa 
dinăuntru. Cu Căţeaua era altă poveste, la gâtul ei se afla o 
mică parte a Legământului, un fel de Piatră de Căpătâi. 

— Mmm, ce bine el oftă Căţeaua de plăcere. Scarpină-mă, 
te rog, şi pe spate! 

Sam se conformă şi Obraznica îşi întinse spinarea sub 
mângâierea lui, savurând fiecare clipă. Lirael îi privea amuzată, 


gândindu-se că e prima dată când o vede cu altcineva, pentru 
că imediat ce apăreau străini Căţeaua dispărea ca prin minune. 

— Anumite însemne din zgarda ta îmi sunt cunoscute, îi 
zise el leneş, scărpinând-o mai departe cu ochii pierduţi în zare 
la reflexiile soarelui pe apă. 

Aveau de înfruntat încă o zi fierbinte şi îşi pierduse pălăria, 
probabil când se prăvălise pe scările de la moară. 

Căţeaua nu reacţionă, mulţumindu-se să se gudure pe 
lângă el, ghidându-i mâna către şale. 

— Doar că... nu-mi dau seama unde le-am mai văzut, 
continuă Sam, rămânând apoi pe gânduri câteva secunde. Nu le 
ştia rostul, dar sigur le mai văzuse undeva. Nu în vreun 
grimoar(1) ori pe Pietrele de Căpătâi, ci pe un obiect ceva mai 
mic şi mai solid. Sigur nu pe zgarda lui Mogget, zise el, 
însemnele de-acolo nu seamănă deloc cu astea. 

— Îţi munceşti mintea prea mult, mormăi Căţeaua, deşi nu 
părea supărată. Vezi-ţi mai bine de scărpinat. Poţi să mă faci şi 
aici, sub bărbie. 

— Eşti cam pretențioasă pentru un animal de companie, 
nu crezi? o luă Sam la rost, privind către Lirael. Aşa face mereu? 

— Poftim? întrebă fata absentă, cu gândul tot la Cartea 
Morților. 

Se concentră cu greu la întrebarea lui Sam şi pentru o 
clipă îşi dori să fie înapoi la Bibliotecă, unde nimeni nu vorbea 
cu ea decât dacă era nevoie. 

Sam repetă întrebarea şi Lirael îşi privi tovarăşa cu 
duioşie, zicând: 

— De obicei se alintă şi mai rău. Când nu caută mâncare, 
cerşeşte dezmierdări, e incorigibilă! 

— Păi nu degeaba mi se spune Căţeaua Obraznică, zise ea 
pe un ton preţios, dând din coadă. Te poţi opri din scărpinat 
acum, Prinţe. 

— De ce? 

— Pentru că simt miros de om în apropiere, imediat după 
prima cotitură. 

Sam şi Lirael priviră în direcţia cu pricina fără să vadă 
nimic suspect. Nu se zărea niciun vas pe râul care cotea domol 
în faţă, strunit de malurile stâncoase ale căror vârfuri rozalii 


blocau vederea în depărtare. 

— Aud şi un şuierat, mai zise Căţeaua, cu labele din faţă 
pe parapetul de la prora şi urechile ciulite. 

— Ca la o cascadă? întrebă Lirael îngrijorată, căci chiar 
dacă avea încredere în Că/ăuzitoare, n-o vedea bine înfruntând 
cascade - ca orice altă barcă, de altfel. 

Sam se ridică într-o mână şi îşi miji ochii în zare, dar nu 
desluşi nimic. Dacă era ceva, se ascundea după cotitură. Privi 
spre stâncile înalte de la mal, observând că râul se îngusta din 
ce în ce mai mult, ajungând acum la doar câteva sute de metri 
în lăţime. 

— E OK, zise el, corectându-se când Lirael făcu ochii mari 
la auzul unei asemenea expresii, tipice pentru Ancelstierre: 
Vreau să spun că... nu e nicio primejdie, ajungem la Defileul 
Podului Înalt. Râul se îngustează şi apele sunt ceva mai repezi, 
dar se poate trece destul de uşor cu barca. În plus, din cauza 
secetei nici nu e aşa de adânc, deci n-ar trebui să fie probleme. 

— Aaa, da-da, Podul Înalt, răsuflă Lirael uşurată. Citise 
despre el, ba chiar văzuse şi o gravură în culori. O să trecem pe 
sub oraş, nu? 

Sam încuviinţă, pierdut în propriile-i gânduri. Fusese acolo 
o singură dată cu părinţii, acum mai bine de zece ani, doar că 
nu veniseră pe Ratterlin. Îşi amintea că Touchstone îi arătase 
bărcile de patrulă de pe cursul superior şi din bazinul de dincolo 
de Podul Inalt, unde râul se lăţea din nou. Datorită lor piraţii 
erau ţinuţi departe şi orice vas comercial care intra în zonă 
trebuia să plătească taxe. Probabil că Ellimere îi instruise deja 
pe străjeri să-l „escorteze” la țărm dacă dau de el şi să-l trimită 
înapoi la Belisaere. 

„Aşa măcar mă pun la adăpost”, îşi zise, şi chiar dacă 
încăpea pe mâna soră-sii, cel puţin nu mai trebuia să ia hotărâri. 
Asta însă nu-l scăpa de înfruntarea cu ofiţerii de la pază, plus că 
ar fi întârziat salvarea lui Nicholas. Cât despre Lirael, era 
convins că-şi va vedea de drum şi fără el. 

— Trecem sau nu pe sub oraş? 

— Ce? bâigui Sam, cu mintea la ce îl aştepta. A, da, da, 
trecem pe dedesubt. Cred că ar fi mai bine să mă acopărcuo 
pătură sau ceva până ajungem mai aproape. 


— De ce? ziseră Lirael şi Căţeaua într-un glas. 

— Pentru că a fugit de-acasă, de-aia, îl pârî Mogget cu un 
căscat prelung, venind spre ei şi înălțându-se pe picioarele din 
spate ca să privească în faţă. A plecat fără să anunţe şi a lăsat-o 
pe soră-sa cu ochii în soare, pentru că nu mai are cine să facă 
pe Prostul Recoltei la Festivalul din Belisaere. 

— Pasărea Zorilor, îl corectă Sameth ruşinat, vârându-se 
în gaura de scurgere a corăbiei. 

— Când ai zis că ai plecat din Belisaere să-l cauţi pe 
Nicholas am crezut că te-au trimis părinţii! sări Lirael 
contrariată, pe-acelaşi ton cu care deseori o dojenea şi pe 
Obraznică. La fel cum m-au trimis pe mine Clayrele... Şi vrei să 
zici că nici măcar nu ştiu ce ai de gând? 

— Păi... nu prea, mormăi Sam uşor încurcat. Deşi tata s-ar 
putea să fi ghicit că mă întâlnesc cu Nick. Asta dacă au aflat că 
am plecat... Totul depinde de unde sunt exact în Ancelstierre, 
dar o să le explic întreaga situaţie când trimitem şoimii- 
mesager. Problema e că Ellimere le-a ordonat probabil ofiţerilor 
din Gardă şi oamenilor legii să mă trimită înapoi la Belisaere 
dacă mă prind. 

— Minunat! oftă Lirael. Tocmai când mă liniştisem şi eu, 
crezând că o să-mi fii de ajutor! Mi-am zis că dacă eşti Prinţ, o 
să... 

— Dar tot pot să fiu de folos! o întrerupse Sam tocmai 
când corabia începu să cotească şi Căţeaua scoase un lătrat 
scurt de avertizare. 

Dinaintea lor apăru deodată o barcă de patrulă legată de o 
geamandură taman în mijlocul râului, o galeră lungă şi subţire 
cu treizeci şi două de vâsle şi catargul pătrat. Indată ce 
Călăuzitoarea apăru la orizont, un marinar ridică ancora grăbit, 
timp în care ceilalţi înălţară vela roşie cu turnul auriu al Gărzii 
Regale strălucind în mijloc. 

Sam se cuibări în ascunziş, cu pătura trasă peste cap. 
Foindu-se într-una ca să se-aşeze mai comod simţi deodată ceva 
moale pe obraz şi tresări scârbit, crezând că e un şobolan. Abia 
în clipa următoare băgă de seamă că era Mogget, care se 
strecurase după el în canalul de scurgere. 

— M-am gândit că n-ar fi tocmai înţelept ca un motan 


aristocrat aşa ca mine să fie văzut în compania unui câine 
arogant şi necioplit, îi şopti el în ureche. Mă întreb dacă paznicii 
o să facă şmecheria aia cu înţepatul, ca la vasele de 
contrabandă. 

— Ce şmecherie? Despre ce vorbeşti? îl întrebă Sameth în 
şoaptă, deşi se temea să afle răspunsul. 

— E o schemă veche de când lumea, folosită mai ales la 
carele cu fân: înţeapă peste tot cu săbiile, să se asigure că nu-i 
nimic - sau nimeni - înăuntru, îi explică Mogget calm. Te superi 
dacă mă vâr după braţul tău? 

— N-au cum să facă aşa ceva, doar e corabia Clayrelor! 
zise Sam, îmbărbătându-se. 

— Crezi? S-ar putea să ai dreptate, deşi Lirael nu prea 
arată a Clayră... Până şi tu ai bănuit-o că a furat corabia. 

— la mai tăceţi acolo jos! mârâi Căţeaua la cealaltă 
ureche a lui Sam, aşezându-se lângă ei pe pătură. Se roti încă o 
dată când Lirael veni s-o învelească, având grijă să pară că sunt 
bagaje sub cuvertură. 

Trecură aşa zece minute, timp în care Mogget aţipi din 
nou şi Căţeaua se aşeză comod pe spinarea lui Sam. In bezna de 
sub pătură Sam descoperi o sumedenie de sunete noi: scârţâitul 
scândurilor cu muchii suprapuse, clipocitul apei la prora, 
catargul care zbârnâia uşor în bătaia vântului şi clămpănitul 
tangonului rotindu-se înainte ca barca să oprească. 

Auzi apoi zgomotul vâslelor lovind apa cu putere, 
mişcându-se la unison după cadenţa cântecului: „Cu voinţă şi 
putere, tragem la vâsle şi la galere! Cu voinţă şi răbdare, ramele 
sus şi tragem tare”! 

Urmă un strigăt asurzitor atât de aproape de 
ascunzătoarea lor încât Sam fu cât pe ce să se dea de gol. 

— Cine sunteţi şi încotro vă îndreptaţi? 

— Numele corăbiei e Că/ăuzitoarea şi aparţine Clayrelor, 
răspunse Lirael, dar vocea i se pierdu în vuietul râului. Repetă 
răspunsul mai tare, surprinsă de puterea proprie-i voci: Aceasta- 
i Călăuzitoarea, corabia Clayrelor, şi ne îndreptăm spre Oyrre. 

— A, da-da, ştiu de Că/ăuzitoare, veni replica ceva mai 
relaxată acum. Şi se vede treaba că te pricepi s-o mânuieşti, 
domniţă, aşa că poţi să treci liniştită. Te opreşti cumva şi în 


oraş? 

— Nu, zise Lirael. Am de rezolvat o treabă urgentă pentru 
Clayre. 

— Desigur, desigur, răspunse comandorul dând din cap 
înţelegător de pe puntea galerei, la vreo cincisprezece metri de 
corabie. Aud că ne paşte o mare primejdie. Nu zăbovi prea mult 
la mal, am înţeles că e plin de creaturi deşteptate din Moarte. 
Se pare că ne-ntoarcem la vremurile de odinioară, înainte de 
întoarcerea Regelui... 

— Promit să fiu atentă, îi strigă Lirael. Mulţumesc pentru 
sfaturi, căpitane. Pot să trec? 

— Sigur că da, doar eşti de-a noastră, răspunse paznicul, 
făcând un semn cu mâna. 

Îndată vâslele se puseră iar în mişcare, mânate de braţe 
încordate. Timonierul, o femeie, roti cârma şi vasul se depărtă 
alene, tăind curenţii cu prora-i ascuţită. Lirael zări ceva 
strălucind sub apă şi, când privi mai atent, observă că era o 
ramă lungă de oţel cu care patrula scufunda vasele care nu 
opreau la semnal. 

Când trecu pe lângă ei unul din paznici o fixă cu privirea şi 
Lirael îi văzu mâna încordată pe coarda arcului. Ceilalţi însă nici 
nu se uitară la ea şi-n clipa următoare bărbatul îi întorsese şi el 
spatele. Pentru o clipă avu impresia că simte mirosul metalic al 
Morţii şi privi către Căţea, care se uita la acelaşi ofiţer cu blana 
zburlită pe spinare. 

Sub pătură, Sam asculta clipocitul ritmic al vâslelor în timp 
ce galera se îndepărta, ducând cu ea şi vocea cârmaciului. 

— Au plecat? întrebă el când se făcu linişte. 

— Da, zise Lirael în şoaptă. Dar nu ieşi încă, să nu te vadă 
cumva. Nu sunt chiar atât de departe şi o să trecem imediat pe 
lângă Podul Înalt. Unul din ei mi s-a părut cam suspect şi când s- 
a uitat la mine am simţit un iz uşor de Magie Liberă. Dacă era 
vrăjit, sau nici măcar nu era om? 

— Imposibil, o linişti Sam. Râul e prea puternic, n-ar fi 
rezistat. 

— Spre deosebire de Morți, nu toate creaturile de Magie 
Liberă se feresc de apele curgătoare, doar cele cu un dram de 
minte şi bun-simt, îi informă Mogget. 


— Motanul spune adevărul, Prinţe Sameth, confirmă 
Obraznica. Apa curgătoare nu e o ameninţare pentru cei din Al 
Treilea Neam sau pentru creaturile care se trag din cei Nouă. Nu 
m-aş fi gândit că bântuie prin astfel de locuri, dar le-am simţit şi 
eu miasma în patrulă. Bărbatul ăla era o creatură necurată, însă 
din fericire nu a avut curaj să se dezvăluie de faţă cu atâta 
lume. Trebuie să fim cu ochii-n patru... 

Sam oftă şi rezistă cu greu tentaţiei de a da pătura la o 
parte, măcar câţiva centimetri. Nu e uşor să stai degeaba în 
întuneric când primejdiile te pândesc la tot pasul. De altfel, nu 
văzuse niciodată Podul Inalt de pe apă şi auzise că e o privelişte 
de neuitat, printre cele mai spectaculoase din Regat. 

Lirael părea să fie de aceeaşi părere, admirând peisajul cu 
gura căscată şi lăsând-o pe Că/ăuzitoare să se descurce singură 
cu iuţeala crescândă a curenților. 

Podul Înalt fusese iniţial un bloc enorm de piatră sprijinit 
de stâncile ce mărgineau defileul. Dedesubt, la o distanţă de 
aproximativ o sută cincizeci de metri, trecea Ratterlinul cu apele 
lui învolburate. De-a lungul secolelor, oamenii ridicaseră tot felul 
de construcţii pe marele pod de piatră, contribuind astfel la 
măreţia peisajului. Prima fusese un castel, refugiu sigur în caz 
de primejdie datorită apelor repezi de dedesubt. Ca să ajungă la 
zidurile lui, Morţii ar fi trebuit să înfrunte furia râului. 

Acest castel fusese un adăpost de bază pe timpul 
Interimatului, când multe din pietrele de Legământ erau 
destrămate şi aşezările din jurul lor distruse, căzând pe mâna 
Morților şi acoliţilor acestora. În doar câţiva ani împrejurul lui 
răsăriseră case, hanuri, hambare, mori, fierării, ateliere 
meşteşugăreşti, grajduri, cârciumi şi tot soiul de alte asemenea 
clădiri, multe săpate direct în piatră, căci stânca era groasă de 
vreo sută de metri, cu o lăţime de mai bine de un kilometru 
jumate. Cât despre lungime, distanţa dintre cele două maluri nu 
era foarte mare şi Ayward Blackhair, unul din cei mai iscusiţi 
arcaşi din Regat, putea trimite o săgeată pe ţărmul celălalt 
dintr-o singură încercare. 

Lirael privea uluită această metropolă suspendată când 
auzi un strigăt de femeie dinspre statuia de la prora. Cârma i se 
smuci din mână, rotindu-se cu repeziciune către stânga. Ca la 


un semn, tangonul se învârti la fel de brusc, strunind barca spre 
dreapta, înclinată la tribord. Era cât pe ce să se scufunde, cu 
puntea scăldată de apa înspumată. 

Sam se trezi strivit de balustradă, cu Mogget, Căţeaua şi 
încă ceva peste el. În secunda următoare un val imens îl udă din 
cap până-n picioare, cu tot cu animale şi ce mai trona deasupra 
lui pe pătură. 

Reuşi să-şi elibereze mâinile şi să se prindă de parapet, 
efort zădărnicit de apele care îl biciuiau necruțătoare. Abia 
atunci băgă de seamă că sunt pe cale să se răstoarne şi-n timp 
ce se căznea să-i dea jos de pe el pe Mogget şi Obraznică, strigă 
disperat: 

— Lirael! Lirael! Ce se întâmplă? 


CAPITOLUL PATRUZECI 
Pe sub pod 


Lirael nu-i răspunse, concentrându-şi toate eforturile să se 
suie înapoi în barcă. Braţul o agăţase de umăr şi-o aruncase 
peste bord înainte să-şi dea seama ce se întâmplă. Din fericire 
izbutise să se prindă de balustradă şi se ţinea strâns în timp ce 
Călăuzitoarea se înclina tot mai mult, tronând deasupra ei atât 
de amenințătoare încât fata era convinsă că se va răsturna 
peste ea. 

Apoi, la fel de iute cum se aplecase, barca se îndreptă 
trosnind şi smucitura o aruncă pe Lirael înapoi pe punte taman 
peste mormanul format din Sam, Căţeaua ei şi Mogget, 
învălmăşiţi de ape laolaltă cu alte obiecte mutate de la locul lor. 

In clipa următoare barca trecea deja pe sub Pod, lăsând 
soarele în urmă şi pătrunzând în întunecimea răcoroasă de 
dedesubt. 

— Ce naiba s-a-ntâmplat? gemu Sam când se văzu scăpat 
de pătură. 

Lirael era din nou la cârmă, udă până la piele şi cu mâna 
pe un băț care ieşea de la pupa. 

— La început am crezut că a înnebunit barca, zise Lirael, 
dar apoi am văzut asta. 

Sam se târî spre ea, cu pătura încă agăţată de picior. Nu 
era foarte întuneric sub Podul Inalt, pentru că razele soarelui 
pătrundeau din partea cealaltă, însă era o lumină ciudată, de 
parcă soarele era filtrat printr-o perdea de ceaţă şi vapori 
lăptoşi. Căţeaua veni şi ea să se uite, în timp ce Mogget îi privi 
sfidător şi şlepăi alene către prora, unde se instală comod şi-şi 
începu lungul ritual de curăţire. 

Căţeaua văzu înaintea lui Sam ţăruşul din mâna lui Lirael 
şi scoase un mârâit îngrijorat. Scândura de la tribord era găurită 
în dreapta, sub copastie, chiar unde stătuse înainte să fie 
aruncată peste bord şi fata ţinea acum în mână săgeata care 
făcuse gaura, vopsită în alb şi cu pene de corb în coadă. 

— Mai era puţin şi te nimerea pe tine! exclamă Sam, 
pipăind gaura cu trei degete. 


— Dacă nu era Că/ăuzitoarea... oftă Lirael, mângâind 
cârma uşor. Uite ce a păţit, sărmana! 

— Te-ar fi luat din plin, chiar şi cu armură, zise Sam 
îngrijorat. Cine a tras, nu s-a jucat, a căutat să te nimerească. 
Totuşi, nu-mi pare mână de om, e mult prea precisă lovitura. 

— Probabil vor încerca din nou pe partea cealaltă, sau 
poate mai repede, zise Lirael privind cu teamă peretele de 
piatră de deasupra. Ştii cumva dacă podul are deschizături pe 
undeva? 

— Habar n-am, bâigui Sam, privind şi el în sus la piatra 
îngălbenită. 

Erau totuşi la vreo două sute de metri dedesubt şi lumina 
era difuză, aşa că puteau fi o sumedenie de găuri pe care să nu 
le vadă. 

— Nici eu nu văd nimic, Stăpână, zise Căţeaua printre 
dinţi, cu capul pe spate. Dar la curenţii ăştia, o să trecem 
dincolo în câteva minute. 

— Nu ştii să faci o vrajă de pavăză împotriva săgeţilor? 
întrebă Sam. 

Curenţii îi purtau cu repeziciune către arcada scăldată în 
soare de cealaltă parte a podului şi nu mai era mult până să iasă 
la lumină. 

— Nu, răspunse Lirael încordată. Ar fi trebuit, dar nu prea 
mă duceam la orele de lupte... 

— Bine, atunci ce zici dacă facem schimb de locuri? 
sugeră Sameth. Stau eu la cârmă sub o vrajă de protecţie, şi tu 
îţi pregăteşti arcul să ripostezi, dacă e cazul. Mogget, tu ai cea 
mai bună vedere, fii cu ochii-n patru şi ajut-o pe Lirael. 

— Poate să facă asta şi Căţeaua Neruşinată sau care i-o fi 
numele, bolborosi Mogget de la prora. Eu unul am de gând să 
îmi continui somnul. 

— Şi dacă nu ţine vraja? Ai deja o rană la picior... începu 
Lirael. 

— O să ţină, o asigură Sam, venind spre ea şi obligând-o 
să se dea la o parte. Am exersat cu oamenii din Gardă în fiecare 
zi. Numai săgețile vrăjite o pot destrăma. 

— Şi dacă au săgeți vrăjite? zise Lirael în timp ce lega de 
capetele arcului o bucată de sfoară uscată dintr-un pachet de 


sfori unse cu ceară. 

Săgeata albă cu pene de corb nu adusese niciun iz de 
Magie Liberă, dar asta nu însemna că următoarea nu va fi aşa. 

— Chiar dacă e vrăjită, ar trebui să fie mai puternică decât 
pavăza mea, îi explică Sameth încrezător, deşi în sinea lui nu 
era deloc la fel de sigur. 

Făcuse de nenumărate ori astfel de farmece de apărare, 
dar niciodată nu fusese în primejdie. Il învățase Touchstone pe 
când avea doar şase ani, folosind săgeți de jucărie cu vârful 
învelit în zdrenţe din pijamale vechi. Când mai crescuse, 
exersaseră cu săgeți boante, dar nu încercase niciodată cu 
săgeți adevărate de război şi nu ştia dacă pavăza îl va ocroti de 
data asta, mai ales că astfel de săgeți străpungeau cu uşurinţă 
platoşele de oţel. 

Sam se aşeză la cârmă, cu faţa către pupa şi începu să 
pătrundă încetişor în Legământ, ca să adune însemnele de 
trebuinţă. De obicei le desena cu ajutorul săbiei, dar învățase să 
le facă şi cu mâna, aşa că totul decurse normal. 

Lirael îl urmărea mişcându-şi braţele cu repeziciune, 
descriind în aer însemne lucitoare şi nemişcate dincolo de 
semicercul pe care-l contura cu vârfurile degetelor. Nu se 
pricepea el la toate, dar de data asta chiar părea că ştie ce face, 
ca un adevărat Mag al Legământului. „Şi chiar dacă-i e frică de 
Moarte şi de slujitorii ei, măcar nu e un papă-lapte“, îşi zise fata. 
Cu toate astea, gândul că numai vraja lui îi apăra de săgețile 
potrivnice o neliniştea. O trecu deodată un fior rece de spaimă. 
Dacă n-ar fi fost Călăuzitoarea, acum era ori moartă, ori gata să- 
şi dea suflarea în canalul de scurgere. 

Simţi că i se face rău şi se concentră să fixeze săgeata în 
arc, cu intenţia să nu îi dea urmăritorului a doua şansă, 
indiferent despre cine era vorba. 

Între timp Sam terminase de adunat însemnele, rămânând 
cuibărit la prora cu mâinile încă în mişcare. Cercul era complet 
şi strălucea deasupra şi în spatele lui, în timp ce din degete îi 
izvorau alte şi alte simboluri care se alăturau strălucitoare 
celorlalte. 

— Nu pot să mă opresc acum, îi zise el, respirând anevoie. 
Sunt un pic în urmă, dar termin îndată, aşa că fii pregătită! 


Nici nu termină bine că soarele îi şi învălui de partea 
cealaltă a podului şi Sam se ghemui şi mai tare, să nu cumva să 
dea de bănuit. 

În genunchi lângă catarg, Lirael privi în sus, orbită pe 
moment de razele strălucitoare. Urmăritorul trase exact în acea 
secundă, o lovitură bine ţintită şi precisă. Fata încercă să-l 
avertizeze pe Sameth, dar nu deschise gura bine că săgeata 
împănată se şi izbi în pavăza fermecată şi se făcu nevăzută. 

— Grăbeşte-te! îi strigă Sam cu glasul pierit şi chipul 
încleştat, semn că se chinuia să ţină vraja trainică. 

Lirael încercă să-l ia în vizor pe atacator, dar erau foarte 
multe ferestre şi deschizături deasupra, fie direct pe Pod, fie în 
clădirile construite pe el, plus că erau oameni la geamuri, pe 
balcoane, sprijiniți de balustrade ori legănându-se pe platforme 
prinse cu funie de pereţii tencuiți. Era aproape imposibil să-l 
găsească. 

Căţeaua veni aproape, îşi ridică privirea şi începu să urle 
prelung, un lătrat gutural pe care Lirael nu-l mai auzise până 
acum. Urletul răsună peste întinderea râului până dincolo de 
maluri, învăluind întreg oraşul, de parcă mai multe cete de lupi îl 
înconjuraseră din toate părţile. 

Oamenii încremeniră ca la un semn, privind speriaţi de jur 
împrejur, mai puţin faţa din dreptul unei ferestre cam la 
jumătatea distanţei de la pod în sus. Lirael îl zări deschizând 
obloanele larg, cu arcul încă în mână. 

Trase de coardă şi ţinti, însă din cauza brizei săgeata se 
izbi în zidul de deasupra geamului. Pregăti îndată alta în timp ce 
necunoscutul ieşi cu totul pe fereastră, ţinându-şi echilibrul 
anevoie pe pervazul îngust. 

Obraznica îşi luă avânt şi urlă din nou. Auzind-o, 
atacatorul îşi duse mâinile la urechi şi scăpă arcul în râu. 
Sunetul îl subjugase în aşa măsură încât străinul începu să-şi 
mişte picioarele necontrolat, rotindu-le ameţitor deasupra 
hăului. Încerca în zadar să se arunce înapoi în cameră, corpul 
nu-l mai asculta de la mijloc în jos. În clipa următoare căzu în 
gol, prăbuşindu-se în apă două sute de metri mai jos, la fel ca 
arcul mai devreme. Chiar şi în aer, picioarele i se mişcau în 
continuare şi nu-şi scosese degetele din urechi. 


Urletul încetă când trupul dispăru în adâncuri, iar Sam şi 
Lirael tresăriră amândoi când îl simţiră dându-şi duhul. Priviră în 
tăcere undele formate în urma căzăturii, înghiţite în cele din 
urmă de dâra înspumată a corăbiei. 

— Ce i-ai făcut? întrebă Lirael, punând arcul deoparte cu 
grijă. 

Nu mai văzuse şi nici nu mai simţise pe cineva murind 
până acum. Asistase doar la ceremoniile de Rămas-Bun, unde 
adevărul morţii era învăluit în tradiţii şi parade fastuoase. 

— L-am făcut să meargă, mârâi Obraznica aşezându-se în 
fund cu părul încă ridicat pe spate. Te-ar fi omorât dacă nu-i 
veneam de hac... 

Lirael dădu din cap şi o îmbrăţişă scurt, în timp ce Sam le 
urmărea cu un aer obosit. Urletul fusese Magie Liberă pură, fără 
strop de Legământ în el, dar Căţeaua părea prietenoasă şi mai 
ales devotată lui Lirael. Totuşi, nu trebuia să uite că putea fi 
periculoasă dacă voia. Simţise ceva familiar în urletul ei, o 
senzaţie pe care n-o putea desluşi clar. 

Cu Mogoget cel puţin ştia cum stă treaba. Era o creatură de 
Magie Liberă, strunită de zgarda fermecată de la gât. Căţeaua 
pe de altă parte părea să fie plămădită din două tipuri de magie, 
un caz cu totul special şi unic în felul său. Pentru a nu ştiu câta 
oară, îşi dorea s-o aibă alături pe Sabriel. Ea cu siguranţă ar fi 
ştiut ce-i cu Obraznica. 

— Ar trebui să ne schimbăm la loc, sugeră Lirael grăbită. 
Mai vine o barcă de patrulă din faţă. 

Sam se ghemui din nou faţă în faţă cu Căţeaua, care rânji 
la el cu dinţi ascuţiţi şi albi. Se forţă să-i răspundă şi el cu un 
zâmbet, amintindu-şi de sfaturile din copilărie: să nu laşi 
niciodată câinii să simtă că ţi-e teamă... 

— Aaah, ce de apă e aici! se văietă el, cuibărindu-se 
înapoi în canal şi trăgând spre el pătura îmbibată şi ea de apă. 
Trebuia scursă în tunel... 

Tocmai se pregătea să-şi tragă pătura peste cap când îl 
zări pe Mogget la pupa, prins în tabieturile lui de primenire. 

— Mogget! îi strigă. Ar trebui să te ascunzi şi tu! 

Mogget privi cu subînţeles apa în care Sam îşi cufundase 
picioarele şi-şi scoase limba rozalie, răspunzând: 


— Nu cred, e mult prea umed pentru mine. Ce folos să mă 
ascund? La cum a urlat doamna Căţea, fii sigur că ne vor 
controla. Sper cel puţin că nu şi-au dat seama ce a fost. Poţi, 
aşadar, să nu te mai ascunzi, n-are niciun rost. 

Sam se ridică bombănind. 

— Şi de ce ai aşteptat până acum să-mi spui? pufni el şi 
începu să scoată apa cu o cană de tablă. 

— Ar fi bine dacă am putea să trecem fără să ne oprească, 
zise Căţeaua, adulmecând aerul. Tare mă tem că-n barca asta o 
să fie mai mulţi duşmani deghizați în ofiţeri de pază. 

— Am avea mai mult loc de manevre mai sus, zise Lirael, 
dar nu ştiu dacă e suficient să evităm patrula. 

Principalul port al oraşului se afla pe malul estic, dominat 
de douăsprezece pontoane mai mari sau mai mici ticsite de 
vase comerciale ale căror catarge arătau ca o pădure de stâlpi 
golaşi. În spatele lor era un chei săpat chiar în stânca defileului, 
o terasă lungă de unde mărfurile erau încărcate în bărci sau 
transportate cu platforma în oraş. Dincolo de chei se vedeau 
nişte trepte abrupte de piatră care urcau spre clădirile de 
deasupra printre cablurile macaralelor încărcate de cutii şi 
cufere, butoaie şi baloţi. 

Malul dinspre soare-apune era însă liber, cu excepţia 
câtorva vase comerciale în faţă şi a bărcii de patrulă care se 
pregătea deja să arunce ancora. Dacă reuşeau să treacă de ei 
fără să atragă atenţia, îşi puteau continua drumul fără alte 
întreruperi. 

— Au pe puţin douăzeci de arcaşi, zise Sam cu voce 
tremurândă. Chiar crezi că am putea trece fără să ne oprească? 

— Depinde cât de mulţi sunt în slujba Duşmanului, zise 
Lirael, întinzând vela ca să prindă viteză. Dacă sunt oameni 
cumsecade, n-o să tragă în Prinţul Regatului şi într-o Clayră, nu? 

— Eu zic că merită să încercăm, bâigui Sam, neştiind ce 
altceva să propună. Dacă paznicii nu erau pervertiţi, în cel mai 
rău caz va fi trimis înapoi la Belisaere. Altminteri, era mai 
înţelept să stea cât mai departe de ei. Şi dacă se potoleşte 
vântul? 

— O să-l iuţim cu un fluierat, zise Lirael. Te pricepi la vrăji 
din astea? 


— Nu atât cât şi-ar dori mama, murmură Sameth. Pentru 
vrăjile de schimbare a vremii trebuia să fluieri însemnele 
magice, iar el nu prea ştia să fluiere. Dar cred că vântul l-aş 
putea însufleţi. 

— Nu ştiu zău ce-ar zice maică-ta de planul vostru, că tot 
ai adus vorba de ea, interveni Mogoget cu ochii la vasul de 
patrulă care tocmai îşi ridica vela probabil ca să-i intercepteze. 
Lirael nu seamănă a Clayră, iar tu, Sameth, arăţi ca o 
sperietoare şi nu te-ar crede nimeni că eşti Prinţ. Cât despre 
comandant, s-ar putea să n-o mai recunoască pe Căl/ăuzitoare 
de data asta şi chiar dacă toți; paznicii au spiritul curat, o să ne 
bombardeze cu săgeți dacă nu oprim la comandă. Eu unul n-am 
de gând să mă las străpuns. 

— Ce altă soluţie avem? întrebă Sam. Să fie numai doi sau 
trei în slujba Duşmanului, tot au să ne atace. Dacă izbutim să 
înteţim vântul niţel, cu puţin noroc ne-am putea feri din calea 
săgeţilor. 

— Fă cum vrei, pufni Mogget. E apă peste tot, afară-i rece 
şi barca e ciuruită. Ce s-ar mai putea întâmpla? Încă o rundă de 
distracţii pe râu! 

Sam şi Lirael îşi aruncară o privire scurtă şi fata trase 
adânc aer în piept. Zeci de însemne magice îi invadară dintr- 
odată gândurile, învăluindu-i în cercuri jucăuşe plămânii şi 
gâtlejul. Începu apoi să fluiere încetişor, dând drumul sunetelor 
clare spre văzduh. 

In urma lor râul se întunecă brusc şi valuri înspumate se 
ridicară spre corabie, care le aştepta cu pânza pregătită. După 
câteva secunde se porni şi vântul, umflând vela nerăbdătoare şi 
împingând barca la vale cu viteză, acompaniat de şuieratul 
tachelajului. Mogget scoase un miorlăit ascuţit şi sări iute de pe 
parapet cu o secundă înainte ca o pulbere deasă de stropi să 
măture pupa dintr-un capăt în celălalt. 

Lirael încă mai fluiera şi Sam i se alătură, reuşind 
împreună să menţină vântul în vela Că/ăuzitoarei şi departe de 
vasul de patrulă, al cărui catarg rămase nemişcat în tot acest 
timp. 

Chiar fără ajutorul vântului galera avea vâslaşi rapizi şi 
încercaţi, care se adaptară cât ai clipi cadenţei sporite a 


timonierului. Încercau să taie calea intruşilor, învolburând apa 
cu vâslele lor iuți şi rama de oţel ce strălucea în soare. 


CAPITOLUL PATRUZECI ŞI UNU 
Magie Liberă şi carne de mistreţ 


— Curând o să intrăm în raza lor de acţiune, avertiză 
Mogget morocănos, cu ochii când la galera care se apropia, 
când la ţărmul dinspre vest. Presimt că va trebui să înotăm până 
la mal, dacă vrem să scăpăm cu viaţă. 

Lirael se uită la Sam îngrijorată, dar nu zise nimic către 
motan. În ciuda vântului vrăjit şi a vitezei cu care alunecau pe 
apă, galera înainta cu repeziciune şi, pe măsură ce se apropiau 
de mal, râul scădea şi barca devenea din ce în ce mai greu de 
manevrat. 

— Poate ar fi mai bine să ne încercăm norocul şi să vedem 
câţi paznici s-au dat cu Duşmanul, propuse Sam, amintindu-și cu 
regret de incidentul cu oamenii legii. Nu vreau să creadă că 
facem contrabandă şi n-am de gând să omor pe nimeni. O să le 
spun cine sunt şi-atunci te vor lăsa să treci, şi poate am noroc şi 
nu mă arestează, dacă Ellimere n-a apucat să-i avertizeze... 

— Nu ştiu ce să zic, începu Lirael. 

Încă nu era totul pierdut, încă mai aveau o şansă de 
scăpare. Nu apucă să-şi termine ideea, căci Obraznica interveni 
prompt: 

— În niciun caz! Sunt cel puţin trei sau patru creaturi la 
bordul vasului! Nu putem să ne oprim acum! 

— Eu nu miros nimic suspect, zise Mogget, tresărind 
nervos când stropii furioşi scăldară iar barca la pupa. Dar sigur 
că nu am nasul tău... lar dacă mă uit mai bine la cei şase arcaşi 
care se pregătesc să tragă, înclin să-ţi dau dreptate. 

Mogget nu minţise. Galera se apropiase îndeajuns cât să 
le taie calea, iar cei şase arcaşi stăteau nemişcaţi pe punte cu 
săgețile pregătite. După feţele lor Sam înţelese că sunt gata să 
tragă întâi şi-apoi să-i ia la întrebări. 

— Crezi că arcaşii sunt curaţi? strigă Sam către Căţea. 

— Nu-mi dau seama, zise Obraznica cu botul în vânt. Cred 
că da, în mare parte. Căpitanul însă - bărbatul cu pană la pălărie 
- nu e ceea ce pare. Are înfăţişare omenească, dar e o creatură 
de Magie Liberă plămădită din carne de porc. Ştiu sigur după 


miros. 

— Să le-arătăm atunci cu cine au de-a face! zise Sam 
însufleţit. Ar fi trebuit să iau cu mine un scut cu blazonul regal 
sau ceva asemănător. N-ar îndrăzni să ne atace dac-ar vedea 
însemnul Regelui, indiferent ce le porunceşte căpitanul! 

— Sigur că nu, îl aprobă Lirael, străfulgerată de-o idee. De 
ce nu foloseşti ăsta în loc? zise ea şi dădu drumul cârmei, 
îndreptându-se către cufărul de la prora. 

— Ce anume? strigă Sam, apucând temător cârma rămasă 
nesupravegheată. Nu ştiu ce trebuie să fac, n-am mai condus 
nicio corabie până acum! 

— Nu-ţi face griji, ştie ea ce are de făcut, răspunse Lirael 
de lângă cufărul masiv. 

Deşi era la doar trei metri jumate mai încolo, ajunse cu 
greu la el, căci galera îi încolţise şi-i împingea spre țărm, iar 
Călăuzitoarea se sălta în aer şi lovea iar apa la fiecare doi, trei 
metri, smucind-o cu putere. 

— Eşti sigură că ştii ce faci? strigă Sam iarăşi cu mâna 
încleştată pe cârmă, convins că numai forţa lui ţine barca 
departe de mal. 

Curios să vadă ce se întâmplă, îşi trase mâna de pe cârmă 
o secundă, gata s-o prindă iarăşi în clipa următoare. 
Călăuzitoarea îşi menţinu însă direcţia şi Sam răsuflă uşurat, 
mai să se înece când zări ploaia de săgeți care se îndreptau spre 
ei. 

— Sunt încă prea departe să te-ajungă, îl linişti Căţeaua, 
cântărind săgețile cu o privire de cunoscător. 

Într-adevăr, după câteva clipe acestea străpunseră apa la 
mai bine de cincizeci de metri distanţă. 

— Dar o vor face în curând, interveni Mogget, ţopăind 
printre bălți în căutarea unui cotlon mai uscat. 

Poposi în sfârşit aproape de cârmă tocmai când barca se 
smuci uşor - fără vreo intervenţie din partea lui Sam - şi un val 
scurt mătură prora, udându-l pe spinare. 

— Eşti o nesuferită! şuieră el în timp ce apa îi spăla labele, 
alunecând pe punte. Galera pare mai uscată, aşa că eu propun 
să ne predăm... Cine zice că trebuie să ne luăm după nasul 
dumneaei? 


— Dar tu nu vezi că trag în noi? se răsti Sam la el, fără să 
fie sigur dacă motanul vorbeşte serios sau a glumit. 

— Mai sunt alţi doi în afară de căpitan - creaturi de Magie 
Liberă, zise Obraznica printre dinţi, trăgând de zor aer pe nas. 

Sam băgă de seamă că se făcea din ce în ce mai mare şi 
mai amenințătoare, pregătindu-se de luptă fără să ţină seama 
că Lirael avea cu totul alte planuri. 

— L-am găsit! exclamă fata când un nou rând de săgeți 
ţâşniră către ei, dispărând în apă la doar un metru şi ceva 
distanţă. Dacă se întindea, Sam ar fi putut să atingă una. 

— Ce? strigă el, dar nu mai aşteptă răspunsul, alunecând 
degrabă în curgerea Legământului să adune însemnele pentru o 
vrajă de apărare, deşi nu era sigur că va rezista împotriva a 
şase arcaşi laolaltă, mai ales că era şi slăbit. 

Lirael scoase din cufăr o bucată de pânză neagră pe care 
o ridică în bătaia vântului, dezvăluind steaua argintie care 
strălucea în mijloc. Fu cât pe ce să-i scape din mână, daro 
adună iute la piept şi se târî înapoi la cârmă. 

— Steagul Că/ăuzitoarei, veni răspunsul în cele din urmă. 

Trase grăbită parâma şi începu să desfacă şurubul bridei 
ca să prindă steagul de ea. Îl pun sus imediat, adăugă cu 
sufletul la gură. 

— Nu mai e timp! strigă Sam cu ochii la arcaşii care se 
pregăteau să tragă din nou. Ţine-l în sus cu mâna! 

Lirael îşi văzu însă de treabă mai departe, fixând steagul 
la ambele capete cu gesturi parcă dinadins încete. Sam tocmai 
se pregătea să vină să i-l smulgă din mână când fata isprăvi în 
sfârşit şi începu să tragă de sfoară taman când alte cinci săgeți 
ţâşniră către ei dinspre patrulă. 

Vrând să ajute, Că/ăuzitoarea învârti brusc cârma şi se roti 
cu pupa în bătaia vântului, pierzându-şi din avânt în timp ce 
pânza flutura nebuneşte, ca un ropot de aplauze frenetice. Sam 
încercă să se ferească dar cârma îl izbi peste obraz atât de tare 
încât la început crezu că l-a nimerit vreo săgeată. În câteva clipe 
barca se redresă cu aceeaşi mişcare bruscă, dar de data asta 
Sam scăpă nevătămat. 

Exact la timp, îşi zise în sinea lui văzând cum săgețile care 
ar fi trebuit să-i nimerească în plin dispărură în valurile dinaintea 


lor. Nu mai conta că pierduseră viteză... 

În clipa următoare steagul cu steaua argintie a Clayrelor 
se desfăcu în toată strălucirea lui, agăţat de catarg. Acum nu 
mai încăpea îndoială cine se află la bordul Că/ăuzitoarei, căci 
întocmai ca şi ea, steagul nu era o simplă bucată de pânză, ci 
împletit cu însemne fermecate care-l făceau să lumineze chiar şi 
cea mai neagră noapte. În zilele cu soare, steaua argintie 
aproape că îţi lua ochii cu strălucirea ei. 

— Cred că s-au oprit, zise Căţeaua veselă, văzând cum 
galera rămâne în urmă cu vâslele în aer ori încurcate unele într- 
altele. 

Sam răsuflă uşurat, lăsând însemnele deja culese să-i 
alunece din minte, curios dacă mai are toţi dinţii în gură. 

— Dar stai aşa, văd doi arcaşi cu arcul pregătit, adăugă 
iute Obraznica. 

Sam bombăni şi se grăbi după însemnele pe care tocmai 
le lăsase să-i scape. 

— Da, doi sunt... aa, ceilalţi patru se luptă cu ei acum şi 
căpitanul ţipă ceva. Cred că s-a dat de gol! 

Sam şi Lirael îşi întoarseră privirea spre galeră, unde se 
încinsese o încăierare pe cinste, cu ţipete şi urlete pe măsură. 
Oamenii erau unii peste alţii şi se luptau cu săbii şi pumnale 
când o coloană albicioasă de fum apăru deodată în mijlocul lor 
cu o bubuitură care culcă urechile Obraznicei şi îi făcu pe ceilalţi 
să tresară. Se înălţă deasupra lor la peste patru metri şi alunecă 
apoi într-o parte, arcuindu-se peste parapet. 

Crezură la început că o să dispară sub apă, însă, când 
atinse suprafaţa râului, şiragul de foc ţâşni în sus ca de pe 
trambulină, înaintând iute spre ei în timp ce se făcea din ce în 
ce mai mare. Curând, se preschimbase într-un mistreţ imens cu 
colţi care gonea pe urma Că/ăuzitoarei, împroşcând apa cu 
salturi uriaşe şi urlând atât de înfiorător încât îi apucă răul pe 
toţi. 

Fără să stea pe gânduri, Sam luă iute arcul lui Lirael şi 
trase în el patru săgeți una după alta. Deşi niciuna nu dăduse 
greş, se făcură scrum pe dată într-un vârtej de scântei şi metal 
topit. 

Tocmai se aplecase după cea de-a cincea când Lirael 


întinse mâna hotărâtă şi rosti o vrajă în vânt. Deodată, o plasă 
aurie îi ţâşni din degete, ţesându-se din ce în ce mai largă şi mai 
mare peste apă. Monstrul dădu să sară iar, dar plasa îl înşfăcă la 
timp în firele-i portocalii de foc, îmblânzind strălucirea orbitoare. 
Împresurat în mrejele arzând, mistrețul se prăvăli în râu şi 
ţipătul lui gâtuit dispăru odată cu el în adâncuri, lăsând în urmă 
o dâră groasă de fum care se înălța la cel puţin treizeci de metri 
în văzduh. Când dispăru în cele din urmă, tot ce mai rămăsese 
din hidoasa creatură erau bucăţi de carne putredă care pluteau 
pe apă, alungând în loc să atragă pescăruşii flămânzi de 
deasupra. 

— Mulţumesc, bâigui Sam odată încredinţat că nu vor mai 
fi alte atacuri dinspre galeră ori din adâncurile râului. 

Ştia şi el vraja cu plasa, dar nu crezuse că va funcţiona cu 
arătări atât de mari şi de periculoase. 

— Mogget mi-a dat ideea, zise Lirael încă năucită nu doar 
de reuşita vrăjii, ci şi de amabilitatea motanului. 

— Creaturi ca asta înfruntă bine apele curgătoare, dar 
dacă le scufunzi nu au scăpare, explică Mogget. A fost destul să 
o încetiniţi chiar şi o clipă. 

Privi apoi cu subinţeles către Obraznică şi adăugă: 

— Eeeh, mai ştiu şi eu câte ceva... Acum chiar trebuie să 
trag un pui de somn. Pot să mă bizui pe voi să-mi găsiţi niscai 
peşte până mă trezesc? 

Sam încuviinţă din cap absent. Habar n-avea de unde o 
să-i facă rost de peşte, dar îi venea să-l mângâie şi să-l 
drăgălească, cum făcea Lirael cu Obraznica ei. Privirea verde şi 
severă a motanului îi tăie însă elanul şi-şi trase mâna înapoi 
discret. _ 

— Imi pare rău că nu mi-a venit mai repede ideea cu 
steagul, zise Lirael când o porniră mai departe. Deşi vântul se 
mai domolise, sufla încă destul de tare de la pupa. Sunto 
groază de lucruri în cufărul ăla, dar n-am avut timp să mă uit la 
ele de când am plecat din Gheţar. 

— Nu-i nimic, ţi-ai adus aminte la ţanc, răspunse Sam 
înfundat, pipăindu-şi falca cu grijă. Toţi dinţii erau la locul lor şi 
n-avea decât o vânătaie. Ne prinde bine vântul ăsta, zise apoi 
cu toată gura. Mâine-dimineaţă ar trebui s-ajungem la Casa lui 


Abhorsen. 

— Casa lui Abhorsen? zise Lirael cu îngrijorare în glas. E 
pe o insulă, nu? Chiar înainte de cascada de la Stâncile Semeţe. 

— Da, zise Sam cu gândul la apele învolburate care se 
prăvăleau în hău şi protecţia oferită de ele. Abia apoi îi trecu 
prin minte că fata nu se gândea neapărat la siguranţă, ci mai 
degrabă la cum vor reuşi să treacă de cascadă. Dar nu-ţi face 
griji, o încurajă el. În spatele insulei se află un canal de vreo 
cinci kilometri unde curenţii nu sunt chiar aşa puternici. Totul e 
să ştim pe unde să intrăm şi mai ales să nu ne rătăcim. A fost 
făcut de Meşterii Zidari, cei care au clădit şi Zidul. Un lucru cu 
adevărat desăvârşit, canalul ăsta. Am încercat să fac unul la fel 
la noi acasă, cu iazurile şi cascada de pe a doua terasă a 
Palatului, dar nu am reuşit nicicum să deviez curentul - cu 
niciun fel de vrajă. 

Ar fi continuat, dar observă că Lirael nu-l mai asculta. 
Avea o expresie visătoare şi privea în gol undeva dincolo de 
umărul lui. 

— Scuze, nu mi-am dat seama că te plictisesc, zise el cu 
un zâmbet forţat. 

Era obişnuit să atragă atenţia fetelor drăguţe, iar Lirael 
intra şi ea în această categorie, după cum tocmai observase. „E 
chiar frumoasă”, îşi zise studiind-o pentru prima dată cu atenţie. 

— Nu, nu, mie îmi pare rău, tresări Lirael clipind des. Nu 
sunt obişnuită să... Nu sunt prea vorbăreaţă nici acasă. 

— Ţi-ar sta mult mai bine fără baticul ăla, îndrăzni Sam. 
Era într-adevăr atrăgătoare, deşi chipul ei ascundea ceva care-l 
neliniştea. Unde o mai văzuse oare? Poate că semăna cu una 
din fetele cu care îi făcuse cunoştinţă Ellimere în Belisaere. Imi 
aduci aminte de cineva, continuă el. Ai cumva vreo soră pe 
care-aş fi putut s-o întâlnesc pe undeva? Deşi... nu cred să fi 
văzut până acum Clayre cu părul negru. 

— N-am nicio soră, răspunse Lirael absentă. Doar foarte 
multe verişoare şi o mătuşă. 

— Când ajungem la Casă poţi să te schimbi într-o rochie 
de-a soră-mii, îi zise el. Să scapi de vesta aia. Te superi dacă te 
întreb câţi ani ai? 

Lirael îl privi mirată, înțelegând unde bate abia când îi zări 


licărul din ochi. Cunoştea bine privirea, o mai văzuse şi la alţi 
bărbaţi în Cantina de Jos. Întoarse capul şi-şi aranjă baticul ca să 
câştige timp. De ce nu putea fi şi el ca Obraznica, un prieten de 
nădejde la nevoie, fără complicaţii romantice? Trebuia să 
găsească iute ceva care să-l descurajeze definitiv. Putea să 
pretindă că-i e rău şi să vomite în faţa lui, dar ar fi fost un pic 
cam mult... 

— Treizeci şi cinci, răspunse ea într-un târziu. 

— Treizeci şi cinci?! exclamă Sam uluit. Adică... a... a, îmi 
pare rău, dar nu arăţi deloc... Pari mult mai tânără. 

— Asta numai datorită alifiilor, zise Căţeaua, rânjind în 
colţul botului doar pentru Lirael. Unguente şi uleiuri aduse din 
nord, plus vrăji pentru îngrijirea trupului. Vezi tu, Prinţe, Stăpâna 
mea ţine foarte mult la înfăţişarea ei. 

— Aha, bâigui Sameth, rezemându-se de balustradă. 

O privi iarăşi cu coada ochiului, pesemne în căutarea 
ridurilor pe care le scăpase prima dată. Oricât ar fi încercat, tot 
nu reuşea să creadă că e mai mare decât Ellimere, cu-atât mai 
mult cu cât comportamentul o dădea de gol. Nu se purta ca o 
femeie, era timidă şi prea puţin vorbăreaţă. „Poate din cauză că 
a lucrat la bibliotecă”, îşi zise el studiindu-i silueta zveltă 
ascunsă sub vesta lălâie. 

— Destul cu vorbăria, Obraznico! o întrerupse Lirael, 
întorcându-şi faţa ca să-şi ascundă zâmbetul. În loc să 
trăncăneşti, mai bine ai fi cu ochii-n patru! O să te-ajut şi eu 
îndată ce îmi fac un veşmânt de Legământ. 

— Am înţeles, Stăpână! mormăi Căţeaua. Voi sta de 
pândă, precum ai poruncit. 

Se întinse cât era de mare, căscă şi făcu un salt spre 
pupa, unde se aşeză cuminte în calea stropilor, cu botul larg 
deschis şi limba afară. Cum de stătea aşa semeaţă şi fără să se 
mişte, Lirael nu ştia, deşi avea o vagă bănuială că i-au crescut 
iar lipitori pe labele din spate şi posterior. 

— E nebună de legat, atâta pot să zic! oftă Mogget 
privind-o cum se îmbăiază. Se duse înapoi la locul lui lângă 
cârmă şi începu iar să se spele. Nu ştiu de ce mă mai mir, zău 
aşa! 

— Vezi că te-am auzit! mârâi Obraznica fără să se 


clintească. 

— De-aia nu mai pot eu, pufni el înţepat, lingându-se pe 
gât. La un moment dat îşi ridică privirea de smarald spre Lirael 
şi-o întrebă şiret: N-ai vrea să-mi scoţi zgarda o clipă, să mă 
usuc şi eu ca lumea? Când Lirael îl refuză, îşi înclină capul spre 
Sameth şi continuă: Nu ştiu de ce m-am aşteptat să mă ajuţi, 
când nici măcar nerodul ăsta nu se învoieşte! Ce prost am fost 
că nu m-am oferit voluntar de la bun început! Acum nu-mi mai 
mâncam ficaţii în bărcile astea blestemate! 

— Pentru ce să te oferi voluntar? întrebă Lirael curioasă şi 
motanul îi zâmbi tăcut cu un rânjet de prădător. 

Când îşi întoarse capul Ranna sună domol şi Mogget se 
întinse pe spate la soare, adormit. 

— Ai grijă cu Mogaoget, o preveni Sam, privind-o cum îl 
mângâie pe burtă. A încercat să o omoare pe maică-mea de trei 
ori până acum, când a scăpat de sub controlul vrăjii. 

Lirael îşi trase mâna tocmai când Mogget deschise un ochi 
şi îi întinse jucăuş o labă cu ghearele scoase. 

— Culcă-te la loc, îi porunci Căţeaua fără să se întoarcă. 
Părea încredinţată că motanul îi va da ascultare. 

Acesta îi făcu cu ochiul fetei, fixând-o preţ de o clipă 
înainte să-l închidă şi să adoarmă dus în susurul lui Ranna - sau 
cel puţin să dea impresia că doarme. 

— Buun, suspină Lirael. E timpul să mă apuc de veşmânt. 

— Te deranjează dacă mă uit? o întrebă Sam nerăbdător. 
Am citit despre veşmintele astea, dar nu ştiam că încă se mai 
fac. Nici mama nu cred că se pricepe. Ce forme ştii să faci? 

— Vidra de gheaţă, ursul cafeniu şi bufnița răguşită, recită 
Lirael uşurată că i-a distras atenţia de la avansuri amoroase. 
Poţi să te uiţi dacă vrei, deşi nu ştiu cât de interesant va fi. 
Secretul e să ţii în minte mai multe şiruri de însemne şi să ştii 
cum să uneşti vrăjile, aşa că n-o să pot vorbi sau să-ţi explic 
nimic. Plus că durează mult, probabil o să mă-ntind până pe 
seară, iar la sfârşit va trebui să îl împăturesc cu grijă, ca să-l mai 
folosesc şi altă dată. 

— Fascinant, zise Sameth. Ai încercat vreodată să pui 
vraja gata făcută undeva, s-o închizi într-un obiect, ca să n-o iei 
de fiecare dată de la început? Aşa, ai mereu însemnele la 


îndemână şi trebuie să faci doar vraja. 

— Nu m-am gândit la asta, şopti Lirael. Nici nu ştiam că se 
poate. 

— Se poate, dar e greu, îi explică el nerăbdător. E ca şi 
cum ai încerca să vindeci o Piatră de Legământ despicată, 
trebuie să dai parte din sângele tău pentru ca vraja să ţină. 
Sânge de viţă nobilă, desigur, dar pentru tine n-ar fi o problemă, 
dat fiind că eşti Clayră. Totul e să lucrezi cu atenţie, că altfel... 
În fine, e complicat, hai să vedem mai bine pielea ta fermecată! 
Pe care vrei s-o faci? 

— Am ales bufnița răguşită, zise fata cu o oarecare teamă 
în glas. 

N-avea nevoie de Viziune să-şi dea seama că Sameth e 
curios şi o să-i pună tot soiul de întrebări. O să dureze în jur de 
patru ore - asta dacă lucrez în linişte, adăugă ea ferm. 


CAPITOLUL PATRUZECI ŞI DOI 
Sudiştii şi un necromant 


Soarele era la apus, îmbrăcând râul într-o lumină roşiatică. 
În ciuda vrăjii pe care Sam şi Lirael o făcuseră mai devreme, 
vântul îşi schimbase direcţia şi sufla acum dinspre miazăzi, dar 
Călăuzitoarea înainta sprintenă tăind apa în diagonală de la est 
la vest. 

După cum era de aşteptat, Sam o bombardase cu tot felul 
de întrebări pe tot parcursul vrăjii, însă cu toate aceste 
întreruperi reuşise se termine veşmântul la timp, ba chiar îl şi 
împături cu grijă şi-l puse deoparte. 

— A fost foarte interesant, mărturisi Sam. Aş vrea să învăţ 
să fac şi eu. 

— Am lăsat Ín Pielea Leului acasă în Gheţar, răspunse 
Lirael, dar pot să ţi-o dau dacă te hotărăşti să treci pe-acolo. Am 
luat-o de la Bibliotecă, dar cred că poţi s-o împrumuţi şi tu. 

Sam încuviinţă, visând cu ochii deschişi la momentul când 
va vizita Ghețarul. | se părea aproape ireal, un viitor mult prea 
îndepărtat ca să îi dea atenţie. Nu se putea gândi decât cum să 
ajungă mai repede la Casa lui Abhorsen. 

— Noaptea putem naviga? se interesă el. 

— Da, dar numai dacă Obraznica e de acord să stea de 
pază, ca s-o ajute pe Că/ăuzitoare. 

— Stau, zise Căţeaua cu un lătrat scurt. Era în aceeaşi 
poziţie, cu faţa la pupa în ploaia de stropi. Cu cât ajungem mai 
repede, cu-atât mai bine. Nu-mi place ce miros aduce vântul şi 
râul e mult prea pustiu pentru ora asta. 

Sam şi Lirael cercetară împrejurimile. Fuseseră atât de 
absorbiți cu veşmântul că nici nu observaseră liniştea dimprejur. 
În afară de câteva bărci ancorate aproape de malul estic, nu era 
nicio mişcare. 

— Nu ne-a urmărit nimeni de la Podul Înalt şi până acum 
ne-am petrecut cu patru vase dinspre miazăzi, spuse Obraznica. 
Cam puţin, la cum ştiu eu traficul pe Ratterlin. 

— Aşa e, aprobă Sam. De câte ori am fost pe râu erau 
mult mai multe bărci, chiar şi pe timp de iarnă. Trebuia să fi 


văzut măcar câteva barje trecând spre nord cu transportul de 
lemne. 

— N-am văzut niciuna, răspunse patrupedul. Pesemne că 
s-au oprit undeva pe drum, la adăpost. Aţi observat că bărcile 
pe lângă care am trecut erau ancorate de diguri sau legate de 
câte-o geamandură? Să fie cât mai departe de țărm... 

— Probabil că e plin de Morți şi creaturi pe maluri, zise 
Lirael. 

— Ştiam eu că n-ar fi trebuit să plece mama şi tata, oftă 
Sameth. Dacă ar fi ştiut... 

— Ar fi plecat oricum, îl întrerupse Mogget cu un căscat 
prelung. Se întinse şi plescăi uşor cu limba lui rozalie, apoi 
adăugă: Ca de obicei, necazul nu vine niciodată singur. De data 
asta a început în mai multe părţi deodată şi o să ne găsească şi 
pe noi la un moment dat. Deşi nu-mi place s-o spun, Neruşinata 
are dreptate, vântul aduce miasme îngrijorătoare. Să mă treziţi 
dacă se-ntâmplă ceva interesant. 

Zicând aşa, închise ochii şi se făcu covrig la loc, aidoma 
unui bulgăre de nea. 

— Mă întreb ce înţelege el prin „ceva interesant”, zise 
Sam furios. 

Luă sabia şi o scoase pe jumătate din teacă, să se asigure 
că însemnele pe care le ferecase în tăiş au rămas la locul lor. 

Obraznica adulmecă iar aerul când barca îşi schimbă 
direcţia, întorcându-se cu pupa de-a curmezişul curenților. Nasul 
îi tremura în vânt şi-şi ridica botul din ce în ce mai sus, să prindă 
mirosul mai bine. 

— Magie Liberă, zise într-un final. Pe malul dinspre vest. 

— Unde anume? întrebă Lirael cu mâna la ochi. Nu vedea 
mai nimic din pricina apusului, doar pâlcuri de trestii pe câmpiile 
golaşe, câteva zăgazuri improvizate şi zidurile de piatră ale unei 
capcane pentru peşti, până la jumătate în apă. 

— Nu văd, dar după miros e undeva în josul râului, mârâi 
Căţeaua. 

— Nici eu nu desluşesc nimic, zise Sam. Dar dacă râul e în 
siguranţă, n-avem de ce să ne temem, nu? 

— Am mirosit şi oameni, îi anunţă Obraznica. Par foarte 
speriaţi. 


Sam nu zise nimic şi Lirael îl observă muşcându-şi buzele. 

— Ar putea fi Hedge, necromantul? întrebă fata. 

— E prea departe să-mi dau seama, spuse Căţeaua 
neputincioasă. Izul de Magie Liberă e foarte puternic, aşa că nu-i 
exclus să fie vreun necromant ori poate Hish sau Stilken. 

Lirael înghiţi în sec. Pe Stilken o putea răpune, căci o avea 
pe Nehima şi nu era singură, îi avea alături pe Sam, Mogoget şi 
Obraznica. Dar tare n-ar fi vrut să dea cu ochii iar de pocitanie! 

— Ştiam eu c-ar fi trebuit să citesc cartea, bombăni Sam 
fără să zică despre ce carte e vorba. 

Urmă un minut de tăcere în timp ce barca îi purta spre 
malul de vest. Discul roşiatic al soarelui era pe jumătate în apă 
şi stelele începuseră să strălucească deja în amurg. 

— Mda... Cred că... ar trebui să vedem ce se întâmplă, 
bâigui Sam într-un sfârşit cu jumătate de gură. 

Îşi fixă sabia la curea, dar nu se atinse de bandulieră. 
Lirael se uita cu jind la clopoței, însă nu erau ai ei şi numai Sam 
putea hotărî dacă îi ia sau nu. 

— E bine dacă oprim la următorul dig? o întrebă fata pe 
Obraznică. 

Când aceasta aprobă discret din cap, Că/ăuzitoarea se 
întoarse iute către dig fără alte indicaţii. 

— Mogget, trezeşte-te! îi şopti Sam. 

Odată cu lăsarea nopţii râul se cufundase în tăcere şi nu 
voia să fie auzit. 

Motanul rămase nemişcat şi Sam îl strigă din nou, 
scărpinându-l în creştetul capului. 

— Se va trezi dacă e nevoie, zise Căţeaua, văzând că tot 
nu se clinteşte. Hai, pregătiţi-vă! adăugă apoi pe acelaşi ton 
blând. 

Barca alunecă uşor în dreptul digului şi Lirael cobori vela. 
Sam sări afară cu sabia pregătită, urmat îndeaproape de Căţea. 

Lirael îi ajunse din urmă puţin mai târziu, cu Nehima 
scoasă din teacă şi o mulţime de însemne strălucind pe tăiş în 
lumina apusului. 

Obraznica îşi ridică botul în vânt şi rămase nemişcată cu o 
ureche ciulită. Cu toţii aşteptau tăcuţi, ascultând. 

Nu se auzea nici cel mai mic zgomot, doar răsuflarea lor şi 


apa clipocind sub ponton. Până şi pescăruşii amuţiseră. 

Un urlet prelung răsună deodată în tăcere, departe de ei. 
Ca la un semn, alte ţipete înfundate îi urmară şi simţiră amândoi 
fiorul Morţii când mai mulţi oameni îşi dădură duhul laolaltă. La 
scurt timp senzaţia se repetă, însă de data asta intensificată de 
o prezenţă copleşitoare, o forţă din Moarte. 

— Un necromant! strigă Sam, făcând un pas înapoi. 

— Ne trebuie banduliera, zise Lirael, privind în jos către 
corabie. 

Mogget se trezise şi îi privea cu ochi scânteietori în 
semiîntuneric, lăfăindu-se peste banduliera fermecată. 

— Vin încoace, declară Obraznica fără să-şi piardă 
cumpătul. 

Strigătele se auzeau din ce în ce mai aproape, deşi ei nu 
zăreau nimic dincolo de pâlcul de trestii. Apoi, la vreo cincizeci 
de metri în josul râului un bărbat ţâşni din tufe şi se aruncă în 
apă, apărând la suprafaţă la o distanţă considerabilă de mal. 
Mai înotă vreo doi, trei metri, după care se întoarse pe spate şi 
se lăsă în voia râului, prea obosit ori prea rănit ca să continue să 
înoate. 

În spatele lui un trup desfigurat şi negricios ajunse în 
sfârşit la mal şi scoase un urlet sfâşietor când îşi zări prada 
scăpată. Vizibil afectată de apa curgătoare, creatura se retrase 
şchiopătând după tufişuri. 

— Hai, zise Lirael cu vocea gâtuită, scoțând naiul din 
buzunar. 

Porni hotărâtă, cu Căţeaua imediat în spate şi Sam la 
coadă, şovăitor. 

Se auziră alte strigăte, cuvinte fără înţeles, deşi lui Sam îi 
era clar că oamenii sunt îngroziţi şi strigă după ajutor. Privi 
banduliera şi Mogget îl fixă cu ochi iscoditori, fără să clipească. 

— Ce aştepţi? întrebă el. Permisiunea mea cumva?! 

Sam clătină din cap. Parcă era paralizat, nu putea să se 
aplece după clopoței ori să se ţină după Lirael, care era deja la 
capătul pontonului cu Căţeaua. Simţea Morţii în apropiere, la 
mai puţin de o sută de metri, şi necromantul printre ei. 

Trebuia să facă ceva, orice. Să-şi dovedească că nu e 
chiar atât de laş. 


— N-am nevoie de clopoței! strigă dintr-odată şi o luă la 
fugă pe scândurile şubrede, trecând valvârtej pe lângă Lirael şi 
tovarăşa ei, care-l priviră uimite cum sare peste tufăriş pe 
pajiştea de dincolo. 

În secunda următoare o arătare se repezi la el, dar Sam 
izbuti să-i reteze picioarele şi s-o răstoarne dintr-o singură 
mişcare. Până să se ridice, o călcase deja în picioare şi fugea 
mai departe. 

Necromantul, pe el trebuia să-l prindă şi să-l omoare 
înainte să-l ducă iar în Moarte, iar asta cât mai repede cu 
putinţă. 

O furie nebună pusese stăpânire pe el şi alerga ca apucat, 
uitând de orice teamă. 


Când Lirael şi Obraznica ieşiră dintre trestii Sam se lupta 
cu altă creatură, pe care tocmai o străpunsese cu sabia. Fu cât 
pe ce s-o prăvălească peste ele, dar Lirael avea naiul la gură şi 
suflă iute în Saraneth, a cărui melodie sprintenă şi clară ţintui 
locului arătarea din Moarte. Fără să stea pe gânduri, îşi mută 
buzele la Kibeth şi la auzul sunetului săltăreţ creatura făcu mai 
multe salturi înapoi, în timp ce spiritul din trupul ei pocit alunecă 
în Moarte. 

— E dusă, o linişti Căţeaua făcând un pas mare în faţă. 

Lirael o urmă grăbită, fără s-o rupă la fugă cum făcuse 
Sam. 

În faţă, o haită de vreo treizeci, patruzeci de Morți 
înconjuraseră un grup de oameni care fugiseră spre râu la 
adăpost. Nu se întunecase chiar de tot şi Lirael zări bărbaţii şi 
femeile care stăteau în cerc să apere copii adunaţi la mijloc. 

Simţea Ajutoarele în jurul lor, strunite de o forţă mult mai 
crâncenă decât puterea lor strânsă laolaltă. Era o senzaţie 
ciudată pe care şi-o explică abia când îl văzu pe Sam dând iama 
printre Morți în căutarea necromantului. 

Urletul lui de războinic se împleti cu strigătele şi suspinele 
mulţimii, în timp ce creaturile răspunseră cu horcăieli şi ţipete 
sfâşietoare, năpustindu-se peste bieţii oameni şi sfârtecându-i 
bucată cu bucată. Cei rămaşi teferi îi loveau cu bâte şi nuiele 
făcute din crengi de copac, dar, neştiind cum să le folosească, 


îşi găseau sfârşitul unul câte unul. 

Dincolo de învălmăşeală Lirael îl zări pe necromant 
întorcându-se spre Sam cu mâinile ridicate şi duhnind a Magie 
Liberă. În clipa următoare mirosul metalic umplu aerul şi o 
explozie orbitoare de scântei ţâşni în direcţia lui Sam în urletele 
triumfătoare ale Morților, care răzbiseră la copiii din mijloc. 

Lirael o luă la goană să-i sară în ajutor, deşi soarta 
Prințului părea pecetluită. 


Necromantul avea pe faţă o mască de bronz şi-şi ridică 
mâinile exact când Sam o apucă în lături, năucit de apariţie. O 
mască de bronz! Să fie oare însăşi Chlorr, Femeia-Măştii, 
vrăjitoarea cu care se înfruntase Sabriel ani în urmă? 

Fulgerul trecu pe lângă el la doar câţiva centimetri, însă 
dogoarea îl păli din plin şi iarba luă foc în spatele lui. 

Încetini pasul şi alunecă în curgerea eternă, de unde 
culese patru însemne direct cu mâna. Contură apoi cu degetele 
o lamă de argint în formă de triunghi pe care o aruncă spre 
Chlorr înainte să închidă vraja cum se cuvine. 

Arma zbârnâi uşoară prin aer fără s-o nimerească, dar 
după câţiva metri se opri brusc şi o luă înapoi spre ea, lovind-o 
în braţ. Prinzând curaj, Sam făcu un pas înainte, dar, în loc să 
sângereze, din pelerina vrăjitoarei ieşea un mănunchi de flăcări 
şi scântei aurii. a 

— Nesăbuitule! tună Chlorr cu sabia ridicată. li simţea 
glasul strecurându-i-se în fiecare por, ca un roi de insecte 
veninoase. Simti în răsuflarea ei duhoarea de metal atât de 
cunoscută. Ai venit fără clopoței! 

Atunci băgă de seamă că nici ea nu avea bandulieră şi că 
în loc de ochi avea două focuri mocnite. Când vorbea, îi ieşeau 
pe gură rotocoale albe de fum şi îşi pierduse de mult orice 
înfăţişare omenească. Nu mai era nici necromant, numărându- 
se acum printre Morţii de Rang. 

Sabriel o trimisese în adâncurile tărâmului întunecat, dar 
cineva o scosese iarăşi la lumină. 


— Fugiţi! strigă Lirael. Plecaţi de-aici! 
Stătea între ultimii patru supraviețuitori şi Morţii pe care 


nu-i putuse alunga cu fluierele fermecate. În zadar tot suflase în 
Saraneth, erau prea mulţi şi naiul mult prea slab să facă faţă. 
Puterea lui nu-i ajunsese şi-acum trebuia să îi înfrunte altfel. 

Copiii erau speriaţi din cale-afară şi refuzau să fugă, imuni 
la strigătele ei. 

Unul din Ajutoare se repezi la ea şi Lirael îl împinse cu 
putere în timp ce Obraznica sări la altul, doborându-l la pământ. 
Al treilea însă, o creatură deşirată şi pitică cu fălci proeminente, 
le scăpă printre degete şi se năpusti la un băieţel care ţipa în 
gura mare, frângându-i trupul cu fălcile şi amuţindu-l pe vecie. 

Scârbită şi înfuriată, Lirael se învârti şi îi tăie capul cu 
sabia, într-o ploaie de scântei argintii. Chiar şi aşa, spiritul din 
trupul decapitat nu părea afectat de lovitura Nehimei şi refuza 
să-i dea drumul copilului. Fata îl mai străpunse de câteva ori 
fără sorţi de izbândă, în timp ce capul încă scrâşnea din dinţi. 


Sam se lupta cu Chlorr, parând o nouă lovitură. Era 
incredibil de puternică şi Prinţul fu cât pe ce să-şi piardă sabia, 
căci braţul îi amorţise din încheietură şi însemnele ferecate cu 
atâta trudă în tăiş păleau unul câte unul sub influenţa ei 
nefastă. Odată stinse toate, lama avea să se sfărâme ca hârtia 
arsă. 

Se dădu un pas înapoi şi-şi aruncă ochii împrejur, zărindu- 
le pe Lirael şi Obraznică războindu-se cu vreo şase creaturi. Mai 
auzise cântecul lui Saraneth şi Kibeth de la nai, familiar şi totuşi 
diferit de cel al clopoţeilor. Cu ajutorul lor Lirael trimisese mai 
multe spirite în Moarte, mai puţin pe Chlorr, care nu părea 
câtuşi de puţin afectată de cântecul fluierelor. 

Dimpotrivă, lovi din nou cu un şuierat ameninţător în timp 
ce Sam îşi cântărea posibilităţile. Trebuia să fie vreo vrajă ori 
vreo incantaţie care s-o ţină locului măcar câteva clipe, cât să-şi 
ia tălpăşiţa... 


Lirael şi Căţeaua luptau la unison, zdrobind în sfârşit 
ultimul Mort cu căpăţâna de pământ. Acesta dădu să se ridice, 
dar, când Obraznica veni şi îi lătră în faţă, spiritul alunecă în 
Moarte, lăsând corpul inert, o adunătură hidoasă de carne şi 
oase. 


— Mersi, zise fata epuizată. 

Privi în jur la trupurile hâde şi desfigurate, Morți şi oameni 
deopotrivă. Spera să vadă măcar un copil rămas nevătămat, dar 
în afară de ea şi de Căţea nu mai era nimeni în picioare. Câmpul 
era însângerat şi plin de cadavre aruncate unele peste altele, de 
nu mai ştiai care e om şi care arătare. 

Lirael închise ochii, copleşită de simţământul Morţii 
dimprejur. Nu supravieţuise nimeni şi apăsarea era sfâşietoare. 
Îşi simţea stomacul în gât şi se aplecă să verse, dar Sam o strigă 
tocmai atunci şi ea se ridică în picioare, căutându-l cu privirea. 

Zări numai explozia de foc din depărtări, întreruptă la 
intervale scurte de câte-o ploaie abundentă de scântei. Semăna 
cu un foc de artificii, însă Lirael nu se lăsă păcălită. 

Din mijlocul ei Sam îi striga ceva neînțeles, ceva ce mintea 
ei refuză la început să priceapă. Îi pieri orice senzaţie de rău 
când îl auzi în sfârşit răcnind ca din gură de şarpe: 

— Ajutooor! Lirael! Obraznico, Mogget! Să mă ajute 
careva! 

Fără să stea pe gânduri, Lirael o porni în goană către el. 


Sam îşi nenorocise sabia în ultimul atac. Lama se îndoise 
de la mâner, lăsându-l neputincios cu o armă grea şi total inutilă 
acum că-şi pierduse puterile magice. 

Chlorr râdea sub masca ei imobilă, un râs bizar cu ecouri 
metalice, de parcă răzbătea dintr-o sală mare şi goală de 
departe. 

Era acum mult mai înaltă şi amenințătoare, o siluetă 
neguroasă învăluită în blănuri urât mirositoare. Sam îi venea 
mai jos de umeri şi ea stătea în faţa lui cu sabia ridicată, 
scoțând fum pe deschizătura din dreptul gurii. Tăişul era scăldat 
în flăcări sângerii ce picurau alene pe iarba uscată. 

Sam o lovi cu mânerul peste faţă şi făcu iute un pas 
înapoi, strigând cât îl ţinea gura: 

— Ajutor! Lirael, Obraznico, săriţi! 

Surprinzător de uşoară şi rapidă, Chlorr făcu un salt spre 
el rotind sabia în aer. Tăişul ascuţit îi vâjâi aproape de nas şi 
Sam urlă din nou: 

— Moggeeeeeeeeet! Ajută-mă! Ajutoooor! 


Lirael zări lama năprasnică rotindu-se din nou în aer, 
izbindu-l în plin şi învăluindu-l într-o perdea de flăcări roşiatice. 

— Sam! urlă ea disperată. 

Auzind-o, Căţeaua Obraznică se repezi spre el în salturi 
uriaşe, lăsând-o pe Lirael în urmă, îngrozită. Pentru o clipă 
crezuse că a murit, dar îl zări apoi rostogolindu-se în lături, viu şi 
nevătămat. O luă şi ea la fugă într-acolo când o văzu pe 
vrăjitoare cu sabia ridicată, hotărâtă să sară în ajutorul Prințului. 
În zadar însă, căci mintea îi era golită de toate vrăjile cu care i- 
ar fi putut veni de hac intrusei, de care o despărţeau mai bine 
de cincizeci de metri. 


— Mori! şuieră Chlorr, ridicându-şi sabia deasupra capului 
cu lama în jos. 

Sam privi tăişul fin, conştient că de data asta nu mai are 
scăpare. Era prea rapidă, prea puternică pentru el. Dădu să-şi 
ridice mâna şi să rostească o vrajă de Legământ, dar nu-i 
veneau în minte decât însemne de prisos, de pildă cele folosite 
la confecţionarea jucăriilor. 

Lama spintecă aerul şi Sam începu să urle din toţi 
rărunchii, întrerupt de lătratul neaşteptat al Obraznicei, pătruns 
de magia Legământului. Ajunse la urechile lui Chlorr tocmai 
când era gata să-şi străpungă victima, topindu-i braţele în mii de 
orificii prin care se scurgea un fum lăptos. În loc să-l 
nimerească, sabia se înfipse lângă el în pământ, arzându-i şoldul 
cu dogoarea ei. 

Chlorr îşi pierduse puterile complet, căznindu-se să scoată 
sabia din ţărână în timp ce Obraznica se apropia de ea mărâind 
ameninţător. Se făcuse iarăşi mare, cam cât un leu de deşert cu 
dinţi şi gheare pe măsură, iar zgarda îi strălucea în nuanţe de 
foc, un dans sălbatic al însemnelor. 

Vrăjitoarea se dădu câţiva paşi înapoi fără sabie şi Sam se 
ridică în picioare, încercând să-şi recapete calmul. Se pregătea 
să facă o vrajă, cu pumnii încă încleştaţi. 

Lirael sosi şi ea îndată, trăgându-şi răsuflarea. Se oprise 
din alergat şi stătea acum în spatele Căţelei, gâfâind. 

Chlorr ridică mâna spre ele şi unghiile i se prelungiră dintr- 
odată în lame negre de cuţit. Deşi încă învăluită în fum, găurile 


de pe braţe i se vindecaseră deja. Când îndrăzni să facă un pas 
în faţă, Căţeaua lătră din nou, un amestec de Magie Liberă şi 
vrăji de Legământ care-i făcură zgarda să lumineze atât de tare 
încât Lirael şi Sam îşi feriră privirea. 

Chlorr tresări şi-şi acoperi faţa cu mâinile, scoțând vălătuci 
de fum alb pe sub mască şi preschimbându-se sub blănurile 
groase. Devenea din ce în ce mai mică, de parcă trupul ei de 
negură se stafidea văzând cu ochii, odată cu veşmintele 
greoaie. 

— Blestemată să fii! tună ea. 

Blănurile căzură la pământ cu masca de bronz deasupra şi 
de sub ele ieşi o umbră neagră şi subţire ca un firişor de 
cerneală, care şerpui în întuneric şi se pierdu mai repede ca apa 
în pământul uscat. 

Lirael vru să se ia după el, dar Căţeaua o opri. 

— N-are rost, zise. Dă-i pace! N-am făcut decât s-o alung 
din trupul pe care şi-l luase. E prea puternică s-o trimit în Moarte 
fără ajutor. 

— Era Chlorr, bâigui Sam alb la faţă şi tremurând. Chlorr, 
Femeia-Mâăştii, o vrăjitoare cu care mama s-a luptat acum mulţi 
ani. 

— Acum e-n rândul Morților de Rang, zise Mogoget. A reuşit 
să se întoarcă de dincolo de-a Şaptea sau a Opta Poartă. 

Sam sări cât colo la auzul motanului, privind speriat 
împrejur. Îl zări în sfârşit aşezat comod lângă sabia lui Chlorr, de 
parcă stătuse acolo de la bun început. 

— Unde ai fost când te-am strigat? 

— Am aruncat un ochi pe-aici cât timp te-ai ocupattu de... 
probleme, răspunse motanul. Am alungat-o noi pe Chlorr pentru 
moment, dar o să se întoarcă. Plus că mai sunt încă vreo sută de 
Morți la cel mult zece kilometri către vest, îndrumați din umbră 
de Ajutoare. 

— O sută?! sări Sam. 

— Ajutoare! se minună Lirael. 

— Ar trebui să ne întoarcem pe corabie, propuse Sam cu 
ochii la sabia lui Chlorr legănându-se înfiptă în pământ. Tăişul nu 
mai ardea în flăcări, dar era negru ca abanosul şi crestat cu rune 
ciudate care se zvârcoleau ameţitor şi îi dădeau dureri de cap. 


Ar trebui să o distrugem, zise el încă buimac. Doar că... nu... nu 
ştiu cum s-o fac cât mai repede. 

— Şi cum rămâne cu toţi oamenii ăştia? întrebă Lirael, 
încercând să nu se gândească prea mult la trupurile fără viaţă 
dimprejur. Totul se petrecuse atât de repede, într-o secundă 
parcă! 

Sam privi în zare la stelele ce străluceau pe cer alături de 
luna nouă. Observă la lumina rece a nopţii că mulţi dintre cei 
căzuţi purtau pe cap eşarfe sau pălării albastre, zărind chiar o 
bucată din acelaşi material în ghearele unei creaturi răpuse de 
Lirael cu naiul fermecat. 

— Sunt refugiații din sud, constată el mirat. 

Se apropie de primul trup de lângă el, cercetându-l cu 
atenţie. Era un băiat cu părul bălai, cam de vreo şaisprezece 
ani. Il privea mai degrabă uimit decât cu frică, de parcă nu 
credea că ce se întâmpla în jurul lui era aievea. 

— Refugiații aduşi din sud, întări el. Probabil încercau să 
fugă... 

— Să fugă de cine? întrebă Lirael. 

Până să vină răspunsul o creatură urlă în depărtare, 
urmată de alte horcăieli desprinse din gâtlejuri spintecate. 

— A pus Chlorr gheara pe ei! strigă Mogoget. Trebuie să 
plecăm acum! 

O zbughi către mal şi Sam dădu să îl urmeze, dar Lirael îl 
prinse de braţ şi îl opri. 

— Nu putem să plecăm! se împotrivi ea. Dacă nu-i ajutăm, 
o să le folosească trupurile şi... 

— Nici să rămânem nu-i o soluţie! protestă Sam. Nu l-ai 
auzit pe Mogget? Sunt prea mulţi să le ţinem piept şi Chlorr n-o 
să stea cu mâinile în sân! 

— Trebuie să-i ajutăm cumva! se încăpăţână Lirael, 
privind-o pe Obraznică în ochi. 

Ea sigur o s-o înţeleagă. Nu trebuia decât să le curețe 
trupurile sau să le pună sub o pavăză, să nu mai fie folosite de 
alte spirite spurcate. 

— Nu mai e timp, dădu din cap Căţeaua cu tristeţe. 

— Dar mai avem şi banduliera! insistă ea. Se duce Sam şi 
o aduce şi... 


Căţeaua o îmboldi cu botul în genunchi şi fata făcu un pas 
în faţă cu ochii în lacrimi. Sam şi Mogget erau mult înaintea lor, 
aproape de pâlcul de trestii de la marginea apei. 

— Să ne grăbim şi noi! o zori Obraznica, aruncând o ultimă 
privire peste umăr. 

Prinsese miros de carne putredă şi auzea scrâşnit de oase, 
semn că Morţii erau deja pe urmele lor. 

Lirael o luă la fugă cu lacrimile şiroindu-i pe obraji. Dac-ar 
fi fost mai inspirată în folosirea fluierelor sau dacă alerga mai 
repede, ar fi salvat poate o viaţă, măcar una! 

„Dar stai puţin“, îşi zise, amintindu-şi de refugiatul care 
scăpase de mânia Morților. 

— Trebuie să-l salvăm! strigă ea dintr-odată, luând-o la 
goană către râu. Bărbatul care s-a aruncat în apă, trebuie să-l 
ajutăm! 


CAPITOLUL PATRUZECI ŞI TREI 
Rămas-bun Călăuzitoarei 


În ciuda nasului Obraznicei şi a vederii nocturne de 
invidiat cu care se fălea motanul, trecu aproape o oră până să-l 
găsească pe bărbatul care-şi căutase scăparea în apele 
Ratterlinului. Plutea încă pe spate şi mai avea puţin să se 
scufunde când Sam şi Lirael îl traseră aproape de corabie. 
Deschise ochii o secundă şi bâigui cu suferinţă în glas: 

— Nu, nu. Lăsaţi-mă... 

— Ţine-l, îi şopti Lirael lui Sam, alunecând degrabă în 
curgerea Legământului, de unde culese câteva însemne de 
tămăduire pe care le suflă în pumn rostindu-le numele unul 
după altul, gata să le picure pe rănile bărbatului. Odată vraja 
închegată îl puteau scoate din apă fără să-i rişte viaţa. 

Avea pe gât o pată mare şi neagră de sânge, însă când 
Lirael puse mâna pe ea omul începu să se zbată, strigând: 

— Nuu! Nenorocire! Nu, nuuu! 

Fata îşi trase mâna uşor nedumerită. Nu-i voia răul, 
încerca doar să îl ajute cu lumina caldă a Legământului, departe 
de duhoarea bolnăvicioasă a Magiei Libere. 

— Vine din sud, îi explică Sameth. La ei oamenii nu cred în 
magie, nici măcar în superstiţiile celor din Ancelstierre. Nu vreau 
să mă gândesc ce îngroziţi au fost când au trecut Zidul încoace. 

— Pământuri dincolo de Zid, bâigui bărbatul. A promis că 
ne dă pământ să ne facem case şi ferme... 

Lirael încercă iar să-i oblojească rana, dar omul urlă 
zbătându-se să scape din mâinile lui Sam. Işi cufundă de câteva 
ori capul în apă şi fata se văzu nevoită să dea drumul vrăjii, care 
se risipi în noapte. 

— Nu mai are mult, zise Sam, simțind cum viaţa îi 
părăseşte trupul, înăbugşită de răceala Morţii. 

— Cum am putea să-l ajutăm? întrebă Lirael disperată. 
Ce... 

— Sunt morţi cu toţii, murmură bărbatul, tuşind cu sânge 
în apa limpede. La groapă, sunt toţi morţi, da' nu-i ies din 
cuvânt. Şi otrava... Le-am zis să nu bea, lu’ Hral şi Mortin... 


Patru familii... 

— Nu te mai agita, îi zise Sameth blând. A trecut acum, 
gata, au... au scăpat cu toţii. 

Mai că-l podidea plânsul. 

— Am încercat să fugim, da' au pus Morţii după noi, vorbi 
iar omul privindu-i cu ochi sălbatici şi goi. Am tot alergat, zi şi 
noapte am alergat. Nu le prea place soarele... Torbel şi-a 
scrântit glezna şi eu n-am putut... n-am putut să-l car în spinare. 

Lirael îl mângâie pe creştet şi el tresări speriat, liniştindu- 
se văzând că nu mai are lumini stranii în palmă. 

— Fermierul mi-a zis de râu, continuă el cu vocea stinsă. 
Trebuie să ajung la râu... 

— Ai reuşit, zise Sam. Ai ajuns la râu, eşti la adăpost 
acum. Morţii nu te mai pot atinge. 

Omul oftă adânc şi îşi dădu duhul, alunecând în mrejele de 
gheaţă ale celuilalt râu, în lungul drum spre cea de-a Noua 
Poartă şi liniştea de dincolo de ea. g 

Sam îi dădu drumul şi apele îl înghiţiră imediat. In clipa 
următoare, Căğlăuzitoarea îşi luă avânt şi plecă. 

— N-am salvat pe nimeni! Pe nimeni! suspină Lirael cu 
vocea gâtuită de plâns. 

Sam rămase tăcut, privind în zare la oglinda netedă a 
râului. 

— Vino aici, Lirael, o chemă Căţeaua din postul ei de 
veghe de la pupa. Hai să stăm de pază împreună. 

Lirael încuviinţă, încercând din răsputeri să nu plângă. 
Escaladă traversele şi sări lângă Obraznică, îmbrăţişând-o cu 
putere. Căţeaua nu zise nici pâs, îndurând cu răbdare lacrimile 
care-i udau blana cârlionţată. 

Într-un sfârşit fata îi dădu drumul şi se cuibări lângă ea, 
pradă acelui somn adânc şi lin ce te cuprinde după bătălii 
victorioase ori pierdute, când nu ţi-a mai rămas niciun strop de 
vlagă. 

Obraznica se trase într-o parte să-i facă loc copilei şi se 
uită în spate cu o mişcare nefirească a capului. Sam dormea şi 
el cuibărit la prora, cu cârma rotindu-i-se încetişor deasupra 
creştetului. Cât despre Mogget, se făcuse covrig în locul lui 
lângă catarg şi părea că doarme dus. Când îi simţi privirea, 


motanul o fixă cu un ochi de peruzea şi zise: 

— Am văzut-o şi eu pe Chlorr în rândul Morților de Rang. 

— Într-adevăr, zise Căţeaua tulburată. Vezi numa’ să nu 
uiţi de partea cui eşti. 

Mogget închise ochiul fără să răspundă, cu un zâmbet 
viclean în colţul gurii. 

Căţeaua rămase toată noaptea la căpătâiul lui Lirael, care 
se sucea într-una în somn, chinuită de vise urâte. Spre 
dimineaţă trecură pe lângă Oyrre fără să atragă atenţia, ca orice 
altă corabie cu pânze. În ciuda planului iniţial, Că/ăuzitoarea nu 
încetini şi nu trase la docuri. 

Lirael se trezi în vuietul unei cascade din depărtări şi avu 
un mic atac de panică, crezând că îi atacă un roi de insecte. 
Venindu-şi în fire, se îngrozi la gândul că se apropiau de hău, 
băgând apoi de seamă că înaintau foarte încet, depăşiţi cu 
viteză de crengi, frunze şi alte obiecte plutitoare. 

— Am intrat pe canalul care duce spre Casa lui Abhorsen, 
îi explică Obraznica, în timp ce fata se freca la ochi şi se întindea 
încercând să-şi aline durerea din spinare. 

Trecuse parcă o veşnicie de noaptea trecută, dar Lirael îşi 
amintea totul perfect. Ştia ca nu-şi va putea şterge din minte 
chipul bărbatului chiar înainte să moară, figura lui senină când 
aflase că a scăpat de Morți. 

Privi ploaia de stropi ridicându-se din abis şi revărsându-se 
peste Stâncile Semeţe din faţă, învăluind râul şi munţii într-un 
nor uriaş de spumă lăptoasă. Pentru o clipă peretele de ceaţă se 
despărţi în două şi Lirael zări un turn cu acoperiş în formă de 
con şi ţigle roşiatice strălucind în soare. Părea o viziune ieşită 
dintre nori, dar Lirael ştia că ajunseseră la destinaţie. 

Pe măsură ce se apropiau de Casa lui Abhorsen, 
acoperişul roşiatic i se dezvăluia privirii, cu alte câteva clădiri 
profilate în fundal. Nu mai zări nimic altceva, căci insula pe care 
fusese construită Casa era înconjurată de un zid înalt de cel 
puţin opt metri şi văruit în alb, dincolo de care nu se vedeau 
decât ţiglele cărămizii şi câteva coroane înverzite. 

Sam veni lângă ea, privind ţintă în faţă. Nu vorbiseră 
despre cele întâmplate, deşi tăcerea dintre ei era destul de 
grăitoare. Niciunul nu era încă pregătit să deschidă subiectul. 


La un moment dat, dornic să spună ceva, Sam începu să 
facă pe ghidul: 

— Deşi nu pare la prima vedere, e cât un teren de fotbal, 
zise el, arătând spre insulă. Ce mai jucam fotbal când eram la 
şcoală în Ancelstierre! E lungă de vreo trei sute de metri şi lată 
de o sută, cu o grădină mare cu livadă pe partea dreapta a 
casei, plină de piersici înfloriţi. E încă prea devreme să dea rod, 
dar sunt foarte frumoşi. Comparativ cu Palatul, casa nu-i cine 
ştie ce, dar e mai mare decât pare şi sunt o mulţime de lucruri 
interesante înăuntru. Cu totul altceva decât locuinţele voastre 
din Gheţar, am impresia. 

— Nici n-am intrat şi deja îmi place, răspunse Lirael 
zâmbind, fără să-şi întoarcă privirea. 

Văzuse un colţ de curcubeu printre nori, arcuit peste zidul 
înalt şi încadrând Casa într-un chenar multicolor, sporind 
atmosfera de basm. 

— Cu-atât mai bine, murmură Mogget, care apăruse din 
senin la cotul fetei. Deşi ar fi cinstit să-i spunem cum stă treaba 
cu mâncarea. 

— Mâncarea? zise Căţeaua repede, lingându-se pe bot. 
Ce-i cu mâncarea? 

— Nimic, nimic, răspunse Sam. Trimişii sunt bucătari 
desăvârşiţi. 

— Aveţi trimişi de Legământ pe post de servitori? întrebă 
Lirael, curioasă să afle mai multe despre viaţa lui Abhorsen în 
comparaţie cu a Clayrelor. In Gheţar nu e aşa, toată lumea 
lucrează în ture şi facem treaba singure, inclusiv la bucătărie, 
deşi unii se specializează şi fac aproape numai asta. 

— În afară de cei din familie nu prea vine nimeni pe aici, 
zise Sam. Şi mă refer la familia extinsă, adică toate rubedeniile 
de Sânge, printre care se numără şi Clayrele. Cât despre treburi, 
nu poţi să faci nimic, pentru că trimişii atâta aşteaptă. Sunt 
dornici să te ajute cu orice preţ, chiar împotriva voinţei tale 
uneori! Cred că se plictisesc când rămân singuri... Fiecare 
Abhorsen îşi face slujitorii lui şi-n timp numărul lor creşte, aşa că 
unii cred că au deja sute de ani. 

— Mii, îl corectă motanul. De-aia sunt şi senili majoritatea. 

— Unde acostăm? întrebă Lirael, ignorând bombănelile lui 


Mogget. 

Nu vedea nicio deschizătură în partea de nord a zidului. 

— Pe malul dinspre vest, răspunse Sam cu voce tare, ca 
să acopere vuietul cascadei. Ocolim insula aproape de gura de 
vărsare şi imediat e un ponton de unde o să urcăm în casă 
printr-un tunel cu trepte de piatră. Uite, intrarea e acolo sus! 

Îi arătă o bordură îngustă la jumătatea distanţei de la mal 
în sus, o margine de stâncă ieşită în afară şi înaltă aproape cât 
Casa. Lirael nu vedea nicio intrare prin ceața albicioasă, dar îi 
părea mult prea aproape de cascadă. 

— Şi treptele de piatră urcă pe-acolo? întrebă ea cu 
degetul spre marginile peste care şuvoaiele de apă se 
prăbuşeau în hău cu o viteză uluitoare. 

Cu o înălţime de peste trei sute cincizeci de metri şi lată 
de vreo două sute, cascada i-ar fi înghiţit cât ai clipi la prima 
mişcare greşită, şi cine ştie cât le-ar fi luat s-ajungă până jos... 

— Şi urcă, şi coboară, strigă Sam. Sunt trepte care duc 
spre coastă şi altele care coboară prin tuneluri la rădăcina 
stâncilor. Sau dacă nu, se poate ocoli malul şi ajungi pe platou. 

Lirael înghiţi în sec cu ochii la bordura care făcea legătura 
dintre Casă şi coasta de vest. Nu vedea nicio treaptă dincolo de 
perdeaua de stropi şi volbura apelor, dar îşi aduse aminte de 
veşmântul fermecat pe care îl împăturise alături de Cartea 
Amintirilor şi a Uitării. În cel mai rău caz, se strecura în pielea 
bufniței şi ajungea în zbor la Casa lui Abhorsen. 

Câteva minute mai târziu Că/ăuzitoarea mergea paralel cu 
zidurile albe, care păreau şi mai înalte de aproape. Lirael desenă 
o linie imaginară de la catarg până la marginea de sus a zidului, 
băgând de seamă că varul era proaspăt şi dedesubtul lui se 
ascundeau urme ciudate, lăsate de un potop năprasnic de 
demult. 

Ajunseră în sfârşit la pontonul de lemn, unde 
Călăuzitoarea se opri în tranchetele groase de pânză. Totul se 
petrecuse fără prea mult zgomot, deşi oricum nu s-ar fi auzit 
nimic din pricina cascadei. 

Descărcară iute bagajele fără prea multă vorbărie, 
înţelegându-se din semne. Vuietul apelor le acoperea strigătele 
şi nu te puteai auzi decât dacă ţipai în urechea celuilalt, după 


cum ţinu Sam să îi arate. 

Curând, totul era sus pe ponton. Mogget se cocoţase pe 
rucsacul lui Lirael şi Căţeaua stătea lângă el vânând stropii cu 
limba. Fata sărută pe obraz chipul sculptat la prova şi împinse 
cu blândeţe barca în larg. Pentru o clipă avu impresia că femeia 
îi face cu ochiul, zâmbindu-i discret. 

— Mulţumesc, bâigui ea în timp ce Sam făcea o 
plecăciune. 

Drept răspuns, Că/ăuzitoarea flutură vela şi se întoarse 
sprintenă în sus pe râu. Prinţul băgă de seamă că vântul îşi 
schimbase direcţia spre nord, contrar curenților de pe canal. Nu 
era prima dată, dar lucrul îl nedumerea şi începu să-şi facă tot 
felul de socoteli în minte. Trebuia să găsească o cale să poată 
cobori în adâncuri şi să cerceteze Pietrele de Legământ de pe 
fund, poate cu ajutorul veşmântului de vidră de la Lirael... 

Cineva îl trase de mânecă şi se trezi din reverie, 
întorcându-se ca la comandă să-şi ridice traistele şi sabia, îşi 
conduse apoi tovarăşii de drum spre poarta de la capătul 
pontonului, care se închise în urma lor curmând deodată şuierul 
cascadei. In liniştea neaşteptată Lirael auzi trilul păsărilor în 
copaci şi zumzet de albine pe drumul spre livada cu piersici. 
Odată ajunşi la Casa lui Abhorsen ceața se risipi ca prin minune 
şi hainele i se zvântară imediat în soarele strălucitor. 

Cărarea de cărămidă dinaintea lor era mărginită de pajişti 
verzi şi câteva tufişuri din care se iţeau flori galbene şi alungite. 
Ducea către intrarea principală, o poartă pictată în albastru- 
deschis între doi pereţi văruiţi. Părea o casă ca oricare alta, un 
singur imobil uriaş cu trei sau patru etaje şi un turn. Avea şi un 
soi de curte interioară, pentru că Lirael zări mai multe păsări 
dându-i târcoale guralive. Nu ducea lipsă nici de ferestre, toate 
mari şi luminoase şi avea în general un aer tihnit şi primitor. Nu 
semăna deloc cu o fortăreață, având pesemne alte mijloace de 
apărare mai puţin vizibile din afară. 

Lirael îşi ridică mâinile spre cer şi trase în piept aerul 
proaspăt, bucurându-se de mireasma dulce a florilor, de 
verdeaţa şi pământul roditor dimprejur. Se simţea împăcată, de 
parcă s-ar fi întors acasă în Gheţar, deşi nimic aici nu aducea cu 
tunelele şi odăile joase în care locuiau Clayrele. Nici chiar 


grădinile din muntele de gheaţă, în încăperi imense cu soarele şi 
luna pictate pe plafon, nu se puteau compara cu cerul 
nemărginit şi soarele fierbinte de deasupra. 

Expiră încet, de parcă nu voia să se despartă de aerul 
înmiresmat, şi, tocmai când să-şi lase mâinile în jos, zări un 
punct îndepărtat şi negru pe cerul senin, înconjurat în clipa 
următoare de altele ceva mai mari. Curând îşi dădu seama că 
sunt un fel de păsări şi că cea mică se îndreaptă ţintă către ea. 
Simti cum o cuprinde gheara Morţii şi-l auzi pe Sam urlând 
deodată lângă ea: 

— Corbi Sângeroşi! Sunt pe urma unui şoim-mesager! 

— Ba el e deasupra şi cred că vrea să treacă printre ele! 
zise Căţeaua cu capul pe spate. 

Priveau cu toţii la sărmana pasăre, care plonja în zig-zag 
doar-doar va reuşi să păcălească hoardele vrăjmaşe. Veniseră 
cu sutele şi se împrăştiaseră pe o arie destul de mare, aşa că 
şoimul îşi alese un punct unde erau mai rare şi lipindu-şi aripile 
de trup străpunse rândurile Corbilor ca o ghiulea din înălţimi. 

— Dacă reuşeşte, n-o să-l urmărească, zise Sam 
încrezător. E prea aproape de Casă şi de râu. 

— Hai! îl încurajă Lirael, scrutând înălțimile. 

| se părea că zboară prea încet şi că îi ia prea mult s- 
ajungă la gloata înaripată. Se vede treaba că plonja de foarte 
sus... Se izbi deodată în nourul întunecat într-o explozie de pene 
şi bucăţi de carne, în timp ce alte ciori veneau să le înlocuiască 
pe suratele zdrobite. 

Lirael îşi ţinu răsuflarea, rugându-se să-l vadă ţâşnind din 
îmbulzeala creaturilor Morţii. Curând erau atâţia Corbi înghesuiți 
în locul respectiv că se striveau unul de altul, desfigurându-şi 
trupurile putrede şi prăbuşindu-se. 

— N-a izbutit... murmură Sam dezamăgit, dar scoase 
imediat un chiot de bucurie când şoimul se desprinse din 
învălmăşeală, alunecând însă în gol, fără direcţie. Câţiva Corbi 
se luară după el dar după numai doi, trei metri puterea râului şi 
vrăjile din jurul Casei le nimiciră fără milă. 

Şoimul cădea greoi din înălţimi, dar la vreo zece, 
doisprezece metri de pământ îşi desfăcu aripile dintr-odată, 
înălțându-se deasupra grădinii şi aterizând la picioarele lui 


Lirael. Nu se clinti de lângă ea, deşi era rănit la cap şi sângera, 
mişcându-şi pieptul în ritmul sacadat al inimii. Era ciufulit, cu 
câteva pene smulse, dar ochii îi avea încă vioi şi sări cu destulă 
uşurinţă pe butonul manşetei lui Sam când acesta se aplecă să-l 
ridice. 

— Mesaj pentru Prinţul Sameth, zise pasărea cu o voce 
piţigăiată. Am un mesaj! 

— Da, spuse Sam, mângâindu-l uşor pe spate. Eu sunt 
Prinţul Sameth. Spune ce ai de spus. 

Şoimul deschise pliscul cu capul într-o parte, lăsând să se 
vadă însemnele care-i fremătau în gâtlej. Lirael înţelese atunci 
că pasărea avea o vrajă înăuntru, o vrajă care fusese făcută 
când era încă în ou, de vreme ce crescuse odată cu el. 

— Sameth, nerodule, sper c-ai ajuns deja la Casă, începu 
mesagerul cu o voce schimbată, de femeie. 

După tonul poruncitor şi expresia lui Sameth Lirael ghici 
că e vorba de nimeni alta decât Ellimere, sora lui. 

— Mama şi tata nu s-au întors încă din Ancelstierre, 
continuă pasărea. Lucrurile sunt mult mai grave decât au 
crezut. Corolini e manipulat de cineva din Vechiul Regat şi 
partidul lui câştigă teren în Adunare, în timp ce tot mai mulţi 
refugiaţi sunt împinşi către graniţă. Am chemat Trupele de 
Cercetaşi şi peste două săptămâni plecăm spre miazăzi la 
Barhedrin, unde cu ajutorul ofiţerilor din Gardă vom încerca să îi 
împiedicăm să treacă Zidul. Nu ştiu pe unde eşti acum, dar am 
auzit că Ratterlinul e împânzit de Morți pe coasta de vest şi tata 
mă tot bate la cap să îl găseşti pe Nicholas şi să-l aduci urgent 
în Ancelstierre. Zice că Corolini o ţine sus şi tare că noi l-am 
răpit ca să-l avem la mână pe Prim-Ministru. Mama îţi trimite 
dragostea ei, iar eu nu pot decât să sper că ai să te descurci 
ceva mai bine de data asta. 

Mesajul se termină brusc cu un şuierat scurt şi şoimul 
începu să-şi primenească penele. Mai mult nu încăpea oricum în 
mintea lui minusculă de pasăre. 

— Bun, hai să intrăm să ne spălăm şi noi un pic! zise Sam 
fără să-şi ia ochii de la el, de parcă aştepta să mai spună ceva. 
Trimişii o să aibă grijă de tine, Lirael, şi-apoi la cină stăm şi 
discutăm ce-i de făcut. 


— Abia la cină? N-ar fi mai bine să vorbim acum? propuse 
ea. N-ar trebui să zăbovim prea mult. 

— Dar abia am ajuns! 

— Ştiu, zise fata, dar Nicholas e în pericol şi mai sunt şi 
refugiații... Orice oră contează. 

— Mai ales că cine o controlează pe Chlorr şi pe ceilalţi 
Morți ştie unde suntem, mârâi Căţeaua. Trebuie să ne mişcăm 
repede dacă nu vrem să fim atacați. 

Sam nu răspunse imediat. 

— Bine, zise el într-un sfârşit. Ne vedem într-o oră la prânz 
şi punem atunci ţara la cale. 

O luă înainte grăbit, şchiopătând parcă şi mai rău şi 
deschise val-vârtej uşa de la intrare. Lirael venea în urma lui 
agale, cu mâna pe spatele Obraznicei. Motanul merse câţiva 
paşi în rând cu ele, sărind apoi de pe spinarea Căţelei direct pe 
umărul fetei, trăgându-i o sperietură zdravănă. Îşi vâri iute 
ghearele la loc şi se încolăci de gâtul ei, adormind buştean. 

— Sunt aşa de obosită! se văietă Lirael când intrară în 
casă. Dar nu e vreme de odihnă, ştiu. 

— Nu prea, mormăi Căţeaua, cercetând holul cu luare- 
aminte, mişcându-şi întruna botul umed. 

Sam parcă se evaporase, însă zări un slujitor ieşind pe-o 
uşă cu şoimul-mesager pe mână şi încă doi în capul scărilor, 
aşteptându-le. Purtau pelerine lungi în nuanţe cafeniu-deschis, 
cu gluga trasă peste feţele invizibile. Doar mâinile li se vedeau, 
pale şi firave, cu însemne fermecate ce străluceau uneori când 
se mişcau. 

Unul din ei veni spre Lirael şi făcu o plecăciune adâncă, 
făcându-i semn să îl urmeze. Celălalt se duse ţintă la Căţea şi o 
apucă de zgardă, dându-i de înţeles că vrea s-o ia cu el. Deşi 
părea că doarme dus, motanul sări de la gâtul fetei şi dispăru 
printr-o uşiţă de sub scări cu o viteză impresionantă. Obraznica 
ori era prea leneşă, ori nu era obişnuită cu astfel de trataţii, atât 
de obişnuite în Casa lui Abhorsen. Sau nu ştia ce o aşteaptă... 

— Baie?! scheună ea disperată. Glumeşti! Eu nu fac nicio 
baie! Doar ieri ce-am înotat în râu... 

— Ba tre’ să faci, îi zise Lirael, strâmbând din nas. Te rog 
s-o bagi în apă şi s-o freci bine cu săpun, adăugă apoi către 


trimisul care aştepta tăcut. 

— Şi... după îmi dai şi mie un os? se bosumflă Obraznica, 
privind-o cu ochi rugători în timp ce trimisul o conducea spre 
uşă. _ 

Ai fi zis că o duce la închisoare, sau mai rău. Induioşată, 
Lirael se repezi şi o pupă pe nas înainte să iasă. 

— Sigur că da, după ce mâncăm de prânz. Te las să te 
înfrupţi cu tot ce vrei. Dar înainte facem baie. 

— E simplu pentru tine, oftă Căţeaua amărâtă în timp ce 
slujitorul deschidea o uşă spre curtea interioară, dar nouă, 
câinilor, nu ne place să ne îmbăiem! 

— Mie da, zise Lirael, privindu-şi hainele murdare şi 
trecându-şi mâna prin părul nespălat. Nu observase până acum 
petele de sânge, sângele oamenilor nevinovaţi ucişi noaptea 
trecută. O baie fierbinte şi haine curate. De asta am nevoie 
acum. 

Trimisul făcu o plecăciune şi o conduse în sus pe scări. 
Fata îl urmă ascultătoare, oprindu-se la fiecare treaptă să îi 
asculte scârţâitul. În ora ce urma voia să dea uitării totul, să-şi 
limpezească mintea şi să-şi curețe trupul. 

Gândul o purtă la bieţii oameni care fugiseră de la groapă, 
refugiații care-şi văzuseră familia şi prietenii supuşi la munci 
grele sau chiar omorâţi. Văzuse şi ea groapa morţii şi pe 
Nicholas la marginea ei, în timp ce Hedge mâna slugile cu 
fulgerul, grăbit să scoată la lumină ceva ce ar fi trebuit să zacă 
în adâncuri. 


CAPITOLUL PATRUZECI ŞI PATRU 
Casa lui Abhorsen 


Când cobori în holul principal, Lirael era curată şi spălată. 
Trimisul făcuse o treabă de ispravă, frecând-o bine cu săpun şi 
apă caldă de la izvoarele termale. Doar aşa îşi putea explica 
mirosul greu de sulf după primele clătiri, pentru că la fel se 
întâmpla şi în Gheţar. 

După baie, trimisul îi pregăti haine curate şi elegante pe 
care Lirael le refuză, punându-şi uniforma de schimb. Era atât 
de obişnuită cu hainele de Bibliotecară încât s-ar fi simţit ciudat 
să poarte altceva. Numai când îmbrăca vesta roşie simţea că e 
Clayră cu adevărat. 

Slujitorul încă o urmărea cu pelerina pe braţ în timp ce 
Lirael cobora scările. Se ţinuse de capul ei să o probeze măcar, 
iar fata îi explicase cu răbdare că nu poate să-şi pună pelerina 
peste vestă, pentru că pur şi simplu nu se potrivesc. 

Văzându-i că sosesc, un alt trimis deschise uşile duble din 
dreapta scărilor, învârtind mânerele de bronz cu mâini firave a 
căror paloare era accentuată de stejarul închis la culoare. 
Împinse uşile în lături şi-i invită în sala de mese plecându-şi 
capul acoperit de glugă. 

Lirael se trezi în pragul unei încăperi spaţioase care ocupa 
cam jumătate din suprafaţa Casei, însă nu mărimea ei îi atrase 
atenţia la început, ci o senzaţie puternică de dejă-vu când ochii i 
se opriră pe vitraliul de pe peretele din faţă, unde era 
reprezentată ridicarea Zidului. Zări apoi şi masa lungă şi 
lustruită, plină de obiecte de argint şi scaunul cu spătar înalt din 
capătul ei. 

Mai văzuse toate acestea în Oglinda Cenugşie, doar că 
atunci scaunul din capul mesei fusese ocupat de tatăl ei. 

— Aici erai, îi zise Sam din spate. Imi pare rău că am 
întârziat, a trebuit să duc muncă de lămurire cu trimişii să nu-mi 
dea haina asta ponosită. Nu ştiu de unde au scos-o... Cred că 
încep să-şi piardă minţile, cum zicea şi Mogget. 

Lirael se întoarse şi îl privi. Purta o pelerină pe care erau 
desenate mai multe turnuri galbene, simbolul familiei regale, 


încadrate pe toate cele patru laturi de o unealtă ciudată în 
nuanţe argintii, un fel de lopată sau mistrie. Nu mai văzuse aşa 
model până acum. 

— E mistria Meşterilor Zidari, îi explică Sam. Doar că ei au 
dispărut de secole, de cel puţin o mie de ani, cred... Eei, dar ia 
uite ce păr frumos ai! zise apoi în timp ce Lirael îi admira încă 
ţinuta. 

Nu-şi pusese baticul şi avea părul spălat şi pieptănat, iar 
hainele noi îi trădau silueta subţire. Era foarte frumoasă, însă 
avea ceva periculos în privire. De cine îi amintea oare? 

Păşi pe lângă trimisul care ţinea uşa deschisă şi dădu să 
se aşeze la masă când observă că Lirael rămăsese în prag cu 
ochii la scaunul din fund. 

— Ce s-a întâmplat? o întrebă. 

Lirael nu răspunse, făcându-i semn trimisului care o 
însoțea să îi aducă pelerina. O desfăcu repede şi se uită la 
blazonul de pe spate, după care o împături la loc, închise ochii 
câteva secunde şi o desfăcu iar. 

— Ce este? Ce-ai păţit? 

— Eu... nici nu ştiu cum să încep, bâigui fata, desfăcându- 
şi vesta şi înmânându-i-o trimisului care venise pe nesimţite 
lângă ea. 

Sam o privea mirat cum se dezbracă şi îşi pune pelerina, 
netezind-o cu grijă pe lângă corp. Era împodobită cu stelele aurii 
ale Clayrelor, încadrate de chei minuscule şi argintii, simbolul lui 
Abhorsen. 

— Asta nu poate însemna decât că sunt pe jumătate 
Abhorsen, zise Lirael cu îndoială în glas. Cred că sunt sora 
vitregă a mamei tale, bunicul tău a fost tatăl meu. Adică... adică 
sunt mătuşa ta. Mătuşă după mamă... 

Sam închise ochii câteva clipe, apoi îi deschise şi se lăsă 
greoi în primul scaun. După alte câteva secunde de tăcere Lirael 
se aşeză în faţa lui, dar nu zise nimic. 

— Mătuşa mea, bâigui el în cele din urmă. Sora vitregă a 
mamei! Crezi că ea ştie? 

— Nu cred, răspunse Lirael înfrigurată. Nu se gândise încă 
la toate implicaţiile descoperirii ei. Ce-o să spună oare Sabriel 
când o să afle că are o soră? Sigur nu ştie, adăugă apoi. Altfel 


m-ar fi găsit de mult. Eu am aflat cu ajutorul Oglinzii fermecate. 
Am vrut să ştiu cine e tatăl meu, aşa că m-am uitat în trecut şi 
mi-am văzut părinţii în camera asta. Tata stătea în capul mesei, 
în scaunul ăla cu spătar înalt. N-au petrecut decât o noapte 
împreună, apoi şi-a văzut fiecare de drum. Cred că el a şi murit 
în acelaşi an. 

— Nu se poate, zise Sam, clătinând din cap. Asta a fost 
acum vreo douăzeci de ani. 

— A, da, murmură Lirael roşind. Am minţit mai devreme. 
Am doar nouăsprezece ani. 

Sam o privi cu ochii mari, zăpăcit de atâtea destăinuiri 
surpriză. 

— Şi de unde au ştiut trimişii ce pelerină să-ţi dea? 

— Le-am spus eu, zise Mogget, iţindu-se de sub un scaun. 

Era ciufulit doar într-o parte, semn că trăsese un pui de 
somn în timp ce ei se îmbăiaseră. 

— Şi tu de unde ai ştiut, mă rog? 

— De secole întregi slujesc Abhorseni, începu el, lingându- 
şi blana. Ştiu foarte bine cum stau lucrurile şi, după ce-am văzut 
că tu nu eşti de nicio nădejde, l-am căutat pe Abhorsen cel 
adevărat. Ştiam c-am să-l găsesc, simţeam că e aproape, altfel 
banduliera n-ar fi apărut ca din senin. Unde mai pui că eram de 
faţă când Arielle s-a întâlnit cu Terciel, fostul Abhorsen. Am pus 
lucrurile cap la cap şi mi-am dat seama că Lirael e fata lui şi că 
pe ea o aştepta banduliera, pentru că ea e Viitorul Abhorsen! 

— Vrei să spui că... nu sunt eu următorul? E Lirael? întrebă 
Sam năucit. 

— Nu se poate! strigă fata. Nu vreau să fiu Abhorsen! Eu 
sunt Clayră, sunt Păstrătoarea Amintirilor şi mai presus de orice 
Fiică a Clayrului! 

Rostise ultimele cuvinte atât de tare încât ecoul lor răsună 
prelung în încăpere. 

— Poţi să te plângi cât vrei, dar Sângele apă nu se face, 
zise Mogget, când liniştea se aşternu din nou peste ei. Fie că-ţi 
place sau nu, eşti Viitoarea Abhorsen şi trebuie să iei clopoţeii în 
primire! 

— Slavă Legământului! oftă Sam uşurat şi Lirael îi observă 
lacrimile din colţul ochilor. Oricum nu m-aş fi descurcat cu ei. 


Eşti mult mai potrivită pentru asta decât mine, Lirael. Ai avut 
curaj să intri în Moarte doar cu fluierele, l-ai înfruntat pe Hedge 
şi ai scăpat cu viaţă, în vreme ce eu l-am lăsat să mă ardă şi să 
îl ia pe Nicholas. 

— Dar eu sunt Fiică a Clayrului! insistă Lirael cu glas pierit. 
Voise doar să îşi cunoască tatăl, să ştie cine e! Ideea de a 
deveni Abhorsen într-o bună zi - fie ea şi îndepărtată - i se 
părea de neacceptat. Îi va schimba întreaga viaţă, va trebui să 
alerge mereu după Morți, să îi vâneze şi să-i trimită înapoi în 
Moarte. În loc să-şi petreacă viaţa în Gheţar, va colinda Regatul 
în lung şi-n lat, fără o clipă de răgaz... „Oare călătorul îşi alege 
calea, sau calea îl alege pe el?“ recită ea întrebarea esenţială 
din Cartea Morților. Brusc îşi aduse aminte de altceva şi se făcu 
albă ca varul. N-o să am niciodată Darul Viziunii, nu-i aşa? 
murmură ea. 

Era pe jumătate Clayră, dar sângele din partea tatălui era 
mult mai puternic. Trebuia să-şi ia adio pentru totdeauna de la 
visul ei de-o viaţă. 

— Nu, nu-l vei avea, zise Căţeaua plat, apropiindu-se de 
ea şi aşezându-şi botul în poala fetei. Ai sânge de Abhorsen, dar 
ai primit de la Clayre Darul Amintirii, căci numai cine e născut 
din uniunea lor poate vedea trecutul. Ce poţi să faci acum e să-ţi 
accepţi şi să-ţi sporeşti puterile - pentru binele tău şi al 
Regatului. 

— Nu voi avea Darul Viziunii, suspină iar Lirael. Nu voi 
avea niciodată Darul Viziunii! 

Îşi puse mâinile pe gâtul Obraznicei, fără să bage de 
seamă blana curată şi mirosul proaspăt de săpun. Cine ştie când 
o va mai vedea la fel de dichisită, probabil niciodată. Nu plânse, 
pentru că nu mai avea lacrimi. Îi era doar foarte frig şi nu se 
putea încălzi nici măcar lângă trupul cald al tovarăşei ei dragi. 

Sam se uita la ea cum tremură, dar nu se ridică de pe 
scaun. Ar fi vrut s-o consoleze cumva, dar nu ştia ce să spună, 
mai ales că îi era mătuşă. Nu ştia cum să se poarte în prezenţa 
ei. Era oare deplasat să o îmbrăţişeze? 

— E chiar atât de important pentru tine să ai Viziune? o 
întrebă el, jucându-se nervos cu şervetul de masă. Vezi tu, eu... 
eu mă simt eliberat că nu mai trebuie să fiu Viitorul Abhorsen. 


N-am vrut niciodată să pot intra în Moarte, senzaţia de gheaţă 
mă îngrozea. Şi singura dată când am fost acolo, atunci când m- 
a prins necromantul, mi-am dorit să mor şi eu, să scap mai 
repede. A fost o minune c-am supravieţuit, dar am ştiut imediat 
că n-o să mă mai pot întoarce, deşi toată lumea se aştepta să 
calc pe urmele mamei de vreme ce Ellimere urma să fie Regină. 
Cred că la fel s-a întâmplat şi cu tine. Toate Clayrele au Viziune 
şi ăsta e lucrul cel mai important pentru voi, fie că vrei sau nu. E 
normal să crezi că fără ea eşti incompletă, că nu te poţi ridica la 
înălţimea aşteptărilor. Diferenţa dintre mine şi tine e că eu nu 
am vrut să fiu ce mi-a fost scris, pe când tu da... Spun numai 
prostii, nu-i aşa? Nu mă băga în seamă! 

— Peste o sută de cuvinte dintr-odată! se minună Mogoget. 
Şi nu doar aiureli. Mai este o speranţă pentru tine, Prinţe 
Sameth. Şi nu zici rău ce zici. E evident că Lirael are sânge de 
Abhorsen, iar încăpăţânarea cu care îşi doreşte Viziunea e 
rezultatul educaţiei primite în muntele ăla de gheaţă! 

— Am vrut să fiu şi eu în rândul lumii, zise fata în şoaptă, 
ridicându-se de pe scaun. 

„O să-mi treacă, îşi zise, sunt încă în stare de şoc. Nu e 
uşor să renunţi la visele copilăriei.” Intr-un fel, ştiuse adevărul 
de când o duseseră în Observator legată la ochi, sau poate când 
se despărţise de Sanar şi Ryelle, înainte să plece din Gheţar. 
Ştiuse atunci că viaţa ei nu va mai fi la fel, că nu va căpăta 
Vederea şi nu va fi nicicând una de-a lor. Măcar avea ceva în 
schimb, îşi zise încercând să umple golul din inimă. „E mult mai 
bine să aştepţi să fii Abhorsen decât Clayră fără Viziune.” Ar fi 
dat orice să se consoleze cu acest gând! 

— Locul tău e aici, zise Mogget scurt, arătând cu laba 
rozalie spre sala spațioasă. O simt în oasele mele bătrâne, şi 
bagă de seamă că sunt cel mai vechi servitor de pe-aici, de-o 
vârstă cu trimişii. la uită-te la ei cum s-au adunat la uşă să te 
vadă, şi la însemnele ce strălucesc deasupra ta mai tare decât 
în orice altă parte. Casa şi servitorii ei îţi urează bun venit, 
Lirael! La fel de bucuroşi te vor întâmpina şi Regele, Abhorsen şi 
Ellimere, nepoata ta! 

Lirael privi spre uşa de la bucătărie, în pragul căreia se 
adunaseră peste o sută de trimişi, unii atât de bătrâni şi uscăţivi 


încât abia li se vedeau mâinile. Când o văzură uitându-se la ei, 
îşi plecară capetele respectuoşi şi Lirael răspunse şi ea cu o 
plecăciune, simțind că o podidesc lacrimile. 

— Mogget are dreptate, zise Căţeaua fără să-şi 
dezlipească botul de pe piciorul fetei. Nu poţi schimba sângele 
care-ţi curge prin vene, dar gândeşte-te că nu ai câştigat doar 
cinstea de a fi Viitoare Abhorsen, ci mai cu seamă o familie, care 
te va primi cu braţele deschise! 

— Asta aşa e! strigă Sam vesel dintr-odată, ridicându-se 
de pe scaun. Abia aştept să văd ce faţă face Ellimere când o să-i 
spun de noua noastră mătuşă! Mama o să fie încântată, cred că 
în sinea ei nu era foarte mulţumită de prestaţia mea ca Viitor 
Abhorsen. De tata nu mai zic, mai ales că rudele lui nu mai sunt 
în viaţă. Poate nu ştii, dar multă vreme a fost ţinut prizonier în 
Prăpastie, în trupul unei statui de lemn. O să fie grozav, o să-ţi 
organizăm o petrecere de bun venit şi... 

— Nu crezi că te pripeşti? îl întrerupse Mogget cu un 
miorlăit sarcastic. Ai şi uitat de Nicholas, de refugiații din sud şi 
de Hedge? Ţi-ai şters complet din minte groapa de lângă Lacul 
Roş? _ 

Sam se opri brusc şi se aşeză la loc pe scaun, abătut. Incă 
o dată motanul reuşise să-i dea peste nas. 

— Într-adevăr, zise Lirael grav. Acum avem alte priorităţi 
şi trebuie să hotărâm ce-i de făcut. Asta e cel mai important 
pentru moment. 

— Cu excepţia prânzului, interveni Mogoget. E imposibil să 
faci planuri pe stomacul gol! 

Căţeaua îl aprobă cu un lătrat strident, anunţându-şi 
foamea. 

— Da, de mâncat trebuie să mâncăm, încuviinţă Sam, 
făcând semn trimişilor să servească masa. 

— N-ar trebui să trimitem mai întâi mesaje către părinţii 
tăi şi Ellimere? întrebă Lirael îmbătată de mirosurile care veneau 
din bucătărie. Deodată, masa i se păru o idee foarte bună. 

— Ba da, răspunse Sam, doar că nu prea ştiu ce să le 
spun. _ 

— Le spui ce ai de spus, zise fata. li era greu să-şi adune 
gândurile şi nu-şi putea lua ochii de la cheiţele argintii de pe 


pelerină, cuprinsă de o senzaţie de ameţeală şi rău de la 
stomac. Trebuie să le spunem tot ce ştim, mai ales despre 
groapa lui Hedge şi cum îl ţine prizonier pe Nick, şi despre 
Chlorr, întoarsă din Morți cu puteri înzecite. Să îi asigurăm că 
vom face tot posibilul să-l salvăm pe Nick şi să împiedicăm 
Duşmanul să-şi ducă planurile la bun sfârşit. 

— Da, ai dreptate, zise Sam cu jumătate de gură, privind 
absent la bucata de somon fiert pe care trimisul i-o pusese în 
farfurie. Doar că... nu văd cu ce aş putea ajuta, de vreme ce nu 
eu sunt Viitorul Abhorsen. Mă gândeam... mă gândeam să 
rămân aici. 

Se aşternu o tăcere apăsătoare. Lirael îl fixă cu privirea, 
dar el nu îndrăzni să se uite la ea. Mogget îşi văzu mai departe 
de mâncare şi Obraznica mârâi înfundat, gâdilând coapsa fetei. 

Se uita la el şi nu ştia ce să-i răspundă. Ar fi vrut să-i scrie 
un bilet şi să i-l dea peste masă, iar apoi să se retragă în camera 
ei, cum făcea de-atâtea ori la Bibliotecă. Dar vremurile acelea 
erau duse, dispăruseră odată cu tot ce ţinea de Gheţar şi de 
viaţa ei printre Clayre. Nu mai avea nici vesta roşie, trimişii i-o 
luaseră fără să bage de seamă. 

Era Viitoarea Abhorsen, asta era menirea ei acum şi nu 
trebuia să dezamăgească. Pe viitor nu va mai lăsa pe nimeni de 
izbelişte pe malurile Ratterlinului, cum se-ntâmplase noaptea 
trecută cu refugiații. 

— Nu se poate, Sameth, zise ea în cele din urmă. Nu e 
vorba doar de salvarea prietenului tău, ci şi de întreprinderea lui 
Hedge, care şi-a pus în gând să omoare două sute de mii de 
oameni şi-apoi să le stârnească spiritele împotriva Regatului! lar 
groapa sigur e legată de asta. Nu pot să le înfrunt pe toate 
singură, am nevoie de ajutorul tău. Chiar dacă nu vei fi 
Abhorsen, eşti încă Prinţul Regatului şi nu poţi să stai cu mâinile 
în sân! 

— Dar mie... mie chiar mi-e frică de Moarte, suspină el 
întinzându-şi mâinile ca să-i arate arsurile de la încheieturi, 
care-i lăsaseră cicatrici adânci pe piele. Mi-e frică şi de Hedge, 
nu vreau să dau iar ochii cu el! 

— Şi eu mă tem de Moarte şi de Hedge, mărturisi Lirael. 
Mă tem şi de alte mii de lucruri, dar decât să stau şi să aştept să 


mă lovească nenorocirea, mai bine fac ceva. 

— Aşa e! mormăi Căţeaua, ridicându-şi capul. Aşteptarea 
nu-i niciodată o soluţie, Prinţe. Cel mai bine e să ripostezi! De 
altfel, nu-mi pari deloc laş - şi nici nu miroşi ca unul! 

— Aşa e, adu-ţi aminte cum i-ai ţinut piept arcaşului care 
ne ataca la Podul Înalt! adăugă Lirael. La fel şi monstrului care s- 
a repezit la noi din apă. Ai fost foarte curajos! In plus, sunt 
sigură că ce avem de înfruntat nu-i chiar atât de rău pe cât îţi 
închipui. 

— Probabil va fi şi mai rău, interveni Mogoet glumet. Tare 
îi mai plăcea să-l tachineze pe sărmanul Sam! Dar ar fi mult mai 
rău să rămâi izolat aici, fără să ştii ce se întâmplă, continuă el. 
Până la urmă Morţii o să secătuiască râul şi Hedge o să vină să- 
ţi bată în poartă pe o cărare de trupuri umane... 

Sameth clătină din cap scârbit şi bâigui ceva legat de 
părinţii lui. Nu voia să-i dea crezare lui Mogget, dar nici nu se 
învoia să plece. 

— Duşmanul a pus deja roţile în mişcare, nu se lăsă 
motanul. Regele şi Abhorsen încearcă să rezolve situaţia din 
Ancelstierre, şi cel mai important e să nu-i lase pe refugiaţi să 
treacă Zidul. Dar asta e doar o mică parte din ce se pregăteşte, 
dacă nu cumva cea mai neînsemnată, de vreme ce se face atâta 
tămbălău în jurul ei. 

Sam îşi plecă tăcut privirea. Îi pierise pofta de mâncare şi 
într-un târziu îşi ridică ochii spre Lirael şi zise: 

— Lirael, tu crezi că sunt laş? 

— Nu. 

— Atunci probabil că aşa e, rosti el ceva mai îndrăzneţ. 
Deşi încă mi-e teamă... 

— Asta înseamnă că vii cu mine? Să-i căutăm pe Nicholas 
şi Hedge? 

Sam încuviinţă din cap, temându-se să deschidă gura. 

Camera se cufundă în tăcere, căci toţi erau cu gândul la 
soarta ce-i aşteaptă. Nimic nu mai era la fel, istoria, destinul, 
adevărul se schimbaseră peste noapte. Nici ei nu mai erau 
aceeaşi şi totul se petrecuse în doar câteva zile. Câteva zile 
care-i lăsaseră cu multe întrebări legate de viitor şi tot ce va 
urma, de viaţa lor şi unde - sau când - se va curma. 


EPILOG 


Dragă Sam, 

Iti scriu ca pe la voi, cu pana pe o hârtie groasă care mă 
scoate din sărite şi care înghite cerneala mai ceva ca o sugativă. 
Stiloul mi s-a infundat de tot şi hârtia pe care am adus-o cu 
mine s-a fărâmițat pur şi simplu, cred că de vină e vreo ciupercă 
de pe-aici. 

Se vede treaba că în Regatul ăsta al vostru nu rezistă 
nimic adus din Ancelstierre. Nivelul de umiditate din aer şi 
multitudinea de bacterii sunt la fel de dăunătoare ca la tropice, 
deşi n-ai zice după latitudine. 

Am fost nevoit să-mi anulez experimentele din cauza 
problemelor cu echipamentul şi a câtorva greşeli de care mă fac 
singur vinovat şi care au afectat rezultatele. Am pus-o pe seama 
bolii care mă chinuieşte de când am traversat Zidul încoace, un 
soi de febră care mă lasă fără vlagă şi-mi dă halucinații. 

Hedge, omul pe care l-am angajat în Bain, s-a dovedit o 
investiție foarte bună. M-a ajutat să localizez Capcana Fulgerului 
cu mare uşurinţă, pentru că eram pierdut între atâtea zvonuri şi 
păreri - şi a supravegheat cu sârguință săpăturile. 

La început ne-a fost mai greu cu mâna de lucru, nu prea 
găseam muncitori locali, dar Hedge a avut ideea genială să 
recrutăm dintr-o colonie de leproşi din apropiere. Deşi muncesc 
Cu sârg, sărmanii oameni sunt aproape desfigurați şi duhnesc 
îngrozitor. Ziua lucrează înfăşurați din cap până-n picioare în 
faşe zdrențuite sau pelerine lungi, dar noaptea par mai relaxati. 
Hedge le spune Schimbul de Noapte şi trebuie să recunosc că li 
se potriveşte. Imi tot repetă că nu mă pot îmbolnăvi, dar eu 
încerc să nu-i ating, ca să fiu sigur. Mă miră totuşi că au aceleaşi 
eşarte şi pălării albastre ca ale refugiaților din sud. 

Capcana Fulgerului e fascinantă, aşa cum mă aşteptam. 
Când am ajuns aici, primul lucru pe care l-am observat a fost că 
fulgerul poate lovi de mai multe ori într-o oră exact în acelaşi 
loc, şi poate s-o țină aşa ore sau chiar zile în şir, cu tunete şi tot 
tacâmul. Acum că ne apropiem de obiectul îngropat în adâncuri 
fulgerele se întetesc pe zi ce trece şi sunt mereu nori negri şi 


tunete deasupra noastră. 

Din ce-am citit şi ce-am visat - ştiu, o să râzi de mine că 
am ajuns să cred în vise - Capcana asta e făcută din două 
jumătăți de sferă dintr-un metal necunoscut, ingropate la mai 
bine de cincizeci de metri sub pământ. Dealul de deasupra e în 
întregime artificial, făcut din tot felul de materiale dure care ne- 
au dat bătaie de cap, inclusiv os, dacă-ți vine să crezi. Oricum, 
nu mai e mult şi sper că peste câteva zile o să dăm în sfârşit de 
ele! 

După asta plănuisem să amân cercetările vreo două 
săptămâni şi să vin la Belisaere să ne vedem, dar cred că în 
starea mea ar fi mai prudent să mă întorc în Ancelstierre decât 
să rămân în mediul ăsta care nu-mi prieşte deloc. 

Vreau să îl rog pe unchiul Edward să-mi facă rost de 
premise ca să pot lua jumătățile de sferă cu mine. Vor fi probabil 
mari şi grele, aşa că m-am gândit să le trimit pe vas până la 
mare şi de acolo să aranjez un transport la nord de Nolhaven, pe 
coasta de vest, într-un sătuc unde mi-am cumpărat o mică 
moară ca să fac experimente. Timothy Wallach, unul din colegii 
mei de la Sunbere - deşi acum e-n anul patru - mă aşteaptă 
deja acolo şi face pregătirile pentru Ferma Fulgerelor pe care- 
am proiectat-o să alimenteze emisferele. 

E minunat să ai resurse financiare şi rude sus-puse, nu? 
Altfel n-aş fi făcut nimic din toate astea. Parcă-l văd pe tata, ce 
furios o să fie când o să afle c-am cheltuit toată alocația pe un 
semestru pentru sute de paratrăsnete şi kilometri întregi de 
sârmă de cupru! 

N-o să mai aibă ce zice când voi muta în sfârşit Capcana 
Fulgerului în stația mea experimentală. De-abia aştept să 
demonstrez că emisferele pot înmagazina cantităţi nemăsurate 
de energie electrică provenită din furtuni. Apoi nu mai trebuie 
decât să aflu cum s-o extrag şi dacă reuşesc să fac o replică la 
scară mai mică vom avea o nouă sursă de curent, ieftină şi 
nelimitată! Super-Bateriile Sayre o să propulseze industria şi-o 
să ilumineze oraşele viitorului! 

După cum vezi, mi s-a cam urcat la cap, aşa că am nevoie 
de tine, Sam, vreau să vii încoace şi să-mi bagi minţile în cap cu 
sarcasmul tău obişnuit! 


Adevărul e că vreau să-mi vezi şi Ferma Fulgerelor în 
toată splendoarea ei. Fă tot posibilul şi vino, deşi ştiu că nu-ți 
place să călătoreşti dincolo de Zid. Am înțeles de la unchiul 
Edward că ai tăi sunt deja în Ancelstierre şi discută de zor cu 
Corolini în legătură cu refugiații pe care vrea să-i mute în zona 
nelocuită de lângă Zid. Dacă te hotărăşti să le faci vreo vizită, 
dă o fugă şi pe la mine să-mi vezi opera! 

Sper să ne revedem cât de curând. 

Al tău credincios prieten, mereu acelaşi 

Nicholas Sayre 


Nick lăsă pana jos şi suflă uşor peste hârtie, privind 
enervat la literele grosolane şi petele de pe coala groasă, un 
afront adus talentului său de caligraf. 

— Hedge! strigă el, lăsându-şi capul pe spate să-i treacă 
valul de ameţeală care tocmai îl apucase. 

Erau din ce în ce mai dese aceste episoade şi îl lua cu rău 
de la stomac, mai ales când se concentra intens la ceva. In plus, 
începuse să-i cadă părul şi îl dureau gingiile. Crezuse la început 
că suferă de scorbut, dar avea un meniu destul de variat şi bea 
în fiecare zi un pahar de suc proaspăt de limete. 

Când să-l strige iar, Hedge apăru la uşa cortului. Avea 
gusturi ciudate la îmbrăcăminte, dar cel puţin era eficient. Nici 
nu se aştepta la altceva de la un fost sergent în trupele de 
Cercetaşi de la Frontieră. 

— Am o scrisoare pentru prietenul meu, Prinţul Sameth, 
zise Nick, îndoind hârtia de mai multe ori şi pecetluind-o cu o 
picătură de ceară de la lumânare, peste care îşi apăsă degetul 
mare. O trimiţi tu printr-un mesager sau ce au ei pe-aici? Dacă 
trebuie, trimite pe cineva la Hotar. 

— Stai liniştit, Stăpâne, zise bărbatul, zâmbind enigmatic. 
Am eu grijă de ea. 

— Bun, murmură Nick. Îi era cald şi alifia împotriva 
insectelor nu avea niciun efect. Trebuia să-l roage iar pe Hedge 
să-l scape de ele prin metodele lui ascunse, dar deocamdată 
cea mai importantă era groapa. Cum merge cu săpatul? se 
interesă el. Cât mai avem? 

— Vreo cincisprezece metri, după socoteala mea, 


răspunse Hedge cu entuziasm. Nu mai e mult. 

— Şi barja e şi ea gata? întrebă Nick, abia ţinându-se pe 
picioare. 

Simţea nevoia să se întindă, căci camera începuse să se 
învârtă cu el şi becul căpătase nuanţe roşiatice. 

— Mai trebuie să angajez nişte marinari, îi explică Hedge. 
Oamenii din Schimbul de Noapte se tem de apă, din cauza... 
bolii de care suferă. Dar noii recruți trebuie să sosească în orice 
moment. Nu-ţi face griji, Stăpâne, totul e aranjat, adăugă apoi 
privind ţintă la pieptul tânărului. 

Acesta nu răspunse, uitându-se la Hedge şi respirând din 
ce în ce mai greu. Nu-şi explica cum de-l apucă mereu ameteala 
în preajma lui, simțind că are să leşine iar. 

Hedge aştepta, lingându-se nervos pe buze. Capul lui Nick 
căzu întâi în faţă şi apoi pe spate, iar pleoapele i se zbăteau 
spasmodic în timp ce gemea. După numai câteva secunde, se 
îndreptă în scaun fără să se ridice. 

Când îşi veni în fire nu mai era el. O altă entitate pusese 
stăpânire pe el, un spirit malefic ce sălăşluise în mare taină 
înlăuntrul lui şi care, odată eliberat, prinse a cânta cu foc, 
scoțând rotocoale albe de fum pe nări şi gură: 


O să vă cânt un cântec din vremuri de demult, 
Când Şapte hotărât-au să strălucească pe pământ. 
Și ce-au făcut cei Şapte când s-au adunat? 
Desigur, Legământul au legat! 

Cinci l-au urzit de la un cap la altul, 

lar doi s-au ocupat cu reparatul şi montatul 
Șapte cu totul - dar sunt şi ceilalți doi 

Care au refuzat lumina şi au pornit război. 
Pe-al Optulea de pildă, chiar dacă s-a pitit, 

Cei Şapte l-au găsit şi mi l-au pedepsit. 

Al Novuălea a rezistat cu vitejie 

Și numai pe Orannis l-au dus în pribegie, 

Sub o movila, frânt în două, 

Ascuns pe veci de lumea nouă. 


Glasul amuţi pentru o clipă, apoi murmură din nou 


ultimele două versuri: 

— Sub o movilă, frânt în două, Ascuns pe veci de lumea 
nouă... Dar ăsta nu e cântecul meu, Hedge. Lumea merge 
înainte şi fără cântecul meu. Orice suflare care n-a cunoscut 
biciul cruzimii mele se târâie fără rost pe acest pământ, creaţia 
însăşi a scăpat de sub control, necunoscând adevărata 
distrugere, iar visele mele de foc au rămas doar închipuiri 
neînfăptuite... Dar în curând lumea va cădea în adormire şi visul 
meu se va împlini: ei vor visa de data asta, iar cântecul meu le 
va picura în timpane ca o otravă... Nu-i aşa, credinciosul meu 
Hedge? Fără să aştepte răspuns, vocea continuă imediat pe un 
ton mai aspru, lipsit de inflexiuni melodice: Distruge scrisoarea 
şi trimite-i întăriri lui Chlorr, cu porunca să-l omoare pe Prinţ. Nu 
vreau să ne trezim cu el aici. Du-te în Moarte şi pândeşte-o pe 
Clayra aia din Gheţar. Dacă o prinzi că spionează iar, omoar-o. 
Şi dă-i bătaie cu săpatul, că nu mai am răbdare! Vreau să fiu iar 
întreg! 

Rostise ultimele cuvinte cu atâta forţă încât Hedge se trezi 
aruncat la gura cortului şi se făcu nevăzut în noapte. Privi înapoi 
la tăietura zdrenţuită de frică să nu păţească şi mai rău, dar 
vocea dinlăuntrul lui Nick amuţise, lăsând în loc un tânăr fără 
vlagă, cu ambele nări sângerânde. 

— Aşa am să fac, Stăpâne, şopti Hedge. Vointa ta e 
poruncă pentru mine. 


grimoar - repertoar de formule magice (n.red.) 


Lirael nu s-a considerat niciodată o adevărată fiică a Clayr. Părăsiră de mamă 
și neștiind cine-i e tatăl, Lirael nu se aseamănă cu nimeni din numeroasa ei 
familie ce locuiește în Ghețarul Clayr. Nici măcar nu e în stare să prevadă 

viitorul, așa cum pot face toți cei din Clayr. Chiar și așa, în mâinile ei se află 

soarta Vechiului Regat. Ea va trebui să pornească la îndeplinirea unei misiuni 
periculoase, ameninţată mereu de umbrele rele ce se întind peste Regat. 
O misiune ce ameninţă să rupă barierele dintre viață și moarte. 
Lirael va trebui să găsească curajul de a-și descoperi destinul. 
Garth Nix îi atrage pe cititori mai adânc în peisajul magic al Vechiului Regat 


Și țese o poveste captivantă despre descoperiri, destine și primejdii. 

